
OH, ue Ir ? RHAGAIR. 


FE gynwysir yn hen weithredoedd y capeli, hn dyweder na’r 
flwyddyn 1830, rai pethau o bwys i’w gwybod, a rhai pethau difyr 
i'w gwybod. Y mae nifer o’r hen weithredoedd hynny heb fod 
yng nghist y Cyfarfod Misol, ac yn ddiau ym meddiant hwn a’r 
Nall. Mi fyddwn rwymedig am y cyfle i ddarllen un neu ragor 
ohonynt. 


Y mae’r Cyfarfod Misol wedi dechre cyhoeddi taflen cyfrifon 
er y flwyddyn 1854. Daeth y rhai’n allan ar wyneb un ddalen 
led faintiolus yn ystod 1854-73. Y mae’r taflenni hynny o bwys 
neilltuol i’r hanes. Codwyd gryn swrn o’r cyfrifon yn y gyfrol hon 
allan ohonynt, a chyda’u cymorth hwy cywirwyd lliaws o bethau a 
fuasai hebddynt wedi dianc i mewn i’r hanes yn anghywir fel yr 
oeddynt. Methu gennyf a tharo wrth daflenni y blynyddoedd 
yma: 1855, 1857, 1859, 1861, 1863—5, 1867, 1872. Mi fyddwn 
rwymedig am hysbysrwydd ynghylch un neu ragor ohonynt. 


Bu farw John Robert Jones Bangor, ysgrifennydd y Cyfarfod 
Misol, yn 1845. Bu cyfrol o gofnodion ysgrifenedig y Cyfarfod 
Misol 0'i waith ef yn fenthyg gan y Dr. Owen Thomas. Yr ydoedd 
ef dan yr argraff ei fod wedi ei dychwelyd ; ond ni dderbyniodd y 
teulu mohoni. Gwnaethum lawer 0 ymchwil am y gyfrol hon, ond 
yn ofer. Fe ddywedir fod y cofnodion oi waith ef yn neilltuol o 
fanwl a lawn. Mi fuasai ei gwerth i’r gwaith hwn yn fawr, ac mi 
fuaswn yn ddiolchgar iawn am hysbysrwydd yn ei chylch. 


Gyda’r eithriad 0 gofnodion dau Gyfarfod Miso] neu dri, y mae’r 
cofnodion ysgrifenedig yn dechre gyda Chwefror, 1852. Hefyd y 
mae bwlch yn y cofnodion o Ebrill 1859 hyd Mai 1862. Nid yw’n 
anichon fod hen gofnodion mewn ysgrifen, heb fod yn y Ilyfrau 
cofnodion, ym meddiant rhywun neu gilydd ag y buasai’n wiw 
ganddynt roi eu benthyg i amcan yr hanes hwn. Yn achlysurol 
iawn yn unig, ac yn brin, y cyhoeddid y cofnodion yn y Drysorfa 
cyn 1862. Aco hynny ymlaen hyd nes y dechreuwyd eu cyhoeddi 
yn y Goleuad yn 1869, nid ymddengys cofnodion mwy nag oddeutu’r 
hanner o’r Cyfarfodydd. 


Mae’r amseriadau a roir i rai yn dechre pregethu rhwng Chwef- 
ror, 1859, a Medi, 1867, wedi eu codi o restr yn llyfr cofnodion y 
Cyfarfod Misol. 


Fe gyfleir ar ddiwedd ambell i adran gyfeiriad at fan mewn 
cylchgrawn neu bapyr wythnosol, neu gofiant neu lyfr o hanes. 
Weithiau nid yw’r adran honno namyn crynhoad allan o’r fan a 
grybwyllir ; weithiau y mae rhyw gytiyrddiad neu gilydd wedi ei 

dynnu o ffynonellau eraill ; weithiau y mae’r rhan fwyat, neu agos 
y cwbl, wedi ei dynnu o’r ffynonellau hynny, sef yn bennaf y rhai 
y cyfeirir atynt ar waelod y dalennau ynglyn 4 phob eglwys. Dodir 
y cyfryw gyfeiriadau i mewn yn bennaf er mwyn y rhai a fynnai 
chwilio ymhellach i’r hanes a roir yn yr adrannau hynny. 


Ysgrifennwyd yr hanes yn llawn cymaint er mwyn y sawl a 
deimla ddyddordeb yn yr hanes yn gyffredinol ag er mwyn y neb 
a deimla ddyddordeb yn fwyaf arbennig yn hanes rhyw eglwys 
neilltuol. Parodd hyn roi le go helaeth weithiau i gymeriadau 
neilltuol y tybid y gallasai eu hanes fod yn gymorth i fyned i mewn 
i fesur i wir gyflwr pethau, neu i gipio i fyny wir ysbrydiaeth pethau. 
Dichon fod eraill o gymaint gwerth i’r eglwys a hwythau, neu o fwy 
gwerth, pryd nad atebai ymhelaethu arnynt unrhyw ddiben neill- 
tuol. A lle y bernid nad atebai ymhelaethu unrhyw ddiben, buwyd 
mor gryno ag y gwyddid sut. Er hynny, gwnawd llawer 0 ym- 
drech i gael defnyddiau ychwanegol pan y gwelid hwy yn brin. Ac 
y mae lliaws o grybwylliadau tair neu bedair llinell o hyd yn ffrwyth 
cymharu adroddiadau o dair neu bedair o wahanol ffynonellau. 
A gwnawd eithaf defnydd o bob ffynonnell cyson a dull cryno o 
gyfleu’r hanes. Ac hyd yn oed lle nad ydoedd y defnyddiau 
ar y cyntaf yn brin, chwiliwyd am ddefnyddiau ychwanegol yno 
hefyd, er mwyn y fantais o edrych ar bersonau a phethau o wahanol 
gyfeiriadau. 


Dengys y cyfeiriadau ar waelodion y dalennau i ba raddau y 
llwyddwyd yn y cais am ddefnyddiau ychwanegol. Canys, gydag 
eithriad neu ddau, ni ddanfonwyd yn swyddogol megys, namyn un 
ysgrif o bob lle, a honno yn gyffredin yn ferr, ac ambell waith yn 
ferr iawn. Ymbhen hir a hwyr y cafwyd lliaws o’r rheiny, heb fod 
pob un wedi dod i law eto. Ac er cael cryn gymorth gan liaws, yn 
seithug y troes allan y cais a ddanfonwyd at amryw eraill yma ac 
acw am eu hadgofion. Nodir hyn yma er dangos mai nid ychydig 
ydoedd y drafferth a gymerwyd i gael yr hanes yn llawn a theg. 
Nid oeddwn i fy hun 0 gwbl mor hyddysg yn hanes yr eglwysi ag 
y buasai’n ddymunol fy mod, ond gwnaethum fy ngoreu i gyflenwi 
hynny o ddiffyg yn y modd y crybwyllwyd. 


Gan mai yn Nosbarth Clynnog a Dosbarth Caernarvon yn 
bennaf y cafwyd y defnyddiau ychwanegol y crybwyllwyd am 
danynt, y mae’n anhawdd credu nad oes eto ym meddiant gwahanol 
bobl ddefnyddiau tebyg, sef ysgrifau ar hanes yr achos, neu ar 
gychwyniad a chodiad yr ysgol Sul, neu ar hen gymeriadau mewn 
ardal, neu gofnodion o hen seiadau, neu hunan-gofiannau, neu 
ddydd-lyfrau yn cynnwys cyfeiriadau at yr achos crefyddol, neu 
restrau o bregethwyr, neu gyfrifon eglwysig. Er mwyn i’r ddau olaf 
fod o ddigon o ddyddordeb, hwy ddylent fyned cyn belled yn ol, 
dyweder, ag 1840. Os yw’r cyfryw bethau ym meddiant neb y gelwir 

ei sylw at hyn, fe werthfawrogid y cyfleustra o gael eu chwilio. Ni 
chedwid monynt nemor, am na ddanfonid am danynt nes y byddai 
eu heisieu. Ond goreu po gyntaf y clywid yn eu cylch. 


Ffynonnell ffrwythlon ir hanes y profodd ymddiddanion a 
gafwyd a gwahanol bersonau. Nid bob amser y nodir y personau 
hynny, ond gwnawd hynny pan y tybid fod rhywbeth yn cael ei 
gyrraedd wrth wneud. Mi fyddwn rhwymedig am fy nghyfeirio 
at gofiaduron da, yn enwedig os yn meddu ar ddawn ddisgrifiadol 
fel sydd gan rai, a hynny er i’w trigle presennol fod allan o Arfon. 


Y mae mewn bwriad ddod a chyfrol allan yn cynnwys ychwan- 
egiadau a chywiriadau, cystal a rhyw faterion o nodwedd gyffred- 
inol. Croesawir unrhyw hysbysrwydd pellach am bersonau a 
phethau y buwyd yn rhy fyrr gyda hwy yn y gyfrol hon, er mwyn 
ei ddodii mewn yno. Gyda chywiriad mewn amseriad, fe ddylai sail 
y cywiriad gael ei hysbysu, gan fod lliaws dirfawr o amseriadau a 
chyfrifon wedi eu cywiro yma eisoes, weithiau o weithredoedd capeli, 
neu daflenni y cyfrifon, neu gofnodion y Cyfarfod Misol, ac weithiau 
fel ffrwyth cymharu gwahanol ysgrifau neu adroddiadau eraill au 
gilydd. Bydd cywiriadau mewn pethau bychain cystal a phethau 
mawr yn werth i'w cael. , 


Bwriedir ir gyfrol grybwylledig gynnwys mynegai helaeth. 
Disgwylir y bydd y mynegai hwnnw yn cyflenwi unrhyw ddiffyg a 
deimlir ynglyn 4 chynllun y gwaith, sef cyfleu pethau mewn trefn 
amseryddol, ac nid eu dosbarthu dan wahanol bennau. Hyd yn 
oed heb y mynegai, fe hyderir y bydd y cynllun a fabwysiadwyd 
yma yn gymaint mwy buddiol a difyr i’r darllennydd, ag y bu yn 
fwy trafferthus i'w ddilyn. 


Gweddus dweyd fod adroddiadau ymwelwyr Canmlwyddtant 
yr Ysgol Sul (1885) yn yrnddangos yma yn fynych wedi eu cwtogi 
neu eu crynhoi rhyw gymaint, fwy neu lai, ac ar dro wedi eu 
hamgeneirio fymryn, ond nid fel ag i newid dim ar yr ystyr, nag i 
wneud yr adroddiad yn fwy neu yn Iai ffafriol Rhwymwyd yr 
adroddiadau hynny ynghyd, ac y maent ynghadw yn y Lly/rfa. 


Trefnwyd drwy benderfyniad y Cyfarfod Misol ar fod i'r 
hanes ddibennu gyda’r flwyddyn 1900. KRhaid peidio edrych yma, 
gan hynny, am grynhoad ar hanes neb a fu farw yn ddiweddarach 
na hynny. Ni olrheinir hanes neb chwaith ar ol symud ohono i 
Gyfarfod Misol arall, er marw ohono o fewn cyfnod yr hanes hwn, 
gan y gellir disgwyl i’w hanes ef ymddangos yn hanes eglwysi 
y Cyfarfod Misol hwnnw. Rhoir ychydig grybwylliad am 
bregethwyr a blaenoriaid wedi ymfudo i wledydd eraill, os yn dod o 
fewn tymor yr hanes, ac os bydd gwybodaeth am danynt o fewn 
cyrraedd ar y pryd. 


W. HOBLEY 

HANES METHODISTIAETH ARFON. 


——— 


ARDAL CLYNNOG. 


ARWEINIOL.* 


Fe orweddai’r holl ardal hon mewn cwsg ysbrydol trwm, pan 
ddechreuwyd blino ychydig arni yn y cwsg hwnnw gan rai o’r 
cynghorwyr Methodistaidd tua chanol y ddeunawfed ganrif. 
Ymhen ychydig ddegau o flynyddoedd, nid oedd lecyn yng Nghymru 
ag y buasai yn ddiogelach dywedyd am dano fod gweledigaeth 
Ysgol Jacob yn ganfyddadwy yno. Nid oes hanes i gysgadrwydd 
ysbrydol: nid yw namyn breuddwyd aflonydd yn gwatwar bywyd, 
pan nad yw yn syrthni llwyr a hollol. Chwareuon, ymladdfeydd, 
adrodd chwedlau, gweledigaethau hygoelus: dyma y rhith o 
fywyd sydd i’w adrodd. Dywedai Robert Hughes Uwchlaw’r- 
ffynnon, gwr a breswyliodd dros ystod ei oes yn yr ardaloedd hyn, 
with y Prifathro Rhys, ei fod ef yn cynrychioli traddodiadau canrif 
a hanner, yn gymaint ag y clywodd adgofion hen daid iddo a fu 
farw yn ddeuddeg a phedwarugain oed, ac y byddai y bobl yn yr 
hen amser, wedi bod yn adrodd eu chwedlau wrth eu gilydd yn eu 
cyfarfodydd llawen, yn barod i weled unrhyw beth, ysbrydion, 
y tylwyth teg, a rhyfeddodau eraill (Celtic Folklore, t. 215). Y 
crebwyll a rydd fod i’w fyd anweledig, a rhaid iddo’i gael yn rhyw 
ffurf neu gilydd. Dyma’r tymor y ffynnai dewiniaid yng Nghymru. 
Ffynnant heddyw yn Lloegr dan enwau eraill ymhlith gwyr gwybod- 
us ac anwybodus yr un fath. Hen wr o ardal y Capel Uchaf a 
arferai ddweyd am dano’i hun yn ymweled yn ei ieuenctid 4 dewines 
Coch-y-big yn ardal Brynaerau, ac fel y gwelodd y crochan lymru 
ar y tan yno, hyd nes y cipiwyd hi oddiyno gan law anweledig, pan y 
gwelai hi yn nen y t¥ yn berwi yn grychias ulw. William Thomas 
Brysgyni ganol oedd hen wr eithaf anhydrin; ond pan fyddai 
efe wrthi yn hel dormach ar rywun, ni byddai raid ond bygwth 
myned a’i achos at y ddewines nad elai fel oen llyweth yn y fan. 


*Llawysgrifau Eben Fardd, Ymddiddan 4 Mr. David Jones Bwlchgwynt. 

Yr ydoedd unwaith wedi saethu yn ei Yd iar a berthynai i ryw hen 
wreigan. Yr hen wraig yn addo iddo y collai efe y fuwch oreu 
oedd ganddo. Ni feiddiodd gyffwrdd 4’r un o ieir yr hen wraig 
fyth ond hynny. Tywynnai lIled-rithiau o’r anweledig ar y dych- 
ymyg. Gwelodd un ffarmwr wr ar ochr y mynydd pan y gwyddid 
fod y gwr hwnnw yn ei wely adref. Y goel ydoedd na byddai’r 
gwr a welwyd yn y dull hwnnw ddim byw yn hir; ac fel y coelid 
am dano, felly y digwyddodd iddo. Gwelid milgi mawr yng nghroes- 
jon Ty’nyberth, yn ddigon 'mawr ji} fyned far/draws y ffordd, 
gyda’i ben ar un clawdd a’i gynffon ar y Ilall. Ffarmwr Maesog, 
yn yr adeg honno, ydoedd un o’r rhai a’i gwelodd ef. Bu’r lledrith 
hwnnw yno am yn hir oamser. Yr oedd plentyn i’w glywed yn crio 
yn Llwyn Maethog, fel nad elai neb o’i fodd y ffordd honno yn hwyr 
o’r nos. Gwelodd dau o lanciau ym mhentref Clynnog gynhebrwng 
yn dod drwy’r ffordd ganol, a dyn adnabyddus iddynt yn eistedd 
ar gaead yr arch. Yr oedd y dyn hwnnw yn cael ei gladdu ymhen 
ychydig wythnosau yn ol hynny. 


Mae John Owen yr Henbant, y gwr a gychwynnodd yr ysgol 
Sul yn y Capel Uchaf yn 1794, wedi gadael ar ei ol mewn llawysgrif 
gyfeiriad at y dull y treulid y Sul gan gorff y bobl yr amser a gofiai 
ef. Dywed y tyrrai’r hen bobl i dai eu gilydd ar y Sul 1 adrodd 
chwedlau a helyntion y byd, ac elai’r bob] iewainc, rhai at y bél, 
rhai 1 goetio, eraill i rodianna. Byddai lliaws, eb efe, yn myned i 
ochr carreg Brysgyni, 1 adrodd chwedlau am y digrifaf. Byddai 
rhywun yno yn cyhoeddi pa bryd y cynelid y cyfarfod y Sul 
dilynol. Ymladd ceiliogod oedd mewn bri hefyd yn yr ardal, ond 
dywed John Owen na wyddai fod hynny o chware yn cael ei arfer 
ar y Sul. Dywed y prynid yspardynau dur i’w rhwymo wrth 
draed y ceiliogod, er gwneud y frwydr yn fwy gwaedlyd, ac y byddai 
bob un yno yn annos ei geiliog ei hun. Cyrchid i’r Man 
o Fén ac o fannau yn nau ben y Sir, Sul a gwyl, i chwareu’r 
bél ar fur y clochdy, a’r rheithor yn dwyn ei ran ac yn cadw cyfrif. 
Yr oedd gwylmabsant yr ardal yn adeg o gynnwrf a rhialtwch ac 
o ymladd a meddwi, canys heblaw Iledrithiau’r anweledig, rhaid 
cael hefyd gynnwrf cig a gwaed cyn bydd byd neb rhyw ddyn yn 
un lawn a boddhaol. 


Mae hir-hoedledd pobl yr ardal wedi bod yn achos o syndod. 
Dyna Hugh a Sian Jones, wr a gwraig, a fuont feirw oddeutu 1889, 

y naill yn 98 oed a’r Iall dros 101, wedi bod yn briod am 77 mlynedd. 
Ac nid oeddynt hwythau ychwaith yn rhyw gymaint o eithr- 
iadau, oddigerth mewn bod yn briod 4’u gilydd yn yr oedran 
hwnnw. Sylwa’r Parch. John Williams Caergybi, a fu yma yn 
ysgolfeistr am dymor, mai’r peth cyntaf i daro i’w feddwl ef fel 
hynodrwydd ar y bobl, yn nesaf i’w symledd, ydoedd eu hysbryd | 
ysgafn a chwareus; a dywed fod hynny i sylwi arno ym mhawb, 
hen ac ieuanc, yr un fath, ac na welodd efe mo’r ysbrydiaeth hwn 
mor amlwg yn unlle arall. Efe a briodola’r nodwedd hwn ar 
y bobl i awyr adfywiol y Ile. Ac fel y sylwir ganddo ef, hefyd, 
mae’r cysylltiad agosaf rhwng eu chwareusrwydd 4’u hir-hoedledd. 
Mae’n sicr, yr un pryd, fod rhyw ddifrifwch arbennig, hefyd, wedi 
bod yn nodwedd ar y bobl, 0 leiaf yn ardal y Capel Uchaf. Ymbhlith 
pobl y glannau, sef ardal y pentref ac ardal Capel Seion, y mae’r 
engrheifftiau o’r chwareusrwydd hwn arydd Mr.Williams. Y cyfryw 
chwareusrwydd yn ddiau ydoedd waelod naturiol yr angerddoldeb 
crychiasol a welid yma, yn arbennig yn amser y diwygiadau cyntaf. 
A thrwy gyfrwng yr angerddoldeb naturiol hwn yr impiwyd i mewn 
i brofiad pobl y Capel Uchaf, yn yr hen amser, ddifrifwch ofnadwy 
y gredo efengylaidd. Yno yr oeddys mewn unigedd yn amgylch- 
ynedig a dychrynfeydd ysbrydol. Aeth rhai ugeiniau o flynyddoedd 
heibio cyn adeiladu capel yn y pentref, yr hyn sydd ryw argoel na 
feddiannwyd mo’r pentref gyn llwyred gan ysbryd Methodistiaeth 
a’r llethrau unig ger eu llaw. Yr oedd y Ilan yn ymyl hefydirannu’r 
boblogaeth, ac i roi ei heiliw ar d6n y teimlad. Ac i’r Capel Uchaf 
yr aeth Robert Roberts i fyw, a dilys yw ddarfod i’r ysbryd tanllyd 
hwnnw adael ei ddelw yn anileadwy ar y t6 a’i hadwaenai, ac i fesur 
ar doiau eraill yn ddilynol iddynt hwythau, Ac heb son am fod 
y pentref ymhellach oddiwrth y dylanwad hwnnw, fe ddaeth mewn 
amser ddylanwad arall i effeithio ar y pentref yn arbennig, gan 
ostwng yr angerddoldeb a Iliniaru’r difrifwch, ac eangu a choethi 
pob meddwl a theimlad, sef eiddo Eben Fardd. Fe sylwodd 
John Owen Ty’nllwyn, yn ei bregeth angladdol i Eben Fardd, 
mai’r tri dylanwad mawr a fu yng Nghlynnog ydoedd eiddo Richard 
Nanney, Robert Roberts ac Eben Fardd. O fewn terfynau cyfyng 
yr ardal hon, fe fu dylanwad Robert Roberts yn y naill ffordd, 
a dylanwad Eben Fardd mewn ffordd arall, mor ddwys a nemor 
ddylanwad y gwyddys am dano yn hanes Cymru. Fe freintiwyd 
yr ardal yn fawr yn y cyfuniad ardderchog hwn o ddylanwadau. 
Ac os na chodwyd nemor ddynion amlwg i’r byd fel ffrwyth y 

dylanwadau hyn, dir yw y gadawyd eu hol yn fawr ar bobl yr ardal 
yn gyfiredin, a phob un o’r ddau ddylanwad yn fwyaf yn ymyl 
ei gartrefle arbennig ei hun. 


Fe lefeiniwyd yr ardal gan yr ysbryd llenyddol yn amser Eben 
Fardd yn gymaint, fe ddywedid, fel y gallai pawb braidd yn y lle 
wneud rhyw fath ar englyn yn ei amser ef! E/ithr yr oedd i Eben 
Fardd, yn arbennig yn ei flynyddoedd olaf, ddylanwad arall uwch 
na hwnnw, sef dylanwad crefydd bersonol sym] a dwys, a dylanwad 
cymeriad pur ac aruchel, ac erys y dylanwad yma 0’i eiddo wedi 
ir llall braidd beidio, ac nid yw wedi cilio hyd y dydd hwn. 


Eben Fardd a gychwynnodd y Cyfarfod Llenyddol yn yr 
ardal, ac efe a’i hadfywiodd yn y wlad. Y mae efe wedi ysgrifennu 
rhyw adroddiad am y cyfarfodydd hyn yn llyfr cyfrifon yr eglwys, 
a gedwid ganddo. Ac megys ag y mae cyfrifon yr eglwys a hanes 
y cyfarfod lenyddol yn yr un llyfr, ac yn waith yr un gwr, felly yr 
un modd y cymhlethwyd y ddau ddylanwad, sef y crefyddol a’r 
Nenyddol, drwy ei gyfrwng ef, yn hanes pobl Clynnog, sef pobl 
glannau’r mor yn fwyaf neilltuol. Fe fernir fod yn werth dodi’r 
adroddiadau hynny i lawr yma ar amryw gyfrifon: fe daflant oleu 
ar gymeriad yr ysgrifennydd, yn un peth, a thros ben hynny, hefyd, 
y maent yn rhoi hanes cychwyn ysgogiad a droes allan yn un go 
bwysig yn ei ddylanwad ar feddwl pobl y rhanbarth hwn o 
Gymru. Ar wahan i bob ystyriaeth arall, fe daflant oleu ar natur y 
dylanwadau, o un cyfeiriad, a fu’n llunio cymeriad pobl yr ardal ar 
un cyfnod pwysig yn eu hanes. Fe alwyd yma y cyfarfodydd hyn 
yn gyfarfodydd llenyddol, am mai fel y cyfryw yr adnabyddir - 
hwy yn y wlad, ac yr arferir cyfeirio atynt. Eithr yr oeddynt o 
nodwedd ysgrythyrol, a “ chyfarfodydd darllen”? yw y penawd ar 
y cyntaf yn llyfr yr eglwys ; ond yn ddiweddarach gelwir hwy yn 
“ gyfarfodydd addysg.”’ 


“ Cyfarfodydd darllen mewn cysylltiad 4g Ysgol Sabothol 
Pentref Clynnog. 1852. Ebrill 5. Cynhaliwyd y cyntaf o’r cyf- 
arfodydd hyn. Llywydd: Ebenezer Thomas. Beirniaid : James 
Williams, Evan Thomas a Robert Parry. Testyn: Y disgrifiad 
o’r March, Job xxxix. 19—-26. Gwobrwyon: goreu, Llyfr hanes 
Eisteddfod y Wyddgrug, 1851, etc. ; ail oreu, Yr Hyfforddwr, etc. 
gan Charles. Rhoddedig gan Ebenezer Thomas. Enillwyr: 
goreu, David Hughes Cae’rpwysan; ail oreu, William Jones 
Ty’nycoed.” 

“1852. Ebrill 24. Yr ail gyfarfod. Llywydd: yr un ag 
o'r blaen. Beirniaid: yr un rhai ag o’r blaen. Y prif destyn: 
Galarnad Saul a Jonathan. Yr ail destyn: Her Goliath i Dafydd 
ynghydag ateb yr olaf. Y trydydd testyn: Luc xxiv. 39. Yr 
enillwyr a’u gwobrwyon :—Ar y testyn cyntaf, i’r goreu, James 
Ebenezer Thomas, Beibl bychan ; i’r ail oreu, Margaret Williams 
Hafod-y-wern, Testament goreuredig. Ar yr ail destyn, i’r goreu 
William Jones, Ty’nycoed, Palestina gan Iorwerth Glan Aled, yr 
hwn oedd yn wyddfodol ar y pryd; i'r ail oreu, Jane Williams 
Tanrallt, Llyfr ar Arddwriaeth. Ar y trydydd testyn, goreu, 
Jane Williams Tanrallt, i’r hon y cyflwynwyd yr Hyfforddwr yn 
wobr. Cyfarchwyd y cyfarfod, ar ol i’r cydymgais fyned drosodd, 
gan y Meistrd. Iorwerth Glan Aled, D. W. Pughe, James Williams 
a Robert Parry, a chanodd y cantorion yn y dechre, ar y canol, 
ac yn y diwedd yn rhagorol.” 


“1852. Mai 31. Yng Nghapel y Pentref. Y trydydd 
cyfarfod a gynhaliwyd ar ddydd Llun y Sulgwyn, 2 o’r gloch yn y 
prydnawn, a6 yn yr hwyr. Llywydd: yr un ago’r blaen. Barn- 
wyr: Messrs. Robt. Parry, Owen Jones, Evan Griffith, Thomas 
Roberts, Owen Owens a D. W. Pughe, Ysw. Yn y cyfarfod hwn 
ymunai pedair ysgol Sabothol, sef Brynaerau, Capel Uchaf, Seion, 
a Chapel y Pentref. Nifer y darllenyddion ieuainc o’r pedair 
ysgol ynghyd oedd 27, y rhai a rennid yn ddau ddosbarth, un dan 
12 ml. oed, a’r Nall uwchlaw 12 a than 18 ml. oed. Y testynau i 
ragbaratoi arnynt oeddynt, ‘ Joseph yn cyhuddo ei frodyr o fod yn 
ysbiwyr, a’r ‘ Arch-Synagogydd yn ateb yn ddigllon am i Iesu 
iachau ar y Sabath.’ Y testynau anhysbys oeddynt, ‘Na wnelid 
elusen er mwyn cael eu gweled gan ddynion,’ ‘ Michal merch Saul 
yn gwatwar Dafydd,’ ‘ Y llongau yn cael eu Ilywodraethu 4 llyw 
bychan,’ a ‘Gwawdiaeth Job wrth ei gyfeillion.” Hefyd Traeth- 
odau.” 


“1853. Dydd Iau y Dyrchafael. Cynhaliwyd Cyfarfod 
Addysg i’r pedair ysgol yng nghapel Brynaerau. Darllen ac 
ysgrifennu.”’ 


“Yn Hydref cynhaliwyd cyfarfod cyffredinol i’r holl ddos- 
barth, a elwir Dosbarth Clynnog, o’r ysgol Sabothol, yng nghape 
Talysarn. Cydymgais mewn darllen, ysgrifennu ac arholi.” 

“©1854. Chwefror 15. Cynhaliwyd Cyfarfod Addysg pedair 
ysgol Clynnog yn y Capel Uchaf. Darllen ac ysgrifennu.” 


“Cynhaliwyd amryw gyfarfodydd bychain, perthynol i’r 
ysgolion eu hunain, yn y gwahanol gapelau, yn ysbaid y cyfryngau 
o amser rhwng y prif gyfarfodydd uchod, a’r argraff ar feddyliau 
y thai mwyaf doeth, rhinweddol a deallus, yw, eu bod wedi gwneud 
llawer o les, a bwriedir cynnal un cyffredinol a blynyddol i’r pedair 
ysgol ar ddydd Llun y Sulgwyn nesaf.” 


“Dydd Llun y Sulgwyn. Cynhaliwyd cyfarfod blynyddol 
cyffredinol y pedair ysgol yng nghapel y pentref, a phrofwyd 
dyddordeb mawr ynddo gan bawb. Yr oedd y cynulliad yn Iiosog, 
y cyflawniadau ymarferol ar wahanol ganghennau o addysg yn 
obeithiol, a sail dda i ddisgwyl Illes mawr oddiwrth y sefydliad 
cynorthwyol hwn i’r ysgol Sabothol.” 


“1855. Dydd Llun y Sulgwyn. Cynhaliwyd y cyfarfod 
addysg blynyddol yng nghapel y pentref. Ystyrrid y tro hwn fod 
ei boblogrwydd ai ddefnyddioldeb, yn gystal a’r hyfrydwch a 
deimlid ynddo, yn cynyddu. Yr oedd yr ymarferiadau addysgol 
yn bur amrywiol, mewn traethodau, barddoniaeth gaeth a rhydd, 
datganu, cerddoriaeth grefyddol, gramadeg, llythyreg, etc., yng- 
hyda darlleniaeth. Taflwyd fi a’m teulu i ddyfnder galar bore y 
dydd hwn, drwy farwolaeth fy anwyl, anwyl ferch Catherine, ar y 
dydd arbennig a osodai yn néd drwy ei holl salwch maith a phoenus 
i gael mendio erbyn y delai, a chael bod yn bresennol yn y cyfarfod. 
Ond yr wyf yn cryf obeithio, ar seiliau cyfreithlon, debygaf, iddi 
hi fyned y diwrnod hwn i Gyfarfod perffeithiach a myrdd mwy 
gwynfydedig, i gymanfa a chynulleidfa y rhai cyntafanedig, ac 
ysbrydoedd y cyfiawn y rhai a berffeithiwyd. Wrth reswm, ym- 
ddifadwyd fi a’m teulu oddiwrth fod yn bresennol yn y cyfarfod y 
flwyddyn hon.” 


“1856. Mai 12, dydd Llun y Sulgwyn. Cynhaliwyd y 
pumed cyfarfod addysg blynyddol. Yn bresennol gydag eraill, 
y Parchn. Wm. Roberts, Robt. Hughes, John Jones, hefyd yn yr 
hwyr Dr. Pughe. Ymddanghosai yn weddol lewyrchus fel arferol, 
ac yn bur boblogaidd. Yr enillwyr mewn ysgrifennu traethodau, 
etc., oeddynt Harry Griffith, Robert Parry, Emanuel Evans, Hugh 

Jones Bron’rerw a James Ebenezer Thomas: caniadau, James 
Williams Penrhiwiau, Robert Parry a Henry Griffith. Ym- 
ddanghosai tuedd ac ansawdd rhai o’r anerchiadau cyhoeddus 
yn oeraidd tuag at y cyfarfod, yn hynod o ddigalonnol, ac fel yn 
tarddu oddiar angharedigrwydd hunanol, a rhagolygiadau di- 
sail: hyn ynghydag awgrymiadau drwgdybus y Sasiwn, ym- 
ddygiadau gochelgar a phell a gweithrediadau gwrthwynebus y 
pregethwyr a’r blaenoriaid ; popeth gyda’u gilydd a dueddant i 
oeri fy sel i gydag ef, ac i beri i mi ymgadw o hyn allan rhag bod yn 
achlysur o dramgwydd i’r rhai sy’n hawlio iddynt eu hunain ar- 
weiniad y bobl. Boed rhyngddynt hwy a’u pobl am y mater: 
gwell gennyf fi neilltuedd.”’ 


“1857. Dydd Llun Sulgwyn. Ychydig a feddyliwyd o’r 
cyfarfod hwn cyn ei ddyfod. Yr oedd effeithiau digalonnol y llall 
yn aros yn yr ardal: ni wnaed dim casgliad o bwys ar ei gyfer ; 
goddefwyd ei ddyfodiad fel peth arferol; ond pan ddaeth ym- 
ddanghosodd mor rymus ag erioed, yn hynod o lewyrchus a bywiog, 
a diweddodd yn dra boddhaol i bawb. Ni ddylid peidio 4 chof- 
restru araeth ragorol Mr. O. Owens y Gors ar yr achlysur, a gweith- 
rediadau swynol ac adeiladol W. Owen Prysgol, ynghyda’r cefnog- 
aeth gwresog a ddanghoswyd iddo gan brif bennau teuluoedd 
yr ardal. Yr enillwyr mewn ysgrifennu oeddynt Henry Griffith 
ac Evan Thomas yn bennaf.” 


“1858. Dydd Lluny Sulgwyn. Pasiodd y cyfarfod blynyddol 
hwn yn hynod 0 ganmoladwy. Yr oedd Messrs. W. Owen Prysgol 
a Richard Jones, Butcher, ynghyda dau o fechgyn ieuainc yn canu 
ynddo, ac yn rhoi boddhad mawr. Dygwyd popeth ymlaen yn 
effeithiol, buddiol ac adeiladol, a chydnabyddid yn gyffredinol mai 
cyfarfod da iawn ydoedd.” 


“1859. Dydd Llun Sulgwyn. Y diweddaf yw y goreu o hyd, 
a’r teimlad ar ddiwedd hwn oedd ei fod yn rhagori ar y rhai a fu 
oi flaeni gyd. Yr oedd amryw ddieithriaid—Mr. W. Jones Clwty- 
bont, Mr. O. Hughes Ysgoldy ac eraill—yn annerch y cyfarfod. 
Messrs. Richd. Roberts (Bardd Treflys), R. Roberts Hendre cenin a 
Humphrey Lloyd Penybryn, Llanystumdwy, yn feirniaid darllen ; 
Messrs. Griffith TY mawr a Mr. Hugh Davies Monachdy yn feirniaid 

y traethawd amaethyddol. Yr oedd anerchiadau Messrs. O. Owens 
Gors a Bardd Treflys yn effeithiol a derbyniol iawn, Mr. Owen 
Ellis oedd arweinydd y cér, a chanmolid ef yn fawr. Y prif enillwyr 
oedd Harry Griffith, Messrs. Wm. Jones Bryngwydion ac Evan 
Thomas, ynghydag amryw eraill, Miss Williams Hafod-y-wern ar 
destyn y merched. Yr oedd y dyrfa yn Iliosog ac yn barchus iawn, 
ac yn ymddangos yn dra boddhaol gyda gweithrediadau y cyfarfod. 
Cynygiodd Capt. Owen ddiolchgarwch y cyfarfod i’r ymwelwyr 
dieithr a’r gweinyddwyr yng ngwasanaeth y cyfarfod, yr hyn a 
eiliwyd gan Mr. James Williams Penrhiwiau, a siaradodd y ddau 
yn gymwys ac effeithiol wrth gynnyg ac eilio. Arwyddwyd y 
diolchgarwch gyda chodiad Ilaw cyffredinol a pharod. Diweddwyd 
drwy weddi gan Mr. John Jones Creigiau—pregethwr, a dylaswn 
nodi i’r cyfarfod gael ei ddechre gan Mr. Owen Roberts, gweinidog 
y Bedyddwyr, Pontllyfni.” 


“1860. Casglwyd un bunt at gyfarfod y Sulgwyn y flwyddyn 
hon, yr hwn a fu ac a ddarfu yn ei amser priodol, gyda graddau 
dymunol o gefnogaeth a phoblogrwydd. Danghoswyd gryn dipyn 
o lafur a ffyddlondeb gydag addysg mewn darllen a chyfansoddi. 
Ymddengys ir cyfarfod gael ei dreulio yn foddhaol ac adeiladol 
iawn ar y cyfan, er y dichon nad oedd mor fywiog a llewyrchus 
a rhai o’r cyfarfodydd a gynhaliwyd yma o’r blaen. Yr oedd y 
deffroad mawr a anfonodd yr Arglwydd yn ei ras ar yr ardaloedd 
y flwyddyn hon a’r flwyddyn flaenorol wedi hoelio sylw pawb bron 
ar eu mater rhyngddynt a Duw, nes gadael o’r neilltu eu mater 
rhyngddynt a’u gilydd ; ond wedi i syndod y deffroad leihau dipyn, 
y mae yn natur y cyfnewidiad grasol a effeithiodd ddwyn pawb a’i 
profodd fesur ychydig ac ychydig 1 ystyried pa fodd i rodio a bodd- 
loni Duw, a phan ystyriant hynny yn ddyledus, gwelant a chredant 
nad oes modd rhodio a boddloni Duw heb hyfforddio plentyn ym 
mhen ei ffordd, heb faethu eu plant yn addysg ac athrawiaeth yr 
Arglwydd, heb wneuthur daioni a chyfranu, heb wneuthur eu hunain 
yn bob peth i bawb, heb geisio lesad Naweroedd yn gystal 4’u 
Nesad eu hunain, heb chwanegu at ffydd wybodaeth, yn gystal a 
rhinweddau duwiol eraill. Cofnodwn yn ddiolchgar y personau 
a’n cynorthwyasant eleni, sef y Parch. Robt. Hughes, Meistri 
O. Owens, Richd. Roberts (Bardd Treflys), Griff. Lewis a H. Evans 
ac eraill, ynghyda haelionus gefnogaeth ein hysgol Sul a’r ysgolion 
Sul eraill, a’r gymdogaeth yn gyffredinol.”’ 

“1861. Llun y Sulgwyn. Cynhaliwyd un o’r cyfarfodydd 
mwyaf rhagorol a welwyd eto. Y llywydd hybarch ar y cyfarfod 
hwn oedd Ellis Owen, Ysw., Cefnymeusydd. Yr oedd hefyd y 
Parch. R. Hughes, Meistri O. Owens, Richd. Roberts (Bardd 
Treflys) ac eraill o fri yn bresennol. Cyfodwyd esgynlawr o flaen y 
pulpud, a gosodwyd cadair dderw hybarch o ran ei ffurf arno i’r 
Cadeirydd eistedd. Ac fel ag yr oedd yr urddas allanol yn gyflawn, 
felly yr oedd yr hyfrydwch a’r adeiladaeth dumewnol yn dra bodd- 
haol a chlodfawr. Yr oedd holl ymarferiadau lenyddol y cyfarfod 
yn ganmoladwy, a’ cyflawniadau o ran pawb yn hynod o ddi- 
ddiffyg.” 


“1862. Llun y Sulgwyn. Troes y cyfarfod allan yn un tra 
boddhaol a buddiol: cynulleidfa fawr, ac athrawon cymwys, y 
rhai a roisant lawer o hyfforddiadau da mewn dysg a moes a chref- 
ydd. Ymddangosai y cystadleuwyr a’r disgyblion yn siriol a 
pharod a hawdd eu trin. Y cWyn oedd fod rhy ychydig wedi dod 
ymlaen i ysgrifennu, ac ystyried yr Undeb, yn gynwysedig o’r Capel 
Uchaf, Brynaerau, Seion, Llanaelhaiarn a’r Pentref. Y llywydd 
urddasol y flwyddyn hon eto oedd Ellis Owen, Ysw., Cefnymeusydd ; 
y beirniaid, Bardd Treflys, H. R. Llwyd Penybryn, Llanystum- 
dwy, a Robt. Williams Ty’nyllan, Llanarmon,a Dewi Arfon; yr 
athrawon crefyddol, y Parch. Robert Hughes Uwchlaw’rffynnon, 
Mr. James Williams Penrhiwiau, ac eraill ; cantorion o Rostryfan, 
Mr. Wm. Griffith o Gaernarvon, a chor Clynnog Fawr.” 


Yn y fel yna y gorffen yr adroddiadau o’r cyfarfodydd bychain, 
bywiog hyn, a esgorodd ar dylwyth lliosog y cyfarfodydd len- 
yddol. Yn yr adroddiadau hyn, a ysgrifennwyd dan gynhyrfiad 
y funyd gan wr o natur or-deimladol, fe dynnodd Eben Fardd 
hunanbortread go gyflawn ohono ef ei hun. Manylrwydd yr 
adroddiad a ddengys hefyd mor fyw ydoedd ei gydymdeimlad 
a’r bobl, a gwelir yn hynny ddirgelwch ei ddylanwad mawr 
arnynt. 


Am sylwadau cyfiredinol ar yr Ysgol Sul gweler y sylwadau 
Arweiniol i Lanilyfni a’r Cylch. 


CAPEL UCHAF.* 


YR eglwys wladol a gafodd yr ardal hon yn Ilwyr iddi ei hun, heb 
ymyriad unrhyw blaid grefyddol, hyd nes yr ymddanghosodd y 
Methodistiaid yn y lle, a chydrhwng yr eglwys a’r Methodistiaid y 
meddiannir hi fyth. Dechreuwyd pregethu yn ardal Llanael- 
haiarn, bedair milltir o bentref Clynnog, yn gynnar yn y bedwaredd 
ganrif arbymtheg. 


Yn yr ardal hon ynghyda Llanllyfni y dechreuodd Methodist- 
iaeth wreiddio’n amlwg yn gyntaf oll o holl ardaloedd Arfon. 
Yr oedd ymweliad cyntaf Howell Harris a Sir Gaernarfon i bob 
golwg yn gyfyngedig i’r pen arall i'r sir. Mae’r traddodiad a fu yn 
ardal Waenfawr ddarfod i Howell Harris bregethu yno ar ei ym- 
weliad cyntaf 4’r sir yn fwy credadwy ond deall Arfon am Gaer- 
narfon. Mae dyddlyfr Howell Harris yn rhoi hanes ei ail ymweliad 
a’r sir yn 1747, yngholl. Ardal dra neilltuedig yr ymddengys 
y rhan honno o’r wlad lle codwyd y capel cyntaf yn Arfon ymhlith 
y Methodistiaid. Eithr y mae’r Efengyl, fel pob gwareiddiad 
arall, yn tramwy y prif-ffyrdd Ne byddant wedi eu gwneud, cystal 
a’u gwneud lle na byddant. Ac y mae prif-ffordd yn myned 
heibio’r Capel Uchaf o bentref Clynnog i bentref Penmorfa. Yn 
ystod blynyddoedd a ddilynai ymweliad cyntaf Howel Harris ag 
ardaloedd Lleyn, fe godwyd amryw gynghorwyr, fel y gelwid hwy : 
John Morgan yr ysgolfeistr, Morgan Griffith, Hugh Thomas, John 
Griffith Ellis ac eraill, a byddai y rhai’n yn achlysurol yn anturio 
cyn belled ag Arfon; ac yn rhyw fodd drwy weinidogaeth rhai 
ohonynt hwy, y mae pob lle i gasglu, y disgynnodd hedyn crefydd 
efengylaidd gyntaf i’r ardal, neu o leiaf hedyn Methodistiaeth. 


Eithr fe freintiwyd ardal Clynnog mewn ffordd arall. Yr oedd 
Richard Nanney, person y plwyf, yn wr o ysbryd efengylaidd. 
Daeth yno yn 1723, a bu farw yn 1768 yn 80 mlwydd oed. Nid 
yw'n hysbys pa bryd y meddiannwyd ef gan yr ysbryd efengylaidd, 
eithr fe arferid a thybio yn yr ardal mai yn ol bod yn gwrando ar y 
Methodistiaid, prun ai yn yr ardal hon ei hunan neu ynte yn rhywle 
arall nid yw’n hysbys. Fe ddywedir, pa fodd bynnag, ddarfod iddo 


* Ysgrif y Parch. Howell Roberts ; dwy ysgrif John Owen yr Henbant, y 
naill yn adrodd am rai pethau hynod a gofid ganddo ynglyn 4 chrefydd, a’r 
Nall yn rhoi hanes cychwyn yr ysgol Sul; Adgofion y Parch. John Williams, 
Caergybi; ymddiddanion 4g amryw. 

lafurio’n hir, a hynny ar ol ei ddeffro gan yr ysbryd newydd, cyn 
gweled ohono nemor ddim Ilwyddiant ar ei weinidogaeth. Nid 
hwyrach mai araf y bu yntau ei hunan yn dod i’r goleu lawn. Yn 
ei flynyddoedd olaf, pa ddelw bynnag, y coronwyd ei lafur 4 bendith 
amlwg. Dechreuwyd Hanw eglwys fawr Clynnog, a fyddai agos 
yn wag cyn hynny, 4 chynulleidfa orfoleddus, ac aeth y son am y 
gwasanaeth drwy’r wlad oddiamgylch. Mae’r hanes hwn ar ei 
wyneb yn ei wneud yn debygol mai ar ol i Fethodistiaeth ddechre 
gwreiddio yn y wlad y digwyddodd y cyffro hwn yng ngwasanaeth 
yt eglwys, canys rywbryd at ddiwedd oes y person y digwyddodd 
y cyfnewidiad amlwg ynglyn ag ef, tra’r oedd pregethu achlysurol 
yn y gymdogaeth ers oddeutu ugain mlynedd cyn hynny, ac eglwys 
wedi cychwyn ers lliaws o flynyddoedd bellach yn yr ardal. Pa 
ddelw bynnag, nid oes amheuaeth na fu gweinidogaeth Richard 
Nanney yn gyfnerthiad mawr 1 grefydd ysbrydol yn y wlad, ac i 
Fethodistiaeth yn neilltuol. 


Ar y cyntaf ni dderbynid pregethu i dai. Ar yr heol y byddai’r. 
gwasanaeth. FEithr e fyddai ryw ddylanwad rhyfedd a dieithrol ar 
adegau yn cydfyned a’r genadwri ar rai o’r gwrandawyr, y fath 
fel y tybid dim llai nad gwallgofi y byddent, ac elid yn eithaf 
digellwair i chwilio am raffau i'w rhwymo. Diau fod ein tramwyfa 
fel cyfundeb y pryd hwnnw, fel y digwyddodd hefyd laws o weithiau 
ar ol hynny yn ein hanes, ar draws rhyw gylchwy cyfrin o ser y 
nefoedd. A’r un a’r unrhyw rym ysbrydol ag a ddeffroai iasau 
argyhoeddiad yn rhai a ddeffroai gynddaredd yn y Neill. Pan oedd 
Lewis Evan Llanllugan, un o’r cynghorwyr boreuaf, yn sefyll 1 
fyny i bregethu yma, fe ddaeth boneddwr o’r ardal ato, a rhoes 
ddyrnod iddo a choes ei chwip, nes Ilifo 0’1 waed. Rhwystrwyd 
ail ddyrnod drwy i Robert Prys Felin Gaseg sefyll i fyny dros y 
pregethwr. Nid cynt y cyrhaeddodd y boneddwr ei gartref nad 
dyma arch i’w was i fyned 1 ymholi am helynt y pregethwr, rhyw 
arwydd, debygid, o aflonyddwch meddwl. 


Y cyntaf i roi achles i’r arch o fewn ei df oedd Hugh Griffith, 
neu Hugh Griffith Hughes. Teiliwr o ran ei grefft, ond yn dda 
arno. Preswyliai yn y Foel, rhyw ddwy filldir o’r pentref. Trowyd 
Hugh Griffith 0’i df 0 achos yr Arch. Ymhen ysbaid, dyma Hugh 
Evans Berthddu yn adeiladu ty ar ei dir ei hunan, ac yn ei osod 
i Dafydd Prisiart Dafydd, un o’r crefyddwyr. Nid Methodist 

oedd Hugh Evans, canys mawr ymhoffai mewn canu a dawnsio 
a’r cyffelyb. Ymdyrrai lliaws o’i gymdogion ato ar ddechreunos, 
a chwareuai yntau iddynt ar ei ffidil fel pen-campwr. Ar un 
noswaith pan oedd pregeth yn y Berthddu bach, cartref Dafydd 
Prisiart Dafydd, penderfynodd y cwmni lIlawen roi heibio’u 
difyrrwch, a myned i wrando’r bregeth, ar awgrym Hugh Evans, 
gyn debyced a dim. Glynodd y saethau mewn calonnau y noswaith 
honno, ac yng nghalon Hugh Evans ymhlith eraill. Aeth adref 
o’r bregeth ar ei union, a dywedodd wrth y wraig, ‘‘ Mi dorraf y 
ffidil yn ddarnau man.” ‘Na, gresyn,” ebe hi, ‘‘ peidiwch a’i 
dryllio, fe fydd yn dda gan Wil Ifan ei chael.” “ Nage,” ebe 
yntau, ‘ni wna ond y drwg iddo yntau.” Yna fe ymaflodd yn y 
ffidil, ac a ddechreuodd ei churo yn erbyn hen gist ystyfflog yn ymy], 
onid oedd yn chwilfriw man ar hyd y llawr. Ymhlith y gwrandawyr 
yr oedd hen ymladdwr ceiliogod, a bygythiai hwnnw ar ei ffordd 
adref y torrai ben ei geiliog, ac megys y bygythiodd felly y gwnaeth 
efe. 

Cynelid cyfarfodydd eglwysig yn y Berthddu bach. Aflon- 
yddid ar heddwch y crefyddwyr yn fynych wrth fyned a dod i’r 
cyfarfodydd hyn. Cyn hir ar ol adeiladu’r Berthddu bach, fe 
agorwyd drws Ty’nlon i dderbyn pregethu, gerllaw y man y saif 
y Capel Uchaf yn awr. 


Yn nhymor cynnal moddion yn y ddau dy hyn, fe dorrodd 
diwygiad allan, yn enwedig ymhlith y plant. Moliannai’r plant 
ar hyd y ffordd tua chartref fel y deuent allan o’r moddion. 


Yr oedd Hugh Griffith Hughes, a drowyd allan oi dy am 
achlesu pregethu, yn byw bellach yn Nhy’nycoed. Prynodd 
y Brysgyni-isaf. Gwerthodd ddernyn o dir, 43% lath wrth 234 
Nath, am bum swllt, 1 adeiladu capel arno, sef rhan o gae a elwid 
Pantyllechi. Dyma’r adroddiad fel y mae yn yr hen weithred. 
Amseriad y weithred yw 1764, y 5 o Fawrth, yn y bedwaredd 
flwyddyn o’r brenin Sior III. Ym Methodistiaeth Cymru y mae 
gwahanol amiseriadau yn cael eu rhoii’r capel cyntaf yng Nghlynnog, 
sef 1750, 1752 a 1760 (II. 143, 161, 165; III. 550). Ar garreg yn 
y capel presennol fe nodir amseriad y gwahanol gapelau, a rhoir 
amseriad y cyntaf fel 1761. Nid anfynych y gwneir gweithred 
am dir yn ddiweddarach na’r adeilad arno, neu tra bydd yr adeiladu 
yn myned ymlaen. Eithr pan ddigwydd yr olaf, fe nodir hynny yn 

y weithred yn fynych, os nad bob amser. Yn yr amgylchiad hwn, 
pa fodd bynnag, fe leferir yn y weithred am yr adeilad fel peth 
mewn golwg yn unig: “Gan fod amrywiol bersonnau hynawsaidd 
yn foddlon ac yn awyddus i gyfrannu tuag at adeiladu t¥ cwrdd i 
Brotestaniaid ymneilltuol ym mbhlwyf Clynnog, etc.” Tebyg 
ddarfod i'r capel gael ei godi o fewn y flwyddyn y tynnwyd y weith- 
red allan, a diau ei fod y capel cyntaf gan y Methodistiaid yn Arfon, 
p'run bynnag a ydoedd y cyntaf yn y sir ai peidio, megys y dywed 
Robert Jones Rhoslan. Mawrglod i Hugh Griffith Hughes, neu 
Hugh Griffiths, fel y gelwir ef yn y weithred, am gyflwyno Iecyn 
mor helaeth o dir yn rhodd, fel y dywedir yn y Methodistiaeth, 
canys dyna ydoedd yn ymarferol, os nad yn hollol, er gwaethaf 
pum swilt y weithred. Ac nid pobl anheilwng o’u coffa yn ddiau 
oedd yr ymddiriedolwyr, pe baem ond wedi eu hadnabod, sef 
oeddynt y rhai’n: Morris Mark Brynaerau isaf, amaethwr ; Grif- 
fith Roberts Pentre Clynnog, teiliwr ; John Jones plwyf Llaniestyn, 
amaethwr ; Robert Owen plwyf Llanaelhaiarn. 


Yn 1744 y dywedir gan y Methodistiaeth ddarfod adeiladu’r 
capel cyntaf gan y Methodistiaid, a hynny oedd yn Llansawel, 
Sir Gaerfyrddin ; ond capel y Groeswen yn Sir Forgannwg oedd 
y cyntaf ebe Robert Jones, oddeutu 1738 (Gwaith, 1898, t. 104.) 
Ond rhy gynnar braidd ydyw Robert Jones. 


“Ty Newydd” oedd yr enw ar gapel cyntaf Clynnog. Yn 
ddiweddarach, ar hen restr tanysgrifiadau mewn cysylltiad a’r 
rhyfel ar y cyfandir, fe ymddengys enw ‘ Robert Roberts Capel ” 
i lawr am bum swillt. Pan godwyd capel Brynaerau, fe ddaeth 
y “Capel” i ddwyn yr enw “ Capel Uchaf.” 


Y gwyr yn bennaf a aeth dan y baich o adeiladu oedd Hugh 
Griffith, sef y sawl a roes y tir, Morris Marc, Robert William Tanyr- 
allt, Robert Prys Felin faesog. Cychwynnodd Robert Sion Ifan 
ohono’i hun i dirio am gerryg, a bu wrthi am dair wythnos mewn 
chwarel gerllaw ar ei ben ei hun cyn cael help gan neb. Owen 
Hughes a roes fenthyg ei gar-llusg a’i ferlyn i gludo’r cerryg, a 
geneth fach iddo, ddeg oed, a dywysai’r merlyn. Daeth yr eneth 
honno ar ol hynny yn wraig hynod am ei gras, a bu’n aelod am 77 
mlynedd erbyn hunojohoni yn yr Arglwydd. 

Yr oedd adeiladwaith y capel yn un go hynod. Gwnawd 
ef fel ag i gynnwys t¥ capel o fewn ei furiau, ac ar ben y t¥, 0 fewn 
y capel, yr oedd llofft. Elai grisiau, yn ymestyn o’r naill bared 
i’r llall, i fyny’r i llofft, ac eisteddid ar y grisiau hynny. Yr oedd 
wyneb y capel at y ffordd, ac ar y wyneb yr oedd y pulpud, a’r ty 
ar y chwith i’r pregethwr. Yr oedd darn croes ar gefn y capel 
gydag eisteddleoedd ynddo, a dér yn myned allan ohono, Ceid 
un res 0 eisteddleoedd ar y dde i’r pregethwr ar hyd y pared nes 
dod at y darn croes. O gongl y clwt glas tucefn i’r capel elai 
llwybr hyd at y ddor yn y darn croes. 


Wedi gorffen adeiladu, aeth dau gyda’i gilydd i gasglu at yr 
adeilad. Galwyd gydag Ellis Hughes Plasnewydd, gerllaw Glyn- 
llifon, amaethwr cyfrifol, ac eglwyswr tyn ei olygiadau. Byth- 
eiriai Ellis Hughes ei achwynion yn eu herbyn: cyhuddai hwy o 
fod yn dwyllwyr, o ddibrisio hen sefydliadau eu gwlad, o lwyr 
fwyta tai gwragedd gweddwon, ac mewn rhith yn hir weddio. 
Buwyd yno gydag ef o hanner dydd hyd ddechreunos, a phrofodd 
ei gyfarthiad yn waeth na’i frathiad, canys fe estynnodd gini iddynt 
cyn eu bod wedi ymadael. 


Torrodd diwygiad allan rywbryd ar ol agor y capel. Fe ddy- 
wedir yn hanes Methodistiaeth nad oes dim o hanes y diwygiad hwn 
ond ei fod. Mae’r un Illyfr, pa fodd bynnag, wrth son am y di- 
wygiad ymhlith y plant a dorrodd allan yn nhymor y ddau dy, 
yn adrodd hanesyn i’r perwyl ddarfod i ficer y plwyf, olynydd 
Nanney, sef Richard Ellis ei fab ynghyfraith, wrth ddychwelyd ar 
gefn ei geffyl o’r gwasanaeth, gan gyfeirio tuag adref, sef plas y 
Gwynfryn, ddod ar draws y plant yn gorfoleddu, a dechre eu 
chwipio mewn nwydau cyffrous, a’u gorchymyn i dewi. Ar hynny 
daeth Robert Prys allan o'i d¥, sef y gwr a amddiffynnodd Lewis 
Evans Llanllugan rhag y gwr bonheddig, ac a ymaflodd ym mhen 
y ceffyl, gan gyfarch y ficer, ‘‘ Dyma’r ffordd i’r Gwynfryn, syr,” 
ac ebe fe ymhellach, “‘ Pe tawai y rhai hyn, fe lefarai y cerryg yn y 
fan!’ Ac amserir y digwyddiad oddeutu’r flwyddyn 1759. Fe 
gofir, pa ddelw bynnag, mai yn 1768 y bu Nanney farw. Yr oedd 
Richard Ellis, mae’n wir, wedi ymgymeryd 4’r ficeriaeth cyn 
hynny, sef yn 1765 (Cyf Beuno, t. 98). Fe ymddengys ynte y 
perthyn y digwyddiad i’r diwygiad a dorrodd allan ymhen amser 
ar ol myned i’r capel. 

Torrodd diwygiad arall allan tua’rflwyddyn 1779. Dechreuodd 
hwn mewn cyfarfod gweddi a gynhaliwyd ar aelwyd y t¥ capel, 
pan y profwyd rhyw ddylanwad anarferol yn y lle. Y Sul dilynol 
yr oedd Richard Dafydd o Leyn yno yn pregethu. Gwr o gynneddf 
fechan oedd Richard Dafydd, eithr fe’i coronwyd y tro hwn 4 nerth 
o'r uchelder. Gwaeddai Iiaws allan am eu bywyd. Daeth pym- 
theg ymlaen o’r newydd yn y cyfarfod eglwysig cyntaf ar ol hynny, 
a pharhaodd lliaws i ddod am ryw dymor. Rhowd yr enw Row- 
land o Glynnog mewn rhyw barthau i Richard Dafydd ar ol yr 
oedfa honno, mewn cyfeiriad at Daniel Rowland Llangeitho. 
Cyffroai’r pethau hyn feddwl Richard Ellis, y ficer, a dyma ef i 
mewn ir capel ar ryw Sul gyda’i chwip yn ei law, gan waeddi allan, 
“ Beth yw’r swn drwg sydd yma o bryd i bryd ?”” Ymaflodd yn 
y pen meinaf i'r chwip, a gwnelai ei ffordd tuag at y pregethwr. 
Ond dyna William Parry y Mynachdy yn ymaflyd yn y gwr mawr, 
ac yn rhoi ar ddeall iddo na chyffyrddai 4’r pregethwr ond ar ei 
berygl, yr hyn ai llonyddodd ef. 


Fe ddechreuwyd cynnal ysgol nos yn yr ardaloedd hyn flyn- 
yddoedd cyn i’r Ysgol Sul gychwyn, Nid oes nemor ddim hanes 
am dani bellach. Fe ddywedir mai Charles o’r Bala a roes 
yr ysgogiad cyntaf iddi, drwy gymell y crefyddwyr i fyned 
i dai y bobl i’w dysgu i ddarllen, A chymhellid yntau i roddi’r 
cyngor wrth glywed yr hyn a ddywedid wrtho, mewn atebiad i'w 
ofynion, sef na fedrai lliaws o’r bob] ddeall ei bregethau yn dda. 
(Canmlwyddiant Ysgolion Sabothol Clynnog ac Uwchgwyrfat, 1885, 
t. 16. E fu Charles mewn Cyfarfod Misol yng Nghlynnog mor 
fore a 1778. (Thomas Charles, gan D, Jenkins, I. 85—6). Fe 
fernir fod y rhai a ddeuai i’r ysgol nos y pryd hwnnw y rhan 
amlaf yn dra diffygiol mewn gwybodaeth ysgrythyrol a chyffredin. 


Yn niwedd 1787 y dechreuodd Robert Roberts bregethu ; 
ac am rai blynyddoedd yn ddilynol i hynny, bu yn cadw ysgol 
ddyddiol Gymraeg yn ardaloedd Eifionydd. Ar gais y Cyfarfod 
Misol fe roes yr ysgol i fyny er mwyn ymroi yn llwyr i bregethu, 
ac anogwyd ef i fyned i drigiannu i dy capel Clynnog, yr hyn a 
wnaeth. Dywed y Parch. J. Jones Brynrodyn mai Capel Uchat 
oedd yr eglwys fwyaf a chyfoethocaf yn Arfon ar y pryd; ac mai 
y trefniant oedd i fod yr eglwys gyflenwi’r tY capel 4 phob angen- 
rheidiau, a bod Robert Roberts i wasanaethu yr eglwysi cylchynol, 

ac mai dyma ddechreuad y fugeiliaeth eglwysig yn Arfon. (Drysor- 
fa, 1890, t. 101). Ac yma y bu Robert Roberts byw am weddill 
ei oes, sef hyd y flwyddyn 1802, y rhan fwyaf 0’i yrfa fel pregethwr. 
Rhydd John Jones enghraifft ohono fel bugail. Ar ei waith yn 
dod i mewn i’r t¥ un tro, ar ol bod am daith yn y Deheudir, dywedai 
ei w aig Elin wrtho fod Elin Marc Tan-y-garreg, gwraig grefyddol 
iawn, yn ymyl marw. Aeth yntau yno yn y fan, heb dynnu ei 
gdb uchaf oddiam dano. Wedi cyrraedd ohono, aeth ar ei liniau, 
a gweddiodd, gan gyfeirio at yr iachawdwriaeth fel cerbyd o goed 
Libanus, ei lawr 0 aur a’i lenni o borffor, ac wedi ei balmantu oddi- 
mewn 4 chariad i ferched Jerusalem. ‘‘ Dyma un o ferched Jeru- 
salem yn cychwyn i’w thaith. O Arglwydd! cyfod hi i mewn i'r 
cerbyd.”’ 


Yn 1793, mewn ysgol nos, y torrodd allan y diwygiad mwyaf 
nerthol a brofodd yr ardal hon erioed, er mai diwygiad lleol ydoedd. 
Yr oedd yr ysgol nos y pryd hynny i fesur pell ar ddelw yr ysgol 
Sul. Ar ddiwedd un o’r cyfarfodydd hyn, ac ar ol i rywun weddio, 
fe roddwyd y pennill hwnnw allan i’w ganu, “ Fel fflamau angerddol 
o dan.’’- Methu gan y rhai a arferai godi mesur y tro hwn, y naill 
ar ol y lall, ac yna y codwyd mesur ar y pennill gan un o’r bobl 
ieuainc, a dechreuwyd canu gyda blas. Dyblwyd a threblwyd, 
a chydiai y geiriau, ‘“‘ Ymaflodd mewn dyn ar y llawr,” ym mhob 
teimlad. Yn y man, dyna rywun yn torri allan i lefain, ac wele’r 
cyffro hwnnw yn cerdded y lle igyd. Wrth glywed y swn, fe dde- 
chreuodd y cymdogion ddod i mewn i'r capel, canys yno y cynhelid 
yr ysgol, a disgynnai yr unrhyw ysbryd arnynt hwythau. Cludwyd 
hanes y newydd-beth ymhellach, a dyma hen wr gyda’i ffon i mewn 
ir capel at hanner nos bellach, a dechreuodd foliannu a’i holl egni,« 
er na wybuwyd fod dim neilltuol gyda chrefydd ar ei feddwl ef o’r 
blaen. Cynyddu yr oedd y braw a’r cyffro yn y capel, a buwyd 
yno am ysbaid o amser ymhellach. Fe ddaeth pedwar ugain o’r 
newydd i’r eglwys gyda’r diwygiad hwn, ac arosodd yn draddodiad 
yn yr ardal mai ychydig o’r dychweledigion a drodd yn ol. Fe 
ddywedir ymhellach mai at yr holwyddori yn niwedd yr ysgol 
y deuai y rhan fwyaf o’r ysgolheigion i mewn cyn y diwygiad 
hwnnw, ond ar ei ol fe ddechreuwyd dod yn brydlon gan bawb yn 
gyffredinol. Yr oedd effaith y diwygiad hwn yn fwy na’r oll a 
wnawd yn yr ardal gyda chrefydd, yn ystod y deugain mlynedd 
blaenorol, o ran dylanwad amlwg o leiaf. 

Yn 1793, ar ol marw Griffith Roberts a John Jones, fe benodwyd 
ymddiriedolwyr ychwanegol, sef Thos. Jones Ffridd, Thos. Owen 
Penarth, Thos. Rowlands Maesog, John Jones Edeyrn, Robt. 
Jones Llaniestyn, John Roberts Buarthau, Hugh Williams Drws- 
deugoed. 


Yn 1794 y cychwynwyd yr ysgol Sul yma. Rhoir yr amseriad 
hwn, sef tair blynedd a thriugain cyn 1857, mewn ysgrif sydd eto 
ar gael, ac yn awr gerbron, gan John Owen Henbant bach, yn cael 
ei gynorthwyo gan John Robert Factory Tai’nlon. Gelwir ysgol 
Clynnog yn yr ysgrif hon y gyntaf yn Arfon. Yn y llyfryn, Can- 
mlwyddiant Y sgolion Clynnog ac Uwchgwyrfai (t. 12), wrth ddyfynnu 
cynnwys yr ysgrif hon, fe newidir y é7 a thriugain i wyth a thri- 
ugain, er mwyn i’r amseriad fod yn flaenorol i’r amseriad a nodir 
i ysgolion Llanllyfni a Brynrodyn, dan y dybiaeth, mae’n ddiau, 
fod John Owen a’i gyfaill wedi camgymeryd am y flwyddyn. 
P’run bynnag a ydoedd John Owen yn gywir neu beidio o ran yr 
argraff ar ei feddwl mai dyma’r ysgol Sul gyntaf yn Arfon, nid yw’n 
debyg y camgymerasid y flwyddyn ganddo mewn perthynas 4a’r 
hyn a ddygai gysylltiad mor arbennig 4g ef ei hun, fel ag a ddangosir 
yn yr hanes sy’n dilyn. Yr achlysur o godi’r ysgol ydoedd gwaith 
Charles, mewn oedfa yn y capel, yn pwyso ar yr angenrheidrwydd 
o gynnal ysgol ar y Sul, er mwyn i blant tlodion gael addysg a’u 
rhoi ar ben y ffordd. Yr oedd yr hen bobl wedi synnu ei fod yn 
meddwl cadw ysgol ar y Sul, er yn ofni dweyd dim wrtho i'r perwyl. 
Wedi dod o Charles i’r t¥ fe ddechreuodd holi yn daer, pwy oedd 
yno a wnae ddechre’r gwaith ? Fe ddywedwyd wrtho am un o’r 
_ dynion ieuainc a oedd wedi cael ysgol ddyddiol, hwnnw oedd John 
Owen. Pwysodd Charles y mater yn daer ar John Owen, ac o'r 
diwedd ildiodd yntau. Dwy ar hugain mlwydd oed ydoedd efe 
y pryd hwnnw, a bu’n arolygwr ar yr ysgol am naw mlynedd a 
thriugain, sef hyd ei farw yn 1863 yn 91 mlwydd oed. 


Y Llun dilynol, ebe Robert Ffoulk y gwehydd wrth Huwcyn 
y teiliwr, “ A wyddosti beth, Huwcyn ? Milyncodd Sion ’Rhenbant 
yr ysgol Sul drwy ei phlu a’r cwbwl. Weldi, ni fuasai gwaeth gen 
i fynd ar y gwehydd i weu ar y Sul na chadw ysgol.” “Ac ni 
fuasai waeth gen innau fynd ar ben y bwrdd i bwytho un tipyn,” 
ebe Huwcyn. Yr oedd John Robert Factory Tai’nlon yn fab i 
_ Robert Ffoulk, ac yr oedd yn gwrando ar y sgwrs yma yn hogyn o 
wyth i naw mlwydd oed, a glynodd y geiriau yn ei gof. 

B 


26 


Yr oedd yn yr ardal ddyn ieuanc arall wedi cael ysgol ddyddiol, 
sef Griffith Owen, brawd i wraig Owen Owens Cors-y-wlad. Cafodd 
John Owen gan Griffith Owen ei gynorthwyo gyda’r gwaith o gych- 
wyn yr ysgol ar y Sul nesaf i gyd, yn ol yr adduned a wnaeth efe i 
Charles. Nid oedd neb arall ond Griffith Owen yn foddlon i’w 
gynorthwyo. Fe ddaeth rhyw nifer o blant bychain atynt, ac yn 
eu plith yr oedd John Robert, hogyn Robert Ffoulk, a glywodd ei 
dad yn datgan ei farn ddirmygus o’r ysgol. Nid oedd dim i’w wneud, 
ebe John Owen, ond rhoi’r planhigion bychain i lawr ynghanol 
chwyn, heb fraenaru iddynt fraenar. Eithr fe ordyfodd y plan- 
higion y chwyn, a gwywodd y chwyn ymaith gryn lawer. “Ar ol 
dechre eu plannu,’’ ebe John Owen ymhellach, ‘mi ’roedd y 
planhigion yn cynyddu bob Saboth.” Dywed ddarfod iddynt ill 
dau am ryw gymaint o amser geisio trin ac ymgeleddu’r plan- 
higion, gan ddisgwyl iddynt ddwyn ffrwyth, cyn clywed o neb ar ei 
galon roi help llaw iddynt. O’r diwedd, wrth weled peth cynnydd, 
dyma William Roberts yr Hendre atynt, sef y pregethwr wedi 
hynny. A buont ill tri wrthi am ysbaid eto. Cynyddu yr oedd 
y planhigion bach. Wrth weled hynny dyma amryw atynt o’r 
diwedd gyda’u gilydd, ac yn eu plith Owen Prichard, gwr deallus, 
yn deall Saesneg yn o drwyadl a thipyn o Roeg, ac wedi dysgu’r 
cwbl wrtho’i hun. Robert Owen Aber, eithaf tyst, yw’r awdurdod 
am hyn o hanes Owen Prichard. Yr oedd y planhigion bach yn 
dod ymlaen yn well y pryd hynny, ebe John Owen, am eu 
bod yn cael nodd dirgelaidd i’w gwraidd wrth fod fel yr oeddynt 
allan o olwg y byd. 


Ond wele Charles yma drachefn yn pregethu, ac yn ymholi 
ynghylch yr ysgol. Wedi deall mai go oeraidd y teimlai’r hen 
frodyr tuag ati, fe siaradodd ar yr ysgol o flaen y bregeth gyda 
grym gwywol, gan ddangos mai oddiwrth Arglwydd y Saboth yr 
oedd yr ysgol wedi dod. Fe chwalwyd y tarth a’r niwl ymaith, ebe 
John Owen, nes fod yr ysgol yn ymddangos fel pren afalau yn Ilawn 
ffrwyth, a chroeso i bawb ddod ieistedd 0 dan ei gysgod. A rhyfedd 
o’r hanes, daeth cymaint awydd ar Robert Ffoulk gael eistedd 
dan ei gysgod a fu arno erioed am eistedd ar ei wehydd ! 


Bellach dyma gyrchu i’r ysgol fel i bregeth. Gwelwyd fod yn 
rhaid ymddeffro er cael trefn a dosbarth ar bethau. Heblaw bod 
yn arolygwr, yr oedd John Owen yn ysgrifennydd hefyd dros 

ystod rhai blynyddoedd, a deuai a llechen gydag ef dan ei gesail 
i'r ysgol, ac ar honno y cedwid y cyfrifon am y diwrnod. Griffith 
Owen oedd yr holwyddorwr, am ysbaid ei oes efallai, a danghosai 
grafiter gyda’r gwaith. Bu Griffith Owen farw yn gymharol ieuanc. 
Trefnwyd gwahanol ddosbarthiadau o’r wyddor hyd at y Beibl, 
a llwyddwyd mor bell a hynny. Blinid yr arolygwr bellach gan 
feibion a merched yn tyrru allan ar ganol y gwasanaeth, gymaint 
a thair neu bedair o ferched gyda’u gilydd ar dro. Byddai raid eu 
cyrchu i mewn; a gorfu dwyn eu hachos ar gyhoedd er dangos 
drygedd yr arfer y syrthiasant iddi/ Rhoddwyd gorchymyn 
caeth nad oedd neb i fyned allan o’r ysgol mwy nag o bregeth, a 
rhoddwyd terfyn ar y drwg arfer. Ymlaen yr elai’r ysgol nes 
fod yr hen gapel yn llawn, a phawb yn ei le yn fywiog ac effro. 
Llanwyd y capel newydd drachefn, pan adeiladwyd hwnnw, fel 
ewch gwenyn, a chododd haid ar ol haid allan ohono; ond er 
cymaint a adawodd yr hen gwch, yr oedd yn parhau yn amser 
John Owen mor weithgar ag erioed. 


Yr oedd yr achos wedi cynyddu cymaint yn nhymor y di- 
wygiad, fel y gorfu helaethu’r capel, yr hyn a wnawd yn 1796. A 
pharhau i gynyddu yr ydoedd bellach. Yn fuan wedi helaethu’r 
capel dechreuwyd pregethu tua’r Hen-derfyn-deublwyf, a bu 
pregethu yno am flynyddau cyn codi capel Brynaerau. 


Fe fu John Roberts (Llangwm) yn cadw ysgol nos yn yr hen 
gapel. Areiolefdaeth Michael Roberts. Yr oedd efe yno oddeutu 
1798. Bu Hugh Jones, gwr Sian Jones, yn un o ysgolorion Michael 
Roberts. Arferai’r athraw holi’r bechgyn am y modd y treuliasant 
y Sul. Un bore Llun, fe ofynodd i Hugh a fu efe yn rhodianna 
ar y Sul? ‘‘Naddo,” ebe Hugh. Yna fe ofynodd i fachgen o’r 
enw John. “ Do,” oedd ateb hwnnw. “ A oedd rhywun gyda thi ?” 
““Oedd, Huwcyn.”’ Wedi bod yn gweled pont yr afon Hen yr 
oeddynt, a adeiledid ar y pryd. Dodwyd Huwcyn i sefyll ar ben 
y fainc. Pwy ddaeth i mewn yn y man ond Robert Roberts. Ac 
wedi clywed yr achos, addawodd fyned yn feichiau dros Huwcyn 
ar ol iddo ef addaw na wnelai mo’r cyffelyb rhagllaw.. 


Tachwedd 28, 1802, y bu farw Robert Roberts, yn ddeugain 
mlwydd oed. Nid yw’n hysbys pa bryd y daeth efe i Glynnog, 
ond fe gesglir oddiwrth ei hanes iddo fod yno am rai blynyddoedd 

yn amser yr hen gapel. Gwelwyd fod ei breswylfod ef o fewn 
muriau y capel hwnnw,gwir arwyddlun ei fuchedd ysbrydol, canys yr 
oedd efe yn un o breswylwyr t¥ Dduw, y rhai yn wastad a’i molian- 
nant. Yr oedd Sian Jones, a oedd oddeutu tair arddeg oed pan fu 
Robert Roberts farw, ac a fu farw ei hunan yn gant a dyflwydd oed 
agos, yn cofio clywed Robert Roberts mewn gweddi droion o fewn 
ei df, cyn dechre’r gwasanaeth yn y capel, oi heisteddle yn llofft 
y capel uwchben y tf. Pan ofynodd Robert Jones Rhoslan 
iddo ef unwaith, ymha le y cafodd efe y bregeth ofnadwy honno 
oedd ar y pryd yn peri’r fath effeithiau yn y wlad, gan gyfeirio 
at ryw bregeth neilltuol, efe a’i cymerodd ef o’r neilltu o fewn y 
t¥, gan gyfeirio gyda’i f¥s i’r tufewn i un ystafell, “ Yn y fan yna,” 
ebe fe, ‘“‘ ar fy ngliniau, y cefais i hi.’ Fe glywyd Richard Owen 
yn adrodd am dano yn nhymor ei argyhoeddiad, yn fachgen un 
ar bymtheg oed, yn cerdded y gwylltoedd unig, gan ollwng allan 
y waedd, ‘‘ O !” drosodd a throsodd, fel yr aeth y son am “‘O ! Robert 
Roberts” drwy’r wlad. Ei genadwri i'w oes a ddelweddwyd 
ar ei ysbryd yn ing yr argyhoeddiad hwnnw. Fe arferir cydnabod 
am dano, ei fod ef mewn modd arbennig yn un o’r rhai hynny ag y 
mae dirgelwch eu dylanwad yn rhyw fodd ynglyn wrth eu person- 
oliaeth. Ymbhlith y Methodistiaid, Howell Harris oedd yr hynotaf 
yn hynny o’i flaen ef, ac Evan Roberts ar ei ol. Yn wr ieuanc, 
cyn yr anhwyldeb a gafodd, yr oedd rhyw graffter yn ei ymddang- 
hosiad a barai i ddieithriaid holi pwy ydoedd. Ar ol yr anhwyldeb 
hwnnw, fe anharddwyd ei berson, nes fod yr olwg arno fel un yn 
ymgrebachu ynghyd. Eithr fe arosodd dirgelwch ei bresenoldeb. 
Fe’i teimlid yn ei ardalei hun yn gymaint ag yn unlle. Fe’i can- 
fyddid ef yn dyfod i’w cyfarfod ar y ffordd unwaith gan ddau wr 
ieuainc ag oedd yn frodyr, ac o safle uwch na chyffredin yn yr 
ardal, wedi bod ohonynt yn rhyw helynt yn ddiweddar ag y teim- 
lent radd o gywilydd o’r herwydd, er nad oedd ganddynt ddim Ie 
i feddwl y gwyddai ef ddim am yr achos. Y fath oedd arswyd ei 
bresenoldeb ar eu meddwl, pa fodd bynnag, fel y diangodd y naill 
drwy’r gwrych, ac y gorweddodd y Ilall i lawr yn ei hydgyhyd ar 
waelod y drol, nes ei fod ef wedi myned yn llwyr heibio iddynt. 
Adroddid gan Mr. Thomas Gray wrth Mr. Howell Roberts, yr hyn 
a glywodd efe am dano gan hen wraig yn Llundain. Yr oedd 
Robert Roberts yn cael ei ddisgwyl ar un tro gan gynulleidfa or- 
lawn. Wedi dod i mewn a dringo i fyny risiau’r pulpud, ac ar ol 
eistedd, fe daflodd gil ei olwg ar y gynulleidfa, yn rhyw ddull megys 

yn ddigytfro, er ar yr un pryd yn arwyddo cyffro mewnol cuddiedig. 
Ar darawiad, dyna waedd o orfoledd yn torri allan dros y gynull- 
eidfa i gyd! Y dirgelwch presenoldeb hwn a ieuwyd ynddo ef 4 
dylanwad cyffroadol anghymarol. Fei gwelwyd ef ar ganol oedfa 
ddilewyrch yn gostwng ei wyneb i orffwys ar y Beibl, gan aros 
ysbaid yn yr agwedd honno, nes bod arswyd yn ymaflyd yn enaid 
y gynulleidfa, ac ar ei waith yn codi ei ben i fyny, gwelid ei wyneb 
yn disgleirio, a chydag effaith ryfedd ar y bobl yr elai ymlaen o’r 
fan honno gyda’i bregeth. Fe arferai William Owen Prysgol ag 
adrodd am ewythr iddo ef yn ei wrando. Troes y pregethwr 
ei wyneb at y pared yn rhyw fan ar ei bregeth, gan erfyn ar yr 
Arglwydd am iddo amlygu ei hun gyda’r genadwri, a phan y troai 
drachefn yn ol at y gynulleidfa, yn nychymyg ewythr William 
Owen yr oedd megys gwreichion byw yn disgyn drwy’r awyr uwch- 
ben. Ymbhlith siaradwyr ni bu neb Iluniedydd hynotach nag ef. 
Edrydd Robert Owen Aberdesach, gwr deallus a goleu ei feddwl 
o'r gymdogaeth, yr hyna glywodd gan ei fam, Ann Roberts, ar ol ei 
mam hithau, yr hon oedd yn gyfnither i Robert Roberts, ac a fu farw 
yn 1844 yn 88 mlwydd oed, sef ydoedd hynny, y disgrifiai Robert 
Roberts y drwg mor fyw fel y lechai rhai o’r gwrandawyr allan 
oi wydd, ond pan elai ymlaen i ddisgrifio’r da drachefn, y deuai y 
cyfryw allan o’u cuddfeydd. Fe gofir y byddai efe yn pregethu 
mewn tai annedd ac ysguboriau, ac yn achlysurol yn yr awyr 
agored, cystal ag mewn capelau. Ei ddisgrifiadau oeddynt fyw 
ac eang a manwl. Arferai Christmas Evans a chydnabod bob 
amser mai Robert Roberts a roes yr allwedd iddo ef i’w ddawn 
ei hun. A chyda’r weledigaeth eang efe a gyfunai y ddawn o 
grynoder; a byddai ganddo ddyweddiadau bachog, eoin, trydanol, 
y fath ag a gyffroai y meddwl ac a arosai yn ddiogel yn y cof, gan 
brofi eu hunain megys hoelion wedi eu sicrhau gan feistr y gynull- 
eidfa. Yr oedd ei lais yn cyfateb i'w nodweddiad, yn groew, 
yn soniarus, yn uchelsain, yn rhoi mynegiad parod i holl gyffroadau 
disymwth a dieithrol ei feddwl. Angel oedd efe yn ehedeg yng- 
hanol y nef a’r efengyl dragwyddol ganddo. Nid yw Eben Fardd 
ond yn adrodd yr argraff ar ei feddwl ei hun, oddiwrth yr hyn a 
glywodd am dano gan hen bob! Clynnog, pan y disgrifir ef ganddo 
fel “‘ Seraff o’r Nef yn siarad.” Argraffodd ei ddelw yn amlwg ar 
eglwys y Capel Uchaf; ac yr oedd y ddelw honno yn amlwg yma dros 
ystod y ganrif ddiweddaf mewn angerddoldeb ac mewn ehediadau 
teimlad. Ar ei wely angau, a’r seiat ar y pryd yn y capel, fe ofyn- 

nodd i’w wraig estyn ei ddillad goreu iddo. ‘‘I ba beth ?” gofynnai 
hithau. ‘“ Yr wyf am fyned i’r capel i ffarwelio a’r eglwys,”’ ebe 
yntau, a gorfu ildio iddo fyned. Dywedodd wrth yr eglwys ei fod 
gyda hwy am y tro olaf, na welent ei wyneb ef mwy yno, a rhoes 
iddynt aml gynghor, nes y torrodd yr holl eglwys i wylo o hiraeth 
a dychryn. Yng ngyrfa ffydd, fe aeth o’r naill brofiad i un arall 
dyfnach, ac o nerth i nerth, nes ymddangos ohono gerbron Duw yn 
Seion. Yr oedd y dorf a ymgynullodd i neilltuaeth y Capel Uchaf 
i'w gynhebrwng yn Ilenwi’r 16n yr holl ffordd oddiyno i eglwys 
Clynnog, filltir o bellter, ac nid oedd y rhai olaf wedi cychwyn pan 
gyrhaeddodd y rhai blaenaf yr eglwys. Ac yr oedd yr alaeth yn y 
wlad ar ei ol yn fwy angerddol efallai nag ar ol neb pregethwr a 
fagodd Cymru. 


Rywbryd yn ystod 1803-4 y dechreuodd William Roberts 
bregethu. 


Yn 1811 fe chwalwyd y capel ac adeiladwyd un arall. Yn 
fuan ar ol hynny, oddeutu’r flwyddyn 1812, fe brofodd yr eglwys 
hon ymweliad arall. Fe berthynai i’r eglwys ferch ieuanc, a arferai 
dorri allan i foliannu yn gyhoeddus ar brydiau. Arferai hi a chyf- 
eilles iddi adrodd penodau yn yr ysgol. Un tro wrth wrando 
arni, fe deimlodd ei chyfeilles yn ddwys oddiwrth y gair a 
adroddid, a thorrodd allan i lefain. Ar ol hyn, fe fyddent 
hwy ill dwyoedd yn torri allan mewn gorfoledd yn fynych 
yn y moddion, ond nid neb arall. Yr oedd William Roberts 
yn pregethu ar un tro, a Robert Dafydd Brynengan gydag 
ef yn y pulpud, ac i fod i bregethu ar eiol. Testyn William Roberts 
oedd Luc ix. 62: ‘ Nid oes neb a’r sydd yn rhoi ei law ar yr aradr, 
ac yn edrych ar y pethau sydd 0’i ol, yn gymhwys i deyrnas Dduw.” 
Yr oedd yr effaith yn anisgrifiadwy, y rhan fwyaf yn gweiddi, 
eraill yn wylo, eraill wedi eu dal gan syndod. Fe deimlid fod Duw 
yn y lle. Ni phregethodd Robert Dafydd, ac yr oedd yntau ei 
hunan fel un a’i fryd ar dorri allan mewn mawl. Cyn hyn nid oedd 
anuwioldeb cyhoeddus yr ardal wedi ei gwbl ddarostwng. Wedi 
i'r adfywiadau laesu, ail godai hen ddrygau eu pen; ond ar ol yr 
adfywiad yma fe newidiwyd gwedd yr holl ardal. Hyd yn hyn, 
fe arferid cynnal Gwylmabsant ar Lun y Sulgwyn, pan ddeuai 
llawer o gannoedd ynghyd, ac y byddai’n amser o feddwi ac ymladd. 
Diflannodd yr Wyl mor Ilwyr y pryd hwnnw fel na welwyd byth 
namyn rhithyn gwelw o honi. Ychwanegwyd oddeutu 130 at 

“ddwy eglwys Clynnog,” a bernir fod oddeutu 100 ohonynt yn 
perthyn ir Capel Uchaf. (Gweler llythyr Robert Jones Rhoslan, 
Medi 15, 1813). ; 


Nid ymddengys yr erys dim adgofion am ddiwygiadau 1818 ac 
1832. Fe ddywedir ym Methodistiaeth Cymru fod yr achos yn 
ymeangu ar ol yr adfywiadau hyn, ac mai ar ol y cyntaf ohonynt 
y codwyd Capel Brynderwen a Chapel Seion. Eithr ni chodwyd 
Capel Seion hyd y flwyddyn 1826, er fod yn yr Hen Derfyn gerllaw 
achos cyn hynny, efallai cyn 1818. Mewn cofnod yn y Drysorfa 
(1832, t. 141), fe ddywedir fod yna ychwanegiad 0 25 yn y Capel 
Uchaf fel firwyth yr adfywiad, a hynny erbyn diwedd mis Mawrth. 
Fe barhaodd yr adfywiad hwnnw yn y wlad yn hir ar ol hynny, er 
y dichon fod y Capel Uchaf wedi cael ei gynhaeaf i mewn yn o lwyr 
erbyn diwedd Mawrth. Y mae hanesyn bychan yn cael ei adrodd 
a ddaw i lawr o’r cyfnod hwn. Yr oedd yma hen wr a gwraig yn 
methu cael dim i’w roi yn y casgl mis ers amryw droion, a digalonnid 
hwy o'r herwydd. Penderfynnodd yr hen wraig werthu iar, er 
medru rhoi ohonynt eu cyfran yn y casgl mis; a hi aeth a’r iar 
gyda hii farchnad Caernarvon, gan gerdded yn droednoeth gyda’i 
hesgidiau dan ei chesail, er mwyn eu rhoi am ei thraed wrth ddod i 
mewn ir dref. Fe gafwyd chwe cheiniog am yr iar, a rhoddwyd y 
swm yn gyfan yn ei henw hi a’i gwr yn y casgl mis, yr hyn a barodd 
ir ddeuddyn dysyml fawr sirioldeb. 


Yn 1841 y dechreuodd John Jones Tai’nlon bregethu, a ad- 
waenid fel John Jones Brynrodyn ar ol hynny. 


Nid oeddid yn galw blaenoriaid yn ffurfiol yn yr amser gynt, 
ond elai y rhai cymhwysaf i’r swydd yng ngrym greddf, nid greddf 
y person unigol ond greddf yr eglwys yn gyffredinol. Diau fod 
ambell un y pryd hwnnw yn cymeryd y swydd hon iddo’i hun ; 
ond y rhan amlaf fe geid fod amddiffyn dwyfol ar y swydd. Y 
rhai cyntaf i gyd i lanw’r swydd yn yr eglwys hon oedd y rhai yma : 
Morris Marc Llyn-y-gele, Hugh Griffith Hughes, Robert Prys Felin 
faesog, sef y gwr a ataliai gynddaredd yr erlidwyr, a Robert Roberts 
Tanrallt. Yn nesaf ar ol y rhai’n, fe lanwyd y swydd gan y gwyr 
yma: Rowland Williams Henbant mawr, William Jones Cae 
Mwynau, Thomas Owen Penarth, Thomas Rowland Maesog, 
Thomas Jones Ffridd, y tri olaf yn myned dan y cyfenwad o’r 
“Tri Thomas,” William Prichard Llwyn-gwahanadl, William 


32 


Williams Ty’n-y-berth, William Williams Henbant mawr, John 
Williams Ty’ntwll, William Parry Brynhafod, William Jones Ty 
gwyn. Nid oedd yr un o’r rhai’n yn fyw pan ddaeth Mr. Howell 
Roberts i Glynnog yn niwedd 1861, oddigerth John Williams 
Ty’ntwll a oedd wedi ymfudo i’r America ;_ ac yr oedd tymor Iliaws 
ohonynt ymhell iawn yn ol cyn hynny. 


Heb sOn am yr un neu ddau a enwyd mewn cysylltiadau 
neilltuol, y mae rhai eraill o’r gwyr hyn ag y mae iddynt goffad- 
wriaeth parchus yn yr ardal. Y mwyaf ei ddylanwad ohonynt 1 
gyd, debygid, a’r mwyaf felly o holl flaenoriaid y Capel Uchaf o’r 
dechre hyd yn awr, ydoedd William Parry. Bu ef farw lonawr 
12, 1861, yn 70 mlwydd oed. Gwr cydnerth, Iled dal, gyda gwyneb 
llyfn, glandeg. Tawel, digynwrf, arafaidd. Un Ilygad yn cau ac 
yn agor gryn dipyn ; ond pan agorid hwnnw yn Ilawn, fel y gwneid 
weithiau, yr oedd rhywbeth yn dreiddiol ofnadwy ynddo. Elai 
Capten Jones Dinas heibio iddo yn ei gerbyd unwaith, a gwr ydoedd 
ef a arferai regi’r penaugryniaid, ys dywedai yntau. ‘“‘ Pwy ydi’r 
dyn yna ?” gofynai ir coachman. “O! un o'r penaugryniaid,” 
ebe’r coachman. ‘‘ Pengrwn neu beidio,” ebe’r capten, “ mae 
rhywbeth yn y dyn yna!” Golwg difrif iawn arno bob amser : 
un o’r dynion mwyaf difrif yr olwg arno a welwyd un amser braidd. 
Heb ysgol, fe ddysgodd ddefnyddio llyfrau Seisnig. Ni bu erioed 
allan o’r gymdogaeth i aros dim, ond manteisiai ar bob cyfle a 
gaffai i ddysgu oddiwrth eraill. Yr oedd y noswaith y daeth ir 
seiat am y tro cyntaf yn un gofiadwy. Daeth i mewn braidd yn 
hwyr, ac aeth ymlaen at y fainc o flaen y sét fawr, a chan fyned i 
lawr ar ei liniau yn y fan honno, fe ymollyngoddiwylo. A pharhau 
i wylo yr ydoedd: ni ddywedai ddim, ac ni ddywedid dim wrtho. 
A’r diwedd fui'’r holl seiat ymollwng i wylo,a myned adref wedyn 
heb fod neb wedi dweyd gair. A hon oedd y seiat fwyaf byw ar 
feddwl y sawl oedd yno o bob seiat erioed. Fe fu ei yrfa grefyddol 
yn deilwng o'r dechre hwn mewn wylo: fe hauodd mewn dagrau, 
a medodd mewn gorfoledd. Efallai ei fod ef cyn hyn yn athraw, 
canys fe fu’n cadw ysgol nos yn y capel ar ddiwedd blwyddyn, pan 
fyddai’n gyfleus 1 weision amaethwyr ddod yno, am ysbaid o amser. 
Yr oedd yn athraw rhagorol yn yr ysgol Sul. Collodd Sul 0’i ddos- 
barth unwaith; a’r Sul nesaf drachefn yr oedd heb fod yno. 
Beth wnaeth y dosbarth yr ail Sul hwnnw, oddeutu deuddeg o 
honynt, ond myned gyda’u gilydd i’w gartref, sef Brynhafod. 

Nid oes dim hanes iddo golli cymaint a Sul 0’i ddosbarth ar ol hynny, 
os na byddai rhywbeth anorfod wedi digwydd. Fel holwyddorwr 
yr oedd yn nodedig. Tynnai sylw pob llygad ar unwaith. Yn 
grynedig ei lais ar y dechre, a dalen y Ilyfr y cydiai ynddi yn crynu, 
hes twymno yn ei waith. Yna fe’i teimlid yn feistr y gynulleidfa, 
a phawb yn ei law. Yr oedd yn weddiwr hynod. “ TIesu Grist a 
hwnnw wedi ei groeshoelio ”’ ydoedd ei air mawr ef mewn gweddi. 
Mewn gweddi fe fyddai fel gwr yn ymaflyd yn nerth yr Hollalluog. 
Er yn wr tawel, neilltuedig, meddai ar ddawn gyhoeddus anghyff- 
redin. RKhywbeth yn ei gyfarchiad yn adgoffa am John Jones 
Talsarn : gyda Ilais soniarus, fe gychwynnai dipyn yn araf ac isel, 
gan godi’n raddol fel yr elai ymlaen. Fe’i cyfrifid yn wr o gynghor, 
ac yr oedd yn dangnefeddwr. Diwinydd craff, a chanddo feddwl 
treiddlym. Ceisiwyd ganddo fyned i bregethu gan rai o bobl y 
Cyfarfod Misol, ond ni fynnai; ac fe’i camgymerwyd ef am bre- 
gethwr yn y Cyfarfod Misol droion. Cyfyngodd ei ddylanwad i 
lecyn bychan, ac o fewn terfynnau y Ilecyn hwnnw yr oedd yn wr 
mawr yn Israel. 


Gwr heb fod ond prin yn ail i William Parry ar ryw gyfrifon 
oedd William Williams Henbant mawr. Cydoesai’r ddau. Yr 
ydoedd yn ymresymwr, yn wr 0 wybodaeth gyffredinol, yn ddawnus, 
yn anhyblyg, ac yn naturiol yn arweinydd. Ei duedd yn hytrach 
ydoedd cadw eraill draw yn ormodol. Efe a ymfudodd i’r America 
gyda theulu lliosog yn haf y flwyddyn 1845, ac fel William R. 
Williams yr adnabyddid ef yn ardal Columbus, Wisconsin. Fe 
fu’n un o swyddogion gwerthfawrocaf yr Eglwys Gymreig yno 
dros weddill ei oes. Bu farw Mehefin 5, 1855, yn 66 mlwydd 
oed. (Gweler Hanes Eglwysi’y Trefnyddion Calfinatdd, Columbus, 
Wis., 1898, t. 23, gan y Parch. J. R. Jones). 


John Williams Ty’ntwll a ragorai fel cerddor. Ymunodd 4 
chrefydd yn niwygiad 1832. Gwnawd ef yn flaenor yn 1840, Aeth 
i Columbus, America, yn 1850. Galwyd ef yn flaenor yn eglwys 
Bethel ar ei fynediad yno. O dymer hynaws a dawn hyfryd, ac 
arosodd gwres y diwygiad ynddo hyd ddiwedd ei oes. Bu farw 
Awst 20, 1894, yn 92 mlwydd oed. (Gweler Hanes Eglwyst Colum- 
bus, t. 51). 


Hydref 14, 1857, y bu farw y Parch. William Roberts, yn 84 
mlwydd oed, wedi dechre pregethu ers o leiaf 53 mlynedd, ac wedi 


34 


ei ordeinio ers 38 mlynedd. Pan o saith i wyth mlwydd oed aeth 
at John Roberts (Llangwm) i’r ysgol yn y capel. Yr oedd hynny 
yn ystod 1780—1. Bu yno am hanner blwyddyn, a bu yn yr 
ysgol gyda’r un gwr wedi hynny am chwarter blwyddyn yn Nhaly- 
garnedd, ym mhlwyf Llanllyfni. Cafodd chwarter arall gyda John 
Walter yn ‘“‘eglwys y bedd” Clynnog, ac agos i chwarter arall 
gyda Richard y Felin Gerryg yn yr un man. Fel gwas fferm ac 
ar hyd ei oes yr oedd ynddo syched am wybodaeth. Yn 1793 
yr ymaelododd yn y Capel Uchaf. Gwelwyd eisoes mai efe oedd 
y cyntaf a ddaeth i gynorthwyo John Owen a Griffith Owen efo’r 
ysgol Sul. Ar ol bod mewn gwasanaeth am ryw hyd, fe ym- 
gymerodd a gofal yr Hendre bach, ei dyddyn genedigol, ac yno y bu 
hyd ddiwedd ei oes. Pan y byddai gartref, efrydu a chyfansoddi 
oedd ei waith pennaf yn ychwanegol at weinyddu yng nghynull- 
iadau crefyddol yr ardal. Ymddanghosodd llyfr iddo ar Fedydd 
yn 1845; efrydodd y proffwydoliaethau gyda thrylwyredd; ac 
yr oedd yn dra hysbys yng nghynnwys y Beibl, yn gymaint felly 
fel y gallai adrodd rhannau helaeth ohono yn rhwydd a rhugl. 
Teithiodd lawer i bregethu ac i ddadleu o blaid gwahanol gym- 
deithasau, yn enwedig y Feibl Gymdeithas. Pan y byddai ymdrin 
cyffredinol ar bwnc mewn Cyfarfod Misol, arno ef y gelwid yn 
ddieithriad i’w agor, a hynny, mae’n ddiau, ar gyfrif ysgrythyr- 
oldeb ei ymdrin arno. Fe gyfleai y pwnc bob amser yn esmwyth 
a naturiol trwy gyfrwng y testynau mwyaf priodol iddo o fewn yr 
ysgrythyr, a hynny gyda’r fath hwylusdod a helaethrwydd a fyddai’n 
syndod i bawb. Ysgrifennwyd cofiant iddo gan Eben Fardd i'r 
Drysorfa am 1858 (t. 387), ac yn y modd hyn y disgrifir ef ganddo : 
“ Dyn o faintioli hytrach mwy na’r cyffredin, a golwg iach a chryf 
arno, o ymddanghosiad amaethwr parchus, oddieithr ei wisg ddu. 

ais . Yr oedd ynddo ryw naws ysgafn o sarugrwydd di- 
siapri, a Raetea i gadw un mewn ychydig bellter oddiwrtho, nes 
dyfod yn bur gynefin ag ef. Yr oedd ei lygaid mor gryfion, fel 
hyd yn oed yn ei henaint y gallai ddarllen yn rhwydd heb wydrau, 
hyd yr amser y collodd ei olwg yn Ilwyr. . . . Ei lais oedd 
deneu a chwynfanus. Ei ymddygiad yn syml a dirodres. O ran 
ei berson yr oedd yn edrych yn heinyf a lluniaidd, yn ddyn caled 
ac anfoethus. . . . Er nad oedd yn hoffi disgyn i dir cym- 
deithasol y werin ddiaddurn, eto byddai yn craffu yn ddifyrus ar 
chwareuaeth sym] natur o fewn y cylch hwnnw, ac yn tynnu Ilawer 
o hanesynau diddan oddiwrth yr hyn a ddigwyddai ddyfod dan 

eisylw. . . . Pregethwr i’r deall a’r farn oedd efe yn hytrach 
nag i'r gydwybod a’r teimlad. . . . Yr wyf yn meddwl y gellid 
dweyd mai amlach y gwelwyd ef yn wylo wrth weddio neu bregethu 
ei hun nag wrth wrando ar eraill. . . . Dyn pwyllog oedd efe, 
na chyfodai ond anfynych iawn uwchlaw tymheredd naturiol y 
nwydau, yn caru y dull ymresymiadol yn ei bregethau, gan amlygu 
dawn a hyfrydwch mewn agoryd seliau, mynegi dirgeledigaethau, 
cysoni anhawsterau, goleuo pethau tywyll; yn fyrr, esbonio, ath- 
rawiaethu a phroffwydo oedd Ilinell fwyaf naturiol ei athrylith, 
yn hytrach na chwareuaeth areithyddol ar dannau teimlad a nwyd. 
Byddai ei bregethau bob amser yn meddu trefn, eglurdeb rhesym- 
egol, a chysondeb meddyliol da.” 


Y peth amlwg cyntaf a deimlwyd o ddiwygiad 1859 oedd dan 
bregeth Dafydd Rolant y Bala, ar un nos Sadwrn yngaeaf y flwydd- 
yn, pan ddihidlwyd y gwlaw graslawn uwchben etifeddiaeth yr 
Arglwydd. Torrodd Thomas Griffith Hengwm, wr ieuanc, i wylo 
dros y lle, ac ymaelododd 4a’r eglwys y cyfle cyntaf. Cynhaliwyd 
yma gyfarfod pregethu, pan wasanaethai Thomas Williams Rhyd- 
ddu, John Jones Carneddi a John Jones Llanllechid. Cyfrifid hwn 
yn gyfarfod neilltuol ar ei hyd. Ar un nos Sul yr oedd Thomas 
Williams yma, ac yn derbyn dau i'r seiat, Simon Roberts a Joseph 
Jones. Yr oedd Thomas Williams mewn rhyw hwy] ysgafnaidd, 
mewn math o ddawns corff a meddwl, a thorrodd allan, ‘‘ Dyma 
Simon yn cynnyg ei hunan i gario’r Groes yn lle Iesu Grist—Go- 
goniant! A dyma Joseph o Arimathea! Fe fydd yn rhaid i 
hwn gael y llieiniau meinaf i anrhydeddu’r Gwaredwr, tae’ nhw’n 
costio pum sofren y fodfedd ; fe fydd yn rhaid i hwn gael dwyn 
peraroglau mesur y can pwys—Gogoniant !” Jane Evans a dorrai 
allan yn y cyfarfodydd mewn penillion o orfoledd : 


Na ryfeddwch mod i’n feddw, gwin a gefais gan fy Nuw, 
Y mae rhinwedd y gwin hwnnw yn gwneud myrdd o feirw’n fyw: 
Arglwydd, tywallt o’r costrelau fry 1 lawr. 


Daeth awel o Galfaria i chwythu gyda gwres, 

Mae’r oerfel yn mynd heibio a’r haul yn dod yn nes, 
Mae’r egin yn blaendarddu, hwy ddént yn addfed #d, 
Ni chollwyd un a heuwyd draw yn yr arfaeth ddrud. 


Tair teyrnas dan eu harfau aeth i Galfaria fryn ; 
*Doedd neb ond Iesu ei hunan wynebai’r Iluoedd hyn; 
’Roedd yno frwydr greulon, a gafael galed iawn, 

Ond Iesu a orchfygodd cyn tri o’r gloch brynhawn. 


Nid oedd popeth o’r mwyaf nawsaidd yn y diwygiad. Ar ol 
bod yn gwrando ar Dafydd Morgan yn y pentref, aeth amryw o'r 

bechgyn i ddynwared y droell yn ei lais pan orfoleddent, yr arwydd 
sicr fod cnewyllyn bywiol y diwygiad yn dechre myned i golli. 
Wrth glywed am y pethau rhyfedd yn y Capel Uchaf, fe aeth Eben 
Fardd yno un noswaith. Wrth ddychwelyd oddiyno, gofynai 
Mr. John Jones (Fferm Llanfaglan) iddo, pa beth a feddyliai o’r 
diwygiad ? Ymhen ennyd dyma’r ateb, “‘ Fe fydd yn rhaid i rai 
ohonyn’ nhw ddod gryn dipyn yn fwy moesgar gyda’u Hamen cyn 
bo hir,”’ gan arwyddo, debygid, fod yno fwy o swn nag o sylwedd 
gan rai yn y cynulliad. Tb Mr. Jones yw nad aeth efe yno © 
drachefn ar yr un neges. Er hynny, nid oes amheuaeth mai gwir 
ysbryd y diwygiad a ddisgynnodd ar yr ardal. Ymhen ysbaid 
ar ol y cynnwrf, deuai nifer o hen frodyr ynghyd i gyfarfod gweddi 
am wyth fore Sul. Elai David Jones Bwlchgwynt, y pryd hwnnw 
yn fachgen ieuanc, atynt i gynorthwyo gyda’r canu. Un bore 
wrth ganu, ‘‘O! ddedwydd ddydd, tragwyddol orffwys,”’ yr oedd 
y dwyster yn anorchfygol. Canu am ennyd, yna eistedd 1 lawr 
i wylo; canu drachefn, yna pangfa o wylo; ac felly drachefn a 
thrachefn am awr o amser. Dagrau melus iawn. Ac heb sén am 
ddagrau, bu effeithiau arosol i’r diwygiad yn amlwg ym mucheddau 
lliaws hyd ddydd eu marwolaeth, ac erys yr effeithiau hyd heddyw 
yn nefnyddioldeb parhaus eraill. 


Fe wnawd seti newydd i'r capel yn y flwyddyn 1859. 


Fel y gwelwyd, yn 1863 y bu farw John Owen yr Henbant. 
Peth hynod yw na wnawd mohono yn flaenor. Ejithr fe flaenorai 
ef heb fod yn flaenor. Safai ar brydiau yn ei hen ddyddiau ar 
risyn y pulpud, yn wr tal a main a boneddigaidd yr olwg arno. 
Yn ei law ef yr oedd yr ysgoli gyd. Elai o ddosbarth i ddosbarth 
er gweled pa fodd y deuid ymlaen. Ar un tro, methu ganddo gael 
athrawon, tri neu bedwar dosbarth wedi myned heb athrawon. 
Rhoes orchymyn i waith yr ysgol beidio. Methu ganddo ddweyd 
gair am ennyd gan wylo. Wedi dod ato’i hun, ‘A oes yma neb 
gymer drugaredd ar y dosbarthiadau heb athrawon 2?” Yr oedd 
pawb yn ei law ar unwaith, a chodai y naill ar ol y Mall i ddweyd 
y gwnae ef ei oreu. 


Ym mlynyddoedd olaf John Owen, fe gododd Owen Jones 
Cae Ifan i'w gynorthwyo yn y swydd o arolygwr. Bu yntau yn 
y swydd drachefn ar hyd ei oes. Gwr Ilednais, siriol, a’i dymer yn 
gymhwyster ir gwaith. Dilynai yr un cynllun a John Owen. 

Elai o ddosbarth i ddosbarth: weithiau rhoi gair i’w sillebu, weith- 
iau adnod i’w darllen, weithiau gwestiwn ar gyfer y Sul nesaf, a 
byddai’n sicr o alw am yr ateb. Medrai fod yn daer ac yn 
amyneddgar. 


Yn nhymor John Owen, yr athraw a arferai holi: A byddai 
mwy o ddarllen y pryd hwnnw, a’r athraw yn cywiro, ac yn gofyn 
ambell gwestiwn wrth fyned ymlaen. Gwell darllenwyr y pryd 
hwnnw nag yn awr. Gwell mewn pwnc hefyd. Mwy o feirniad- 
aeth fanwl ar eiriau a’r cyffelyb erbyn hyn. Yr oedd yn y Capel 
Uchaf yn y rhan olaf o dymor John Owen nifer o hen bobl hollol 
gytarwydd yn yr Hyfforddwr, fel nad ellid dim gofyn cymaint a 
chwestiwn ohono nad atebid ef i’r Ilythyren. Yn nheimlad lliaws 
ymddanghosai yr Hyfforddwr mor gysegredig a’ Beibl. Ni 
byddai holi ar blant y blynyddoedd cyntaf a gofir gan Mr. David 
Jones Bwlchgwynt. Yn lled gynnar gyda hynny yr oedd William 
Roberts y pregethwr ar un tro wrth y gorchwyl. ‘‘ Pwy wnaeth bob 
peth ?” “ Duw,” atebai amryw. Gofynnai’r holwr eilchwyl yn 
bwysleisiol, ““ Ai Duw wnaeth bob peth ?” “ Té,” oedd ateb lliaws. 
Gyda’r ateb hwnnw, dyma hogyn go fawr yn rhoi cam ymlaen. 
“ Nage wir !’’ ebe fe, “fy nhaid wnaeth feudy Cae Crin.” Nid oedd 
y genhedlaeth ieuanc y pryd hwnnw wedi ei thrwytho yn gymaint ag 
ar ol hynny am ystyr creadigaeth. Deuairhai mewn gWth 0 oedrani'r 
ysgol am y tro cyntaf i ddysgu eu llythrennau. Yr oedd Dafydd Jones, 
tad Griffith Jones Coed-tyno, yn ddeugain oed yn dysgu’r wyddor. 


Bu’ Parch. John Williams Caergybi, y pryd hwnnw yn athraw 
ysgol Clynnog, yn dod yma am flynyddoedd i gynnal seiat, 
hyd y flwyddyn 1875. Yn ei ddilyn ef yn y gorchwyl hwnnw, ar 
gais y blaenoriaid yn gyntaf, ac wedi hynny ar alwad yr eglwys, 
y mae’r Parch. Howell Roberts. 


Y mae’r argraff gafodd Mr. Williams am yr ardalwyr, yn 
neilltuol preswylwyr glannau’r mér, eisoes wedi ei chyfleu gerbron 
yn y rhagarweiniad. Edrydd Mr. Roberts yr argraff ar ei feddwl 
yntau, yn neilltuol am breswylwyr llethrau’r mynydd. Un peth 
a argraffodd ei hunan ar ei feddwl ef ydoedd, fod delw Robert 
Roberts yma o hyd ar y t6 hynaf o grefyddwyr y pryd y daeth 
efe gyntaf ir gymdogaeth. A dywed ef fod y ffurf neilltuol ar 
fywyd crefydd a welodd efe yma ar y cyntaf, sef “ yr hen dinc a’r 
gwres a’r eneiniad nefol ” wedi ymadael gyda’r hynafgwr olaf “ sydd 
heddyw yn ei fedd, ag y methwyd a’i ddwyn ir bedd ddoe 01 

fwthyn mynyddig oherwydd y lluwchfeydd eira, ac yr oedwyd 
dydd ei angladd am dridiau er mwyn clirio’r ffordd.” Cymeriadau 
gwreiddiol a dyddorol y disgrifir hwy ganddo ef, heb wybod nemor 
am reol a threfn, ond yn cymeryd eu ffordd eu hunain heb fod 
neb yn meddwl am eu galw i gyfrif. Mewn cyfarfod gweddi ar 
ddydd diolchgarwch, dyma’r ail i gymeryd rhan yn codi i fyny ac 
yn rhoi allan bennill. Nid oeddys yn arfer darllen yr ysgrythyr 
ond ar y dechre. Arferai yr hen wr hwn eistedd o dan y ddesc 
yn y set fawr, a chan ei fod mor agos ati, nid el ymlaen yno, a’r 
tro hwn fe gymer y Beibl oddiyno, ac oddiar ei eistedd heb gael 
ei weled ond gan ychydig fe chwilia am fan i’w ddarllen. Pan 
gododd i ddarllen yr oedd pawb braidd yn ymgrymu. Eithr gwr 
eithaf hamddenol ydyw efe, ac el ymlaen yn dawel gyda’r darllen, 
gan ddweyd yn o ddigynwrf cyn dechre, “ Wel, mi ddarllenwn 
ni bennod o’r ysgrythyr ; mae hwn, beth bynnag am ein gweddiau . 
ni, yn werth ei wrando.”” Codai y naill ar ol y llall oddiar eu gliniau 
yn y sét fawr, a chodai eraill eu pennau, ond nid pawb. Nid oedd 
pawb yn ddigon effro i wybod pa beth oedd yn myned ymlaen. 
Dyma’r trydydd yn codi yn arafaidd, a’i olwg yn dechre pallu. 
“Nid wyf yn gweled yn ddigon da i ledio pennill, am wn i; mi 
ddeuda i’r tipyn sydd ar fy meddwl i yn lle hynny, am wni.” Ac 
yna, yn lle pennill i'w ganu, dyma glamp o gyfarchiad difyr iw 
wrando. Ergyd ac amcan y sylwadau oedd dangos gymaint mwy 
o achos oedd gennym y dyddiau hyn i fod yn ddiolchgar i’r Brenin 
Mawr nag yn y dyddiau gynt. Mor afiach y byddai’r dorth yn 
fynych, ac mor ddrud yn yr hen amser. Yr oedd wedi clywed am 
Iwyth llong o rug yn dod i Borthmadoc, ac am bobl yn myned yno 
o bobman gyda throliau rhag newynu. Yna fe gywira ei hunan, 
“Ond o ran hynny, nid oedd troliau yn y wlad, am wni; nid oedd 
yr un yn y Gors beth bynnag, mi glywais mam yn dweyd.” A’r 
fath flawd gwyn sydd gennym yn awr, ac mor rad; nid oedd y 
boneddigion yn cael ei well ; mae hyd yn oed y werin bobl bellach yn 
cael y ‘double XX.’ Yr oedd y cynhaeaf diweddaf wedi bod yn 
wlyb, ond fe gafwyd hin weddol i bawb oedd yn ddigon effro i 
gipio’r cnwd. Y tatws yn unig oedd ar ol, ac am y rheini, eb 
efe, “ mi rhown i nhw rhwng cromfachau, am wn i, a pheidio s6n 
am danyn nhw.” Hyna yn lle pennill! 


Yr ail a gymerodd ran, er hynny, oedd y gwr gwir hamddenol. 
Gwynt teg neu groes, fe’i cymerai fel y deuai. Nid oedd dim braidd 

yn menu arno. Efe oedd yr olaf i ymostwng i’r drefn newydd 
gyda gofaint, pan na fynnent wneud pedolau o’r hen haiarn. Par- 
hai i ddwyn hen bedolau i’r efail, nes o’r diwedd i’r gof ei wrthod. 
“O’r gore, Wil,” ebe yntau. “ Cymodder, tro Bute,” a throes am 
adref. Ond pan oedd wrth bont y ffactri, rhwd neu ddwy o’r efail, 
dyma floedd y gof ar ei ol, wedi newid ei feddwl erbyn hynny, 
“William Jones, mi wna i am y tro yma eto.” “ O’r gore, Wil. 
Cymodder, tro Bute.” Eithaf tawel felly neu fel arall. 


Bu’r gwr yma yn dilyn bwrdd y gwarcheidwaid am flynyddoedd. 
Byddai hefyd yn dilyn y vestri blwyfol, ac yn gyffredin yn ymyl 
y vicar. Anfoddlon braidd fyddai’r vicar i ddodi cynygiad heb fod 
wrth ei fodd gerbron. Wrth ei weled yn petruso, fe ddywedai 
William Jones, ‘“ Cantiwch hi bellach, Mr.——, i ryw ochr.” Yn 
ddiweddar ar ei oes y daeth efe yn aelod eglwysig. Gwrandawr 
cyson, astud, cyn hynny, a ffyddlon yn yr ysgol Sul, ond yn rhy 
hoff o’r “ t¥ cwrw.” Ar ol ei dderbyn ar brawf a chyn ei dderbyn 
yn gyflawn aelod, fe fyddai, bob wythnos neu ddwy, wedi dod un 
sét yn nes i’r sét fawr, nes bod yn y sét nesaf ati pan dderbyniwyd 
ef yn lawn. Yn fuan wedi ei dderbbn daeth i’r sét fawr ohono’i 
hun, a hynny heb neb yneifeio. Yno hefyd y bu efe hyd y diwedd, 
_ yn edrych ar ol y swyddogion, fel y dywedai. Os byddai ambell 
un ohonynt yn o hwyrfrydig i gymeryd rhan, fel y byddai yn 
digwydd weithiau, fe’i cymhellai hwy i hynny mewn dull braidd yn 
geryddol. A chodai i siarad weithiau ohono’i hun, gan ofalu bob 
amser am fod yn fyrr, a theimlid ar brydiau y siaradai 1 bwrpas 
hefyd. Un tro fe gyffelybai ddyn yn treio credu i ddyn yn treio 
cysgu, yn troi ac yn trosi o’r naill ochr i’r Iall, ac yn methu ; ond 
erbyn y bore, mae’r dyn yn cael ei fod wedi cysgu rywsut, na wyddai 
sut na pha bryd. Felly gyda dyn yn treio credu. Er methu, 
deil o hyd i dreio ; a phan ddeffry fore’r adgyfodiad, fe gaiff yntau 
ei fod yn rhyw fodd wedi credu, heb wybod pa sut na pha bryd. 


William Prichard Brynhafod bach a fu’n dysgu’r wyddor i'r 
plant am 60 mlynedd. Gwr a wyddai nerth tawelwch ydoedd 
yntau. Ar adeg pan ddibynnid am fywiolaeth ar y cynhauaf Yd, 
yr oedd yn wlyb iawn un tymor. Bob Sul ers tro hi fyddai yn 
sychu yn ddymunol. O’r diwedd, ar ol dod o’r oedfa un nos Sul, 
dyma William Prichard, gyda chymydog iddo, i’r ¥d, a dechreuodd 
ei gario i mewn. Y seiat nesaf dyma dorri’r ddau allan. Fe 
sorrodd y cymydog am ysbaid o’r achos; ond y seiat nesaf i gyd 

dyma William Prichard i mewn, a phan awd ato dywedodd air 0’ 
brofiad heb gymeryd arno fod dim byd neilltuol wedi digwydd. 


Dafydd Prichard Bryngoleu oedd un a ddaeth yn amlwg yn 
niwygiad 1859. Dilyno hirbellcyn hynny. Fe ddaeth yn weddiwr 
hynod ar ol hynny. Fe gymerai ran mewn gweddi cyn y diwygiad, 
ond mewn Ilais mor isel fel mai o fewn cylch bychan y clywid ef. 
Yn nhymor y diwygiad fe dorrodd allan mewn bloeddiadau. Byddai 
Francis Williams y Filltir yn mawr fwynhau y bloeddio hwnnw, 
fel y chwarddai rhyngddo ac ef ei hun wrth wrando arno. Wrth 
fyned allan o un cyfarfod gweddi, dyma Francis Williams yn rhoi 
pwniad i dad David Jones Bwlchgwynt, ‘‘ Glywaisti yr hen gar 
yn i chael hi heno?” Bu dull esgeulus Dafydd Prichard gynt yn 
hir flinder i Francis Williams, canys yr oedd y ddau yn byw yn 
ymyl eu gilydd. 


Gwr cymeradwy iawn, fel y gellir yn hawdd ddyfalu, oedd 
Francis Williams ei hun. Y chwarddiad hwnnw y sonid am dano 
dan floedd Dafydd Prichard, chwarddiad gwr a adwaenid fel un o 
ddifrifwch mawr ydoedd. Dywed Mr. David Jones y byddai 
rhyw don ddifrif yn ei lais mewn gweddi yn peri fod y sWn ymhen 
dyn ar ol hynny. 


Thomas William Tanyclawdd oedd weddiwr hynod arall. 
Teimlodd rhywbeth neilltuol yn niwygiad 1859, ac arosodd yng 
ngwres y diwygiad ar ol hynny, fel na byddai yn ymddangos fyth 
hebddo. Bu marworyn y diwygiad ar ei allor am hanner can 
mlynedd, ebe Mr. David Jones. Yn y cyfarfod gweddi pen mis, 
siomid y cynulliad os na byddai efe yn cymeryd rhan, a’r un fath 
yn y cyfarfod gweddi nos Sul, os byddai efe yn bresennol. 


John Owen Tyddyn du oedd weddiwr hynod arall eto. Sylwa 
Mr. John Williams ar ddawn gweddi y cylch hwn, ac ar yr am- 
rywiaeth a’i nodweddai. Dywed ef y tyfai pob pren yn ei ffurf 
briodol ei hun. Sonia am un y dywed ei fod yn neilltuol o flaen 
ei feddwl: nid oedd yn ddyn gwybodus ym mhethau byd nac 
eglwys; nid oedd yn athraw yn yr ysgol Sul, ac nid oedd yn 
amlwg fel atebwr yno; ni wyddai ddim am ddiwinyddiaeth fel y 
cyfryw. Torri cerryg ar ochr y ffordd oedd ei alwedigaeth. Ar ei 
liniau yn gyhoeddus yr oedd yn gyfoethog o fater, a’i weddi yn 
amlygu dirnadaeth gref o drefn yr efengyl, nes peri syndod i bawb. 
Deffroai’r teimlad o ddirgelwch wrth wrando arno, yn enwedig 

yn ei ddefnydd o adnodau’r Beibl, gan mor briodol a chyfaddas i’w 
hamcan oeddynt, a chan y nerth oedd yn yr adroddiad ohonynt. 


Siani Ellis oedd yn hynod ymhlith y chwiorydd, fel y ceir 
sylwi arni hi eto ynglyn 4 hanes Ebenezer. Mari William Tai’n 
16n oedd yn fyw iawn ei theimlad. Y lIlygedyn Ileiaf mewn gweddi, 
hi a deimlai oddiwrtho yn y fan. Mari William a Sian Ifan y Felin 
a gydient yn nwylaw eu gilydd i neidio pan fyddai’r teimlad wedi 
codi yn uchel. Mari William yn gyffredin a arweiniai yn y gor- 
foledd, a’r Wenynen Fawr y gelwid hi. A gwraig o hynodrwydd 
oedd Catrin, merch Robert Roberts, priod Rhys Owen, a mam 
John Owen Bwlan a nain Mr. John Owen Caer, gan fod dylanwad 
crefydd yn fodrwyog ac yn ymestyn mewn cylchoedd ar wyneb y 
mor o wydr. Yr oedd Rhys Owen a’i wraig yn aelodau yn y 
Bwlan yn rhan olaf eu hoes (Gweler Bwlan). Mari Sion Ty’ntwll 
oedd un hynod arall. Marged Dafydd hefyd, cyfnither John 
Elias, a mam y Parch. John Jones Brynrodyn, a Mr. Joseph Jones, 
un o flaenoriaid y Capel Uchaf, yn awr (1909) yn byw yn y Groeslon, 
Lianwnda. Ar ol iddi hi fyned yn analluog i gerdded i’ capel, 
cawsai bregeth yn y ty ar noson waith yn awr a phryd arall. Pre- 
gethodd Dewi Arfon iddi ar y Bod o Dduw a’i briodoliaethau. 
“ Dewi,” ebe hi wrtho cyn myned ohono ymaith, “ pan y bydda fi 
yn myned y ffordd yna i feddwl am Hollwybodaeth a Hollbres- 
enoldeb, mi fyddaf yn boddi, wel di, a da iawn fydd gen i droi at 
Tesu Grist am fy mywyd.” 


Pan ddeuai y bobl hyn ynghyd i’w cynulliad eglwysig, fe 
ddeuai gwahanol elfennau i’r golwg ynddynt. Yr oeddynt gan 
mwyaf yn bobl syml, unplyg, onest, yn ddiffygiol weithiau mewn 
coethder a’r teimlad o briodoldeb, ond nid oedd pawb felly, gan 
fod rhai ohonynt yn fonedd natur ac wedi eu puro drwy dan. Dy- 
wed Mr. John Williams y byddent yn troi i holi’r gweinidog mewn 
dull syml, ac y byddai’r holi weithiau ar fin myned yn groesholi. 
Efe a noda fel yr elfen o nerth ynddynt, fod yr ychydig lyfrau a 
ddarllennid ganddynt yn cael eu darllen yn drwyadl, ac yn arbennig 
y byddai rhai ohonynt yn myfyrio yng nghyfraith yr Arglwydd 
ddydd a nos. 

Edrydd Mr. Howell Roberts am un gwr yn sefyll i fyny mewn 


cyfarfod brodyr, gan bwyntio gyda’i fys at hen flaenor cymeradwy, 
“Yr wyti, hwn a hwn,” ebe fe, “ yn felltith i’r achos yn y Capel 

Uchaf.” Galwyd y cyhuddwr i gyfrif yn y cyfarfod brodyr dilynol 
a gwysiwyd ef gerbron y sét fawr. Er mwyn ei helpu i wneud yr 
ymddiheurad gofynnol, ebe’r llywydd, “ Mi glywais Robert Ellis 
Ysgoldy yn codi mewn Cyfarfod Misol ac yn dweyd, ‘ Gyda’ch 
cennad, Mr. Cadeirydd, mi ddigwyddodd i mi yn fy ffwdan ddweyd 
geiriau a roisant friw i fy anwyl frawd, Mr. Rees Jones Felinheli. 
Mae’n ddrwg iawn gennyfimieudweyd. Hen ffwl gwirion oeddwn 
i’ Hwyrach y byddwch chwithau, hwn a hwn, ar ol oeri, yn barod 
i gyfaddef fod yn ddrwg gennych ddweyd fod hwn a hwn yn felltith 
ix achos.”’ Ejithr 4 golwg daiog arno y cododd y gwr drachefn, a 
chan estyn ei ffs fel o’r blaen, ail-adroddodd yr un cyhuddiad. 
Ar hynny aeth yn firwgwd go wyllt cydrhyngddynt, ac aeth y 
brodyr allan. Pan adawyd y ddau efo’u gilydd, hwy aethant yn 
eithaf cyfeillion. Ar ei wely cystudd, ni thalai neb gan y cyhuddwr 
i ymweled 4g ef ond yr hen flaenor a gyhuddid felly ganddo. Gwaith 
hawdd fyddai amlhau y cyfryw enghreifftiau, ond digoned a 
roddwyd eisoes. 


Owen Jones yr Henbant, mab John Owen yr Henbant, oedd, 
yn nesaf at William Parry, y blaenor mwyaf ei ddylanwad a fu yn y 
Capel Uchaf. Hen lanc heb ddawn gwresog, ond o grefydd ddiam- 
heuol, a thra chyfarwydd yn yr Ysgrythyr. Dywed Mr. David 
Jones na chyfarfyddodd 4 neb mwy felly, ac na welodd mono 
erioed wrth wrando’r plant yn dweyd eu hadnodau, na fedrai eu 
cynorthwyo os byddai eisieu. Byddai ei gyfarchiadau yn seiat 
nos Sul yn fynych yn un gadwen o adnodau, ac wedi eu cymhlethu 
a’u gilydd yn ddeheuig. Yr oedd Catecism Brown yn gryno 
yn ei gof. Rhagorai ar ei dad mewn cryfder meddwl a nerth 
cymeriad a dylanwad cyffredinol. Neilltuedig yn hytrach ydoedd ; 
ac yr oedd neilltuolrwydd yn ei gymeriad. Ni bu yn y Capel 
Uchaf yr un yn fwy felly: William Parry oedd yn hynod felly 0’i 
flaen ef a Hugh Jones ar eiol. Yr oedd ei onestrwydd yn ddiareb ; 
gwybyddid am dano y byddai yn well ganddo wrth werthu anifail 
ei golledu ei hun na cholledu y prynwr. Dywed Mr. John Williams 
na fuasai ganddo ef syniad am foneddwr o ysbryd, heb ddim o 
allanolion boneddwr, onibae iddo adnabod Owen Jones. Dywed 
Mr. Williams mai nid unrhyw gais i actio’r boneddwr oedd ynddo, 
mai prin y gellid tybio am y peth yn dod i’w feddwl o gwbl, ond 
ei fod yno heb unrhyw gais na meddw] 0’i eiddo ef, fel ffrwyth natur 
ac ysbryd yr Efengyl. Yr achos yn y Capel Uchaf, ebe Mr. Wil- 

liams, oedd ei safle o edrych ar bob peth: am yr achos y pryderai 
ac y gweddiai. Er na feddai efe mo wresogrwydd dull y rhelyw 
o bobl y Capel Uchaf, yr oedd ei ddylanwad er hynny yn fawr 
arnynt, fel un y credid ganddynt yr arferai ddal cymundeb gwastadol 
a Duw, fel un Hwyr ymroddgar i waith yr Arglwydd, ac fel un, 
os braidd yn neilltuedig, oedd eto yn dryloew ei fuchedd fel y 
grisial. Mewn Cyfarfod Misol unwaith yn y Capel Uchaf, o’r 
neilltu yn y t¥ capel, yr oedd Owen Jones yn adrodd rhywbeth 
01 brofiad wrth David Jones, y pryd hwnnw o Gaernarfon, a 
Mr. William Jones Bodaden, yn fachgen y pryd hwnnw, yno yn 
gwrando. Fe gyfeiriai at ryw adeg o gyfyngder yn hanes yr 
achos, cyfyngder gan bwysau’r ddyled efallai, neu ryw achos neu 
achosion eraill, pryd y llethid ef braidd o’r herwydd. Ond wrth 
gerdded tuag adref un noswaith, a’r pethau hyn yn pwyso ar ei 
feddwl, fe dywynnodd ar ei ysbryd yn ddisymwth y fath wele- 
digaeth ar Grist a threfn y prynedigaeth, fel y teimlodd yn y fan 
y buasai yn foddlon i gymeryd ei Jadd er ei fwyn ef, ac na buasai 
cymeryd ei fywyd ymaith er mwyn yr achos yn ddim mwy yn ei 
olwg na lladd gwybedyn. Wedi gwrando, fe adroddodd David 
Jones am Simeon Caergrawnt yn cael rhyw amlygiad cyffelyb i'w 
feddwl, yn rhyw fwlch neu gilydd, pan y profodd gair o’r Ysgrythyr 
yn gymhelliad ac yn gysur iddo, ac megys yn cael ei lefaru wrtho 
gyda chyfeiriad at ei enw ei hun, sef y gair a ddywedir am Simon o 
Cyrene, ‘““Hwn a gymellasant i ddwyn ei groes ef.” Ac un yn 
cymeryd baich yr achos arno’i hun yn gwbl oedd Owen Jones, 
pa un a oedd hynny mewn golwg. gan David Jones ai peidio, yn 
y sylw a wnaeth efe. Yr oedd rhyw arfer o duchan a gruddfan 
gan yr hen frodyr hyn; ac yr oedd yn eithafol yn Owen Jones. 
Golwg sobr, difrif, fyddai arno bob amser. Dywed Mr. Howell 
Roberts mai ar wely angau y gwelodd efe y wén gyntaf erioed ar 
wyneb Owen Jones ; ond fod y wén honno yn hardd, yn nefolaidd. 
“Ni wyddai oddiwrth wenu, nes aeth i wely angeu: ‘ gwenodd 
yno yneilaw.’’”’ Ymadawodd a’r byd heb duchan. Buef farw 


yn 1878. 


O holl wyr y Capel Uchaf, tebyg mai Hugh Jones Bron-yr-erw 
oedd y mwyaf cwbl nodweddiadol. Efe oedd cynnyrch mwyaf 
priodol y Ile. Yr oedd rhywbeth yn William Parry yn ei wahanu 
oddiwrth y rhelyw, ac i fesur yr un fath yn Owen Jones. Gwerinwr 
gwargam, uchel ei lais, oedd Hugh Jones. Ni welsai’r hen Gapten 

Jones reglyd o’r Dinas gynt ond taiog delffaidd ynddo, nac ar yr 
olwg gyntaf arno nac ychwaith wedi ymgyfathrachu ymhellach 
ag ef. Er hynny, tywarchen o ddaear y Capel Uchaf oedd Hugh 
Jones wedi ymbriodi 4 Haul Cyfiawnder. Rhaid peidio cymeryd y 
dywarchen yn rhy lythrennol chwaith, gan mai dod yma o’r Waen- 
fawr a ddarfu efe ar ei briodas. I’r craff diragfarn, pa ddelw 
bynnag, yr oedd rhyw arwyddion o hunan-lywodraeth yn dod i’r 
golwg ynddo fwyfwy. Yr oedd neilltuolrwydd arno ef yn gymaint 
ag ar William Parry neu Owen Jones, canys neilltuolrwydd mawr 
ydoedd hwnnw, pan welid gwerinwr gwladaidd, agored, garw, yn 
troi yng nghylchoedd breninllys y nef yn gartrefol megys yn ei 
gynefin mynyddig. Yn ffair Caernarvon, corach crwbi, gwael yr 
olwg arno ydoedd efe, gyda’i lais yn rhywle i fyny yn yr awyr, yn 
cyfarch pawb wrth ei enw bedydd, yn yr ail berson unigol yn 
gyffredin,—oddigerth ambell un a berchid ganddo ar gyfrif safle 
ei deulu,—wedi ei wisgo yn glud mewn brethyn cartref, a gwraig 
dal, fochgoch, heb fod nepell oddiwrtho, a hogyn llonydd gyda 
hwy 4’i lygaid yn sefydlog ar ba beth bynnag yr edrychai arno. 
I hogyn y dref nid oedd Hugh Jones ond enghraifft go dda o’r drel 
mynyddig. Ymbhen rhai blynyddoedd dyma Gyfarfod Misol yn 
Ebenezer Clynnog. Y pwnc o fedydd yn cael ei agor gan wr ieuanc 
tal, tywyll, llygatddu, gydag arian byw yn ei gyfansoddiad, a than 
aflonydd yn ei lygaid, a neilltuolrwydd yn ei bresenoldeb, a medd- 
yliau byw ganddo ar y pwnc. Eithr nid oes dim yn tycio: nid 
yw tan y llygaid yn Ilosgi na’r meddyliau yn cyffro, ac nid oes dim 
Newyrch ychwaith ar y siarad a ddilyn hyd nes galwyd ar ryw Hugh 
Jones Bron-yr-erw, i ddiweddu’r cyfarfod, a dyma ddrel mynyddig 
yr hen ffeiriau gynt yn codi yn ddisymwth o ganol y llawr, a dyma 
saeth anisgwyliadwy yn gwanu’r awyrgylch nes deffro’r lle i gyd 
gyda’r pennill a ddaeth allan o’i enau: 
Mae Abraham i ni yn dad, 
Nid yw ei had yn aflan ; 


Yr oeddynt mewn cyfamod gynt, 
Ni fwriwyd monynt allan. 


Ac yr oedd y weddi drachefn yn yr un cywair. Ni cheid ef fel 
hyn yn y Cyfarfod Misol bob amser Ar dro arall fe draethodd 
brofiad go isel, pan y cododd David Morris gan ei gyfarch, ‘‘ Hugh 
Jones, tynnwch fwy o waith yn eich pen, fel y bydd raid i chwi 
fyned at Dduw mewn gweddi am gymorth i’w wneud, ac y mae yn 
sicr o oleuo arnoch.” Tebyg fod amcan y sylw i alw Hugh Jones 

oddiwrth fyfyrdodau mewnol yn fwy at waith allanol. John 
Jones Talsarn a’r Capten Owen, Lleuar bach oedd yn cymeryd 
ais yr eglwys pan ddewiswyd Hugh Jones. Pan ddywedwyd 
mai Hugh Jones oedd wedi ei ddewis, dyma fo yn codi 0’i gongl 
yn ei got ffustian a’i ddau lygad yn perlio, “‘ Yr ydych wedi methu 
gyn sicred a bod y byd yn bod.” Y mae John Jones yn gwenu, 
gan wneud dau lygad mawr arno. Y bachgen David Jones, yn 
awr 0 Bwlchgwynt, oedd yno yn cymeryd sylw. Gwr tra diniwaid 
yn ei ffordd ydoedd Hugh Jones. Yn chwarel Dinorwig yr oedd 
yn cydweithio 4 dyn arall. Nid oedd Hugh Jones nemor o chwarel- 
wr, a gwelai fod ei gydweithiwr yn chwarelwr dan gamp. Ni fu’n 
hir cyn myned at y goruchwyliwr, Griffith Ellis, a gofyn iddo a 
oedd ganddo ddim gwaith arall a allsai efe gael arno’ihun ? ‘“ Beth 
sydd ar y gwaith ?” gofynnai’r goruchwyliwr. ‘“ Mae’r hogyn acw,”’ 
ebe yntau, “‘ yn cael cam ofnadwy efo mi: mae o cystal a dau; 
nid ydw’i ddim ffit efo ’nacw.” Arferai Griffith Ellis ddweyd ar ol 
hynny na welodd efe mo neb yn y chwarel gyn onested a Hugh 
Jones: fe welodd lawer yn cael cam drwy weithio gydag eraill 
anfedrusach, ond ni welodd mo’r gwr anfedrus yn dod i gwyno 
dros y llall yr un tro arall. Bu’n gweithio yn galed, a byw yn galed 
ar ei dyddyn llwm, uchelbris, ar lecyn uchel. Byddai ef a’i deulu 
yn cludo pridd mewn piseri o’r gwaelodion er mwyn cyfoethogi’r 
tir. “‘ Yr hen grachen acw ”’ oedd ei enw ef ar y le. Ond os gwr 
tlawd, rhaid bod yn wr gonest. “Mae gennyf ddwy neu dair o 
silod o ddefaid acw,”’ ebe fe wrth Mr. John Jones Llanfaglan. 
Mr. Jones yn cynnyg fel ar felam danynt. “ Mae arnafofn y cewch 
eich twyllo ynddyn nhw, John: mae’r niwl yma wedi peri i chwi 
feddwl yn rhy dda ohonyn nhw.” Pe meddyliasai ei fod yn cael 
cynnyg rhy isel, fe ddywedasai ei feddwl yr un mor agored, ebe Mr: 
Jones. Gwerthu buwch yn y ffair yng Nghlynnog. ‘ Mae ganddi 
bwrs go dda,” ebe’r prynwr, gan wybod, mae’n debyg, gyda phwy 
yr oedd yn delio. “Na,” ebe yntau, “hen bwrs cigog ydi 0.” 
Mynd 4’r merlyn i’r ffair gyda’r carchar am ei wddf er dangos i 
bawb mai anifail barus ydoedd. “Ni werthwchi mono fo gyda’r 
carchar am ei wddf,” ebe rhywun wrtho. Eglurai yntau y gallsai 
wneud i ambell un fel yr ydoedd, ond nid iddo ef: yr oedd am i'r 
math hwnnw o brynwr ei gael na byddai’r anifail yn golled iddo. 
Dygai ei deulu i fyny yn ei egwyddorion ei hun, a chyfarchai y 
naill y Iall yn y t¥ yn y person unigol; ond ni feddai awdurdod 
briodol tad. Galwodd gwraig o Bwlchderwyn gydag ef, a phryn- 

" nodd un o’r moch bach ganddo. Yna gofynnodd y wraig ymhellach, 
pa faint oedd arno eisieu am ryw fochyn bychan oedd yno, y 
lleiaf o’r torllwyth. ‘‘ Pymtheg swllt,” ebe yntau. Yr oedd un 
o’i ddau hogyn yno yn gwrando, nid yr un a aeth yn bregethwr, 
yr hwn a dynnai yn fwy at deulu ei fam, ond y Nall mwy diniwaid, 
gwir ddelw ei dad. Torrodd hwnnw allan yn y fan, “ ’Rwyti yn 
gofyn gormod,” ebe fe, “‘ mi fuasai chweugain yn ddigon am dano.” 
Y tad yn ildio i bris yr hogyn. Pan tarewid arno ar y ffordd, nid 
arosai i gael sgwrs efo neb o’i gymdogion. Dechreuai gyfarch 
mewn tipyn o bellter, a pharhae yr ymddiddan ar ol myned ohono 
heibio. Feroe’r argraff ar rai fod ei galon ef eisoes wedi ei llwyr 
roddi i nesu at Un arall. Ond ni byddai nemor sgwrs i’w gael gydag 
ef pan ddigwyddid ei ddal dipyn ar y ffordd, neu pan gydgerddid 
ag ef. Rhaid oedd ei glywed ar ei liniau, neu’n darllen rhan o'r 
ysgrythyr, gan osod y synwyr allan, neu ynte yn rhoi cyfarchiad. 
Yr oedd yn rhaid cymell a dirgymell weithiau cyn y ceid ef i siarad. 
Pan godai, troai at y pulpud, gan wasgu ei ddau lygad yn dynn, a 
dechreuai dywallt allan ei fyfyrdodau. Nid cyfarch yn briodol 
y byddai, ond myfyrio yn uchel, a ffrwyth ei fyfyrdod a’i brofiad 
yn ymdywallt allan, a phawb yn ymwneud i wrando. Bernid mai 
myfyrio yn llyfr y gyfraith y byddai ddydd a nos, a phan gyda’i 
orchwyl hefyd, ac am hynny nid ymadawodd Ilyfr y gyfraith hon 
o’i enau, canys er bod ohono yn hwyrfrydig i godi, wedi codi fe 
welid ei fod yn fynych fel costrel ar dorri gan win newydd. Fel y 
gallesid meddwl am wr o’r nodwedd yma, mewn gweddi y byddai 
hynotaf. Ac er fod gweddiwyr eraill hynod yn y Capel Uchaf, 
fe fyddai efe ar adegau yn hynotach na phawb, ac uwchlaw iddo’i 
hun. Yr hyn oedd hynod ynddo ydoedd, nid yr hyn oedd dan glo 
ei ewyllys, ond yr hyn a ddiangai oddiwrtho pan wedi anghofio’i 
hun. Yna fe fyddai ei feddwl fel ar ehedfa ; ac ar ei adegau uchaf 
ni theimlid yn ormod dweyd ei fod fel angel yn ehedeg ynghanol 
y nef a’r efengyl dragwyddol ganddo. Y plentyn a ddeuai i’r 
golwg ynddo mewn gweddi, a byddai ar adegau fel gwr yn Ilefaru 
wyneb yn wyneb 4 Duw. Eithr fe’i ceid ef hefyd ar yr un weddi 
weithiau, ar ol codi yn uchel, yn disgyn i lawr drachefn, a’r ar- 
ucheledd coeth wedi ei lwyr golli Mae sén am ryw weddi hynod 
iddo, pan lwyr-lyncid ef yn y pethau a lanwai ei fryd. Elai ola 
blaen yn y sét fawr ar ei liniau, ac yr oedd y Ile fel wedi ei lapio 
mewn distawrwydd ac ofmadwyaeth. Pan fyddai yn gyndyn iawn 
i wneud dim, neu wedi ymollwng o ran ei brofiad, ei gyd-flaenor, 

Griffith Jones, a’i cyfarchai, ‘‘ Cofia am yr hen weddi fawr honno! ”» 
“ Paid a s6n wrtha’i am dani hi,” ebe yntau. Prun ai siarad ynte 
gweddio y byddai, y ddau begwn y troai ei fyfyrdod arnynt fyddai, 
Nadd arno’i hun a chanmol y drefn. Er mwyn yr achos gallai 
fod yn frwnt wrtho’i hun. Er cyrraedd erbyn un arddeg ar y gloch 
yng Nghyfarfod Misol Rhyd-ddu, cododd am ddau y bore, bu wrthi 
yn lladd gwair am bum neu chwe awr, ac yna cerddodd i Ryd-ddu. - 
Tua diwedd ei oes, wrth daer erfyn am i’r Ysbryd gael ei ddanfon yn 
gymorth, fe gwynai, “ Yr ydym wedi myned yn wan trwom.” Ar 
ei wely angau, fe’i cafwyd ef gan Mr David Jones yn isel ei deimlad : 
nad oedd efe ddim ond wedi chware gyda chrefydd, nad oedd y 
cwbl ond rhagrith, a mynnai mai dyn anuwiol ydoedd. ‘“‘ Tybed?” 
gofynnai Mr Jones. “O, ie,” ebe yntau, “ ’dydw’i ddim wedi fy 
ail-eni.” ‘‘ Mae’ch enw ar lyfr yr eglwys, ac yr ydych yn swyddog 
yn yr eglwys.” “Beth ydwi haws? Dyn anuwiol ydw’i.” 
“Wel, os felly, mi roi’ch achos chwi 1 lawr yn y seiat nesaf, er cael 
tynnu eich enw i ffwrdd oddiar lyfr yr eglwys.” ‘I beth y gwnei 
di hynny, ’rwyti yn meddwl ?” “I chwi gael ymollwng iddi, ac 
actio’r dyn anuwiol yn yr ardal yma.” ‘ Dwytiddim ffit yn y byd! 
Na, dal ati wna i, fel y delo hi, bellach.”’ Yr oedd Hugh Jones yn 
esampl ddiweddar o ddosbarth wedi myned i golli, ac am ei fod yn 
ddiweddar haws oedd cael defnyddiau y mymryn portread hwn 
cohono. Bu lliaws cyffelyb iddo yn y wlad, ond nid mor hawdd 
bellach dodi’r rhith ohonynt a erys mewn coffadwriaeth yn llun go 
fyw o flaen y llygaid. Enghraifft dda ydoedd efe o’r gwladwr syml, 
agored, na thybiasid fod nemor ddim, neu ddim neilltuol ynddo 
ef onibae i’r Efengyl gipio gafael ynddo, ac yna fe ganfyddid ynddo, 
yn neilltuol fel y gwelid ef ar adegau, adenydd agored cerubiaid, 
gwialen yr Archoffeiriad yn dwyn almonau, a llewyrch y Secina. 


Yn 1898 y bu farw Griffith Jones Coedtyno, wedi bod yn y 
swydd o flaenor er 1853. Yr oedd efe a Hugh Jones yn amlwg ar 
y blaen efo’r achos o fewn yr ugain mlynedd diweddaf o’u hoes, 
sef ar ol marw Owen Jones. Y flwyddyn o flaen Griffith Jones y 
diangodd Hugh Jones ymaith. Ar ddieithrddyn yr oedd yr argraff 
oddiwrth Griffith Jones gryn lawer yn fwy dymunol nag oddiwrth 
Hugh Jones. Gwr llednais, boneddig wrth natur oedd Griffith 
Jones, a gras wedi ei brydferthu. Er bod ar y blaen, ni chwenychai 
mo’r blaen. Er cymaint a wnelai o “ weddi fawr ” Hugh Jones, 
gweddi ferr a syml ydoedd yr eiddo ef ei hun. Ei feddylfryd 

yntau ym mhethau y TY, fel yr eiddo Hugh Jones, ond ei syniad am 
y TY yn eangach, gan yr ymhyfrydai yng nghymdeithas y saint 
o’r tuallan i’r gymdeithas eglwysig ffurfiol, a chan yr ymwelai a’r 
claf a’r adfydus. Ni pherthynnai i’w natur gael ei sugno 1 mewn 
cyn belled a Hugh Jones i gyfeiriad y gororau glaswyn ; ond rhagorai 
arno ef mewn mwynhad gwastad o’r efengyl ai hordinhadau, 
ac yn amrywiaeth ei wasanaeth. Yr oedd cysondeb o bob math yn 
perthyn iddo ef. Enghraifft ydoedd efe o wr yn dod yn fwy-fwy 
amlwg yng ngwaith yr Arglwydd. Yr ydoedd tua deunaw oed 
cyn dechre dysgu darllen. Bu am flynyddoedd meithion, drachefn, 
ar ol ei wneuthur yn flaenor cyn y traethai brofiad uchel. Arferai 
gynildeb ar amser yn gyhoeddus, er fod ganddo ddawn hwylus, 
yn enwedig efo’r plant, a dawn i gynghori. Cynyddu yn raddol 
a ddarfu efe, ac addfedu yn amlwg, gan ymroi fwy-fwy i bob gwaith 
da, nes ei fod wedi ennill serch yr ardal yn Ilwyr. Llewyrchodd 
fwy-fwy, ac yr oedd ei ddiwedd yn dangnefedd. 


Yn 1868 y gwnawd Thomas Williams Brynhafod a Joseph 
Jones Ffactri Tai’nlon yn flaenoriaid. Bu Thomas Williams farw 
ymhen ychydig flynyddau. William Jones a ddaeth yma o’r 
Penrhyn, lle’r oedd yn flaenor, a chyn hynny ym Meddgelert, a bu 
farw yn 1888. Yn 1888 y derbyniwyd Owen Jones Henbant bach 
yn flaenor, nai i’r gwr arall o’r un enw. Bu ef farw yn 1891, yn wr 
cwbl deilwng o’i ewythr. John Jones Felin Faesog a ddaeth yma 
o Bwlchderwydd, ac a fu farw yn 1890, yn fuan ar ol dod yma. 
Derbyniwyd David Jones, Robert Williams a David Ellis Hughes 
yn flaenoriaid yn 1891. William Jones Brynhafod a ddaeth yma 
o Frynengan yn 1891, ac a aeth ymaith i Bantglas. Henry Jones 
Tai’nlon yn 1891 0 Frynaerau. Robert Jones Brynhafod a symud- 
odd yma o Frynaerau ac a aeth oddiyma i Bontnewydd John 
Edwards Tynewydd a fu’n flaenor yn Nebo ac yn Caerhun cyn 
hynny, a galwyd ef i’r swydd yma yn 1893, Elias Prichard Bryn- 
hafod oedd yn y swydd ym Mhantglas, a chyn hynny yn Cwmcoryn, 
a galwyd ef iddi yma. 


Robert Evans a ddechreuodd bregethu yn 1889, ar ol hynny yn 
Llanddynan, ger Llangollen. J. R. Jones Tain’lon a ddechreuodd 
tua 1895. O.S. Roberts yn 1897, a symudodd yn fuan i gyffiniau 
Llangollen. 


Robert Foulk, taid John Jones Brynrodyn, oedd y dechreuwr 
canu cyntaf hyd y gwyddys. Dilynwyd ef gan Dafydd Jones 

Bron-yr-erw, yna gan John Williams Ty’ntwll, wedi hynny John 
Davies Ty’nl6n, mab Dafydd Jones Bron-yr-erw, a_hiliogaeth 
Dafydd Jones 0 hynny ymlaen fu arweinwyr y gan. Dilynwyd 
John Davies gan ei frawd William Jones, ac wedi hynny gan ei 
fab David Jones Bwlchgwynt. 


Adeiladwyd y capel presennol yn 1870, a’r draul ydoedd £480. 
Yr oedd troi’r hen gapel yn dai yn gynwysedig yn y draul. Adeil- 
adwyd ysgoldy ynglyn a’r capel yn fuan wedyn am y draul o £150. 
Adnewyddwyd y capel oddifewn yn 1898 am £500. 


~Dyma adroddiad ymwelwyr 1885, sef blwyddyn canmlwydd- 
iant yr Ysgol Sul. “ Golwg siriol a bywiog ar yr Ysgol. Gwelliant 
mawr fyddai cael gwers-lenni gyda’r plant. Gwell fyddai rhoi’r 
_ bechgyn a’r genethod bychain yn gymysg. Y dosbarth canol yn 
dilyn y wers-daflen yn amherffaith. Byddai yn well canu ar 
ddiwedd y wers-ddarllen nag ar ganol yr Ysgol. Gresyn fod yr 
holwyddori yn y dosbarth wedi colli, a gwybodaeth y plant a’r 
dosbarth canol yn llai nag a fu. Y canu yn dda a bywiog, ond 
eisieu mwy o lyfrau hymnau yn yr ysgol. Agosrwydd serchog 
yma rhwng athraw a dosbarth. W. Griffith Penygroes, E. Wil- 
liams Llanllyfni, John Roberts Llanllyfni.” 


Rhif yr eglwys yn 1854, 78; yn 1862, 103; yn 1870, 95; 
yn 1900, 122. 


BRYNAERAU.* 


Mae gwreiddiau Brynaerau wedi eu cydblethu a gwreiddiau y 
Capel Uchaf. Deuai rhai oddiyma ac acw drwy’r ardal i'r gwas- 
anaeth yn y leoedd cyntaf y cynelid ef; a chynelid y gwasanaeth 
nid yn hollol yn y lle mwyaf canolog i bawb, ond yn y cyfryw le a 
ellid gael. Yr oedd y Foel, sef y Foel-ddryll, fel y bernir gan rai, 
preswylfod Hugh Griffith Hughes, a’r ty a achlesodd yr achos gyntaf, 
ar y ffordd o Frynaerau i’r Capel Uchaf, a’r ffordd o Lanllyfni i 
bentref Clynnog. Rhyw dri chwarter milltir o gapel Brynaerau, a 
milltir o’r Capel Uchaf. Y Berthddu bach sydd rhyw hanner 
milltir o gapel Brynaerau i gyfeiriad Clynnog. Gellir barnu ir 
achos fod am flynyddoedd yn y Berthddu bach, os nad yr holl 
amser hyd yr aeth Hugh Griffith Hughes ir Bryscyni isaf. Fe 
gesglir fod y rhan fwyaf o’r swp bychan o grefyddwyr a ddeuai i’r 
Berthddu bach yn bobl 0 ardal y Capel Uchaf, er fod y Ile yn agosach 
i bobl Brynaerau, canys yn y Capel Uchaf yn y man y gwreiddiodd 
yr achos yn amlwg. Wedicychwyn yn y Capel Uchaf, elai rhyw 
nifer o Frynaerau ac o’r holl ardaloedd oddiamgylch yno. 


Cynelid ysgol Sul yng nghapel y Bedyddwyr ym Mhontllyfni 
flynyddoedd cyn codi capel Brynaerau. Elai rhai o’r Methodistiaid 
i’r ysgol honno hyd nes y codwyd capel ganddynt iddynt eu hunain, 
yn ol un adroddiad. Fe godwyd ysgol mewn t¥ annedd ger Bont- 
llyfni gan y Methodistiaid, pa ddelw bynnag, er nad yw’n glir ai 
ar ol codi’r capel ai cynt y gwnaed hynny. Y rhai fu’n amlwg 
efo’r ysgol hon yn y t¥ oedd Morris Marc, Harry Dafydd Penybryn, 
Griffith Humphreys Garnedd, Robert Hughes Ffridd, a William 
Williams Caemorfa. 


Yn 1805 yr adeiladwyd y capel yn ol Canmlwyddiant Ysgolion 
Sabothol Clynnog, &c. Amserwyd y brydles yn 1807. Adeiladwyd 
y capel ar y llecyn yr arferai ieuenctid ac eraill ymgasglu ynghyd 
at wahanol ymrysonfeydd, a dyma safle y capel presennol. Maint- 
ioli y Necyn, 50 lath wrth 15. Yr oedd y Ilecyn tir yn gysylltiol 
a thy a elwid Léngoch ger fferm Lleuar. Y rhai amlwg ynglyn 4g 
adeiladu’r capel oedd Sion Thomas Ffridd bach, Richard Hughes 
Ffridd fawr, Thomas Griffith Pentwr, Griffith Owen Garnedd, 
Morris Marc Llynygele, a Harry Dafydd Penybryn. Harry Dafydd 


“Ysgrifau gan Mr. R. R. Williams ac “ Aelfryn’’; detholion o gofnodion 
yr eglwys gan Miss Williams Brynhwylfa; ymddiddanion 4g amryw. 

oedd y saer maen, ac efe a wnaeth y muriau. Petryal agos oedd 
ffurf yr adeilad. Yn yr ochr ogleddol yr oedd dau ddrws, a’r 
pulpud cydrhyngddynt. Fe geid oriel ym mhob talcen, gyda 
grisiau o gerryg yn arwain i’r naill a’r Ilall o’r tuallan. Ymhen 
ysbaid fe rowd y grisiau o’r tufewn. Nid oedd nenfwd iddo, ond 
yr oedd y gronglwyd a’r muriau tufewn wedi eu gwyngalchu. 
Goleuid ef 4 chanwyllau, pedair wedi eu dodi yn y seren 0 olchiad pres 
a hongiai wrth gadwyn haiarn o’r gronglwyd, pedair yn y pulpud, a 
dwy ym mhob oriel. Eisteddleoedd cadarn, uchel, heb obaith 
ir plant weled drostynt. Dyna ddisgrifiad Mr. R. R. Williams 
ohono, un o’r blaenoriaid presennol, yr hwn hefyd a gofia am y 
figyrau 1811 wedi eu torri ar un o'r trawstiau. Y ty oedd wrth 
dalcen gorllewinol y capel, fel yn awr. 


Mewn llythyr o eiddo Robert Jones Rhoslan, dyddiedig Medi 
15, 1813, fe ddywedir fod 130 wedi eu hychwanegu at ddau gapel 
Clynnog ers blwyddyn 0 amser. Bernir fod oddeutu 100 ohonynt 
yn perthyn i'r Capel Uchaf. 


Y tri blaenor cyntaf oedd John Thomas Ffridd ; Evan Roberts, 
a ddaeth o Foel Gwnys, osgo Nefyn, taid ynghyfraith Robert Owen 
Aberdesach ; Richard Hughes Ffridd, hen daid o ochr ei fam i 
David Hughes Maes. Rhydd Robert Owen Aberdesach nodwedd 
y tri yn gryno fel yma: John Thomas yn ceryddu ; Evan Roberts 
yn cyhoeddi ; Richard Hughes yn rhoi olew ar y dyfroedd. Dywed 
ef, hefyd, y byddai eisieu rhywbeth neilltuol mewn cyhoeddwr y 
dyddiau hynny am y byddai cynifer o wyr dieithr yn dod drwy’r 
wlad i bregethu, a rhaid oedd wrth gof da i’w cyhoeddi yn ddiffael 
wrth eu henwau a henwau eu hardaloedd, ddau ohonynt yn aml 
yn yr un oedfa, a mwy nag un oedfa lawer pryd o fewn yr un wyth- 
nos, heb son am oedfa’r Sul. 


Enwogodd William Williams Caemorfa ei hun efo’r ysgol, 
ac yntau heb fod ar ddechre ei lafur gyda hi namyn gwr ieuanc 
iawn. Gyda’r pared y byddai hynny o seti a geid ar lawr y capel. 
Safai William Williams ynghanol y llawr, 0 flaen y pulpud, a chyda 
gwialen, hirfain yn ei law fe gyfeiriai at lythrennau’r wyddor, a pha 
beth bynnag yn ychwaneg fyddai ganddo i’w ddysgu, ac yn y dull 
hwn fe gadwai bawb yn effro a chawsai sylw yr oll gyda’u gilydd. 
Efe a ymroes i’r lafur hwn, a bu fyw i weled y llafur hwnnw wedi ei 
goroni 4 mawr lwyddiant. John Pugh o Leuar, wedi hynny o 

Drwyn yr hwylfa Penmaenmawr, a benodwyd gyntaf fel arolygwr, 
ac efe yn gyntaf a roes drefn ar gadw cyfrifon yn yr Ysgol. 


Bu’r Parch. W. Lloyd, B.A., ar ol hynny o Gaernarvon, yn 
cadw ysgol ddyddiol yma am ran o'r blynyddoedd 1815—16 ; 
a bu Richard Jones (Wern) yma am ran o’r blynyddoedd 1817—18 ; 
ond ni chafwyd dim adgofion o’r lle am y naill na’r Jlall. 


Ar ol adeiladu Capel Seion yn 1826, fe ddaeth Brynaerau, 
Seion a Chapel Uchaf yn daith. Pan adeiladwyd Ebenezer yn 1843, 
fe gysylltwyd Brynaerau 4 Bwlan. Parhaodd y cysylltiad hwn 
hyd 1876. Pan fynnodd eglwys Bwlan o’r diwedd fyned arni e1 
hun, fe gysylltwyd Brynaerau 4g Ebenezer, Ebenezer yn cael 
oedfa’r bore a Brynaerau y pnawn a'r hwyr. Er ir cysylltiad 
hwn barhau hyd 1888, ni foddlonid Brynaerau arno, ac yna fe 
gysylitwyd Brynaerau a Chapel Uchaf, ac aeth Ebenezer a Seion yn 
daith. 


Cerid yr achos ymlaen am liaws o flynyddoedd yn effeithiol 
gan y tri hen flaenor. John Thomas a flaenorai ar y ddau flaenor 
arall. Yr oedd y ddau arall, er hynny, yn wyr o ddylanwad ; 
ac yr oedd ar anuwiolion yr ardal ofn bob un ohonynt. Yr oedd 
John Thomas yn gryfach a garwach, yn fwy o deyrn yn ei ffordd, 
ac yn halltach wrth geryddu ac argyhoeddi. Yr oedd rhyw elfen 
ym Methodistiaid yr amser hwnnw yn amlwg iawn ynddo ef. Ys- 
gythru’r ceinciau ymaith oedd gorchwyl Sion Thomas ; a cheinciau’r 
pregethwyr ieuainc fyddai’r ciw pi, cadwen ar y fron, esgidiau yn 
gwichian, a marchogaeth ceffyl. Nid ychydig o'i ofn oedd ar 
bregethwyr ieuainc y cyfnod hwnnw. Eithr yr oedd ffordd gydag 
yntau. Yr oedd marchogaeth yn ddull nid anghynefin o deithio 
gan bregethwyr y pryd hwnnw, gan bellter y capelau yn yr un 
daith oddiwrth eu gilydd, a chan brinder cyfleusterau teithio. 
Nid oedd unrhyw ystyriaeth o’r fath yma yn menu dim ar John 
Thomas yn ei wrthwynebiad i'r fath arfer. Deuai Robert Ellis 
(Ysgoldy), y pryd hwnnw yn ddyn go ieuanc, ar gefn ei geffyl ryw 
Sul, a phwy welai yn y ffordd 01 flaen ond Sion Thomas. Dywedai 
Robert Ellis wedyn, pe buasai yno groesffordd yn y fan, y cymerasai 
hi; ond nid oedd dim i’w wneud ond marchogaeth ymlaen. Cyn 
cyrraedd yr hen flaenor, dyma ddrychfeddwl dedwydd yn fflachio 
i mewn i benglog y pregethwr ieuanc, a galwai ar John Thomas i 
farchogaeth yn ei le. Llyncodd Sion Thomas yr abwyd a’r bach 

1 fewn. Gan farchog yn hoew ar geffyl Robert Ellis, ni ddiferodd 
gair llym dros enau John Thomas. 


Tebyg fod un o leiaf o’r hen flaenoriaid wedi marw pan alwyd 
y Capten Lewis Owen a John Griffith Ysgubor fawr yn flaenoriaid yn 
1830. 


Fe nodir yn y Drysorfa am 1832 fod yna ychwanegiad o ugain 
at rif yr aelodau ym Mrynaerau yn niwedd mis Mawrth, sef yn 
nhymor y diwygiad, a rhywbryd tua’i ganol. Rhaid cofio fod 
rhif yr eglwys yn gymharol fychan y pryd hwnnw, cystal a bod yn 
anhaws myned i mewn drwy’r porth nag yn awr. 


Ym mis Tachwedd 1849 y dechreuodd Thomas Ellis (Llanys- 
tumdwy) bregethu. Symudodd i Pennant ym mis Mai 1850. 


Ym mis Mai 1854 y sicrhawyd y brydles ar y capel am 699 o 
flynyddoedd o’r dyddiad yma. 


Dyma gerbron hanner dwsin o lyfrynnau bychain, yn cynnwys 
cyfrifon yr eglwys am y blynyddoedd 1834—55. Syniad yr hen 
athronyddion ydoedd fod pob dirgeledigaethau mewn rhifedi. A 
diau fod llawer o hanes Brynaerau yn chware oddeutu’r cyfrifon 
hyn. Er hynny ni wnant ond chware mig 4a’r dieithrddyn. Ond 
ni wneir monom ddim tywyllach am yr hanes oherwydd cip o olwg 
arnynt yn eu chware! Yn Gorffennaf 11 y dechreua’r cyfrifon, 
a dyma’r manyn cyntaf yng nghyfrif Awst: Talwyd am fwyd a 
diod y mis uchod, 8s. 8c. Un oedfa geid yn gyffredin ar y Sul. 
Er hynny, yr oedd bwyd a diod Awst yn ddim Iai nag Ils. 3c., 
canys rhaid cofio ei bod yn adeg y pregethu teithiol, a bu Lewis 
Morris yma, ac ar dro arall Thomas Pritchard a Robert Owens 
gyda’u gilydd. Mae’r casgl misol yn ystod y flwyddyn yn amrywio 
o 18s. 6c.i £1 6s. 2c. Ymbhlith y pregethwyr a fu yma fe geir Owen 
Thomas am oedfa Sul, Is. 6c.; ac ar nosweithiau’r wythnos, John 
Hughes a’i gyfaill, 2s. 6c. ac Isaac James, 1s. 6c. Ymbhlith pre- 
gethwyr 1835 y mae David Rolant a Thomas Havard a’i gyfaill. 
Nid oes enw lle ynglyn 4g enwau’r pregethwyr. Yn Ionawr, 1836, 
y mae bwyd a diod yn fanynau gwahaniaethol, y cyntaf yn 14s. 8c. 
a’r ail yn 2s. 6c. Bwyd a diod y Rhagfyr o’r blaen oedd rhai’n, 
pan y bu yma gyfarfod ysgolion, a dau gyfaill ddwywaith ar eu 
taith. Deunaw ceiniog yw’r “casgl mis” yn ochr y taliadau, sef 
yr hyn a delid i’r Cyfarfod Misol. Mewn llaw yn niwedd 1836, 

{3 1s.44c. Y mae enw [Capt.] Lewis Owen wrth y cyfrif blynyddol, 
yn arwyddo ei fod wedi ei adolygu ganddo ef. 


Golwg eto ar yr ail lyfryn. Nid yw’r taliadau yn dechre dan 
Mawrth, 1837. Nid yw diod yn cael ei nodi er Ionawr, 1836. 
Talwyd am fwyd yn ystod y tri mis, Mawrth—Mai, 22s. 11lc. Tal- 
wyd am bregethu yn ystod yr un amser, Sul, gwyl a gwaith, 31s. 6c., 
am yr hyn y bu un ar hugain o bregethwyr yn gwasanaethu. Yn 
ymyl y mae’r canwyllau yn 6s. 8c. : ond ni wyddys pa hyd y pery eu 
goleu. Dyma draul Cyfarfod Misol ym Mrynaerau ym Mehefin, 
1837. Mae hwn wedi ei ysgrifennu yn Saesneg, a chan fod Saesneg 
y cyfnod hwnnw yn amheuthyn, fe’i dodir i lawr. Mae’r law- 
ysgrifen yn dda, ac fe welir fod y Saesneg yn eithaf da braidd: 
“June, 1837. Dr. Monthly Meeting at Bryn: To Flower, £1; 
7ib of Lump Sugar 9d., 5s. 64. [felly 1 lawr]; 5tb of Cheese 9d., 
4s. 14d.; 3b Tea, 4s. 8d. ; loz of Green Tea, 6d., loz Musd. 5d., 11d. 
Bundle hay, 2s. 6d. ; loz Black Tea, 5d.; 54ib Beef 6d., £1 7s. Od. ; 
2416 Veal 6d., 12s.; 11416 Bacon 6d., 5s. 9d.; 4 Ton Coals & Turn- 
pike, 8s. 5d. ; Cibin of Peas, 3s. 9d. ; Preachers, 16s. ; Gwen Jones 
assistance, 4s.; 2ib Butter, 2s. 4d.; jtb Tea, 1s. 9d.” Mae’r 
cyfanswm, fel y mae ilawr, yn £5 19s., yn wirioneddol yn £5 18s. 24d. 
Os nad yw tal y pregethwyr yn uchel, fe welir fod yma arlwy eithaf 
da, a diau fod Gwen Jones yn haeddu ei thal. 


Y trydydd llyfryn. Dyma William Prytherch a’i gyfaill, 3s. 6c. 
Y mae efe i lawr o’r blaen, unwaith o leiaf. Talwyd i John Jones 
Pandy am dybaco ac edrych ar ol y ty, 2s. 6¢. Dyma John Elias 
ar Awst 30, 1840, sef y Sul, os nad 31 ydyw, 2s. Yr un faint a 
delir bellach i weinidogion Arfon yn gyffredin, a dyma Daniel 
Jones ar yr un tudalen, o dipyn o bellter, 2s. 6c. Oz. tybaco 
pibelli 34c._ Anfynych y digwydd y manyn olaf yma. 


Nid yw’r pedwerydd llyfryn yn cynnwys nemor ddim newydd, 
heblaw ambell enw fel William Charles a David Howells. 


Yn y pumed Ilyfryn, 2s. 6c. sydd wrth enwau John Jones 
Talsarn ac Owen Thomas yn 1844. Erbyn 1845 dyma dalu am 
ddwy oedfa i‘r un pregethwr, canys yr ydys bellach wedi ymgysylltu 
fel taith 4 Bwlan, ac yn cael dwy oedfa bob yn ail Sul. Dyma 
William Prytherch yn Rhagfyr, 1845. Y mae bwlch yn y cyfrif 
dros y blynyddoedd 1846—50. Y mae enw William Roberts i lawr 
saith gwaith am 1852 ; ond nid ymddengys enw neb arall yn fynych 


55 


yn ystod y blynyddoedd. Chwe cheiniog ddanfonid i’r Cyfarfod 
Ysgol. I Gyfarfod Misol Clynnog, 14s. Y mae enw Capt. Owen 
wedi peidio ymddangos yn y llyfryn diweddaf yma fel arolygydd 
y cyfrifon. Pethau eraill yn parhau yn lled debyg. Y mae llyfrau 
cyfrifon y cyfnod hwn wedi myned ar goll y rhan amlaf, ac y mae 
eraill yn ddiau ar gael nad yw yn hawdd taro wrthynt. Eithr fe 
wasanaetha yr ychydig y rhoir enghreifftiau allan ohonynt yma ac 
acw er dangos hanes cyfrifon eglwysi eraill am yr un blynyddoedd, 
canys nid oedd nemor wahaniaeth rhyngddynt, o fewn yr un cyfnod 
o amser, oddigerth rhyw gymaint yn yr eglwysi mwyaf i gyd. 


Yn 1858 y dechreuodd Henry Griffith bregethu, yn ddeunaw 
mlwydd oed. Bu farw yn 23 mlwydd oed, pan ar fin gorffen ei 
efrydiaeth yn y Bala. Tymer ddwys a’i nodweddai, a threuliai 
lawer 0 amser mewn gweddi. Yr oedd difrifwch yn ei wedd, a 
thynerwch yn ei lais, a chawsai ei bregethau effaith neilltuol, ac 
yr oedd ei goffadwriaeth yn berarog]. 


Dan bregeth Edward Roberts y Ceunant ar brynhawn Sul 
tua diwedd Medi, 1859, y temmlwyd awel y diwygiad yn Brynaerau. 
Ni chyfrifid Edward Roberts yn wr yr awelon ; ond fe ddaeth y wir 
awel lawer pryd arall trwy wyr llonydd. Ychwanegwyd 54 at 
rif yr eglwys. Ymbhlith eraill, daeth D. W. Pughe, y meddyg, 
ymlaen, gwr go anhawdd ei drafod. Fe ddywedir ddarfod iddo 
alw am gyfarfod gweddi i’w dy, newydd ei adeiladu ; ond ar waith 
ryw hen frawd yn erfyn am fendith o dan y gronglwyd honno, fe 
dorrodd yntau allan ar ei draws, ‘“ Beth yr wyti yn galw fy mhlas 
i yn gronglwyd ?” Aeth John Griffith y blaenor ato. Go blaen 
fu yr holi. Yn ol Cofiant Dafydd Morgan, y cwestiwn cyntaf 
oedd, ‘“‘ Wel, Doctor, beth sydd gennychi i ddweyd heno ? Ydychi 
wedi dechre gweddio, dwedwch ?” ‘‘’Doeddwn i ddim wedi rhoi 
hynny heibio,’’ oedd ateb y meddyg. “ Ie, machgen i,” ebe John 
_ Griffith, “fe gafodd y wraig honno ddwfr i olchi traed Iesu Grist 
o le rhyfedd iawn,” gan awgrymu fod y Dr. yn rhy iach ei deimlad. 
Yn ol Robert Owen Aberdesach, cwestiwn arall o eiddo John Griffith 
ydoedd, “ Wel, Dafydd, sut yr wyti o dan dy groen.’”” Galwodd 
y meddyg ar ol hynny i adrodd ei gWyn wrth Ann Roberts, mam 
Robert Owen, ac fel y dywedir yng Nghofiant Dafydd Morgan, 
nid aeth y meddyg ar gyfyl y seiat mwyach. Efallai, wedi’r cwbl, 
fod rhywbeth i’w ddweyd ar ei ochr yntau ; a bod yr hen frodyr 
ar adegau yn colli yn y boneddigeiddrwydd ag sy’n un o briodoleddau 

y ddoethineb honno sydd oddi uchod. Gwr craff, er hynny, oedd 
John Griffith, fel y ceir golwg pellach arno eto, a gwr a’i eiriau yn 
gafaelyd fel bachau dur. Bu John Jones Carneddi ym Mrynaerau 
y pryd hwn efo’i “ gerbyd o goed Libanus,” gan waeddi ar y bobl, 
“ Bwciwch yn y cerbyd, bobl!” Wrth fyned adref o un oedfa, 
methu gan John Thomas beidio 4 throii ben carn gerryg i weddio, 
ac wedi myned, yno y bu efe hyd y bore. Daeth John Thomas ar 
ol hynny yn flaenor, sef, yr ail o’r enw, ac yn weddiwr nodedig. 


Gwraig hynod oedd yr Ann Roberts y cyfeiriwyd ati. Yr 
oedd ei mam yn gyfnither i Robert Roberts, ac nid ydoedd hi ond 
un o liaws o rai synwyrlawn a galluog ac ymroddedig i grefydd 
ymhlith y teulu nodedig yma. Yr oedd ei gwr, Dafydd Owen, 
yn aelod yn Ebenezer, ac aeth hithau yno ato ymhen amser. (Gwel- 
er Ebenezer). — 


Yn 1861 fe wnawd y capel a’r t¥ capel o newydd ar draul o 
£420. Buwyd yn addoli yn y cyfamser mewn pabell a wnawd o 
goed yr hen gapel. Y capel o ran ffurf yn wahanol i’r hen un, 
ac yn helaethach. Ni roddwyd oriel yn y newydd, ac un drws 
oedd iddo, sef yn y talcen gorllewinol, fel yn awr. Eisteddai y 
gynulleidfa gan edrych ynghyfeiriad y drws. Nid oedd dim dyled 
wedi bod ar yr achos ers 1853 0 leiaf. Y ddyled yn 1865, £340. 
Erbyn 1878 tynnwyd hi i lawr i £85. 


Yn 1867 galwyd William Jones, ieu., Bryngwdion, W. Pugh 
Owen Lleuar bach, a J. R. Edwards (yn awr o Criccieth) yn flaen- 
oriaid. Bu’r ail ohonynt farw yn ieuanc ; bu’r olaf ar ol hynny yn 
siroedd Fflint a Dinbych; y cyntaf a arosodd rai blynyddoedd 
cyn symud ohono. 


Yn 1870 y dewiswyd David Hughes Mur mawr yn flaenor. 
Gwr o synwyr a gwybodaeth ac ysbryd crefyddol, a deheuig yng 
nghyflawniad gwahanol ddyledswyddau. Bu farw Mai 2, 1880, 
yn 45 mlwydd oed. 


Mai 11, 1870, y bu farw y Capten Lewis Owen, yn 83 mlwydd 
oed. Pan arferai hwylio i Lundain, drwy ei gysondeb yn y moddion 
a’i waith yn casglu at gynnal pregethu yn y lle, fe ddaeth yn gyfeill- 
gar 4 James Hughes yr esboniwr. Wrth weithio yn y dull hwnnw 
gyda’r achos y daeth i’w feddwl ef nad oedd hynny arno’i hun ddim 
yn ddigon, ac yn y cyfwng hwn yn ei hanes y cafodd oleu ar bethau 

ysbrydol wrth wrando ar John Elias, a bwriodd ei goelbren gyda 
phobl yr Arglwydd yn 23 oed. Bu am rai blynyddoedd yn gapten 
ar yacht yr Arlwydd Newborough, a gorfu i’r Arlwydd ddysgu’r 
wers o beidio ymyryd gormod pan fyddid mewn tywydd garw. 
Yn y Glyn fe ymostyngasai i air yr Arlwydd, ond nid ar fwrdd 
Nong pan oedd bywyd mewn enbydrwydd. Nid gwr i chware 
ag ef oedd yr Arlwydd; ond dysgodd ef a’i deulu dalu mawr 
barch i’r Capten. Bu yn ymdrechgar gyda chodi’r capel yn 1861. 
Yr oedd iddo ryw awdurdod uwchlaw pawb yn yr eglwys a’r ardal, 
heb fod ffynonnell ei awdurdod yn amlwg iawn. Diniwed ydoedd 
ar y wyneb; ond pan ddangosai awdurdod, plygai pawb iddo. 
Nid oedd yn wr o ddawn gyhoeddus, ond yr oedd yn wr call a 
boneddigaidd ac o ysbryd crefyddol, ac yr oedd yn ymroddedig 
ir achos. Nith i D. W. Pughe, y meddyg, oedd gwraig y Capten, 
a chyfnerthid ei ymdrechion ef gyda’r achos gan yr eiddo hithau ; 
ac nid Iai ei hawdurdod hi na’i awdurdod yntau. Dywed y Capten 
Hughes Gellidara, a ysgrifennodd gofiant iddo yn y Drysorfa am 
1873, ei fod ef at ddiwedd ei oes fel y morwr, wedi rhedeg y distance 
i fyny, ac yn prysur edrych allan am y tir; ac wedi methu ganddo 
ei weled, yn gofyn i’w fab-ynghyfraith a oedd ef yn meddwl 
y byddai yn hir cyn codi y tir? Llywio’r cwrs ar y ffordd yng- 
nghyfeiriad y Ganaan nefol y bu ef am hanner can mlynedd, ebe 
Capten Hughes. 


Gwnawd John Griffith Ysgubor Fawr yn flaenor yr un adeg 
a’r Capten Owen, sef yn 1830, a bu’r ddau yn brif alluoedd yn yr 
eglwys am ddeugain mlynedd. Goroesodd John Griffith ei gym- 
rawd, a bu ef farw Mai 7, 1872. Cyferbyniadau oeddynt, ac am 
hynny yn cydweithredu yn fwy effeithiol Ymddanghosai y 
Capten yn ddylanwad mwy ar y wyneb; John Griffith, er hynny, 
oedd y gwir arweinydd. Ac efe, mae’n ddiau, oedd y dylanwad 
mwyaf a fu ym Mrynaerau. Gwr cadarn, nerthol ydoedd o ran 
corff, a chyffelyb o ran meddwl. Gwelid ef unwaith mewn cae 
gyda’r dyniewaid yn ei bwyso i'r wal. Cydiodd yntau yn nau 
gorn un ohonynt, a thrwy rym braich fe’i dododd ef i lawr ar y 
ddaear. Un o’r Waenfawr ydoedd yn ei ddechreuad, a dywedid 
mai lencyn gwyllt ydoedd. Ar ol dod ohono at grefydd, ceisiodd 
ei hen gyfeillion ei rwystro. Yn ei gyfarfod ar ganllaw pont ar 
fore Sul, ac yn ceisio ei atal. Yntau yn cymeryd un gerfydd ei 
ddillad o’r tu ol, ac yn ei fwrw dros y bont i’r dwfr. Cafodd lonydd 

ar ol hynny. Siaradwr rhwydd a chyflawnder o fater ganddo. 
Yr oedd y Beibl a Gurnall yn o lwyr yn ei gof. Ei ddull oedd 
agored, ei ymadroddion, ar brydiau, pan fyddai galw, yn gwta a 
brathog, a phob amser yn fachog. Gwelai trwy ddyn ar unwaith, 
braidd. Ar un adeg yr oedd gwr yn y gymdogaeth y deallid ei 
fod yn llawn awydd pregethu, ond nad oedd goreugwyr y cylch 
yn rhyw barod iawn i’w gefnogi. Wele ef ar un diwrnod yn galw 
gyda John Griffith. ‘‘ Oni fu arnochi, John Griffith, erioed awydd 
pregethu ?” fe ofynnai. ‘‘ Beth ?”’ gofynnai John Griffith, megys 
un heb glywed. ‘‘Oni fu arnochi erioed awydd pregethu, John 
Griffith ?”’ ‘‘ Naddo,” ebe John Griffith yn gwta, “ni chafodd y 
diafol erioed gymaint a hynny o gaff gwag arnaf.”’ Daeth yr 
ymddiddan hwnnw i ben yn y fan honno. Dychwelodd gwraig i’r 
eglwys ar ol gwrthgiliad. Cymeryd ei hachos hi yn o ddidaro a 
ddarfu efe ; a dywedai wrthi am beidio tramgwyddo os na chai hi 
gymaint o sylw ag a ddisgwyliai—nad oedd neb yn gwneud fawr 
o helynt o siopwr wedi torri. Byddai yn ddidderbyn wyneb : 
nid yn arw wrth y gwan, ac yn wenieithus i’r cryf. Wrth deulu 
uwch na chyffredin yn y lle, ag yr oedd rhywun neu gilydd ohonynt 
i mewn ac allan o’r eglwys yn o fynych ar un adeg, eb efe, ‘‘ Cofiwch 
chwi mai nid cafn moch Ilafnau yw eglwys Brynaerau !” Ystyrrid 
ef ar gyfrif ei ddull didderbyn wyneb a’i allu i adnabod dynion 
yn un rhagorol i'w ddanfon i eglwysi ag y byddai pethau blinion 
ynddynt. Yr oedd gwr amlwg mewn un eglwys yn achos o flinder 
iddi, a deuai yn rhydd ac yn ddigerydd gydag ymwelwyr blaenorol 
drwy draethu profiadau uchel. Ni wnae hynny mo’r tro gyda 
John Griffith. Edrychodd efe y gwr ym myw ei lygaid, “‘ Nid yw 
o ddim diben gweiddi, Haleliwia, ar dy hyd yn y baw!’ Ac yna, 
gan ei ddwyn ef wyneb yn wyneb 4’r achos o’r blinder, fe ofynnai, 
“Pa le y mae—— ?”” Buchedd John Griffith ei hun oedd gyson 
a’i gydwybod yn ddirwystr. Yr oedd argyhoeddiad yn ei ddull 
a nerth cysondeb yn ei eiriau; ac yr oedd y geiriau eu hunain 
wedi eu bathu gan feddwl treiddgar, a’u cyfaddasu i’r amgylchiadau 
gan farn, a dirnadaeth o droadau dirgelaidd y galon, ac amcan 
diwyrni. 


Dylanwad distawrwydd oedd eiddo William Jones Bryn- 
gwdion. Ceid ganddo gynghor da, ac ambell sylw mor amserol 
nes cael holl effaith sylw pert. Yr oedd yn flaenor ym Mrynengan 
cyn dod yma, a chyn diwedd ei oes aeth yn ol yno. 

Mae gan Mr. Henry Hughes Tanrallt gyfres o ysgrifau difyr 
yng Nghymru y Plant am 1903—4, ar gymeriadau Brynaerau. 
Un ohonynt yw Dafydd Gruffydd neu Dafydd y Swan. Eisteddai 
ef wrth fraint yn sét fawr Brynaerau. Y Swan yw enw’r pentref 
bychan ar ffordd Clynnog fawr lle preswyliai. Yr oedd Dafydd 
dros chwe troedfedd o daldra ac agos i lathen o ysgwydd i ysgwydd. 
Wrth ddychwelyd oi orchwyl un noswaith fe welai ysgyfarnog 
yn myned i’w thwll. Gosodai wifren croglath wrth enau y ffau, 
a daliodd yr ysgyfarnog. Pwy oedd yn edrych arno yn ei thynnu 
yn rhydd ond prif geidwad helwriaeth Arlwydd Niwbwrch. Bu 
raid i Ddafydd druan fyned gydag ef i Wydd yr Arlwydd. Gorch- 
mynwyd hebrwng Dafydd i garchar Caernarvon ar ol dodi pryd 
o fwyd digonol 0’i flaen, canys gwr anrhydeddus yn ei ffordd neill- 
tuol ei hun oedd yr Arlwydd. Dyddiau’r cwnstabliaid oedd y 
rheiny, a danfonwyd am y cwnstabl, sef pwt o amaethwr. Ymaith 4 
hwy. Wedi myned yn deg allan drwy’r porth, gorweddodd Dafydd 
ar y glaswellt, ac ni chyfodai er cwnstabl na ffon, er na rowd mo 
honno ar war Dafydd chwaith, canys gorchwyl rhy feiddgar fuasai 
hynny. Ymaith a’r cwnstabl i ymofyn ei gert. Eithr ni chodai 
Dafydd oddiar ei eistedd, a bu raid cyrchu gwfr ir amcan. Dyma 
Dafydd o’r diwedd yn y cert yn eithaf llonydd, ond gyda’i feddwl 
dyfeisgar yn effro. Erbyn myned ohonynt rhyw chwarter milltir 
o ffordd, yr oedd Dafydd yn eistedd ar draws y trwmbel, gyda’ 
draed o fewn ei glocsiau mawr yn pwyso ar y naill ochr a’i gefn 
ar y llall. Yna, fel rhyw Samson arall, efe a ymestynodd ac a 
ymwthiodd, nes fod ochrau’r cert yn rhoi, ac yn cloi yr olwynion 
fel na symudent. Diangodd Dafydd yn groeniach, ac ni fu air o 
son. Tebyg mai mewn tymor diweddarach ar ei oes yr eisteddai 
Dafydd Gruffydd yng nghornel y sét fawr, wedi ennill ei hawl i’r 
cyfryw anrhydedd drwy orchestion amgenach na’r un a gofnodir 
yma. Eithr nid anheilyngach gweithred Dafydd nag un neu ddwy 
_. oeiddoSamson. Uno wfrcraffaf sir Gaernarvon oedd yr Arlwydd 

_ Niwbwrch yn ei ddydd, a diau ganfod ohono fod ei gymydog Dafydd 
Gruffydd yn haeddiannol o well triniaeth na’i gyfleu yng nghell 
carchar Caernarvon. 


Un arall o gymeriadau Mr. Henry Hughes yw Robert Jones 
Un Fraich. Pan wrth y gorchwyl] o lifo pladuriau yr anafwyd 
braich Robert Jones gymaint fel y gorfu ei thorri ymaith. Cyflawn- 
odd Robert Jones fwy o orchestwaith efo’r un fraich oedd yn 


60 


weddill iddo nag ambell i wr efo’i ddwy. Wedi ei anafu yn y dull 
hwnnw, fe enillai Robert Jones ei fywiolaeth drwy gludo ymenyn 
ac wyau, yn bennaf, mewn cawell ar ei gefn i dref Caernarvon, 
a chludo yn ol yn gyfnewid am danynt, gryn amrywiaeth o nwyddau 
gwasanaethgar i wraig y t?, burum Kitty Morris ymhlith pethau 
eraill, canys nid oedd o fath hwnnw. Cedwid y burum mewn 
potel alcan dan gorcyn. Ond wrth ymweithio fe chwythid y corcyn 
ymaith weithiau, a theflid y burum dros y nwyddau eraill yn y 
cawell, a mawr fyddai cWyn y merched. Eithr yr oedd Robert 
Jones yn wr o adnoddau. Er mwyn gochel galanas y burum, 
dodai garrai y cawell am ei dalcen a chariai y botel yn ei unig law. 
Mawr ydoedd y llafur hwn, ond yr oedd yn wr heini, a gorchfygodd 
yr anhawsterau. Gallai Robert Jones balu ei ardd efo’i un fraich, 
a phlannu cloron a gwahanol rywogaethau o lysiau, y camomeil, 
y wermod, yr hen wr a’r Ileill, a gwnelai hynny nes bod ei ardd 
yn ddrych o ryfeddod i’r gwr diog yr aeth Solomon heibio i’w faes 
a’r gwr anghall yr aeth efe heibio i’w winllan. Daeth Robert Jones 
yn dda’r byd arno, a phrynodd drol a merlyn gwineugoch. Enw’r 
merlyn oedd Capten, ar ol y Capten Lewis Owen nid hwyrach. 
Mae’n wir fod Capten fymryn yn gloff yn un o’i goesau blaen. 
Eithr ni fyddai fyth anhap gyda merlyn Robert Jones, canys 
cyffelyb yrrwr cyffelyb ferlyn. Go hwyr y cyrhaeddai y gyriedydd 
adref, canys hwyr y cychwynnai, ac nid ar frys yn fuan yr ym- 
lwybrai Capten gloff. Dyma’r unig anfiawd gyda’r gyriedydd : 
dameg o’1 yrfa ysbrydol. Yr oedd Robert Jones yn Fethodist 
selog. Unwaith cododd i fyny i’w drol un o ferched C——, gryn 
dipyn dan ddylanwad burum cryfach nag eiddo Kitty Morris. 
Wedi ei chodi i’w drol, hia ddechreuodd dywallt am ben y Method- 
istiaid bob sarhad. Ni fedrai’r gyriedydd ddioddef mo hynny, 
ac yntau ei hun yn Fethodist mor amlwg. Ac er fod y ferch yn 
rhywbeth o foneddiges o ran dygiad i fyny, fe droes y gyriedydd 
yn chwyrn arni, “ Dos i lawr o fy nhrol i, ddynes, neu dyma’r chwip 
yma yn disgyn ar dy gwman di,” ac i lawr y gorfu hi ddyfod, gan 
ysgafnhau llwyth Capten. Adnabyddid Robert Jones Un Fraich 
gan holl hogiau tref Caernarvon, ond ychydig ohonynt freuddwyd- 
iodd fod ynddo ef gyrhaeddiadau mor amrywiol, a bod iddo ddylan- 
wad mor helaeth. Canys yr oedd Robert Jones yn flaenor ym 
Mrynaerau heb erioed ei alw i’r swydd, ond llithrodd i mewn iddi 
megys yn ddiarwybod. Meddai ar ddawn ymadrodd, ac yr oedd 
yn ysgrythyrwr da. Meddyliodd unwaith am fod yn bregethwr, 

ond nid oedd addfedrwydd yn yr eglwysi hynny. Gan nad oeddys 
yn foddlon iddo fyned i’r pulpud, gadawyd iddo fyned i’r sét fawr 
yn ddirwgnach, ac actiai yno fel blaenor yr eglwys, heb yngan 
gair wrth y Cyfarfod Misol. Yr oedd yn ddirwestwr aiddgar, ac 
elai oddiamgylch i areithio ar y pwnc. Gelwid ef weithiau yn 
Robert Jones y Druid, am y preswyliai mewn t¥ o’r enw hwnnw, 
ty a fwriadwyd i fod yn dafarn, ond y gwrthodwyd trwydded 
iddo. Arferai Robert Jones a dweyd ddarfod iddo gymeryd y 
Druid uwchben y diafol. Gelwid am ei wasanaeth yma a thraw 
i gynnal seiadau. Gwr dyfeisgar, dawnus, defnyddiol yn ei ddydd 
oedd Robert Jones. Eithr fe dynnai ei dymer wyllt ef i drybini, 
ac oherwydd rhyw firwgwd neu gilydd y danfonwyd William 
Herbert, William Hughes Talysarn, a Henry Jonathan Caernarvon 
iw ddisgyblu ar y dydd olaf o Ebrill, 1874, ebe’r cofnod. Rhoes 
ei gyfrif i mewn ar y 13 0 Ebrill, 1881. Bu aml daiog mewn swydd 
a wnaeth lai o les na Robert Jones Un Fraich. 


Yn 1873 y dechreuodd W. Jones bregethu. Gweini y bu am 
bymtheng mlynedd 0’i oes. Bu’n pregethu am tua phedair blynedd. 
Torrwyd efi lawr o ran ei iechyd ar ol bod am dair blynedd a hanner 
yn y Bala. Llafuriodd am wybodaeth cyn dechre ar ei gwrs fel 
pregethwr. Cymeriad addfwyn, a phregethwr difrif. Sisialodd 
ei deimlad allan ychydig cyn huno yn y pennill, ‘‘ Mi welaf yn ei 
fywyd y ffordd i’y nefoedd fry.” Bu farw Mehefin 12, 1879, yn 
32 mlwydd oed. 


Yn 1876 y dewiswyd John Thomas Aber, W. Davies Hendre 
bach ac Owen Roberts Bryncynanbach yn flaenoriaid. Owen 
Roberts a fu farw, Ionawr 6, 1886 yn 61 mlwydd oed. 


Diddichell, da, heddychol—oedd, a gwr 
Llawn hawddgarwch nefol : 
*Roedd Owen yn wir dduwiol 
Ydyw iaith y byd 0'i ol—Glan Liyfnwy. 


William Davies a fu farw, Medi 14, 1898, wedi dangos mesur 
da o gysondeb yn ei swydd. 


Yn 1877 y prynnwyd darn o dir cysylltiol a’r capel yn gladdfa. 
Y brydles am 99 mlynedd o 1877. 


Yn 1879 rhoddwyd darn yn y pen gorllewinol i'r capel. Y 
draul tua £550. Yr holl ddyled yn 1879 yn £752, gan gynnwys 
£85 o’r hen ddyled. 

Yn 1883 cafwyd wythnos o bregethu gan Richard Owen. 
Ychwanegwyd 20 ar y pryd at yr eglwys. Bu’n ymweliad ad- 
fywiol. 

Yn 1880 y dewiswyd R. Jones Hendy a William Jones Parc 
yn flaenoriaid. Symudodd Robert Jones i’r Capel Uchaf. Ym 
Mai 1885 y dewiswyd Griffith Griffiths Cim a Henry Jones Caemorfa 
isaf ac R. R. Williams Brynhwylfa. Henry Jones a symudodd 
ir Capel Uchaf. Yn nechre 1893 dewiswyd Thomas Parry Garn- 
fawr, John Jones Bryncroes a Samuel Williams Tynewydd. Yn 
niwedd yr un flwyddyn bu Thomas Parry farw. Gwr medrus a 
gweithgar. Yn 1897 dewiswyd R. T. Morris Llwyn impia a John 
Jones Lleuar fawr. Yr oedd John Jones yn y swydd yn Cwmcoryn. 


Adroddiad ymwelwyr 1885 a’r ysgol: “ Yr ysgol yn cael ei 
chario ymlaen gyda llawer iawn o fywiogrwydd ac ynni. Ychydig 
o’r dosbarthiadau wedi ymgymeryd 4’r wers-daflen. Hanesiaeth 
a daearyddiaeth ysgrythyrol dipyn ar ol. Esgeulusir holwyddori’r 
plant yn y dosbarthiadau. Awgrymwn fod tonau plant yn cael 
eu canu yn achlysurol. Nid oes ymwelydd yn perthyn i'r ysgol. 
Llawer o ddysgu allan ar yr ysgrythyr. Oddieithr ychydig, yr 
athrawon a’r ysgolorion yn gryno yn eu lleoedd erbyn amser 
dechre.”’ 


Yn 1887 y symudodd y Parch. W. J. Davies ar ei briodas i’r 
gymdogaeth. Ni alwyd mono yn weinidog yr eglwys yn ffurfiol, 
ond efe ai gwasanaethodd megys y cyfryw hyd ei farwolaeth, 
Mehefin 8, 1891. Efe, yn y flwyddyn 1888, a sefydlodd Gyfarfod 
Llenyddol Llun y Pasc, yr hwn bellach sydd wedi dod yn sefydliad 
yn y cymdogaethau cylchynnol. Bernir ir cyfarfod feithrin 
ysbryd ymchwilgar. Penderfynnwyd rhoi swm bychan yn flynyddol 
iddo yn gydnabyddiaeth am ei lafur. Perchid ef yn fawr, er na 
lwyddodd yn y cynulliad eglwysig i ddifodi rhyw deimlad o bellter 
rhyngddo a lliaws o’r aelodau, ar gyfrif fod ei feddwl ef a’r eiddo 
hwythau yn gynefin a thiriogaethau gwahanol. Yng Nghaer- 
narvon y ganwyd ef, Ionawr 25, 1848. ‘‘Hogyn bychan yn ei 
frat,” ebe ei fam, ydoedd efe yn dod gyda’i rieni i ardal Penygroes. 
Er yn fachgen darllengar, bu tymor o oferedd arno. Dechreuodd 
bregethu yn 1877. Nodwedd arno y sylwid arni pan ydoedd yn 
efrydydd yn y Bala oedd y dilead llwyr o olion tymor ei oferedd. 
Ni feddyliasai y craffaf nad gwr tawel ei fuchedd ydoedd efe 0’i 

fachgendod. Yr oedd o feddylfryd iselaidd a diymhongar. Meddyl- 
gar a choeth ydoedd fel pregethwr. Cyrhaeddodd radd go uchel 
fel bardd. O’r beirdd Cymreig, Islwyn a hoffai efe fwyaf. Fel 
y dywed ef ei hun am fachlud haul, felly am dano yntau : 


Mud-wenu y mae dy wyneb—hoff, fel 
O ffin tragwyddoldeb ; 
Ni roi yn wir air i neb,— 
Duw a etyl dy ateb. 
Megis o ffin tragwyddoldeb, bellach, y daw’r adgof am ei 
wen yntau. (Gweler ysgrif y Parch. R. R. Morris arno yn y 
Geninen am 1892). 


Yn 1891 y sefydlwyd cangen-ysgol yn y Swan mewn tf annedd. 
W. J. Davies a’i sefydlodd, a chymerai ef a’i briod ofal mawr am 
dani. Rhoddwyd yr ysgol i fyny yn 1899, er y credid ddarfod 
gwneud gwaith angenrheidiol trwyddi. 


Yn 1892 y dechreuodd plant yr eglwys dalu eu casgl mis. 


_ Yn 1896 adgyweiriwyd y capel ar draul o £160. Yng nghapel 
y Bedyddwyr yn Bontllyfni y buwyd yn addoli yn y cyfamser, 
sef am oddeutu chwe mis 0 amser. Yn y flwyddyn hon hefyd yr 
adeiladwyd yr ysgoldy, ar ochr ogleddol y capel, ar draul o £525. 
Yr oedd gwerth y tir,—227 llathen betryal,—yn £20. 


Ionawr 16, 1898, penderfynnodd yr eglwys fod lwyr ym- 
wrthodiad oddiwrth ddiodydd meddwol i fod yn amod aelodaeth 


eglwysig. 
Y flwyddyn hon derbyniodd yr eglwys £120 yn rhodd oddiwrth 
R. Davies Borth. 


Yn 1899 y rhoddwyd galwad ir Parch. J. D. Evans, B.A. 
Dyma’r alwad ffurfiol gyntaf. Yr ystyriaeth a arweiniodd i hynny 
oedd fod y plant a’r bob] ieuainc yn cael eu hesgeuluso yn ormodol. 
Ni bu’r gweinidog yno yn hir cyn ei fod wedi dechre ymroi i sefydlu 
liyfrfa ynglyn a’r achos, a droes allan yn ddilynol yn symbyliad 
neilltuol i feddyliau lliaws. 


Cydnabyddir mesur helaeth o rwymedigaeth i bregethwyr 
a gweinidogion a ddeuai yma o Glynnog i gynnal seiadau a gwneud 
rhyw gymaint o waith bugeiliol, ac yn arbennig Dewi Arfon, y 
Parch. R. Thomas (Llanerchymedd), y Parch. J. Williams (Caer- 
gybi), y Parch. W. M. Griffith, M.A. (Dyffryn) ; ac o blith y myfyr- 

wyr, y Mri. R. Roberts (Tydweiliog), Robert Griffith (America), 
Joseph Roberts (D.D., America), D. O’Brien Owen. 


Thomas Jones yr Aber a fu’n arweinydd canu am lawer blwydd- 
yn. Sicr o’i néd heb lyfr na sainfforch. Dilynnwyd ef gan Robert 
Griffith, tad Henry Griffith, y pregethwr. Bu ef, yn flaenorol, 
am flynyddau yn arweinydd y canu yn Eglwys Clynnog. Robert 
Jones y Ffridd a ymroes i ddysgu cyfundrefn y Sol-ffa i'r bobl 
ieuainc, a daeth lewyrch neilltuol ar y canu. Yn cydweithio ag 
ef yn yr un cyfeiriad yr oedd R. R. Williams, wedi ei benodi gydag . 
yntau i’r gwaith yn 1875, ac efe a ddaeth yn olynydd iddo, gan i 
R. Jones gael ei analluogi gan ddamwain yn Awst, 1878. Yn 1888 
daeth D. T. Jones i'w gynorthwyo yntau. 


Bu amryw eraill heblaw a nodwyd yn bobl yn dwyn nodweddion 
neilltuol ynglyn a’r achos ym Mrynaerau. William Hughes y gof 
a’i wraig oeddynt nodedig am eu duwioldeb. Pan ar gymeryd 
rhan gyhoeddus mewn gweddi, lediai William Hughes y pennill 
ar y ffordd i’r sét fawr yn rhyw ddull a’i gwnelai yn hawdd i rai 
anghynefin feddwl mai dweyd adnod y byddai. Diniwed, syml, 
unplyg, yn meddwl yn dda am bawb. Yr oedd newydd-deb 
parhaus yn ei weddi ferr a melus. Catrin William ferr, lanwaith, 
a fu’n cerdded i'r Bala i’r Sasiwn rai troion, a byddai yn cymeryd 
rhan yn y cyfarfodydd gweddi ar y daith. Am Marc Thomas y 
dywedir y byddai yn gweddio bob amser, yn y t¥, yn yr ysgubor, 
neu lle bynnag y byddai. Gyda dosbarth o blant y ceid ef yn yr 
ysgol. Gwr distaw, yn gwarchod gartref, ac heb fod yn cysgu 
noswaith erioed oddicartref, ond yn ei gynefin ar fryniau tragwyddol- 
deb. William Samuel, yn wr o ddirnadaeth, a arferai weddio, 
‘‘ Crea galon lan ynof,” nes cofid am hynny, ac am gael ei “ dywallt 
o lestr i lestr rhag ceulo ar ei sorod.” Un o’r rhai hynotaf ymhlith 
gwragedd Brynaerau am ei duwioldeb oedd Catrin Ellis. Dyma 
feddargraff Eben Fardd iddi: 


Trwy y niwl Catrin Ellis—a ganfu 
Y gwynfyd uchelbris : 
I hon nid oedd un néd is 
Na Duw’n Dduw—dyna ddewis ! 


David Williams Eithinog oedd wr o ymarweddiad hardd, a fu 
farw yn ieuanc, y bu ganddo ran bwysig ynglyn 4 gwaith yr ysgol 
Sul yn gynnar ym Mrynaerau, ac ar ol hynny ym Mhenygroes. 


65 


Dyma ddwy bennill allan o linellau coffadwriaethol iddo gan Eben 
Fardd, a gafwyd ar hen gerdyn: 


Gwisgo ’rydoedd lifrai’r nefoedd, Trwy dduwioldeb ymarferol, 
Arddel Jesu Grist yn hy’, Ei ddylanwad ydoedd gref ; 
Fel mewn cynulleidfa gyhoedd, Yn ei ardal cadwai reol,— 
Felly gartref yn ei df ; Yn ei d} fe’i perchid ef ; 
Mynych gyrchaii’r pregethau,— Trwy ei dymer bwyllog, wastad, 
Cofiai’r cwbl a gaiei ddweyd ; Hoff gan bawb 0'i deulu oedd ; 
Traethai eilwaith swm y pethau, Trwy ei gyson ymarweddiad, 
Gan eu selio trwy eu gwneud. Parch ei ardal gai ar goedd. 


Rhif yr eglwys yn 1854, 59. Y flwyddyn honno nid oedd dim 
dyled ar yr achos. Swm y derbyniadau yn flynyddol am y seti y 
pryd hwnnw, {11. Cyfartaledd pris eisteddle, 6ch. y chwarter. 
Ni nodir swm y casgl] at y weinidogaeth yn yr Ystadegau am y 
flwyddyn honno. Cynwysai’r capel eisteddleoedd i 162, ac yn 
1858 fe osodid yr oll ohonynt. Erbyn hynny yr oedd y derbyniadau 
am y seti wedi codi deg swllt. Nodir mai’r defnydd a wneid o 
arian y seti ydoedd paentio ac adgyweirio. Nifer yr eglwys y 
flwyddyn hon, 61. Fe nodir yn 1860 fod yr eisteddleoedd yn 183, 
ac y gosodid 180 o honynt. A ychwanegwyd at eu nifer, heblaw 
yn yr Ystadegau, wys? MRhaid nad oedd pawb ddim yn talu 
am ei sét y pryd hwnnw, mwy nag yn awr, canys {11 10s. yw'r 
derbyniadau y flwyddyn hon eto. Rhif yr eglwys wedi codi i 144. 
Y cynnydd er 1858 yn 83, ac yn 22 yn ystod 1860. Y casgl at y 
weinidogaeth wedi codi o £14 yn 1858 i £36 3s. yn 1860. Rhif 
yr eglwys yn 1862, 125; yn 1866, 123; yn 1900, 215. Swm y 
ddyled yn 1900, £460. 


CAPER PSEION: 2 


Fr ddywedir ym Methodistiaeth Cymru ddarfod codi capel Seion 
ar ol diwygiad 1818. Yn 1826 yr adeiladwyd y capel. Eithr yr 
oedd yn yr ardal eglwys yn flaenorol, sef yn nh¥ Griffith Williams 
Hen Derfyn. Tebyg mai ffirwyth diwygiad 1818 ydoedd cychwyn 
achos yn yr Hen Derfyn, er ei bod yn debyg y cynelid ysgol yno 
or blaen. Un o ddau d¥ yn ymyl eu gilydd oedd eiddo Griffith 
Williams. Preswylydd y ty arall oedd Griffith Thomas. Yr oedd 
y tai yn sefyll o fewn ychydig latheni i’r ffrwd sy’n derfyn rhwng 
plwyfydd Clynnog a Llanaelhaiarn, ac ar ochr Llanaelhaiarn i’r 
ffrwd, yn ymyl y brif-ffordd bresennol. Nid oes dim o’r ddau dy 
hyn yn aros ers llawer blwyddyn, ac ni wnaed y brif-ffordd hyd 
ryw amser ar ol iddynt gael eu tynnu i lawr. Nid oedd ar y pryd 
eglwys arall yn nes ir Hen Derfyn na Chwmcoryn ar un llaw a 
Chapel Uchaf ar y llaw arall. 


Mab Ynys Hwfa oedd Griffith Williams, a symudodd i’r Terfyn 
wrth briodi gweddw oedd yn byw yno. Yr oedd i’r weddw honno 
un ferch, sef Catherine Evans, a phriododd hi John Williams Aber- 
afon, ac y mae iddynt amryw ddisgynyddion yn amlwg gyda’r 
achos. Priododd Griffith Williams eilwaith, y tro hwn gyda Betty 
Jones, merch y Penrhyn, Llanengan, a chwaer i John Jones Pen- 
rhyn, y pregethwr. 


Y blaenoriaid ar gychwyn yr achos oeddynt Evan Pyrs Llwyn 
yr Aethnen, Ellis Evans Mur mawr, Clynnog, sef gwr i ferch Evan 
Pyrs, Griffith Roberts Tanygraig a Griffith Williams. O’r rhai 
hyn, Evan Pyrs yn ei ddydd a gymerai arno unrhyw ofal angen- 
rheidiol ynglyn a’r pregethwyr, ac efe fyddai yn eu cydnabod am 
eu llafur. Ni sonir llawer am yr elfen chwareus yn Evan Richard- 
son Caernarvon, ond rhaid ei bod ynddo ef. ‘‘ Beth a wnes i iti, 
Evan >?” fe ofynnai unwaith i wr y tal, newydd dderbyn ohono’r 
gydnabyddiaeth arferol, “ pan yr wyti yn rhoi’r hen chwech i mi 
fel hyn bob tro ?” 


Ellis Evans a arweiniai’r gan ymhlith y cwmni bychan yn yr 
Hen Derfyn. Lled ddilewyrch y dywedir fod y canu, fel yn y 
rhan fwyaf o leoedd y pryd hwnnw o ran hynny. Gwr o awdurdod 


*Ysgrif y Parch, Howell Roberts (Hywel Tudur), ac ymddiddanion 4’r 
brodorion, 

oedd John Jones Edeyrn, ac fe ymyrrai a’r canu fel 4 phethau 
eraill. “ Beth yw'r ddau ganu sydd gennych yma?” fe ofynnai 
unwaith yn yr Hen Derfyn. Os y “ cwrr acw o’r dof sy’n cadw’r 
amser priodol, canlynwch hwy,” oedd y gorchymyn; “ond os y 
dyn yma,” sef Ellis Evans, ‘“‘sy’n cadw’r amser, dilynwch ef.” 
Ar un Sul, pan oedd Richard Jones y Wern,—yr hwn fu am dymor 
ym Mrynaerau, ac a oedd yno ar y pryd efallai,—eisoes yn y pulpud 
yn amser yr Hen Derfyn, dyma John Jones Edeyrn heibio gyda’i 
gyfaill James Hughes. Ni phregethai John Jones heb i’w gyfaill 
James Hughes wneud, a Ilwyddodd i gael gan Richard Jones ddod 
o’r pulpud heb dramgwydd, a phregethodd James Hughes 0’i 
flaen ef, ond yr oedd y trefniad yn radd o brofedigaeth i James 
Hughes. 


Nid yn yr Hen Derfyn y cedwid yr ysgol, ond yma neu acw 
ar ei thro, ym Mryn yr Eryr, Pant-y-ffynnon, Gyrn, Tyddyn hen a 
Heoedd eraill. Ty t6 gwellt oedd y Gyrn a’r defni yn dod trwodd. 


Yn y flwyddyn 1826, ynte, yr adeiladwyd y capel cyntaf, 
yn y man y saif yr un presennol, a rhyw hanner milltir o ffordd o’y 
Hen Derfyn, ac o gymaint a hynny yn nes i bentref Clynnog. Saif 
y capel yn ymyl y brif-ffordd, rhwng Clynnog a Llanaelhaiarn, 
wrth droed y Gyrn goch, ac heb fod nepell oddiwrth y mér. —_ Tra- 
fferth nid bychan a gafwyd i gael llei adeiladu. Methwyd a chael 
lle gerllaw yr Hen Derfyn. Eithr fe gafwyd dau gynnyg am le, 
y naill yn Tyddyn Hywel, plwyf Llanaelhaiarn, a’r Iall yn Ty’n-y- 
pant ym mhlwyf Clynnog. Y Ile olaf ddewiswyd, er fod plaid dros 
y lle cyntaf, ac ni cheid lle canolog cyfleus. Golygid yi adeiladau, sef 
y capel a’r t¥ capel, gan Ellis Evans Mur mawr, Evan Pyrs, Griffith 
Roberts Tan-y-graig, William Roberts Pant-y-ffrae a Thomas 
Roberts Bryn Eryr. Yn fuan wedi cychwyn ar y gwaith fe symud- 
odd Evan Pyrs i Tyddyn Callod, Llanengan. Ar brydles y cafwyd 
y tir am 101 mlynedd o 1826, am y tal o chwe swllt yn y flwyddyn. 


Ymhen rhyw ysbaid ar ol codi’r capel nid oedd yngweddill o’r 
hen flaenoriaid namyn Griffith Roberts yn unig, ac yn y flwyddyn 
1827 fe godwyd James Willams Penrhiwiau i gydweithredu ag 
ef. Gwr a ddaeth yn dra adnabyddus oedd James Williams ar 
gyfrif ei dduwioldeb personol, ei ffraethineb, ei hir wasanaeth i'r 
achos, a’i gyfeillgarwch 4g Eben Fardd. Rhywbryd yn ddiwedd- 
arach y dewiswyd Thomas Roberts Bryn Eryr, ac yn ddiwedd- 

arach na hynny Hugh Williams Terfyn, gwr a ddaeth yma o Fynydd 
Parys, Mon, ac ar yr un pryd Ebenezer Thomas (Eben Fardd). 
Dywed Robert Hughes Uwchlaw’rffynnon mai dan bregeth iddo. 
ef, ag y dechreuodd efe ei phregethu oddeutu 1840, yr argyhoedd- 
wyd Eben Fardd, ac mai ar ol hynny yr ymaelododd yn Seion. 
Yn ol hynny, mae’n debyg na wnawd ef yn flaenor hyd oddeutu 
1841 0 leiaf. (Gweler Hunangofiant R. Hughes, 1893, t. 51.) Gwr 
tawel, tangnefeddus, ffyddlon y profodd Hugh Williams ei hun. 

Dyma lyfryn bychan o’n blaen yn cynnwys cyfrifon yr eglwys 
o Fehefin 1839 hyd Chwefror 1841, wedi ei ysgrifennu agos oll a 
phlwm. Dodwyd aml gyfrif i lawr yn ofalus yn hwn. Efallai 
fod y ffigyrau yma, fel ffigyrau cerrig milltir, yn dangos rhyw 
dref neu bentref heb fod nepell, pe gwyddem pa fodd i’w dehongli. 
Y peth cyntaf amlwg yma yw, Elin Evan 5s. 6c. Cadw’r t¥ capel 
mae’n ddiau yr oedd Elin Evan, canys y tro nesaf fe ddywedir, 
“T Elin Evan am y mis, 5s. 4c.” A gwelir mai oddeutu hynny 
yw'r tal cyson. Rhaid cofio mai un oedfa a geid ar y Sul, canys 
yr oedd Seion yn daith gyda’r Capel Uchaf a Brynaerau, a bu 
felly hyd agoriad capel y pentref oddeutu 18483—4. Y mae gerbron 
lyfr cyfrifon arall am y blynyddoedd 1856—61, ac y mae Elin 
Evan, erbyn hynny Ellin Evans, yn dod o hyd yn ei mis, 
a 6s. yw’r symiau diweddaf a nodir gyferbyn a’i henw. Gresyn 
na cheid gwybod pa fath wraig tf capel oedd Elin Evan! 
Cymerer ei hir wasanaeth fel ei thocyn aelodaeth yng nghym- 
deithas yr etholedigion. Cymal yn y cyfrif yw Moses Jones, 
oedfa a chyfranu, 2s. 6c.; ac un arall, Griffith Hughes, 1s. 6c. ; 
ac un arall, Thomas Williams Rhyd-ddu, 1s. Canys y mae 
aml beth i’w ystyried, pellter ffordd, dawn a safle y preg- 
ethwr, a dichon rhyw bethau cyfrin eraill. I Gyfarfod Misol 
Waenfawr ac i un Talysarn, 1s. bob un, ac i un Bangor, 2s. I John 
Owen Gwindy, Is. Nid hwyrach mai gwell gan bobl Seion don 
soniarus na mater trwm. Daw pobl o bell heibio ar eu taith, ond 
nid yn aml ; nid yw Seion ar y ffordd teithio fwyaf cynefin. Eithr 
dyma Samuel Jones Llandrillo, Robert Jones Dinbych a Lewis 
Morris a’i gyfaill, er fod rhai misoedd rhyngddynt, a swllt i bob un. 
Y mae yma er hynny rai enwau eraill nes adref ar y nosweithiau 
rhwng y Suliau, ac weithiau ddau efo’u gilydd. Dyma ddwsin o 
bregethwyr am fis Mehefin, 1840, ac y mae yma wyth am Gorffennaf, 
a saith yn Nhachwedd. Mae Moses Jones a Griffith Hughes, gwyr 
. 0 ddoniau, yma yn aml. 

Pan gychwynwyd achos yn y Pentref aeth Ebenezer Thomas a 
James Williams yno, a cholledwyd Seion yn ddirfawr, er mai ar ol 
hynny y cyrhaeddasant hwy eu dylanwad mwyaf. Aeth Seion yn 
daith gyda’r Pentref a Chapel Uchaf ar agoriad y Pentref. Fe 
fyddai Eben Fardd yn dod yn achlysurol i Seion gyda’r pregethwr 
ar nos Sul ar ol cychwyn yr achos yn y Pentref. Un tro fe ddaeth 
gyda’r Capten Hughes, yr hen bregethwr o Nefyn, a dechreuodd 
yr oedfa iddo. Yn y seiat ar ol fe lediodd Eben Fardd bennill 
ar bwnc pregeth y Capten, mae’n debyg: 

Lle bynnag byddai ar y Hawr, 
Lle bynnag byddai byw; 


Na fydded imi funyd awr 
Er dim anghofio Duw. 


Eithr ni a ddychwelwn am ennyd at gyfrifon 1856—61. Yn 
blaenori manylion y blynyddoedd hyn, fe geir cyfanswm der- 
byniadau a thaliadau blynyddol y blynyddoedd 1852—9. Cyfan- 
swm y derbyniadau am 1852, £11 2s. Odc., a’r taliadau, £11 2s. Ic. 
Erbyn 1859 y mae’r derbyniadau yn £13 14s. 14c. a’r taliadau’n {14 
4s. 4c. Mae’r arian seti a rhent y t¥ yn gynwysedig yn y derbyn- 
iadau, ac yn 1859 fe nodir eu swm, sef {2 11s. 9c. Cadwer mewn 
cof mai nifer yr aelodau yn 1856 oedd 70 ac yn 1860, 65. Y taliad 
cyntaf yn 1856 sydd i Hugh Jones Llanerchymedd, sef 2s. am 
oedfa nos Sadwrn. Evan Williams Pentreuchaf y Sul dilynol 
(un oedfa cofier bob amser), 4s. William Roberts Clynnog ddwy- 
waith ym mis Ionawr, 3s. bob tro. Chwe gwaith y ceir enw William 
Roberts i lawr y flwyddyn hon. Wyth oedfa gafwyd yn ystod y 
flwyddyn ar nosweithiau’r wythnos, ac ymhlith y pregethwyr hynny 
y mae Joseph Thomas Carno. Y mae Thomas Williams Rhyd-ddu 
4 3s. gyferbyn a’i enw erbyn hyn. Erbyn 1856, John Owen Ty’n- 
Ilwyn, 3s. 6c. Dyma daliadau cyfarfod pregethu Mercher a Iau, 
Awst 11 a 12, 1858: William Herbert, 10s.; Morris Hughes, 10s. ; 
William Hughes, 10s.; John Griffith, 10s. Yr oedd William 
Herbert yma drachefn am oedfa’r Sul y mis dilynol. Rhagfyr 26, 
1858, yr oedd yma ryw “ Mr.” Lloyd Llundain, 2s., sef yr un Sul a 
John Owen Ty’nllwyn. Yn 1859 fe ymddengys enw “‘ Rice Jones 
Felin ;’ ac yn 1860 dyma Thomas Hughes Machynlleth yn dod 
trwodd ar ei daith. Y mae Evan Owen Talsarn, a ddechreuodd 
bregethu yma, yn cael ei alw yn o fynych. Gwr y gwerthfawrogir 
ei ddawn yw David Davies Seismon. Erbyn 1860, Thomas Wil- 
liams Rhyd-ddu, 4s. Gorffennaf 13, dyma David Davies ac Evan 

Phillips ar eu taith o sir Aberteifi, wedi cyfranogi yn helaeth o 
ysbryd diwygiad y flwyddyn o’r blaen. Y manyn diweddaf yn 
rhestr y derbyniadau, oddigerth y casgl mis, ydyw 8s. 6c. “at 
ddileu dyled capel yn Wolverhampton.” 


Tybed fod rhif yr eglwys yn nhaflen yr ystadegau am 1856, sef 
70, yn gamgymeriad ? Efallai fod rhyw achos Ieol am y cyfrif 
uchel. Yn 54 y nifer oedd 57; yn ’58, 52. Fe welir gan hynny 
fod yma gynnydd amlwg ar ol y diwygiad, sef 13 yn ystod y ddwy 
flynedd ’59—’60. A dywedir yn adroddiad yr eglwys y teimlwyd 
y diwygiad yn rymus yma. Erbyn 1862 y mae’r rhif yn 52 yn ei 
ol. 


Griffith Roberts Tanygraig, un o’r blaenoriaid cyntaf, a Thomas 
Roberts Bryn Eryr, oedd y ddau a adawodd eu hol yn fwyaf ar yr 
achos yn y lle. Gwr o gymeriad cryf ac awch ar ei ymadroddion 
oedd Griffith Roberts. Dyn mawr, cryf, esgyrnog, a dylanwad 
mawr ganddo ar blant ac eraill. Pan yn gweini, fe godai bedwar 
ar y gloch y bore drwy’r flwyddyn ar ddiwrnod y seiat, er gorffen 
ei waith yn brydlon a myned yno. Dywedodd James Williams 
hanesyn am dano yn adeg rhyw anghydfod yng nghapel y pentref, 
ir amcan o ddangos y ffordd i ladd ysbryd gelyniaeth. Yr oedd 
rhywbeth wedi dod cydrhwng Griffith Roberts a Griffith Williams 
Ystumllech, y ddau flaenor, a dau brif gyfeillion cyn hynny. Cyn- 
haeaf gwan ydoedd un y flwyddyn honno, a rhedodd i Wy] Grog. 
Yr oedd ¥d Ystumllech heb ei gynhaeafu, a’r bob] allan yn gweithio. 
Dyma Griffith Roberts i mewn i’w d¥ ei hun yn gynnar y bore gan 
ymholi ynghylch y cryman. “ Pa beth a fynniti ag ef ?” gofynnai’r 
wraig. “‘ Y mae arna’i eisieu mynd i Ystumllech i dorri pen gwr 
Ystumllech,” ebe yntau. ‘‘ Ymgroesa wr,” ebe hithau. Cafwyd 
y cryman, ac aeth Griffith Roberts gydag ef i gae Ystumllech, a 
chafodd y bobl yn troi yr fd. Rhoes yntau ei help i’w droi. Wrthi 
dan hanner dydd. Yna aethpwyd i’w gynnull, a gorffennwyd 
erbyn pump y prynhawn. Erbyn hynny yr oedd golwg ddrwg 
ar y tywydd ; a chymellai Griffith Roberts gario’r fd. Aethpwyd 
i’w gario, a buwyd wrthi dan bedwar y bore, a chafwyd ef i mewn 
yn glyd. Ni fu Griffith Roberts a Griffith Williams erioed yn fwy 
o ffrindiau nag ar ol hynny. Gwr a rhywbeth yn arw ar y wyneb 
oedd Griffith Roberts ond gyda dyfnder o dynerwch odditanodd. 
Yr oedd min ar ei ddywediadau yn ei ddangos yn ddyn anghyfiredin. 
Ni feddai ar ddawn hwylus yn gyhoeddus, tra yr oedd ei gydflaenor, 

Thomas Roberts, yn rhwydd odiaeth a braidd yn faith) ““Twm:: 
ebe Griffith Roberts wrtho ar un tro, yngwydd y cynulliad, “ dos 
yn fyrr i weddi: paid 4g amgylchu mér a mynydd; fydd o ddim 
ond fel lond b¥s maneg gen’ ti wedyn.” Yn ei sel dros ddisgybl- 
aeth, nid mynych y byddai Ellis William heb ryw hai am ferched 
wedi bod yn ffraeo neu’r cyffelyb. Ebe Griffith Roberts wrtho, 
“Wel, wel, Ellis William, mae dy ffroen di fel ffroen bytheiad, 
yn sawru pob ffos sur.” Yr oedd William Griffiths Pwllheli wedi 
troi oddiwrth y Bedyddwyr at y Methodistiaid. Yn Ned fuan yn 
ol hynny yr oedd yn Seion, a cheid ei fod wedi cipio’r arfer 0 seinio 
dt fel du, fel y brithid y weddi a’r bregeth gan y du hwn. Ar ddiwedd 
yr oedfa, ebe Griffith Roberts wrtho, gan daro ei law ar ei ysgwydd, 
“Wel, os wyti yn mynd i duo hi efo ni, rhaid iti droi dy g6t yn dy ol !” 
Yn Seion y dechreuodd Evan Owen, ar ol hynny o Dalsarn, bre- 
gethu, a thrafferth fawr a gawsai i fyned drwy’r Cyfarfod Misol. 
Cododd Griffith Roberts o’r diwedd i fyny yn ei blaid, ‘‘ Waeth_ 
i chwi un mymryn beidio, mae’r Arglwydd yn anfon Evan ;” ac 
nid oedd dim dadl i’w chynnyg yn erbyn hynny, gan mai Griffith 
Roberts oedd yn dweyd. Nid oedd William Roberts Clynnog, 
y pregethwr, yn ddirwestwr, a rhywbryd yn ei hanes fe yfodd 
ormod o ddiod fain gyda chinio’r rhent yn y Glyn. Aeth William 
Williams yr Henbant gyda Griffith Roberts i'w amddiffyn ef yn 
y Cyfarfod Misol, eithaf amddiffynwyr ill dau. Dadl William 
Williams oedd, os oeddynt am roi codwm iddo, am roi codwm 
ymlaen ac nid yn ol. Dadl Griffith Roberts, nad oedd William 
Roberts ddim wedi torri ei fogail, dad] am dynerwch wrth drin 
y maban! Rhaid fod yn Griffith Roberts gyfuniad o awdurdod 
dull a thynerwch teimlad, o gryfder carictorac awch meddwl. Bu 
ef farw Mai 15, 1851, yn 79 mlwydd oed. 
Gruffydd yn ei ddydd, fu‘n dda—was i Dduw 
Nes ei ddod hyd yma ; 


Bellach o’r pWys gorffwysa, 
Nef wen o hedd a fwynha. 


Tad William Roberts Siop y Pentref a thaid Mr. Griffith Roberts 
oedd Thomas Roberts Bryn-yr-Eryr, a gwelir ei nodweddion 
amlycaf yn ei deulu ar ei ol. Yr oedd ef a Griffith Roberts, fel y 
gwelwyd eisoes mewn rhan, yn gyferbyniadau amlwg; ond yr 
oeddynt yn cydweithio yn effeithiol gyda’r achos. Ffyddlon, 
caredig a haelionus dros ben a fu Thomas Roberts a’i wraig. A naws 
gyffelyb oedd yn ei chwaer ef o’r Cilcoed. Byddai’n gwrando ar 

ei sefyll yn gyffredin, gyda’i lygaid ynghau. Fe ddywedir y byddai 
yn cysgu rhyw gymaint ; ond nid oedd neb allsai adrodd y bregeth 
cystal. Parod a rhwydd a swynol ei ddawn, a ffyddlon iawn i'r 
achos. Ei brif nodwedd ydoedd ei garedigrwydd i bregethwyr 
a’i haelioni tuag at yr achos. Fe roddai fenthyg ceffyl am chwech 
wythnos i bregethwr yn rhad, i fyned am daith i’r Deheudir. Bu 
cymaint a phedwar, ac hyd yn oed chwech, o geffylau pregethwyr 
ar eu taith yn ei stabl gyda’u gilydd. Ar ymyl y ffordd y gorweddai 
y domen bastai, a gwnelai yntau esgus i fyned i’w throi ar y Sadwrn, 
er cael cyfle i wahodd pregethwyr a elai heibio i'w dy. Elai a swp 
0 wair i stabl y capel bob nos Sadwrn. Gofynnodd unwaith i’r 
ferch fyned ag ef, tra byddai efe ymaith yn ffair Caernarvon. Pan 
ddychwelodd efe o’r dref, fe gafodd ddarfod i’r ferch esgeuluso’r 
gorchwyl hwnnw ; ac er ei fod wedi cerdded yr holl ffordd o’r dref, 
sef oddeutu deng milltir, aeth yn y man ei hunan gyda’r swp gwair 
ir stabl. Arferai roi hanner coron ei hunan i ddynion ieuainc 
o ysgol Clynnog a ddelai yma i bregethu. Rhoes ei hunan lawer 
gwaith arian dros ben i bregethwr, pan welai y gydnabyddiaeth 
yn rhy fychan. Yr ydoedd ef a John Jones Talsarn yn gryn gy- 
feillion, a lletyodd John Jones droion gydag ef pan ar ei daith i 
gyrrau Lleyn ac Eifionydd, gan roi oedfa ar ei ffordd yn Seion. 
Fe sonir am un oedfa neilltuol iawn a gafodd efe yma ar nos Sadwrn 
pan ar ei daith i Lithfaen at fore Sul, oddiar y geiriau, “Ac na 
fydd anghredadyn ond credadyn,”’ pryd y pregethodd am ddwy 
awr, gan “ fonllio gwaeddi”’ at y diwedd. Bu Thomas Roberts 
farw Tachwedd 9, 1868, yn 74 mlwydd oed. Catherine Roberts, 
ei briod, a fu farw Gorffennaf 30, 1888, yn 87 mlwydd oed. Ei 
geiriau olaf: 
*Rwy’n mynd i'r glyn dan syntytynio’; 
Pwy ddaw yno gyda mi ? 


Tesu’r Archoffeiriad ffyddlon 
Ddaw i’m danfon dros y Ili. 


Gweini gyda Thomas Roberts Bryn-yr-Eryr yr oedd Evan 
Owen pan ddechreuodd bregethu, a merch Bryn-yr-Eryr a briododd 
efe. Dyma ddyfyniad o ddyddlyfr Eben Fardd a gyhoeddwyd yn 
Wales : “‘ Mehefin 10, 1852, yng nghapel Seion, pryd y daeth William 
Roberts, Capten Owen a Mr. William Owen i ymholi ynghylch 
achos Evan Owen yn ei berthynas 4’r eglwys. Mwyafrif pendant 
o'i blaid 1 ddechre pregethu. W. Roberts mewn ymgynghoriad 
a’r blaenoriaid eraill, yn mynegi fod E. Owen yn awr yn cael ei 

ddodi dan Reol iv. o’r ffurf apwyntiedig i rai yn dechre pregethu.” 
Yr oedd gradd o wrthwynebiad iddo ar y pryd, fel y bu yn fwy 
pendant ar ol hyn, wedi symud ohono i Lanllyfni. A hynny er yr 
addefid ef yn wr duwiol yn gyffredinol. Ei destyn cyntaf, ‘““Cesglwch 
fy saint ynghyd ataf fi, yrhai a wnaethant gyfamod 4 mi drwy 
aberth.” Ar brynhawn Sadwrn elai at y cerryg duon ar lan y 
mor i ymarfer 4 phregethu. (Gweler Lanily{ni a Thalysarn). 


Yn 1868 y galwyd Evan Evans a’i frawd Owen Evans yn 
flaenoriaid. Evan Evans yn gwir ofalu am yr achos. Bu’n arwain 
y canu am flynyddoedd. Yn y Mur mawr, cartref Owen Evans, 
y mae’r pregethwyr yn lletya er amser ei rieni. 


Yn 1877 y dewiswyd Griffith Williams Ystumllech a Robert 
Roberts Tanygraig. Symudodd Robert Roberts i Gosen. Galwyd 
Isaac Williams yn flaenor yn 1899. 


Yma y dechreuodd J. Owen Williams bregethu yn 1889. 
Derbyniodd alwad i Rosgadfan. (Gweler Rhosgadfan). Yn 1898 
y dechreuodd David Perry Jones bregethu. 


Adeiladwyd y capel presennol a’r ty yn 1875. Yr holl draul 
yn tynnu at £700. Hyn yn cynnwys gwerth £60 o waith cludo, 
a wnawd yn rhad gan yr ardalwyr. Talwyd yr holl ddyled o fewn 
saith mlynedd o agoriad y capel. 


Dyma adroddiad yr ymwelwyr a’r ysgol yn 1885: “ Aethpwyd 
drwy y rhan ddechreuol yn yr amser priodol ; ond dylid annog yn 
garedig ar i bawb ymdrechu dod i'r ysgol at amser dechre. Y 
plant bychain yn cael eu haddysgu yn ol yr hen drefn. Byddai yn 
welliant mawr dwyn y gwers-lenni i arfer yn ddioedi. Y mae yn 
yr ysgol amryw o athrawesau o’r dosbarth cyntaf gyda’r plant 
a’r dosbarth canol, Nid ydyw’r ysgol wedi dwyn y wers-daflen 
i arfer. Awgrymwn fod y canu ar ddiwedd y wers ddarllen yn Ile 
ar ganol yr ysgol. Adroddir y deg gorchymyn bob Sul. Gwneir 
gwaith mawr, yn enwedig gyda’r ieuenctid. W. Griffith Penygroes, 
E. Williams Llanllyfni, John Roberts Llanllyini.” 


Fe gafwyd cymorth i gadw seiat, a gwnawd gwaith bugeiliol 
ychwanegol gan weinidogion o Glynnog, megys y Parchn. J. Wil- 
liams, W. M. Griffiths, M.A., ac yn bresenol, Howell Roberts. 


Rhif yr eglwys yn 1900, 85. 


E 


EBENEZER, CLYNNOG.* 


Mae pentref Clynnog yn hynod, ymhlith ystyriaethau eraill, ar 
gyfrif mai yma y cynhaliwyd cymdeithasfa gyntaf y sir. Tebyg 
mai pregethu oedd y prif amcan. Yr oedd hynny cyn 1769, gan y 
cynhaliwyd cyfarfod o’r un nodwedd yn Llanllyfni 0 fewn y flwyddyn 
honno. Eithr er cael y Sasiwn gyntaf yma, yn araf iawn y gwreidd- 
iodd Methodistiaeth yn y pentref. Un rheswm am hynny ydoedd 
fod eglwys Clynnog Fawr yn y pentref, a bod y person, Richard 
Nanney, oddeutu’r amser hwn yn tynnu sylw y wlad. Hefyd yr 
oedd capel eisoes wedi ei godi filltir o ffordd oddiyma, ac yn peri 
fod ymdrechion pellach yn y cyfeiriad hwnnw yn ddialw am danynt 
am hir o amser; a thebyg fod adeilad cyfleus yn gryn help ir 
achos wreiddio mewn ardal. 


Mae gwreiddiau cyntaf yr achos eisoes wedi eu holrhain, hyd 
y gellid, ynglyn 4 hanes y Capel Uchaf. Yn ol Canmlwyddtant yr 
Ysgol Sabothol yng Nghlynnog, etc., yn 1808 y sefydlwyd yr ysgol 
yn y pentref. Yn ol Richard Jones, fe’i sefydlwyd nid yn ystabl 
y Ty Cerryg, ond yn yr Allt, ty Evan Jones. Symudwyd hi, yn 
ddilynol i hynny, ir ystabl. Dichon, er hynny, iddi fod yn yr 
ystabl cyn hynny, neu yn rhywle arall. Mewn cofnodiad gan 
Eben Fardd yn llyfr taliadau yr aelodau, bu’r ysgol yn cael ei 
chynnal o dy i dy, weithiau yn un o dai yr Allt, weithiau yn y 
Ty Newydd, bryd arall yn y TY Cerryg. Y rhai fu’n blaenori 
gyda chynnal yr ysgol oedd, William Dafydd Hafod-y-wern, 
Griffith Humphreys Garnedd, Owen Evans Ty’n-y-coed, Robert 
Roberts Niwbro’ Arms, Ellis Thomas Ty Cerryg. Bu Griffith 
Humphreys ynglyn a’r ysgol yn gynnar yn ei hanes yn y Capel 
Uchaf a Brynaerau. Am Ellis Thomas, fe’i cyfrifid ef yn wr 
dysgedig, ac yr oedd ganddo ddosbarth Seisnig o dan ei ofal. 
Fe roddwyd James Williams Penrhiwiau, pan yn Ilencyn un 
arddeg oed, i ofalu am ddosbarth o hen bob! dros ddeg a 
thriugain oed. Yr oedd hynny yn y flwyddyn 1810. Cwynai yr 
hen bobl yn nosbarth James Williams am stWr y plant; ac elai’r 
athraw ieuanc gyda hwy ar ol y gwasanaeth dechreuol i’r t} newydd 
(Ile a dynnwyd i lawr ar ol hynny), a dychwelid yn ol at y gwas- 


* Ysgrif y Parch. J. H. Lloyd Williams, B.A.; Adgofion Mr. Richard 
Jones, hen flaenor y lle, a anwyd ar ddydd buddugoliaeth Waterloo ; 
Adgofion y Parch. John Williams, Caergybi; lawysgrifau Eben Fardd; 
ymddiddanion 4g amryw. 

anaeth gorffennol. Gyda’r Ilyfr corn yn ei law yr arweiniai’r 
athraw ei hen ddisgyblion ymlaen ar hyd risiau gwybodaeth. 
Bachgen cyflym oedd James, ac ni fu’n hir cyn rhagori ar bawb 
yn yr ysgol mewn deall a gwybodaeth. Griffith Humphreys oedd 
y prif holydd ar ddiwedd yr ysgol, a William Dafydd oedd yr 
arolygwr cyntaf. 


Ymhen amser, gan deimlo’r ystabl yn lle anghyfleus, fe bender- 
fynnwyd gwneud cais at y person am gael cadw’r ysgol yn Eglwys 
y Bedd, sef y gyfran hynafol o’r Eglwys. Disgrifir y person hwnnw 
fel hen lance rhadlon a braf a rhyddfrydig ei ysbryd, ac ni omeddodd 
y cais. Yr oeddys nid yn unig yn fwy cysurus yn Eglwys y Bedd, 
ond hefyd yn fwy llwyddiannus. Oddeutu’r flwyddyn 1825 yr 
aethpwyd yno. 


Bu dau enwad arall yn gwneud cais i ymsefydlu yn y pentref. 
Y Wesleyaid yn gyntaf, yn ol Richard Jones. Yn ol Eben Fardd 
yr oedd yma bregethu achlysurol gan y naill blaid grefyddol a’r 
llall ers “o ddeugain i hanner can’ mlynedd”’ cyn 1844. Tebyg 
ei fod ef yn cynnwys y Methodistiaid yn y pleidiau hyn. Cynelid 
y cyfarfodydd yn yr hen ystabl yn achlysurol, ac yn yr awyr agored, 
mae’n ddiau. Yr oedd y pregethu yn wresog. Cof gan Richard 
Jones am un gwr yn pregethu yn yr ystabl, gan sefyll ar ystdl, a 
rhag cwympo ohono safai hen wr penwyn o’r enw Thomas Ellis 
ar ei draed o’i flaen, a dodai’r pregethwr bwysau ei law ar ei ben. 
Dywed Richard Jones ddarfod i’r Arglwydd fendithio ty Thomas 
Ellis, fel y bendithiodd dy Obededom gynt, a bod ei hiliogaeth 
ef yn flaenllaw gyda’r enwad hyd y dydd hwn. Gwnawd ymdrech 
teg i ymsefydlu yma, a bu gradd o lwyddiant am dymor ar y gwaith, 
ond troes allan yn fethiant rhagllaw. Yr Anibynwyr a ddaethant 
yn nesaf, ebe Richard Jones. Cynelid y gwasanaeth ganddynt 
hwythau yn yr ystabl, gyda gradd o lwyddiant ar y cychwyn, 
ond methu ganddynt barhau. 


Drwy ddyfalwch gyda’r ysgol y dodwyd sylfaen Ilwyddiant i 
lawr. A bu’r ysgol Sul yn foddion i awchlymu’r awydd am wybod- 
aeth gyffredin. Cynelid ysgol ddyddiol dan nawdd yr eglwys, 
ond un bell o fod yn effeithiol. Bu rhyddfrydigrwydd y person, 
pa ddelw bynnag, yn foddion i ddwyn Hugh Owen o Sir Fon yma 
fel ysgolfeistr, ac yntau yn ymneilltuwr. Gwr ymroddgar a chre- 
fyddol y profodd ef ei hunan. Ymunodd a'r ysgol Sul ac ymroes 

i weithgarwch gyda hi. Eithr symud yn ol i Mén a ddarfu ef cyn 
bo hir. 


Ar ei ol ef y daeth Ebenezer Thomas (Eben Fardd) yn ysgol- 
feistr i’r lle, sef yn y flwyddyn 1827, yn wr ieuanc pump ar-hugain 
oed. Cafodd yr ysgol Sul noddwr ynddo yntau drachefn, a daeth 
yn arolygwr iddi. Llenwid y swydd honno 0’1 flaen ef gan Robert 
Roberts Niwbro Arms. Teimlid yn galonog dan arweiniad yr 
ysgolfeistr newydd, ac elai’r gwaith ymlaen yn siriol. Ond dyma 
berson newydd i’r llan a gwr mwy cyfrwys na’i ragflaenor. Gor- 
fodai pawb hyd a allai i ddod i wasanaeth y Ilan. Aeth ef a’r ysgol- 
feistr hefyd yn gryn gyfeillion. Elai’r ysgolfeistr bellach 1 wasan- 
aeth yr eglwys am ran o’r diwrnod, a chredid mai’r diwedd fyddai 
iddo fyned yn offeiriad ei hunan. Methu gan y person, pa ddelw 
bynnag, ei ennill yn eglwyswr ; a pheidiodd eu cyfeillach. Arferid 
cynnal yr ysgol Sul, tra yn Eglwys y Bedd, am hanner awr wedi 
naw. Newidiodd y person amser y gwasanaeth er mwyn cyfyngu 
ar amser yr ysgol. Teimlid yn ddwys oherwydd hynny, yn neill- 
tuol gan Gruffydd Wmphra a James Williams. Daethpwyd i'r 
penderfyniad i gael ysgoldy. Yn y cyfwng hwn danfonwyd y 
Parch. William Roberts a Chapten Owen Lleuar Bach i ymgyng- 
hori a’r brodyr. “Capel fydd yma cyn bo hir,” ebe’r Capten, 
“ac ni waeth iddyn nhw gael capel ar unwaith.” Ac felly fu. 


Cynelid yr ysgol ddyddiol yn Eglwys y Bedd hyd 1842; 
ond gan na cheid ond gwg y person, fe ddechreuodd Eben Fardd a’i 
chynnal bellach y rhan amlaf yn ei dy ei hun. Yn 1845 fe agorwyd 
yr ysgol yn y capel. 


Fel y gwelwyd yn hanes Capel Seion, rywbryd yn ystod 1840-1 
y daeth Eben Fardd yn aelod eglwysig, ac yna, ar unwaith braidd, 
yn flaenor. Mewn llyfr a gedwid ganddo fel llyfr cyfrifon yr ysgol, 
a llyfr seti’r capel, y mae efe wedi cofnodi yn lawn iawn holl helynt 
agoriad y capel. Cyfleir y cofnodion hynny i lawr yma am eu bod, 
yn un peth, yn taflu rhyw oleu ar nodweddiad un o’r gwyr mwyaf 
ei athrylith a phuraf ei gymeriad a lanwodd swydd yng nghyfundeb 
y Methodistiaid ; a pheth arall, mae’r cyfryw gofnodion yn y cyfnod 
hwn yn dra phrin, ac nid i’w cael mor Ilawn a hyn, mae’n debyg, 
ynglyn 4 hanes unrhyw eglwys yn Arfon yn flaenorol i hyn, nac 
ychwaith am hir amser ar ol hyn ; a cheir hwy hefyd yn taflu goleu 

ar rai anhawsterau ynglyn 4g agor capeli yn y cyfnod hwnnw. 
Dyma fel y rhed y cofnodion : 


“ Capel Newydd Pentref Clynnog. 


Hydref 9, 1843. Mewn cyfeillach damweiniol a gynhaliwyd 
ym mhentref Clynnog, le’r oedd y personau a ganlyn yn wydd- 
fodol,—James Williams Penrhiwiau, Robert Hughes Uwchlaw’r- 
ffynnon, John Jones Llanberis, Ebenezer Thomas Clynnog, 
penderfynnwyd fod eisieu ty addas a chlyd i gadw’r ysgol Sabothol 
yn y Pentref, oherwydd fod y Ile y cedwir hi yn bresennol ynddo yn 
adfeilio yn fawr, ac yn beryglus, o achos ei oerni a’i damp, i ym- 
gynnull ynddo yn ystod y rhan oer o’r flwyddyn. Penderfynnwyd 
hefyd fod eisieu capel yn y Pentref, yn gymaint a bod yma bregethu 
gan amrywiol enwau ers llawer o flynyddoedd, a chyfarfodydd 
crefyddol eraill yn cael eu cynnal yn wythnosol, ac er yr anfantais 
oddiwrth anghyfleustra y lle cyfarfod, sef tai annedd bychain, eto 
fod y cyfarfodydd uchod yn wastad yn dwyn ynghyd gynulleidfa- 
oedd lliosog nodedig, ac ystyried poblogaeth y le. Penderfynnwyd 
gan hynny wneud cais yn ddioed am dir i adeiladu arno Gapel, ac 
ar fod i ewyllys da yr ardalwyr ac eraill gael ei ofyn tuag at ddwyn 
y gwaith ymlaen, a thanysgrifiwyd y symiau isod at drysorfa 
adeiladu capel newydd y Methodistiaid Calfinaidd ym mhentref 
Clynnog, yr hwn a fwriedir hefyd i fod yn Ile cysurus 1 gadw ysgol 
Sabothol a dyddiol. Tanysgrifiadau: Yn flaenorol i'r gyfeillach 
uchod y cafwyd y rhodd hon: [Yma y dilyn llythrennau cyntaf 
enw neilltuol, a swm y rhodd; a llythrennau cyntaf enwau eraill 
a’r rhodd]. Wedi y gyfeillach uchod, cafwyd yr addewid gyfer- 
byniol: [Enw a rhodd, yn cael ei ddilyn gan amryw o’r cyfryw]. 
Penderfynnwyd galw cyfarfod o athrawon ysgol Sabothol Pentref 
Clynnog, ynghyd ag ewyllyswyr da i’r gwaith, i ystyried y priod- 
oldeb o barhau yn yr amcan hwn, a’r ffordd oreu i fyned ymlaen i 
gyrraedd y diben yn brysur, yn effeithiol, a didramgwydd. Dros 
y cyfeillion, James Williams [yn llawysgrifen Ebenezer Thomas]. 


Hydref 16, 1843. Mewn cyfarfod o athrawon ysgol Sabothol 
Pentref Clynnog, a gynhaliwyd yn nhy Griffith Owen yn y pentretf 
dywededig, cymeradwywyd yn unllais y Penderfyniadau uchod a 
gytunwyd arnynt Hydref 9, ac enwyd y personau canlynol yn 
Gommittee i fod ganddynt allu i chwanegu at eu nifer, i’r diben o 
ddwyn ymlaen bob goruchwylion angenrheidiol mewn cysylltiad 

4g adeiladu y capel newydd,—unrhyw bump ohonynt a gallu i 
weithredu. [Yma y dilyn ddeuddeg 0 enwau]. Penderfynnwyd i 
James Williams wneud ymholiad diced dros y Committee am le i 
adeiladu ac am fod iddo ymgynghori gyda’r Parch. William Roberts 
ac eraill mewn perthynas i hyn. William Jones, Cadeirydd y 
Cyfarfod. [Yr enw yn llawysgrifen y person ei hunan bellach]. 


Hydref 18. Cyfarfu nifer o aelodau y Commutiee yn nhy 
Ebenezer Thomas a gwahoddasant y Parch. William Roberts 
Hendre bach a’r Capten Lewis Owen Lleuar bach i’w hystafell, 
pryd y penderfynnwyd tynnu erfyniad at Lord Newborough i gael 
ei seinio gan nifer helaeth o drigolion y Pentref a’r gymdogaeth, 
yn cynnwys cais taer am dir mewn Jease i adeiladu capel, a rhesymau 
priodol a gwir dros y cyfryw gais. Addawodd Messrs. Roberts ac 
Owen ei gyflwyno i Lord Newborough a chefnogi yr erfyniadau a 
gwneud pob cynorthwy arall yn eu gallu fel swyddwyr ac ewyllys- 
wyr da. Anfonwyd Mr. John Jones Ty’n-y-coed gyda hwynt yn 
gennad dros y Committee. Ebenezer Thomas. Copi o’r Petition. 
To the Right Honourable Lord Newborough. The humble Petition 
of the Inhabitants of Clynnog and the Vicinity, respectfully sheweth, 
That your Lordship’s humble Petitioners feel a great disadvantage 
from the distance of their Religious Meeting Houses from the 
village, especially as the road up hill to the nearest chapel renders it 
impracticable for the old and infirm as well as children of tender 
age to attempt it—That your lordship’s petitioners being well- 
disposed towards the Church and wishing to attend the successive 
services in both church and chapel are precluded from this again by 
the distance complained of—That a Sunday School consisting of 
about 80 persons is now kept in St. Beuno’s Chapel, but that 
ancient building being out of rcpairs and greatly dilapidated, ren- 
ders it dangerous to meet there during the winter months owing 
to the severe cold and damp of the place.—That the population of 
this village and the vicinity for half a mile around is about three 
hundred, as appears by the Schedule annexed to this Petition.— 
That your Lordship’s Petitioners therefore most humbly venture 
to solicit your Lordship’s favour to grant them in or very near to 
the Village, a small quantity of land in lease, to build thereon a 
meeting-house or chapel, and your Lordship’s Petitioners would 
solemnly engage never to hold their meetings therein during the 
times of Church Service, it being a particular object with them to 

avail themselves of both. And your Lordship’s Petitioners as in 
duty bound shall ever pray. Seiniwyd gan ————. [Yn dilyn 
enwau 35 o wyr yr ardal]. 


Hyrdef 30. Mewn Committee a gyfarfa yn nhy Ebenezer 
Thomas ym mhentref Clynnog, hysbyswyd gan Mr. John Jones 
Ty’nycoed fod Lord Newborough wedi addaw tir i adeiladu capel 
fel y deisyfid yn yr erfyniad blaenorol. Mewn canlyniad i hyn, 
Penderfynnwyd ar i Messrs. John Jones a James Williams fod yn 
oruchwylwyr y Committee, a gadawyd at eu deall a’u synwyr hwy i 
farnu pa faint o dir a fyddai angenrheidiol, a bod iddynt alw 
cyfarfod o’r Committee bob tro y gwelant angen am eu cynorthwy. 
Penderfynnwyd am faint y capel, iddo fod yn 12 lath o hyd wrth 
9 llath oled oddifewn. Apwyntiwyd Ebenezer Thomas yn ysgrif- 
ennydd. Apwyntiwyd Mr. Robert Griffith Draper yn drysorydd. 
Enwyd amryw o’r Committee ac eraill i fyned 0 amgylch y Gym- 
dogaeth i ofyn cydroddion at y draul adeiladu. Chwanegwyd 
William Jones Ty Coch at y Committee. Humphrey Roberts 
Cadeirydd. 


Tachwedd 27. Amryw o aelodau y Committee wedi bod gyda 
Mr. R. Roberts, Goruchwyliwr Lord Newborough, yn cael dangos 
iddynt y darn o dir y caniatae ei Arglwyddiaeth i ni godi capel 
arno,—a gyfarfuant yn nhyY Ebenezer Thomas, lle y penderfynnwyd 
gwneud ymchwiliad am gerryg at adeiladu yn ddioed, ac ymrwym- 
odd William Jones Cefn-y-gwreichion, James Williams, Humphrey 
Roberts a Richard Jones fyned 0 amgylch bore yfory, sef 28ain, 
ir diben hwnnw. Rhoddwyd ar John Thomas Camfa’r buarth 
wneud ymofyniad gyda Mr. Davies Plas ynghylch car i gario cerryg, 
a gadawyd at ei synwyr ef i’w brynu neu ei gael ar l6g. Dymunwyd 
hefyd ar John Thomas fyned gyda Mr. Davies ac eraill i nodi allan 
yr hyn fyddo angenrheidiol o gong] y cae at ben yr hen ffordd. 
Penderfynnwyd fod yn angenrheidiol gofyn ewyllys da y cymdogion 
i weithio heb oedi, ac i drefnu amser a gwaith pawb yn y fath fodd 
ag y byddai i’r gwaith fyned ymlaen yn fwyaf hwylus ac effeithiol. 
Ymrwymodd James Williams ofyn i bawb o’r Pentref i afon y 
Terfyn, ac i bawb a welai o gwrr arall y gymdogaeth. Evan Thomas 
Cadeirydd. 


Rhagfyr 5, 1843. Rhoddwyd plan o’r capel gerbron y Com- 
mittec, o ddyfais James Williams, a chymeradwywyd ef yn un fryd, 

yn unig fod hyd y capel i fod yn 11 lath yn Ile 12 ai led yn 10 
llath yn Ile 9, ac i’r plan gael ei ail dynnu a’i gymhwyso at y maint- 
ioli hwn. Cyflwynwyd ac ymddiriedwyd i James Williams holl 
ofal y plan i’w ffurfio ym mhob rhan fel y gwelai efe yn oreu. Pen- 
derfynnwyd gwneud ymdrech yn ddioed i godi cerryg. E. Thomas 
eC 


Rhagfyr 18. Mewn cyfarfod o’r Committee rhoddwyd Humph- 
rey Roberts a’i fab ar waith i osod polion o amgylch Ile y capel, 
a bod i Evan Jones y Court a John Roberts Garnedd, neu ryw ddau 
eraill lenwi pridd yr hen glawdd pan fyddai Mr. Davies yn barod 
i'w gario ymaith. Penderfynnwyd prynu coed gan Mr. William 
Jones Pwllheli, yr hwn a addawai wrth Thomas Roberts Brynery1 
eu cario i Glynnog, os rhoddid y pris 0 14c. y droedfedd am danynt. 
Penderfynnwyd cymeryd rhyw gymaint o galch gan Mr. Thomas 
Edwards, yr hwn a addawai gario amryw droleidiau i Glynnog yn 
ddidraul. Ymrwymai Richard Jones Clynnog fyned o amgylch 
i gymeryd i lawr enwau rhydd-ewyllyswyr yn y gymdogaeth i 
weithio a’u trefnu i ddyfod i’r gwaith ar gylch. Gorchmynnwyd 
derbyn ugain punt o gynygiad Mr. Robert Hughes Uwchlaw’r- 
ffynnon ar y capel dros glwb y Rechabiaid, a rhoddi note of hand 
am danynt o dan ddwylo Thomas Roberts Bryneryr, John Jones 
Ty’nycoed ac Ebenezer Thomas Clynnog, y rhai a ymrwyment i 
fod yn atebol dros y capel. A chyfarwyddwyd rhoddi yn ol £4 y 
cant o log, ond iddynt hwy, sef Robert Hughes a’r Clwb ymfoddloni 
igymeryd £3 10s., os byddid yn cael’rhyw arian felly. Ymddiried- 
wyd i John Jones Ty’nycoed osod y gwaith cerryg ar y muriau i 
Robert Williams yr Allt am 9c. y Ilath, a bod iddo gymeryd dau 
ddyn medrus gydag ef i weithio. Os na chymerai y gwaith am 
hynny, iddo gael ei osod i rywun arall. Soniwyd am i Richard 
Jones Bodgefail gael y gwaith toi a phlastro os byddai yn dewis, 
ac yn cytuno ag amodau y gosodwr a’r Committee. Ymddiriedwyd 
hefyd i John Jones Ty’nycoed osod y gwaith o dyllu a saethu 
cerryg i John Williams Mur Sant. Gorchmynnwyd prynu hoelion i 
osod y polion yn y siop newydd,—tair modfedd o hyd. Pender- 
fynnwyd gofyn i Capten Owen Lleuar bach ddyfod i gyfarfod nesaf 
y Committee. E. Thomas Ysgrifennydd. 


Mewn Committee a gynhaliwyd nos Wener y 5ed o Ionawr, 
1844, enwyd y personau canlynol i fod yn trustees y capel newydd : 
Parchn. W. Roberts Hendre bach, John Jones Talsarn, Capten 

Lewis Owen Lleuar bach, Mri. James Williams Penrhiwiau, Thomas 
Roberts Bryneryr, Richard Jones Pentref, Ebenezer Thomas eto. 
Cymeradwywyd y plan gwreiddiol 0 eiddo James Williams, yn unig 
na byddai i’r stab] fod yn ffrynt y capel fel y bwriedid unwaith. 


Yn y Capel Uchaf ychydig ddyddiau ar ol y cyfarfod uchod, y 
Parch, John Phillips a ddadleuai dros sefydlu ysgolion Brytanaidd 
yn y plwyf hwn fel yn holl Ogledd Cymru; ac mewn cyfrinach 
gyda rhai o’r ymddiriedolwyr uchod, darluniai ddull yr ysgoldai 
priodol ac mewn ateb i gais y érustees oedd yn bresennol dywedai 
y gwnae y capel newydd y tro i gadw yr ysgol hon ond i’w blan 
gael ei gyfnewid. Cydsyniwyd er mwyn yr ysgol i ganiatau y 
cyfnewidiad. Ac yn ol y cynllun cyfnewidiol hwn, er i raddau yn 
wahanol i’r hyn a ofynnai Mr. Phillips, penderfynnwyd adeiladu y 
capel. E. Thomas. 


Mesur gwaith y saer maen ar y capel newydd: Corff yr adeilad, 
136 troed. 7 mod. x 18 troed. 8 mod. = 2549 troed. 6 mod.; dau 
dal maen, 31 troed. 9 mod. x 10 troed. 6 mod. = 333 troed. 4 mod. ; 
2 adenydd, 18 troed. 6 mod. x 4 troed. = 74 troed. Cyfanswm, 
328 llath 4 troed. 10 mod. Talcen y ffrynt yn mesur ar ei ben ei 
hun, 759 troedfedd, 4 modfedd. E. Thomas. J. Williams. 


Awst 29, 1844. Cyfarfu y Parch. William Roberts Hendre 
bach, James Williams Penrhiwiau, John Jones Ty’nycoed, Thomas 
Roberts Bryn-yr-eryr, Evan Thomas, Benjamin Hughes, Ebenezer 
Thomas yn y capel newydd am 6 o’r gloch, pryd y gwelwyd fod y 
setiau wedi eu gorffen yn bur agos, a’r capel mewn cyflwr o orffeniad 
hwylus a boddhaol iawn. Ymddiddannwyd am ardreth y setiau, 
amser y pregethau a chyfarfodydd eraill, ynghylch amryw swyddau 
o wasanaeth i’r eglwys a'r gynulleidfa, a phwy a’u gweinyddai, 
ynghylch ceffyl y pregethwr, a darpariaeth ar ei gyfer, etc., etc. 


Medi 18ed, nos Fercher, cynhaliwyd y Gymdeithas Eglwysig 
gyntaf yn y capel newydd, pryd yr oedd lliaws 0 frodyr a chwiorydd 
y Pentref a’r gymdogaeth yn bresennol, a theimlwyd yn y cyfarfod 
hwn rywbeth nodedig fel arwydd a thystiolaeth o foddlonrwydd 


yr Arglwydd.”’ 
Fe ganfyddir, yn ol y cofnodion hyn, fod Eben Fardd ynghydag 


aelodau Methodistaidd eraill yn parhau i ryw fesur i fyned i was- 
anaeth yr eglwys yn y bore, wedi gorffen gwasanaeth yr ysgol. 

Mae’n ddiau fod cyfrifon manw] ynglyn 4’r adeiladu wedi eu cadw, 
ond nid ydynt gerbron. Rhif yr eglwys ar ei chychwyniad oedd 43. 
Yr oedd 32 yn aelodau yn y Capel Uchaf, 10 yn Seion, a daeth un 
o le arall. 


Ionawr, 1845, trefnwyd capel y pentref yn daith gyda Seion 
a’r Capel Uchaf. 


Soniwyd am Eben Fardd fel arolygwr yr ysgol yn Eglwys y 
Bedd. Ac efe a barhaodd yn y swydd honno yn y capel yr un 
fath. Yn niwedd yr ysgol, fe fyddai yn rhaid i bob athraw yn ei 
gylch, cymhwyster neu beidio, holi’r plant. Bu rhyw ofyniadau 
ar gan mewn arfer yn yr ysgol er yn fore, yr athraw yn gofyn a’r 
plant ynateb: Dyma hwy, mor bell ag y gallai Mr. William Jones, 
mab Mr. Richard Jones, eu dwyn i'w gof: 


Beth yw dyn ? 

Rhyw bryf meddylgar a wnaeth Duw i draethu ei glod. 
Beth yw enaid ? 

Gem ysbrydol goleu, pwyll ac urdd y dyn. 

Beth yw Duw ? 

Y mawr a’r hawddgar, lluniwr pawb, anfeidrol Fod. 
Beth yw nefoedd ? 

Haf hyfrydaf na ddaw gauaf ar ei ol. 

Beth yw angeu ? 

Nos anifyr ddaw ar draws gauaf-ddydd byrr. 
Beth yw uffern ? 

Pwll erchyllaf, diwedd taith pechadur ff6l. 


Ar ol rhyw adroddiad 0 hyn, dyma James Williams yn torri allan, 
gan gyfarch yr arolygwr, ‘‘ Mae hi wedi stopio yn rhyw le rhyfedd 
iawn, Ebenezer! *Does dim modd gochel mynd yno >?” “Mi 
edrychaf i i’r peth,” ebe’r arolygwr, “i weld beth fedra’i wneud.” 
Erbyn y tro nesaf yr oedd yna fymryn o ychwanegiad at yr holi 
a’r ateb: 


A oes ffordd i ochel uffern ? 
Oes, drwy gredu yn Iesu Grist. 
F’enaid cred, cadwedig fyddi, 
Ti gei ochel uffern drist. 

Rhoddid deng munyd yn y diwedd i un o’r athrawon ddweyd 
rhywbeth am ryw ddrwg yn codi ei ben yn yr ardal ag y dylid ei 
warafun. Dywedai James Williams yn o fynych yn erbyn balchder, 
wrth yr hyn y deallid rhyw goeg-wisgiad neu agweddiad. Ar ryw 
Sul neilituol pwy ddaeth i mewn i’r ysgol gyda blodyn bob un yn 
ei het ond dwy ferch James Williams. Yntau yn codi i fyny, 
yn yr amser arferol at y gorchwyl crybwylledig, ac yn torri i grio, 
fod balchder wedi dod i’w df ef, ac nad allai o ddim wrtho. Diau 
ddarfod i falchder ennill rhwysg ychwanegol yn yr ardal o hynny 
allan ! 


Casgl mis Rhagfyr, 1844, 14s. Odc.; Ionawr, 1845, 14s. 8kc. ; 
Chwefror eto, 13s. lic. Y taliad cyntaf yw, Medi 22, 1844, J. 
Williams Frongoch, oedfa, 1s. 6c.; a’r ail, Hydref 5 eto, Morris 
Jones Jersualem, 2s. Tachwedd 9, Thomas Pritchard, seiat, 1s. 
Tachwedd 27, John Jones Talsarn, oedfa, 2s. 6c. Mehefin 26, 
1845, William Roberts Amlwch, 5s.; Henry Rees, 5s.; Am gario 
Mr. Rees, 2s. Mai 24 o’r un flwyddyn ceir David Jones, seiat, Is. ; 
Mai 25, David Jones, oedfa, 2s. Mae Thomas Hughes Machynlleth 
i lawr yr un flwyddyn am 2s., ac Owen Thomas Pwllheli am 3s. 
Ar daith, mae’n ddiau, yr oedd y cyntaf; a’r ail yn dod ar gyfer y 
Sul. 


Ond dyma nodiad ar y materion hyn gan Eben Fardd ei hun, 
yn ei ddull manwl ef: “ Hydref 1, 1852. Cynaliwyd Cyfarfod 
Diaconiaid y Daith Sabothol yn y Capel Uchaf, i’r diben o edrych 
i mewn i dal Sabothol y pregethwyr yn y tri chapel, a phenderfynnu 
ar unrhyw welliant os bernid fod achos am hynny. Cafwyd fod y 
taliadau yn amrywio yn bur unffurf yn y tri chapel, sef yn debyg 
ar y cyfan ir hyn a ganlyn yn Sabothol: Y gradd-daliad isaf, 
Wes 0c Po. 2s... C.o., 1s. ,6c.,=6s. y Sul, new. £15 12s. yn y 
flwyddyn. Y gradd-dal canol, C.U., 3s., C.P., 2s. 6c., C.S., 2s. = 
7s. 6c. y Sul, neu £19 10s. y flwyddyn. Y taliad hwn yw y mwyat 
cyffredin. Y gradd-daliad mwyaf, C.U., 4s.,C.P., 4s., CS 3saoce 
=I1s. 6c. y Sul, neu £29 18s. y flwyddyn. Traul ty y Capel Uchatf 
tuag 11s. y mis, neu 12s. at eu gilydd. Traul t¥ C.S. tua 6s. y mis 
at eu gilydd. Dim traul ty yn C.P. [am fod rhyw rai yno yn 
cadw’r pregethwr eu hunain]. Tal pregethwyr teithiol yn am- 
rywio yn debyg yn y tri lle, sef Is. 6c., 2s. C.P. sydd yn talu uchaf 
yn y dosbarth yma, weithiau 2s. 6c., yn aml 2s. Anogwyd dia- 
coniaid y C.U. yn fawr i ddangos eu cyfrifon i’r holl frodyr yn y 

gymdeithas er boddlonrwydd i bawb, a rhwyddhau amgylchiadau 
yr achos yn y capel dywededig. Casgl mis C.U., rhwng ardrethion 
y tai, &c., {1 6s. at eu gilydd; eto C.P., drwy gyfroddion yr aelodau 
yn unig, tua 17s. ; eto C.S. eto, a pheth arian seti, 18s.” 


Ebenezer Thomas a James Williams oedd y ddau flaenor a 
ddaeth o Seion ar gychwyniad yr achos. Ychwanegwyd Richard 
Jones atynt drwy ddewisiad yr eglwys ym mis Gorffennaf, 1847. 


: Dyma ddau nodiad gan Eben Fardd am ymweliadau eglwysig, 
toa beth. bynnag yn neilltuol yw ystyr yr olaf o’r ddau: “ 1850, 
~Mehefin 19, ymwelwyd 4’r eglwys gan y Parch. J. Jones Talsarn, 

Capten L. Owen, Mr. William Owen Penygroes, i chwilio cyfrifon, 

ac i gyfarwyddo’r eglwys yn ei hachosion ysbrydol ac amgylchiadol. 

1853, Ebrill 6, ymwelwyd a’r eglwys gan y Parch. J. Jones Talsarn, 

a chafwyd ei llais dros geisio gweinidog, unwaith yn y mis o leiaf, 

ir cyfarfod eglwysig. Danghoswyd y cyfrifon iddo. Ceryddai yn 

Ilym am fod yn hannerog gyda’r sect, a chwennych egwyddorion 

dieithr a thwyllodrus.” A yw y frawddeg olaf hon yn cyfeirio 

mewn rhan at arfer Eben Fardd, ac eraill efallai, y pryd hwnnw, o 

fyned i wasanaeth yr eglwys ar fore Sul ? 


Dyma nodiad gan ysgrifennydd yr eglwys, sef Eben Fardd, 
ar gyfer 1853: “Yr wyth aelodau newyddion a dderbyniwyd 
ydynt fechgyn a genethod a ddaethant i’r eglwys ohonynt eu hunain 
onid dau, ac onid un wraig yr hon yn fuan a ddiarddelwyd.”’ 


Nodiad yr ysgrifennydd am 1854: “ Un o nodweddion mwyaf 
canmoladwy yr eglwys yw ei ffyddlondeb gyda’r casgl at y weini- 
dogaeth. Mae ei chyfraniadau ariannol at bob achos crefyddol ac 
elusennol arall yn weddus a chymwys 0 ran swm yn gyffredin. Ei 
phrif lafur at oleuo y gymdogaeth, a chynyddu moesau da a gwybod- 
aeth, sydd wedi bod yn y blynyddoedd diweddaraf mewn cynnal 
i fyny Gyfarfodydd Addysg mewn cysylltiad 4’r ysgol Sabothol, 
drwy ba rai y cefnogir cerddoriaeth grefyddol, darllenyddiaeth 
cywir, ysgrifeniaeth a chyfansoddiad, ynghyda rhinwedd a gwybod- 
aeth yn gyffredinol. Yn gyfochrol 4 hyn, ac at ddibenion di- 
wylliaeth meddwl, a dyrchafiad character, amcanwyd gan nifer 
perthynnol i’r eglwys, yr ysgol, a’r cyfarfod addysg, sefydlu ystafell 
newyddiadurol (newsroom) yn y Pentref, yr hyn a ymddengys eto 
yn llwyddiannus a buddiol.” Ac yna ceir sylw diweddarach: 
“ Diffoddodd yr anturiaeth olaf hon yn yr haf, 1855, wedi parhau 

am flwyddyn a hanner.” Sefydlwyd y newyddfa yn niwedd 1853. 
Darfu 7’r aelodau anrhegu y capel A chloc gwerth £3 12s. 6c. Mae 
rhestr y tanysgrifwyr gan yr ysgrifennydd, yn cynnwys pob enw, 
gyda rhoddion yn amrywio 0 5s. i 2c. Ar ddiwedd y ddalen, ceir 
ganddo’r geiriau, “ God bless the contributors.” 


Dyma gofnod yn dwyn perthynas 4’r ddyled: ‘‘ Cafwyd gan 
y Parch. William Rees Liverpool ddyfod yma i ddarlithio, Mawrth 
28, 1855, 1 lenwi i fyny y rhes o ddarlithiau misol a gytunwyd 
arnynt y flwyddyn hon. Rhoddwyd tocynnau allan, 500 am 6c. 
yr un, a 100 am 3c. yr un, a thalwyd o gynnyrch y tocynnau L1% 
yn glir at ddileu dyled y capel. Gorffennwyd y swm o £30 gydag 
arian y seti, a chasgl ar y dydd diolchgarwch am y cynhaeaf yn 
Hydref diweddaf, nes toddi y ddyled i £30, yr hyn yw’r swm sy’n 
aros ar y Capel yn bresennol (Mai, 1856).’’ Eto, cofnod arall: 
“1860, Mawrth 10, Gorffennwyd talu dyled y capel yn gyflawn, 
16 mlynedd o’r amser y dechreuwyd ei adeiladu. Mawrth 11. 
Casglwyd yn yr ysgol Sabothol £1 4s. Ic. at gael Beib] mawr pedwar- 
plyg a llyfr hymnau ar y pulpud.” 


Dyma gofnod yr ysgrifennydd o gyfarfod pregethu: ‘“‘ Awst 
17, 1859: Cynaliwyd cyfarfod pregethu cryf a lliosog yng nghapel 
Pentref Clynnog. Ni chynaliwyd cyfarfod pregethu gan y Method- 
istiaid Calfinaidd ym mhentref Clynnog o’r blaen. . . ie 
gweinidogion oedd yn myned drwy waith cyfarfod y favcayn hon 
oeddynt y Parchn. Edward Morgan Dyffryn, David Charles Mén 
a Robert Hughes Llanaelhaiarn. Pregethu rhagorol ; gwrandawiad 
bywiog a dyfal; caredigrwydd a ffyddlondeb mawr. Cynorth- 
wyid y Pentref gyda chyfraniadau gan eglwysi Brynaerau, Capel 
Uchaf a Seion. Cadwyd seiat gyffredinol i’r holl eglwysi am 8 
o’r gloch.” 
4 


Nid oedd y diwygiad wedi ei deimlo eto yn yr ardal yn amser y 
cyfarfod pregethu. Nos Iau, Tachwedd 10, y cyrhaeddodd Dafydd 
Morgan y Pentref. ‘‘ Wedi pregeth finiog galwyd seiat. Yr oedd 
ymhlith y dychweledigion wr ieuanc o ymddanghosiad hardd, ac 
ar ei ben gnwd o wallt euraidd modrwyog. ‘A yw’ch tad a’ch 
mam yn fyw ?’ gofynnai Dafydd Morgan. ‘Nac ydynt.’ ‘A 
fuont hwy farw yn grefyddol?’ ‘Do.’ ‘A oes i chwi frodyr a 
chwiorydd ?? ‘Oes, chwech.’ ‘A ydynt hwy yn_ grefyddol ?’ 
‘Ydynt i gyd.’ Dyrchafodd y diwygiwr ei lais mewn bloedd 

wefreiddiol, ‘Dyma’r olaf i’r arch, ’doed y diluw pan y delo.’ 
Gan dynnu ei fysedd drwy fodrwyau’r gwallt, ychwanegodd, ‘ Fe 
fyddai’n biti i’r diafol gael hwn. Mae e am yr ieuanc a’r prydferth 
bob amser. ’Rwyt ’ithau yn dlws—rwyti yn rhy hardd i uffern 
dy gael di. Mynn fod yn dlws i Dduw, machgen i, 0 hyn i’r diwedd.’ 
Llamodd y Ilanc ar ei draed, a thaflodd ei freichiau am wddf y 
diwygiwr, a chusanodd ef. Gyrrodd yr olygfa hon lewyg o orfoledd 
dros y seiat.” (Cofiant Dafydd Morgan, t. 479.) 


Gwelwyd mai rhif yr eglwys ar ei chorfforiad cyntaf yn 1844 
oedd 43. Y rhif yn 1858, y flwyddyn o flaen y diwygiad, 68. Y 
rhif yn 1860, ar ddiwedd y diwygiad, 105. Y rhif yn 1862, tymor 
y gwyntyllio, 79. Y nifer a ddaeth i'r eglwys o’r newydd yn ystod 
1859 oedd 24, chwech o honynt o ddosbarth y plant, neu heb fod 
wedi cyrraedd oed arferol y rhai a dderbynnid i gyflawn aelodaeth. 


Anrhydedd ar eglwys Ebenezer ydyw ddarfod i Thomas Jerman 
Jones ddechre pregethu yma, pan yn yr ysgol, yn y flwyddyn 
1859. 


Yn 1861 yr adeiladwyd y t¥ capel. 


Ar lyfr yr aelodau, y mae’r ysgrifennydd wedi dodi yma ac 
acw ambell sylw byrr, a chan mai Eben Fardd oedd yr ysgrifen- 
nydd hwnnw, rhaid gweled pa beth a ddywed. Anfynych y ceir 
dim neilltuol; ond erbyn dodi’r cyfryw bethau wrth eu gilydd, 
fe 4 heibio drwy ddychymyg dyn ryw ledrith o ffurfiau anelwig, 
cyfnewidiol, rhy ansicr i’w cornelu ar ddalennau hanes, ond yn 
awgrymu nid ychydig pan arosir yn dawel uwch eu pen. Nid yw’r 
sylw cyntaf yn dod dan 1848, a dechreuir gyda hwnnw: “ Diar- 
ddelwyd ar awdurdod 2. Cor. vi. 14, a Rhuf. vii. 3—Mary Thomas, 
marw Mawrth 1, 1850, yn 52 oed. Ei geiriau olaf, ‘‘ A dyna oedd 
ei amcan ef, fy nwyn o’r byd i deyrnas nef.”—Hugh Owen Ty’ny- 
coed, i’r ysgol ; symudodd i Awstralia.—Margaret Roberts Twnti’r- 
afon a fu farw Ionawr 4, 1853, ymhen ychydig funydau ar ol galw 
ei henw yn y llyfr hwn, noson y cyfarfod eglwysig cyntaf yn y 
flwyddyn.—Diarddelwyd am buteindra: bu farw.—John Roberts : 
cafodd ei ladd yn y chwarel yn Nant Nantlle (1854),—Elizabeth 
Thomas: ymadawodd i’r workhouse ym Mai (1854).—Gwahardd- 
wyd iddi fod mewn cymundeb.—Catherine Thomas: bu farw 
yn yr Arglwydd fel y cryf hyderaf, Mai 28, 1855.—Gwaharddwyd 
iddi fod mewn cymundeb.—Adferwyd wedi ei diarddel.—I’r eglwys 

sefydledig.—John Jones Ty’nycoed: i Holt i’r ysgol (1858).— 
Diarddelwyd am briodi un “ digred,”’ yn ol Cyffes Ffydd y Trefn- 
-yddion.—Diarddelwyd am fuchedd aflan.—Elin Williams Mur 
Sant, Margaret Hughes Caerpwsan, Hugh Jones Teiliwr, Evan 
Jones Penarth, Robert Pritchard Ty’nlon, Hugh Owen Penarth: 
derbyniwyd oll, Tach. 21 (1859), y Parch. Robert Hughes yn 
bresennol.—Mary Thomas: bu farw yn yr Arglwydd, Mawrth 1, 
1860.—Dychwelodd fel ci at ei chwydfa.—Troes i eglwys Loegr ar 
achlysur eisiom gyda golwg am fyned yn bregethwr gyda’r Method- 
istiaid.— Ymadawodd dan arwyddion o aflendid aniwair. — 
Diarddelwyd am fyned allan gyda dyn meddw, allan o amser 
ar y nos, yn wirfoddol.James Ebenezer Thomas: bu farw yn 
yr Arglwydd, Ionawr 27, 1861, bore Sul, 8.30, i ddechre Saboth 
heb ddydd Llun byth ar ei ol; [ac mewn man arall] (bu farw) yn 
ddeunaw mlwydd oed ; ei eiriau cysur olaf oeddynt, ‘“‘ Iesu Grist 
ddoe a heddyw yr un ac yn dragywydd,” “ Cyfamod fy hedd ni 
syfl,” “‘ Cyfamod rhad, cyfamod cadarn Duw, &c.’”—Mynd a dWad 
yn ansefydlog.—Diarddelwyd 0 achos aniweirdeb.”” Dyna ddaeth 
ir golwg yn y drych. Ni feddyliwyd am y meflau a’r brychau 
wrth gychwyn, ond rhaid oedd iddynt ymddangos. Dyna fywyd 
yr eglwys fel sefydliad allanol !—dyna ydyw mewn rhan: dyna 
ydyw mor bell ag y daeth i feddwl Eben Fardd ei gofnodi mewn 
sylwadau byrion wrth fyned heibio. Rhaid oedd cofnodi y meflau 
a’r brychau gyda rhyw air neu gilydd. Nid oedd rhaid cofnodi y 
da oedd iw ddwedyd; ac anfynych y gwnawd hynny oddigerth 
gyda theulu yr ysgrifennydd ei hun. Ni fwriedir, ar hyn o bryd 
o leiaf, fyned drwy unrhyw lyfr eglwys arall yn y dull hwn. Fe 
gredir yr un pryd fod yma wers i’r saw] a’i cymero. Dyma nefoedd 
ac uffern yn ymyl eu gilydd: dyma fywyd dyn yn ei amrywiol 
agweddau, yn ei dwyll a’i siom a’i gyfnewidiadau, a’i wynfyd a’i 
wae. Nid oedd yma ddim ond a geir yn hanes pob eglwys. LEithaf 
peth, ar dro, er hynny, yw edrych i mewn ir delw-gelloedd, a gofyn 
am i’r olwg ein hysgythru drwy ddychryn. 


Chwefror 17, 1863, y bu farw Eben Fardd, yn un a thrigain 
oed, wedi bod yng Nghlynnog am un arbymtheg ar hugain o flynydd- 
oedd, yn arolygwr yr ysgol Sul yr holl amser hwnnw, ac yn flaenor 
am oddeutu ugain mlynedd, efallai flwyddyn neu ragor yn llai. 
Yn raddol, fel y gwelwyd, y daeth yn deg o dan deimlad 0 rwym- 
edigaeth i wasanaeth crefydd. Gwnawd ef yn flaenor yng nghapel 

Seion yn lled fuan, os nad yn fuan iawn, ar ol ei dderbyn fel aelod. 
Rhoddwyd ynglyn 4 hanes Seion, hanes ei gymhelliad yntau i 
ddod yn aelod, yn ol adroddiad Robert Hughes Uwchlaw’r ffynnon. 
Y mae hanes arall, cwbl gyson 4 hwnnw. Ynol Mr. Howell Roberts, 
yn y Geninen am 1902 (t. 61—62), yr ydoedd mewn cryn bryder 
ynghylch ei rwymedigaeth i grefydd yn y flwyddyn 1839. Fe 
deimlai ryw gymhelliad at Eglwys:Loegr, a rhyw ymlyniad wrth y 
Methodistiaid, ag y magwyd ef gyda hwy. Meddyliodd unwaith 
am lunio ffurf o grefydd iddo’i hun. Yn y cyfwng hwn, ar ei waith 
yn cerdded allan o Eglwys y Bedd, disgynnodd y geiriau hynny 
ar ei ysbryd, “Ni watworir Duw; pa beth bynnag a hauo dyn 
hynny hefyd a fed efe.” Yr ystyriaethau a godasant yn ei feddwl 
a’i harweiniasent ef yn raddol i ymgyflwyno i’r eglwys yn Seion. 
Gwnawd cais teg yn y flwyddyn 1849 gan y Canon Robert Williams 
i’w ennill ef drosodd i’r eglwys, drwy gynnyg y lle fel meistr yn yr 
ysgol eglwysig newydd iddo, ar yr amod ei fod yn cymuno yn yr 
eglwys bob tri mis. Soniodd y Canon am y peth wrth wraig yn 
dwyn gradd o gydymdeimlad a’r eglwys, er yn aelod yn Ebenezer, 
cyn son ohono wrth Eben Fardd ei hun. Oddiwrth y wraig hon y 
clywodd efe am y peth gyntaf, a’iateb cwrtais ydoedd, “A oes ganddo 
syniad mor wael a hyna am danaf, a meddwl yr awn i gofio angeu 
fy Ngwaredwr er mwyn bywioliaeth ?”’ Ar ol bod mewn ym- 
ohebiaeth 4g Eben Fardd, yr oedd y Canon yn adrodd am ei feth- 
iant yn ei amcan gyda’r ysgol wrth y bwrdd yn nhy Lord Niwbro 
ac yn rhedeg ar Eben, a Lady Niwbro yn porthi. Yn y man, ebe’r 
Lord, gan gyfarch y Lady yn ymddanghosiadol, ‘“‘ Peidiwch rhedeg 
i lawr ddynion gwell na chwi’ch hun.” Yr hen fwtler oedd yn 
gwrando, ac a adroddodd y peth wrth y diweddar Jones PenbWth, 
Llandwrog, yn lle ei gadw iddo’i hun, fel y dylasai. Diau ei fod yn 
dra eangfrydig yn ei gydymdeimlad ; ac ni enwogodd mono’i hun 
mewn dim gradd mewn gwasanaeth dros y cyfundeb fel y cyfryw, 
oddigerth fel meistr ar yr ysgol y penodwyd ef arni. Mae’n ddiameu, 
yr un pryd, fod ei ymlyniad wrth yr eglwys yr oedd yn flaenor 
iddi yn fawr, ac yn myned yn fwy o hyd. Nid oedd unrhyw dra- 
fferth yn ormod ganddo gymeryd er ei mwyn, megys y dengys 
mewn rhan ei lafur-waith manwl fel ysgrifennydd. Yn araf yr 
ymgymerai efe 4 phobl, neu a sefydliadau, neu 4g egwyddorion ; 
ond wrth ymgymeryd 4 hwy yn araf ymlynai wrthynt yn dynn. 
Tueddiryd ddwys oedd yr eiddo ef. Edrycher ar y Hygaid yn y 
llun ohono o flaen ei weithiau: adlewyrch ser y ffurfafen sydd yn 

eu dyfnderoedd lonydd. Enghraifft go lwyr o’r ardymheredd 
felancolaidd, yn ol dosbarthiad yr hen arfferyllwyr; ac yn eu 
hieithwedd neilltuol hwy, gwr o naws oeraidd, sur, fel yr afal an- 
addfed, ac yn cynnwys ynddo’i hun elfennau i’w troi dan ddylan- 
wadau cydnaws yn feluster odiaethol, ac ofnusrwydd i’w droi yn 
ymdeimlad ag eangder anherfynnol. Disgynnodd ef ei hun, o ran 
hynny, yn ei ddisgrifiad ohono’i hun, ar eiriau yr arfferyllydd : 
Dyn sur, heb ddim dawn siarad,—wyf fi’n siwr,— 
Ofnus iawn fy nheimlad ; 


Mewn cyfeillach swbach sad, 
A’i duedd at wrandawiad. 


Dyma yn union y gwr, ond rhoi iddo ddigon o amser a llonyddwch, 
i ymglymu o ran holl wreiddiau ei natur wrth bob! pentref bychan, 
gwledig, fel Clynnog fawr yn Arfon, ond i’r bob] hynny roi eu serch 
a’u hedmygedd arno yntau, fel y gofynnai natur eang fel yr eiddo ef. 
A hynny a wnaeth y bobl, er mawr elw iddynt eu hunain, canys fe 
erys ei lun ef arnynt fel llun y ddeilen yn y gloyn. Perchid ef gan 
ei ysgolheigion ac anwylid ef ganddynt hefyd. Gwyddid o’r goreu 
pan fyddai gwewyr cyfansoddi arno. Elai yn anymwybodol o 
bresenoldeb yr ysgolheigion, gan gerdded ol a blaen ar lawr yr 
ystafell fel mewn poen dirdynnol. Wrth ei weled yn yr agwedd 
honno, elai’r ysgolheigion, ofnus bryd arall, yn hyf a thyrfus, a 
chyda rhyw drwst mwy na’i gilydd wele yntau yn dadebru, a churo 
yn enbyd ar brydiau felly. Deuai i mewn i’w dy o’r ysgol, ac 
heibio’r tair geneth a giniawent yno oherwydd pellter eu cartrefi, a 
heibio pawb arall, ac ymaith i’w ystafell heb yngan gair, ac yno 
y byddai bellach heb ei fwyd, ac heb neb yn beiddio aflonyddu 
arno. Y gwr a ymgollai fel hyn yn y meddyliau eang a lanwent 
ei fryd oedd fanylaidd i’r eithaf gyda manylion. Yng ngwewyr 
esgoreddfa creadigaethau mawrion ei Adgyfodiad, fe ddeuai i'r 
ysgol mewn clocs wedi eu glanhau yn lan, ac heb eu baeddu ar y 
ffordd yno, gyda’r hosanau byrion, llwydion, cyfeuon, a’i wisgiad 
gwledig bob amser yn eithaf trefnus. Yn y gauaf yn unig y gwisgai 
efe’r clocs, er cynhesrwydd iddo, wr o naws oeraidd. Ac os oedd 
efe yn o wyllt weithiau, pan darfid ef yng nghynddaredd cyffroad ei 
grebwyll, pa beth a’i llywodraethai pan na fynnai gyffwrdd fyth yn 
yr hogyn cringoch acw ?—y mwyaf direidus yn yr holl ysgol, unig 
blentyn Dafydd Owen ac Ann Roberts, perchenogion gwledig ath- 
rylith a saint. Ié, dehongler hynny! A medrai fod yn eithaf 
diddan. Yr oedd rhai o’r ysgolorion wedi tyfu i’w maint, ac arosai 

ryw nifer yn yr ysgoldy dros yr awr ginio, Elis Wyn 0 Wyrfai yn 
eu plith. Yntau yr ysgolfeistr yn dod at yr ysgoldy, ac yn cael 
fod clo ar y drws, ac na chymerai neb arno ei weled. Torrodd 
allan, 

Agor Elis heb gweryla, 

Mae agor y ddor yn dda, 
Elis oddifewn, 

Agoryd i rai gwirion, 

Mi glywais i mai gwael yw son. 
Bu cryn ymdrafod ol a blaen, a’r bachgen cringoch na fynnid 
mo’i guro, yno yn gwrando. Yr unig linell arall a gofid oedd yr 
olaf gan Eben, 


Tyr’d Elis céd dy aeliau. 


Yr oeddid yn cyflwyno tysteb i Morris Pentyrch yng nghyfarfod 
Nenyddol Clynnog, a’r bachgen cringoch yno yn sylwi. Hen athraw 
i Eben oedd Morris, a phin ysgrifennu a gyflwynid iddo. Ebe’r 
bardd : 

Plisg a gwisg yw’r gan, 

Rwyd-dyllog o’r tuallan. 

Yn y pin mae pen y gamp 

Ac ergyd y ragorgamp. 
Parchai’r gwr hwn bawb, a chawsai yntau ei barchu gan bawb. 
Nid oherwydd tlodi neb yr elai efe heibio iddo heb sylw; os na 
wnawd brad, danghosai barchibobdyn. Yn y gymdeithas eglwysig 
nid elai efe i’r llawr i ymddiddan 4a’r cyfeillion: gadawai hynny o 
waith 1 James Williams, wr ffraeth ei ymadrodd, tyner ei deimlad, 
craff ei olygon, dwys ei brofiad. Gwr gwledig oedd yr hen Siams, 
ond gwr y gwyddai Eben ei werth er hynny. A gwyliai’r bardd 
yr hyn elai ymlaen rhwng Siams a’r bobl, a phan godai i siarad, 
gair pwrpasol i gyfeiriad yr ymddiddan hwnnw fyddai ganddo. 
Pan weddiai yn gyhoeddus, a gweddiai weithiau yn yr oedfa o 
flaen y pregethwr, anaml y gweddiai yn faith, a phob amser yn 
syml, yn uniongyrchol. Ei eiriau fyddai anaml, ac wedi eu cym- 
ysgu a dwys ochneidiau. Anfynych y gweddiai nac yn y capel 
nac yn y ty heb ddwyn i mewn i’w erfyniau weddi’r publican, 
“OQ Dduw, bydd drugarog wrthyf bechadur.’”’ Gwelodd gladdu 
ei wraig, ei unig fab, a dwy ferch o’r tair oedd ganddo, ac ymddang- 
hosai yn gollwng ei afael yn fwy 0 bopeth daearol wrth eu colli hwy, 
ac yn enwedig ar ol colli ei fab galluog ac addfwyn, yn fachgen 

deunaw oed. O hynny ymlaen, ac am y ddwy flynedd olaf 0’i 
_ oes difrifolodd yn amlwg yn ei holl ddull. Ni chollai seiat ond o 
raid yn ystod yr amser hwnnw. Daeth i mewn i’w brofiad y pryd 
hyn ryw allu rhyfedd i sylweddoli y byd tragwyddol. “ Elai’r 
Ne yn hollol ddistaw pan fyddai yn siarad,’’ ebe Mr. John Jones 
Llanfaglan am y tymor hwnnw arno, “a thynnai chwi i mewn 
gydag o ir byd tragwyddol.” Cyffelybai ei hun unwaith yn y 
seiat i’r ysglodyn yn cael ei daflu gan y don ar lan y traeth, ond 
er cael ei daflu ymlaen gan y don yn cael ei sugno yn ol drachefn, 
nes dod y seithfed don, ac yna y teflid yr ysglodyn yn deg ar y traeth. 
Felly yr oedd yntau wedi profi. Ton ar ol ton yn ei daflu yng- 
hyfeiriad y byd ysbrydol, ond pethau’r byd yn dod drachefn i’w 
sugno yn ol. Ond o’r diwedd, gan gyfeirio at farw ei fab, fe deimlai 
fod y seithfed don wedi dod, ac na feddai’r byd ddim ymhellach 
iddo i’w sugno i mewn yn ol iddo’i hun. Gyda’i fab hwn yr oedd 
yr oll a deimlai yn werthfawr yn y byd wedi ei gipio oddiarno. 
Fe’i clywyd yn hynod mewn gweddi yn fuan ar ol yr amgylchiad 
hwnnw. ‘“ Pwy sydd gennyf yn y nefoedd ond tydi? Mae gen- 
nym rai yno, ac y mae yn dda gennym am danynt, ond nia edrychwn 
heibio iddynt oll atat ti! Pwy sydd gennyf yn y nefoedd ond 
tydi >?” Trwy ffydd fe welodd weledigaeth y proffwyd : 
Yn nrych y gair mi welaf 
Olwynion trefn y byd 


Yn dirgel droi eu gilydd 
A Duw’n eu gweithio’i gyd. 


Cymododd 4 gerwindeb yr oruchwyliaeth : 


Braidd ag ofni byddaf weithiau 
Mai gwr caled ydwyt ti! 
Ond fy nghalon a’m condemnia; 
Nid gwr caled 
Roisai’i fywyd dros fy math. 
‘Heb fod nepell oddiwrth y diwedd y diferodd oddiwrtho ei 
eiriau olaf ar ffurf barddonol : 


Y nefoedd fydd 
Yn oleu ddydd 
O bob goleuni i’w ddisgwy] sydd. 

Tremiai 4’i lygaid wrth dynnu ei anadliad olaf, ac ymdaenodd 
gwén dros ei wyneb. Aeth lawer gwaith gynt i Lwyn y Nef gan 
ddisgwyl clywed yr aderyn hwnnw a swynai seiri Eglwys y Bedd 
nes methu ganddynt fyned ymlaen gyda’u gorchwyl hyd oni chafas 
Beuno sant gan yr Arglwydd ei symud, ac yna hwy aethant ymlaen. 

Gyda’r drem olaf honno, pan safodd pob gorchwy] daearol, clywodd 
Eben Fardd lais aderyn Llwyn y Nef. Eithr peidio’r daearol er 
mwyn dechreu’r nefol. ‘Yn y nefoedd y canaf i’n iawn,” ebe 
fe wrth ei ferch nid nepell oddiwrth y diwedd. 


Dodir yma gyfieithiad rhydd o rai pethau perthynasol yn 
nyddlyfr Saesneg Eben Fardd, a gyhoeddwyd yn Wales, 1894—6. 
“ 1827. Dechre ysgol Medi 10, 1837. 1837, Mehefin 30. Fy ngwraig 
yn y seiat yn y Gyrn Goch. Wedi bod am dair wythnos mewn 
mawr drafferth a blinder am ei chyflwr. Hyderaf mai llaw Duw 
ydyw hyn; ac, os felly, fe gynydda er iachawdwriaeth. Hydref, 
12. Gorymdaith ddirwestol drwy Glynnog. Dwy faner fawr a’r 
gair Sobrwydd yn weuedig i mewn ynddynt, a dwy faner fach gyda’r 
gair Dirwest. Lliwiau gwyn, a bwyell ryfel ar ben baniar Capel — 
Uchaf. Canwyd fy emyn ddirwestol i yn effeithiol wrth fyned 
drwy’r pentref. Trowyd i Eglwys y Bedd, lle traddodwyd anerch- 
iadau pwrpasol. Tachwedd 8. Cyfarfod dirwestol yn Eglwys y Bedd, 
lle traddododd Mr. Griffith Hughes Edeyrn ddarlith ragorol a gwir 
alluog ar ddirwest yn ei berthynas 4 masnach. 1838, Mawrth 17. 
Y Parch. John Phillips Treffynnon yn y Capel Uchaf. Malachi 
il., 16. . . . . Yr wyf yn ystyried y gwr hwn yn bregethwr 
da iawn. . . . . Lilais gwych, ystum weddaidd, eglurder a 
threfn yn ei araeth, a mawrygiad gostyngedig ac angerddol 0’i 
Feistr dwyfol, a wnelai ei bregeth yn Nlawn tan sanctaidd a gwres 
nefol. 1845, Mehefin 26. Parch. Henry Rees a William Roberts 
Amlwch yn pregethu am 11 y bore yn y Pentref. Talwyd 5s. i 
bobun. Rhagfyr 27. Parch. W. Prydderch yn pregethu. Talwyd 
2s.; ei gyfaill, 1s. 1847, Hydref 5. Cyfarfod Misol y Capel 
Uchaf. Mri. Edwards Bala a Rees Nerpwl yn pregethu, yr olaf 
yn dra disglair. Rhagfyr 12, y Sul. Dr. Pughe yn y cyfarfod 
gweddi. Rhagfyr 13. Eilfed arbymtheg ben blwydd Ellen. I 
Dduw y byddo’r glod a’r gogoniant am ei ryfedd drugareddau dros 
ystod y ddwy flwydd arbymtheg hyn. Mabwysiader hi ganddo 
ef, a bydded eiddo iddo dros byth. 1852, Mawrth 6. Seiat. 
Peth adfywiad i’m henaid. Ebrill 18. John Owen Penygroes 
wedi’n siomi am y bregeth. Anogwyd fi i roi gair o gyfarchiad. 
Eglurais ychydig hwyr a bore ar y trefniant aberthol a’r sylwedd 
cyfatebol dan yr Efengyl. 1854, Ionawr 1. Achos Crist ymhlith 
y Methodistiaid yn y Pentref yn isel iawn ar hyn o bryd. Dim ond 
o 50 i 60 yn yr ysgol Sul, &c. Mehefin 22, John Owen Henbant 

yn talu {1 i mi am ysgol plant tlodion o’r Capel Uchaf. 1856, 
Awst 6, nis gallaf edrych ar fy neilltuedd presennol oddiwrth 
lafur cyhoeddus a Nenyddol ond fel nesad at yr hedd a’r mwynhad 
a’r gorffwystra yn Nuw yr hyderaf gyrraedd iddo ar ben fy nhaith. 
Y bywyd bychan a fu’n ymagor i’w flodau a’i firwyth lenyddol o 
1824 ymlaen, sy’n ymddangos yn awr yn ymgau ac yn disgyn i lawr 
yn addfed a llawn i’r ddaear o’r neilltuaeth diniwed a’r syml fwynhad 
y tarddodd ohono, i flaguro yn nesaf oll mewn anfarwol fwynhad a 
Nawenydd a digrifwch, ac mewn nefol gymdeithas a nefol gwm- 
niaeth. Medi 30. Diolchgarwch am y cynhaeaf. Wrth gym- 
helliad mewnol cryf rhoddais air 0 gyfarchiad i’r bobl ar yr achlysur, 
yr hyn a dderbyniwyd yn dda ganddynt, er clod a gogoniant i 
Dduw. 1857, Ionawr 18. Rhyw ddylanwad dwyfol neilltuol i’w 
deimlo yng nghyfarfod gweddi yr hwyr. Gogoniant i Dduw. 
1859, Hydref 18. Y brodyr yn hiraethu am y diwygiad. Troi y 
seiat yn gyfarfod gweddi am ddiwygiad. Diffyg amynedd ac 
ysbryd priodol. Rhagfyr 26. Pregethu yn y Capel Uchaf. Yn 
y bregeth am ddau. Y gynulleidfa yn dra thrystiog a chyffrous. 
Nis gallaswn wrando er adeiladaeth.” 


Yr oedd Dewi Arfon (Y Parch. David Jones) yn ysgolor gydag 
Eben Fardd yn niwedd ei oes, a chymerodd ei le fel athraw pan 
waelodd efe. Daeth hefyd yn olynydd iddo yn yr ysgol, ac yn 
fugail ir eglwys. Methu gan Eben Fardd yn deg a deall paham 
y deuai ysgolor o gyrhaeddiadau Dewi Arfon ato ef i’r ysgol, ac 
yr oedd braidd, yn ei ordeimladrwydd, yn amheus ohono ef. Ys- 
tyrrid yr athraw newydd yn rhagori ar yr hen o ran ei ddull effro 
yn yr ysgol ar bob pryd. Codwyd ysgoldy a thy ar ei gyfer, ond 
bu efe farw yn 1869, yn 36 mlwydd oed, cyn myned ohono ?’r naill 
na’r llall. Cyfrifid ef yn feirniad cerddorol da, yn fardd da, yn 
arbennig fel englynwr, ac yn bregethwr coeth a sylweddol. Yr 
oedd yn wr ffraeth a siriol a ffyddlon i’w gyfeillion. Megys y bu 
efe farw cyn myned i’r ysgoldy a’r t¥ a ddarparwyd iddo, felly y 
bu efe farw yr un modd cyn derbyn y dysteb a fwriadwyd iddo, 
er fod y symudiad ynglyn a hi yn un llwyddiannus, ac felly y bu 
efe farw yn nheimlad y wlad cyn gwneud ohono ei farc priodol 
ei hun. Er hynny, fe gafwyd rhyw awgrym ddarfod iddo farw yn 
union yn yr adeg briodol. Rhwng pump a chwech ar y gloch fore 
y Nadolig, fe ofynnodd i’w chwaer estyn iddo awrlais bychan gydag 
alarwm ynddo. Yna gosododd fys yr alarwm i daro am naw, ac 

ar naw ar y gloch i’r mymryn, yn swn’ yr alarwm, yr ehedodd ei 
ysbryd ymaith. 


Medi 30, 1867, y dechreuodd J. J. Roberts (Iolo Caernarvon) 
bregethu yma. 


Yr oedd olynwyr Dewi Arfon fel athrawon yr ysgol, fel yntau, 
mewn cysylltiad bugeiliol 4’r eglwys hefyd. Yn ystod gwaeledd 
Dewi, a rhyw gymaint ar ol hynny, sef oddeutu chwe mis o gwbl, 
bu’r Parch. R. Thomas (Llanerchymedd) yn athraw. Bu’r Parch. 
John Williams (Caergybi) yma hyd 1876; y Parch. John Evans, 
B.A. (Llanerch) hyd 1890; y Parch. W. M. Griffith, M.A. (Dyffryn) 
hyd 1896 ; ac yna y Parch. J. H. Lloyd Williams, B.A. 


John Jones Ty’nycoed oedd flaenor yr eglwys a fu farw yn 
1869. Gofalus a gwyliadwrus, ac o gysondeb a chywirdeb amlwg. 
Golwg sarrug, ond i ddibynnu arno i’r pen. Bu efe ai briod yn 
gyfnerthiad i’r achos am flynyddoedd, ac yn groesawgar o weini- 
dogion yr efengyl. 


Yn 1873 daeth Mr. Howell Roberts o eglwys Llanllyfni, lle’r 
oedd yn flaenor. Dechreuodd bregethu yn 1875. 


Rhagfyr 21, 1882, cynaliwyd gwyl yn gof am ddi-ddyledu’r 
adeiladau, sef yr ysgol a’r t¥, a threuliau eraill. Dygwyd traul yr 
adeiladau hyn gan eglwys Clynnog ei hunan. Bernid fod yr holl 
adeiladau o’r dechre yn werth agos i filo bunnau. Ar gais James 
Williams, oddiar ei wely angeu, y gwnawd yr ymdrech olaf i gyd 
er dileu’r ddyled. 


Rhagfyr 24, 1882, y bu farw James Williams, yn 83 mlwydd 
oed, ar ryw olwg prif flaenor y lle o’r dechre. Byrr, cydnerth, 
gwridog, gwledig oedd James Williams, a ffraeth hefyd a phert 
a chraff a duwiol. Byw ei feddwl a byw ei deimlad. Daeth yn 
deg o dan ddylanwad Eben Fardd, ac yr oedd ganddo barch di- 
derfyn iddo. Dan ei ddylanwad ef daeth yn bleidiwr aiddgar 
ir ysgol, a thebyg mai dylanwad James Williams oedd yr achos 
na symudasid mo’r ysgol o Glynnog. Bu’r cyffyrddiad 4’r bardd 
yn symbyliad i’w feddwl, a pharhaodd yn fyw i symudiadau yr oes. 
Darllenai sylwadau Peter Williams ynglyn 4’r bennod ar ddyled- 
swydd deuluaidd. Yr oedd yn siaradwr rhwydd, a’i Gymraeg yn 
rhagorol. Yr oedd yn gampus yng nghyferbyniad ei ddawn a’i 
nodwedd i’r bardd. Nid oedd y cyferbyniad yn ormod gan ei fod 

yn meddwl yn isel ohono’i hun. Pan bwysai rhywbeth oedd ganddo 
i'w ddweyd yn o fawr ar ei feddwl, elai i grio, ac ar brydiau felly 
ysgubai bopeth o’i flaen. A’r un meddwl bywus a barai y byddai 
yn brofedigaeth iddo ddweyd pethau rhy ddigrifol wrth bobl 
weithiau. Ar ryw achlysur pan oedd sén am gyfranu yn y cwest- 
iwn, dyma Hugh Jones Bron-yr-Erw yn dechre tuchan, yn ol arfer 
pobl y Capel Uchaf y pryd hwnnw, gan gwyno’n enbyd am am- 
gylchiadau cyfyng, nid am ei fod mor anfoddlon i roi, ond am mai 
dyna ffordd yr hen Fethodistiaid o’r iawn ryw. “Beth ydi’r 
tuchan yna sydd gen ti, byth a hefyd,” ebe Siams, “ ’rwyti’n 
gruddfan fel pe tae tin dod 4 Ilo!” Yr oedd ganddo ddawn ddi- 
gymar i holi profiad, ond fe’i clywyd yn dweyd ei fod yn credu fod 
gan y diafol fwy 1 wneud 4 gwaith pobl yn dweyd profiad na dim. 
“Os bydd rhywbeth ar eu meddwl,” ebai, “ fe’i dywedan 0; os 
na fydd, fe demtia’r diafol nhw i ddweyd celwydd.” Gweddi 
oedd pwnce seiat y Cyfarfod Misol yn Ebenezer un tro, a Robert 
Ellis yn llywydd. “ Rhaid i ni gael gair bach gennychi, James 
Williams.” ‘’Does gen i ddim.’”’ Cododd yn y man. “’Roedd- 
wn in meddwl am Betiacw. Mae acw lyn wrth y ty acw a chwiaid 
ynddo. Rhyw ddiwrnod pan oeddwn wedi dod i mewn i’r t¥, a'r 
plant yn chware yn ymyl y llyn, mi glywn ysgrech. ‘ Dyna blentyn 
wedi syrthio ir lyn!’ ebwn i. ‘Nag ydi,’ meddai Beti. Dyna 
sgrech wedyn. ‘Mae’r plentyn yn y llyn, meddwn i. ‘Nag 
ydi,’ meddai Beti yn hamddenol. Ond dyna sgrech arall. A’r 
tro yma dyna Beti yn rhedeg allan o’r t¥: mi adnabyddodd y Ilef. 
A dyna ydi gweddi: Ilef y plentyn. Mi adnabyddodd y fam lef 
y plentyn. Mae llawer heb wahaniaethu rhwng gwir weddi a gau 
weddi; ond y mae Duw yn adnabod lIlef y plentyn.” A’r gweddill 
yn y cyfeiriad yna. Wedi iddo orffen, ebe’r cadeirydd, “ ’Doedd 
lwc, bobl, nad aethom ni ddim allan 4 James yn ’cau dweyd!”’ 
Yr ydoedd yn llawn o’r pertrwydd yma. 


Swyddog a th’wysog a thad—ini oedd.—_Hywel Tudur. 


Richard Hughes oedd flaenor a fu farw ynieuanc. Arweinydd 
y gin, ac yn gerddor da. Hyddysg yn yr ysgrythyr, a diwinydd 
rhagorol. 


Yn 1887 dechreuodd Edwyn W. Roberts bregethu. Der- 
byniodd alwad i Bodfari yn 1898. 

Ebrill 17, 1888, y bu farw William Roberts, mab Thomas 
Roberts Bryn eryr, yr hen flaenor ffyddlon a charedig yn Seion, 
ac yntau yn 62 mlwydd oed. Dygai’r mab yr un nodau a’r tad. 
Nid oedd ball ar ei garedigrwydd yntau, nac ar ei gariad at yr achos. 
Danghosai ddeheurwydd mewn tynnu dynion eraill allan i weithio 
ac i siarad, a chuddio’i hun o’r golwg. Cyfaill Eben Fardd, a’r 
un a welodd ei drem sefydlog olaf ar y pethau ni ddileir. 


Yn y flwyddyn hon y symudodd Mr. William Jones (Bodaden), 
wedi bod yn flaenor yma am oddeutu ugain mlynedd. Yr un 
flwyddyn y dewiswyd H.W. Hughes a G. W. Roberts yn flaenoriaid. 
Symudodd y blaenaf i Lanrug yn 1892. 


Yn 1889 y bu farw R. H. Owen, yn wr ieuanc crefyddol a 
deallgar. Yn 1891 y penodwyd John Owen Cilcoed yn flaenor, yn 
lled ddiweddar ar ei oes. Bu farwyyn 1898. Gwr myfyrgar. Pwne 
neilltuol yn ei weddi bob tro. Dawn yng ngwaith yr ysgol Sul. 
Gwén dawel sefydlog gwr mewn heddwch ai gydwybod ar ei wyneb. 
Yn 1892 y penodwyd Hugh Owen Penarth i’r swydd. Yn 1893 y 
daeth Hugh Jones Penrallt o Bwlchderwydd. Yn 1895 y bu farw 
Thomas Evans, wedi bod yn y swydd am saith mlynedd, ac yn 
graddol gynyddu ynddi. Yn 1900 galwyd O. Jones a ddaeth yma 
o Holt Road, Lerpwl. 


Bu yma o bryd i bryd rai pobl go neilltuol heb fod mewn swydd. 
Rhai go hynod oedd Dafydd Owen Aberdesach ac Ann Roberts 
ei wraig. Ym marn Mr. John Jones Llanfaglan, y ddau hynotaf, 
yn wr a gwraig, a welodd efe. Bu Dafydd Owen farw yn 85 mlwydd 
oed. Achyddwr penigamp o fewn terfynnau ei blwyf ei hun. 
Gallai dynnu amlinelliad o’r plwyf a’r plwyfi cylchynnol 4 rhaw 
ar wyneb y maes gyda chywirdeb. Darllenwr mawr ar Eiriadur 
Charles. Gwr tawel, hamddenol. Ni ddaeth at grefydd nes bod 
yn hanner cant oed. Yn y Capel Uchaf yr oedd hynny. Pan 
ofynnwyd iddo a oedd rhywbeth neilltuol wedi dal ar ei feddwl, 
dywedai nad oedd dim felly ; ond ei fod wedi ei wneud yn bwnc 
o fyfyrdod, a bod rhesymoldeb y peth wedi cymell ei hunan arno, 
ac iddo ufuddhau i’r cymhelliad a orweddai yn yr ystyriaeth o 
resymoldeb y broffes o grefydd. Yr oedd yn athraw Sul diguro, 
y goreu yn ysgol Ebenezer. Hen bobl yn ei ddosbarth, rhai go lew, 
rhai go sal. Hugh Jones Teiliwr yn darllen un tro, gan ddod ar 
draws y geiriau, “A fedri di Roeg >” “A fedri di— >” Ceisio 


97 


wedyn, dro neu ddau. “A fedridi—?” Yr athraw yn gadael iddo. 
O’r diwedd dyma Hugh Jones a hi allan, “ A fedri di vogri ?”” Chwer- 
thin mawr. Ebe’r athraw yn hamddenol, ‘“‘ Weil done, Hugh 
Jones, cais reit dda!’ Byddai pregethwyr Clynnog yn rhyfeddu 
at ei weddiau sylweddol. Nid yn hwyliog, nid yn gwneud unrhyw 
arddanghosiad, ond yn dawel, synwyrol, sylweddol. Cymeriad cryf: 
yn gall iawn; ni ddatguddiai gyfrinach byth; yn wr pybyr. 
Llawn gyn hynoted a’i gwr oedd Ann Roberts, a hynotach mewn 
crefydd. Ei mam yn gyfnither i Robert Roberts, a’i hewythr o 
frawd ei mam yn daid i David Roberts Rhiw Ffestiniog. Bu hi 
farw Mawrth 1879 yn 82 mlwydd oed. Dywed Mr. John Williams 
Caergybi y byddai arno gryn arswyd myned ati am ei phrofiad, 
a dywed Mr. John Jones Llanfaglan y gwelodd efe hi yn cornelu 
Dewi Arfon liaws o weithiau, ac y byddai yntau yn ysgwyd gan 
chwerthin wrth gael ei gornelu felly. Yn gryf ei synwyr ac yn 
gryf ei meddwl, yr hynotaf o ferched yr ardal. Yr oedd wedi 
darllen gryn lawer ar lyfrau, yn gynefin a’r ysgrythyr, ac yn deall 
pynciau yn glir. Unwaith yr oedd yn o isel ei phrofiad yn y seiat. 
“ Mi wn ym mhle mae’r drwg,” ebe hi. “ Byw yr wyf ormod ynof 
fy hun yn Ile myned allan at y gwirionedd fel y mae yn yr Iesu. 
Arno ef y dylwn bwyso, ac nid ar fy ffydd neu fy nheimladau.” 
Gwr o ddirnadaeth yw ei mab, Robert Owen Aberdesach. “ Y 
peth dywaetha ddwedodd hi wrtha’i,” ebe fe, ‘‘ oedd gofyn a oedd 
y cyfamod yn dal? Fod y diafol yn dweyd wrthi fod y cyfamod 
wedi torri. Meddwn innau, ‘ Mae’r cyfamod yn dal.’ ‘ Yr ydw’i 
yn safi, ynte, felly, achos yr ydw’i yn rhwymyn y cyfamod ers pum 
mlynedd a thrigain.’ Ac yna, meddai hi, ‘ Nid ofnaf pe symudai 
y ddaear.’” Cerddodd ddwywaith ir Bala ir Sasiwn. Byddai 
hi a’i gwr yn hamddenol a difyr iawn efo’u gilydd. 


Evan Thomas y crydd, hawdd ei dramgwyddo, hawdd ei 
gymodi. Cyson a phrydlon yn y moddion. Yn ei flynyddoedd 
olaf, heb fod yn flaenor, efe a alwai ar rai i gymeryd rhan gyhoeddus. 
O ysbryd gwir grefyddol. Gwr o Eifionydd, a geid yn ymgomio 
ag Eben Fardd yn amlach na neb ond Robert Parry Maesglas, 
gwr arall o Eifionydd. Dawn ganddo i adrodd straeon am yr 
hen gymeriadau. Yr oedd efe yn ramadegwr yn ol ei radd, ac yn 
athraw ar y dosbarth athrawon. Ni ddaeth yn aelod o’r eglwys 
hyd ei gystudd olaf, ac edifeiriol iawn ydoedd oherwydd hir oedi. 
Holwyddorydd y plant go neilltuol oedd Owen Jones, a go neilltuol 

mewn gweddi. Robert Jones y gof oedd ddyn o synwyr cryf. Yn 
atyniadol iawn i blant. Ceid gweled yr ysmotiau gwynion ar ei 
wyneb wedi i’r plant fod yn ei gusanu. Pan fyddai eisieu gwared 
o’r plant, curai ei einion 4’i ffedog ledr, a diangent yn y fan. 
Gwelid hwy drachefn ymhen rhyw awr o amser yn ysbio oddeutu’r 
drws, a oedd croesaw iddynt ddod i mewn ai peidio ? Cafodd dro 
amlwg yn ’59. Meddwi cyn hynny. Y chwant yn dod yn gryf 
drosto ar brydiau. “’Rwyf wedi penderfynnu na ddaw diferyn 
fyth dros fy ngwefusau,”’ ebe fe. Bu farw ymhen saith mlynedd 
ar ol y diwygiad 4’i goron ar ei ben. 


Bu yma rai gwragedd, hefyd, go neilltuol heblaw Ann Roberts. 
Hen wragedd oedd rhai ohonynt wedi meistroli Gurnall, ebe Mr. 
John Williams. Mam Owen Evans Mur Mawr—dyna un. Eben 
Fardd a hoffai ei chymdeithas. ‘‘ Yr hen tybed yma sy’n fy mhoeni 
i,’ ebe hi: sef ydoedd hynny, nid gwadu pendant, ond tuedd 
anghrediniol y meddwl. Unwaith yr oedd hi yn aros yn nhy capel 
Gosen ar adeg Cyfarfod Misol. Yr oedd William Hughes Edeyrn 
yn pregethu o flaen James Donne. Gwr meddylgar fel y gwyddys 
oedd William Hughes; a’r tro hwn fe gafodd oedfa a lewyrch 
arni. Wedi myned i’r ty, ebe’r hen wraig wrtho, “ Wel, mi godaist 
ar flaenau dy draed rhag i’r donn yna fyned dros dy ben.” Sian 
Jones, gwraig Hugh Jones, a fedrai nyddu straeon gyda’r rhwydd- 
ineb mwyaf. Pan geid nad oeddynt ddim yn Ilythrennol wir, dim 
ond yn ffigyrol wir, tynnai hynny beth oddiwrth ei dylanwad gyda 
gwyr y llythyren. Yr oedd hi’n Illawn afiaeth. Gorfoleddodd 
lawer gwaith law-yn-llaw 4 merched eraill. Pan yn ddeg a phedwar 
ugain oed hi ddanghosai ar dro y medrai ddawnsio cystal ag yn y 
dyddiau gynt. Heb sén am eraill, megys Catrin William, gweddw 
Griffith Williams Bwlan, a Mary Jones, un hynod iawn yn ei ffordd 
oedd Siani Ellis, mam Robert Griffith, blaenor ym Moriah. Un o’r 
Capel Uchaf oedd hi, a Hawn mwy o ddelw’r Capel Uchaf arni. 
Sian yn myned at Evan Thomas ar ddydd diolchgarwch i ofyn 
iddo pa faint a ddylai hi roi yn y casgl. “ Faint sy gynochi ?” 
gofynnai yntau. ‘‘ Hanner coron.” ‘“‘ Oes peidio bod arnochi am 
lo?” “Dim ond am gant, ac mi gaf dalu pan leiciai.” ‘“‘ Taechi 
yn rhoi swllt, mi roech fwy na neb.” Siani Ellis yn rhoi’r hanner 
coron i gyd. Pan gyfarfyddodd Evan Thomas 4 hi drachefn, 
mi ofynnodd iddi sut yr oedd hi wedi gwneud. “‘ Mi rhois 0 i gyd,” 
ebe hithau.. “ Ac arnoch i am gant o lo?” “Ie,” ebe hithau, 

“mi ddaw o rywle.” Cyn nos yr oedd hi wedi derbyn saith swillt. 
Ar y dydd diolchgarwch hwnnw, fe alwodd nai iddi gyda hi na 
welodd mono erioed o’r blaen. A thranoeth hi dderbyniodd 
ychwaneg drachefn. Yr oedd yn gref o gorff. Hi elai, wedi troi 
ei phedwar ugain oed, gyda rhaff a chryman, a chyrchai adref ar 
ei chefn faich o eithin digon trwm i ddyn. Danghosid gofal mawr 
am dani, ac nid elai diwrnod heibio heb iddi gael digonnedd; ond 
elai aml fore heibio heb foreubryd; ac ar y boreuau hynny fe’i 
clywid hi yn moli a gorfoleddu. Ni feddai gryfder meddwl neill- 
tuol: ei neilltuolrwydd oedd ei chrefyddolder. Ei myfyrdod a 
lwyr-lyncwyd ym mhethau Ty Dduw. Ni feddai ddeunydd ym- 
ddiddan am ddim arall, pwy bynnag a alwai gyda hi, hen neu 
ieuainc. Ebe Mr. John Williams am dani: “ Hen wraig neilltuol 
oedd Sian Ellis: mawr ei ffydd a’i chariad a’i lawenydd. Mynych 
y byddai hon pan yn nyddu gyda’r droell, a’r Beib] agored ar y 
ford, yn taro ei llygad ar adnod, ac yn myfyrio arni nes yr enynnai 
tan ac y llamai mewn gorfoledd, heb fod neb yn y t¥ ond hiei hunan.”’ 
Ebe Mr. John Jones Llanfaglan: “‘’Roedd Siani Ellis yn byrlymu 
fel ffynnon: ’roedd hi’n byw yn y pethau. Yn ei thy yn nyddu 
efo’i throell, canu a gweddio y byddai hi; yn y capel yr oedd fel 
un ar dorri. Ar ryw adeg o orfoledd neilltuol, hi a apeliai at y 
bardd, ‘ Dowch Eben, camolwch o! ’Rydw’i yn methu a gwneud 
digon.’ Ateb Eben oedd crio.” Ar hyd y blynyddoedd meithion 
ni feddylid am dani ond fel un ag yr oedd ei hymddiffynfa yng 
nghestyll y creigiau, a bod ei bara a’i dwfr yn sicr. “ Angel yr 
Arglwydd a gastella o amgylch y rhai a’i hofnant ef ac a’u gwared 
hwynt.” 


Adroddiad yr ymwelwyr a’r ysgol Sul yn 1885: “ Dysgir 
y plant mewn rhan o’r Ilyfr bach a’r cerdyn. Egwyddorir y plant 
yn y Rhodd Mam a’r Rhodd Tad yn effeithiol. Ni arferir y wers- 
daflen eto. Bechgyn rhy ieuainc yn gofyn cwestiynau ar eu 
hadnod, a hynny yn ambhriodol. Hanesiaeth a daearyddiaeth 
ysgrythyrol yn ddiffygiol. Eisieu rhyw gynllun i greu mwy o 
fywiogrwydd ac ynni drwy’r holl ysgol. William Griffith Penygroes, 
E. Williams Llanllyfni, John Roberts Llanllyfni.” 


Rhif yr aelodau yn 1900, 108. 


LLANLLYFNI, LLANDWROG, A LLANWNDA. 


ARWEINIOL. 


Mae plwyf Llanllyfni yn gorwedd rhwng dau drum o fynyddoedd 
yng nghantref Uwchgwyrfai, saith milltir i’r de-orllewin o dref 
Caernarvon. Fe ddwg yr enw oddiwrth yr afon Llyfnwy, sy’n 
codi yn llynnoedd Nantlle, yn rhan uchaf y plwyf. Mae terfyn pen 
dwyreiniol y plwyf yn agorfa ramantus Drws-y-coed, a chyrraedd 
o bobtu’r afon i’w derfyn gorllewinol yn agos i’r brif-ffordd rhwng 
Clynnog a Chaernarvon. Y terfyn gogleddol rhwng Penygroes a’r 
Groeslon yn Ffrwd-garreg-wen; y terfyn deheuol, afon Bryn-y- 
gro, rhyngddo a phlwyf Clynnog. Y boblogaeth yn 1841, 1571 ; 
yn 1871 yn 4013; yn 1901 yn 5762. Y mae'r capeli yma yn y 
plwyfhwn: Salem (Llanllyfni), Talysarn, Nebo, Bethel (Penygroes), 
Hyfrydle, Tanrallt, Saron, ynghydag ysgoldy Penchwarel. 


Llandwrog sydd blwyf yng nghantref Uwchgwyrfai ar fin 
beisfor Caernarvon, ar Sarn Alun, a phum milltir ir de-orllewin 
o dref Caernarvon. Rhennir ef yn ddwy ran, yr uchaf a’r isaf. 
Cynnwys weithfeydd copr Drws-y-coed a chwareli llechi Nantlle 
a’r Cilgwyn. Y rhan fwyaf o’r plwyf yn stad Glynllifon. Y 
boblogaeth yn 1841, 1923; yn 1861, 2825; yn 1871, 3425; yn 
1901, 4247. Cynnwys y capeli yma: Bryn’rodyn, Bwlan, Carmel, 
Cesarea, Baladeulyn, Brynrhos, ynghydag ysgoldai y Bryn a’r 
Morfa. 


Llanwnda (Llan Wyndaf), plwyf yng nghantref Uwchgwyrfai, 
ar y ffordd fawr o Gaernarvon i Bwllheli. Y boblogaeth yn 1841, 
1264; yn 1871, 1922; yn 1901, 2107. Cynnwys y capeli yma: 
Rhostryfan, Rhosgadfan, Glanrhyd, ynghydag ysgoldy Libanus. 


Poblogaeth plwyf Llanllyfni a rhan uchaf Llandwrog yn bennaf 
yn chwarelwyr ; Llanwnda yn gymysg chwarelwyr ac amaethwyr ; 
rhan isaf Llandwrog yn amaethwyr. Y plwyfi hyn cydrhyngddynt 
yn cynrychioli pobl Arfon yn o deg. Nid yw tén y chwarel mor 
amlwg yn unlle yma ag yn Bethesda a Llanberis, a’r cylch. Yn 
Nebo, ar fynydd Llanllyfni, y gwelir effaith unigedd y Iethrau 
mynyddig, a lle mae plwyf Llandwrog yn terfynu ar y mor fe 
welir pobl led debyg i bobl pentref Clynnog. Y chwarelwr ar y 

cyfan sy’n teyrnasu, sef y chwarelwr gwledig yn hytrach, a rhyw 
gymaint mwy, at ei gilydd, o naws natur arno, nag sydd ar chwarel- 
wr y cylchoedd eraill a enwyd, mewn blynyddoedd diweddar. 


Mae pobl ardal Nebo, fel pobl ardal y Capel Uchaf, yn prysur 
newid, a’r hen dylwyth cynhenid mewn gwirionedd wedi colli. 
Eithr fe gafwyd un enghraifft ohonynt, a ddaeth yn adnabyddus 
i Gymru benbwygilydd, sef Robert Jones, gweinidog y Bedyddwyr. 
Magwyd ef gyda’r Methodistiaid hyd nes ydoedd yn ugain mlwydd 
oed. Er ddarfod iddo fyned yn Fedyddiwr gorselog, eto o ran ei 
nodweddion arbennig fe safai ar ei ben ei hun yn hollol yn yr enwad, 
a pherthynai yn gwbl i grefyddwyr y rhanbarth gwledig hwn. 
Gwelid delw hen bob] mynydd Llanllyfni yn amlwg arno yn syml- 
rwydd unplyg ei nodweddiad, yn llymder cyfyng ei argyhoeddiadau, 
yng ngonestrwydd didwyll ei amcanion a’i rybuddion, yng ngwres 
ei brofiad crefyddol, yn firydlif ei ddawn, yng ngerwinder anghoeth- 
edig ei ymadroddion a’i ddull. Hen grefyddwyr Nebo a’r Capel 
Uchaf,—Robert Jones, heb droi yn Fedyddiwr, oeddynt, heb ddarllen 
cymaint ag ef, ac heb fod, gyda rhai eithriadau, o gynneddf gyn 
gryfed, ac am hynny efallai yn cael eu cludo yn fwy amlwg gan 
awelon teimlad ar hwyliau uchel. 


Fe geir amrywiaeth hynod mewn hinsawdd a golygfa, yn yr 
olaf yn fwyaf neilltuol, o fewn cylch mor fychan. Egyr yr olygfa 
o Dalsarn tua’r Baladeulyn yn raddol o flaen y llygaid mewn swyn 
hudol a chyfaredd a chyfrinedd na welir mo’r cyffelyb ond anfynych 
yn ddiau; ar fynydd Llanllyfni fe geir gwlad lom a gwylltedd 
unig ; o Lanwnda a rhannau o Landwrog mae bannau’r mynydd- 
oedd ar un tu, ac yn ymestyn i’r pellter ar y tu arall y mae Mon 
a’r mor. Nid anhawdd dychmygu fod arlliw yr hin a’r olygfa yn 
ganfyddadwy ar nodwedd y bobl, ac ar ffurf eu cymeriad crefyddol. 


Y mae lliaws o olion henafol yn yr ardaloedd hyn, ac adroddir 
nifer o chwedlau y tylwyth teg a straeon rhamantus, rhai ohonynt 
ar ffurf hanesyddol. Y chwedlau hynny oedd yn gyfran helaeth 
o ymborth ysbrydol y bobl.o’u mebyd am lawer oes. Bu yn yr 
ardaloedd hyn gymeriadau nodedig a rhamantus. Un o’r cyfryw 
oedd Angharad James, o’r Gelliffrydau, yr adroddir ei hanes yng 
Nghofiant John Jones. Yr oedd ei thaid a’i nain hi hefyd yn bobl 
go neilltuol yn eu ffordd. Yr oedd John Jones yn hanu o'r un 
teulu ag Angharad. Gwraig hynod oedd Martha’r Mynydd. 
Rhydd Robert Jones yn ei Ddrych yr Amseroedd adroddiad 0’i 

chastiau. Fe ddeuai liaws i’w th¥ i wrando ar ryw “ anweled- 
igion,” fel y galwai Martha hwy, yn pregethu. Fe fyddai’r 
anweledigion yn amlygu eu hunain yn nhy Martha wedi eu gwisgo 
mewn gwisg wen laes, y naill neu’r llall ohonynt ar eu tro, Mr. 
Ingram y galwai hi y naill, a Miss Ingram y Ilall. Ni byddai Martha 
ei hun yn y golwg, os nad hi ei hunan oedd y naill a’r llall o’r ddau 
anweledigion hynny, yr hyn o’r diwedd a ddaeth yn lled amlwg. 
Rhyfedd y son, yn ol Owen Jones yn ei Gymru, fe ddaeth Martha’r 
Mynydd yn aelod o Salem Llanllyfni ymhen amser, a chyfaddefodd 
ei thwyll. Nid yw’r hanes yn profi fod y bobl mor ddiwybod ag yr 
honwyd, gan fod rhai tebyg i Martha’r Mynydd yn ein dyddiau 
ni yn hudo gwyddonwyr enwog weithiau a gwyr o ddysg. Er 
hynny, fe deifl yr hanes oleu ar gyflwr y bobl. 


Bu’r llwyddiant amlwg ynglyn 4 gweithfeydd copr Drws-y-coed 
a’r chwareli llechi yn y gymdogaeth oddeutu 150 o flynyddoedd yn 
ol yn foddion i ddwyn llawer o bobl o ardaloedd eraill i’r lle, a lliaws 
o’r rhai hynny yn ddynion go anwar a difoes. Y pryd hwnnw yr 
oedd y Telyrnia yn ei rwysg, sef tafarn a gedwid yn agos i dollffordd 
y Gelli, gan William ab Rhisiart a’i wraig Marged uch Ifan. Merch 
nodedig ydoedd Marged, yn gallu gwneud telyn a chrwth a’u 
chware, a’i chwsmeriaid yn dawnsio oi hamgylch wrth ddrws y 
dafarn ar brynhawn hafaidd. Hona fu yn ol hynny ym Mhenllyn 
Llanberis yn chware ei champau, fel yr adroddir gan Pennant a 
Bayley Williams. 


Poenid ambell i Lot y dyddiau hynny gan ymddygiad ofer 
lliaws, yn enwedig ar y Suliau. Hela gyda chWn, crynhoi ynghyd 
i adrodd chwedlau, ymladd,—dyna arfer llaweroedd ar y Suliau, 
nes i gynnydd crefydd yn y wlad a chynnydd yr Ysgol Sul eu 
gwarthnodi. Coffeid yr ymgesglid i Glwt-y-foty yn ardal Bryn’- 
rodyn ichware’r bél droed ar y Sul. Yr oedd y chware hwnnw yn 
gyffredinol iawn drwy’r wlad ar Sul, gWyl, a gwaith yn nhymor 
cychwyniad Methodistiaeth. Chwareuid yn y fynwent yn gyff- 
redin, ar ol gwasanaeth y bore yn y Ilan, os byddai’r tywydd yn 
caniatau. 


Yr oedd ysgolion dyddiol yn dechre lliosogi yn y wlad, er yn 
brin, oddeutu’r adeg yr oedd eglwysi hynaf y Methodistiaid yn 
cychwyn. Yr oedd John Roberts wedi agor ysgol yn Llanllyfni 
yn lled fuan ar ol cychwyn yr eglwys yno. Yr oedd John Parry 
(Caer) yn myned i un o ysgolion Madam Bevan ym Mrynrodyn yn 

blentyn. Ganwyd ef yn 1775. Coffheir yn ei Gofiant ef (t. 16) 
yt agorwyd ysgol Seisnig yn Ffrwd-yr-ysgyfarnog ar Mehefin 10, 
1787, mewn t¥ eang, a bod yr athraw, David Wilson, yn ysgolhaig 
thagorol. Aeth John Parry yno yn fuan iawn ar ol agor yr ysgol, 
ac yr oedd wedi bod gyda John Roberts Llanllyfni cyn hynny. Yr 
oedd cyfleusterau y cyfnod hwnnw, mewn ffordd o addysg gyfi- 
redin, mewn rhai mannau, yn fwy nag a dybir weithiau. 


Mewn cyfnod diweddarach, drwy ddilyn esiamp] Eben Fardd, 
fe wnawd nid ychydig yn y cylchoedd hyn drwy gyfrwng y cyfarfod- 
ydd lenyddol. Tebyg fod eu dylanwad hwythau yn Ieihau gyda 
chynnydd addysg gyffredin ; ond fe fuont yn wasanaethgar ar un 
tymor yn niffyg manteision Nawnach. 


Mae adroddiad yr ymwelwyr a’r Ysgol Sul yn Nosbarth Clyn- 
nog am 1857 ar gadw. Dyma fe: ‘ Yr ysgolion oll yn cael eu 
cario ymlaen braidd ar yr un cynllun, ac yn yr un dull, mewn rhan 
yn darllen rhag eu blaen, ac mewn rhan yn holi wrth ddarllen. 
Cyffyrddid yn ysgafn 4 gramadegu mewn ychydig o ddosbarthiadau ; 
ond yr oedd y syniad yn bur gyffredinol nad gweddus fyddai ym- 
ollwng yn ormod ir dull hwn. Yr oedd canu cyffredinol da, fel 
y tybiem ni, ynddynt oll braidd. Yr holi cyffredinol ar ddiwedd 
yr ysgol yn fedrus, yn flasus ac yn fuddiol. Danghosid trefn dda 
a disgyblaeth. Yr oedd agwedd y lliaws yn brydferth a gweddaidd. 
Oddiwrth rai samplau a dynnent ein sylw, yr oeddem yn bwriadu 
cynnyg yn ostyngedig ychydig 0 awgrymiadau o duedd i wella 
cyflwr yr ysgolion. (1) Fod i’r arolygwr ymdrechu dosbarthu y 
plant bach yn nifer mor gymwys a chyfartal i’w gilydd ag a’u 
gwnelai yn hylaw i athraw neu athrawes eu trin a’u dysgu yn 
effeithiol. (2) Fod i bob athraw ymdrechu peidio a derbyn neb 
iw ddosbarth, na gollwng neb allan ohono, heb gydsyniad yr 
arolygwr. (3) Fod ir holl athrawon ymgyrraedd 4a’u holl egni at 
y nod o fedrusrwydd meistrolaidd mewn darllen yn eu dosbarth- 
jadau. Gofidus yw addef fod nifer fawr o’r rhai sydd yn eu Testa- 
mentau a’u Beiblau, fel y dywedwn, yn ddarllenwyr hynod o 
fusgrell ac amherffaith wedi’r cwbl. (4) Tra yr ydym yn coleddu 
syniadau uchel a pharchus am yr hen athrawon sydd wrth y gorch- 
wyl o addysgu plant bach, a’u cymeryd oll gyda’u gilydd, eto rhaid 
i ni ddweyd y gwelwn ychydig nifer gyda’r gorchwyl yn llwyr 
anghymwys iddo ar gyfrif eu henaint,—eu clyw yn drwm, &c. 
Cynghorem yr arolygwyr i symud y cyfryw i leoedd eraill. Eto 

gofaler am wneud hynny gyda doethineb a phwyll. (5) Fod ir 
holl athrawon sydd yn dysgu plant amcanu at fwy 0 amrywiaeth. 
Gwna hynny yr addysg yn fwy difyrrus ac effeithiol. Yr un modd 
hefyd yr athrawon sydd yn dysgu rhai yn dechre yn eu Testamentau. 
Wedi darllen, neu wrth ddarllen y bennod, gofyner ychydig arni, 
fel y caffer gwybod a ydys yn deall y cynwysiad. Hefyd, holer 
o’r Rhodd Mam, Rhodd Tad, yr Hyfforddwr, neu Holwyddoreg 
Hughes Nerpwl ar yr hanesiaeth ysgrythyrol. Waith arall, cau y 
llyfrau, a rhoi gwers mewn sillebiaeth. Caiff yr athrawon drwy 
hyn fantais i wybod a ddarfu’r plant ddysgu’r llythrennau yn 
gywir cyn eu symud o’r Egwyddor. (6) Fod i'r athrawon alw sylw 
eu dosbarthiadau at berthynas y gair 4 hwy, ac hefyd ymdrechu eu 
cael i feddu dirnadaeth fwy eglur o athrawiaethau crefydd, ac i 
ochel pob ysgafnder a hyfdra cnawdol uwchben gair Duw. (7) 
Fod yr ysgol athrawon, yr hon, ni hyderwn, sydd yn cael ei chynnal 
ym mhob cymdogaeth, yn cael ei threulio i egluro mwy ar bynciau 
sylfaenol crefydd. Ni all yr athrawon ddangos y pynciau hyn yn 
eu harbenigrwydd a’u pwys priodol i’w dosbarthiadau, oni byddant 
wedi eu hyfforddi yn dda ynddynt eu hunain.” Eiddo Eben Fardd 
yw’r llawysgrifen yn yr adroddiad uchod, debygir. 


Ynglyn a’r ysgolion y mae dosbarth Clynnog ar wahan i ddos- 
barth Uwchgwyrfai. Rhoir yma adroddiad ymwelwyr y Can- 
mlwyddiant (1885) 4 dosbarth Clynnog: “ Nifer yr ysgolion (yn 
cynnwys un gangen-ysgol), deg, sef Capel Uchaf, Seion, Brynaerau, 
Ebenezer, Saron, Bethel, Nebo, Penychwarel (cangen), Llanllyfni 
a Bwlan. Ymegynullodd y nifer fwyaf o’r ysgolion yn dra phrydlon, 
yn neilltuol felly Capel Uchaf, Ebenezer, a Phenychwarel. Gallwn 
nodi Ebenezer a Saron fel y ddwy ysgol y cedwir y cyfrifon manylaf 
ynddynt. Cedwir ganddynt restr o holl aelodau yr ysgol; cyfrif 
o bresenoldeb pob aelod ar wahan; cyfrif o lafur pob aelod ar 
wahdn. Ymbherthynas 4 dysgu allan, yn ysgolion Brynaerau a 
Bwlan fe nodir y maes i ddysgu allan ohono, ac el yr ysgrifennydd 
neu arall drwy’r dosbarthiadau i wrando’r adroddiadau. Mae 
angen am fwy o unffurfiaeth yn y drefn o ddwyn yr ysgolion ymlaen, 
sef amser casglu llafur, amser canu, &c. Lle ceir ystafelloedd ar 
wahan i’r plant, sef yn Nebo, Llanllyfni, Bethel a Bwlan, daw’r 
plant i fedru darllen yn gynt. Y diffyg mawr ydyw diffyg cynllun 
gyda’r wers-ddarllen, a dyma’r achos fod yr ysgolion yn gyffredinol 
heb ddilyn taflen y maes llafur. Rhy fychan o sylw a delir i am- 

gylchiadau yr ysgolion gan yr eglwysi yn gyffredinol. E. Williams.” 
“ Ymwelwyr Dosbarth Clynnog, Edmund Williams a John Roberts 
Llanllyfni, a William Griffith Penygroes. Amser, Medi 27 hyd 
Tachwedd 1, 1885. O’r deg ysgol, y liosocaf ydyw Bethel, yna 
Salem, yna Bwlan, wedi hynny Nebo, yna Brynaerau a Chapel 
Uchaf, wedi hynny Ebenezer, yna Saron, Seion a Phenychwarel. 
Rhagorai Capel Uchaf, Ebenezer a Phenychwarel mewn pryd- 
londeb. Edmygem yn fawr ysgol y Capel Uchaf yn hyn mewn 
ardal mor wasgarog. Bendith fawr fyddai cael diwygiad mewn 
prydlondeb drwy’r dosbarth. Y canu yn fendigedig yn Llanllyfni 
ar ddiwedd yr ysgol. Cenid un o donau Sankey yn swynol ac 
effeithiol dros ben. Adrodd y Deg Gorchymyn a holi’r Hyfforddwr 
yn y Bwlan yn dda ac effeithiol. Teimlem ein hunain yn cael ein 
cario yn ol i gyfnod y tadau, pan oedd yr holi yn cyfuno y ddwy 
elfen, yr adeiladol a’r dyddorol. Arfer dda a geir yn Ebenezer, 
sef y brodyr ar y naill Sul a’r chwiorydd ar y llall, yn adrodd testyn 
pregeth y bore. Nifer o ddosbarthiadau ym mhob ysgol heb 
wneud dim ond darllen yn unig; eraill yn darllen ychydig ac 
esbonio llawer, heb esgeuluso dadleu brwd yn aml ; eraill yn darllen, 
esbonio, a chymwyso ; eraill yn darllen a chymwyso heb esbonio 
nemor. Nid yw tynnu gwersi ac addysgiadau a chymwyso’r gwir- 
ionedd yn cael y sylw priodol yn y rhan fwyaf o’r dosbarthiadau. 
Ychydig mewn cymhariaeth yn gwneud defnydd o dafleni gwersi 
y Cyfundeb. Ychydig o blant mewn cymhariaeth mewn rhai 
ysgolion. Yn eraill y chwiorydd mewn lleiafrif mawr, yn neilltuol 
felly yn Nebo. Ai tybed fod angenrheidrwydd am gymaint o 
absenoli o’r ysgol ? Mewn 13 dosbarth mewn un ysgol yr oedd 61 
o’r aelodau yn bresennol a 25 yn absennol. Tri dosbarth a geid 
yn gyflawn o’r tri arddeg. Ai tybed fod yn rhaid i’r bedwaredd 
ran o’r ysgol fod yn absennol ? Yr oeddym yn tybio fod gan yr 
athrawon le i ystyried fod ar eu llaw hwy lawer i’w wneud tuag at 
gadw y dosbarth ynghyd. Ofnem fod diffyg lafur rhai athrawon 
yn difwyno’r dosbarth. Eraill yn treulio’r amser gyda phethau 
anymarferol, ac uwchlaw cyrhaeddiadau yr aelodau, megys holi 
daearyddiaeth mewn dosbarth gwragedd, neu holi am rannau 
ymadrodd a dadansoddi brawddegau, gan ymfoddloni ar hynny 
yn unig. Eraill 4 gormod tuedd ynddynt i holi ac ateb y cyfan 
eu hunain, a phregethu cryn lawer at hynny. Mewn ychydig o 
enghreifftiau yn unig y cawsom le i ofni fod yr athraw heb fod i 
fyny 4’r hyn a olygir wrth gymhwyster i’w ddosbarth. Gwasan- 
° 


106 


aethed yr enghraifft a ganlyn: darllenai dosbarth yn Actau ii. 17, 
“A bydd yn y dyddiau diweddaf, medd Duw, y tywalltaf o’m 
Hysbryd ar bob cnawd.’ Cwestiwn,—Pa beth o olygid wrth y 
dyddiau diweddaf? Gwahanol atebion: diwedd yr hen oruch- 
wyliaeth, yr oruchwyliaeth newydd, dinystr Jerusalem, diwedd y 
byd. Cadarnhau yr ateb mai diwedd y byd oedd i’w ddeall! 
Angen mawr yr ysgol ydyw athrawon cymwys ac ymroddedig. 
Awgrymem y priodoldeb o gael dosbarth athrawon, neu ddosbarth- 
iadau yn yr ysgol yn ol eu gwahanol safonau, 1 fyned drwy’r gwersi, 
fel y byddo’r oll o’r ysgol yn ymlwybro yn yr un cyfeiriad, ac fel 
y gallai’r holi a’r ateb yn y diwedd fod yn rhyw grynodeb o waith 
yr ysgol. William Griffith.” 


Eto, adroddiad ymwelwyr Dosbarth Uwchgwyrfai: “ Y 
dosbarthiadau ieuengaf. Y dosbarth isaf:—Ystyriwn y dylai y 
dosbarth hwn gael bwrdd a’r wyddor arno wedi ei osod i fyny, fel 
y gallai pob un ei weled hebsymudo’ile. Pe baei’rathraw gymeryd 
ond rhyw chwech neu saith llythyren bob Sul, a chyfyngu sylw 
y plant at hynny, byddai eu cynnydd yn fwy amlwg. Yr ail 
ddosbarth :—Credwn mai cardiau neu fwrdd ddylid ddefnyddio 
gyda’r dosbarth hwn hefyd. Anogem ir wers gael ei chyfyngu 
i ychydig eiriau, megys Un Duw sydd. Y trydydd dosbarth :— 
Dylai llyfrau y dosbarth hwn fod wedi eu rhwymo lawer yn well. 
Dylid cadw golwg ar addysgu yn drwyadl. Sylwadau cyffredinol :— 
Pethau yn peri gwastraff ar amser yr ysgol: gwaith rhai athrawon 
yn gofyn i bob aelod o’r dosbarth, y naill ar ol y Mall, gwestiwn 
na allai fod gwahaniaeth barn arno, ac na ellid mo’i ateb ond mewn 
geiriau cyffelyb. Mewn dosbarth 0 rai mewn oed, fe ofynnwyd i bob 
un a oedd adnod neilltuol wedi ei darllen yn gywir o ran sain y 
geiriau. Rhai athrawon yn dibynnu gormod ar eu gwybodaeth 
gyffredinol, heb baratoi ar gyfer y wers. Mae’n bosib] i ddosbarth 
wastraffu llawer o amser yn ymbalfalu gyda chwestiwn amwys. 
Rhai athrawon yn ymddiried y gwaith o ofyn cwestiynau i’r dis- 
gyblion yn unig, a’r rhai hynny weithiau yn anaddfed eu barn. 
Anogem fod trefn a lleoliad y dosbarthiadau yn cael sylw, gan 
amcanu eu cadw mewn pellter priodol oddiwrth eu gilydd. Dy- 
munol fyddai i’r athrawon sefyll gan wynebu’r dosbarth. Llawen- 
heid ni yn ddirfawr yn yr olwg addawol, lafurfawr ac ymroddgar 
agaem ar yr ysgol. O. J. Roberts Cesarea, William Thomas 
Hyfrydle, T. Lloyd Jones Talsarn, Owen Jones Talsarn, H. R. 
Owen Brynrhos, John Thomas Horeb.” 

Y tabl yma a ddengys y modd yr ymganghenodd yr eglwysi 
o eglwys Llanllyfni, yn uniongyrchol new’n anuniongyrchol, ynghyda 
blwyddyn eu sefydliad : 
Salem 
1766 


Brynrodyn 
1789 


Bwlan 
1815 


Rhostryfan Talsarn 
1821 1821 


Carmel | 
1826 
Cesarea 

1842 


Nebo 
1843 


Bethel 
1845 Baladeulyn 
1862 


Hyfrydle 
Rhosgadfan 1866 
1877 
Brynrhos 
1880 Tanrallt 
Saron 1882 


Glanrhyd . 
1899 


Erbyn 1899, pan sefydlwyd eglwys Glanrhyd, yr oedd y “ ped- 
war William” wedi myned yn un arbymtheg o eglwysi, sef pedair 
eglwys ar gyfer pob un o’r pedwar William. Yn niwedd 1900 yr 
oedd rhif yr 16 eglwys hyn yn 3627. Eithr petryal teyrnas nefoedd 

oedd y pedwar William, sef rhif cyfrin y nef. Nid mewn lliosowg- 
rwydd y mae’r dirgelwch, ond mewn perthynas. Yr oedd y pedwar 
o un galon yng ngwaith yr Arglwydd. Pedwar oeddynt ar eu 
cychwyniad o’r Berthddu, ond pump ar eu sefydliad yn y Buarthau, 
gan i ferch ymuno 4 hwy, gan wneud y rhif yn bump, sef y naill 
hanner i rif deddf ac awdurdod. 


Gwelir ddarfod i bump o eglwysi ymganghennu o Frynrodyn 
a phedair o Dalsarn, a phedair, yn uniongyrchol, o Lanllyfni, un o 
Rostryfan ac un o Fethel. Fe ddywedodd William Dafydd, yn y 
dull digyffro a oedd yn arwyddo afiaeth ysbryd, yn y seiat nesaf 
wedi i’r haid gyntaf ddisgyn ar Frynrodyn, nad oedd hynny ond 
dechre, ac y gwelid llu yn dod allan o’r hen gwch yn yman. Ac 
felly y cyflawnodd yr Arglwydd. Gwirir drwy’r oesau bennill a 
fu’n cael ei briodoli i Morgan Llwyd, pa un ai ar sail digonol ai 
peidio : 
*Dyw hi eto ond dechre gwawrio, 
Cwyd yr haul yn uwch i’ lan; 


Teyrnas Satan aiff yn chwilfriw, 
Tesu’n frenin ym mhob man. 


SALEM, LLANLLYFNI.* 


Tri lle a gysegrwyd i enw John Jones,—sef yr un John Jones yn 
arbennig o’r holl dylwyth Iliosog a fu’n dwyn yr enw,—nid amgen 
Dolwyddelen, Llanllyfni a Thalsarn. Cysegrwyd eglwys plwyf 
Llanllyfni i Redyw Sant. Ni Wyrnemor neb am hynny, ond 
gwyr lliaws mawr am John Jones Dolyddelen a John Jones 
Llanllyfni, a liaws mwy fyth am John Jones Talsarn, canys yno 
ac nid yma yr oedd efe yn aelod. Saif y pentref ar yr ochr ddeheuol 
ir afon ar y ffordd fawr o Gaernarvon i Dremadoc. Fe dybir fod 
eglwys y plwyf wedi ei helaethu i’r ffurf bresennol yn 1032. Yn 
1784 y pregethwyd yn y pentref yn gyntaf, hyd y gwyddys, gan y 
Bedyddwyr, a dwy flynedd yn ddiweddarach y bedyddiwyd yma 
am y tro cyntaf. (Hanes y Bedyddwyr, Spinther James, III. 348.) 
Fe ddywed Michael Roberts fod y Morafiaid yn y Ie o flaen y 
Bedyddwyr. Yn 1870 y cychwynnodd yr Anibynwyr, yn hen 
gapel y Sandemaniaid, a oedd wedi myned yn ddiwasanaeth. 
(Hanes yr Eglwyst Antbynnol, III. 232). Fe ddywed Michael 
Roberts, pa fodd bynnag, y bu ganddynt bregethu yma yn 1799, 
a’r Wesleyaid yn 1802. 


Y cyntaf erioed, o blwyf Llanllyfni, a fu’n gwrando ar y Method- 
istiaid, ebe Michael Roberts, ydoedd William Williams y Buarthau. 
Yr oedd y William Williams hwnnw yn ewythr o frawd ei fam i 
Michael Roberts. Ar nos Sul, yn niwedd y flwyddyn 1758, yr aeth 
efe i wrando pregethwr dieithr 6’r Deheudir yn y Berth-ddu bach ym 
mhlwyf Clynnog. Yr oedd Nanney, periglor Clynnog, ebe Michael 
Roberts, yno o dan y ffenestr yn gwrando ar yr un bregeth. Fe 
gafodd William Williams fendith o dan y bregeth, ac o hynny allan 
fe ymroes i wrando ar y Methodistiaid. A mynych, ebe ei nai, y 
cyrchodd efe i Leyn, i Glynnog, i Bryn-y-gadfa, ac i’r Waenfawr i’r 
amcan hwnnw. Yn fuan ymunodd William Dafydd, car agos i 


* Ysgrif W. W. Jones, (Cyrus), yn dwyn yr hanes i lawr i 1879. 
Erthyglau gan Mr. R. Jones (Asiedydd), yn y Drysorfa, 1885. Ysgrif ar 
yt Ysgol Sul gan Asiedydd, yn dwyn yr hanes ilawr i 1882. Byrr-gofiant o 
Ffyddloniaid eglwys Salem (1856—76), gan Asiedydd, 1877. Ysgrif y Parch. 
W. Williams ar eglwys Talsarn, yn olrhain hanes y canghennau-ysgol. 
Cofiannau Richard Jones, Robert Roberts, Henry Williams (llawysgrif), gan 
Mr. O. Ll. Owain. Cofiant Michael Roberts, gan John Jones, yn cynnwys 
Cofiant John Roberts, Llangwm, gan Michael Roberts, 1883.  Ysgrif D. 
Liwyd yn y Drysorfa, 1831 (t. 364). Nodiadau y Parchn. R. Thomas, Tal- 
sarnau, a G, Ceidiog Roberts. - 

William Williams, i fyned gydag ef i wrando i’r Berth-ddu. Ac 
ymhen ysbaid yr oedd yno bedwar William, neu ‘“ bedwar Wil,” 
fel y gelwid hwy, yn myned o blwyf Llanllyfni i wrando’r Method- 
istiaid, sef y dywededig William Williams a William Dafydd, a 
chyda hwy William Sion a William Roberts. Ymbhen ysbaid 
drachefn, ychwanegwyd atynt Ann, chwaer William Williams, 
priod ar ol hynny i John Roberts, a mam Michael Roberts, sef y ferch 
gyntaf o Lanllyfni, mae’n debyg, a fu erioed yn gwrando ar y 
Methodistiaid. Ymunodd y pedwar gwr a’r gymdeithas eglwysig 
yn y Berth-ddu. 


Rywbryd yn ystod 1763—4 dyma hwy yn penderfynnu cychwyn 
achos yn Llanllyfni ei hunan. Yn ymyl y Buarthau y dechreuwyd 
pregethu. Ni chaniatae gwr y ty, ac yntau yn berchennog, iddynt 
ddod i mewn; ac ni feiddiai yr un ohonynt hwythau dderbyn 
pregethu i'w tai, rhag eu troi allan gan y perchenogion. Weithiau 
fe bregethid ar y ffordd, bryd arall mewn cwrr cae, bryd arall 
mewn hen dy gwag yn agos ir Buarthau. Yr awdurdod am y 
pethau hyn, fel am liaws o bethau yn hanes cyntaf yr achos yn 
Llanllyfni, yw Dafydd Llwyd yn Nhrysorfa 1831 (t. 364). Brawd 
Richard Llwyd Bethesda ydoedd ef, a mab Daniel Williams, ys- 
grifennydd yr eglwys am lawer blwyddyn, ac Wyr William Wil- 
liams. 


Yn y cyflwr yma y bu pethau hyd y flwyddyn 1766, pryd yr 
ymbriododd William Williams a Catherine Pritchard 0 blwyf Clyn- 
nog, ac yr aeth y ddeuddyn i fyw ir Buarthau. Yn y modd yma 
yr agorwyd drws i’r Methodistiaid yn Llanllyfni, gan fod perchen- 
nog y Buarthau erbyn hynny yn foddlon i'r pregethu. Bu pre- 
gethu yn ddilynol ar dir y Buarthau am 50 mlynedd. 


Dyma’r pryd y cychwynnwyd cymdeithas eglwysig yn Llan- 
llyfni, sef yn 1766, y mae’n debyg. Ymunodd Ann, chwaer William 
Williams, y noswaith gyntaf, canys nid oedd hi yn aelod o’r blaen. 
Yr oedd Catherine Pritchard yn aelod yn y Berth-ddu o’r blaen. 
Y pedwar William a’r ddwy ferch yma oedd yr aelodau cyntaf. 
Er fod y nifer yn fychan, yr oedd yr anwyldeb rhyngddynt yn 
fawr, a bu llawer o son rhagllaw am undeb ac anwyldeb y gym- 
deithas eglwysig honno. 


Ac nid hir y buont chwaith heb gynnydd yn y rhif. Yn led 
fuan ymunodd tad a mam John Roberts a Robert Roberts 4 hwy. 

Robert Thomas, y tad, oedd pen campwr y plwyf, a mawr y syndod 
pan aeth efe yn bengrwn. 


Yr oedd troedigaeth Robert Thomas yn un hynod. Llun y 
Sulgwyn, yng Ngwylmabsant Clynnog, yr oedd ymladdfa wedi 
ei phennu rhwng plwyf Clynnog a phlwyf Llanllyfni. Dacw 
Robert Thomas yn cychwyn yn fore o’r Ffridd, “a chlamp o ffon 
dderwen yn ei law,” a’i briod a’i blant yn Mefain yn ei wyneb rhag 
nas gwelent ef yn ddianaf fyth ond hynny. ‘‘ Tewch 4 gwirioni, 
ffyliaid,” ebe yntau, “ myn diawl, mi falaf un hanner dwsin ohonynt 
yn gocos, nes y diango’r hanner dwsin arall.””’ Yn y modd hynny 
Robert y pencampwr! Eithr yr oedd bwriad gwahanol ym- 
herthynas ag ef gan ei gryfach. Erbyn cyrraedd ohono df Edward 
y Teiliwr, gerllaw y Capel Uchaf, fe glywai ganu, ac aeth i mewn. 
Yn y man gweddiwyd. Teimlai’r cawr fel wedi ei hoelio wrth 
lawr y t¥ fel nad allai fyned allan. Dyma wr yn cymeryd ei destyn : 
“Canys daeth dydd mawr ei ddigter ef, a phwy a ddichon sefyll ?” 
Argyhoeddwyd y pencampwr. James o Drefecca oedd y pregethwr. 
Aeth Robert Thomas ar ol yr oedfa ar ei union adref. Wrth weled 
ei wedd ddifrif, gofynnai’r wraig iddo, ‘‘ Robert bach, a ydych yn 
sal?” ‘“O, nac ydwyf, Cadi bach, yr wyf heddyw yn dechre 
gwella am byth.” Yna fe eglurodd y digwyddiad i’w deulu. 
“ Cadi,” eb efe wrth ei briod, ‘‘ ni feddwaf ac nid ymladdaf byth 
mwy ond a’r cythraul a phechod.”’ Yr oedd y wraig, a’r mab John, 
mewn dagrau o lawenydd. ‘ Gobeithio mai felly y bydd, Robert 
bach,” ebe hithau. “Na wnaf byth, Cadi, drwy gymorth gras 
Duw.” Ar ol swper aeth drwy’r ddyledswydd deuluaidd, a’r hyn 
ni pheidiodd mwyach. Nid anturiodd pobl Llanllyfni ymladd 

heb eu cawr y Llun Sulgwyn hwnnw. Ymunodd ef a’i wraig cyn 
ir a4’r ddeadell fechan yn y Buarthau. Fel gyda Saul gynt, yr 
oedd ar y saint ei led arswyd ar y dechre. Pan holid ef yn o fanwl 
y noswaith gyntaf gan un John Pyrs, a ddigwyddai fod yno, fe 
dorrodd allan, “‘ Ai fy ameu yr ydych, John Pyrs ?” nes fod hwnnw 
yn gwywo o’i flaen rhag ofn ei fod ar ymollwng i’w hen natur. 
“O, nage, Robert bach, nid ydym yn ameu dim o’ch geirwiredd ; 
ond y mae’n rhaid i chwi wrth fwy o ras i’ch gwneud yn ddyn nag 
i eraill i'w gwneud yn Gristnogion.” (Gweler Gofiant Michael 
Roberts i’w dad). Agorodd Robert Thomas ei dy, sef Ffridd- 
baladeulyn, i bregethu, a bu pregethu yno am 52 mlynedd. Fe 
ddwedir y torrai yn orfoledd yn y Ffridd dan ambell i bregeth, 

ac y torrid llestri weithiau, ond na chwynid am hynny gan Catrin 
Sion, gwraig Robert Thomas. 


Yn 1769 fe gynhaliwyd Cymdeithasfa yn Llanllyfni ar faes 
gerllaw y pentref a berthynai i’r TY Gwyn. Cafodd Meyrick, 
offeiriad y plwyf, gan Evan Thomas, gwr lawn direidi, ymgymeryd 
ag aflonyddu ar y gwasanaeth drwy guro padell, ar yr amod ei 
fod i gael bolaid lawn o fwyd a chwrw cyn dechre. Troes Evan 
Thomas yn ol o’r gwasanaeth, pa fodd bynnag, heb gyflawni’r 
gwaith, dan yr esgus fod arno ofn y pengryniaid, am mai pobl 
greulawn a ffyrnig oeddynt. Cafodd yr offeiriad gan wr arall 
gyflawni’r gorchestwaith mor effeithiol nes gorfu ir pregethwr 
roiifyny. Eithr fe gododd pregethwr arall i fyny ar ei ol ef, sef 
Cymro o gyfundeb yr Iarlles Huntingdon, yn dod drwy’r wlad i 
bregethu yma ac acw ; ac wrth fod hwnnw ar wedd mwy boneddig 
na chyffredin fe gafodd lonydd i fyned ymlaen. Yn y dafarn y 
cawsai y pregethwyr ymborth, ebe Michael Roberts. Noda ef 
ddau o’r pregethwyr, sef William Lewis Mén a Dafydd Jones, 
“ gynt o Adwy’r Clawdd,” “ gwr ymadroddus, cadarn yn yr ys- 
grythyrau, meddai’r hen bobl.”’ Ychwanegwyd at yr eglwysi yn 
ol hyn rai o ddynion mwyaf dylanwadol y cymdogaethau. 


Y mae John Owen yr Henbant yn nodi John Jones TY Gwyn, 
Llanllyfni, fel un o bum pregethwr cyntaf Arfon. Nid ymddengys 
ei enw yn unman arall wrth y disgrifiad yma ohono. 


Yn 1771 aethpwyd i adeiladu capel. Codwyd ef ar dir y 
Buarthau, ar ochr orllewinol y ty. Mae’r weithred wedi ei hamseru 
Mai 16, 1774, a dwedir ynddi fod y capel wedi ei adeiladu yn Nawn 
yn ddiweddar. Rhydd Dafydd Llwyd ei fesur fel wyth Ilath wrth 
chwech, a dywed mai dirfawr y cablu am adeiladu capel mor fawr, 
ac y darogenid na cheid byth wrandawyr i hanner ei lenwi. Ad- 
roddir hyn gan eraill ar ei ol. Dengys yr hen weithred, pa fodd 
bynnag, fod maintioli y capel yn 17 Nath wrth wyth, a rhydd hyn 
ryw ystyr ir cablu a’r daroganu. Y mesurau a rydd Dafydd 
Llwyd, pa wedd bynnag, ydoedd mesurau tufewnol yr hen gapelau 
yn gyffredin, neu rywbeth yn ymyl hynny. Gallasai fod cam- 
gymeriad yn y weithred, drwy roi mesur y tir yn lle mesur y capel. 
Yr oedd y brydles am 99 mlynedd o 1774, a’r rhent blynyddol yn 
hanner coron. 


Ym mis Medi, 1780, cynhaliwyd y Gymdeithasfa chwarterol 

yn Llanllyfni. Hon oedd yr ail Gymdeithasfa a gynhaliwyd yma, 
a’r olaf. Am 10 ar y gloch fe bregethwyd gan Dafydd Williams 
Morganwg a Dafydd Jones Llangana. Am 2, gan William Lewis 
Mon a Dafydd Morris. Dywed Michael Roberts am y cyntaf, ei 
fod yn pregethu yn rymus, ac y clywid ei lais am filltir 0 gylch. A 
dywed ddarfod i Dafydd Morris ddechre yn bwyllog, ac ymhen 
hanner awr fod pawb oedd yno naill ai yn wylo neu yn gweiddi. 
Yr oedd John Owen yr Henbant bach yno yn blentyn yn Ilaw ei 
dad, a chof ganddo am ryw gais a fu yno i aflonyddu drwy guro 
padelli pres. Y Gymdeithasfa gyntaf a ddywed ef, yn y llawysgrif 
a adawodd ar ei ol, mewn camgymeriad am yr olaf. Efe a ddywed 
fod y cynulliadau yn Iliosog, a bod Nawer yno o Leyn ac Eifionydd. 
Fe ymddengys y dodwyd y ceffylau yn yr un cae; ac “ ni welwyd 
gymaint o geffylau yn yr un cae erioed ” ebe John Owen. Cyfran 
yr eglwys am un chwarter y flwyddyn hon at y casgl dimai oedd 
un swllt arddeg, yr hyn a ddengys mai 22 oedd rhif yr aelodau. 


Y casgl at Gymdeithas Genhadol Llundain yn 1785 yn 
£8 Is. 6c. 


Fe ddywed Dafydd Llwyd y cafwyd amryw ddiwygiadau yn 
Llanllyfni, o’r cyntaf, yn lled fuan ar ol adeiladu’r capel, hyd yr un 
yn 1793, pryd y profwyd ymweliad grymus oddiwrth yr Arglwydd, 
ac yr ychwanegwyd llawer at yr eglwys, rhai ohonynt yn aros yn 
1831. 


Rhoir hanesyn ym Methodtstiaecth Cymru am ymddygiad 
Owen Morris tuag at Meyrick y periglor. Ar ddydd ympryd elid 
i’r capel am naw y bore, ac ynai’r Ilan, ac yna i’r capel y prynhawn. 
Ar ddiwrnod ympryd neilltuol, ar ddiwedd y gwasanaeth arferol 
yn y bore yn y Ilan, mynegodd y periglor ei fwriad i fyned ymlaen 
gyda gwasanaeth y gosper. Deallwyd ar unwaith mai ystryw 
oedd hyn i ddrysu cyfarfod y prynhawn yn y capel, drwy daflu 
moddion y Ilan yn ddigon pell iw gwneud yn anhawdd myned 
ir capel. Dan y syniad hwn, wele Owen Morris yn cymeryd ei 
het ac yn myned allan, a dilynwyd ef yn ddioed gan yr holl gynull- 
eidfa. Anfonwyd gw¥s i Owen Morris drannoeth i ymddangos o 
flaen y person. Dwedid wrtho fod ei ymddygiad yn gyfryw ag i 
alw am ddirwy drom, os nad ysgymundod, a bod yn rhaid gwein- 
yddu’r gosp, oni syrthiai efe ar ei liniau i ofyn am faddeuant. 
Atebodd Owen Morris yn ddigryn mai i Dduw y gofynnai efe am 

faddeuant ar ei liniau, ac nad oedd yn ei fryd ef wneuthur hynny i’r 
periglor ; ac yn ychwaneg, y gwnelai’r cyffelyb eto, os digwyddai’r 
cyffelyb amgylchiad. Gan nad ellid mo’i ddychrynu ef, gadawyd 
Nlonydd i Owen Morris. 


Yn 1789 aeth tua 15 o’r aelodau i sefydlu eglwys Brynrodyn. 
Dywed Cyrus ar ol Mrs. Solomon Williams Brynaerau, fod William 
Dafydd wedi codi ar ei draed yn y seiat ddilynol i’r ymadawiad, gan 
fynegi ei lawenydd mewn modd hamddenol iawn wrth weled cych- 
wyn Brynrodyn, ac yn rhagweled cychwyn canghennau eraill. 
William Williams a godai ar ei draed, 4’i law ym mhoced ei wasgod. 
Er hiraethu ar ol y cyfeillion, fe geisiai weddio am ymweliad a’r 
ardal, nes fod mwy yn dod i mewn nag a aeth allan, ac ond i bawb 
weddio felly y ceid yr ymweliad. Ymroes y ddeadell fechan 1 
weddio am ddiwygiad, a chedwid hynny mewn golwg ganddynt yn 
eu gweddiau, nes cael ohonynt ddiwygiad 1793, y cyfeiriwyd 
eisoes ato. Fe glywodd Mrs. Williams yr ychwanegwyd y pryd 
hwnnw at yr eglwys ddau am bob un a ymadawodd i Frynrodyn. 


Yn 1796 y cychwynnwyd yr ysgol Sul, meddai D. Llwyd. Bob 
yn ail Sul fe nodid nifer o’r newydd i’w chynnal, a chyfrifai y rheiny 
hin faich arnynt, rhag maint eu hawydd am glywed pregethu, fe 
ddywedir. Yroedd y bregeth yn y Ffridd y bore, ac yn y Buarthau 
y prynhawn a’r hwyr. Bychan ac isel iawn, medd D. Llwyd, 
oedd yr ysgol yn ei dechreuad. Bu Owen Williams yn cadw ysgol 
ar nosweithiau’r wythnos cyn hyn, a pharhaodd gyda’r gorchwy]l. 
Elai i’r Garn hefyd ar noswaith arall. Bu ef yn fwy llwyddiannus 
gyda’r ysgol noson waith. Yn y capel yr ymddengys y byddai. 
Dywed yr Astedydd y byddai ganddo ddwsinau o bob] mewn oed 
wedi eu trefnu yn rhengoedd ar y meinciau, ac y cerddai yntau 
rhwng y meinciau gan wrando arnynt yn darllen. Er mwyn i 
bawb gael goleuni, dodai’r athraw raff o lafrwyn ar draws y capel, 
wedi ei sicrhau a hoelion wrth y ddau ben, a gwthiai frigyn helyg 
yma ac acw rhwng y bleth yn y rhaff, ac mewn hollt ymhen y brigyn 
y dodid y ganwyll frwyn. Yr oedd gan yr athraw gynllun arall at 
oleuo. Brigyn helyg 4 cheinciau arno, a hollt ymhen pob cainc i 
ddal y canwyllau. Gwasanaethai’r seren helyg yn effeithiol i oleuo’r 
lle. Dysgodd yr athraw hwn ugeiniau o bobl i ddarllen. Yr oedd 
yn holwyddorwr effeithiol. Dywedai bachgen oedd yno ar y pryd 
wrth yr Astedydd, ei fod yn holi ar ddiwedd ysgol ar brynhawn 
Sul unwaith pryd yr oedd yr haul yn tywynnu yn braf. “A oes 

tywynnu haul yn uffern ?”’ fe ofynnai, a chreid argraff ddwys gan 
y dull 0 ofyn. Nodir gan yr Astedydd y rhai yma fel rhai lafurias- 
ant gyda’r ysgol ar ei chychwyn: William Williams TY Capel, 
William Sion Pandy hen, William Dafydd, John Roberts Eithinog 
ganol, wedi hynny o’r Castell, Llanddeiniolen. Bu ymweliad 
Charles yn 1804 yn foddion i godi’r ysgol yngolwg y bobl. Byddai 
Catrin Thomas Penygroes yn arfer adrodd, ei bod hi a Chatrin 
Griffith, pan yn lodesi tua deg oed, wedi cael Testament yn wobr 
gan y Parch. John Roberts am ddysgu Mathew xxv., a’i hadrodd i 
Charles. Ar ol hyn fe awd i gynnal yr ysgol mewn tai yma ac acw, 
cystal ag yn y capel, er mwyn cyfleustra y bobl. Yr oedd Robert 
Thomas y Ffridd yn cadw math ar ysgol yn ei dy ei hun cyn cychwyn 
yr ysgol Sul yn y rhan yma o’r wlad. Holai Robert Thomas ei 
deulu ar nos Sul am yr hyn a ddysgwyd ganddynt o’r blaen, a 
byddai yn arfer a’u holi ar ddull catecism ysgrythyrol, allan o 
gatecism o’r fath, feallai. Yn fuan fe’i cynorthwyid ef yn hynny 
gan John, ei fab hynaf. Cynelid yr ysgol deuluaidd hon ar nos- 
weithiau’r wythnos hefyd. Bernir ddarfod i Robert Thomas 
ddechre ar y gwaith yma yn fuan ar ei droedigaeth, ac felly oddeutu 
1768. Cychwynnwyd yr ysgol Sul yn y Ffridd ymhen ysbaid ar ol 
ei chychwyn yn Llanllyfni. Mae’r amseriadau yn ansicr. Os mai 
yn 1796 y sefydlwyd hi yn Llanllyfni, fel y mae’n debyg, a chan iddi 
fod yn hir yn ddiffrwyth yno, mae gradd o debygrwydd na chych- 
wynnwyd mohoni yn y Ffridd am rai blynyddoedd ; ond tybir ei 
bod yno cyn ymweliad Charles yn 1804. 


Bu William Dafydd farw, wedi hir gystudd, y Calan, 1802. 
“ Gwr call, addfwyn, enillgar, cymeradwy,” ebe Griffith Solomon 
am dano (Drysorfa, 1837, t. 119). Yn niwedd ei oes, fe fyddai 
yn rhaid ei gario i’r pulpud, ac eto wedi myned yno unwaith fe 
bregethai mor fywiog a blasus a phe buasai yn hollol rydd oddiwrth 
bob anhwyldeb (Drysorfa, 1837, t. 154). A dywed Michael Roberts 
ei fod yn bregethwr buddiol iawn, ac y bu’n ffyddlon iawn am 
flynyddoedd lawer. Eb efe: ‘Yr oedd yn wr ymadroddus, 
cadarn yn yr Yserythyrau, yn meddu dawn ddeallus a melus iawn, 
ac a gair da iddo gan bawb a’i hadwaenai.”’ 


Bu Robert Roberts farw yng Nghlynnog yr un flwyddyn. Fe 
bregethodd yn y Buarthau 119 o weithiau ar wahanol destynau. 
Gellir gweled rhestr y testynau hynny yng Ngoleuwad Cymru, 1826, 
(t. 341), ac yn ei Gofiant. 

Yn 1809 fe symudodd John Roberts i Langwm. Brawd 
ydoedd ef, fel y mae’n hysbys, i Robert Roberts Clynnog. Nid 
pobl gyffredin oedd y rhieni, ac yr oedd rhywbeth nodedig yn rhai 
o leiaf o’r plant, ac yn eu hiliogaeth. A’u cymeryd fel teulu, y 
maent yn ddiau gyda’r hynotaf a fu yn sir Gaernarvon. Cyrhaedd- 
odd John Roberts safle uchel yn y Cyfundeb yn ei ddydd. Dodid 
ef i bregethu yn fynych yn y lleoedd pwysicaf yn y cymdeithas- 
faoedd. Ordeiniwyd ef yn yr Ordeiniad cyntaf yn 1811. Daeth 
yn aelod oddeutu’r un adeg a’i dad, sef yn 1768. Dechreuodd 
bregethu ymhen rhyw 11 mlynedd. Yr ydoedd yr hynaf o dri 
arddeg o blant, a chynorthwyodd ei dad i’w maethu yn yr Arglwydd. 
Fel y dengys y Cofiant Seisnig diweddar i Thomas Charles, fe 
ymroes i lafur, yn helaethach nag y gwyddid o’r blaen, feallai, 
gyda’r Ysgol Sul, ac mewn gwasgaru Beiblau a Ilyfrau buddiol. 
Yr oedd yn cadw ysgol ddyddiol cyn dechre pregethu, ac wedi 
cyrraedd gradd dda o wybodaeth ei hunan. Efe a deithiodd lawer 
efo’r gwaith o bregethu. Yr ydoedd yn wr o ynni a rhwyddineb 
ymadrodd, cystal ag o wybodaeth a deall. Diau ddarfod i’r fath 
un fod o werth dirfawr i’r achos bychan yn Llanllyfni yng nghyfnod 
cyntaf ei hanes. Bu farw yn 82 mlwydd oed. 


William Williams y Buarthau a ragfynegodd fod diwygiad 
ar drothwy’r drws, ond na byddai efe byw i’w weled. Ac felly fu. 
Bu ef farw Hydref, 1812, yn 72 mlwydd oed. Dechreuodd y 
diwygiad ym Mawrth, 1813. Mewn llythyr dyddiedig Medi 15, 
1813, fe ddywed Robert Jones (Rhoslan wedi hynny) fod 90 wedi 
eu hychwanegu at yr eglwys yn Llanllyfni. Dywed Cyrus fod 
yr eglwys wedi cynyddu o 60 i 220 yn ystod y diwygiad hwnnw. 


Yr oedd capel newydd yn cael ei adeiladu y flwyddyn hon, ac 
yr oedd yn barod i’w agor erbyn fod y diwygiad yn ei anterth. 
Dechreuwyd ei adeiladu ym Mawrth, 1812, a gorffennwyd ef ym 
Mehefin, 1813, a chynwysai le 1 300, yn ol hen lyfr seti, ebe Cyrus. 
Yr ydoedd ar lecyn o dir a elwid Cae’refail, sef rhan o T¥gwyn. 
Y tir yn 63 troedfedd wrth 54 wrth 78. Y brydles am 99 mlynedd, 
am {1 y flwyddyn. Yr ymddiriedolwyr: Henry Hughes Pant-du, 
Evan Richardson, Michael Roberts, William Roberts Clynnog, 
John Huxley, Richard Jones Coed-cae-du, Llanystumdwy, Evan 
Roberts Rhosyrhymiau, Hugh Hughes Caerau, Clynnog. Arolyg- 
wyd y gwaith gan John Hughes Gellibach, Cytunwyd am £900; 
ond dywedir i’r draul fyned yn £100 yn ychwaneg. Adeilad da, 

a barhaodd am 50 mlynedd heb ond ychydig drau] am adgyweirio. 
Fe ddywedir fod twll wedi ei adael yn nhalcen deheuol y mur ar 
gais person y plwyf, fel y gallai efe glywed trwyddo pan fyddai 
John Elias yn pregethu. Yn yr agoriad, Mehefin 6, fe bregethwyd 
am 10 ar y gloch gan Robert Dafydd Brynengan (Deut. xxxii. 10) 
ac Evan Richardson (Salm Ixv., 4); am 2, gan J. Huxley (Salm 
xlix., 14) a Richard Jones Coedcae (Iago i. 18); am 6, gan John 
Roberts Llangwm (erbyn hynny) (Salm iii. 10). 


Y blaenoriaid a ddaeth o’r Buarthau i’r capel newydd oedd 
William Sion Pandyhen, Ifan Robert Rhosyrhymiau, Hugh Hughes 
y Caerau, ac, yn ol Cyrus, Robert Griffith Bryncoch, ond, yn ol yr 
Astedydd, Robert Evans Ty’nllwyn. 


Awst 12, 1813, yr oedd Michael Roberts yn pregethu yn y 
capel newydd, am y tro cyntaf yno, ar Deuteronomium iv. 4: 
“ Ond chwi y rhai oeddych yn glynu wrth yr Arglwydd eich Duw, 
byw ydych heddyw oll.’ Dywed Cyrus fod yr hybarch Robert 
Jones, y Bedyddiwr, wedi clywed llawer am y bregeth hon gan ei 
rieni. Dyma sylw neu ddau a adroddid ganddo: “Ein bywyd 
tragwyddol yn troi, nid ar ein gwaith yn dod 7’r seiat, ond ar lynu 
wrth yr Arglwydd.” ‘‘ Nid ydym ond darnau o winwydden wyllt, 
ac os ydym am gyfranogi o fywyd y wir winwydden, rhaid i ni lynu, 
neu fe ddaw y diafol i’n hysgwyd i ffwrdd. Weithiau chwi welwch 
y mor mawr yna yn lluchio Nongau cryfion nes byddont yn ddarnau 
yn erbyn y creigiau, pryd y bydd y gragen fach yn gallu herio ei 
holl ymchwydd cynddeiriog, am ei bod hi’n glynu wrth y graig.” 
Ar ddiwedd y bregeth, fe ofynnai a oeddynt yn bwriadu glynu 
wrth yr Arglwydd, pryd y gwaeddai ugeiniau, “ Ydym.” 


Tachwedd 29, o’r un flwyddyn, am ddau ar y gloch, yr oedd 
John Elias yn pregethu ar 1 Ioan, iii. 20: “ Oblegid os ein calon 
a’n condemnia, mwy yw Duw na’n calon, ac efe a Wyr bob peth.”’ 
Cyrus a ddywed fod Mrs. Williams Brynaerau yn teimlo am wyth- 
nosau megys pe bae rhyw lygaid yn tremio arni ym mhob man. 
Yr oedd y pregethwr 4’i wyneb at y gynulleidfa o’r tuallan i’r capel, 
am fod y rheiny yn Iliosocach. 


Mai, 1814, cafwyd y Cyfarfod Misol cyntaf yn y capel newydd. 
John Jones Tremadoc yn pregethu ar Diarhebion ix. 4 ; E. Richard- 
son ar 2 Timotheus iii. 19; Michael Roberts ar Salm cxxxix. 23 ; 

Robert Jones Dinas ar Salm lxxxv. 8; Robert Sion Hughes ar 
Colosiaid iii. 3; Mr. Llwyd ar Actau x. 34. 


Chwefror 6, 1814, bu farw William Sion Pandyhen, y pennaf 
o’r hen flaenoriaid. Ceir cofiant iddo yn y Drysorfa am 1824 
(t. 87) gan Robert Evans. Dyma’r sylwedd: Chwarelwr wrth ei 
alwedigaeth, ac yn ei ieuenctid yn ddyn gwyllt a chellweirus. 
Wrth wrando mewn oedfa y trowyd ef. Wedi dechre’r eglwys yn 
un o bedwar, fe gafodd fyw i weled ei hunan yn un 0 220. Gweithio 
yn ddiwyd i gynnal ei deulu, ond a chanddo beth yngweddill at 
wasanaeth y babell. Ei arafwch mewn disgyblaeth yn hysbys i 
bob dyn, a’i ymaros a’i gariad at y brodyr. Ei ymddygiad at y 
rhai oddiallan yn gyfuniad o’r sobr a’r siriol. Rhoddai ei bresenol- 
deb daw ar bob crechwen, coeg-ddigrifwch ac ymrafael yn y chwarel 
a mannau eraill. Nid allai y rhai anuwiolaf a chaletaf sefyll 01 
flaen. Yn ei glefyd diweddaf, gofalai gymaint am ei frodyr gwein- 
iaid, ac am _ oruchwyliaeth a disgyblaeth Ty Dduw, fel y 
tebygid ei fod yn gwbl anheimladwy o'i ddolur. Mynych 
yr adroddai’r geiriau hynny: “ Oblegid yr awrhon byw ydym ni, 
os ydych yn sefyll yn yr Arglwydd.” Dywedai yn aml wrth ir 
cyfeillion ymweled ag ef, ‘‘ Mwy llawenydd na hyn nid oes gennyf, 
sef cael clywed fod fy mhlant yn rhodio mewn gwirionedd.” Go- 
fynnwyd iddo, onid oedd gofal ei enaid yn pwyso mwy ar ei feddw] 
na’r achos ? Ei ateb oedd, nad oedd mewn cyfyngder ynghylch 
ei enaid, er cael gw¥s i ymddangos yngwydd y Brenin, canys yr 
oedd ers blynyddoedd wedi rhoi ei achos yn ei ofal ef. Ac erbyn 
hyn, achos y Brenin oedd ei achos ef, a’i achos yntau yn ddiogel 
gan y Brenin. Gofynnwyd iddo a oedd gradd o ofn marw yn dal 
ar ei feddwl. Gofynnai yntau yn ol i’r neb a’i holodd, a oedd arno 
ef ofn ymgyfoethogi yn y byd? ‘‘ Gwn nad oes,” eb efe. “ Felly 
finnau.. “Rwyf yn hiraethu am y bore y caf fwynhau yr etifeddiaeth 
a baratowyd i mi er cyn seiliad y byd.” Ychydig ddyddiau cyn y 
diwedd, galwodd flaenoriaid yr eglwys ato, a chynghorodd ac 
anogodd hwy yn ffyddlon, gan nodi i bob un ei ragoriaethau, ac, 
yn gynnil, ei ddiffygion. Gwnaed hynny yn y fath fodd a adawai’r 
argraff ei fod dan arweiniad yr Ysbryd ar y pryd. Wynebodd y 
diwedd yn siriol a gwrol, a nododd y dydd Gwener fel diwrnod ei 
gladdedigaeth, ddiwrnodiau cyn ei farw. Gan wenu fe ofynnodd, 
“ Ai peth fel hyn ydyw marw ?”’ 


¥n 1815 dewiswyd yn flaenoriaid, Sion William Pandy-hen, 

Owen Eames, a Robert Evans Ty’nllwyn neu ynte Robert Griffith 
Bryn coch. Bu ymrafael blin oherwydd y dewisiad, a’r eglwys 
yn aros heb gynnydd. 


Mawrth 1816, Cyfarfod Misol. Y pregethwyr: Daniel Jones 
Llandegai, Robert Jones Dinas, James Hughes Lleyn, Michael 
Roberts, John Jones Tremadoc, Evan Richardson, Robert Dafydd 
Brynengan. 


Yr Ysgol Sul erbyn hyn wedi ymganghennu o’r Ffridd (1) i’r 
gegin eang yn hen blas Nantlle (1812) a Phenbrynmawr (1812) ; 
(2) o’r “ gegin”’ a Phenbrynmawr i Rhwng-y-ddwy-afon, lle preswy]- 
iai Catrin Samuel ; (3) ir Maes y neuadd; (4)i Bencraig; (5) i’r 
Taldrwst ; (6) iStryt y Gof Penygroes. Y gofalwyr am (2), Robert 
Evans Cil y llidiart (Ty’nllwyn wedi hynny), Hugh Hughes Caerau, 
John Prichard Penpelyn a’i ferch Gwen ym mhlas Nantlle, ac ym 
Mhenbrynmawr, Dafydd Jones, gwr y ty, Morris Prichard, Cae-efa 
lwyd, Richard Benjamin Minffordd, William Jones Tyddyn gwrth 
fychan; am (3) William Prichard Maesyneuadd, Robert Griffith 
Bryncoch ; am (4), Sion Michael y trigiannydd a Griffith Williams 
Taleithin ; am (5) Thomas Edwards y trigiannydd, Robert Jones 
Tan’rallt, William Roberts Buarth-y-foty, William Roberts Cae+ 
engan ; am (6) Owen Eames Coedcae a D. Jones Penbrynmawr. 


Yn 1817 y symudwyd o Maesyneuadd i Bencraig. Drws agored 
a phob croeso gan Sion Michael. 


1818, Ebrill 8, Cyfarfod Misol. Pwnc, yr Ysgol Sul. Pre- 
gethwyd gan John Jones Edeyrn (Exodus xix., 11), E. Richardson 
(2 Corinthiaid x., 4) ; John Jones Tremadoc (Salm xlv., 2) ; Michael 
Roberts (1 Petr i., 8); Griffith Solomon (Pregethwr vii., 14). 
Edrydd Cyrus fod cofnodion Robert Parry, y blaenor, yn dweyd y 
cafwyd ymdriniaeth helaeth ar yr Ysgol Sul, ac yn adrodd fod 
mewn pedair o siroedd yn y Gogledd, ynghyd a dwy o drefi Lloegr, 
42,000 o Gymry dan addysg ynddi, a bod dylanwad yr ysgol yn 
gwladeiddio’r bobl i raddau mawr. Yr oedd nifer ysgol Salem y 
pryd hwn yn 160. Derbyniwyd John Michael Pencraig, a oedd 
newydd ei ddewis i’r swyddogaeth yn Salem, yn y Cyfarfod Miso} 
hwn. 


Mae Dafydd Llwyd yn amseru dechreuad diwygiad y tymor 
yma yn Salem ym mis Ebrill, 1819. “‘ Galwyd ugeiniau i'r eglwys 

yn y tro, ac mae Ilawer ohonynt yn cael modd i sefyll yn ffyddlon 
yn Nhf’r Arglwydd y nés, ac arwyddion amlwg ar lawer ohonynt fod 
yr Arglwydd am eu hachub.”” Edrydd yr Asiedydd hanesyn ar ol 
Griffith Roberts, meddyg esgyrn yn Llanllyfni, am ddyn mawr 
cyhyrog, ymladdwr a helwriaethwr. Daeth hwn i'r eglwys yn 
Salem ychydig cyn y diwygiad. Pan glywodd efe am ei hen 
gyfeillion ym Meddgelert yn dod at grefydd, aeth i’w cyfarfod fel 
y deuent i’r Sasiwn yng Nghaernarvon, a chafodd hwy ar y ffordd 
yn dyfod gan neidio a moli Duw, ac nid hir y bu yntau heb ymuno 4 
hwy. 


Dywed Cyrus y rhoddwyd oriel yn y capel yn 1820 i gynnwys 
140. Mae “ J.E.,” mewn nodiad yn Ilyfr Cyrus, yn dweyd ar ol 
rhyw “ hanesydd”’ mai yn 1837 y bu hynny. 


Cynhaliwyd Cyfarfod Misol ym Mai, 1820. Pwnc, Cadwraeth 
y Saboth. Pregethwyd gan Morris Jones Llandegai, John Jones 
Tremadoc, Daniel Jones Llandegai, James Hughes Lleyn, Moses 
Jones Brynengan, Evan Richardson. 


Awst 1821 yr agorwyd capel Talsarn, ac y ffurfiwyd yr eglwys 
yno. Aeth ugain o aelodau Salem yno. Daeth Talsarn a Llan- 
llyfni yn daith yn y canlyniad. 


Yn ol Cyrus yr oedd rhif y pregethau a gafwyd yma yn 1818 
yn 129, ac yn 1822 yn 151. Yn ystod y flwyddyn 1818, fe gafwyd 
y thai yma am y tro cyntaf yn Salem: John Elias, W. Morris, 
Ebenezer Morris, Moses Parry Dinbych, Dafydd Cadwaladr, Morris 
Jones Llandegai. 


Awst 31, 1822, y bu farw Catrin Prichard. Fe geir Cofiant 
iddi yng Ngoleuad Cymru, 1830, (t. 206). Rhoi’r y sylwedd ohono 
yma: Ganwyd hi yn y Gyrn Goch, Clynnog, yn 1734. Clywyd 
hi’n dweyd ddarfod iddi ddewis ei phobl yn 22 oed, ac na byddai 
ari eisieu eu newid fyth. Galwyd hi drwy wrando pregethwr 
o’r Deheudir yn y Berthddu ar Mathew xi. 5, ‘‘ Y mae y deillion 
yn gweled eilwaith.” Dyna’r pryd yr agorwyd lIlygaid Catrin 
Prichard. Bu am ryw ysbaid gyda Howell Harris yn Nhrefecca. 
Arferai fyned i’r Gymdeithasfa flynyddol yn Llangeitho. Bychan 
oedd ganddi gerdded ddeg neu bymtheng milltir ar fore Sul i wrando 
pregeth. Deuai adref o Glynnog neu’r TY Mawr Bryncroes gyda 
“‘Honaid ei homer yn wastad.” Pan oedd yn 32 oed ymbriododd 

& William Williams y Buarthau, er mawr gysur ac adeiladaeth 
dduwiol iddynt ill dau. Buont yn cadw’r tf capel am dros hanner 
can mlynedd. Ymgeleddgar iawn oedd hi o bregethwyr, a hynny 
braidd yn gwbl ar ei thraul ei hunan. Yr oedd ei ffydd yn gref. 
Un tro, gofynnodd ei merch ynghyfraith iddi, a fyddai arni ofn 
marw weithiau ? Atebodd hithau y byddai’r niwl weithiau yn 
myned dros ei meddwl, ac yna yr ofnai ac yr arswydai; ond yn y 
man fe giliai’r niwl, a hi a welai’r Graig yn eglurach nag erioed. 
Ei hoff bennill : 


Mi wn mai’r taliad hyn 
Wnaed ar Galfaria fryn, 
A’m canna oll yn wyn 
Oddiwrth fy mai. 


Codai yn foreuach ar y Sul na diwrnod arall er cael myned i 
foddion gras, a threuliai’r diwrnod mewn darllen, gweddio, gwrando, 
ac ymddiddan am bethau ysbrydol. Ei dyddiau eraill a dreuliai 
yn ofn yr Arglwydd, ac nid mewn gwag siaradach. Hynod ei 
diwydrwydd yn rhag-ddarpar dros ei theulu. Pan fyddai’r gwr 
oddi cartref, hi gadwai’r ddyledswydd deuluaidd ei hunan. Wyneb- 
odd angeu yn ddiarswyd. Fel yr hen Jacob gynt, hi dynnodd ei 
thraed ati i’r gwely, yn dawel ei henaid, gan ymorwedd ar gadernid 
y cyfamod. Dywedodd wrth un o’i chyfeillion am beri gweddio 
drosti yn y capel. ‘‘ Na weddiwch am i mi gael fy nghyfiawnhau 
na’m haileni, na’m symud o farwolaeth i fywyd. Mae hynny wedi 
ei gyflawni ers talm. Ond gweddiwch am i’r wawr lewyrchu yn fwy 
eglur arnaf yn yr afon.” Nid oedd y llewyrch mor amlwg y Sadwrn, 
wythnos i’r diwrnod y claddwyd hi. Eithr y noson honno hi dorrodd 
allan i ganu: 
*Rwy’n madael a’r creaduriaid 

’N ffarwelio bron yn Ilwyr ; 


*Does ond yr Oen fu farw 
A’m nertha i y’mrig yr hwyr. 


Aeth yn oleuach oleuach arni yn ol hynny. Pan ddarllennodd 
cyfaill 1 Thesaloniaid iv. iddi, ar ei dymuniad, a phan ddaeth efe 
at y geiriau, ‘“ Y meirw yng Nghrist a gyfodant yn gyntaf,”’ ebe 
hi, ‘‘ Nyni a gawn y blaen y bore hwnnw.” Ar ol gwasgfa, pan y 
tybid ei bod yn marw, ebe hi, “ Yr oeddwn yn meddwl y cawswn 
fy ngollwng y tro hwn,”’ ac yna gyda wyneb siriol, mewn llais egwan, 
heriodd angeu : 


Tyred angeu, moes dy law, 
Fe ddarfu braw dy ddyrnod. 

Wrth i’w theulu roi ychydig ddiod iddi, ebe hi, “ ’Rwyf bron a 
chael torri fy syched am byth.’”’ Dywedodd unwaith, “ Ofnais 
lawer gwaith mai myfi a roddai achos i’r gelynion gablu, ac mai fi 
fyddai eu can hwynt, ond mia gefais fy nal yn ddigwymp hyd y 
diwedd.” Cynghorai ei hwyrion, ‘“ Da’r plant, ymofynnwch am 
dduwioldeb yn eich ieuenctid.’’ Glynai ei chynghorion fel hoelion. 
Wrth ei mab, ebe hi, ‘Glyn wrth ddarllen.”’ Wrth ei merch 
ynghyfraith, ‘‘ Hi a gais wlan a llin, ac a’i gweithia 4’1 dwylaw yn 
ewyllysgar. Tebyg yw hii long marsiandwr; hi a ddwg ei hym- 
borth o bell.” Wrth yr hynaf 0’i hWyrion, ‘‘ Gwna yn llawen, wr 
ieuanc, yn dy ieuenctid, a llawenyched dy galon yn nyddiau dy 
ieuenctid, a rhodia yn ffyrdd dy galon ac yngolwg dy lygiad; ond 
gwybydd y geilw Duw di i’r farn am hyn oll.”  Wrth un, “ Chwi 
yw halen y ddaear ;” wrth arall, “‘ Canys Duw a ddwg bob gweithred 
i farn, a phob peth dirgel, pa un bynnag fyddo ai da ai drwg ;” 
wrth arall, “‘ Yr hwn y mae y Mab ganddo y mae’r bywyd ganddo ;” 
ac wrth arall, ““ Na cherwch y byd, na’r pethau sydd yn y byd. O 
char neb y byd, nid yw cariad y Tad ynddo ef.” Pan yn rhy bell 
arni i ymddiddan 4 thrigolion daear, fe’i clywyd yn sibrydu, ‘‘ Deu- 
wch i’m nhél; aroswch fi ; ymaflwch yn fy llaw i’m helpu drosodd.” 
Ei henw a’i choffadwriaeth ar ei hol yn perarogli fel gwin Libanus. 


1822, Rhagfyr 30, ar nos Lun, John Jones Dolyddelen yn 
pregethu yma am y tro cyntaf ar Rhufeiniaid viii. 4. lonawr 12 
o'r flwyddyn nesaf, yn ol ei Gofiant (t.100), yr oedd yn pregethu 
yma y Sul ac yn dechre gweithio yn y chwarel y Llun. Noda Cyrus 
ddarfod iddo bregethu ar un arddeg o Suliau yn Salem yn ystod 
y flwyddyn nesaf, ac mai’r Rhufeiniaid a’r Datguddiad oedd ei 
hoff feusydd. Er bod ohono yn aelod yn Nhalysarn, gwnelai ei 
oreu dros eglwys Llanllyfni, a sefydlodd gyfarfodydd canu hynod 
Iwyddiannus yn y ddau le, yn cael eu harwain ganddo ef ei hun. 
(Coftant, t. 101.) 


Y pryd hwn yr oedd dwy gangen-ysgol ym Mynydd Llanllyfni, 
a theimlad dros gael Ysgoldy yno. Yr Anibynwyr wedi adeiladu 
capel yno, ac ysgol a gedwid yn y parth hwnnw yn myned yno 
bellach. Nid oedd blaenoriaid Salem ddim yn cydolygu ar yr 
anturiaeth o godi ysgoldy. Robert Evans Ty’nllwyn, a fu byw 
yn y gymdogaeth, dros ysgoldy. Ac yntau’n ddyn penderfynol, 
Nwyddodd i ennill ei bwnce. Disgynnwyd ar le a elwir Pum-croeslon. 
Gorffennwyd yr ysgoldy yn Nhachwedd, 1826. Parhaodd am 17 

mlynedd. Rhoddwyd heibio gynnal ysgol ym Mhencraig a Rhwng- 
y-ddwy-afon. Aeth rhai i’r ysgoldy, eraill i Salem, a darfu i eraill 
ddechre cadw ysgol yn Nhaldrwst. 


Rhydd yr Astedydd rai enghreifftiau o ddisgyblaeth yn yr 
eglwys. Ar achosion felly byddai pregethwr yn gyffredin yn 
cynorthwyo. Yr oedd Evan Richardson yma un tro yn diarddel 
hen wraig o ochr y mynydd. Wedi’r diarddeliad, yn ol yr arfer y 
pryd hwnnw, awd a hi allan ar ganol y moddion. Eithr nid cynt 
yr oedd hi allan drwy un drws nad dyma hi i mewn drwy’r Ilall, 
gan gyfarch Evan Richardson, “ Bydd drugarog wrth dy gyd- 
greadur.” LEithr allan y bu raid myned drachefn. Wrth ym- 
ddiddan a’r cyfeillion yn y seiat, ebe Evan Richardson wrth wr 
oedd newydd ei wneud yn oruchwyliwr yn y chwarel, ‘“‘ Byddai’n 
well iti gymeryd carreg yn dy big rhag ofn iti ehedeg yn rhy uchel.”’ 
Mewn achos o ddisgyblaeth go ddryslyd, gofynnwyd i David Jones 
Penbrynmawr am ei feddwl ef arno. ‘ Wel, ni wn i ddim, yn wir,” 
ebe yntau; ‘yr wyf yn ei weled yn union fel pen-nionyn: wedi 
tynnu un gédd daw un arall ir golwg o hyd!” Tua’ flwyddyn 
1826, fe ddaeth cWyn yn erbyn un o’r blaenoriaid, ddarfod iddo 
fyned i Gaernarvon ar y Sul ynghylch rhyw faterion cyffredin a 
meddwi yno. Yr oedd efe yn wr doniol, a methu gan yr eglwys 
wneud dim ohono. Daeth John Jones Tremadoc a Michael Roberts 
yno i gynorthwyo. Ond methu ganddynt ei gael ef i syrthio ar ei 
fai. Ymestynodd yr helynt dros fisoedd. Casglwr y trethi oedd 
ef, a dyma gWyn yn ei erbyn ynglyn ag arian y dreth. Ar hynny 
fe’i diarddelwyd, ac aeth o’r ardal, ac ni wyddis eto pa beth a ddaeth 
ohono. 


Dengys ei Gofiant fod yr hybarch Robert Jones, gweinidog 

y Bedyddwyr yn Llanllyfni, yn dilyn y Methodistiaid hyd oddeutu’r 
flwyddyn 1826, sef hyd pan ydoedd oddeutu ugain mlwydd oed. 
Fel hyn y dywed am dano’i hun: “ Yn ysgolion y Methodistiaid 
y cefais i fy magu, a bum yn wrandawr cyson gyda hwy hyd nes 
oeddwn o gylch ugain mlwydd oed. Yn amser fy mebyd yr oedd 
ganddynt ysgolion Sabothdl mewn t¥ annedd o fewn hanner milltir 
im cartref. Dynion o wybodaeth a doniau bychain oedd yr 
athrawon, ond yr oeddynt yn ddynion ffyddlawn ac ymroddgar. 
Yr oedd yr ysgol fechan hon yn un o’r rhai goreu a welais i yn fy 
nydd: y mae gennyf achos i ddiolch i’r Arglwydd am dani, fel un 
o’r manteision goreu a gefais ym more fy oes. Nid oedd ganddynt 

ddim holwyddoregau plant y dyddiau hynny, ond holi pethau 
syml fel y deuent i'w meddwl. Ar ol holi, byddai un dyn tra 
chrefyddol yn rhoddi cynghorion syml i’r plant. Bum flynyddau 
heb feddwl am danynt, ond y maent erbyn hyn ers amser maith 
yn fyw ar fy meddwl.” ; 


1827, Medi 9, David Jones Dolyddelen yma am y tro cyntaf 
am ddau ar y gloch. Testyn, Luc xvi. 24: ‘“O dad Abraham, 
trugarha wrthyf, a danfon Lazarus.” Tyrfa fawr yn gwrando. 


1828, Awst 14, Cymanfa Ysgolion Dosbarth Llanllyfni. Rhoir 
yma grynodeb o hanes y cyfarfod allan o’r adroddiad yng Ngoleuad 
Cymru, 1830 (t. 174). Y mater, y pechod o gydorwedd ac anllad- 
rwydd. Llawer o ieuenctid yn byw mewn pechodau ysgeler, ac 
yn edrych arnynt fel pethau diddrwg a diniwed. Cynnydd mawr 
ar gydorwedd yn y wlad. Cydorwedd yn dra niweidiol ei effeithiau 
am ei fod yn temtio i buteindra. Y brif saeth sydd gan y diafol 
i gwympo ieuenctid a hi. Y dylai rhai yn yr ystad briodasol ddweyd 
wrth ieuenctid am eu peryglon. Y dylid cynghori yn yr Ysgol 
Sul, am fod aelodau’r ysgol yn cydorwedd 4a’u gilydd ar nos Sadyrn- 
au a nosweithiau eraill, ac am fod yn haws dweyd yn yr ysgol 
nag o’r pwlpud, ac am fod pennau teuluoedd yn caniatau yr arfer 
i'w plant a’u gwasanaethyddion, heb ei ystyried yn ddim amgen 
nag arfer gwlad, ac heb weled ynddo ddim niwaid. Eisieu i’r 
athrawon ddeffroi ac ymwroli yn erbyn y drwg. Mae hanes arall 
yn dweyd fod John Jones yn llefaru yn nerthol a difrifol yn y 
cyfarfod hwn. 


Bu John Jones yn cynnal cyfarfod gyda’r plant bob blwyddyn 
am ddeng mlynedd yn olynol yn y cyfnod hwn. 


1828, Mehefin, Cyfarfod Misol. Pregethwyd gan James Hughes 
Lleyn (1 Samuel i. 30); Richard Jones Wern (1 Timotheus i. 5) ; 
Hugh Parry Sir Fflint (Esay. xxxiv. 16) ; Daniel Jones Llandegai 
(Actau ii. 37) ; William Jones Talsarn (Ioan x. 14); John Williams 
Liecheiddior (1 Ioan i. 7). Cyfri’r casg] at y Gymdeithas Genhadol 
yn dangos i {12 16s. 4c. gael eu cyfrannu yn nosbarth Llanllyfni. 
Yr oedd y casgl misol yn Salem erbyn Hydref 4 yn {1 7s. 8c. 


1831, Tachwedd 12, Lewis Edwards Sir Aberteifi yn pregethu 
oddiar Luc xxiv. 26, ‘“‘ Onid oedd raid i Grist ddioddef y pethau 
hyn a myned i mewn i’w ogoniant.”’ 

Pla’r colera yn y wlad ddiwedd y flwyddyn hon a dechre’r 
un ddilynol. Cynelid cyfarfodydd gweddi drwy’r wlad. Diwygiad 
1832 yn rymus yma erbyn diwedd Mawrth. Ar gyfer Mawrth 18, 
yn rhestr pregethwyr R. Parry, fe ddywedir fod Richard Williams 
Brynengan yn pregethu y prynhawn oddiar Hebreaid xi. 7, a’r 
hwyr oddiar Datguddiad xxii. 2. Uwchben cofnod oedfa’r hwyr y 
mae’r geiriau, ‘‘Dechreu’r Diwygiad.” Daeth lliaws i’r seiat y pryd 
hwn, yn eu plith lanc ieuanc o’r enw Griffith Edwards. Un dydd 
Sul pan yr oedd dan argyhoeddiad meddwl, aeth gyda chyfeillion 
iddo i le neilltuedig i ddarllen y Beibl a gweddio Profwyd pethau 

-cryf a buwyd yn moliannu am oriau. Daeth Griffith Edwards yn 
athraw yn yr Ysgol ac argyhoeddodd ei ddosbarth ei fod yn wir 
dduwiol. Bu farw yn 27 mlwydd oed. 


Mae gan Dafydd Llwyd gofiant i Elinor Jones, a fu farw Mawrth 
16, 1832, yn 45 mlwydd oed, yn Nhrysorfa 1832 (t. 235). Gwraig 
Richard Williams Maes y neuadd ydoedd hi. Bu’n aelod am yn 
agos i 19 mlynedd, aii buchedd yn addurn i’r Efengyl. Pregeth 
yn y Buarthau, oddiar “ y gwynt yn chwythu lle y mynno,” a fu’n 
achlysur ei phroffes gyhoeddus. Gofalus gyda’ chyfraniadau a 
gorfoleddus yn y moddion. Y gorfoledd hwnnw yn cynyddu, ac 
yn torri yn hwyliau nefolaidd yn ei gwaeledd diweddaf. Y noson 
y bu hi farw, yr oedd pregeth yn y capel, a thywalltiad grymus ar y 
gynulleidfa, ac amryw yn gorfoleddu am y tro cyntaf yn eu hanes. 
Canwyd y pennill yma yn ei hwylnos: 

Mae’n chwaer wedi gorffen ei thaith, 
Ei lafur a’i gwaith yr un wedd; 
A Christ wedi talu ei dyled, 
Mae’n addfed i fyned i’w bedd : 
Caiff gysgu htin dawel nes dod 
Rhyw ddiwrnod heb bechod yn bur, 
O’r beddrod, yn hynod mewn hedd, 
Heb ffaeledd na chamwedd na chur. 

Yn llyfr cofnodion Robert Parry am 1833, fe hysbysir, yn ol 
Cyvus, mai 39 oedd yn yr ysgol yn darllen y Beibl ; 37 yn ychwan- 
egol yn y Testament Newydd ; 25 yn sillebu; 28 yn yr AB. Y 
cyfan yn 129. Yr oedd nifer y pryd hwn wedi ymadael i ysgoldy 
Nebo. Dyfynna’r Asiedydd o hen lyfr cofnodion am 1828 a’r 
chwe’ blynedd dilynol,—tebyg mai llyfr Robert Parry,—i’r perwyl 
fod yn y dosbarth A B, 21; yn sillebu, 29 ; yn dechreu darllen, 11 ; 
yn y Testament, 38; yn eu Beiblau, 88. Cyfanswm, 187 Ac 


yn ysgol y Mynydd (Nebo), 28. 

Yn y flwyddyn hon y troes William Griffith, ar ol hynny o 
Bwllheli a Chaernarvon, oddiwrth y Bedyddwyr. Yn y flwyddyn 
1835 yr ymadawodd efe i Bwllheli. 

Yn 1835 yr oedd Morgan Howels yma yn casglu at ei gapel 
yng Nghasnewydd. Casgl Llanllyfni, £3 15s. 9c. 

Hydref 26, 1836, dechre Cymdeithas Cymedroldeb. 


Bu yma Gyfarfod Misol yn 1836. Dyma’r derbyniadau ato: 
Llanllyfni, £6 9s. 64c.; Caernarvon, £1 6s. 3c.; Waenfawr, 6s. ; 
Bryn’rodyn, 4s.; Carmel, 6s.; Bwlan, 4s. 6c.; Beddgelert, 2s. ; 
Rhyd-ddu, 4s. 2c.; Talsarn, 13s. 94c.; -Capel Uchaf 8s. ; 
Brynaerau, 5s Cyfanswm, £10 9s. 3c. Taliadau: Am gig, £2 
Ils. Oc ; blawd, 16s.; diod, £1. 2s 6c.; siwgr a thé, 4s. 7dc. ; 
bil John Jones, 8s. 5c.; bil Robert Parry, 16s. 6c.; man bethau, 
12s.; i llefarwyr, 14s. 6c. Gweddill, £3 3s. 9c. ‘“‘ Setlwyd pob 
peth perthynol i’r Cyfarfod gan John Williams, Owen Eames, a Johp 
Michael, gyda Daniel Williams yn dyst eu bod yn gwneuthur yn 
iawn.” Y pregethwyr y rhanwyd y 14s. 6c. rhyngddynt oedd 
Daniel Jones, James Hughes, Griffith Hughes, Griffith Solomon, 
Evan Williams Pentreuchaf, Owen Thomas Bangor. 


Yn 1837 y daeth William Owen yma o Garmel mewn canlyniad 
i'w briodas. A’r flwyddyn hon daeth John Hughes, pregethwr 
gyda’r Anibynwyr cyn hynny, igadw ysgol yma. Arosodd hyd 
1841. Gwr deallus. 

Yn 1838 gwnawd Talsarn a Llanllyfni yn daith. Yn y cyfnod 
hwn Daniel Williams, mab W. Williams Buarthau, oedd ysgrif- 
ennydd yr eglwys ; a Sion William, mab William Sion Pandyhen, 
yn drysorydd. Darfu i Daniel Williams ddilyn ei dad fel ysgrifen- 
nydd, a bu yn y swydd am 40 mlynedd, sef hyd ei ymadawiad i’r 
America yn 1847. 

Yn 1840 dewiswyd yn flaenoriaid, Robert Parry Ty’nllan, 
John Prichard Penpelyn, a William Hughes Ty¥-ucha-i’r-ffordd, 
ac yntau yn 22 mlwydd oed. Arosodd W. Hughes am dair blynedd 
pryd y symudodd i Dalsarn, lle y dechreuodd bregethu. 

Fe brofwyd o ddiwygiad yr amser hwn, a chwanegwyd nifer 
at yr eglwys. 

Y mae gan John Owen (Ty’n Ilwyn) gofiant i Griffith Edwards 
yn Nhrysorfa 1840 (t.12). Ganwyd ef yn 1811. Ni amserir ei 
farwolaeth. Ffrwyth diwygiad 1833. Drwy ei ddiwydrwydd ei 


127 


hun fe ddysgodd ysgrifennu ac ychydig rifyddiaeth. Ymgadwodd 
rhag gwagedd ieuenctid. Pan ddaeth i’r eglwys yn y diwygiad, 
dywedai dan grynu ei fod yn bechadur mawr ac arno eisieu tru- 
garedd, a darfod iddo’r bore hwnnw deimlo’r fath ofn na chae byth 
ddod i Dy’r Arglwydd, oni ddeuai y tro hwnnw, fel yr ydoedd i’w 
deimlad megys pe dywedasid hynny yn eglur a hyglyw wrtho ef. 
Bu mewn ofn mynych ar ol hynny na chafodd wir droedigaeth, 
ond yr oedd ei fuchedd yn addas i’r Efengyl. Nid oedd heb brofi 
cysuron yr Efengyl. Ar un Sul neilltuol, a’i feddwl yn dra isel ar 
y pryd, aeth gyda dau gyfaill i le neilltuedig i ddarllen a gweddio. 
Torri allan i foliannu Duw, a pharhau yn hynny am oriau. Bu’r 
tro hwnnw mewn coffadwriaeth ganddo am weddill ei oes. Ar fore 
Sul enciliai i le dirgel i fyfyrio a gweddio cyn myned i’r gwasanaeth. 
Tystiai y rhai y bu gyda hwy mewn gwasanaeth na welwyd mono 
mewn drwg dymer Yn wr call er yn ddiniwed. Ysgrifennai 
i lawr bethau yr hoffai iddynt aros yn ei gof, a chyfansoddai ambell 
ddernyn 01 eiddo ei hun. Dywedai ei ddosbarth yn yr Ysgol 
ar ol] ei farw fod eu hathraw yn y nefoedd. Mae paragraff olaf 
John Owen mor brydferth, fel y rhaid ei ddyfynnu yma: “ Dyn 
duwiol mewn sefyllfa isel yn y byd yw un o addurniadau pennaf 
creadigaeth Duw. Dyma y darlun cywiraf o fywyd yr Arglwydd 
Iesu yn y byd. Yma y mae duwioldeb i’w weled yn ei ddisgleirdeb 
ei hun heb ei arliwio gan wychder y byd hwn. Y mae y saint ar 
y ddaear, mewn sefyllfa isel, yn rhoi’r fath brawf o ymostyngiad 
i ewyllys Duw, ag sy’n gryfach in golwg ni nag ymostyngiad yr 
angel wrth guddio’i ben a’i draed a’i adenydd. Ac oni bai fod 
sefyllfa’r angylion yn ddiogel, a’r eiddo’r cythreuliaid yn anobeith- 
iol, dywedem y buasai’r fath esiampl o ostyngeiddrwydd yn gyrru’r 
naill i eiddigeddu a’r Neill i gywilyddio.” (Edrycher dan 1832). 


1843, sefydlu eglwys yn Nebo. Newid trefn y pregethu 0 2 a 
6 i 10 a 6, ac am 2 yn Nebo. 


1844, Hydref 8, Cyfarfod Miso]. William Owen yn datgan 
awydd am achos ym Mhenygroes. Gohiriwyd. Yn y ddau Gyfar- 
fod Misol dilynol, William Owen yn dadleu dros Penygroes. John 
Jones yn ei bleidio. 


1845. Rhentio hen gapel y Wesleyaid yn Nhreddafydd, a 
sefydlu achos yno, y bedwaredd gangen o Lanllyfni. William Owen 
yn ymuno a’r achos yno. 

1846. Sion William y blaenor, masnachydd mewn 9d, yn cael 
ei ddisgyblu am roi dau frawd yngofal cyfraith am ddyled. Ar ol 
hyn, Robert Parry a John Pritchard yn unig yn gweithredu fel 
blaenoriaid, yn gymaint a bod Owen Evans wedi ei analluogi gan 


y parlys. 

Mai 13, William Jones Brynbychan, yr hwn oedd flaenor yn 
Cwmcoryn cyn dod yma, yn dod i'r Ty’nllwyn. Y tri blaenor yn 
cydweithredu yn ddedwydd. Ebe Evan Owen Talsarn am danynt : 
“ Yr oedd Robert Parry yn nodedig am ei fanyldra gyda phethau 
allanol crefydd. John Pritchard yn ddyn myfyrgar a hynod ys- 
brydol. Nid wyf yn gwybod am neb mor wastadol ysbrydol a 
John Pritchard William Jones yn hynod gadarn yn yr ysgryth- 
yrau, yn ddiwinydd da, ac yn medru traethu gyda blas ar bynciau 
diwinyddol. Nid anghofiaf byth y seiadau a gefais yn Llanllyfni.” 
(Dyfynedig gan Cyrus). Cymerodd William Jones ei le ar unwaith 
fel y pen blaenor. 


Yn y flwyddyn 1849, fe brofodd lliaws radd o adfywiad 1’w 
hysbryd. Chwefror 4, nos Iau, David Williams Talsarnau yn 
pregethu ar 1 Corinthiaid, iv. 15: ‘‘ Myfi a’ch cenhedlais chwi yng 
Nghrist Iesu drwy’r Efengyl.” Rhywbeth neilltuol i'w deimlo: 
John Prichard yn codi ei ben, Robert Parry 4’i Amen yn uchel, 
William Jones yngwenu. Yny seiat ar ol, cymhellai John Prichard 
yr eglwys i nesu at yr Arglwydd. Mwy nag arfer yn y cyfarfod 
gweddi bychan am hanner awr wedi wyth fore Sul. Dechreuwyd 
gan John Griffith Coed-du, a gorchfygwyd ef gan eideimlad. Cyfar- 
fod neilltuol, David Jones Caernarvon yn pregethu ar Esay 
Ixiv. 6: “ Megys deilen y syrthiasom ni oll.”’ Pregeth effeithiol. 
Yn Wylnos priod Robert Prichard Pantdu, am bump ar y gloch, 
torrodd yn orfoledd. Testyn y nos, 1 Timotheus, ii. 5: ‘‘ Canys 
un Duw sydd, ac un cyfryngwr hefyd rhwng Duw a dynion, y dyn 
Crist Iesu.” Torri yn orfoledd yma eto Am ychydig wythnosau 
y parhaodd y cynnwrf. 


Y flwyddyn hon y ffurfiwyd y Clwb Du dirwestol. Ennill 
Iliaws o feddwon a droisant allan yn ddynion defnyddiol. Y pryd 
hwn y cyfansoddodd William Roberts ei anthem ddirwestol, 
“Gwawriodd y Dydd.” Cor Llanllyfni yn enwog yng nghyfar- 
fodydd y wlad oddiamgylch. 


1853 y daeth Evan Owen i Lanllyfni. Yn pregethu ar brawf 
ar y pryd ar gais eglwys Seion, Clynnog. Ei achos gerbron Cyfarfod 

Misol Llanllyfni, Rhagfyr 4 y flwyddyn flaenorol, a chryn wrth- 
wynebiad yno. Bu yma dan 1857, pan ymadawodd i Dalsarn. 


1855 neu 6, Medi 9, dewis yn flaenoriaid: John Griffith Cae 
du, Robert Roberts Nant y Gwyddel, a Henry Hughes Rhos y 
rhymiau. 


Bu Sion William Pandy hen farw yn 1856. Mab William 
Sion, pen blaenor y dyddiau gynt, megys ag y bu ei fab yn ddiwedd- 
arach. Dywedai William Roberts Clynnog na welodd efe mo neb 
callach na Sion William. Danghosodd fedr a chraffter ynglyn 4g 
achosion o ddisgyblaeth. Yn adnabod dynion. Dafydd Jones 
Buarthau unwaith yn bygwth codi ei docyn aelodaeth, am fod y 
plant yn cael rhyddid i ddweyd eu hadnod yn y seiat, ac yna yn 
chware a chadw twrf wedi myned allan. Ni fynnai mo’i ddar- 
bwyllo gan y swyddogion eraill. Eisteddai Sion William 4’i ddwy 
law ar ben ei ffon, a’i dalcen ar ei ddwylaw. Apelid ato ef yn y 
man: “Sion William, beth sydd gennychiiddweyd ?”’ Ar hynny 
cododd yn sydyn, ac ebe fe, ‘‘ Nid wn i ddim beth i feddwl o Dafydd. 
Mi ai clywais yn sOn am ymadael o’r blaen, dro yn ol. Dafydd, 
yr hyn yr wyt ar fedr ei wneuthur, gwna ar frys! Agorwch y drws 
iddo, bobl, gael iddo fyned!” Aros yn eile ddarfu Dafydd Jones, 
a thewi 4 son. Calfin go uchel oedd Sion William. Yr oedd John 
Jones yn pregethu yn Llanllyfni un tro, pan yr oedd gryn sén yn y 
wlad ei fod yn Arminaidd ei olygiadau. Nid oedd Sion William 
yn porthi dim ar y bregeth y tro hwnnw. Yn y man, y mae John 
Jones yn codi i hwyl go uchel, gan ddyrchafu ei lais, “ ‘Dyma i i chwi 
Galfiniaeth, fy mhobl i!” Ebe Sion William dros y capel, “ Ie’n 
wir, ’doedd ryfedd na ddoe hi o’r diwedd!”’ Gwr dwrn-gauad 
braidd, y cyfrifid Sion William. Rhoes ddeuswllt un tro i John 
Evans Llwynffortun, ar ol pregeth. Ymliwiai y blaenoriaid eraill 
ag ef: oni byddai’n well rhoi hanner coron i bregethwr mor fawr 
a phoblogaidd ? “Na, na, yn wir, welwchi,” ebe yntau, “ y mae 
o’n cael chwe swllt yn y dydd a’i fwyd, ac y mae hynny yn gyflog 
da iawn iddo fo.’”’ Nid William Sion oedd Sion William ; ond yr 
oedd Sion William yntau, hefyd, yn wr gwasanaethgar iawn yn ei 
ddydd gydag achos ei Arglwydd. 


Bu Llanllyfni yn hwy na’r ardaloedd cymdogaethol cyn profi 
o ddylanwadau diwygiad 1859. Ar Awst 21 yr oedd John Jores 
Penmachno yma yn pregethu, ar ol bod ohono yn sir Aberteifi, 

a gwres y diwygiad i’w deimlo ynddo. Hanes am y diwygiad yn 
dod o Bwlan. Ar hynny dyma John Prichard yn gofyn i’r eglwys | 
ymrwymo i weddio am fis am dano. Codwyd dwylaw yn arwydd. 
Noswaith ffair gyflogi Bontnewydd, daeth Ilu o fechgyn y Bwlan i 
Lanllyfni i’r cyfarfod gweddi. Ond er eu bod hwy yn frwd, yr oedd 
pobl y Llan heb deimlo yn gyffelyb, a rhai yn beirniadu. Dyma 
fis John Prichard ar ben heb ffirwyth. Nid oedd dim i’w wneud ond 
adnewyddu’r cyfamod am fis arall. Fore Gwener, Tachwedd 10, 
dyma Dafydd Morgan yma. Dim hynod yn y bregeth ; y cyfarch- 
iad ar ol hynny yn nerthol, 4 rhywbeth gorchfygol ym mhob gair. 
Harry Morris Brontyrnor yn gwaeddi allan, ‘“‘ Mae hi’n talu ar law, 
Mr. Morgan!’’ Arosodd deuddeg ar ol. Cyrus ar ffrynt yr oriel, 
wedi bod ar encil am beth amser. ‘‘ Pwy ydych chwi?” gofyn- 
nai’r diwygiwr. ‘‘ Y gwaethaf o bawb,” oedd yr ateb, a’r unig 
ateb a geid y bore hwnnw i'r cwestiwn. Yn y man yr oedd Cyrus 
ar ei draed yn parhau i lefain, ‘‘ Dwedwch i Petr! Dwedwch i 
Petr!’ Y dydd cyntaf o’r flwyddyn ddilynol, fore Sul, pan yr oedd 
hen frawd ar weddi, ac yn gofyn yn ei weddi am galennig, torrodd 
allan yn orfoledd mawr. Arferai lliaws ddweyd, ymhen blynydd- 
oedd, na wyddent pa beth a ddaethai ohonynt gyda chrefydd oni bai 
am y diwygiad. Fe ymroes y blaenoriaid o hynny allan i waith 
eu swydd gydag ynni newydd. Codwyd rhif yr eglwys o 110 i 186 
mewn dwy flynedd, gan ostwng i 160 yn y ddwy ddilynol. 


1860, mewn Cyfarfod Misol yn Nebo, Robert Jones, gweinidog 
y Bedyddwyr, yn galw sylw nad oedd dim ysgol ddyddiol yn yr 
ardal, ac mai’r Methodistiaid oedd i’w beio fwyaf ar gyfrif mai hwy 
oedd liosocaf. John Phillips Bangor yn pwyo’r hoel ymhellach. 
Y flwyddyn hon bu’r person, John Jones, farw. Ar hynny ei fab, 
John Jones, ag oedd yn gwasanaethu yn ei le ers talm, yn tyrfu am 
ysgol. Yn y cyfwng hwn, Thomas Jones Post Office, William Jones 
Coed-cae-du, a Robert Roberts Nant y Gwyddel, tri o Fethodist- 
iaid, mewn ymgynghoriad gyda’u gilydd, yn penderfynu danfon 
William Jones at John Phillips Bangor, gan erfyn arno ddanfon 
dros yr ardal at y Cynghor Addysg, yr hyn a wnaed. Ymdrechfa 
yn y canlyniad rhwng y Methodistiaid a’r Eglwyswyr. Pleid- 
leisio’r ardal, pa fath ysgol a ddewisid ? Yr ymneilltuwyr yn ennill. 
Ar gyfryngiad John Phillips, Mrs. Jones Porthmadoc yn cyflwyno 
darn o dir yn ymyl y capel—“ gardd y Bermo ”’—i achos addysg. 
Ebrill, 1861, dechre adeiladu’r ysgol. Yr ymgymeriad, £533 ; 

yr ardal i godi a chludo’r cerryg. Gorffen y gwaith, Gorffennaf, 
1862. Yr ysgol yn cynnwys Ile i 250. Cafwyd £288 18s. 7c. gan 
y Llywodraeth, a chasglwyd £244 gan yr ardalwyr Casglwyd 
£219 8s. o'r swm yma gan y Methodistiaid. Gweithredoedd yr 
ysgol yn darparu fod 13 0 bersonau yn ffurfio pwyllgor, i gyfrannu 
coron yr un yn flynyddol, a deg o honynt yn Fethodistiaid. 
Gwnaeth y pwyllgor amryw welliantau ar yr adeiladau. Ni chynor- 
thwyai’r Llywodraeth, a rhoddwyd £100 o’r ddyled ar y Method- 
istiaid, ar y dealltwriaeth fod y Bwrdd Ysgol yn talu {1 yn y 
flwyddyn o log i drysorydd yr eglwys, a bod rhyddid gan yr eglwys 
i ddefnyddio’r adeiladau ar y Sul pan fyddai eisieu, ac ar dair nos- 
waith o’r wythnos. Hon oedd yr ysgol Frytanaidd gyntaf yn yr 
ardaloedd hyn. Nid oedd ysgol ym Mhenygroes na Nebo. Yr ysgol 
yn Nhalysarn mewn cysylltiad a’r capel yn unig. Agorwyd yr 
ysgol Mehefin 20, 1863. Robert Jones Dwyran, Mén, yr athraw 
hyd Medi 1864 ; John Roberts (Manchester House) hyd Medi 1867 ; 
Howell Roberts (Hywel Tudur) hyd 1874, pan roddwyd yr ysgol 
dan y Bwrdd Addysg. (Cyrus). 


1861, Gorffennaf 28, William Jones Hermon, Llandegai, yn 
pregethu am y tro cyntaf. Daeth yma fel bugail, Rhagfyr 1862. 
Dim cytundeb penodol. Casgl chwarterol at y fugeiliaeth, ond 
ni wneid ond ychydig. 

1863 neu 4, dewiswyd yn flaenoriaid: Richard Jones Penrhos, 
Humphrey Griffith Gwyndy, William Ellis Brynffynnon, a Griffith 
Hughes Buarthau. Symudodd William Ellis yn 1868. Symudodd 
Humphrey Griffith i Leyn yn fuan ar ol ei ddewis, a bu’n swyddog 
yno hyd ei farw yn 1880. Gwr duwiol, difrycheulyd. 


Ionawr 2, 1864, y bu farw John Prichard Penpelyn, wedi 
gwasanaethu fel blaenor am 23 mlynedd. Yn hen wr penwyn, 
heinyf ar y cyfan, ond wrth ei ffon, y cofir ef gan yr Astedydd. Un 
o’r ffyddlonaf o flaenoriaid yr eglwys. Goddefai ei gymell yn hir 
cyn siarad weithiau, ond pan godai fe geid rhywbeth ganddo. Pan 
ddechreuai gosi ochr ei ben, ebe’r un gwr, fe ellid disgwyl rhywbeth 
anghyffredin, a gallai dorri allan i hyawdledd nerthol. Y ddawn 
i gadw seiat oedd ei brif hynodrwydd. Cwynai brawd unwaith 
wrtho am feddyliau drwg. Ar ol gwrando’r gWyn, ebe yntau, 
“?Roedd y forwyn acw yn curo’r mochyn o’r drws ddoe, ac yn Iled 
fuan wedi hynny, gwelwn hi’n rhoi bwyd iddo yn y drws. A wyt 
tithau, Sion bach, yn peidio rhoi bwyd i’r meddyliau drwg yna, ac 

ar yr un pryd yn eu dwrdio?” Pwysleisiai’r hwn yn yr adnodau 
mawr yn dra effeithiol: ‘‘ Hwn a osododd Duw yn iawn,” “ Yn yr 
hwn y mae i ni brynedigaeth,” a’r cyffelyb. Darllenwr mawr ar 
Gurnall, Taith y Pererin, ac yn enwedig y Beibl. Rhyddfrydig ac 
ystwyth, ac yn symud gydag anghenion yr amserau. Tad mewn 
pethau ysbrydol, a gweddiwr neilltuol. Pan ofynnwyd iddo ar ei 
wely angeu a oedd arno ofn marw, ei ateb oedd, “ Oes, y mae 
arnaf ofn y loes, ond nid oes arnaf ddim ofn y canlyniadau.”’ 


Awst 12, 1864, penderfynu adeiladu capel newydd.  Sicr- 
hawyd hanner erw o dir, ynghyda meddiant o’r hen brydles, am £200. 
Tynnwyd y cynllun gan Richard Davies Llanfairfechan. Ebrill 5, 
1865, gosod y gwaith yn dair rhan: y gwaith maen i Evan Jones Maen 
coch, y gwaith coed i Henry Morris Brontyrnor, plastro a phaentio 
i Edward Hughes Caernarvon. Gosod y gwaith o gau mynwent 
allan i Humphrey Griffith Llanllyfni a R. Williams Penmynydd. 
Traul y cyfan, £2,600, gan gynnwys y ty, yr ystafell ysgol, a’r £100 
dyled ar yr ysgoldy yr ymgymerwyd 4’i ddwyn. Maint y capel, 
22 lath wrth 17. Eisteddleoedd 1 600. Bu rhyw anealltwriaeth 
rhwng y trysorydd ag ymgymerydd un gyfran o’r gwaith yn achos 
na thalwyd dim o’r ddyled hon am flynyddoedd. Ceisiwyd gyda’r 
naill gynllun ar ol y llall ddileu y ddyled, heb fod dim yn tycio 
nemor. O’r diwedd, pan rowd y peth yr ail dro o flaen yr Ysgol 
felwyddwyd. Trowyd casgl y dydd diolchgarwch at yr un amcan, a 
sefydlwyd cymdeithas ddilé6g. Yr oedd £1,500 mewn llaw yn y 
flwyddyn 1877. Buwyd yn talu £200 y flwyddyn o’r ddyled am 
rai blynyddoedd, pan oedd masnach mewn cyflwr da. Erbyn 
diwedd 1885, yr oedd y ddyled wedi ei thynnu i lawr i £191. Yr 
oedd y diffyg dealltwriaeth y crybwyllwyd am dano wedi effeithio 
yn ddrwg ar bob casgl hyd 1870. 


Yn 1865 yr aeth Henry Hughes i Dalsarn. Efe, yn 1862, a 
ddechreuodd roi swm rhoddion yr aelodau i lawr yn y casgl misol. 
Croes roddid cyn hynny, fel yr oedd yr arfer gynt. Chwe cheiniog 
y pryd hwnnw oedd rhodd y brodyr; dwy geiniog y chwiorydd. 
Gair yn fyrr ac i'r pwrpas fyddai gan Henry Hughes. Yn adeg y 
diwygiad yn hynod iawn rai prydiau. Rhyw floedd ynghanol ei 
weddi weithiau pan dorrai’r argae ac yna firydlif anorchfygol. 
Am y rhelyw, gwr distaw, caredig, duwiol. 

Y flwyddyn hon y bu farw John Griffith Caedu, yn flaenor 
ers deng mlynedd. Gwyllt o dymer. Fel arolygwr ysgol, wrth 

fethu ganddo a chael ufudd-dod, torrodd allan unwaith gyda gwaedd 
— Distawrwydd,” nes yswilio’r drwg-weithredwyr. Anghofiai 
ei hun weithiau ar weddi gyhoeddus fel na wyddai mai gweddio 
yn gyhoeddus yr ydoedd, ac elai ar brydiau yn faith iawn. Teimlid 
ef yn ymaflyd yn nerth yr Hollalluog ar adegau. Dywediad o’i 
eiddo am y weddi deuluaidd ydoedd mai clem a roddai ef fynychaf 
ar ddiwrnod gwaith gan faint ei frys i fyned i’r chwarel, ond ar 
fore Sul y byddai yn rhoi gwadn. Bu farw ynghanol oed gwr. 


Ionawr 7, o’r un flwyddyn, y bu farw Robert Parry Ty’n y Ilan, 
yn 80 oed, ac yn swyddog ers chwarter canrif. Yn ddiargyhoedd 
ei fuchedd, fe oedodd yn hir broffesu. Meddyliodd mai yn Sasiwn 
y Bala y cawsai’r peth mawr y disgwyliai am dano ; ond dychwelodd 
oddiyno y seithfed tro heb ei lanhau. Y Sul dilynol yr oedd efe 
yn gwrando ar William Roberts Clynnog ar y geiriau, “‘ Myfi a 4f, 
arglwydd, ac nid aeth efe,” pryd y gwelodd ei ddyledswydd, a’r 
cyfle cyntaf daeth i’r eglwys. Y Sul ar ol sasiwn Mehefin, 1813, 
ydoedd hwnnw, debygir, gan y dywedir mai yn Llanllyfni y clywyd 
y bregeth, pan ydoedd Robert Parry o 28 i 30 oed, ac nid yw’r 
testyn hwnnw yn rhestr testynau Robert Parry, y cyfeirir ati eto, 
yn unlle yn ystod y blynyddau cyntaf. Eithr yr oedd bwlch yn y 
rhestr o rai wythnosau yn yr adeg grybwylledig. Defnyddiol 
gyda’r ysgol fel athraw, arolygwr ac ysgrifennydd. Dengys ei 
restr o bregethwyr a’u testynau yn Llanllyfni am dros 50 mlynedd, 
y gwneir defnydd ohoni yma ar ddiwedd hanes yr eglwys, ei fod yn 
wr tra gofalus a manwl a chyson o ran anian ei feddwl. Gyda 
phethau allanol yr eglwys y rhagorodd. Fe aeth i’w fedd heb i 
neb ddwyn ei goron. BrawdiAnn Parry. (Drysorfa, 1866, t. 362). 


Tachwedd 13, o’r un flwyddyn, yn 80 mlwydd oed, y bu farw 
Ann Parry. Bu Catrin Prichard ac Ann Parry yn cadw’r t¥ capel 
cydrhyngddynt yn o gyfartal am ganrif gyfan, mewn gwir olyniad 
ddiaconesol. Gwisgai hi yr het silc henafol gydag urddas. Diacones 
yn yr eglwys a mam yn yr ardal oedd Ann Parry. Yr oedd natur 
wedi gweithio yn groes-ymgroes yn y teulu, gan roi’r benywaidd 
yn fwy i Robert a’r gwrrywaidd yn fwy i Ann. Ystyrrid hi yn 
un o’r goreuon am gadw ty capel, ac yr oedd ei chlod hyd eithaf 
y Deheudir. Ymgynghorai’r blaenoriaid 4 hi, megys un ohonynt 
hwy eu hunain, neu’n hytrach, megys pe bae hi yn ben-blaenor. 
Pan fyddai pregethwr gwerth ei gael yn nacau cyhoeddiad i’r 
blaenoriaid a hithau wrth law yn clywed, fel y byddai hi yn o debyg 

o fod, elai hi ato ei hun, a byddai’r cyhoeddiad wedi ei addaw yn y 
man. Mae cyfoeth rhestr pregethwyr Robert yn ddyledus i fesur 
nid bychan i Ann. Heb blant ei hun, tra hoff ydoedd o blant yr 
ardal. Y t¥ capel oedd ei chastell, eithr hi a’i newidiodd yn y man 
am y t¥ nid o waith llaw, tragwyddol yn y nefoedd. 


Yn 1866 dewiswyd yn flaenoriaid, Thomas Jones Post Office 
a Griffith Hughes Buarthau. 


Rhagfyr, 1868, aeth y Parch. William Jones, y bugail, i Draws- 
fynydd, gan dderbyn galwad yr eglwys yno. 


Yn 1869 y dechreuodd Morris Jones bregethu yma. 


Yn 1870 derbyniodd Mr. Robert Thomas, Hirael y pryd hynny, 
alwad yr eglwys hon a Nebo, y naill yn cyfrannu iddo £30 y flwyddyn 
a’r llall £10. Yr oedd hyn yn gam amlwg ymlaen, fe ymddengys, 
ar y trefniant gyda’r bugail blaenorol. Ar ddiwedd y flwyddyn 
yr oedd rhif yr eglwys yn 200, yn ol taflen y Cyfarfod Misol. Y 
casgl at y weinidogaeth yn £69 12s. 2c. Y ddyled yn £1,520. Y 
flwyddyn hon, am y tro cyntaf, fe godwyd dau archwiliwr, ond nid 
heb wrthwynebiad. Fe fernir ir symudiad fod o les. Ar ol y 
flwyddyn hon y codwyd ysgoldy Penchwarel, a chymerwyd y gofal 
gan Thomas Jones y Post. 


Mae’r Asitedydd yn coffa marw dwy chwaer yn 1871, sef Anne 
Parry Pentre isaf, Chwefror 13, yn 57 oed, ac Ellen Roberts Siop 
uchaf, Hydref 7, yn 51 oed. Yr oedd y gyntaf o’r ddwy yn wraig 
gyfoethog yn y byd hwn, ac heb fod yn uchel feddwl, yn hawdd 
ganddi roddi a chyfrannu, yn trysori iddi ei hunan sail dda erbyn 
yr amser sydd ar ddyfod. Y chwaer arall oedd wedi ei hegwyddori 
yn dda yn yr athrawiaeth, a’i hyder yn ei diwedd oedd, y byddai 
i’r hwn a ddechreuodd ynddi y gwaith da ei orffen hyd ddydd Crist. 


Yn ystod 1870—1 y daeth Owen Rogers yma o Hyfrydle. 
Ymadawodd yn ol yn 1877. 

Mae gohebydd yn y Goleuad am Mai 17, 1873, yn dweyd fod 
Temlyddiaeth Dda yn ei rhwysg yma y pryd hwnnw, a Theml 
yma gan y plant. 


Medi 13 y bu farw Robert Griffith Cae’rengan, yn 57 mlwydd 
oed. Edrydd yr Astedydd ar ei ol, ddarfod iddo pan yn was bach 
mewn fferm yn Eifionydd, ddechre gyda’r ddyledswydd deuluaidd 

pan oedd eraill h¥n nag ef yn gwrthod, ac ni roes y gwaith i fyny 
ar ol hynny. Ufudd i bob galwad arno yn yr eglwys. Cyson ym 
mhob moddion hyd y caniatae ei iechyd, prydloni’r funyd. Athraw 
Ilwyddiannus gyda dosbarth o ferched. 


Mawrth 5, cynhaliwyd cyfarfod ymadawol i Mr. Howell Roberts 
(Hywel Tudur), wedi bod ohono yn yr ardal am oddeutu wyth 
mlynedd fel athraw yn yr Ysgol Frytanaidd, ac yn gwasanaethu 
fel blaenor yn yr eglwys. Mewn anerchiad barddonol eiddunai 
Alafon 


“ Lawer o hufen i deulu’r Hafod.” 


Medi 18, 1874, yn 87 mlwydd oed, y bu farw Jane Hughes 
Ty’nypant. Hen wreigan blaen, ysmala, ddigrif, dduwiol, ebe’r 
Astedydd. Arferai adrodd am dani ei hun yn yr amser gynt yn 
prysuro gyda’i gorchwyl er myned i’r bregeth yr hwyr, bum milltir 
o ffordd, a’i dwy esgid dan ei chesail, a’r fath flas a gawsai hi yn y 
moddion. Byddid yn wylo a chwerthin bob yn ail wrth wrando 
arni yn dweyd ei phrofiad. ‘‘ Ddaethochi ?”’ ebe hi wrth yr Asved- 
ydd, pan ddeuai efe at ei drws i gasglu at y Feibl Gymdeithas neu’r 
Gymdeithas Genhadol, “ yr oeddwn yn eich disgwyl.’”’ Yna hi 
elai i hen siwg ar astell uchaf y dresel, a chyrchai swllt oddiyno, 
“°Roeddwn wedi i giadw i chi ers dyddia.” A hi a roddai fwyaf 
yn y dosbarth hwnnw o’r ardal. Drosti ei hun a’r teulu a Chymru 
a’r America, lle’r oedd ganddi deulu, yr arferai hi a gweddio, nes 
y deallodd wrth Thomas Jones y Post, mewn ymddiddan 4g ef 
rywbryd, ei fod ef yn gweddio dros y byd. Y tro nesaf iddi ei weled, 
hi a’i hysbysodd ef ei bod hithau bellach yn gweddio dros yr holl 
fyd, gan ei bod yn gweled Iawn y Groes yn ddigonnol i’r byd mawr 
cyfan. 


Yn 1878 y dewiswyd W. Williams Felin gerryg, John Owen 
Gelli bach, W. W. Jones a Henry Williams Ty capel yn flaenoriaid. 
Ymadawodd W. Williams a J. Owen y flwyddyn ddilynol. 


Y flwyddyn hon neu’r flaenorol y bu farw Griffith Hughes y 
Buarthau. Yn weithiwr yn y chwarel, fe gasglodd wybodaeth go 
helaeth yn ei oriau hamddenol, a daeth i fedru mwynhau Ilyfrau 
Saesneg. Ystyrrid ef yn ddyn o gynneddf gref; ac yr oedd iddo, 
megys i Demetrius, air da gan bawb a chan y gwirionedd ei hun. 
(R. Thomas). Yn 1878 y bu farw W. Jones Ty’nllwyn. 

Y Parch. D. Jones yn ymadael i Lanfairtalhaiarn, ar alwad 
oddiwrth yr eglwys yno, wedi dod yma yn bregethwr yn 1873. 


Nodir gan Cyrus, dan y flwyddyn 1879, fod yna 195 o deulu- 
oedd yn yr ardal, yn cynnwys 882 0 bobl ; ac o’r rhai’n fod 571 dros 
13 oed, 230 rhwng 3 a 13, ac 81 dan dair oed. A bod y Methodistiaid 
yn hawlio 569 ohonynt. 


Ymwelodd Richard Owen 4’r lle, nos Fawrth, Gorffennaf 3, 
1883. Y noswaith hon y rhoes efe bregeth gyntaf ei genhadaeth 
yn Nyffryn Nantlle. Er y s6n am dano ym mhen arall y sir ni 
ddisgwylid rhyw lawer oddiwrtho ef yma. Yr Arglwydd yn gofyn 
i Adda, Pa le yr wyt i? oedd y testyn. Gwesgid y gynulleidfa 
i aethau o gyfyngdra. Y gynulleidfa yn fawr iawn y noswaith 
nesaf, Pregethodd mewn dau gapel nos Sul. Elias ar ben Carmel 
oedd ei bwnc yn Salem, ac yr oedd yno orfoledd mawr, na chlybu- 
wyd y cyffelyb er diwygiad 1859. Yr oedd y cynulleidfaoedd yn 
fawr anferth. Yr oedd y dydd Gwener yn ddiwrnod ffair, a medd- 
yliai llawer mai ofer fyddai iddo bregethu y diwrnod hwnnw. 
Eithr yr oedd y fath nerth gydag ef y nosweithiau blaenorol, fel 
y credwyd ei gyhoeddi y prynhawn a’r hwyr. Dyryswyd y ffair, 
a chafwyd oedfaon anghyffredin. (Cofiant R. Owen, t. 153). 


Awst 24 bu farw Thomas Jones y Post yn 60 mlwydd oed, wedi 
bod yn swyddog er 1866. Efe oedd trysorydd yr eglwys, ac efe, 
ebe’r Astedydd, oedd asgwrn cefn yr achos mewn blynyddoedd 
diweddar. Gwyliai yn ddyfal beunydd wrth y drysau, gan warchod 
wrth byst y pyrth. Gwrandawr serchog, cyfaill dihoced, gweithiwr 
difefl. Nid anghofiodd letygarwch. Ei ddawn oedd ymroddiad 
diarbed i’r achos. Noda Mr. R. Thomas ei fod yn foddlon i wneud 
y pethau bychain. Bu’n cerdded i ysgol Penychwarel ar bob tywydd 
am ddeuddeng mlynedd. Yr oedd efe yn nai i Fanny Jones 


Talsarn. 
Nid oedd ynddo un uchelgais 
Fel y Diotrephes gynt ; 
Nid y blaen ond man i weithio 
Oedd ei bleser ar ei hynt. 
Yr un flwyddyn dewiswyd yn flaenoriaid: John Roberts 
Manchester House, Edmund Williams, Ysgol y Bwrdd, William 
Griffith Dé] Ifan. 


Yn 1885 pwrcaswyd 280 Iathen betryal o dir am £17; ac 
adeiladwyd arno ysgoldy Penychwarel yn ystod 1886-7. Yn ystod 

yr un amser gwariwyd £776 1s. 7c. ar adnewyddu y capel a’r 
adeiladau perthynol. 


Ebrill 1889, ymadawodd y Parch. R. Thomas y bugail, gan 
dderbyn galwad o Lanerchymedd, ar ol arosiad yma am yn agos i 
20 mlynedd. Diwedd y flwyddyn hon yr oedd rhif yr eglwys yn 266. 
Y ddyled wedi ei thynnu i lawr yn 1884 i £43. Y ddyled yn 
niwedd y flwyddyn hon yn £1050. 


Yn 1890 derbyniodd y Parch. G. Ceidiog Roberts alwad yr 
eglwys, gan ddod yma o Faentwrog. 


Yn 1896 bu farw Richard Jones, yn 81 oed, wedi gweithredu 
fel blaenor ers deuddeng mlynedd arhugain. Trymaidd, arafaidd, 
gochelgar, yn edrych tua’r llawr. Lled esgyrniog a garw ei wedd, 
lled dawedog, go anibynnol, siriol gyda’i gyfeillion. Felly y dywed 
Mr. Llewelyn Owain, a chrynodeb byrr 01 ysgrif ef geir yma. 
Arferai ddarllen y Faner i’r gweithwyr yn y gloddfa ar yr awr ginio 
yn wr ieuanc. Dysgodd yr Hyfforddwr yn drwyadl, a gallai ei 
alw i fyny at ei wasanaeth unrhyw bryd. Dewiswyd ef yn athraw 
cyn bod ohono yn aelod. Uno blant diwygiad ’59, y pryd hwnnw 
yn 44 oed. Tynnai ei law ol a blaen ar ei fynwes wrth siarad yn 
gyhoeddus. Ni ddanghosai awydd siarad, ond byddai bob amser 
yn synwyrol, ac yn fynych yn gyrhaeddgar ac ysgrythyrol. Byrr 
ac i bwrpas. Gwr darbodus a chynil. Cyfiawn yn hytrach na 
thrugarog. Go Galfinaidd ei olygiadau. Athraw effeithiol, yn 
rhoi pwys ar y darlleniad, ac yn dwyn allan yr ystyr. Craff fel 
arolygwr ysgol. Taer mewn gweddi gyhoeddus. Cadwai’r ddyled- 
swydd deuluaidd yn ddifwlch. Mynych yr adroddai wrtho’i hun 


y pennill hwnw : 

Rhyw for o gariad yw 

Dy heddwch di fy Nuw, 

A nef y nef yw gweld dy wedd. 

Llym yn erbyn dichell a thwyll. Prin ei eiriau wrth ddisgyblu : 
yn ochelgar a gofalus rhag brifo’r teimlad. Ei brif lyfrau, esboniad- 
au Scott, Thomas Jones Caerfyrddin a Mathew Henry, Geiriadur 
Charles a Gurnall. - 


Chwefror 10, 1899, yn 77 oed, y bu farw Robert Roberts, yn 
flaenor ers 43 mlynedd. Crynhoir yma eto allan o Mr. Ll. Owain. 
Cymeriad Cymreig. Henwr bychan, pert, gwisgi. Parod ar alwad, 
gyda chyffyrddiad o’r gorchestol yn ei ddull, Mymryn o ysmaldod. 
Cyn priodi yngwasanaeth amaethwyr ; wedi hynny yn y chwarel. 


I 

Collodd yr arfer o’i fraich drwy waew, ac aeth i’r ysgol] at Eben 
Fardd. Bu yno am flwyddyn yn dysgu cadw cyfrifon, ac yna 
adeiladodd fasnachdy yn Llanllyfni. Ar ol hyn bu drwy Gymru 
yn gwerthu gweithiau Eben Fardd a D. Jones Treborth. Gor- 
fanwl mewn disgyblaeth deuluaidd, feallai. Ni phallai’r ddyled- 
swydd deuluaidd. Dirwestwr pybyr. Athraw defnyddiol, yn hoff 
o’r termau diwinyddol, yr hyn a ddug iddo’r teit] “ doctor” gan 
gylch neilltuol. Anrhegwyd ef 4 Beibl a spectol aur gan ei ddos- 
barth a’i gyn-ddisgyblion, ynghydag “anerchiad.” Fymryn yn 
ffwdanllyd, fwy na mymryn o garedig, hoff o blant, ac wrth ei fodd 
yn eu cyfarfodydd. Dawn siarad amlwg. Gweddiai lawer pan 
arno’i hun, ond nid heb i’r plant ddod o hyd iddo weithiau. Cyf- 
undebwr cryf. Efe yn un o’r tri a roes y cam cyntaf at gael ysgol 
Frytanaidd i’r lle. Traddododd y cynghor i 15 o flaenoriaid yng 
Nghyfarfod Misol Dinorwig, Mehefin, 1898. Yn ystod ei oriau olaf, 
gofynnodd ei ferch iddo, ‘‘ Nhad, beth sydd gennych i’w ddweyd 
heddyw ? yr ydych wedi bod yn ffyddlon iawn iddo.” Ebe yntau, 
“Yr un geiriau sydd ganddo i’w ddweyd wrthyf ag a ddywedodd 
withyf pan oeddwn ar fy ngliniau o flaen yr hen gadair yna ers 
talm,—Nv’th adawaf.” 


Henry Williams Glanaber, a fu farw Mai 14, 1900, yn 57 oed, 
ac yn flaenor ers dwy flynedd arhugain. Ysgol Henry Williams 
oedd aelwyd ei dad. Y tad a’r plant yn hoff o ddadleu pynciau. 
Y Parch. W. Williams Rhostryfan ydyw un o’r plant hynny. Iolo 
Caernarvon ymhlith ei gyfoedion ieuainc. Ei brif nodwedd ydoedd 
ireidd-dra crefyddol. Pwnc mawr ganddo oedd prydlondeb yn y 
moddion. Ar farwolaeth Thomas Jones y Post, ymgymerodd 4 
gofal ysgol Penchwarel. Dilynodd fyned yno am ddwy flynedd 
arbymtheg. At y diwedd byddai’n ymlusgo myned, ac yn troi i 
dy ar y ffordd i orffwys. Pob cynghor oi eiddo yn argyhoeddiad 
iddo. Yn ddifrif heb fod yn anaddfwyn. Gwrandawr aiddgar 
ar bob pregeth. Amen brwd. Heb adnoddau dyn cyhoeddus, 
gweithiai yn ddistaw o’r golwg. Gwr bucheddol, yn meddu ar 
“grefydd gron” yr hen bobl. ‘‘ Canllaw Duw,” ebe Mr. Owain, 
“i gadw dynion rhag gwyro oddiar y Ilwybr cul, a charreg filltir 
ar y ffordd i Wynfa.” Ysgrythyrwr campus. Ei hoff lyfrau, y 
Geiriadur, Esboniad James Hughes, a Thaith y Pererin. Ymwelwr 
a’r claf. Cedwid urddas crefydd ar yr aelwyd. Athraw ym- 
roddedig. Cofiodd ar hyd ei oes y cynghor a gafodd wrth ei dderbyn 

yn swyddog i’r Cyfarfod Misol, sef mai gwinllan oedd yr eglwys, 
ac yntau i fod yn weithiwr ynddi, Ganwyd ef yr un dydd o’r mis 
ag y bu farw, a bu farw ei fam yr un dydd o’r mis. Canodd Einion 
ei frawd : 


Y fam a wenai, nis gallailai . 
*Roedd yn y bwthyn lawenydd didrai 
Ar fore’r Pedwerydd arddeg o Fai. 


Y mab wrth y gwely yn gwylio’n syn, 
A’i fam mewn tawelwch yn croesi’r glyn. 
Wylo mae’r bachgen a’i ddagrau heb drai 
Ar fore’r Pedwerydd arddeg o Fai. 


Mai eto’n gwenu 4’i flodau cann, 
A’r mab ar ei wely yn llesg a gwann 
A thrwy afon angeu o’n golwg yr ai 
Ar fore’r Pedwerydd arddeg o Fai. 
Yn 1900 dewiswyd yn flaenoriaid: D.D. Thomas, J. B. Davies, 
H. Williams, W. R. Williams. 


Dywed yr Astedydd ddarfod iddo weled llyfr cyfrifon yr Ysgol 
Sul am 1828 ymlaen. Dyfynna ychydig. Yn nosbarth yr AB, 21; 
silladu, 29; dechre darllen, 11; Testament, 38; Beibl, 88. 
Ysgol y Mynydd, 28. Yr holl ysgol, 215. Casglwyd at lyfrau 
yn ystod y flwyddyn 1828, 14s. 7g. At dalu dyled y capel yn 1832 
(sef gan yr ysgol, debygir), £2 12s. 84g. Enwau yr holwyr yn ystod 
y flwyddyn (1832, debygir): Owen Eames, John Michael, Griffith 
Roberts a Robert Evans. Sonir hefyd am lyfr arall yn cynnwys 
llafur a rhif yr ysgol o 1838 hyd 1882. Cymherir 1838 ag 1882 fel 
yma: 1838. Athrawon, 29; athrawesau, 0; ysgolheigion, 176 ; 
yr oll, 205; penodau, 2474; adnodau, 2025; Hyfforddwr, 822 
(penodau) ; Rhodd Mam, 253; hymnau,0; Deg Gorchymyn, 36. 
1882. Athrawon, 47; athrawesau, 12; yr oll, 346; penodau, 0; 
adnodau, 51,400; Hyfforddwr, 50; Rhodd Mam, 596; hymnau, 
2,763; Deg Gorchymyn, 0. Yng nghyfrif 1882, fe gynwysir y 
canghennau, sef yr ysgoldy a Phenychwarel. Rhoi’r enwau 
arolygwyr y ‘‘ deugain mlynedd diweddaf,” sef 1842—82, debygir. 
Dyma nhwy: William Owen Penbrynmawr, Robert Parry Siop, 
William Jones Ty’nllwyn, John Griffith Cae du, Henry Hughes 
Rhos y rhyman, Robert Roberts Nant y Gwyddyl, Owen Jones 
Tir bach, Griffith Jones Cefnas llyn, Richard Jones Penrhos, Howel 
Roberts Ysgolfeistr, Griffith Hughes Buarthau, John Roberts 
Manchester House, W. W. Jones Llyfrwerthydd, Owen Rogers 
Felin gerryg, William Williams Felin gerryg, William Jones Pandy 

hen, William Griffith Dol Ifan, Edmund Williams Ysgol y Bwrdd, 
Richard Jones Livingstone House. Bu lliaws ohonynt yn y ad 
am fwy nag un flwyddyn, fe ddywedir yma. 


Mae Cyrus yn cyfleu gerbron, allan o gofnodion W. Owen Pen- 
brynmawr, daflen cyfrif Ysgol Sul Llanllyfni am Mai 5, 1838, hyd 
Hydref 23, 1842. Mai 5, 1838, rhif yr ysgol, 220. Penodau’r 
athrawon, 427; penodau o’r Hyfforddwr, 146; penodau o’r 
Rhodd Mam, 43; adnodau, 417. Am Gorffennaf 29 rhoi’r rhif 
yr athrawon yn 32. Nid oedd athrawes yn yr ysgol y pryd hwn 
hyd Chwefror 24, 1839; a’r adeg honno nid oedd ond un, ac ni bu 
mwy nag un hyd Ebrill 26, 1840, pryd yr oedd tair; erbyn Mai 31, 
pedair ; tair wedyn, ac hyd yn oed dwy, nes y cafwyd pedair, 
Hydref 23, 1842. Erbyn hynny yr athrawon yn 38, ysgolheigion yn 
240, cyfanswm, 282. Ni ddysgid penodau cyfan o’r Beibl ond gan 
athrawon yn unig hyd Chwefror 24, 1839, pan y rhoir 400 o benodau 
ar gyfer yr ysgolheigion, a 493 o adnodau. Hydref 23, 1842, 
penodau’r athrawon, 96; penodau’r ysgolheigion, 462; o’r Hy- 
fforddwr, 46, ac o’r Rhodd Mam, 46; adnodau, 405; adrodd- 
iadau o'r Deg Gorchymyn, 15. 


Yn y flwyddyn 1864 fe ddechreuwyd cynnal ysgol i’r plant yn 
yr ysgol ddyddiol, ac yr oedd yr ysgol yma ynghydag ysgol y capel 
a’r un yn Penchwarel yn arfer bod dros 400 o rif am flynyddoedd. 
Robert Jones athraw yr ysgol ddyddiol, a Thomas Jones y Post, fu’r 
athrawon cyntaf yn adeilad yr ysgol ddyddiol. Tuag 1870 y 
dechreuwyd ysgoldy Penychwarel gan Thomas Jones y Post a’i 
ferch hynaf ynghyd a John Roberts Salem Terrace. Rhoddwyd 
t¥ 1 gynnal yr ysgol heb ardreth, hyd nes codwyd yr ysgoldy, gan 
Hugh Jones, meddyg anifeiliaid yn Llanllyfni. 


Dyma’r adroddiad gan ymwelwyr 1885: ‘‘ Tri dosbarth o’r 
pedwar yr ymwelwyd 4 hwy yn y dosbarth canol yn dilyn y wers- 
daflen, ac yn arfer y cynllun o holi ar y paragraffau yn lle ar yr 
adnodau. Llai o ddysgu ar yr Hyfforddwr nag a welwyd. Cedwir 
ysgol y plant yn Ysgoldy’r Bwrdd. Yr hen ddull o ddysgu’r plant 
Neiaf. Yn rheol yma nad oes neb i gael ei godi i’r ysgol fawr heb 
fedru’r Deg Gorchymyn yn berffaith. Ysgol Pen-y-chwarel. Y lle 
yn anghyfleus o fychan. Cymerir lawer o drafferth gyda’r plant, 
a holir hwy yn gyson yn y Rhodd Tad a’r Rhodd Mam. Y rhan 
fwyaf yn medru’r Deg Gorchymyn. W. Griffith Penygroes, E. 
Williams Ysgol y Bwrdd, J. Roberts Manchester House.” 

John Roberts, y pregethwr wedi hynny, fyddai’n codi’r canu, 
pan ddechreuwyd gyda hynny, yng nghapel y Buarthau. Wedi 
dechre pregethu, fe ddysgai’r tonau newydd a glywid ganddo yma 
ac acw i'r gynulleidfa yn y Buarthau. Cenid y tonau hyn am oriau 
ynghyd, fe ddywedir, nes y byddai’r cantorion yn chwys dyferol. 
Ar ol John Roberts, Robert Griffith Bryn coch oedd y codwr canu, 
a hynny hyd nes symud ohono i Dalsarn yn 1821. Bu’n ffyddlon 
gyda’i orchwyl, a cherddodd lawer i dai Ne cynelid pregethau a 
chytarfodydd gweddi, draw ac yma, i’r amcan o wneud y canu yn 
effeithiol. Dewiswyd yn ei le Harry Parry, brawd Ann Parry, a 
bu’n ffyddlawn gyda’i orchwyl, yntau hefyd, nes symud ohono i 
Benygroes yn 1844. William Roberts y crydd oedd y pencantor 
nesaf, a bu llewyrch ar y canu yn ei amser ef. Eithr cyn hir fe 
ymfudodd ir America, a disgynnodd y coelbren yn nesaf ar John 
Roberts, ac wedi hynny ar Harry Thomas, a ddaeth yma o ardal 
Pwllheli. Canwr rhagorola Ilais gwych ganddo. ‘‘ Harry y Canwr” 
oedd ei enw adnabyddus gan lawer. John Roberts, ei ragflaenydd, 
a’i cymhellodd i ddod rr ardal, gan addaw gwell gwaith iddo a 
manteision eraill, ond mewn gwirionedd, fe debygir, gyda Ilygad 
arno fel olynydd iddo’i hun, yr hyn a ddigwyddodd yn union wedi 
iddo ddod. Gwyn eu byd y rhai addfwyn ymhlith y cantorion, 
canys er rhoddi ohonynt eu swydd i fyny, hwy a etifeddant y ddaear 
yn ei lle. Ond rhaid cofio mai chwaer i John Roberts oedd gwraig 
gyntaf Harry Thomas. Bu Harry Thomas nid yn unig yn ffyddlon 
gyda’r canu, eithr fe’i cyfrifid yn weddiwr hynod. Fe ddywedir 
iddo fod ym mhen Garn Pentyrch drwy’r nos rai gweithiau yn 
gweddio Duw, ac y byddai ei wyneb yn disgleirio pan ddychwelai 
efe oddiyno. Fe symudodd i Dalsarn yn 1860, ac ni fu byw ond 
thyw flwyddyn yn ychwaneg. John Jones Penalltgoch a fu ei 
olynydd am ysbaid, a Robert jones el frawd. Yna William Ellis 
Bryn ffynon, y blaenor. Cantor deallus a Ilwyddiannus. O hynny 
ymlaen bu’r arweiniad gan Mr. John Roberts Manchester House. 
: Codwyd i’w gynorthwyo ef, Mri. W. D. Jones, Michael Williams, 
John E. Jones, H. R. Owen, a J. W. Jones. (Aszedydd). 


Bu’n aros yma, am ysbaid, amryw bregethwyr heblaw y rhai a 
nodwyd, nid amgen: Michael Jones Llanberis, John Jones, mab 
Ellen, gwraig William Jones y gwehydd, Richard Williams Rhedyw 
House, David Jones Hyfrydle. 


Mae’r Asitedydd yn nodi amryw flyddloniaid, heb roi amser- 

iadau fynychaf. Rolant Hughes Dolwenith a gyrhaeddodd wth o 
oedran, ac yn ei amser olaf ar ei ddwyffon. Fel athraw, yn gallu 
cymhwyso’r gwirionedd at y gydwybod. ‘‘ Dyma Rolant Hughes 
yn dyfod, lads,” ebe’r oferwyr, “ rhaid ini fyned o’r ffordd nes yr a 
heibio.” Gweddiwr hynod. Ei ddull mewn gweddi bob amser 
fel un yn ymddiddan wyneb yn wyneb. Y dywediad ar ei ol, 
“Pwy bynnag sydd yn y nefoedd, y mae Rolant Hughes yno.” 
‘‘Perthyn i’r hen siort yr oedd Dafydd Jones Tu-draw-i’r-afon. Garw, 
afrywiog, heb allu ymserchu ond yn yr hen siort o bethau. Aeth 
allan wedi ei gythryblu unwaith wrth i’r pumed godi i weddio, yn 
le’r pedwar arferol. Yn cyfarth y blaenoriaid beunydd. Ond yn 
ymnewid trwyddo ar ei liniau; yno yn ostyngedig yn y Ilwch, a’r 
pryd hwnnw maddeuid iddo gan bawb. Cafodd aros ar y ddaear 
yn ddigon hen i addfeducyn myned oddiyma, sef pan dros 80 
mlwydd oed. Bu Elin Hughes ei briod fyw fel yntau i fyned dros 
ei 80 mlwydd. Eu priodas hwy yr hynaf yn y plwyf. Perthynai 
ir dosbarth o wragedd-feddygon. Bu o wasanaeth mawr mewn 
cyfnod nad oedd meddyg i’w gael yn nes na Chaernarvon. “ Hen 
wraig y gyddfau ” oedd yr enw arni gan rai am ei bod yn ddiail am 
wella’r dolur gwddf. Byddai astell isaf ei bwrdd té yn arfer bod 
yn llawn o lyfrau, Y Beibl, Gurnall, pregethau John Elias, Christmas 
Evans, Morgan Howels, ynghyda llyfrau eraill. Yn amheuthyn 
i'w chlywed yn dweyd ei phrofiad. Gwen Jones Penrhos a fu farw 
yn gymharol ieuanc. Deallgar a darllengar, a thrwyadl gyd- 
nabyddus 4 phynciau ysgrythyrol. David Thomas Ty’n-y-pant- 
bach, ffrwyth diwygiad 1859. Tra ffyddlon gyda’r Ysgol Fach i- 
blant tlodion oi chychwyniad. Gaenor Jones y fydwraig oedd 
hynod ddawnus a siriol. Ei llais yn perori yn y gwasanaeth cy- 
_ hoeddus. Cadwai’r ddyledswydd deuluaidd yn ddifwlch ei hunan. 
Nid oedd ei phriod yn perthyn i grefydd. Wynebodd angau yn ddi- 
fraw, Mawrth 17, 1866, pan ydoedd hi’n 68 mlwydd oed. Mary 
Griffith Ty’nllwyn, priod William Jones, oedd gyfnither i Nicander a 
mam i J. W. Jones, golygydd y Drych Americanaidd, a W. W. Jones 
(Cyrus). Daeth at grefydd yn amser diwygiad mawr Brynengan, 
ac arosodd ysbryd y diwygiad yn ei hesgyrn i’w diwedd. Tra 
chydnabyddus 4g emynau Williams, a gallai adrodd unrhyw gyfran 
o’r Hyfforddwr oddiar ei chof, ac yr oedd ganddi wybodaeth eang 
yn yr Ysgrythyr. Gwrandawai bregeth yn astud a chofiai hi’n 
fanwl. Cadwai’r ddyledswydd deuluaidd ei hun, os byddai ei 
phriod yn absennol. Byddai gwrando arni yn traethu ei phrofiad 

yn addysgiadol. Meddai lywodraeth hollol ar ei thymerau. Bu 
farw oddeutu 1869. Sonia’r Asiedydd am “ Amen gynes””’ Marged 
Dafydd, Ann Dafydd, Elin Wmphre, Mari William a Mary Jones 
Ty’nllwyn. 


Mae gan y Parch. R. Thomas nodiadau ar amrywiol bersonau. 
“Paham y grwgnach dyn byw, gwr am gosbedigaeth ei bechod,” 
fyddai adnod Mrs. Griffith Cae’rengan, pan ymwelai efe 4 hi yn ystod 
ei chystudd maith. “ Nid oes gennyf finnau hawl i rwgnach er 
fy holl gystuddiau.” Y gair garw ymlaen fyddai gan John Griffith 
Ty-gwyn-uchaf. Hen gymeriad hynod. Dweyd ei feddwl yn 
ddibetrus, digied a ddigio. Ond gan ei fod ef yn ddiwenwyn, ni 
ddigiai neb. Cyfarchai’r Brenin Mawr un tro: ‘‘ Dyma ni wedi 
dod ger dy fron: rhyw flewiach 0 bethau ydym ; ynom ein hunain 
yn dda i ddim ond ein INosgi. Ond credwn, er hynny, y gelli di 
ein hachub drwy ras.” Perl heb bolish Mam yn Israel oedd 
Mrs. Griffith D6l fan. Cafwyd aml i wledd gyda hi yn ei chystudd 
blin, ac un cyfarfod gweddi hynod. Yr oedd ystafell ei gwely yn 
ogoneddus y noswaith honno; ac nid hir y bu hi ei hunan ar ol 
hynny cyn cael ei chymeryd i ogoniant. Yn preswylio gyda hi yr 
oedd Betty William, dall erioed, debygir. Bob amser yn siriol, a 
llawer o’r amser yn canu yn felodaidd. Manwl iawn gyda’r Saboth : 
ni byddai prin yn foddlon i York, y ci, gyfarth ar ddydd Sul. Michael 
Williams, y cerddor selog, a fu o wasanaeth mawr gyda phlant 
Ileiaf yr Ysgol. Tra gafaelgar mewn gweddi oedd John Williams 
y teiliwr. Disgwylid iddo’n wastad gymeryd rhan yng nghyfarfod 
yr hwyr yn y Cyfarfod Diolchgarwch. Meistr ar yr hen ddawn 
Gymreig soniarus a hyfryd. Eithr yr oedd ganddo fwy na chelf- 
yddyd ; moriai mewn hedd yn ei agosrwydd at Dduw. Cipid ef 
megys allan o’r corff ar brydiau. Fel Jacob, byddai yntau weithiau 
fel yn methu gollwng ei afael mewn taer weddi. Pa le y mae’r 
hen weddiwyr ? Profiad lawer, wrth gofio am danynt, sydd 
gyffelyb i eiddo Mica’r proffwyd, “ Fy enaid a flysiodd yr addtfed 
ffrwyth cyntaf.” 

Rhif yr eglwys yn 1900, 311. 

Mae tri o lyfrau gerbron, yn cynwys enwau’r pregethwyr a fu 
yn Llanllyfni, ynghyda’u testynau, o’r dechre hyd Ionawr 1, 1865, 
wedi eu cofnodi gan Robert Parry Ty’nyllan. Ni ddaeth y rhestr 
hon i law dan ar ol gorffen ysgrifennu yr uchod. Cafwyd amryw 
ddyfyniadau ohoni eisoes, drwy gyfrwng eraill. Yn yr hyn a welir 

yma ymhellach fe geir rhai ail-adroddiadau. Ar ol nodi pregethwyr 
yr agoriad ar Fehefin 6, 1813, y nesaf yw, Mehefin 27, am 6, John 
Roberts Llangwm, Salm iii. 10. Mae Robert Parry yn gofnodydd 
manylaidd, a thebyg mai yn y Buarthau yr oedd y pregethau yn y 
cyfamser, am, fe ddichon, nad oedd y capel wedi ei gwb! orffen ar 
yr agoriad. Rhoir yma y tri mis dilynol: Gorffennaf 4 (2), John 
Humphrey Caernarvon, Actau x. 25; 11 (10), Henry Roberts 
Bangor, Numeri xxiii. 23; 18 (2), Wm. Roberts Clynnog, Jeremia 
vi. 16; 25 (2), Mr. Richardson, Hebreaid xii. 1. Awst 1 (10), 
Richard Lloyd Anglesey, 1 Cor. ii. 14; 8 (10), John Humphreys 
Caernarvon, Dat. vii. 138; 10 (2), Rhees Davies, 1 Tim. i. 15; 
12 (6), Michael Roberts, Deut. iv. 4; 15, Richard Jones Coetgia, 
2 Petr i.4; 22 (2), Mr. Richardson, Heb. iii. 12, 13; 24, Robert 
Davies Brynengan, Ioan xvi. 22; 27 (2), Rhees Jones, Smith, 
Esay. lv. 1; 28 (2), Owen Jones Plas gwyn, Mat. vii. 21. Medi 
v. 10, John Huxley, Hosea, xiii. 14; 12 (10), Henry Roberts 
Bangor, Luc xxi. 22; 13 (6), John Jones Tremadoc, Gen. xii. 1, 2; 
14 (6), Evan Lloyd, Ioan v. 25; 15, Richard Williams, Marc v. 
19, 20; 23 (6), John Hughes shire Drefaldwyn, Eph. 1. 4; 24, 
David Bowen, Col. i. 13; 25, David Rhees Llanfynydd, Actau 
xi. 23; 25 (2), Humphrey Gwalchmai, 1 Tim. i. 10; 26 (2), Mr. 
Richardson, Heb. ii. 19; 29 (2), John Elias, 1 Ioan, iii. 20, 21. 
Sylwer yn y rhestr hon fod y pregethwyr cartrefol yn dod yn fynych. 
Felly y ceir hwy am yn hir. Hefyd, fod dieithriaid yn dod yn 
fynych ar eu teithiau, Sul a gwaith, brynhawn a hwyr, a bore hefyd, 
fel y gwelir mewn mannau eraill. Ac hefyd, nad oedd John Elias 
ddim yn My. Elias dan ar ol 1813. 


Yn 1814, fe roes Owen Jones Plasgwyn 9 pregeth yma; Mr. 
Richardson, 8; John Humphreys, 8; Robert Sion Hughes, 5; 
William Roberts Clynnog, 4. Y rhan amlaf un bregeth yma ar y 
tro. Deuai y brodyr cartrefol hyn yma weithiau ar ddiwrnod 
gwaith. Gan y dilynid hwy ar y Sul gan liaws o’r naill fan i’r llall, 
tebyg fod nifer pregethau rhai ohonynt yn y daith yn fawr yn ystod 
blwyddyn. Tebyg fod eraill yn gweled mai gwell i bawb roi 
ohonynt hwy yr un bregeth fwy nag unwaith. 


Yr oedd nifer y pregethau yma mewn blwyddyn, yn ystod 
1814—32, yn amrywio rhwng 116 yn 1815 a 159 yn 1823. Cyfar- 
taledd blynyddol 1814—32, 137. Nifer y pregethau mewn blwydd- 
yn, yn ystod 1833—44, yn amrywio rhwng 122 yn 1843 a 147 yn 

1840. Cyfartaledd blynyddol 1833—44, 133. Pa ddelw bynag, 
ceid dwy bregeth ar y Sul fynychach fynychach, ac yr oedd y 
pregethu teithiol yn myned yn anamlach anamlach. Cafwyd 
66 pregeth ar ddiwrnod gwaith yn ystod 1815 ; 68 yn 1823; 54 yn 
1840; 34 yn 1843. 


Y mae yma rai nodion a manion o ddyddordeb. Dyma 
“Mr.” Elis Caergwrle ar ei daith, Gorffennaf 18, 1814, gwr o beth 
safle fydol. GwWyr Robert Parry pwy ydyw pwy. Awst 30, dyma 
William Morris Deheudir am y tro cyntaf, hyd y dengys y rhestr 
hon. 1815, Mai 14, yn oedfa 10 y Sul, dyma ‘‘ Mr.” Howels a’i 
gytaill Jencin Harris o’r Deheudir. Pwy ydoedd ? Howel Howels, 
nid hwyrach, un o’r offeiriaid a lynodd wrth y Corff ar ol ordeiniad 
1811. Yr oedd William Howels, Longacre wedi hynny, eisoes yn 
Llundain. Eithr ychydig a deithiai Howel Howels, fe ddywedir, 
a dichon mai gwr boneddig o ffarmwr a fu yma. Mehefin 6 (6), 
“Mr.” Williams Lledrod, offeiriad arall gynt; a’r 25 (6), Thomas 
Richards Deheudir a’i gyfaill, enwocach gwr na’r un “ Mr.” ar ol 
dyddiau “Mr.” Charles, ac ymhen deuddydd, William Havard 
a’i gyfaill. Gorffennaf 25, Theophilus Jones sir Aberteifi a’i gyfaill, 
sef y gwr a fu wedi hynny yn gynorthwyydd 1 Rowland Hill. Hydref 
1, dyma Ebenezer Morris a’i gyfaill, y mwyaf o bregethwyr Cymru, 
ebe Henry Rees unwaith wrth Richard Lumley. Ond ni wiw 
ymhelaethu yn y dull hwn, er fod yma eithaf cyfle. Yn fyrrach 
ynte, yn 1816 dyma Thomas Jones Llanpumsaint, yr esboniwr, ac 
Ebenezer Richards; yn 1817, Robert Davies sir Drefaldwyn, John 
Davies Nantglyn, David Bowen, David Griffith sir Benfro, gwr 
mwy poblogaidd yn ei sir ei hun na Thomas Richards neu William 
Morris, ac nid i’w gael yn fynych ar daith, a dyma William Morris 
hefyd yn y man. Pa ryfedd fod yna fath ar gynddaredd yn y wlad 
am glywed pregethau yn y dyddiau hynny? Yn fyrrach eto. 
Yn 1818, un bore ym Medi, John Jones Edeyrn, a’r bore dilynol, 
William Havard. 1819, fore gwaith, William Roberts Amlwch ; 
a’r hwyr ddiwrnod arall, Dafydd Rolant y Bala; ar yr un bore Sul, 
John Roberts Llangwm a John Elias; yn Nhachwedd, cyfarfod 
plant un Sul, Evan Harris Morganwg ar y llall, John Elias ar y llall. 
1821, Sul olaf Medi, Thomas Jones Caerfyrddin a’i gyfaill y bore, 
sef yr un ag ef o Lanpumsaint, ac Ebenezer Morris yr hwyr. Digoned 
hyna fel enghreifftiau allan o’r blynyddoedd cyntaf yma. An- 
fynych, debygir, y torrid cyhoeddiad y pryd hwnnw, canys dyma 

bin drwy gorff Abraham Rowland druan, ar gyfer Rhagfyr 26, 1824, 
—“ dorrodd gyhoeddiad.” 


Y peth pwysicaf yn y rhestr, pa ddelw bynnag, ydyw testynau 
John Jones, 0’i Sul cyntaf yma, sef nos Lun, Rhagfyr 30, 1822, hyd 
y tro olaf, sef nos Wener, Chwefror 8, 1856. Sef yw hynny, nid 
Hawer oddiwrth holl hyd tymor ei weinidogaeth. Dichon na bu efe 
yn unlle arall yn amlach, os gyn amled. Mae Mr. Richard Owen 
wedi dosbarthu ei destynau ef allan o’r rhestr hon yn ol Ilyfrau’r 
Beibl. Dichon mai yn y drefn honno y byddai oreu eu cyfleu yma. 
Dyma nhwy: Genesis ii. 7; xxxii. 26; xxii. 1,2. Exodus xx. 8. 
Lefiticus xvii. 11 (ddwywaith). Deuteronomium xxxii. 29; 
XXxili, 16; xxix. 18—20. 1 Brenhinoedd xviii. 21. 2 Cronicl 
vi. 18 (ddwywaith) ; v.13. Nehemiah ix. 17. Job xii. 9; xvii. 
9; xxiii, 23—25: i.:21.. Salmaw lvitin 11; xivig4 exci 
cxviil. 2; cxix.7; c.2; cvii.8 (ddwywaith) ; cii. 16; cxix. 140; 
1.5.65) lxxxvil.2; x: 135 (xxxvio7 2 xcill¢ yexixecegee ee 
cxii. 5 =) li. 3.. Diarhebion xxii. 3; xxii. 6:) ninlS- tee 
6—10; xxiii. 31; iii. 36; xxvii. 1. Pregethwr ui. 7, 8. Can- 
jadauiv.8; i.8. Esay.lv.i; xlv.5; v.4 (ddwywaith); li.5; 
102 118: xxvii. 18; in dls lx 2oexxvniiGeiviieiae 
Ix. 1—7; i. 18. Jeremiah viii. 22; ix. 1,2; xxix. 13. Eseciel 
XX¥x11. 32); xxxvil. 4; i. 18;- 1. 4. “Danielivie 22abiosea 
viii. 12. Habucuc iii. 9 (ddwywaith). Haggai ii.6, 7. Zechariah 
ix. 12; 1.8; iv.2,3; it1.9; ii. 1—5. Malachi iii. 16. Mathew 
xii. 33; xx.6; v.14; viii. 18—22; x.32; xvi. 24 (ddwywaith); 
xvi. 26; vil. 26—7; vii. 13—4; xxv. 14—20; xxv. 10> x. 
6—9. Luc xxiv..26; ix. 56: xiv.:16, 17; i. 8S=11g xvi 
Wi.<7 5 xiv. 18; xiv..17. Ioan 1..29 9 ay. 24579 vin7 ae ee 
iii. 3; vi.57; v.39; xv.8; xv.14; ix. 4 (ddwywaith). Actau 
xvi. 31; xxvi. 28. Rhufeiniaid viii. 4; viii.2; viii. 5; viii. 6; 
viii. 9; vii. 9, rhan olaf; viii. 1; viii. 14; i. 16 (ddwywaith) ; 
vill. 344 xiv..21; ii 15; .xi17. 92. Cormthiaidiy.ses eee 
v.1; 0.16; xilii.5; i.12. Galatiaid ii. 16; ii. 19,20. Ephes- 
iaidv.18; 1.16; iv.15; iv.30(ddwywaith) ; iii. 18,19. Philip- 
iaid 1.13; it. 12,13. 1 Thesaloniaid v. 24; v.19. 1 Timotheus 
iii, 16; ii. 5; i. 12. 2 Timotheus iii. 16 (ddwywaith). Titus 
ii. 11, 12 (deirgwaith). Hebreaid x. 21 (ddwywaith); ix. 12; 
xii, 22,236. ima 27 5) xi] give Sasa Geet Iago i. 13; 
1,22; v.16. 1 Petr v. 4 (ddwywaith); i,3; 1.16; v.5; ii.7; 

ved 3e 2. Petr ii.10,11); ii.15; ii.9.- lloanv.8; i.3. Judas 
14, 15. Datguddiad iii. 2 (ddwywaith); iii. 3; xxii. 1; v. 6; 
ili. 20; xii. 7—9; iii. 15, 16. Cyfanrif y pregethau, 187, sef 80 
o’r Hen Destament a 107 o’r Testament Newydd. Nid yw’r rhestr 
hon yn ddangoseg agos i gyflawn o bregethau John Jones. Yn y 
ddwy gyfrol o’i bregethau cyhoeddedig, allan 0 75 o bregethau y 
mae 40 ohonynt heb fod yn y rhestr yma. A dywed golygydd yr 
ail gyfrol fod defnyddiau neu ynte amlinelliad o dros 300 o bregethau 
mewn ysgrifen. Y mae amryw o'r pregethau mwyaf eu dylanwad 
heb gyfeiriad atynt yn y rhestr, nid hwyrach am y buasai lliaws 
o’r gwrandawyr wedi eu clywed yn y capelau cyfagos. A gadael 
allan Zechariah, ni chynnwys y rhestr namyn pum testyn allan o’r 
Proffwydi Lleiaf; ni chynnwys gymaint ag un testyn allan o 
Efengyl Marc; dim ond dau o’r Actau; dim un allan o’r Cyntaf 
at y Corinthiaid. Y Salmau ac Esay yn yr Hen Destament a 
ddengys yr atyniad mwyaf iddo, ac, allan o benodau unigol y 
Beibl, yr wythfed at y Rhufeiniaid. Pan nodir ddarfod iddo 
bregethu ddwywaith ar yr un testyn, y rhan amlaf fe roes y ddwy 
bregeth ar yr un Sul. 


Mymryn eto ar 40 mlynedd olaf y rhestr. Bu John Jones, fel 
y sylwyd o’r blaen, yn dod yma am flynyddoedd i gateceisio’r plant 
unwaith yn y flwyddyn, ac yn ddiweddarach John Prydderch Mén. 
Hydref 3, 1824, y rhoes Robert Jones TY Bwlcyn (Rhoslan) ei 
bregeth olaf yma (Hosea vi. 3). Ar nos Fawrth (6), Medi 22, 1829, 
dyma Mr. John Evans Llwynffortun heibio (Heb. vii. 25). Ar nos 
Iau, Awst 9, 1832, rhoes Dafydd Rowlant Pwllheli (loan xi. 15) a 
Christmas Evans (Eph. i. 13), y Bedyddwyr, oedfa yma. A’r un 
flwyddyn, Rhagfyr 4, gyda Benjamin William fel cyfaill, am y tro 
cyntaf, Morgan Howels y Deheudir (Rhuf. viii. 1). Medi 17, 1835, 
am 2, dyma Morgan Howels sir Fynwy (Galat. vi. 14) gyda’i gyfaill, 
Evan Evans Nantyglo. Chwefror 3 (10), 1836, William Prytherch 
ar ei hynt gyntaf heibio yma (Dat. ii. 10), gyda’i gyfaill John 
Jones Llangyndeurn. “ Mr.” John Elias am y tro olaf—anfynych 
y bu ers blynyddoedd bellach—ar nos Wener, Mai 1, 1840 (Jer. 
xxxii. 39, 40). Dyma James Williams, cenhadwr o Lydaw, Mai 
29 (10), 1842 (Heb. x. 31). William Charles ‘“‘ dorrodd gyhoeddiad ” 
y Sul, Mehefin 12 dilynol. 1845, bore Gwener (11), Gorffennaf 18, 
Joseph Thomas Birmingham, y gwr o Garno wedi hynny; a’r 
hwyr y diwrnod dilynol (7), James Williams Llydaw yn rhoi hanes y 

Genhadaeth. 1849, Medi 2 (6), Thomas John (Jerem. xiii. 23), a’r 
un flwyddyn, Thomas John Williams, cofiannydd John Evans 
Llwynffortun. Erbyn 1854, rhif y pregethau am y flwyddyn wedi 
disgyn i 106, ac o’r rhai hyn nid oes namyn 17 ar ddiwrnod gwaith. 
Erbyn nos Wener, Awst 29, 1856, y mae Joseph Thomas sir Dre- 
faldwyn yma (Heb. iv. 16). 1857, Medi 30 (6), ar nos Fercher, 
dyma Thomas Rhys Davies, y Bedyddiwr (Mat. xvii. 5). 1858, 
Medi 8 (2), David Saunders (Heb. vi. 19, 20), a’i gyfaill John Jones 
(Diar. x. 7). 1861, Ionawr 20, fore Sul, “ Mr.” Morgan Dyffryn 
(Seph. iii. 17), ai gyfaill Griffith Williams (Luc xiv. 16). Rhif 
pregethau 1864, 121, a 10 0 honynt ar ddiwrnod gwaith, a pheidio 
cyfrif pregethau y Cyfarfod Misol a phregeth wylnos. 


Golwg eto ar draws y 40 mlynedd yna, a chan adael allan megys 
o’r blaen bregethwyr y sir, dyna Richard Humphreys Dyffryn, 
Sul ar ol Sul, am flynyddoedd. Ac ar eu hynt yn awr ac eilwaith 
hen bererinion cofiadwy, yn eu plith Richard Jones y Wern, John 
Jones Blaenannerch, Robert Roberts Rhosllanerchrugog, Roger 
Edwards, Lewis Jones y Bala, Evan Morgans Caerdydd, Richard 
Jones Mallwyd, William Jones Rhuddlan, Robert Davies Croes- 
oswallt, Daniel Davies sir Aberteifi, John Jones Llanedi, ac eraill 
nid lai nodedig. Daw ambell un ar dro, nid i ddychwelyd, fel 
comedau’r llinellau cyfochrog, megys John Mills, y pryd hwnnw 
o Ruthyn, Thomas Levi (Rhuf. viii. 9), fel cyfaill i David Roberts 
Abertawe, William Howels, fel cyfaill i Thomas Evans Risca (1859). 
Ai y prifathro wedi hynny, a wys? Pwy bynnag ydoedd, efe 
ydoedd yr unig un mewn hanner can mlynedd ag y dywedir am dano 
na phregethodd efe ddim. John Hughes Nerpwl (Luc viii. 18), 
hefyd, sef y cyntaf o’r enw, John Ogwen Jones (loan viii. 12), i 
ddychwelyd am Sul un waith neu ddwy, a Hugh Jones Llanerchy- 
medd (Dat. xiv. 13). Eithr ni ddylid Ilwyr esgeuluso proffwydi 
lai na’r rhai’n, os llai hefyd,—llai heb fod yn lai,—ond o wahanol 
rywogaethau, rhai ohonynt yn rhyw adar brith ymhlith yr adar, 
rhai yn rhyw ddrywod bychain, byw, a rhai yn rhyw adar clwydo 
cartrefol, megys Enoc Evans, Edward Coslet, Dafydd Cadwaladr, 
Cadwaladr Williams, Ishmael Jones, Richard Bumford, John Davies 
Nerquis, Ebenezer Davies Llanerchymedd, Joseph Williams Nerpwl, 
John Jones Nerpwl, Thomas Owen y Wyddgrug, Robert Jones 
Llanefydd, Dafydd Elias Mén, William Jones sir Aberteify (ai y 
patriarch o Aberystwyth ?), Edward Price Birmingham, Ffoulk 

Evans Machynlleth, John Roberts Buckley. Thomas Hughes 
Machynlleth, yn wahanol i’r oll, a ddeuai ar ei ysgawt yn anisgwyl- 
iadwy fel seren wib, a William Prytherch yn ei gylchwy sefydlog 
fel seren gynffon. Codir hiraeth am adnabod Benjamin Sadrach 
sir Benfro a John Bywater sir Drefaldwyn a Watkin Williams y 
Deheudir a ——. Ond waeth hyna na chwaneg! Onid mawr 
braint cydoeswyr Robert Parry yn Llanllyfni, yn cael y fath ar- 
ddangosiad amrywiol o ddoniau, weithiau ar eu heithaf, yn y tra- 
ddodiad o’r Genadwri Fawr ? 


Llaw arall a fu’n cofnodi dros Robert Parry o Tachwedd 27, 
1864, hyd Ionawr 1, 1865, neu efe ei hun bob sill cyn hynny ; a’r 
Sadwrn wedi hynny efe a hedodd ymaith i’r wlad lle mae’r pethau 
yn cofnodi eu hunain yn gywir ddifeth ar daflenni o adamant, na 
ddileir mo’r argraff fyth bythoedd. Hyd hynny, diolch iti, Robert 
Parry, am dy gymwynas hon ! 


BRYNRODYN.* 


FE orwedd Brynrodyn tua hanner y ffordd rhwng Caernarvon a 
Chlynnog, ar y ffordd uchaf, yn rhan uchaf plwyf Llandwrog. 
Saif rhwng dau bentref bychan, sef Dolydd byrion a’r Groeslon. 
Fel yr arwydda’r enw, y mae’r capel ar godiad tir, nid nepell oddi- 
wrth odyn y Felin Forgan. Fe saif ynghanol golygfa arddunol, 
rhwng mér a mynydd. Mynyddoedd yr Eryri tu cefn, y mor o’r 
blaen, gyda’r Eifl ar y chwith yn benrhyn pell, a gwastadedd Mén 
ar y dde i’w ganfod mewn rhan. 


Saith ugain mlynedd yn ol nid oedd y boblogaeth ond prin, a 
chyflwr y bobl ydoedd eiddo gwerin gwlad yn gyffredin. Gwasan- 
aethu ar amaethwyr yr oedd y rhan fwyaf, a rhai yn gweithio yn y 
chwareli. Yr oedd y Golomen yn hofran oddeutu yma heb le i roi 
ei throed i lawr. Nid ydys yn sicr bellach am yr union amser y 
cynhaliwyd Cyfarfod Misol yn y Dolydd byrion. Cytunwyd 4 
gwraig y dafarn am le cyfleus a lluniaeth. Erbyn dod yno, pa fodd 
bynnag, yr oedd y bobl a ymgasglodd ynghyd mewn eithaf cywair 1 
lesteirio’r moddion. Nid oedd fymryn o seibiant i’w gael, a churid 
tabyrddau yn fyddarol. Gwneid y cyfan dan rith amddiffyn yr 
eglwys wladol. Cyhoeddwyd y moddion yn Rhostryfan. Fel yr 
eid tuag yno, dyma swn y tabwrdd bygythiol i’w glywed yn y pellter 
drachefn. Ond yn y fan, tawodd yn ddisymwth. Aeth y tab- 
yrddwr i grynu, fe ymddengys, rhag ofn disymwth a’i daliodd, fel 
na fedrai fyned ymlaen. Awd 4a’r gwr i d¥, Ile porthwyd ef 4 diod 
er ei galedu ar gyfer ei orchwyl; ond pan ddaeth efe i’r un man ag 
o’r blaen, dyma ef eto yngafael y grynfa dost. Rhoi heibio’r amcan, 
a dychwelyd i’r dafarn. Cafwyd llonyddwch bellach gyda gwaith 
y cyfarfod. Mae Robert Jones, wrth adrodd yr hanes, yn rhoi ar 
ddeall ei fod ef yno, a dywed pan oeddynt hwy yn dychwelyd o’r 
moddion ddarfod i’r terfysgwyr ollwng rhai ergydion uwch eu 
pennau, a bod un wraig feichiog gerllaw wedi cael y fath fraw ag a 
fu’n angeu iddi. 


Eithr fe gludodd y Golomen yr olewydden werdd yn ei gylfin. 
Yr ydoedd Ifan Sion Tyddyn mawr wedi ymuno 4’r eglwys yn 
Llanllyfni oddeutu 1768, a chedwid ambell oedfa achlysurol yn ei 
dy ef. Nid oedd yma bregethu cyson, pa fodd bynnag, hyd y 


* Ysgrif o’r Ne. Ysgrifau gan Mr. Owen Hughes Baladeulyn, a Mr. 
Daniel Thomas, Groeslon. Nodiadau gan y Parch. John Jones, y gweinidog, 

flwyddyn 1773, sef yr amser y daeth Sion Griffith a’i wraig Elsbeth 
i fyw i ffermdy Brynrodyn; ac yma y disgynnodd yr Arch, ar ol 
bod am amser maith ar wyneb y dyfroedd. Y dynion amlwg 
gyda’r gwaith yn ei gychwyniad hwn, heblaw Sion Griffith, oedd 
Ifan Sion a Robert Hughes Cae Llywarch. Robert Hughes a fu 
farw cyn bo hir. 


Mab oedd Sion Griffith i Owen Griffith Dynogfelen fawr. Nid 
oedd ei rieni yn grefyddol, a thyfu i fyny yn fachgen gwyllt an- 
ystywallt a ddarfu yntau. Aeth i wasanaeth i’r Graianog yng 
Nghlynnog. Llane cryf o gorff, gydag iaith fras gymhleth 4 llwon 
a thegfeydd. Un diwrnod yr oedd yn cydgau clawdd terfyn 4 
Rowland Williams Henbant mawr. At yr hwyr, ebe Rowland 
Williams, “‘ Sion, pe caeti ddafad am bob Ilw a roddaist ti heddyw, 
byddit gyfoethog iawn!” Suddodd y gair i feddwl Sion, arwydd 
sicr o’i reddf grefyddol, canys ni chafodd efe nemor neb i’w ry- 
buddio hyd hynny. Ond er brathiad cydwybod, suddo i’r un hen 
arfer ddarfu Sion am ysbaid. Yn y cyfamser fe ymbriododd ag 
Elsbeth, merch y Penbryn bach, Llanllyfni, ac aeth ynoifyw. Pan 
syrthiai, yn ol hyn, i’r arfer o dyngu, fe ychwanegai yn y fan, fel 
un wedi ei ddal yn ddiarwybod iddo’i hun, “‘ Duw fo’n maddeu i mi!” 
Ebe ei frawd-ynghyfraith wrtho ar un tro felly, ‘Sion, rhaid iti 
naill ai tyngu yn dy hen ddull, neu beidio 4 thyngu o gwbl; ac 
onide, mi a’th laddaf a’r gyllell wair yma!” Ar y ffordd i geisio 
gwair yr oeddynt ar y pryd. Wedi dychwelyd gyda’r baich gwair, 
wele Sion yn myned i’r ysgubor 1 weddio. A dyma, fel yr adroddir, 
faich y weddi: “‘O, Iesu Grist, os medri di wared pobl rhag pechu, 
gwared fi rhag tyngu.” A gwrandawyd gweddi Sion, Ar hynny, 
yn y man, fe ymunodd a’r eglwys yn Llanllyfni. Yr oedd argraff- 
iadau crefyddol ers tro ar feddwl Elsbeth ei wraig hefyd, ond yr 
oedd ei rhieni yn wrthwynebol iddi ymuno 4 chrefydd ar gyfrif 
y draul arianol. Dywedai hi yn ei hen ddyddiau ddarfod i grefydd 
ddechre ymwneud 4’i meddwl hi o flaen ei gwr, ond mai efe a ym- 
unodd 4’r eglwys gyntaf. “‘ Dos di i'r seiat,” ebe hi wrth ei gwr, 
“7 edrych a ydynt yn hel arian.” Wedi cael boddlonrwydd ar y 
pen hwnnw, hithau hefyd a ymunodd. Eithr gorfu arnynt ym- 
adael 4 Phenbryn bach, o achos eu cysylltiadau crefyddol, a dyna’r 
fel y daethant i Frynrodyn. Gosododd Sion Griffith ffenestr yn 
nhalcen ei df newydd, er cael goleu i’r gwasanaeth crefyddol a 
fwriadai gael yno, a dododd bulpud hefyd o’i fewn, Rhoddes fwyd 

a llety ar ei draul ei hun i’r pregethwr a ddeuai yno ar ei dro am 
ysbaid 15 mlynedd. Llwyddwyd ymhen amser i gael Sven 
yn daith gyda Chlynnog a Llanllyfni. 


Parhae yr aelodau eglwysig i fyned i Lanllyfni am faith flyn- 
yddoedd. Diau mai ofn cael eu colledu yn ormodol yr oedd y 
ddeadell fechan yno. Ymbhlith y rhai a elai yno oddiyma yr oedd 
Ifan Sion Tyddyn mawr a’i wraig, Sadrach ac Elinor Griffith Cae 
cipris, Owain a Jane Parry Groeslon, William ac Elinor Griffith 
Gegin fawr. 


Ymhen 16 mlynedd ar ol i Sion Griffith ddod i Frynrodyn y 
cafwyd tir i adeiladu capel arno, sef yn y flwyddyn 1789. Y mae 
gweithred penodi ymddiriedolwyr newydd yn 1829 yn cyfeirio at 
hen brydles 1789, a wnawd rhwng John Williams Penllwyn, ar y 
naill law, ac, ar y llaw arall, Thomas Charles Bala, Evan Richard 
Caernarvon, John Roberts Buarthau, John Griffith Brynrodyn, ac 
Evan Jones Tyddyn mawr, am “ 30 perches,” neu 14 28 rhwd o dir 
o fferm Brynrodyn, sef y darn a elwid Cae bryn. Fe eglurir yn y 
weithred fod pedair coeden onnen yn tyfu ar ochr ddeheuol y cae. 
Hefyd fod rhyddid i gludo cerryg at adeiladu o Gae’rbeudy. Y 
brydles am 99 mlynedd 0 1789, ar yr amod o godi adeilad da, syl- 
weddol, ir amcan o weddio, darllen a deongli’r sgrythyr, pregethu’r 
Efengyl, a moli’r Hollalluog. Y rhent yn ddeg swllt y flwyddyn, 
a’r capel i’w godi o fewn tair blynedd. Gwr eglwysig oedd John 
Williams. 


Naw llath wrth wyth oedd maint y capel, 4 lofft ar un talcen 
iddo, ebe Mr. Owen Hughes. Dywed ef yr arferai Meyrick Griffith 
a’i alw yn gapel y chwe phecaid o galch, am mai hynny o galch aeth 
iw wneuthuriad. 


Tybir ddarfod i’r capel gael ei godi yn 1789, ac i’r eglwys 
gael ei sefydlu yma yn ystod yr un flwyddyn. A bernir ddarfod i 
15, neu oddeutu hynny, o aelodau dorri eu cysylitiad 4g eglwys 
Llanllyfni ir perwyl hwnnw. Yr oedd Sion Griffith ac Ifan Sion 
eisoes yn gweithredu fel blaenoriaid yma o Lanllyfni. Dyma’r 
pryd y daeth Elinor Griffith, gwraig Sion Griffith, a Sadrach Griffith, 
gwraig Ifan Sion, Owen a Jane Parry Groeslon, William ac Elinor 
Griffith Geginfawr. Bellach y mae y ddau flaenor yn ymroi gydag 
ynni adnewyddol i waith eu swydd yn eu cartref eu hunain. Buont 

nifer o weithiau yn Llangeitho, le deuai pregethwyr ynghyd, ar 
gais am genhadon ar deithiau drwy’r Gogledd. 


Methodistiaeth Cymru yw'r awdurdod am y rhan fwyaf o lawer 
o hanes Brynrodyn yn ei gyfnod cyntaf. Sonir yno am ryw ddydd 
Sadwrn, pryd y pryderai Elsbeth Griffith yn fawr am nad oedd 
ganddi luniaeth priodol ar gyfer y pregethwr dieithr a ddisgwylid 
y Sul. Diau fod hwnnw yn rhywun. Aeth Elsbeth at gyfeilles 
iddi yn y Foryd, bellter ffordd, i fenthyca swllt. Wedi cerdded yr 
holl ffordd yno ac yn ol gyda thraed noethion, ow! un goeg oedd 
y gneuen! Swllt drwg a dywynnai yn ddwl ar gledr llaw Elsbeth 
druan! Ni ddigalonodd Elsbeth serch hynny, canys yr oedd hi o 
ddeunydd gwydn. Crynhodd ynghyd y blawd ceirch yngwaelod 
y. gist, ac ymaith a hi gydag ef i Gaernarvon, tua phedair milltir 0 
ffordd. Rhaid fod y gwr dieithr yn rhywun, canys nid diffyg ym- 
borth oedd yn nhy Elsbeth, ond diffyg ymborth cyfaddas i’r fath 
wragef. Canys, ar ol bod yn Llangeitho yn chwilio am bregethwr, 
rhaid rhoi rhywbeth o’i flaen ef amgen na thorth geirch. 


Ni ddarfu Ifan Sion groesawu pregethu i’w dy pan gafodd ef 
gyfle, yn y dull y gwnaeth Sion Griffith, pa beth bynnag oedd y 
rhwystr. Er, fel y gwelwyd, fod yno bregethu achlysurol cyn 
dyfod o Sion Griffith i’r ardal. Ifan Sion, er hynny, ar ystyriaethau 
eraill, oedd y dyn mwyaf nodedig. Heb sd6n am fod yn fwy pwyllog, 
yr oedd hefyd yn fwy gwybodus, ac yn meddu ar fwy o ysbryd barn. 
Ac efe a gafodd argyhoeddiad nodedig. Yr oedd ar y pryd yn 
gweithio yn un o gloddfeydd y Cilgwyn, a elwid Cloddfa’r-clytiau. 
Yn gydweithwyr iddo yr oedd William Sion Pandyhen, y blaenor 
nodedig o Lanllyfni, ac Ifan Sion Caehaidd, ac eraill. Yr oedd 
pregeth i fod yn Ffridd-bala-deulyn am hanner dydd. Mawr oedd 
awydd William Sion am fyned yno, ac eto ofn s6n arno wrth ei gyd- 
weithwyr, rhag dangos ohonynt anfoddogrwydd. Sdn a wnaeth 
efe o’r diwedd. ‘‘ Taw 4 dy swn,” ebe fe o’r Caehaidd. “ Taw a 
dy swn efo dy bregeth, Wil, a dos ymlaen efo’th waith.”’ Distaw, 
heb ddweyd dim, oedd gwr y Tyddyn mawr, ac efe a ofnid fwyaf. 
Dyma’r amser i fyny, pa fodd bynnag, ac heb ganiatad ei gyd- 
weithwyr, ymaith 4 William Sion i’r bregeth. Erbyn cyrraedd y 
Ne, pwy ai dilynai ef, encyd o ffordd oddiwrtho, ond ei ddau gyd- 
weithwyr. Hon oedd y bregeth gyntaf a glywodd Ifan Sion Tyddyn 
mawr gan Ymneilltuwr. Yn y canlyniad, efe a ymunodd a’r eglwys 
yn Llanilyfni, yr hyn a ddigwyddodd tua’r flwyddyn 1768. Cyn- 

hyrfodd ei wraig yn dost. Hia gytunodd yn y man, pa fodd bynnag, 
i fyned gyda’i gwr yn y bore ond iddo yntau ddod gyda hi i’r eglwys 
wladol yn yr hwyr. Argyhoeddwyd hi’r bore cyntaf, a chyda’i 
gwr yr aeth yr hwyr hefyd, ac ymunodd a’r eglwys gyda’1 gwr y 
cyfle cyntaf. Dywedai William ei mab am dani na welodd ef 
ddim tywydd a rwystrai ei fam i'r seiat yn Llanllyfni. Cyfrifid 
Ifan Sion yn wr egwyddorol, ac yr oedd iddo’r enw o fod yn hallt 
yn erbyn pechod. Wrth ymliw ohono 4 rhyw frawd am yr hyn a 
gyfrifid ganddo ef yn anweddeidd-dra, troes hwnnw ato gyda’r 
cwestiwn, “‘ Ifan, a ydych yn fy ngweled wedi colli fy Ne?” Yr 
ateb oedd, ‘‘ Pa haws i mi dy weled di, Wil, onibae iti dy weled dy 
hun!” 


Deuai rhai i’r capel o ardaloedd Rhostryfan, Carmel a Llan- 
dwrog. Deuai John Roberts yma o Lanllyfni gyn amled ag a 
allai, ac Evan Richardson a Robert Roberts hefyd ar eu hynt. 
Llwyddodd John Roberts i gael Beiblau 1’w gwasgaru yn yr ardal. 
Yr oedd efe yn fawr ei fri yma. 


Nodir amryw bersonau gan Mr. Owen Hughes a ddaeth i’r 
eglwys ar ei sefydliad neu ynte cyn bo hir iawn ar ol hynny. Dyma 
ei restr ef: Owen David a Jane Hughes Traian, William a Jane 
Hughes TY tan, Thomas Jones ac Ann Roberts Bryngoleu, William 
Edward ac Ann Williams Cae’rymryson, Ellen Williams Bod- 
angharad, Griffith Pritchard ac Elizabeth Williams Penlan, John 
Roberts a Catherine Evans Grugan ganol, Owen Dafydd a Catherine 
Williams Beudy isaf, Griffith Morris Dolydd, Robert a Martha 
Thomas Gerlan bach, Ellen Williams, William Bevan, Solomon 
Parry. 


Ni chafodd Bryn’rodyn yn ei gyfnod cyntaf mo’r lliaws ym- 
weliadau nerthol a brofwyd yn Llanllyfni, ac yn enwedig yn y 
Capel Uchaf. Parai hynny radd o sylw ac ymofyniad mewn 
dieithriaid yn enwedig. Ar ei rawd y ffordd honno, gofynnai 
Charles i Sion Griffith, ““ Pa fodd yr ydych yn gallu dal ati fel hyn 
drwy’r blynyddoedd, Sion Griffith ?” ‘‘ Wel, Mr. Charles,” ebe 
yntau, “cael ambell gylch y byddaf, onide ni ddaliwn i ddim yn 
hir. ‘ Mae gan Dduw gylch a ddeil o’u hamgylch hwy.’”’ Edrychai 
John Jones Edeyrn ar y pwnc yn ei ffordd ei hun. Efe a ddywedai 
fod pobl Brynrodyn yn cael braint fawr iawn, sef cael dod at grefydd 
mewn gwaed oer. Ni bu’r eglwys hon, er hynny, ddim heb ym- 

weliad. Fe brofwyd un go neilltuol tua’r flwyddyn 1793, pryd y 
chwanegwyd lliaws at yr eglwys. 


Honir weithiau mai yma y cyfodwyd yr ysgol Sul gyntaf yn 
Arfon, a bod hynny yn 1790. Mae’r honiad mai hon oedd y gyntaf 
yn bendant yn erbyn tystiolaeth John Owen Henbant bach, yr 
hwn yr oedd ei ddyddordeb yn fawr iawn yn yr achos. P’run 
bynnag, dichon nad oedd nemor wahaniaeth rhwng amser sefydlu’r 
ysgol yma ac yn y Capel Uchaf. Cynelid ysgol er addysg grefyddol 
ar un noswaith o’r wythnos yn ystod y gauaf cyn hynny. Sion 
Griffith, Ifan Sion ac Owen Parry, tad John Parry Caer, oedd yr 
athrawon yn hon fynychaf. John Parry a gynorthwyai ei dad 
weithiau, ac felly William Ifan mab Ifan Sion. Gofynnai’r bechgyn 
ieuainc hyn, onid ellid cael yr ysgol ar y Sul, ac onid gwaith da 
fyddai hynny ? Caniatawyd iddynt gynnyg ar y gorchwyl. Yr 
oedd yr hynaf o’r ddau, William Ifan, yn 17 oed. Calonogid hwy 
gan John Roberts. Ymadawodd John Parry cyn hir. Daliodd 
William Ifan at y gwaith arno’i hun, ac enillodd ddylanwad mawr 
ar feddyliau y bob! ieuainc. 


Bu’r ysgol Sul yn foddion i ddarostwng llawer ar gynulliadau 
eraill a gynelid ar Sul a gWyl. Rhybuddid yn erbyn myned i’r 
cyfryw gyfarfodydd, a bygythid y neb a elai y cawsai ei droi allan 
o’r ysgol, Aeth oddeutu dwsin o’r ysgolorion un Llun y Pasc i’r 
cyfarfod gwaharddedig. Y Sul nesaf, safodd yr athraw ar ganol 
llawr y capel, a hysbysodd am y trosedd. Galwyd y troseddwyr 
ymlaen. Ufuddhasant, gan gyfaddef eu trosedd. Yr athraw, 
ar ol cynghori yn garedig a roes y bygythiad mewn grym, a gorch- 
mynnodd iddynt fyned allan. A hwythau, er yn fechgyn wedi tyfu 
i fyny, gan mwyaf, a aethant yn ddof allan o’r ysgol. Y Sul nesaf, 
dychwelodd yr oll ohonynt ond un, ac ar eu hedifeirwch fe’u derbyn- 
iwyd. Ymbhen rhai wythnosau daeth yr un hwnnw hefyd yn ol 
ar yr un amod a’r lleill. Effeithiodd hyn er darostwng y cyfar- 
fodydd ofer braidd yn llwyr, ac am rai blynyddau ni ddenid 
aelod o’r ysgol yn y cyfryw fodd a hynny. Ymbhen ysbaid fe 
ddaeth William Jones Plas du, wedi hynny o Abercaseg, Carneddi, 
gan gerdded bum milltir o ffordd dros y mynydd, i gynorthwyo 


gyda’r ysgol. 
Fe gadwyd yr ysgol nos ymlaen am 27 neu 28 mlynedd. Un 
o’r bechgyn a fagwyd yn ysgol Sul ac ysgol nos Brynrodyn oedd 

Griffith Davies Beudy isaf, a adnabyddid wedi hynny fel y cyf- 
rifydd o Lundain. Daeth ef ymhen talm o amser i gynorthwyo 
gyda dwyn yr ysgol ymlaen. Cydnabyddai efe ei rwymedigaeth 
i William Ifan “am ddysgu iddo’r AB,” drwy ddanfon iddo o 
Lundain bar o ddillad eilwaith a thrachefn. Dewiswyd William 
Ifan yn flaenor yn 1799, pan yn 26 oed. Ymhen blynyddoedd fe 
symudodd i Rostryfan, wedi hynny i Landdeiniolen. Gwr o barch 
ac awdurdod, ac Israeliad yn wir. Yr un pryd y dewiswyd Robert 
Hughes Llwyn-y-gwalch. Aeth ef ir Bwlan yn 1815, ar agoriad 
y capel yno. Yn Iled fuan ar ol eu dewisiad hwy y daeth Henry 
Thomas yma i gadw Tyrnpeg Dolydd. Yr oedd ef yn flaenor cyn 
dod yma, ac ar ol, ond ni bu ei arosiad yn faith. 


Rhoir enghraifft ym Methodistiaeth Cymru o Sion Griffith yn 
disgyblu. Yr achos oedd Ifan William Sion a Morgan y gwehydd 
wedi ffraeo a chwffio. Yr oedd Ifan William Sion eisoes wedi ei 
ddiarddel dair arddeg o weithiau am y cyffelyb drosedd. Efe a 
ddychwelai yn ol ar ol pob diarddeliad yn ostyngedig ac edifeiriol. 
Penderfynodd Sion Griffith o’r diwedd, er maint ei ddidwylledd, 
nad oedd yr ystranciau hyn ddim i’w goddef yn hwy, Wele Ifan 
yn y seiat, yn ol y diarddeliad diweddaf, yn edifeirio] fel arfer. 
Methu gan Sion Griffith a dal yn hwy: fe neidiodd ar ei draed : 
“Welwchi y drefn sydd ar y dyn!” ebe fe. ‘‘ Mae’n ffiaidd gen i 
dy glywed di, Ifan! mi deimlwn ar y nghalon boeri am dy ben di, 
Ifan!” Allan, gan hynny, y bu raid i Ifan, druan, fyned. Ad- 
roddir hefyd am dano yn gofyn barn yr aelodau ar ryw bwnc. Yr 
oedd hynny cyn y ddisgyblaeth olaf yna. Wrth fyned o’r naill at 
y llall, eb efe, “‘ Mi basia i Ifan William Sion,—un go anianol ydi o.”’ 
Sion Griffith yn unig o’r blaenoriaid oedd 4’r dull garw hwn yn 
perthyn iddo. Blinid enaid Sion Griffith yn fawr gan dafarn yn 
yr ardal ag oedd yn lloches i lawer drygfoes, a chyhoeddodd felltith 
uwch ei phen. Arferai William Ifan ddweyd, yn ol hynny, fod 
ffydd wyrthiol yn eiddo Sion Griffith, am iddo felltithio tafarn 
yr Hen efail, ac iddi yn y canlyniad syrthio i wywdra a diflaniad. 


Eithr pa faint bynnag o hynodrwydd a berthynai i Sion Griffith, 
hynotach nag yntau oedd ei wraig, fel y cafwyd golwg arni mewn 
than eisoes. Cyfrifid hi yn fwy ei phwyll, yn fwy ei gwybodaeth, 
yn fwy ei gras na’i gwr. Yn raddol yr addfedai Sion, ar ol ei 
argyhoeddiad, mewn crefydd ysbrydol, a bu Elsbeth mewn pet- 
ruster am flynyddoedd rai, a oedd ei grefydd ef o’r iawn ryw ai 


157 


peidio. Hia benderfynodd roi prawf arno. Yr oedd eisieu gwair 
i gefiyl y pregethwr. Yn y dds yr oedd dwy fainc ar doriad. Yn 
y fainc nesaf i ben ucha’r ddas yr oedd gwair Ilwyd a drwg; yn y 
Nall, yn nes i ganol y ddas, yr oedd y gwair yn beraidd ada. “Os 
oes twyll yn Sion,” ebe Elsbeth wrthi ei hun, “ fe rydd o’r gwair 
drwg i geffyl y pregethwr.’’ Heb wybod fod neb yn llygadu arno, 
rhoes Sion o’r gwair goreu i geffyl y pregethwr, a thorrodd y ddadl 
ym meddwl Elsbeth o barth i’w grefydd. Cedwid cyfarfodydd 
holwyddori plant yn ei th} hi bob wythnos, a hi ei hunan yn fynych 
fyddai’r holwyddorydd. Y hi bob amser ddechreuai y canu, a 
dywedir fod pereidd-dra anarferol yn ei Ilais. Pan y torrai hi 
allan yn y gynulleidfa gyda’i, ‘‘O diolch,” fe gerddai ids o deimlad 
drwy’r lle. Mewn amgylchiadau isel a chylch cyfyng fe wnaeth 
Elsbeth Griffith yn odidog ragorol. 


Dywed Cyrus yn ei ysgrif ar Lanllyfni y bu cynnydd o wyth 
ugain ym Mrynrodyn yn ystod diwygiad 1813, a darfod ei sicrhau 
am hynny gan wr cyfarwydd. 


Yn 1815 y codwyd capel yn y Bwlan ac y ffurfiwyd eglwys 
yno yn y canlyniad, sef cangen-eglwys gyntaf Brynrodyn. Yr ail 
gangen o Frynrodyn ydoedd Rhostryfan. Adeiladwyd capel yno 
yn 1820, a sefydlwyd yr eglwys y flwyddyn ddilynol. Y drydedd 
gangen ydoedd Carmel, a chychwynwyd yr eglwys yno yn 1826. 


Erbyn 1829, John Roberts oedd yr unig ymddiriedolwr yn 
fyw. Y flwyddyn honno chwanegwyd ato ef, Michael Roberts, 
John Jones Tremadoc, John Jones Talsarn, John Roberts Pwllheli, 
John Eames Cae’r cynstabl, David Owen Traian, Richard Williams 
Penybont, Griffith Roberts Brynrodyn, Meyrick Griffith Dolydd. 


Yn 1829 y dechreuwyd adeiladu capel newydd, ac agorwyd 
ef yn 1830. Bwriadwyd iddo gynnwys 295; ond nid eisteddai 
hynny ynddo ar y cyntaf. Y draul yn rhywbeth lIlai na £300. 
Cludid yr holl ddefnyddiau gan yr amaethwyr. Gweithiwyd ar 
y muriau gan Meyrick Griffith ; gwnawd y gwaith coed gan Griffith 
Roberts. Yr oedd ilofit ar y ddau dalcen. Yn ddiweddarach 
rhoddwyd llofft i’r cantorion ar gefn y capel, a defnyddiwyd hi 
ganddynt hwy ar y cyntaf. Yr oedd awrlais ar wyneb y llofit 
honno, ebe Mr. Owen Hughes, ac yn argraffedig arno, “ Rhodd yr 
Ysgol Sabbothol yn 1838.” Ymhen blynyddoedd gwnaed rhyw 
gyfnewidiad yn lawr y capel, y sét fawr a’r pulpud, er hwylustod 

y cantorion. Derbyniwyd rhoddion drwy lythyr cymun o bryd 
i bryd tuag at glirio’r ddyled, ac yn eu plith £20 gan Griffith Davies 
y cyfrifydd, a £30 gan Griffith Jones Foryd. Swm‘yzddyled yn 
1850 oedd £30. 


Daeth Griffith Roberts y saer coed i fyw i’r t¥ capel. Yr oedd 
ef yn swyddog cyn dod yma, ac ar ol dod; ond bu farw ymhen 
rhyw gymaint gyda chwe blynedd. Dilynwyd ef yn y ty capel 
am ysbaid gan Griffith Williams, yr hwn a wnawd yn flaenor yma 
yn 1839. Symudodd i Cesarea yn 1842. Dilynwyd yntau gan 
Meyrick Griffith. Swyddogion y cyfnod hwn oedd John Eames 
Rhandir; Richard Williams Penybont, ac Evan Parry Gerlan, 
Tryfan, a ddewiswyd ill dau yn 1828. Ymadawodd yr olaf i Ros- 
tryfan, ond gwrthododd y swydd yno. John Hughes Grafog a 
Meyrick Griffith a ddewiswyd yn 1838. 


Yn 1838 trefnwyd Carmel, Bwlan a Brynrodyn yn daith. Yn 
Awst, 1857, trefnwyd Brynrodyn i fod yn daith gyda Phenygroes. 


Yr oedd yr ysgol Sul yn ei llewyrch mwyaf yn y cyfnod hwn. 
Mae Mr. Owen Hughes yn manylu ar hyn. Rywbryd yn y cyfnod 
hwn fe benodwyd ysgrifennydd, ac ynglyn ag ef “stiwart.” Wil- 
liam Roberts Tyddyn mawr oedd y stiwart cyntaf. Nid yr arol- 
ygwr ydoedd ef, ond swyddog dano. Yr oedd dylanwad y swydd- 
ogion yn ymddangos “‘ agos a bod yn anherfynol”” i Owen Hughes 
ieuanc. Darllennid rheolau’r ysgol ar y diwedd unwaith yn y mis 
gan yr arolygwr. Manylid peth ar eu hystyr weithiau. Y rheolau 
hynny yn argraffedig ar y llyfrau elfennol. Ceid hwy yn argraff- 
edig hefyd yn y ffurf o fan lyfrynnau. Un reol oedd yn erbyn 1 
aelod niweidio cloddiau a thorri o’r llwybrau, gan orchymyn cau 
llidiardau. Aeth un o’r bechgyn ar fore Llun, wrth fyned ar neges, 
drwy lidiart neilltuol. Troes, wedi myned encyd 0 ffordd, a gwelodd 
y llidiart yn agored. Dychwelodd yn ei ol a chauodd hi. Eb efe 
wrth Owen Hughes, yr hwn oedd gydag ef, ‘“Y mae John Eames wedi 
darllen y rheol ddoe.” Galwai yr ysgrifennydd enwau yr athrawon 
allan, gan ofyn am rif y dosbarth ac am y Ilafur. Yr oedd Owen 
Owen Tyddyn mawr yn frawd i Syr Hugh Owen. Gofalai ef am 
drefn yn yr ysgol; edrychai ar ol y llyfrau, gan eu nodi yn ol rhif 
y dosbarthiadau, a gofalu am eu rhoi allan yn y dechre a’u cadw 
ar y diwedd. Gwasanaeth pwysig, am fod y llyfrau y pryd hwnnw 
yn ddrud a’r arian yn brin. Hawdd gweled yr un gynneddf yn 

Owen Owen ag yn ei frawd Syr Hugh. Hen swyddog cyllidol 
oedd Henry Pritchard Hafod Ifan, a dreuliodd fore a chanol oes 
mewn gwledydd tramor yng ngwasanaeth y Llywodraeth, ac wedi 
ymneilltuo ar ei flwydd-dal. Dylanwad neilltuol ganddo ar ddos- 
barth o fechgyn, a medr neilltuol ar linellau hanesiol a daearyddol. 
Griffith Griffiths oedd wr o Eifionydd, a ddaeth i fyw i Felin Forgan. 
Gramadegwr oedd ef, a lwyr dreuliodd Ramadeg Parry Caer. 
Deuai a’r Gramadeg i’r ysgol, achos o gWyn dost gan yr hen frodyr, 
wedi dod ohonynt i ddeall am y peth. Ni bu ei arosiad yn y gym- 
dogaeth yn faith, ond yn ystod yr arosiad hwnnw fe agorodd 
lygaid lliaws o ddynion ieuainc ar fyd newydd, ag yr aeth rhai 
ohonynt imewn ymhellach iddo. William Parry hefyd a arweiniodd 
rai i'r un cyfeiriad a’r Gramadegwr o Eifionydd. 


Athraw nid anhynod oedd Meyrick Griffith. Y Wyddor oedd 
ei bwnc ef y pryd hynny. “ Beth. ydyw hon?” “B.” “Da 
iawn.” “Beth ydywhon?”’ “A.” “Ta.” “ Beth ydyw hon >?” 
“R.” “Da, ngwas i.” “ Beth ydyw hon?” “N.” “ Ta siwr.” 
“Beth ydyw B-A-R-N-?” “Barn.” “Ta, ia.” “A fydd Dydd 
Barn, mhlant i?” “ Bydd.”’ Yna elai’r cwestiynau ymlaen 
ouniwun: Pa bryd y bydd Dydd Barn? Pwy fydd y Barnwr ? 
A gawn ni ein barnu? Wrth ba beth y bernir ni? Holid gyda 
difrifwch arbennig. Troid y cwestiynau at bersonau: A gei di 
dy farnu, machgeni? A thithau? 


Dosbarth y sillebu a darllen man frawddegau oedd eiddo Morris 
Pritchard. Telid sylw manwl i ynganiad. Deng munyd i sillebu 
ar dafod leferydd ar ddiwedd y dosbarth. Efe a ddechreuai gyda 
geiriau unsill ac elai ymlaen hyd at eiriau nawsill. Lluniai derfyn- 
iadau i ambell air at ei wasanaeth. Un o’r cyfryw oedd, Morgym- 
lawddeiriogywydd. Rhoddai Morris Pritchard y gair allan bob 
yn sill, gan daro ei fys blaen ar gledr ei law aswy gyda phob sill, 
er mawr hwylusdod i’r ysgolheigion. Aeth yn ddiareb yn y gym- 
dogaeth am sillebwr nodedig, ‘Mae hwn a hwn wedi bod yng 
ngholeg Morris Pritchard.” 

Gosod allan y synwyr a chwilio’r mater y byddai Ian Griffith 
Solomon yn ei ddosbarth ef. Mab ydoedd efe i Griffith Solomon, 
darllenwr mwyaf ei oes yn y pulpud, fel y cyfrifid ef gan y werin. 
Yr oedd Ifan Griffith yn deilwng fab i’w dad. Ar ddull cynllun- 
wers y dyddiau hyn y dygai ef ei ddosbarth ymlaen, gan gerdded 
cam o flaen ei oes. 

Yr arolygwr yn gyffredin fyddai’r holwr ar ddiwedd yr ysgol, 
a dewisid y pwnc ganddo ef ei hun. Holai Meyrick Griffith unwaith 
ar Falchder, ac arwyddion balchder. Ar ganol yr holi, “ Daniel 
O’Brien,” eb efe, “‘a welwchi yn dda gau y ffenestr yna. Y mae 
gen i wenyn yn yr ardd yna, ac y mae arna’i ofn rhag iddyn nhw 
ddod i mewn a disgyn ar hetiau y merched yna!”’ Yr oedd gan 
O’Brien ddosbarth o ferched ieuainc wrth y ffenestr oedd ar yr ardd. 
Fe ddywedir fod Iai 0 flodau ar yr hetiau y Sul nesaf. 


Gweithid yr ysgol gyda threfnusrwydd effeithiol ; cyfartelid y 
dosbarthiadau yn ofalus; cynhelid cyfarfodydd athrawon; yn 
ddiweddarach penodid holwyr ysgol a materion ; adroddid y Deg 
Gorchymyn, y naill Sul gan yr ysgol yn gyffredinol, y Sul arall gan 
y dosbarthiadau arnynt eu hunain. 


Heblaw William Ifan, y soniwyd am dano o’r blaen, yr oedd 
John Eames yn perthyn i’r cyfnod hwn fel swyddog. Gwr o sir 
Fon, a sefydlodd yma drwy briodas 4 merch Daniel Griffiths Bryn 
eithin. Byrr fu ei dymor. Gofalus a threfnus. Bu farw yn 1850. 


Richard Williams Penybont yn flaenor er 1828. Ysgrifennydd 
gofalus i'r eglwys, a mwy o ysgolhaig na chyffredin. Un o’r blaen- 
oriaid pwysicaf a fu yn y lle. Bu ef farw yn 1875. 


John Hughes Grafog oedd flaenor er 1838. Perchid ef ar 
gyfrif ei grefyddolder. Braidd yn llym yn y cyfarfodydd eglwysig. 
Ffyddlon fel casglydd i’r Feibl Gymdeithas drwy’r holl blwyf. 
Byrr ei ddawn; hir ei amynedd. Dylanwad ar bob dosbarth o 
fewn ei gylch ef. Yntau hefyd yn un o flaenoriaid pwysicaf y lle. 
Bu farw yn 1875, ef a Richard Williams yr un flwyddyn. Mab 
iddo ef ydyw Mr. Owen Hughes. 


Meyrick Griffith oedd y blaenor arall perthynol i’r cyfnod dan 
sylw. Oferwr yn ei ieuenctid. Y pryd hwnnw yn gwasanaethu 
gydag amaethwyr. Wedi ei ddychwelyd at grefydd, fe ddysgodd 
ddarllen, ac hefyd grefft saer maen. Daeth yn enwog yn y grefft 
honno, fel y dywedid am dano na wnelai mo’r adeiladau a godid 
ganddo ef, na thy na chapel, ddim gollwng dwr i mewn. Peth 
amheuthyn mewn ty a chapel. Adeiladau cryfion, diaddurn a 
godid ganddo. Yr oedd capel y Bontnewydd cyn ei newid yn 
ddiweddar yn enghraifft o’i lafurwaith ef, ac nid yn fynych y gwelid 
y fath gadernid diaddurn. Crynhodd ynghyd beth gwybodaeth 

gwasanaethgar iddo fel athraw. Dywed Mr. Evan Jones Dolydd 
ei fod mor gyfarwydd yn naearyddiaeth gwlad Canaan ag yn 
naearyddiaeth plwyf Llandwrog. Y diwinydd ymhlith y blaen- 
oriaid ; ac yr oedd Cyfiawnhad John Elias yn llyfr mawr ganddo. 
Holwr ysgol gwych, yn hwylio ymlaen yn ddiofal wrth ei ewyllys, 
ac yn tynnu ysbrydoliaeth oddiwrth amgylchiadau y foment. Yn 
neilltuol o ddedwydd fel holwr plant. Dirwestwr aiddgar. Cafodd 
gladdedigaeth anarferol o fawr ar y 29 o Ragfyr 1873. Yr ydoedd 
wedi tyfu fel cedrwydden yn ei le, a theimlid colled fawr wedi ei 
ddiwreiddio o’r lle hwnnw. 


Yn 1851 y daeth John Jones yma o Ryd-ddu. Daeth i gadw 
siop lr Groeslon. Yn 1855 y gwnawd Griffith T. Edwards a John 
Hughes Cefnen yn flaenoriaid. Bu John Hughes farw yn 1857. 
Yn 1857 y dechreuodd David Roberts bregethu. Symudodd i’r 
Penmaenmawr yn 1866. 


Yng ngweinidogaeth Thomas Williams Rhyd-ddu y teimlwyd 
rhywbeth o rym diwygiad 1859 am y tro cyntaf. Yr oedd hynny 
mewn Cyfarfod Misol a gynhaliwyd yma, pan y pregethodd efe ar 
y ‘‘ffordd ir bywyd.”’ Yr oedd rhyw ddylanwad gyda’r holl 
bregethau, a chynaliai y bobl ieuainc gyfarfodydd gweddi rhwng 
y moddion. Y noswaith olaf y pregethai Thomas Williams, a phan 
ar ganol ei bregeth y torrodd yr argae. Yr oedd y pregethwr yn 
disgrifio’r saint yn teithio tuag adref ar feirch ac ar gerbydau ac ar 
elorfeirch ac ar fulod ac ar anifeiliaid buain, yn ol geiriau’r proffwyd ; 
ac yn ol yr emynydd Cymreig : 

Mae rhai ar feirch yn dyfod yn hardd i Seion fryn, 
Ac eraill mewn cerbydau yn harddach na’r rhai hyn; 


Mae’n dda i rai fod mulod ac elorfeirch yn bod 
I gario’r claf a’r clwyfus 


Ar hynny, wele wr ieuanc, Richard Hughes Tyddyn bach, yn 
neidio ar ei draed gan waeddi allan, “O Arglwydd, gad imi gael dod 
i'r nefoedd ar gefn mul neu rywbeth—fe fyddai cael dod i’r nefoedd 
rywsut yn fraint heb ei bath ?” Ffrwydrodd teimlad y gynulleidfa, 
ond tawelwyd hynny gan y pregethwr, wrth fod ganddo ef bellach 
beth ag yr oedd arno eisieu ei ddweyd. Yr oedd yr Iachawdwriaeth 
fe] trén wedi cychwyn yn nhragwyddoldeb, ac wedi galw yn stesion 
Bethlehem, a Gethsemane a Chalfaria, a myned rhagddi drwy dynel 
tywyll angeu a’r bedd. Ar hynny fe ddistawodd y pregethwr am 
ysbeidyn, tra daliai’r gynulleidfa ei hanadl. Ac yna fe dorrodd 

allan mewn bloedd fuddugoliaethus uchel, gan roi lam yn y pulpud, 
‘ Dyma fo’n dod allan o dynel y bedd ar fore’r trydydd dydd—Go— 
goniant! Ac y mae o’n aros bellach i godi teithwyr ym mhob 
stesion—Gogoniant !” Dacw ddyn ieuanc yn ymyl yr oriel yn 
rhoi naid ar ei draed, gan waeddi, “’Rwan am ddal y tren, bobl !” 
Yna curai ei ddwylaw ynghyd dan waeddi a’i holl nerth, “ O diolch ! 
bendigedig ! diolch byth am beidio fy namnio hyd heno!” Rhed- 
odd hynny fel tan gwyllt drwy’r Ile, a dyna Ie’r oedd y bobl yn 
gwaeddi a moliannu. Eithr fe ddaliai’r pregethwr ati gan waeddi 
gyda’r uchaf. “‘ Prif-ffordd yw ffordd iachawdwriaeth, bobl! 
Ffordd wedi ei digarregu i’r teithwyr. Gogoniant! Ffordd dyrn- 
peg bob Hathen—Go—goniant !” ‘ Ydi, y mae hi!” gwaeddai 
Thomas Hughes y Rugan, “ac y mae y tyrnpeg yn rhydd, a’r 
Arglwydd Iesu wedi clirio’r giatiau i gyd ar Galfaria.” ‘‘ Mae’r 
Llywodraeth,” ebe’r pregethwr, ‘‘ wedi rhoi parlamentri trén i bobl 
gyffredin; ond dyma i chwi barlament trén—ffordd iachawdwr- 
iaeth! Ffordd o fewn cyrraedd pawb—Gogoniant! Mynwch 
dicedi yn y parlament trén, bobl!”’ Darfu i wfr ieuainc Brynrodyn 
anrhegu Thomas Williams, ymhen ysbaid ar ol yr oedfa hon, a 
merlen, ffrwyn a chyfrwy, a fu o fawr wasanaeth iddo yn ei hen 
ddyddiau. Yr oedd 80 wedi ymuno 4a’r eglwys 0 fewn mis o amser. 
Rhif yr eglwys yn niwedd 1858, 140; yn niwedd 1860, 216; yn 
niwedd 1862, 195; yn niwedd 1866, 197. 


Bu Robert Lewis 0 Gaernarvon, y pregethwr, yma am ysbaid 
yn nhymor y diwygiad. 

Yn 1866 dewiswyd yn flaenoriaid : Daniel Eames Felin Forgan, 
Evan Jones Dolydd, a Richard Eames TY capel. 


Ceir cofiant am Daniel O’Brien yn Nhrysorfa 1868 (t. 107), 
wedi ei ysgrifennu gan fab iddo. Wyr iddo ydyw’r Parch. D. 
O’Brien Owen. Ganwyd Daniel O’Brien yn Ballylegane, plwyf 
Ballynoe, swydd Cork. Pabyddion oedd ei rieni, ac felly yntau 
yng nghychwyniad ei yrfa. Yn ddeunaw oed fe deimlodd ysfa 
am dramp, yr hyn a edrychid arno yn ddiweddarach ganddo fel - 
cymhelliad dwyfol ar ei feddwl. Glaniodd ym Mristo, cerddodd 
i Lundain, ac oddiyno i Landegai, Arfon, canys yr oedd wedi clywed 
yn y brifddinas fod gwaith i’w gael yno. Cafodd yntau’r gwaith 
hwnnw yng nghloddfa Cae-braich-y-cafn. Yr oedd y pryd hwn 
yn babydd selog. Ryw nos Sadwrn fe ddaeth Evan Richardson 
yno i bregethu, ac wrth fod cyrchu mawr i’r oedfa, fe aeth Daniel 

i mewn gyda hwy. Nid oedd efe yn deall y Gymraeg eto. Soniai 
y pregethwr y tro hwnnw lawer iawn am dragwyddoldeb, ac yr 
oedd y defnydd o’r gair yn creu braw yn y gynulleidfa. Galwai 
hynny sylw Daniel yn fwy at y gair. Gwyddai o’r goreu mai 
Gwyddel y gelwid ef ei hun gan y bobl. Ac yntau yn ddieithr, ac 
yn o ddibrofiad, a chan wybod am ragfarn at ei genedl a’i grefydd, 
fel ag oedd yn y wlad y pryd hwnnw, fe gredodd yn ei galon, yn 
wyneb yr olwg ddifrif ar y bobl, mai eu hannog hwy iladd y Gwyddel 
a ddaeth i’w plith hwy yr oedd y pregethwr. A phan y torrodd 
y gynulleidfa yn y man i orfoledd ni feddyliodd yn amgen nad 
wedi gwneud eu meddwl i fyny i hynny yr oeddynt, gan annos eu 
gilydd ir gorchwyl creulon. Gwaeddodd Daniel druan allan, 
“ Mur-r-ther !” a chan waeddi “ Mur-r-ther” y cludwyd ef allan 
yn hanner gwallgof gan ddychryn. Aeth y pregethwr ato; ac 
wedi deall achos ei fraw, argyhoeddodd ef 0’i gamsyniad, a gwa- 
hoddodd ef yn garedig i alw gydag ef yng Nghaernarvon. Pan 
alwodd Daniel gydag ef, rhoes y pregethwr iddo Destament Gwydd- 
elig, ac o hynny allan cymerai’r pregethwr sylw neilltuol ohono. 
Yn ddiras y treuliodd y Gwyddel yr un mlynedd arbymtheg nesaf. 
Ei briodas yn 1825 fu’n achlysur ei droedigaeth, gan yr elai bellach 
ar brydiau ir moddion. Dywed ei fab mai ymhen pum mlynedd 
ar ol priodi, ac felly yn 1830, yr argyhoeddwyd ef, a phriodola hynny 
1 bregeth Ebenezer Morris yn Sasiwn Caernarvon ar ‘“ Y gwaed 
hwn.” Eithr y mae yma gamgymeriad, drwy gymeryd yr oedfa 
honno am un arall ddiweddarach, canys yn y flwyddyn 1818, pan 
nad oedd Daniel ond 22 oed, y traddodwyd y bregeth honno, tra, 
yn ol yr amseriadau a roir, yr ydoedd yn 34 oed pan argyhoeddwyd 
ef. Erbyn 1830 yr oedd ef yn gweithio yn Llanberis, a’r teulu yn 
byw yn Llandwrog. Bu dair gwaith yn nesu at gapel Brynrodyn 
heb fedru anturio i mewn, ond o’r diwedd efe a wnaeth hynny. 
Ymgydnabu a’r Gyffes Ffydd. Daeth yn Galfin selog. Ei 
hoff linell oedd, ‘‘ Mae gan Dduw gylch a ddeil o’u hamgylch hwy.” 
Bu’n ddiwyd yn addysgu ei blant yn yr Ysgrythyr. Cadwai’r 
ddyledswydd deuluaidd yn ddifwlch hwyr a bore. Yn ei gystudd 
diweddaf, eb efe wrth ei fab, “ Yn y colchfa yr ydw i, i tynnu y 
brechau, i gael gwisgo y gwisgoedd gwynion yn y nefoedd.” Bu 
farw Mawrth 22, 1866, yn 70 oed. 

Yn 1866 pwrcaswyd hanner acr o dir ynghyda defnyddiau 
yr hen gapel am £50 gan berchennog fferm Brynrodyn, sef Mr. 
Williams Rhiw, Ffestiniog, ac yn 1867 fe agorwyd y capel presennol 

yn ymyl y fan Ile safai’r hen gapel. Yr ymgymeriad ydoedd tua 
£1600. Ar ol agor y newydd y tynnwyd yr hen gapel i lawr, ac 
aeth ei ddefnyddiau i wneud ty capel. Yr holl draul am y tir, y 
capel a’r tY, wedi eu Ilwyr orffen, £2424. Yn niwedd 1866 yr oedd 
yt achos yn ddiddyled ; yn niwedd 1868 yr oedd y ddyled yn £1900 ; 
yn 1869 yn £20 ychwaneg ; yn 1870 yn £1845; yn 1871, £1,745. 


Yn 1868 y codwyd John Davies Traian, brawd y Parch. D. 
Roberts Rhiw, yn bregethwr. 


Yn 1869 y daeth Thomas Williams Ty’nrhos yma o Garmel, 
Ile’r oedd yn flaenor. Dewiswyd ef yma. Ymadawodd i Fryn- 
rhos yn 1880. 


Fe welir byrr-gofiant i Margaret Hobley, gwraig Simon Hobley, 
yn Nhrysorfa 1873 (t. 431). Bu hi farw Chwefror 25, 1870. Merch 
y Red Lion Inn Caernarvon ydoedd hi, ac wedi hanu o Angharad 
James y Gelli Ffrydau. Nodir ynddi sirioldeb gwén, prydferthwch 
ei thro chwim, synwyr cyffredin a gonestrwydd masnachol. 


Agorwyd ysgoldy Graianfryn yn 1872. Yr oedd gryn bellter 
ffordd o Dan-y-cefn i Frynrodyn, a’r ffordd i unioni yn anhygyrch 
i blant dros ystod rhan fawr o’r flwyddyn, oblegid y gwlybaniaeth. 
Esgeuluswyd plant y rhan yma yn hir. Oddeutu 1867 fe ddaeth 
Simon Hobley i fyw ir ardal yma o Gaernarvon, a symudodd 
Meyrick Griffith yma yn adeg tynnu i lawr y ty capel, a gedwid 
ganddo ef. Cydsyniai’r ddau am yr angenrheidrwydd o gael 
Ysgol Suli’r lle, a chychwynnwyd hi ymhen ysbaid yng ngweithdy 
John William Thomas y crydd, a Wesleyad 0 ran enwad. Erbyn 
haf 1871 profodd y ty yn rhy fychan, fel yr oedd yn rhaid cynnal 
dosbarth neu ddau oddiallan. Yn yr amgylchiad yma addawai 
Simon Hobley dir ir amcan o godi ysgol, ac awgrymai y 
gwnelai ychwaneg na hynny. Cynygiai Meyrick Griffith 
weithio yn rhad ar yr adeilad. Dechre adeiladu. Mr. Evan 
Jones Dolydd a Mr. Robert Evans Cae’r bongam a ddanfonasant 
ddynion ar ysbeidiau i gynorthwyo gyda’r gwaith, a rhoes rhai 
ffermwyr help gyda chario, a gwnawd y gweddill gan Simon Hobley. 
Mawrth 9, cynhaliwyd cyfarfod pregethu yno, pryd y gwasanaeth- 
wyd gan Thomas Hughes a John Jones Caernarvon a John Jones 
Brynrodyn, Clywodd John Jones ar ei galon ganu ar yr agoriad : 


Dyled nid oes yn dilyn—heb ail sén, 
Hobley saif bob gofyn ; 
Mor o hwyl fydd mwy ar hyn, 
Uniryd, yn mro Graianfryn.—(Goleuad, 1872, Ebrill 20, t. 7.) 

Hydref 9, 1872, y bu farw Richard Eames T# capel, swyddog 
er 1866. Ac yntau yn oruchwyliwr y Chwarel Fawr, ffrwydrodd 
powdwr a drinid ganddo gan achosi ei farwolaeth. Tan y dynamit, 
ebe’r Parch. J. Jones ar y pryd, fu cerbyd I6r i gario’i sant i’r 
nefoedd. 


Epbrill 15, 1878, y bu farw Henry Hughes Llwyngwalch, yn 62 
mlwydd oed. Aeth o Lanllyfni i Dalsarn yn 1865, a gwnawd ef 
yn flaenor yno. Daeth yma yn 1874, a chodwyd ef i’r swydd. 
Ar rai prydiau yn hynod mewn gweddi. Ymddanghosai ei feddwl 
y prydiau hynny fel yn ymagor ar oleuni y byd tragwyddol, a 
chodai ei lef yn uwch, mewn ymadroddion cymeradwy a phwyllog, 
ac ar yr un pryd gyda rhyw ddylanwad disymwth ac anisgwyliadwy, 
“mal gwth gwynt agwrdd.” Nid oedd arwydd o neilltuolrwydd 
meddwl arno. Gwr syml, diddichell. Selog efo phethau bychain. 
Ffrwd fechan yn tincian, ac ar dywyniad haul yn disgleirio yn 
odiaeth. (Goleuad, Mai 11, 1878, t. 13). 


Yn 1878 y codwyd William Davies yn bregethwr, ac yn 1879 
John Hugh Jones. Ymadawodd yr olaf i Frynrhos yn 1880. 
Bu farw yn 1883. Yr un flwyddyn y codwyd William Evans yn 
bregethwr. Aeth ef i’r ysgol i Groesoswallt. Bu am ysbaid yn 
aelod ym Moriah. Derbyniodd alwad i Millom. 


Awst 4, 1879, bu farw Simon Hobley, o fewn ychydig i 88 
mlwydd oed. Brodor ydoedd ef o Monk’s Kirby, swydd Warwick. 
Yr ydoedd ei fam, Ann Halford, yn hanu o’r un teulu a Syr John 
Halford, meddyg enwog yn ei ddydd. Yr ydoedd ei nain, ar ochr 
ei dad, yn perthyn i’r Bedyddwyr ar un cyfnod yn ei hanes. Y 
pryd hwnnw y hi ydoedd yr unig un o’r ymneilltuwyr yn y plwyf 
lle trigiannai, a cherddai o’i phlwyf ei hun i blwyf cyfagos i’r gwasan- 
aeth. Yn rhan olaf ei hoes yr ydoedd yn aelod gyda Chyfundeb 
yr Iarlles Huntingdon, ac yn ei gwaeledd ymwelai yr Iarlles gyda 
hi, megys yr oedd ei harfer gyda chleifion y Cyfundeb o fewn rhyw 
bellter i'w phalas. Hi a wrandawai ar Elizabeth Hobley yn adrodd 
pennod oddiar ei chof, a dywedai yn ei dull gostyngedig ei hun fod 
Elizabeth Hobley yn medru adrodd pennod o’r Ysgrythyr oddiar 
ei chof yn fwy cywir nag y medrai hi ei darllen. Arferai Simon 
Hobley ddweyd am ei nain, ei bod hi yn hollol hyddysg yn holl 
gynnwys yr Ysgrythyr, ac, yn wir, fel y dywedai ef, yn medru ei 
adrodd allan ym mhob rhan ohono ar dafod leferydd. Yr ydoedd 

ei dad, er hynny, yn ddyn meddw, ac esgeuluswyd ei addysg gre- 
fyddol yntau. Ejithr fe gafodd gyfle rai gweithiau i glywed Robert 
Hall, pan oedd efe’n weinidog yn Leicester, ac arferai ddweyd na 
chlywodd efe mo neb yn pregethu gyda’r fath ddwyster teimlad. 
Andrew Fuller ydoedd un arall y gwrandawodd efe arno ar dro neu 
ddau. Fe arferai ddweyd, pa fodd bynnag, ei fod yn gwbl ddieithr 
i wirioneddau ysbrydol pan ddaeth efe i dref Caernarvon yn ddyn 
go ieuanc. Daeth yno fel bwtler i’r persondy. Ymhen peth amser 
fe symudodd i’r Dinas, ger Bontnewydd, fel hwsmon. Pan yno 
elai i wrando yn bennaf ar y Methodistiaid, a rhyw gymaint ar yr 
Anibynwyr. Rhoes John Griffith, gweinidog Pendref, Caernarvon, 
bregeth Seisnig iddo ar un tro, a theimlai yntau yn rhwymedig tra 
bu byw i'r gwr parchedig hwnnw. Arferai John Roberts y melinydd 
ag adrodd am dano, mai efe oedd y cyntaf i ofyn pa fodd y cyfar- 
fyddid y draul ynglyn a Ilosgi’r canwyllau yn y moddion, ac iddo 
roi swllt i lawr tuag at yr amcan. Yn 36 oed, fe roes ei swydd fel 
hwsmon i fyny, ac ymroes i’r fasnach mewn blawd, masnach a 
gychwynnwyd eisoes gan ei wraig. Daeth yn un o brif fasnachwyr 
y dref. Yr ydoedd yn wr o argyhoeddiadau dwys, a chyson mewn 
ymarferiadau crefyddol. Cadwai’r ddyledswydd deuluaidd hwyr 
a bore yn ddifeth. Pan gychwynnai ar daith i Nerpwl bump ar y 
gloch y bore, rhaid oedd i’r lliaws plant godi mewn pryd i’r gwasan- 
aeth. Darllennid y bennod yn gyfan ynghyda sylwadau Peter 
Williams arni. Elai yn gyson i’r cyfarfod gweddi am chwech fore 
Sul ym Moriah. Yn ystod arosiad Christmas Evans yn y dref, elai, 
ar ol pregeth y bore ym Moriah, am weddill ei bregeth ef. Y gair 
a arferai i gyfleu ei nodwedd arbennig ef ydoedd meluster. John 
Elias a John Jones, feallai, a ddylanwadodd yn fwyaf arno. Y 
cyntaf y diwinydd mwyaf, a’r olaf y mwyaf ei ddawn o bawb yn ei 
feddwl ef. Clywodd Richard Jones, brawd John Jones, yn gweddio 
yn gyhoeddus unwaith, ac arferai ddweyd am dano fod ganddo 
ddawn angel. John Huxley a gyfrifai efe yn rhagori am gadw seiat. 
Yr oedd o egwyddor gref. Cynygiodd Frost, y melinydd o Gaer, 
beidio 4 gwerthu i neb arall o fewn cylch o ugain milltir ar 
yr amod na phrynai yntau gan neb arall. Gwrthododd y 
cynnyg am na fynnai dlodi eraill yn eu masnach, pryd y 
gwyddai nad allasai derbyn y fath gynnyg lai na dyblu ei fasnach 
ei hun. Nid oedd unrhyw ystyriaeth o fudd bersonol a safai 
funyd 0’i flaen, os yn anghyson a’r hyn a farnai ef yn uniawn, fel y 
danghosodd nifer o weithiau mewn achosion led bwysig. Dyg- 


167 


odd sel gydag ysgoldy Graianfryn. Addfedodd mewn profiad yn 
ei flynyddoedd olaf. Tymer nwydwyllt oedd ganddo, ond cafodd 
oruchafiaeth lled lwyr arni yn rhan olaf ei oes. Ym mlynyddoedd 
ei ymneilltuaeth oddiwrth fasnach, fe elai am o awr i ddwy bob 
prynhawn i’w ystafell ddirgel. Ac, yn wir, yr oedd ei fyfyrdod yng 
nghyfraith yr Arglwydd drwy gydol y dydd. Dywedodd wrth y 
Parch. Evan Roberts, Engedi y pryd hwnnw, ddarfod iddo gymeryd 
Llyfr y Diarhebion yn gynllun iddo’i hun yn gynnar ar ei oes 
grefyddol. Yr oedd yn lled gydnabyddus 4 holl gynnwys y Beibl, 
a llawer ohono air yng air yn ei gof yn y Gymraeg a’r Saesneg. 
Er yn wr cryf o gorff a chryf o garictor, yn Sais trylwyr yn ei gym- 
eriad cyffredinol, eto yr oedd yn ei brofiad crefyddol wedi cymeryd 
y ffurf Fethodistaidd Gymreig yn gyfangwbl. Yn ofnus ac an- 
hyderus am ei gyflwr ei hun, fe barhaodd hyd y diwedd i rybuddio a 
chynghori ei liaws plant ac Wyrion yn y modd mwyaf difrifol yng- 
hylch eu cyflwr gerbron Duw. Bu farw mewn hyder tawel. Rhodd- 
wyd mwy o le i’w hanes ef yma oblegid prinder defnyddiau yn 
egluro dylanwad Methodistiaeth ar rai o gened] arall. 


Yn 1880 y sefydlwyd eglwys ym Mrynrhos, yr hyn a wanhaodd 
yr eglwys a’r gynulleidfa yma yn fawr. Yn niwedd 1879 yr eglwys 
yn 330; yn niwedd 1880, 233. Erbyn diwedd 1881 yn 256. 


Yn 1881 dewiswyd yn swyddogion: Thomas Hughes Grugan 
Wen, Thomas Jones Glangors, William Eames TY capel. Aeth 
William Eames i Crewe yn y flwyddyn 1882. 


Ymfudodd William Davies i’r America yn 1889, gan dderbyn 
galwad o Dakota. 


Hydref 15, 1890, yn 74 mlwydd oed, y bu farw Daniel Eames, 
yn flaenor er 1866. Masnachwr Ilwyddianus a deallus. Bu’n 
arolygwr yr Ysgol am 15 mlynedd. Cyfrifid ef yma yn arolygwr 
dan gamp. 

Yn 1893 y dewiswyd Owen W. Jones ac Evan T. Hughes yn 
flaenoriaid. Bu Owen W. Jones farw Ebrill, 1900. Yn wr gonest 
a ffyddlon, o dduwioldeb diamheuol, ac yn flaenor cymeradwy. 


Yn 1894 y daeth Mr. John Jones yma o’r Bwlan. 


Yn 1895 y bu farw Griffith T. Edwards, wedi gwasanaethu’r 
swydd o flaenor am 40 mlynedd. Gwr da, ac yn gwir ofalu am yr 

achos. Darllennodd lawer; derbyniodd y Traethodydd 0’i gych- 
wyn yn 1845 hyd y flwyddyn olaf y bu efe byw. 


Yn y Cyfarfod Misol a gynhaliwyd yma, Tachwedd 1, 1897, 
cyfeiriai’r Parch. John Jones at yr adeg y talai Mr. Charles ymwel- 
iad a’r lle, pryd y letyai yn yr hen dy capel gyda Sion Griffith, pan, 
yn ol John Jones, y saethai y rhewynt drwy’r haciau yn y mur. 
Yn ei ol ef, hefyd, yr oedd gogoniant yr Ysgol Sul yn aros yn ddi- 
eyfnewid er amser Mr. Charles, a llawr y capel mor llawn fel y gallai 
cath gerdded dros bennau’r bobl, a phawb yn cydweithio—yn 
cyd-dynnu fel y meirch yng ngherbydau Solomon. Cyfeiriwyd 
at wasanaeth gwerthfawr Mr. John Davies Traian. Cyfeiriwyd at 
y symudiad i gychwyn capel yn Glanrhyd. (Goleuad, Tachwedd 
40, 1897, t. 5.) 


Yn 1898 y daeth y Parch. David Williams yma. Ymadawodd 
i Glanrhyd ar sefydliad yr eglwys yno. 


Yn 1899 y sefydlwyd eglwys yn Glanrhyd, gan gynnwys rhai 
aelodau o Frynrodyn, megys 0 leoedd eraill rai. 


Bu’r Parch. John Jones farw Tachwedd 16, 1900, yn 86 mlwydd 
oed. Uno wyr y Capel Uchaf ydoedd ef, a dug ryw gymaint o 
naws y lle yn ei ysbryd ei hun, yn enwedig yn nhymor ei ieuenctid 
fel pregethwr. Syniad y wlad ydoedd ddarfod iddo golli ysbryd a 
dawn y weinidogaeth i fesur nid bychan drwy ymroi i fasnach. 
Yr oedd o ddawn rwydd, gyda chyffyrddiad o ddonioldeb, a chydag 
angerddolrwydd yn ei deimlad naturiol. Yr oedd yn wr ffraeth 
mewn ymgom, ac yn barod ar alwad y funyd yn gyhoeddus mewn 
amgylchiadau cyffredin. Bu’n holwr ysgol am flynyddoedd yn 
Nosbarth Clynnog. Holwr bywiog, egniol, cyffrous. Rhagorai 
yn bennaf dim mewn cynhebryngau. Yr oedd ei gyfarch- 
iadau ar yr achlysuron hyn yn deffro cywreinrwydd cyffredinol. 
Yr oedd ganddo ffordd ddeheuig o nodweddu mewn ychydig 
ymadroddion y rhai ymadawedig, ond eto bob amser ar 
yr ochr oreu i’w cymeriad. A phwy bynnag a gleddid ni 
welwyd mono erioed na fyddai ganddo ryw rinwedd i’w ddatgan 
ymherthynas 4 hwynt. Sylwai David Roberts Rhiw am dano 
na byddai byth yn dod i’r gwasanaeth bedydd yn y capel ond yn 
ei ddillad goreu. Ail i'w ddawn mewn cynhebrwng oedd ei ddawn 
yn y seiat. Yr oedd ynddo gyfuniad o dynerwch a chyfrwystra. 
O’r ychydig a ddywedid wrtho weithiau, fe wnelai lawer: deuai 

mymryn o brofiad go lwytaidd weithiau, yn yr ail-adroddiad ohono 
ganddo ef, yn berl go loew. Medrai ymgomio yn hamddenol gyda’r 
aelodau, gan dynnu allan rai anhueddol i siarad a rhai heb ganddynt 
nemor i’w ddweyd pe bae tuedd, a medrai wneud sylw byrr, bachog, 
oi eiddo’i hun wrth fyned heibio. Edrydd Mr. John Davies sylw 
felly, sef yr awn i’r bedd fesur un ac un, ond y deuwn i oddiyno 
gyda’n gilydd. Edmygydd mawr ydoedd o John Elias, a John 
Jones, o Dewi Wyn, ac Eben Fardd, ac ymrithiai eu delweddau 
hwy ac eraill yn barhaus o flaen ei feddwl. 


Bendithiwyd John Jones 4 gwraig a fu yn ymgeledd gymwys 
iddo: yr ydoedd hi yn wraig gall, ddarbodus, letygar, yn ofni’r 
Arglwydd. Gwerthfawrocach ydoedd hi i’w gwr na’r carbwncl, 
medd ei gofiannydd ef. Ac am dani y canodd y Parch. E. Davies 


Trefriw, 
A‘’i gofal swewr i’w gwr rhagorol, 
A chordial einioes fu’r chwaer adlonol. 


(Cofiant John Jones Brynrodyn, gan John Jones Pwllheli, 1903.) 


Yn 1900 y dewiswyd yn flaenoriaid: Henry Hughes, Owen 
Jones, Rowland J. Thomas a William Hughes. 


Yn adroddiad ymwelwyr Canmlwyddiant yr Ysgol Sul, fe 
ddywedir fod yma sel gyda’r Ysgol, a rhai dosbarthiadau a’u 
cynnydd yn amlwg. 


Go amherffaithe@fu Caniadaeth yma am faith flynyddoedd, a 
barnu wrth safon celfyddyd. Yn fynych ni byddai neb neilltuol 
yn arwain, ond fel y disgynnai yr ysbryd ar y pryd yr arweinid. 
Nid yn anfynych y profwyd y gwasanaeth yn effeithiol yn y dull 
hwnnw. Yn y man, fe gododd rhai yn meddu mwy o fedr gyda’r 
canu, er nad oedd eu gwybodaeth gerddorol hwythau ond bychan. 
Un o’r cyfryw oedd Thomas Jones Dolydd. Yr oedd ef yn gyd- 
nabyddus 4 hen alawon y dyddiau hynny, fel mai anfynych y 
rhoddai neb emyn allan na byddai ganddo ef don ar ei chyfer. 
Llais swynol. Cadwodd ei swydd ai ragoriaeth i’r diwedd. Bu 
John Jones o ddirfawr gymorth gyda chaniadaeth ar ei ddyfodiad 
i’r He, ac hyd nes y cododd rhai yn meddu cymhwysterau i gymeryd 
y gofal. Dechreuodd canu corawl gael sylw. Dyma restr y 
cantorion mor bell yn ol ag y gallai Mr. Owen Hughes eu holrhain, 
i’r hwn hefyd y mae’r sylwadau blaenorol ar ganiadaeth yn ddyled- 
us: Thomas Jones Dolydd, David Owen Traian, Robert Griffiths 

Gerlan Bach, Robert Evans Cae’rbongam (cynorthwywr), William 
Hughes Llwyngwalch, William T. Parry Frondeg, Griffith Hughes 
Gruganwen, Richard Eames Ty capel, Henry Jones Groeslon, 
Rowland J. Thomas Groeslon, Robert Lewis Jones Groeslon. 
Coffawyd eisoes y bu Robert Lewis yma yn ystod tymor y diwygiad, 
neu ran ohono, a diau ddarfod iddo ef fod o fawr gymorth am y 
pryd gyda chaniadaeth y cysegr, canys yr oedd efe yn gerddor 
gwych, ac yn dwyn mawr sel gyda’r rhan hon o’r gwasanaeth. 


Buwyd am yn agos i hanner canrif yn cynnal cyfarfodydd 
gweddi mewn tai ar gylch yn yr ardal. Cynelid hwy yn rheolaidd 
am wyth ar y gloch fore Sul, ac yn achlysurol ar nosweithiau’r 
wythnos, pan atelid rhai gan lesgedd rhag dilyn y moddion cyhoedd- 
us. Rhennid y gymdogaeth yn ddwy ran i’r pwrpas yma, o bop- 
tu’r capel, y naill ran ydoedd “‘ Dosbarth y Dolydd,” a’r llall, 
‘“Dosbarth y Groeslon a Rhosnenan.” Cyhoeddid y moddion yn 
y capel, a nodid brodyr i’w cynnal. Heblaw hyn, fe gynelid cyfar- 
fod gweddi yn y capel ei hunan unwaith o leiaf bob Sul. Yn ystod 
y blynyddoedd 1841—5, byddai hynafwragedd yr eglwys yn cynnal 
cyfarfod gweddi ar awr gyntaf y prynhawn ar ddiwrnod y gym- 
deithas eglwysig. Fe fernir fod llawer 0 lwydd yr achos yn ddyledus 
ir cyfarfodydd gweddi Iliosog hyn. 


Cafodd yr achos dirwestol ei le yma, yn ffurf Cymdeithas Cyme- 
droldeb i gychwyn, a Ilwyrymataliad wedi hynny. Cynelid y 
cyfarfod bob bythefnos, a chymerai’r plant eu rhan ynddynt. 
Edrydd Mr. Owen Hughes am henwr yn codi i fyny dan gynhyrfiad 
yr awen, bondigrybwyll : 

Mae Dirwest fel Cei Porthdinllaen, 

Ni welwyd yn Ffrainc nac yn Spaen 

*Rioed waith gyn netied a Chei Porthdinllaen. 
Elai’r hen frawd ymlaen gan draethu ei lén i’r perwyl na welodd 
yntau ddim erioed gyn netied a Dirwest, ei bod yn gwneud i feddwon 
gynt gerdded yn sad, gan eu hwylio adref cyn nés, a’u cadw ar 
aelwyd gynnes y teulu. Bu’r Clwb Du a Themlyddiaeth Dda 
yn uchel eu bri yma. 


Yn 1855 fe ddechreuwyd ar gyfres 0 gyfarfodydd, dan wahanol 
enwau, ag y mae lle i gredu i’w dylanwad fod yn Ilesol. Cyfarfod 
Moes ydoedd un o’r rhai cyntaf. Darllennid Moeslyfr John Roberts 
Llanllechid, a gwneid sylwadau arno gan un a benodid i’r amcan. 
Gwersi ar foes cyffredin, gan roi esiampl o’r wers ar y pryd. Ceid 

anerchiadau mewn ffordd o amrywiaeth ar bynciau ar wahanol 
fath, megys Meyrick Griffith ar Ddaearyddiaeth Gwlad Canaan, ei 
bwne mawr ef. Y Cyfarfod egwyddori fyddai er paratoi rhai ar 
gyfer eu derbyn i’r Sacrament. Y Cyfarfod darllen a gynhaliwyd 
yn gyntaf brynhawn Sul, ac yna am naw fore Sul, a phery felly. 
Heblaw egluro’r Beibl, buwyd uwchben Diwinyddiaeth Paley, 
Cyfatebiaeth Butler, ac Athrawiaeth yr Iawn Dr. Edwards yn y 
cyfarfodydd hynny. Cymerid y gofal gan William Parry, Griffith 
T. Edwards, Evan Jones, a phan y byddent adref, gan John Jones 
a John Davies. Yr oedd y Cyfarfod Llenyddol yn un undebol, 
thwng ysgolion Sul dosbarthiadau Clynnog ac Uwchgwyrfai, fel y 
gelwir hwy yn awr, ond y pryd hwnnw un dosbarth oeddynt. 
Cyfarfod blynyddol yn y gwahanol leoedd ydoedd. Ar y cychwyn 
cynelid ef ym Mrynrodyn ym mis Medi, yr wythnos olaf o’r mis ; 
ond ar ol hynny ar y Nadolig. Ymunwyd 4 Rhostryfan ar hynny, 
am rai tymorau, ond yna y ddau le ar wahan ar y Nadolig, a’r 
Ileoedd eraill ar brydiau eraill. Mae’r amrywiaeth hyn o gyfar- 
fodydd, ar Sul, gWyl a gwaith, wedi bod yn nodwedd ar y Ile. 


Ym Mrynrodyn, yn 1779, dan bregeth David Jones Llangana, 
ar y geiriau, “‘ Trowch ir ymddiffynfa” yr argyhoeddwyd Robert 
Roberts, yn Ilencyn un arbymtheg oed. Yng nghapel Brynrodyn 
y cafodd Robert Roberts y tro hynod hwnnw, pan ddisgrifiai berygl 
pechaduriaid oddiwrth y gymhariaeth o’r llanw yn cau am bobl yn 
chware ar lecyn ar y tywod, pryd y ffodd nifer mawr allan mewn 
dychryn, gan dybied ar y funyd mai hwy oedd y chwareuwyr a 
ddisgrifid. Mewn Cyfarfod Misol ym Mrynrodyn yn 1794 y der- 
byniwyd John Elias yn aelod o’r Cyfarfod, ac y newidiwyd ei enw 
gan John Jones Edeyrn, o fod yn John Jones i fod yn John Elias, 
oddiwrth enw y tad, sef Elias Jones. Gwyr a fagwyd ar fronnau’r 
Ysgol Sul yma, fel y gwelwyd, ac a fuont wasanaethgar eu hunain 
ynddi, oedd Griffith Davies y cyfrifydd a John Parry Caer. Yn 
yr ardal hon y ganwyd Griffith Solomon. A chafodd yr eglwys i’w 
bugeilio, yng ngwir ystyr y gair, yn ei blynyddoedd bore, neb amgen, 
fel y gwelwyd, na John Roberts, wedi hynny o Langwm. Nid y 
lleiaf o nodau arbennig yr eglwys hon ydyw, mai yma y magwyd 
David O’Brien Owen, goruchwyliwr cyntaf Llyfrfa’r Cyfundeb. 


Fe gyfeirir gan Mr. Daniel Thomas at William Griffith Dolydd, 
yr hwn y dywed y byddai gyda’i ddeigryn gloew a’1 Amen cynnes, 
a’i “ O diolch !”’ yn gwresogi’r moddion, ac yn codi rhyw as hyfryd, 


172 


ac yn adnewyddu pob teimlad yn y lle. Enwir ganddo, hefyd, 
W. Williams Appifforum, Thomas Jones Dolydd, a Griffith Morris, 
hen bererinion a groesodd rydiau’r Afon, ac sy’n rhodio heddyw 
yng Ngwlad y Goleuni, heb eu hebargofi chwaith yn Nyffryn Galar. 
Tywynnu y maent hwy fel ser, a cherbron Gorseddfainc Duw y 
safant. 


Rhif yr eglwys ar ddiwedd 1900, 274; rhif yr Ysgol, 267. Y 
casgl at y weinidogaeth, £107 19s. 3c. Swm y ddyled, £60. 


BWLAN.* 


Enw ar ffermdy, nid nepell oddiwrth bentref Llandwrog, yw Bwlan. 
Tybir fod yr enw wedi ei gymeryd oddiwrth fryncyn o ffurf y 
fasged gron a wneid gynt i ddal fd, er fod y gair yn enw hefyd ar 
yr ysgrepan ledr y cludir Ilythyrau ynddi. Oddiwrth y ffermdy fe 
rowd yr enw ar y capela adeiladwyd ar y tir. Ar wahan i’r pentref, 
y boblogaeth yn 0 wasgarog. Ceid pregethu yn yr ardal er yn fore 
yn hanes Methodistiaeth. Y mae s6n am _ dorf o drigolion ardal 
Llandwrog, wedi ymgynnull ynghyd ar brynhawngwaith tég, ar 
gwir maes i wrando pregethwr poblogaidd gyda’r Methodistiaid. 
Ynghanol y dorf yr oedd gwraig ieuanc brydweddol 4’i maban 
bychan ar ei braich. Wedi i'r pregethwr ddechre ar ei bwnc, a 
phan yn codi ei wrandawyr i ias hyfryd o deimlad, dyma garreg, 
wedi ei hanelu fe ddichon at y pregethwr, yn tarro’r bychan a oedd 
ar fraich ei fam. Y bychan hwnnw nid oedd neb amgen na’r 
hwn a adweinid ar ol hynny fel “y pura’ gwr, Parry o Gaer.” 
Gan iddo ef gael ei eni ym mis Mai, 1775, y mae amser- 
iad yr oedfa honno yn Iled agos i’w benderfynu. (Cofiant 
J. Parry, t. 10). Byddai ambell bregeth yn y Bodryn ac weithiau 
yn y Morfa. Mewn oedfa yn y Morfa unwaith, yn ol Methodtstraeth 
Cymru, fe ddaeth y clochydd i mewn 4 gwialen fawr yn ei law. 
Ymwthiai i ganol y gynulleidfa gyda rhuthr, gan wneud am y 
pregethwr. Ymaflodd rhywun ynddo, pa fodd bynnag, gan roi 
ar ddeall iddo os eisieu ei ysgwyd oedd arno, y gwnae ef hynny 
iddo. Ciliodd y gwalch o glochydd yn ol ar hyn, gan ystyried mai 
goreu dewrder ydoedd cadw’n groeniach. Eithr wedi methu 
ganddo yn ei amcan gyda’r gwyr, fel gwir lechgi fe gyfeiriodd tua’r 
buarth, a throes geffylau y gwrandawyr o bell allan ar eu hynt. 
Yr oedd Henry Griffith Bodryn a’l wraig yn aelodau er yn 
fore ym Mrynrodyn. Pryd na ellid cael pregeth, neu pryd na thybid 
yn ddoeth ei chael, fe gynelid cyfarfod gweddi yn y ty. Yr oedd 
amryw o aelodau Brynrodyn yn trigiannu yn y fro. Fe ddywedir 
mai’r Henry Griffith hwn oedd y cyntaf gyda’r Methodistiaid i 
ddwyn pregethu i’r ardal, ac y dug bregethwyr rai gweithiau i 
ardal y Dinas dinlle i bregethu. (Canmlwyddiant Ysgolion Clynnog 
ac Uwchgwyrfai, t. 20. Cymharwyd y llawysgrif y tynnwyd y 


* Ysgrif o’r Me. Nodiadau gan Mr. John Jones TY mawr, a’r Parchn. 
J. J. Evans ac Edward Owen Gilfachgoch, Morganwg. Ymddiddanion ag 
amryw. 

than fwyaf o’r llyfryn hwn ohoni, sef yr eiddo Mr. Griffith Lewis 
Penygroes). 


Arferai David Davies (Tremlyn) ag adrodd am oedfa wrth y 
tair croesffordd yn ymyl Dunogfelen ar fore Sul, pan oedd John 
Roberts Llanllyfni (Llangwm wedi hynny) yn pregethu. Yr oedd 
hynny, debygir, cyn 1809, gan mai yn y flwyddyn honno y symudodd 
efei Langwm. Safai y pregethwr mewn trol wrth y tair croesffordd. 
Yr oedd y nos Sadwrn blaenorol yn noswaith lawen yn un o dai 
allan Garnons Mt. Hazel, sef hafoty y gwr ag yr oedd ei hendref 
yng Nghaernarvon, ag y mae ei enw yn hysbys fel arall ynglyn ag 
erledigaeth. Ymhlith campau eraill y noswaith lawen, yr oedd 
ymdrech am y goreu i ddwyn agwedd wirionffol gyda choler ceffyl 
am y gwddf. Gan i’r gamp honno fod yn llwyddiannus i ennyn 
mwy o ddigrifwch nag arfer fe benderfynwyd ar fod i’r ymdrechwyr 
ymddangos ar y gyfryw agwedd yn yr oedfa dranoeth ger Dunog- 
felen. Ar y ffordd ir oedfa yr oedd y pregethwr mewn myfyr 
dwys, a ffrwyth ei fyfyrdod y bore hwnnw oedd y pennill adna- 
byddus, ‘‘ Gwych sain Fydd eto am y goron ddrain.”’ Pan y cododd 
efe ifyny yn y drol yr oedd campwyr y noswaith lawen yno gyda’r 
goler ceffyl am y gwddf, ac yn gwneyd ystumiau arnynt eu hunain. 
Rhoes yntau allan i'w ganu y pennill a enynnodd yn dan yn ei 
feddwl tra yr ydoedd yn myfyrio ar y ffordd. Cipiodd y crefyddwyr 
yno y fflam, ac yr oedd canu anarferol ar y pennill y tro cyntaf 
hwnnw y rhowd ef allan, a dylanwad y fath fel y tynnodd yr oferwyr 
y coleri oddiam eu gyddfau mewn cywilydd, gan eu dodi yn dawel o’r 
neilltu. Yr oedd dylanwad yr oedfa y fath, fel na chlybuwyd ond 
hynny am na noswaith lawen nac ymladd ceiliogod, pethau ag oedd 
mewn bri o’r blaen ymhlith rhyw ddosbarth o’r ardalwyr. 


Oddeutu 1807, yn ol y Canmlwyddiant, y sefydlwyd yr ysgol 
Sul, mewn ty annedd o’r enw Fronoleu, ac yna yn yr elusendy yn 
y gymdogaeth. Y gwr a gymerodd y rhan fwyaf blaenllaw gyda 
sefydlu’r ysgol ydoedd Henry Griffith. Yr oedd person y plwyf, 
o'r enw Griffith, a drigiannai yng Nghae’r Doctor, yn gynorthwyol 
gyda sefydlu’r ysgol, er ei glod. Ystyrrid ef yn wr rhyddfrydig a 
duwiol. Ei gefnogaeth ef yn ddiau a rydd gyfrif am gadw’r ysgol 
ar un ysbaid yn elusendy Glynllifon. Gwfr eraill a fu’n gyn- 
orthwyol gyda sefydlu’r ysgol, neu ei dwyn ymlaen mewn blyn- 
yddoedd diweddarach, ydoedd Robert Hughes Caelywarch, Solomon 
Parry Collfryn, Robert Roberts a Hugh Jones a Robert Jones 

Penybwth, Robert Jones Rhiw, William Morris Glanrafon, Rhys 
Owen Llandwrog, Dafydd Thomas Lodge, William Prichard Peny- 
boncan a Morris Jones Bwlan. Bu’r rhai hyn oll yn arolygwyr yn 
eu tro ac yn dra ffyddion a selog gyda’r ysgol. Eglwyswr ydoedd 
Hugh Jones Penybwth hyd o fewn ychydig i ddiwedd ei oes. Yr 
oedd ef yn gerddor medrus, a bu o fawr wasanaeth gyda’r ysgol 
ar y cyfrif hwnnw. Olynydd Griffith, y person, oedd mor elyn- 
iaethol i’r ysgol ag ydoedd ef 0 gefnogol iddi. Efe a ddeuai heibio’r 
ysgol, gan orchymyn y plant i’r lan. Elent hwythau gydag ef 
thag ei ofn; ond pan gaent gyfie diangent oddiarno, gan ddringo 
dros y cloddiau neu ymguddio o’r tu ol i’r perthi. Fel yr oedd un 
ohonynt ar dro yn dianc oddiarno dros y clawdd, ebe Methodist- 
taeth Cymru, dyma gic effeithiol iddo o’r tu ol oddiwrth y person. 
Llwyddodd y person Ile methodd un o’r tylwyth teg, yn ei gais i gyf- 
lawni’r cyffelyb wrhydri—ond gyda’i ddwrn yn Ile ei droed—gydag 
Edward Williams, Rotherham wedi hynny, ond y pryd hwnnw yn 
hogyn ysgol ger Dinbych. Wedi ysbio yr oedd Edward ar gylch y 
tylwyth teg ar eu dawns, pryd y torrodd un o honynt allan o’r 
cylch, gan ymlid yn ffyrnig ar eiolef. Fel y diangai’r hogyn drwy’r 
gwrych, ebe’r coblyn, gan anelu yn deg am dano, ‘ Dyna glap y 
wrach iti!’ Methu gan y coblyn yn ei amcan, pa ddelw bynnag, a 
diangodd yr hogyn i ysgrifennu ei Equity of the Divine Government ! 
Ni ddywed y Methodistiaeth pa beth a ddaeth o hogyn y Bwlan, 
prun a droes efe allan yn felltith ei fam ai peidio ! 


Yr oedd Morris Jones, taid y Mr. Morris Jones Bwlan presennol, 
yn berchennog fferm y Bwlan. Ar ol dod ohono yn aelod eglwysig, 
ym Mrynrodyn debygir, fe roes dir ar ei fferm i adeiladu capel arno. 
Bernir fod hynny tua’r flwyddyn 1815. Nid oes le i ameu nad ar 
agoriad y capel y sefydlwyd yr eglwys. Yn yr ysgrif o Frynrodyn 
fe ddywedir mai ar agoriad capel Bwlan yr aeth Robert Hughes 
Llwynygwalch yno o Frynrodyn. 


Yr oedd gan rywun ryw led-gof fod traul y capel cyntaf hwn yn 
£400, swm a ymddengys braidd yn fawr, gan nad oedd y gynull- 
eidfa, debygir, ond bechan. Ryw gymaint yn ddiweddarach 
na’r capel y codwyd y t¥ capel, ac y rhoddwyd dwy lofft ar y capel 
ei hun. Credid fod y draul ychwanegol hon yn £200. 


Hanes cyfnod y capel cyntaf sydd dra phrin. Enwau yn unig 
braidd, sy’n aros. Isaac Williams Caehalen mawr, oedd gyda’r 

swyddog cyntaf, neu’r cyntaf, ac feallai’r pwysicaf. Mae enw 
iddo’n aros fel gwr da, ac un o gryn ddylanwad. Efe hefyd oedd 
y cyhoeddwr. Swyddogion eraill y cyfnod hwn: Salmon Parry 
Collfryn, arweinydd y gan, a chyhoeddwr ar ol Isaac Williams, 
William Williams Henrhyd, Robert Hughes Caelywarch, Robert 
Roberts Penybythod, Evan Michael Ty capel, William Morris 
Glanrafon, Richard Roberts Penrhos. 


Fe ddywedir ym Methodistiaeth Cymru mai nid lawer o gynnydd 
a fu ar yr achos yma o'i gychwyniad hyd y flwyddyn 1840, ond 
erbyn hynny, sef adeg y diwygiad,"y cafwyd adfywiad a chwanegiad 
mawr. Ac nid ymddengys hynnyjo gwbl yn anghyson a’r nodwedd 
a fuasid yn ei briodoli i,bobl yr ardal. Ardal lonydd ydyw. 
Gallasai fod yn Llanllonydd Isaac Ffoulkes. Pan ddisgyn yr angel 
ir llyn llonydd, pa ddelw bynnag, y mae’r ymferwad am y pryd 
yn rhyfeddol, ac yn iachaol hefyd i ryw rai parod i achub eu cyfle. 


Yr amser hwn yr oedd Carmel, Bwlan a Brynrodyn yn daith. 


Gyda llanw’r diwygiad fe deimlwyd angen am gapel newydd. 
Capel cryf, eang. Y draul, £550. Cryn gwrs yn ddiweddarach 
y codwyd llofft eang arno ar un talcen a’r ddwy ochr. Y draul, 
£350, fe ddywedir. Mae prydles yr ail gapel wedi ei hamseru yn 
1841, am 71 mlynedd, am bedwar swllt arddeg y flwyddyn. 


Yn ystod yr amser yr adeiladid y capel, cynelid yr ysgol yn 
ysgubor Bwlan ac yn y Tai Gwynion. 


Yng nghyfnod agoriad yr ail gapel hwn, Evan Hughes Ty’nlon 
bach oedd y blaenor mwyafamlwg. Gwr yntau o gryn ddylanwad, 
a chanddo air da gan bawb. Efe, meddir, oedd yr arolygwr ysgol 
goreu a fu gan y Bwlan. Symudodd i Abererch. Nodir Griffith 
Parry, a aeth drosodd i’r America yn 1846, fel gwr caredig i’r achos. 


Chwefror 27, 1844, y bu farw Griffith Williams, y pregethwr. 
Efe oedd y pregethwr cyntaf a fu yn yr eglwys hon. Yn nhfr 
capel yn y Capel Uchaf y trigiannai pan ddechreuodd efe bregethu. 
Dug nodwedd y Capel Uchaf yn amlwg arno. Nid ymddengys 
ei fod yn wr o unrhyw alluoedd meddyliol neilltuol, nac o unrhyw 
gythaeddiadau neilltuol. Ei arbenigrwydd oedd ynni, ymroddiad 
a thanbeidrwydd ysbryd. Hen wr o’r Bwlan a’i hadwaenai yn dda 
a ddywedai mai Iladd ei hun wrth bregethu a ddarfu. Prun bynnag 
am hynny, nid oedd dim ymdrech anaturiol yn ei ddull, fe ym- 

ddengys. Teimlid eneiniad ar ei bregeth. Cymherir ef gan Robert 
Ellis, o ran ei ddawn enillgar, nawsaidd, i Cadwaladr Owen. Per- 
chid ef yn y wlad ar gyfrif ei ymroddiad i’w waith, a chyfrifid ef yn 
wr da a duwiol. Bu farw ynghanol oed gwr, ac yr oedd yn wr 
priod pan ddechreuodd bregethu. Bu ei dymor yn gymharol 
fyrr—rhyw saith neu wyth mlynedd—a thymor yr adfywiadau 
ydoedd. Bu ei bregethu ef yn Niwbwrch yn gychwyn adfywiad 
Neol, a adwaenid yno am amser fel “ diwygiad Griffith Williams 
Bwlan,.” Dyma ddisgrifiad William Jones TY mawr ohono: 
“ Dyn byrr, trwchus; gwyneb llydan, a’i wallt o liw goleu; ei 
lygaid yn Ned lawn ac o liw melynddu. Golwg wladaidd. Arferai 
siarad yn bwyllog, a cherddai yn wastad yn araf a synfyfyriol.” 
Y disgrifiad yn cyfateb yn hollol i’r syniad am dano yn y wlad. 
Gwr ydoedd hwn ag adnoddau nwyd guddiedig yn gorwedd 0’i fewn. 
Er hynny, nid oedd William Jones, na neb arall yn yr ardal at 
ddiwedd y ganrif, yn cofio cymaint a gair 0’i eiddo allan o bregeth 
neu ar achlysur arall. Efe a fu farw yn orfoleddus. 


Yn Awst 1859 fe ddechreuodd John Owen bregethu. Yr oedd 
efe yn flaenor er 1853. John Davies y cyllidydd oedd yn ei holi, 
ebe Betsan Owen. Gofynnai’r holydd, ‘‘ Beth oedd yn peri i 
chwi feddwl am bregethu ?”’ Atebai’r ymgeisydd, “‘ Caru gweithio 
dros y Gwaredwr yn well nag ydwyf.” Un o destynau John Owen 
oedd, “ Saith o wragedd a ymaflent mewn un gwr.” A dywedai 
fod Nawer ym mhob eglwys yr un fath, yn hidio dim am grefydd 
ymhellach na bod yr enw arnynt. Fel yr ymwelwyr yn galw yn y 
seiat unwaith yn y flwyddyn, ond ddim ar un noswaith arall heblaw 
honno. Yr oedd John Owen, pa ddelw bynnag, o dymer ry frwd i 
fedru dal ati gyda’r pregethu heb niweidio’i iechyd, a gorfu arno 
roi goreu iddi ymhen rhyw dair blynedd. Dyma’i destynau 
ynghapel Llanllyfni: Sechariah ix. 12, Trowch ir amddiffynfa ; 
Rhufeiniaid i. 16, 17, Canys nid oes arnaf gywilydd o Efengyl Crist ; 
Ephesiaid ii. 12, Eich bod chwi y pryd hwnnw heb Grist ; Luc xv. 
20, Ac efe a gododd ac a aeth at eidad; Joan xx. 31, Eithr y pethau 
hyn a ysgrifennwyd fel y credoch chwi; 1 Corinthiaid ii. 11, Canys 
sylfaen arall nis gall neb ei osod ; 2 Corinthiaid vi. 2, Canys y mae 
efe yn dywedyd, Mewn amser cymeradwy y’th wrandewais ; 2 Petr 
iii. 9, 10, Nid ydyw’r Arglwydd yn oedi ei addewid, 


Yr oedd y naill a’r Ilall yn dod i'r eglwys yma yn nechreu a 
chanol y flwyddyn 1859, fel rhyw flaen-ddiferion o’r gawod. Yr 

oedd Robert Williams TY bach mewn cyfarfod gweddi yn Bethel, 
Penygroes, pan y dechreuid teimlo oddiwrth y diwygiad yn y wlad 
hon. Yr oedd yno le hynod. Yn y seiat yn y Bwlan dranoeth, 
fe roes hanes yr hyn a welodd. Wrth fyned ar ei liniau i weddio 
ar y diwedd, methu ganddo ag yngan gair. Cludwyd ef allan yn 
ddiymadferth, ond nid heb fod y cynulliad wedi teimlo oddiwrth 
bresenoldeb yr un a’r unrhyw ysbryd a’i Ilethai ef. Ar nos Sul, 
Medi 25, torrodd yn orfoledd yng nghyfarfod gweddi y bob] ieuainc. 
Gorweddai rhai llanciau fel celaneddau dan y dylanwad. Y nos 
Sul nesaf yr oedd lliaws yn gwaeddi dan y bregeth, ac arosodd deg 
ar ol. Y nos Sul nesaf wedi hynny, yr oedd Thomas Williams 
Rhyd-ddu yma. Aeth Ilawer allan dan wylo, ond yn danfon cais 
yn ol am weddi yn eu rhan. Cynhaliwyd tair seiat y noswaith 
honno, wrth fod y rhai a aeth allan yn parhau i ddychwelyd yn ol. 
Rhifai’r dychweledigion ddeugain namyn un. Wrth fyned allan 
o’r capel, clywodd un henwr y gair hwnnw megys yn cael ei ddweyd 
wrtho, “ Y rhai oeddynt barod a aethant i mewn, a chauwyd y 
drws.” Trodd yn ei ol, ac eb efe, “‘ Os byth yr egyr y drws yna, mi 
af fi i mewn.’ Yn y man cafodd ei hunimewn. Ar ben yr 
allt ar ei ffordd adref, clybu Morris Jones lais yn dweyd wrtho, 
“Os nad ei di’n ol yn awr, ni chei di ddim cynnyg byth mwy.” 
Dychwelodd yntau yn ol gan ofn. Richard Jones Ty’nrallt yn 
syrthio yn Wysg ei gefn wrth geisio myned allan heb aros i’r seiat. 
Wrth godi ar ei draed, adroddai’r geiriau, ‘“ Y mae gennyf agoriadau 
uffern a marwolaeth.”” Yr oedd 0 15118 yn dod i'r eglwys o newydd 
braidd bob hwyr yr wythnos ryfedd honno, fel yr ychwanegwyd 
fwy at yr eglwys yn ystod y diwygiad nag oedd yno o aelodau cyn 
hynny. Yn wir, fe ddaeth yr ardal yn led lwyr i broffesu crefydd 
yr ysbaid hwnnw. Ymherthynas 4 Thomas Williams a’r diwygiad, 
fe ddywed Betsan Owen y byddai ef “ yn gorfoleddu gyda phob 
awel.”” Edrydd hi am dano ar un tro yn dod ar draws y pennill, 
“Pe meddwn aur Peru.” Dywedai: ‘‘ Pe meddwn aur Peru, 
mi fedrwn waeddi Gogoniant am ddoniau tymorol. Mi fedrwn 
waeddi Gogoniant am aur Peru, am berlau’r India, am arian Cali- 
ffornia, am lo y Deheudir. Ond y mae gronyn bach o ras fy Nuw 
yn drysor canmil gwell—Gogoniant !” Cof gan Betsan Owen am 
y cyhoeddwr yn dywedyd wrtho, ‘‘ Ewchi i’r gong] acw i grefu gan 
y bechgyn acw dewi tra byddafi yn cyhoeddi.” ‘‘ Fedra’i ddim,” 
ebe Thomas Williams, “mae un yn dyrchafu’r Gwaredwr, a’r Mall 
yn rhedeg ar y diafol. Fedra’i ddim!” Bu Thomas Williams yn 

gwaeddi efo’r bechgyn dan dri ar y gloch y bore. Cafodd John 
Thomas, gweinidog yr Anibynwyr, oedfa hynod yn y Bwlan yn 
amser y diwygiad. Caffai afael anarferol gyda’r ymadrodd, “ A’r 
bywyd hwn sydd yn ei Fab ef.” John Owen Ty’n Ilwyn, hefyd, 
a gafodd oedfa hynod arall. “ Y galar mawr yn Jerusalem, pob 
teulu wrtho’i hun,” oedd y mater. Aeth yno ias o gryndod dros 
ddynion anuwiol. Torrodd allan hefyd yn waeddi cyffredinol. 
Tachwedd 10, am ddau yn y prynhawn, y pregethodd Dafydd 
Morgan. Aeth un o lanciau’r Bwlan i wasanaeth yn Rhosmeilan 
ym mis Mai, 1860. Nid oeddid yno wedi profi dim o ddylanwad y 
diwygiad. Yr oedd yno ymrafael ers misoedd rhwng y blaenoriaid 
a’u gilydd. Y noson yr aeth y Ilanc i’r seiat fe gyrhaeddodd y 
gynnen i’w huchaf-fan. Ni allai’r llanc oddef yn hwy, a chododd 
ifyny, gan weiddi allan, ‘‘O flaenoriaid melltigedig !”’ Syrthiodd 
gradd o ofn arnynt. Halltwyd hwy 4 halen. A chyn pen nemor 
ddyddiau, yr oedd y diwygiad i’w deimlo yno hefyd. Yr oedd 
son drwy’r ardaloedd am rym y diwygiad yn y Bwlan. Yr oedd 
y dychweledigion yn cyfrannu at yr achos, fel y derbyniwyd dros 
£15 ganddynt cyn eu derbyn yn gyflawn aelodau. Cof gan Mr. 
John Jones am y blaenoriaid yn dweyd yn yr adeg honno wrth y 
chwiorydd ieuainc mewn gwasanaeth am roi llai yn y casgl mis. 
Cyn y diwygiad, ebe’r un gwr, nid oedd gofal neilltuol gan rieni yn 
proffesu am ddwyn eu plant i fyny yn yr eglwys. Llwyr newid- 
iwyd hynny ar ol y diwygiad. Efe a ddywed hefyd ddarfod 
iddo glywed John Thomas y Bwlan, ar heol y capel, yn cwyno wrth 
eraill o blant y diwygiad, ‘‘ Wel, ymadael a’n cariad cyntaf yr 
ydym!” Ac ebe Robert Williams Ty bach yn y seiat, wrth adrodd 
ei brofiad, ‘‘ Ni feddyliais i erioed yr aethai hi gyn llwyted arna’i.” 
Er hynny, gwyr sanctaidd ym marn pawb oedd y rhai hyn. A 
phlant y diwygiad oeddynt, wedi ymaelodi yn yr eglwys ychydig 
cyn y diwygiad, ond gyda’r rhai amlycaf ynglyn ag ef. 

Rhif yr aelodau yn niwedd 1858, 139; yn niwedd 1860, 282 ; 
yn niwedd 1862, 274; yn niwedd 1866, 219. Y casgl at y weini- 
dogaeth yn niwedd 1858, £23 12s. 7g.; yn niwedd 1860, £45 14s. 
At ei gilydd yr oedd y dosbarth a ychwanegwyd at yr eglwys yn 
israddol iawn o ran eu hamgylchiadau allanol i’r dosbarth oedd o’r 
blaen yn yr eglwys. Eto fe ymddengys oddiwrth y cofnod hwn, 
fod cyfraniadau y naill yn gyfartalieiddo’r llall. Hawdd y gallasai’r 
hen flaenoriaid alw am i'r merched ieuainc mewn gwasanaeth 


arafu yn eu rhoddion ! 

Blaenoriaid y cyfnod hwn oedd William Pritchard, Dafydd 
Thomas, Griffith Lewis, Robert Jones Bodfan, William Owen, John 
Owen. Bu W. P. Williams Caernarvon yn trigiannu yn yr Hazel 
am ysbaid ac yn flaenor yma. Bu William Morris, a berthynai i’r 
hen dé, farw yn 1865. Heb fod yn dda arno, yr oedd yn garedig 
wrth y tlawd. Yr oedd iddo ef air da gan bawb, a chan y gwir- 
ionedd ei hun. Fe ddywedir y meddyliai y bechgyn digrefydd yn 
ei wasanaeth yn uchel ohono. O dymer wyllt, ebe Betsan Owen. | 
Ar ol gwylltio fe’i clywid ef yn dweyd, ‘‘’Does dim imi wneud ar 
ol yr amryfusedd hwn ond myned at yr Arglwydd.” “ Dos i’th 
ystafell,”’ eb efe dan fyned. William Pritchard Penyboncan, 
Henrhyd gynt, a fu farw yn 1878, yn 78 oed (82 yn ol adroddiad yn y 
Goleuad), wedi gwasanaethu ei swydd am 38 mlynedd. Yr oedd 
ef yn daid i’r Parch. W. T. Jones Llanbedrog, ac yn dad i Mr. 
Methusalem Pritchard. Gwr o beth gallu, gwybodaeth a dawn, 
ac un a wnaeth lawer 0 gymwynasau bychain, distaw ir achos. 
“Os byddai rhyw achos disgyblaeth cas, William Pritchard roid 
ar ei gefn o,” ebe Betsan Owen, sef er mwyn ei drin yn eofn a 
deheuig. Dafydd Thomas a fu farw yn 1879, yn 88 oed, wedi 
gwasanaethu ei swydd am 39 mlynedd. Gwr sym] ei nodweddiad 
a’irodiad. ‘‘ Cecian wrth siarad,” ebe Betsan Owen. Mynych yr 
adroddai ddywediad Salmon Parry, yr hen flaenor, ebe hi, sef am 
“ beidio rhoi bwyd i bechod, ac y byddai’n rhwym o lwgu.”’ Evan 
Owen Lheiniau, Rhos, oedd flaenor yma hyd 1859. Gwr gwybodus. 
Y Capten Henry Williams yr Hazel a ddaeth yma o Gaernarvon tuag 
1858, ac a fu’n flaenor ffyddlon yma am oddeutu wyth mlynedd. 
Tuag 1857—8 y daeth Griffith Lewis yma. Yn flaenor yn y Four 
Crosses cyn hynny. Bu’n cadw cyfarfodydd i’r plant am beth 
amser ar ol y diwygiad. Griffith Lewis a William Pritchard, ill 
dau, a ddywedent yn hallt yn erbyn rhodianna ar y Sul, a myned 
i weled y vaces cychod yng Nghaernarvon. Yr oedd Griffith Lewis 
yn ddarllenwr cywrain. Cymerai fawr drafferth gyda’r atalnod, 
yt ynganiad, y pwyslais. Ambell waith, fe dreuliai amser yr ysgol 
ar ei hyd, ebe Mr. Edward Owen, er mwyn cael darlleniad o un 
adnod yn gywir. Yn wr dawnus. “ Crefyddol gartref,” ebe 
Betsan Owen. Bu farw yn 1888, wedi ei analluogi gan afiechyd 
ers blynyddau. Yn 1886, yn 72 oed, y bu farw Robert Jones 
Bodfan, yn flaenor er 1853. Amaethwr mwyaf y gymdogaeth, a’r 
blaenor mwyaf ei ddylanwad yn yr eglwys. ‘ Byddai ar ei lawn 
hwyliau ar y cefnfor yn wastad,” ebe Betsan Owen. Heb neill- 

tuolrwydd dawn a chymeriad John Owen, efe oedd y grymusaf 
yn ei ddylanwad cyffredinol. Arferai ddweyd nad oedd dim 
neilltuol iawn wedi ei gymell ef at grefydd yn y cychwyn. Cymed- 
rolai ef beth ar halltni ceryddon Griffith Lewis a William Pritchard. 


Oddeutu 1868 y dechreuodd Edward Owen bregethu. Yn y 
- Deheudir y derbyniwyd ef yn aelod o’r Cyfarfod Misol. 


Tuag 1870—1 y dewiswyd William Owen Caehalen mawr yn 
flaenor. Daeth yma ychydig yn gynt o’r Porthmadoc. Bu’n 
ffyddlon hyd ei farw yn 1890. Yn 1874 y dewiswyd Morris Jones 
Bwlan a William Jones TY mawr. Bu W. Jones farw yn 1898, 
wedi dangos Ilawer o ffyddlondeb. Efe a ddiogelodd yn ei gof 
gryn lawer o'r hanes a gadwyd am eglwys Bwlan. Dewiswyd 
Methusalem Pritchard yn 1886, ac Isaac Jones Bryn glas yn 1890. 
Bu Isaac Jones farw yn 1894. 


Tebyg mai yn 1868 y daeth Thomas Williams, Rhyd-ddu gynt, 
i drigiannu i’r ardal hon o Benygroes, lle bu yn preswylio yn ystod 
1867—-8. Erbyn hyn yn hynafgwr. Yn wr dymunol, dysyml, 
diniwed, diargyhoedd. Nid nerth meddwl oedd ei briodoledd, 
ond bywiogrwydd. Hopian yn ysgafn wnelai, megys aderyn, 
o frigyn i frigyn. Efe o bawb o bregethwyr y dosbarth hwn oedd 
yr amlycaf ynglyn 4 diwygiad 1859, yn arbennig ynglyn 4’i gych- 
wyniad. Gydag ef, yn wir, y teimlwyd yr awel gyntaf mewn amryw 
leoedd yn y sir. Awel fwyn Islwyn, rhy dyner i gyffroi y llwyn 
a orffwys yn yr hwyr gysgodau, a’i holl freuddwydion am y blodau,— 
enaid Thomas Williams oedd agored i’r awel fwyn honno, ac a 
_ gyffroid ganddi, megys ag y cyffroasid honno gan adsain rhyw 
nefolaidd gerdd neu fwynaf anadl angel. Cipidef gan yr awel leiaf 
a chwyrliid ef ganddi fel deilen ar bren bywyd. Gwelir ei nodwedd 
yn amlwg yn yr amrywiol gyfeiriadau ato yn ystod hanes yr eglwysi. 
Medrai ddioddef sen yn ddistaw. Ar ryw achlysur, pan oedd 
Dafydd Morris yn y Bwlan yn ystod trigias Thomas Williams yma, 
ar waith Thomas Williams yn torri allan gyda’i “ Ogoniant ” 
arferol, ebe Dafydd Morris, ‘‘ Taw, Thomas, nid oes eisieu gwaeddi 
Gogoniant o hyd!” Ni ddigiai Thomas Williams ddim. Eithr er 
ei dynerwch a’i addfwynder, medrai fod yn hallt ar dro pan fyddai 
eisieu. Gofynnai i wraig ar y ffordd unwaith, ag yr achwynwyd 
wrtho am dani, “‘ Sut flas wyti’n gael efo chrefydd ? A oes dim yn 
bosib dy godi o’r Ilaid budr yna ?” Ac y mae He i feddwl ddarfod 
i'r saeth lynu. Gwelwyd rhai o wYr y gorfoledd yn fud ar wely 

angeu; ond gorfoleddus oedd Thomas Williams yno hefyd. Yny 
flwyddyn 1871, efe a aeth i’r “‘ Gogoniant ” y gwaeddodd allan yn 
yr olwg arno o bell gynifer o weithiau. 


Yn 1875 y derbyniwyd John Jones yn aelod o’r Cyfarfod 
Misol fel pregethwr. 


Yn niwedd 1878 treuliwyd £45 ar lanhau a phaentio’r capel. 
Yn 1883 adeiladwyd ysgoldy ac ystabl ar draul o £178. 


Hydref 9, 1896, y bu farw Dafydd Morris, yn 73 oed, wedi 
trigiannu yma yn ystod y 10 mlynedd olaf o’i oes. Daeth yma o 
Gaeathraw. Dilynai ei alwedigaeth fel amaethwr yma, ond caffai 
hamdden i wneud Ilawer 0 wasanaeth i’r eglwys ;_ ac yn absenoldeb 
bugail rheolaidd yr oedd y gwasanaeth hwnnw o werth mawr. 
Llawer o droadau oedd i’w lwybr, ond ni fu heb arweiniad y Golofn. 
Yn flaenor yn y Carneddi yn 24 oed, fe ddechreuodd bregethu yn 
28 oed. Treigloddoleile: trigiannodd yn Dublin (am chwe mis), 
Caernarvon, Trefriw, Bontnewydd, Caeathraw, ac yn olaf yn y 
Bwlan. Bu’n berchen ffoundri yng Nghaernarvon, ond amaethwr 
ydoedd yn y leoedd eraill, ac wrth reddf. Nid oedd yn ymlyngar 
wrth le, ac feallai ei fod yn led anibynnol ar bersonau. Yroedd yr 
un pryd yn gartrefolasiriol. Bu Betsan Owen gydag ef mewn gwas- 
anaeth. Canai Betsan i’r maban, “Gog, gog, meddai’r gég.”  “ Be 
wyti’n ddeud wrth y plentyn, dywed ?” “ Bwytewch chi’ch browes,— 
dyna fo’n barod ichiar y pentan,” ebe Betsan. Yntau yn galw ar Mrs. 
Morris, ‘‘ Rhaid i chi edrych ar ol yr eneth yma: y mae hi’n canu, 
“Gog, gog, meddai’r g6g’ ir plentyn.” Ebe Mrs. Morris, ‘“‘ Wel, 
y mae yntau’n darllen y papyr newydd yn Ile darllen ei Feibl, onid 
ydio? Mi fasai ganddo well le i achwyn pe’n darllen ei Feibl.” 
A diangodd Betsan y tro hwnnw. Dro arall, gofynnai Dafydd 
Morris i Betsan, “ Ymhle y sonir am gapel yn y Beibl ?” ‘‘ Yn yr 
un bennod yn Amos,” ebe Betsan, ‘“‘ ag y sonir am adladd wedi 
Nadd gwair y brenin.” ‘‘ Dyna fi wedi fy maglu,” ebe yntau. 
“ Ai dyna y tro cyntaf i chwi gael eich baglu ?” gofynnai hithau. 
“Nage,” ebe yntau, “ fe’m maglwyd lawer tro, druan ohonof.” 
Yr oedd yn naturiol yn hoff o ymwneud 4’r byd Yr oedd ei 
feddwl ef yn gyfryw, megys yr eiddo John Owen Ty’nllwyn, fel y 
gallai ymroi i negeseuau bydol, a myfyrio yn y gair hefyd, a’r naill 
a’r llall yr un pryd. Yr oedd efe yn lai dwys na John Owen, er 
yn fwy egniol fel siaradwr. Eithr yr oedd ei fryd yn fwyaf yn yr 

ysbrydol. ‘‘ Crefydd,” eb efe, “ Crefydd,—byw i’r Bod Mawr,— 
oedd fy mhwnc i bob amser ; ond fyddwn i’n gwneud fawr o stWr 
efo hi.” Bu ei wasanaeth o werth yn yr eglwysi Ile cartrefai, a 
gelwid ef weithiau i gynnal seiat yn yr eglwysi cymdogaethol. 
Feallai mai mewn cadw seiat yr oedd ei ragoriaeth pennaf. Yma 
yr oedd ei hunanfeddiant tawel, ei graffter mewn adnabod dynion, 
ei deimlad cuddiedig, a chysondeb ei feddylfryd yn y Gair, oll yn 
wasanaethgar iddo. Daeth gwr i’r seiat i'r Bwlan o garictor go 
hynod. Aeth Dafydd Morris ato i ymddiddan. Wrth ei weled ef 
yn sefyll, archodd y gwr iddo eistedd i lawr. Aeth y gweinidog 
ymlaen, pa fodd bynnag, yn ddigyffro, megys heb glywed yr arch, 
gan ymgomio yn dawel gyda’r gwr. Yr oedd rhyw gyffyrddiad 
o’r llugoer yn ei ddull yn achlysurol. Elai at un hen chwaer, a 
chwynai honno fod yn ddrwg ganddi nas gallai hi ddilyn y moddion 
yn well, heb ddim anhwyldeb neilltuol arni chwaith, heblaw diffyg 
gwynt. Sylwai yntau na wyddai efe am un diffyg mwy na hwnnw. 
“ O ba beth y mae pobl yn marw,” gofynnai, “ ond o ddiffyg anadl ?” 
Byddai’n gartrefol bob amser. Ar un tro, pan ddigwyddodd y 
seiat fod ar y diwrnod cyntaf o’r flwyddyn, fe ddymunai flwyddyn 
newydd dda i bawb efo’i gilydd yn y lle. Daeth henwr i'r seiat 
yn 80 mlwydd oed, Griffith Morris wrth ei enw. “ Fedrwch i’ch 
pader ?” gofynnair gweinidog. ‘‘ Na fedraf wir, syr.” Dreiwchi 
ddeud o ar fy oli?” Dywedodd y pader bedair gwaith yn olynol, 
yr hen wr yn ei adrodd areiolbobtro. Ar ol dodi’r seiat y dysgodd 
yr hen wr hwnnw sillebu. Ar ei wely angeu, ymhen pedair blynedd, 
fe ddiolchai i Dafydd Morris yn bersonol am mai efe a ddysgodd 
iddo’i bader. Gallai ddangos tynerwch, pan farnai efe fod eisieu. 
Gofynnai i henwr syml, ond cywir, “ Wel, Robert Thomas, beth 
sy ganddoch i?” “ Dim neilltuol.” “Dim heb fod yn neilltuol, 
onite ?”” Edrychiad yr hen wr yn dangos na ddeallai. ‘“ Da, was 
da a ffyddlon, ydi canmoliaeth y Barnwr i’w bobl,” ebe’r gweinidog. 
“Yr wyf yn gweld eich bod chwithau’n ffyddlon.” Cododd ysbryd 
yr hen wr syml gydaieiriau. Fe fyddai ganddo ambell i sylw cryno, 
megys pan gyffelybai fyned 1 mewn i adnod i dorri tynel mewn 
gwaith mwn—bod éisieu dechre yn y pen iawn. Yn ddedwydd yn 
yr ordinhad o fedydd, ebe Betsan Owen. Nisiaradailawer. Rhoe’r 
pennill, ‘‘ Bugail Israel” allan yn gyffredin, a daliai y plentyn yn ei 
freichiau wrth weddio. Bedyddio plentyn am ddau prynhawn Sul 
untro. Nid oedd y tad yn aelod, ond galwyd ef ymlaen i’r sét fawr 
gan y gweinidog. Wedi cael y bychan i’w freichiau, ebe fe, “ Fy 

mheth bach clws i, rwyti’n Nawer callach na’th dad, ’rwyti wedi 
dod i’r seiat o’i flaen 0!’ Pwy oedd yn y seiat nesaf ond y tad 
hwnnw! Yr oedd y dyn yn tywynnu allan yn y pregethwr. Unig- 
rywiaeth oedd ei nodwedd fel dyn ac fel pregethwr. Nid elai’r 
unigrywiaeth yn hynodrwydd. Siaradai yn naturiol. Dywedai 
geneth o forwyn, ar ol ei wrando unwaith, mai siarad oedd y pregeth- 
wr hwnnw ac nid pregethu. Dywedai’r Parch. Thomas Roberts 
yn ei gynhebrwng mai’r rhan gyntaf o’i bregeth oedd yr oreu, er fod y 
rhan olaf ohoni yn dda, wedi ei threiddio gan nwyd sanctaidd ; 
ond y gwelid ei feddwl yn gweithio yn y rhan gyntaf, yn symud y 
rhwystrau ac yn palmantu ei ffordd at y nod. Eithr nid oedd 
hynny ychwaith wir bob amser. Yn ei flynyddoedd olaf, o leiaf, 
fe fyddai yn aml yn y rhan gyntaf yn ymbalfalu heb gael gafael. 
A’r un modd yn ei gyfarchiadau ar adegau, yn y Cyfarfod Misol a 
Neoedd eraill. Ond odid na tharawai efe’r hoel ar ei phen cyn 
dibennu, pa ddelw bynnag. Fe godai ar dro yn rhannau olaf ei 
bregeth i ryw rymusder ysgubol. Rhyw hwyl hunanfeddiannol 
ydoedd yr eiddo ef. ‘“ Y mae arna’i awydd rhoi bloedd yn y fan 
yma!” Ac yna bloedd oi rhywogaeth ei hun, bloedd yn deffro 
cywreinrwydd ac awch disgwylgar, ond nid yn cymeryd medd- 
jant ar bob cynneddf ar unwaith, fel eiddo’r Dafydd Morris 
arall hwnnw o'r Deheudir gynt. Fe fyddai ganddo ambell 
i sylw a lynai yn y cof, megys yr un a edrydd Mr. J. J. Evans, a 
glywodd efe ganddo pan yn llencyn. Pregethu yr ydoedd ar y 
geiriau, “‘Gweithiwch allan eich iachawdwriaeth eich hunain.” 
Eglurai mai ystyr “ gweithio allan”? yma ydoedd gwaith y mwnwr 
yn tyllu drwy’r graig: rhyw ddiwrnod fe dyrr drwyodd i oleuni 
dydd. Gweithio allan iachawdwriaeth ydyw ei gweithio allan i 
amlygrwydd yngwydd y byd. Fe ddeuai pregeth Dafydd Morris 
fel wé pryf cop allan 0'i fol ei hun. Gweuai ei we yn eithaf main 
ac yn eithaf hamddenol, gan sicrhau bob pen 4 glud ar ystlysau y 
gornel ym mhlasdy’r brenin. Yr oedd efe, hefyd, yn wr o gynghor 
yn y Cyfarfod Misol. (Goleuad, Hydref 16, 1886, t. 12; 23, t. 8, 
10; 30,.t. 7.) 


Daeth Thomas Williams y Wylfa yma o’r Fron, Llanfaglan. 


Yr oedd efe yn swyddog ym Mhenygraig, a galwyd ef yma. Oddi- 
yma efe a aeth i Glanrhyd yn 1899. 


Yn 1892 y daeth John Rogers yma fel bugail. Yr oedd t? 
y gweinidog wedi ei adeiladu erbyn 1894. Y tir, sef yr wythfed 

ran o erw, yn rhodd Mr. Henry Hughes Caernarvon, a’r t¥, gwerth 
£600, yn rhodd Thomas Williams, oddigerth cludo’r defnyddiau 
gan amaethwyr y gymdogaeth. 


Dechreuodd William Jones Caedoctor bach bregethu yn 1891. 
Derbyniodd alwad yn fugail i Fén. 


Yn 1894 dewiswyd Robert Thomas a John Hughes yn flaen- 
oriaid. 


Adeiladodd Thomas Williams ysgoldy y Morfa ar ei draul ei 
hun, gan ei gyflwyno ir Cyfundeb. Agorwyd ef yn 1895. 


Yn 1898 dewiswyd Richard Jones a Robert Evans yn flaen- 
oriaid. 


Edrydd Betsan Owen am rai cymeriadau a fu yma heb fod 
mewn swydd. Rhys Owen, tad John Owen. Ddim yn flaenor, ond 
yn cymeryd gwaith blaenor. Ei Salm, ‘‘O’r dyfnder y llefais 
arnat, O Arglwydd,” ac yn arbennig y geiriau, “‘ Os creffi ar an- 
wireddau, Arglwydd, O Arglwydd pwy a saif?” ‘“‘ Rhys sy’n 
dweyd ar ol y Salmydd,” eb efe wrth ddarllen. Ar ei weddi, 
““Symud yr anwireddau cyn 1 ni ddod i sefyll o’th flaen. ’Dallwn 
i ddim sefyll heb symud yr anwireddau.” William Thomas a 
arferai son am bethau rhagluniaeth fel yr elor yn dod i ymofyn y 
corff. Darllenwr mawr ar ei Feibl, a gweddiwr mawr. Gair Hugh 
Roberts yn derfyn ar bob ymryson. Yr oedd Hugh Roberts yn 
berchen buwch ragorol, ond yr affaith iddi, hi fwriai ei llestr wrth 
ddod a Ilo. Awd i werthu’r fuwch. Prynwr yn dod ymlaen. 
Hugh Roberts yn adrodd am helynt y fuwch. Ei wraig yn ymyrryd. 
“Faswn i ddim yn ei gwerthu, onibae am hynny,” ebe yntau. 
“‘ Gwell gen iiddi farw gen ina chanddo fo, heb iddo wybod ei hanes.” 
“ Mi prynaf i hi,’ ebe’r prynwr. Hanes y fuwch honno ydoedd, 
er iddi fwrw ei llestr chwech neu saith o weithiau o’r blaen, na 
ddigwyddodd mo’r peth ond hynny. Rhaid bod Hugh Roberts 
yn ddyn neilltuol, canys fe ddywed Betsan Owen fod ei edrychiad 
ef yn fwy effeithiol na gair rhywun arall. Ni chanmola Betsan 
Owen mo bawb, canys hi a ddywed am un gwr yn ei weinyddiadau 
cyhoeddus, ei fod gyn syched a hen leiaden. 


Dywedir hefyd am Elin Jones Cae’rloda yr arferai hi ddyled- 
swydd deuluaidd ei hun, gan nad oedd ei gwr yn aelod. Catrin 


Michael, gwraig William Ifan, a ddeuai o Abermenai, bedair milltir 
M 

a hanner o ffordd at wasanaeth y Sul. Arosai yn yr ardal at oedfa’r 
hwyr, er mwyn cael yr hufen i gyd. Deuai ei gwr, yr hwn na 
ddilynai y moddion ei hun, i’w chyfarfod ar y ffordd yr hwyr. Os y 
byddai’r tywydd yn ddrycinog, hi arosai dros y nos. Gwnaeth 
hynny’n gyson am ddeugain mlynedd. Gan Marged Evans Cae 
Lywarch fe geid profiad ym mhob seiat. Ebe hi unwaith, “ ’Does 
dim yn bosib cael dim gwell na gair Duw yn y cof. Mor ryfedd 
yw'r ymadrodd hwnnw, ‘ Bachgen a aned i ni, Mab a roddwyd i ni.’ 
‘Bachgen ’—mor agos atom!’’ Pethau o’r fath i’w cael ganddi 
nid ynanaml. Ar oli Rhys Owen gadw’r ddyledswydd a myned at 
ei waith, fe fyddai Catrin ei wraig, sef merch Robert Roberts 
Clynnog, yn gweddio arni ei hunan am ysbaid hanner awr. Bu 
yn arferiad gan ryw rai fyned tuag yno mewn modd dirgelaidd i’w 
gwrando. Hi ai gwr wedi dod yma o ardal y Capel Uchaf at 
ddiwedd eu hoes. Marged Davies Penycae ac Ann Roberts Ty’n- 
londdwfr oedd ferched neilltuol o ran crefyddolder eu hysbryd. 
John Elias yn ewythriAnn Roberts, o gefnder ei thad. Hi oedd 
y ddiweddaf yn yr ardal i wisgo’r hen het silc fawr. Mrs. Williams, 
gwraig y Capten Henry Williams, oedd nodedig yn ei chrefyddolder. 
Tra lletygar i bregethwyr Hia’i gwr o gymorth mawr i'r achos. 
William Thomas Caehalen bach, gwr cymhariaeth yr elor, mae’n 
debyg, oedd gofiadur hynod. Adroddai am chwarter awr bregethau 
a glywodd er’s degau o flynyddoedd. Dafydd Morris yn cael mél 
ar ei fysedd wrth wrando arno, ac yn myned i’r hwy] ei hunan ar 
ei ol. I John Williams Ysgubor fawr, y lle nesaf i’r nefoedd yn y 
byd i gyd oedd capel Bwlan. 


Dyma adroddiad yr ymwelydd, adeg Canmlwyddiant yr Ysgol : 
“Dechre yn brydlon. Prin neb yn dilyn y wers-daflen. Cedwir 
ysgol y plant mewn ystafell gyfleus. Defnyddir y gwers-lenni yno, 
ond nid yn ddigon cyffredinol. Canu yn cael ei ran deg o’r amser 
yma. Yr arolygwr yn deall ei waith. Athrawon cymwys. Holi 
gwell na’r cyffredin ar y diwedd.—John Roberts.” 


Dywed Mr. Edward Owen na welodd efe erioed mo’r gras 0 
brydlondeb a chysondeb gyda’r moddion yn fwy amlwg yn un man 
nag yn y Bwlan yn yr amser a gofir ganddo ef. 


Rhif yr eglwys ar ddiwedd 1892, 232; ar ddiwedd 1900, 237. 


TALSARN.* 


Eciwys Talsarn ydoedd yr ail gangen o Lanllyfni, sef y nesaf ar 
ol Brynrodyn. Yn rhyw ystyr y mae gwreiddiau eglwys Talsarn 
yn yr ysgolion a ymganghennent o ysgol Llanllyfni. Aelodau yn 
Llanllyfni oedd y proffeswyr, ac yn yr ystyr hwnnw fe hanodd 
Talsarn o Lanllyfni. Y mae math ar goed y t¥f eu canghennau at 
i lawr, gan wreiddio yn y ddaear, a thyfu drachefn i wreiddio o’u 
canghennau eto, ac felly am ymhell o ffordd, nes ymestyn yn fath 
ar bontydd coediog, hardd, dros dir lawer. Ac yn y dull hwnnw yr 
ymganghenodd, yr ymwreiddiodd, ac y tyfodd drachefn Achos yr 
Arglwydd ymhlith y Methodistiaid yn y fro hon. 


Saif pentref Talsarn yn Nant Nantlle. Y pentref a rydd ei 
enw ir capel. Y mae’r pentref a’r capel yn gysegredig, nid mewn 
enw, ond yn nheimlad Cymru oll, i goffadwriaeth John Jones, y 
blaenaf o’r holl w¥r a ddug yrenw hwnnw. Mae’r glyn yn ychwaneg 
na phum milltir o hyd, ac yn cynnwys rhannau o bedwar o blwyfi, 
sef Beddgelert, Llanllyfni, Llandwrog a Chlynnog. Y pen agosaf i 
Beddgelert sydd is esgeiriau gorllewinol y Wyddfa. Pentref Talsarn 
sydd oddeutu saith milltir o Gaernarvon. Fe gynwysai yn 1861 
oddeutu 250 o dai, a phoblogaeth o 1160. Pan symudodd John 
Jones yma fe ddaeth o ganol clogwyni i ganol clogwyni, a’i fangre 
bellach ydoedd “ brenines dyffrynoedd gwlad Cymru.” 


Cyn sefydlu eglwys yma byddid yn cael pregeth ar nos Sadwrn 
yn y Gelli ffrydau, ac yn y Ffridd fore Sul, yn fwy neu lai cyson. 
Arweinid y pregethwr fore Sul o Lanllyfni gan Robert Griffith Bryn 
Coch. Daeth yr awydd yn gryfam gapeli’rardalhon. Nid hawdd 
oedd cael tir i'r perwyl hwnnw. Catrin Roberts Coedmadoc, nain 
Griffith Williams, y goruchwyliwr ar chwarel Talsarn, gymhellodd 
ei mab i eiriol am dir, a chafwyd ef ar brydles 0 99 mlynedd am 
gini y flwyddyn. Adeiladwyd y capel ar lanerch ddymunol yngolwg 
y naill ben a’r Ilall o’r Nant. Erbyn hyn mae’r Ile y safai’r capel 
a’r t} capel arno, ynghyd 4 siop John Jones, wedi ei gladdu dan y 
domen rwbel. 


*Yserif y Parch. W. Williams. Ysgrif T. Lloyd Jones, yn dwyn yr 
hanes i lawr hyd 1883. Cofiannau John Jones, 1874; Fanny Jones, gan O. 
LI. Owain, 1907; T. Lloyd Jones, gan W. Williams, 1895; D. Lloyd Jones, 
1909; Edward Williams, gan W. Williams (Glyndyfrdwy), 1882; R. Owen, 
T¢ Draw, 1907; Griffith Ellis Jones (llawysgrif), gan O. Ll. Owain. Ym- 
ddiddan a’r Parch. D. D. Jones, Bangor. 

Deuddeg lath wrth naw oedd mesur y capel. Cafwyd y llechi 
toi gan Griffith Jones. Adeg farwaidd ydoedd ar y fasnach lechi, 
y cyflogau yn fychain, a’r trethi yn drymion, ar ol tymor y rhyfel- 
oedd. Erbyn 1826 yr oedd y ddyled yn £300 eto, ar ol pob ymdrech 
i’w dileu. 


Awst, 1821, yr agorwyd y capel, ac y ffurfiwyd yr eglwys. 
Pregethwyd ar yr agoriad gan John Roberts Llangwm, James 
Hughes Lleyn, Thomas Pritchard Nant, Robert Dafydd Brynengan, 
a Richard Williams Brynengan. Yr oedd y bregeth gyntaf yn y 
capel eisoes wedi ei thraddodi gan Emanuel Evans Mon. Dyma 
restr y rhai a aethant o Lanllyfnii Dalsarn: Richard a Mary Davies 
Gelli, Mary Griffith Nantlle, Jane Griffith Ffridd, Gwen Griffith 
Ty coch, Elinor Owen Gwernor, Robert ac Ann Jones Tanrallt, 
William Roberts Cae engan, Owen a Jane Rowland Brynmadoc, 
Catrin Roberts Coedmadoc, Elin Jones Hafodlas, Thomas Owen 
Coedgerddan, Robert a Catrin Owen Tan y graig (Ty’nyfawnog), 
Mary Roberts Cilgwyn, Catrin Roberts Penycae, John a Lowri 
Morris Penrhiw, yn saith o feibion a thair arddeg o ferched. Fe 
ymunodd hefyd rai ag oedd eisoes wedi ymuno a’r Anibynwyr ar 
gyfrif pellter Llanllyfni oddiwrthynt. 


Yn 1822 daeth Robert Griffith Bryn coch i fyw i'r ty capel. 
Bu’n arweinydd am gyfnod maith yn y Ffridd. Yr oedd efe yn un 
o flaenoriaid Llanllyfni, ac ar ei ddyfodiad yma efe yn'unig a'lanwai’r 
swydd. 


Yn 1823 y daeth John Jones yma o Ddolyddelen. Symudodd 
er mwyn cael mwy o ryddid i fyned a dod gyda phregethu, a bod 
yn nes i’w gyhoeddiadau. Am hanner dydd, Rhagfyr 30, 1822, 
fe bregethodd yn Nhalsarn am y tro cyntaf oddiar Rhufeiniaid 
viii. 4. Yn niwedd yr wythnos ganlynol yr ymsefydlodd yma. 
Y Sul wedyn, sef Ionawr 12, yr oedd yn pregethu yn Nhalsarn y 
bore oddiar Rhufeiniaid viii. 2. (Cofiant, t. 100). Efe a ymroes 
i lafur crefyddol yma. Sefydlodd gyfarfodydd canu yma, fel yn 
Llanllyfni, a gyffrodd holl ieuenctid yr ardal gyda’r gangen hon o’r 
gwasanaeth. Yn y cyfarfodydd hyn y daeth efe dan ddylanwad 
cyfareddol Fanny Edwards, “Fanny” ei bregethau yn y man. 


Yn 1825 y cychwynnwyd ysgol Sul yn y Gelli ffrydau, yr hon a 
barhaodd am ddeng mlynedd. Robert Dafydd y Fron oedd y 
prif offeryn yn y symudiad hwnnw. 

Yn 1826 fe roddwyd Nofft ar y capel. Fe ymddengys fod 
cyinod o lwyddiant ar yr achos yn union o flaen hyn, a dywedir 
ddarfod ychwanegu 24 at yr eglwys mewn byrr amser. Yr un 
flwyddyn y daeth William Jones yma o Ddolyddelen, sef brawd 
John Jones. Y flwyddyn hon hefyd fe gychwynnwyd cynnal cyf- 
arfodydd gweddi fore Sul yn y tai ar gylch, yr hyn a barhaodd yn 
ol hynny yn ddifwlch am chwarter canrif. Yn nhymor prinder 
capelau, pan yr oedd rhai teuluoedd yn anghyfleus o bell oddiwrth 
bob capel, yr oedd yr angen am hynny yn fwy. Wedi i’r arfer 
honno gael ei rhoi i fyny, yr oedd cyfarfod gweddi fore Sul i’r bobl 
ieuainc yn cael ei gynnal yn y capel ar hyd y blynyddoedd. 


Yn 1829 y symudodd William Jones oddiyma i Ryd-ddu. 


Robert Dafydd oedd y cyntaf i’w osod yn y swydd o flaenor 
gan yr eglwys e1 hun, a hynny ddigwyddodd yn 1830, wedi bod o 
Robert Griffith yn y swydd arno’i hun am wyth mlynedd. Elai 
ef ir swydd yn naturiol yn rhinwedd ei swyddogaeth flaenorol 
cystal ag yn rhinwedd hir wasanaeth. 


Yn amser y cyffro cyntaf gyda dirwest yr oedd awydd cyff- 
redinol yn yr ardal am gyfarfod cyhoeddus, sef un o gyfarfodydd 
mawr y dyddiau hynny, pan fyddai’r gwahanol enwadau yn ymuno 
ivr amcan. Fe gafwyd y cyfarfod ar Tachwedd 1, 1836. Yr oedd 
pleidwyr grymus i’r achos yn y gymdogaeth, sef John Jones, Owen 
Thomas (ar ol hynny o Brynmawr) a Robert Jones Llanllyfni. 
Byddai John Jones yn cymell yr egwyddor ddirwestol mewn 
pregethau gyda grym argyhoeddiadol a hyawdledd ysgubol. Yr 
oedd rhif aelodau y Gymdeithas yn Nhalsarn erbyn Ionawr 13, 
1837, yn 354. 


Cychwynnwyd cangen-ysgol Cesarea yn ystod 1837-8. 
Yn 1838 fe ddaeth Talsarn a Nebo yn daith. 


Torrodd diwygiad y flwyddyn 1840 allan yma yng nghyfarfod 
gweddi y meérched a gynhelid ddydd gwaith. Yr oedd rhai o’r 
merched hynny yn meddu ar radd o hynodrwydd mewn dawn a 
chymeriad, sef, ymhlith eraill, Mary Watkyn, Marged Williams, 
priod John Hughes, y ddau o’r Waenfawr, Marged Roberts, gwraig 
Robert Griffith Ty’r Capel, Ann Morris Tanrallt a Catrin Michael. 


Yn 1841 y sefydlwyd y Gymdeithas Rechabaidd yn y lle. 

Mae mymryn o hanes cyfarfod trimisol Talsarn am Hydref 
3a 4, 1842, sef y Cyfarfod Misol arbennig a gynhelid bob chwarter, 
wedi ei ddanfon i Drysorfa Tachwedd o’r flwyddyn honno. Ym 
mbrinder cofnodion cyffelyb yn y cyfnod hwnnw, fe deifl yr adrodd- 
iad fyrr-lygedyn ar bethau. Nid yw ond am ddiwrnod y pregethu. 
Am 10, dechreuwyd gan Evan Williams Pentre ucha, a phregethwyd 
gan G. Hughes Edeyrn (Iago i. 2-4) a John Jones Tremadoc (Hebre- 
aid xii. 28-9). Am 2, dechreuwyd gan W. Roberts Clynnog, a 
phregethwyd gan O. Thomas Bangor (Luc xxi. 32) a James Hughes 
Lleyn (Salm xlvi. 5). Am 6, pregethodd Robert Hughes Uwch- 
law’r ffynnon (Datguddiad xx. 12) a D. Jones Llanllechid (Eseciel 
ix. 4). Dywed John Hughes Penygroes, y gwr a ddanfonodd yr 
adroddiad, fod yr hin yn gysurus y diwrnod hwnnw, y torfeydd yn 
lliosog, a’r nef yn gwenu. 


Oddeutu 1842 y selydiiye cangen-eglwys Cesarea, ac yr 
ymadawodd tua deuddeg o’r aelodau oddiyma yno. 


Hen gono, fel y dywedai Daniel Owen a phobl sir Fflint, 
oedd tad Robert Owen Ty draw, yntau y tad or un enw 
a’r mab. Yr oedd yn well gan Frances, geneth John Jones 
(yn fyw o hyd o dan yr enw Mrs. Jones Machynlleth), fyned 
drwy’r drws isel 1 Dan y fawnog, lle preswyliai ef, nag i un- 
lle arall braidd. Un peth roe awch ar fwynhad Frances oedd, 
fod ar bobl ieuainc eraill ofn yr hen grasbil tawedog, aflonydd, 
chwimwth ei symudiadau. Ni feiddiai ungwr gellwair yn ei Wydd. 
Eithr fe ollyngai heb yn wybod iddo ddywediadau cramp a wnelai 
i bobl eraill chwerthin heb yn waethaf iddynt. Meistr corn yn ei 
dy, a rhaid fyddai 1 bawb fyned i’r capel bob tywydd, er myned 
yno ar hyd ffordd beryglus yn y nos. ‘“‘ Dowch hogia,” eb efe, 
a dyna’r bechgyn yn ei ddilyn i’r ysgol Sul fel rhes o ddefaid ar hyd 
y llwybr caregog. Yn ei ddosbarth, dyna glewtan yn diaspedain 
dros y capel i ryw hogyn direidus. Ebwch ar ol ebwch oedd ei 
ganu, 4’i law dan ochr ei ben. Amen grasboeth, ebe Frances, pan 
fyddai hwyl yn y seiat, a’i ddagrau yn tywallt i lawr ei ruddiau. 
Gwnelai bopeth ofynnid iddo. Dyma fo’n gadeirydd cyfarfod 
dirwest. Ei hogiau ef ei hun wedi dod i mewn yn hwyr, ar ol troi 
i mewn ir siop. Golwg guchiog arno pan welodd hwy yn dod i 
mewn. Codi ei aeliau yn fwiau mawrion, ac yn galw ar Owen ei 
fab i siarad. “Does gin i ddim byd neilltuol i'w ddweyd heno,” 
ebe Owen. ‘‘ Wel a hai,” ebe’r tad, “‘ nag oes mi wn, wedi bod 

tua’r siop yna yn plevio. Gwael iawn, gwael iawn, Owan.”’ “ Wel, 
Robin,” wrth y mab arall, “‘ treia di hi, i weld a oes gin ti rwbeth 
iddeyd.” Robert ynoisel. “ Be’ wyt i yniddeud, dwad ? Pwy 
all dy glywad di? Dywed yn uwch, wnei di.” Robert yn codi 
ei lais, ac yn dweyd ychydig. ‘“‘ Tipyn gwell nag Owan,”’ ebe’r 
tad, “ ond wfft i chi ill dau.” Codi’n sydyn ar ei draed, awgrymu 
troi y cyfarfod yn gyfarfod gweddi, gan nad oedd gan yr hogiau 
ddim i’w ddweyd. Galw ar Hugh Roberts y Ffridd, brawd ieuengaf 
Robert Roberts Clynnog, i weddio: ‘‘ Yr hen frawd, dos ar dy 
liniau.” Hugh Roberts yn myned, ond dim gair i’w glywed. Galw 
allan ar yr hen frawd, “ Dywad rwbeth, dywad rwbeth.” ‘“‘ Wel, 
gyfeillion,”’ ebe Hugh Roberts, oddiar ei liniau, ‘‘ mae’n dda gin i 
fod yma, ac yr ydw i yn hoff o ddirwest.”” Hugh Roberts yn cael 
pwniad, ‘ Gweddia, gweddia.”’ Hugh Roberts ar hynny yn 
gweddio yn syml a gostyngedig a gafaelgar. Pan gododd ar ei 
draed, Robert Owen yn gofyn iddo, “ Beth oedd arnat i, yr hen 
lob, yn areithio ar dy liniau ?” ‘‘ Wel,” ebe’r diniwed, “‘ be wyddwn 
i nad rhyw ddull newydd o gadw cyfarfod dirwest oedd ganddochi ? 
Waeth sut i ddweyd!” “ Gwaeth,” ebe Robert Owen, “ Gwaeth, 
yr hen greadur rhyfedd!”” Brysiodd Owen a Robert adref, ac yr 
oeddynt yn eu gwelyau cyn fod cadeirydd y cyfarfod wedi cyrraedd 
y ty. Wedii John Jones fod yn hir yn traethu wrtho, o bryd i 
bryd, am ragoriaethau yr America, aeth Robert Owen yno o’r 
diwedd, a dau 0’i feibion gydag ef, sef yn y flwyddyn 1843. (Cofiant 
Robert Owen, t. 4—14). 


Yn 1843 y dewiswyd Robert Jones Tanrallt yn flaenor, ac y 
daeth William Hughes yma o Lanllyfni, lle bu’n flaenor am bedair 
blynedd. Galwyd ef i’r swydd yma, a’r flwyddyn nesaf dechreuodd 
bregethu. 


Yn 1846 dewiswyd yn flaenoriaid, Robert Owen, TY draw 
wedyn, ac Edward William. 


Yn 1849 sefydlwyd cangen-ysgol ar fynydd Cilgwyn mewn 
ty. Y rhai fu’n ymdrechgar yn y gorchwyl oedd, Robert Griffith 
Bala, John Morris Penrhiwiau, Hugh Roberts Talynant, Hugh 
Davies yr efail, John Jones Bryntirion, ynghyda bechgyn TY 
newydd ac eraill. Codwyd dadl yma ymherthynas 4 hawl enwadol 
i'r lle, a gollyngwyd gafael o’r ysgol, ac erbyn hyn fe geir yno 
eglwys Anibynnol. 

Oddeutu 1850 fe sefydlwyd y Clwb Du yn yr ardal yma, fel 
yn ardaloedd y chwareli yn gyfiredin. Cymdeithas ar gyfer medd- 
won diwygiedig. 

Ar y 23 o Fehefin, 1852, yr agorwyd yr ail gapel. Adeiladwyd 
ar safle y capel presennol ar Gloddfa’r coed, Ile a fernid allan o 
berygl] cael ei gladdu o’r golwg dan y tomenau rwbel. Trigolion 
Talymignedd yn dadleu yn erbyn symud y capel ymhellach oddi- 
wrthynt, ond dadl John Jones a Hugh Jones Coedmadoc a orfu, 
o blaid Ile diogel. I’r ddau hyn hefyd yr ymddiriedwyd cynllun ac 
adeiladwaith y capel. Maintioli, 14 lath wrth 14. Eisteddleoedd 
i 350. Y draul, £700. Drwy offerynoliaeth Fanny Jones, fe sicr- 
hawyd yr arian am l6g y banc gan amrywiol bersonau. Pregethwyd 
ar yr agoriad gan Edward Morgan a Richard Humphreys Dyffryn, 
John Phillips, William Morris TY Ddewi, David Charles Mé6n, 
David Jones Caernarvon. John Jones a draddododd y bregeth 
gyntaf ynddo ar Mehefin 20, oddiar 1 Brenhinoedd viii. 23. Yr 
oedd y bregeth olaf yn yr hén gapel wedi ei rhoi gan D. Davies Tre- 
castell, oddiar Barnwyr v. 23. 


Rhoddwyd y capel newydd yn destyn englyn mewn cyfarfod 
llenyddol yn yr ardal, un o’r rhai cyntaf, os nad y cyntaf, a gynhal- 
iwyd yma, gydag Eben Fardd yn arweinydd. Lliaws o gystad- 
leuwyr ; neb yn deilwng. Dyma’r rhai a gyfrifid yn oreu: 

Wele ein capel newydd—hylaw, 
Helaeth a chelfydd. 


TY mawl i’r Oen, Teml rydd 
Dwyfol feddyg T} Dafydd. 
Yr eglwys fo’n perarogli—o’i fewn 
Gwna’r fach yn aneiri. 
Yn hwn, Dad, dihuna di 
Elynion i’w hail-eni. 
William Hughes Ty’ nyweirglodd. 
Ystafell hwylus a helaeth—a ennyn 
A chynnal ddysgeidiaeth, 
A Ile’r addoli daeth, 
Digon i’r holl gymdogaeth. 
William Owen Hafodlas. 


Lluniwyd cael goruwch-ystafell yn y capel, a chodwyd ysgol 
ddyddiol yno am flwyddyn cyn bod rheolaeth bwrdd na chynorthwy 
treth. 


Yr un flwyddyn y daeth John Robinson yma o Garmel, a 
Thomas Morris o’r TY mawr, y naill a’r Iall yn flaenoriaid eisoes 
cyn eu hail-ddewis yma. 

Oddeutu’r flwyddyn hon y dechreuodd Robert Owen bregethu, 
ac yntau yn flaenor eisoes er 1846. 


Yn 1853 y bu farw Robert Griffith, sef y blaenor cyntaf, a 
ddaeth yma i’r t¥ capel o Fryn coch, ac a arweiniai yma wedi bod 
yn flaenor yn Llanllyfni er 1813. Aeth i drigiannu o’r t? capel 
i Ben yr yrfa, a byddai’n cerdded filltiroedd i’r moddion ar y Sul 
ar ol myned i Wth 0 oedran. Yn wr cywir, ffyddlawn, selog, ac yn 
oin i weithredwyr drwg. Pan yn byw yn y tf capel, yr hwn, ebe 
Mrs. Jones Machynlleth oedd o dan yr unté a’r capel, byddai Fanny 
Jones, Mrs. Jones Coedmadoc, a hithau Frances a rhai o’r plant 
eraill yn troi 1 mewn ar ol oedfa, ynghyda’r blaenoriaid. Llawer 
ymgom ddifyr a glywodd Frances yno o bryd i bryd, weithiau gyda 
William Morris Cilgeran a’i gyfaill, weithiau gyda John Jones 
Blaenanerch a’i gyfaill, neu gawr arall a’i gor, yr hyn a bar i 
Mrs. Jones Machynlleth dorri allan yn yr adgof am danynt, ‘“‘O, 
hen ystafell gysegredig!”’ Robert Griffith fyddai’n gofalu am y 
ceffylau, a Lowri ei ferch yn paratoi bwyd, a Marged Thomas yn 
gweini wrth y bwrdd. Gwr tawedog oedd gwr y t¥ capel, ac fel 
yr hen Angell Jones y Wyddgrug, yn Galfin i’r gwraidd, neu’n is na 
hynny braidd, ys dywed Glan Alun am dano. Yr oedd Frances 
yn gwrando ar ei thad yn pregethu yn y capel ar un tro, ac a aeth 
gydag ef yn ei law 1 barlwr y t¥ capel. Dyma Robert Griffith ar eu 
hdl, ac ebe fe, “‘ John Jones, cadwed fy Nhad nefol fi rhag credu yr 
athrawiaeth a bregethasoch heno.” “ Wel,” ebe John Jones, gan 
drin ei bibell yn hamddenol, ‘“ beth ddeudais i, Robert Griffith ?” 
“Wel, ni ddarfu i chwi ddim crybwyll yr un gair am waith yr 
Ysbryd.” “ Wel, feallai naddo, ond nid dyna fater fy mhregeth 
i heno. Ni ddarfu i mi ei wadu, ai do, Robert Griffith ?” “OO, 
naddo siwr.” Gorffennai’r cwbl gyda gwén ysgafn yn chware dros 
wyneb John Jones. (Cofiant Robert Owen, 17—8). 


Symudodd Robert Owen i Gader Elwa yn Eifionydd yn 1856. 
Ei dad ydoedd ef, wedi ei ddiwyllio, a chyda mwy 0 gallineb y sarff 
na feddai’r hen wr, ond nid heb rywbeth o’1 ddull agored yntau. 
Wyneb sir Gaernarvon, fel y gwelir yn ei lun yn y Cofiant, ynghydag 
aeliau bwaog ei dad. Pwyslais yr hen wr, sef pwyslais sir Gaer- 
narvon, ys dywedai Daniel Owen am dano ef, a phendantrwydd 
yr hen wr, ynghyda rhywbeth o’i ddisgyblaeth yn y ty. Yr ydoedd 
efe yn enghraifft o ddyn a ddaeth yn deg o dan ddylanwad John 
Jones, heb nemor fanteision addysg. Efe a arferai ddweyd fod 

pob dyn ieuanc yn ardal Talsarn a feddyliai am ddod yn rhywbeth 
mwy na’i gilydd, yn unrhyw ffordd, yn ffurfio’i hunan hyd y gallai 
ar gynllun John Jones. A dyma’r achos, eb efe, pam nad ymroes 
efe ei hun i ddysgu Saesneg. Ni wnaeth John Jones mo hynny, 
ac nid oedd eisieu iddo yntau wneud ynte. Yr oedd yr un ysbryd o 
ymddiried mewn cynneddf naturiol, heb ofalu cymaint am ddysg 
reolaidd, yn John Lloyd Jones. Eithr fe newidiodd Robert Owen 
ei syniad yn hynny, er parhau ohono i roddi’r pwys yn bennaf ar 
rym cynhenid dyn. Yroedd esampl John Jones, pa ddelw bynnag, 
ymhlaid ymboeni yn y gair a’r athrawiaeth, a sylw ar y byd, ac i 
hynny yr ymroes Robert Owen hefyd ar hyd ei oes, ynghanol gofalon 
bydol. Yr oedd dylanwad John Jones yn amlwg arno, yn peri 
iddo ymryddhau oddiwrth hualau cyfundrefn, ac mewn gadael ei 
feddwl yn agored i oleuni newydd, tra, ar yr un pryd, yn gryf 
a phendant ei olygiad ar yr athrawiaeth sylfaenol. Fe gariodd y 
meddw] gydag ef ar hyd ei oes am John Jones, mai efe oedd y mwyaf 
ei ddawn naturiol i bregethu a glywodd efe erioed, a’i fod yn un 
o'r dynion cryfaf ei garictor a adwaenodd efe. Dodai ef o ran 
grym cymeriad yn gyfochrog a’r Dr. Lewis Edwards. At ddiwedd 
ei oes fe’i clywyd yn dweyd nad oedd John Jones ddim wedi gwneud 
nemor erddo ef yn bersonol, a llai na ddylasai wneud. Ond os na 
wnaeth efe lawer iddo yn fwriadol, fe wnaeth lawer yn anfwriadol. 


Bu’r Parch. D. D. Jones Bangor yma am oddeutu deng mis 
yn ystod 1856—7, yn cadw’r ysgol yn llofft y capel. Llywodr- 
aethid yr ysgol gan bwyllgor apwyntiedig gan yr eglwys. Aeth 
y cais am gynorthwy y llywodraeth yn fethiant ar gyfrif anghyf- 
leustra’r lle. Y Parch. William Hughes ydoedd y prif ysgogydd 
gydag addysg yn y Dyffryn. Elias Jones y siop ydoedd trysorydd 
yr ysgol. Plant yr ardal y pryd hwnnw braidd yn ol mewn dysg. 
Cynaliai Mr. Jones ysgol nos i rai mewn oedran. Elis Walter Jones, 
pregethwr a aeth yn ol hynny i’r America, a fu gydag ef yn y naill 
ysgol a’r Ilall, a brawd iddo a fu yn flaenor ym Mhenygroes yn yr 
ysgol nos. Ymbhlith y rhai a fu yn yr ysgol ddyddiol gydag ef, 
enwir gan Mr. Jones, Mr. Evan Roberts Beatrice, Tanrallt, a’i 
frawd ; Thomas Jones y siop, sef mab Elias Jones; plant Hugh 
Jones Coedmadoc ; Mrs. Thomas Levi a brawd iddi a fu yn feddyg 
ym Mhorthmadoc. Byrr-olwg oedd gan yr athraw, a chwynai 
rhywun am hynny. Yr oedd y bachgen a aeth yn feddyg yn 
gwrando’r gwyn, ac eb efe, “ Os ydi i olwg 0 yn fyrr, y mae 0 yn 

gweld tucefn cystled ag 0’i flaen !’’ Elai Mr. Jones i’r un dosbarth 
yn yr ysgol Sul a John Lloyd Jones, mab hynaf John Jones, a 
dywed ddarfod iddo y pryd hwnnw dderbyn aregraff oddiwrtho ei 
fod yn ddyn galluog. Am un seiat yn unig y mae gan Mr. Jones 
ddim cof neilltuol. Yr oedd John Jones yno yn myned dros yr 
hyn oedd wedi ei adrodd iddo yn flaenorol, yn ei deulu, debygir, 
o bregethau y Sul. Adroddai yn helaeth iawn, fel y synnai Mr. 
Jones at ei gof. Traethai hefyd yn helaeth ei hun i’r un cyfeiriad 
gyda grym a newydd-deb ac effeithiolrwydd, y cyfryw fel y synnai 
Mr. Jones drachefn yn fwy at ei allu meddwl a’i ddawn nag at ei 
gof. Efe a gafodd gyfle hefyd i ymddiddan 4 John Jones rai 
gweithiau. Cof ganddo am un ymddiddan. Adroddai John Jones 
am dano’i hun yn dychwelyd o Gapel Curig ar un nos Sul, a’i fod 
ar gopa y ffordd sy’n troi ar y chwith i Lanberis, lle mae t tafarn, 
pryd y disgynnodd i lawr oddiar gefn ei geffyl, ac ar y wal yn y fan 
honno fe ysgrifennodd un o’i donau, ag oedd yn ystod y munydau 
blaenorol wedi rhedeg drwy ei feddwl. Ysgrifennu y prif lais yn 
unig a wnae efe, a gadael i rywun arall cyfarwydd yn ol hynny 
ddodi i mewn y Ileisiau eraill. Yn yr un ymddiddan, fe feiai John 
Jones y Parch. David Hughes Tredegar am fod a llaw ganddo yng 
nghyfieithiad Addysg Chambers 2’v Bobl, am y cyfrifai efe fod tuedd 
atheistaidd yn y gwaith hwnnw. Wrth ei weled ef yn cael ei 
ddyrnodio yn o drwm, dywedodd Mr. Jones rhywbeth ymhlaid 
David Hughes, gan ychwanegu mai Arthur Jones Bangor oedd wedi 
ei gymell ef i bregethu. Ebe John Jones, ‘‘ Mi wnae Arthur Jones 
y diafol yn bregethwr, pe buasai cét ddu am dano!”’ CwWyn Mr. 
Jones ydyw nad oedd lawer o ysbryd ymchwil i bethau cyffredin 
yn yr ardal y pryd hwnnw. Methu ganddo er ceisio a sefydlu cym- 
deithas lenyddol yn y lle. Cyhoeddwyd Mr. Jones i roi darlith ar 
ddaeareg ar un achlysur. Pump neu chwech yn unig a ddaeth 
ynghyd. Nid oedd dim cefnogaeth i’w gael gan neb i amcanion 
o'r fath, oddigerth yn unig gan William Hughes. Bu yn yr ardal 
eisteddfod yn amser Mr. Jones, pryd y gweithredai ef fel cadeirydd 
yn y bore. Tanymarian oedd y llywydd. Yn Nhalsarn y cafodd 
Mr. Jones y syniad cyntaf erioed i’w feddwl am fyned yn bregethwr. 
Yr oedd ganddo ef y pryd hwnnw ddosbarth dan ei ofal, a Ilanc yn y 
dosbarth a awgrymodd hynny iddo, heb fod y fath feddwl erioed 
o’r blaen wedi gwibio ar draws ei ddychymyg. 

Yn ystod 1857 y sefydlwyd cangen-ysgol Baladeulyn, gyda 
John Lloyd Jones yn brif offeryn. 

Fe ddaeth Evan Owen yma yn 1857. Bu am dymor maith, 
yn ol hynny, yn y Baladeulyn, ond fe ddychwelodd yn ol yma i 
aros am weddill ei oes. . 


Edward Davies, yn ddiweddarach o’r Porthmadoc, a alwyd yn 
flaenor ac ar ol hynny yn bregethwr yn eglwys Pennant. Bu yma 
am ysbaid cyn ymadael ohono i’r Porthmadoc yn 1857, lle bu farw, 
Mawrth 11, 1895. Gwr hynaws a’i bregethu yn gymeradwy. 


Bu John Jones farw Awst 16, 1857, yn 60 mlwydd oed, wedi 
dechre pregethu er 1821, wedi ei ordeinio yn 1829, ac wedi bod yn 
aelod o’r eglwys hon er 1823. Am Awst 16, sef y Sul, y mae Robert 
Ellis Ysgoldy wedi ysgrifennu yn ei ddyddiadur, “ John Jones 
Talsarn yn marw.” Yna ar y Llun canlynol, “Ow! Ow! gwr 
mawr wedi cwympo. Syrthiodd y goron oddiar ein pen. Chwith 
i Gymru fydd bod heb John Jones.” Ar hyd ymyl y ddalen am 
Awst 16—23, y mae’n ysgrifenedig ganddo, “‘ Wythnos dywell : 
John Jones yn gorff!” Yr oedd Robert Ellis y Sul dilynol yn 
pregethu yn Nhalsarn yr hwyr, wedi bod ym Mhenygroes y bore a 
Cesarea y prynhawn. Ei destyn yn Nhalsarn, Actau xii. 36, 
“Canys Dafydd, wedi iddo wasanaethu ei genhedlaeth ei hun 
drwy ewyllys Duw, a hunodd, ac a ddodwyd at ei dadau.”” Y mae 
enw John Jones yn yr ardaloedd hyn yn anwahanol gysylitiedig 
ag enw Fanny Jones ei wraig. Yn Fanny Jones fe gafodd un cwbl 
gymwys i gymeryd gofal eu masnach arni ei hun, ac i’w ryddhau 
yntau yn 0 lwyriwaith ysbrydol. Defnyddiodd yntau ei gyfleustra. 
Cerddai ol a blaen ar yr allt goediog gerllaw y tf 41 ddwylaw ar ei 
gefn mewn myfyr fel mewn hun. Rhoir enghreifftiau yn e1 Gof- 
tant 0'i allu i anghofio’i hun mewn dwys-fyfyrdod. Arferai Robert 
Owen TY draw ag adrodd am dano yn sefyll 4’i gefn ar dalcen y ty, 
a rhywun yn ei gyfarch, ac yntau am ennyd fel heb ddihuno 0’i 
ddwys fyfyr, ac yna yn torri allan,—‘“ Hy!” fel un heb sylweddoli 
yn iawn beth oedd yn bod. Yr oedd ei feddwl cryf wedi ei ieuo a 
chorif cryf; ond ar ei oreu y byddai’r corff cryf hwnnw yn gwas- 
anaethu ar ruthr-gyrchoedd ei grebwyll i diriogaethau’r anweledig. 
Teithiodd lawer er gwasanaethu ei genedl, ymroes i fyfyrdod, 
pregethodd bregethau meithion, llafurfawr, yn fynych deirgwaith 
y dydd, gydag ynni ac ymroddiad a difrifwch diball, diesgeulus. 
Cysegrodd ei ddawn ddihafal i wasanaeth yr Efengyl. O ran 
dawn ac o ran ynni yr oedd ymhlith y rhai hynotaf. Yr oedd, ym 
marn y rhai cymhwysaf i farnu, yn ddieithriad, yn un o wfr mwyaf 

athrylithgar y bedwaredd ganrif arbymtheg yng Nghymru, cystal 
ag yn un o’r areithwyr pennaf, ac yn y cyfuniad o’r ddau allu heb 
ei gyffelyb braidd. Yr oedd, hefyd, yn wr o feddylfryd dyrchaf- 
edig, yn ymgymeryd yn naturiol 4’r wedd ysbrydol i bethau. Y 
mae ei lun yn arwyddo nid yn unig fod celloedd hyawdledd tucefn 
iw lygaid, ond fod y llygaid hynny yn cyfeirio yn naturiol fel 
eiddo’r eryr at ffynonnell goleuni y bywyd. Mewn pymtheng 
mlynedd arhugain o bregethu didor, Sul, gWyl a gwaith, i gynull- 
eidfaoedd Nawnion, gyda phobl fwyaf deallgar yr ardaloedd yn 
gyffredin yn gwrando arno, fe adawodd ei argraff yn ddofn ar 
Gymru. Erys yr argraff honno eto ymhen dros hanner canrif ar 
ol ei farw, a hi erys yn hir yn ol hyn. Nid mwy amlwg delw Cesar 
a’i argraff ef ar y geiniog y rhoes yr lesu her i’w wrthwynebwyr i’w 
dangos, na delw John Jones a’i bregeth ar Arfon Fethodistaidd am 
gyinod go faith pan ydoedd efe fyw, ac ar ol ei farw. Efe o bawb 
ydoedd Ioan Aurenau Arfon. Creodd gyfnod newydd hefyd 
ym mbhregethu ei enwad ei hun. Dygodd drefn iachawdwriaeth, 
yn y cyhoeddiad ohoni yn ei weinidogaeth ei hun, a thrwy ei ddy- 
lanwad ar eraill, yn eu gweinidogaeth hwythau, yn ei eiriau ef ei 
hun, “ o Jupiter neu rywlei weithredu ymhlith dynion ar y ddaear.”’ 
Rhoes gychwyniad ym meddyliau lliaws mawr yng nghyfeiriad 
y byd ysbrydol, a hynny ym meddyliau lliaws mawr o bob] feddylgar. 
Gan iddo droi Ilawer at gyfiawnder, fel y mae Ile i gredu ddarfod 
iddo wneud, fe ddisgleiria yntau fel y ser fyth ac yn dragywydd. 
Y gwr hwn, a safodd allan gyhyd yngolwg Cymru fel un o’r dis- 
gleiriaf o’i meibion, oedd dra hoffus yn ei deulu ei hun, ac yn ei 
gylchoedd mwy cyfyngedig eraill. Ei ddylanwad, hefyd, oedd 
ddymunol a daionus ym mhob cylch. Craffer ar adroddiadau y 
gwyr a fu’n cyd-deithio ag ef 1 bregethu, fel y ceir hwy yn ei Gofiant. 
Penderfynodd ar y cychwyn fod yn gyson gydag addoliad teuluaidd. 
Dywedai ei briod ar ei ol na fethodd ganddo gymaint ag unwaith 
gadw’r ddyledswydd deuluaidd, er y gorfyddai arno gychwyn 
oddicartref weithiau yn blygeiniol iawn. Ni oddefid y plant fyth 
i fyned i orffwys y nos heb y weddi deuluaidd. Deuai rhai 0’i 
gymdogion ar brydiau i’r gwasanaeth hwnnw. Disgwylid i bob 
un o’r plant, wedi tyfu ohonynt i fyny, fod a’i adnod newydd ganddo 
yn yr addoliad teuluaidd. Gwelodd y cyffelyb ar aelwyd ei dad ei 
hun. Coginid y bwyd ar y Sadwrn ar gyfer y Sul. Ceuid y siop 
ynadegseiat. Ymdrechodd yn deg gyda chymorth ei briod i feithrin 
ei blant yn addysg ac athrawiaeth yr Arglwydd. Amcanodd at 

welliant cymdeithasol. Ymroes i lafur ynglyn a’r cyfarfodydd 
ysgolion. Gweithiodd gyda dirwest, pregethodd ar burdeb, taran- 
nodd yn erbyn drygau cymdeithas. Edrydd Mr. Evan Jones 
Caernarvon mai’r peth mwyaf ofnadwy a glywodd efe erioed mewn 
pregeth oedd disgrifiad John Jones o edliwiad merch ir 
sawl a’i darostyngodd wrth gyfarfod ohoni ag ef mewn byd arall. 
Pregethodd lawer ar berthynas yr Efengyl 4 buchedd dyn, 4’1 
arferion personol, teuluol a chymdeithasol. Heblaw fod swyn mawr 
yn ei ddawn, yr oedd naws iachus yn ei faterion. Nid difyrru oedd 
mewn golwg ganddo, ond argyhoeddi. Yn ei afael gref ar yr 
ymarferol, fe gadwai olwg ar gynysgaeth fydol iddo’i hun a’i deulu. 
E fu’n darllen a meddwl a siarad o bryd i bryd am flynyddoedd am 
ymfudo i’r America, oblegid manteision y wlad honno mewn 
casglu ynghyd gynysgaeth fydol, yr hyn oedd mewn golwg ganddo 
ar gyfer ei liaws plant. Wrth siarad 4 gwraig y lletyai gyda hi 
unwaith ynghylch cael fferm yn yr America, ebe hi, “ Cymru ydyw 
eich fferm chwi, John Jones.” Er ysbrydolrwydd ei feddwl, yr 
oedd ei afael yn o gref ar glawr daear. Rhoes ddwy flynedd 01 
oes yn anterth ei boblogrwydd a’i ddylanwad fel pregethwr i arolygu 
chwarel y disgwyliasid iddi droi yn enillfawr. Siomi y disgwyliad 
hwnnw a wnawd ar y pryd, a chyfyngai yntau braidd yn fawr ar 
gyflogau y gweithwyr. Yn y cyfnod hwn fe ddirywiodd ei bregethu 
lawer. Y mae ei gofiannydd yn hytrach yn amddiffyn ei bregethu 
yn y cyfnod hwnnw yn wyneb barn gwlad am dano. Yr oedd y 
wlad, pa ddelw bynnag, yn unfarn ei llais am y dirywiad amlwg. 
Am bum mlynedd yr estynwyd ei weinidogaeth yn ol hynny. Barn 
bendant Robert Owen TY draw, un o’'i edmygwyr pennaf, am dano, 
ar ol cyfnod arolygiaeth y chwarel, ydoedd, na fu efe fyth wedyn 
“yr un un.” A thraethai ei farn ei hun mai dyna’r achos o’r 
tywyllwch ar ei feddwl ef yn ystod ei waeledd diweddaf. Rhaid 
peidio cymeryd y dystiolaeth hon mewn gwedd rhy eithafol. Nid 
hwyrach y cytunasai ei gofiannydd ef, hefyd, i raddau, gan y 
geilw efe’r cyfnod o flaen cyfnod arolygiaeth y chwarel yn “ flyn- 
yddoedd cyflawnder einerth.” Yngnghymeriad John Jones yr oedd 
haen ar haen, a dodai’r haen o wenithfaen caled oedd ynddorym ym 
mhob cynneddf. Yn ei orbryder i sicrhau magwraeth deilwng i’w 
deulu lhosog, fe daflwyd y wenithfaen i fyny i’r wyneb, pan mai 
gwell fuasai fod ohoni yn aros yn ddwin-guddiedig yng nghrombil 
daear, yn sylfaen yn unig i’w amrywiol ragoriaethau a’i ddoniau 
godidog. Eithr yn ei natur ef fe welwyd ryw gyfuniad ardderchog. 

Fe orweddai’r natur gref a throm honno fel rhyw dem] fawr ar 
glawr daear, 4 ffurf betryal iddi, yn dangos wyneb llawn a chy- 
mesur i bedwar cwrr byd, ac oddiar y gwaelod hwnnw yn ymgodi 
yn fawreddus, gyda’r llinellau yn araf dynhau tuag at eu gilydd, 
nes ymgyfarfod ohonynt mewn pinacl yn ymddyrchafu oddiarnodd, 
ac yn cyfeirio yn unionsyth i entrych awyr, gan ddal tywyniadau 
cyntaf glasiad dydd, a’u hadlewyrchu yn chwareuaeth o oleuni yn 
yr ystafell ddirgel oddifewn, sef y Ile sanctaidd, ag y mae y Secina 
yn oleiwahanlen. Ac yn y natur gref, amryfath, eneiniedig honno, 
megys mewn teml, fel gwas yr Arglwydd e fu’n gweini am oes gyfan 
mewn pethau sanctaidd, megys yr archoffeiriad gynt ar ddydd y 
cymod; ac megys yntau, nid heb waed yn y cawg, a chyda’r 
clychau ar ymylon ei wisgoedd yn tincian bywyd ynghlyw holl 
Iwythau Israel. (Am restr testynau John Jones, edrycher Llan- 
llyfmi, at y diwedd). 


Ychydig o flaen y diwygiad, fe gafodd Gwen, merch i John 
Jones, Mrs. Davies Nerpwl yn awr, freuddwyd, pryd y gwelai 
hi ei hun yn sefyll yn nrws y t¥, gyda’r capel ar y dde. Gwelai yr 
awyr yn ddugoch, a thonnau porfforaidd yn ymdaflu drosto, 
Teimlai arswyd yn ei meddiannu, megys wrth ddyfodiad y farn. 
Ar hynny, dyna ganu yn yr awyr, ac yn y man floedd soniarus yn 
ateb allan o’r capel. Ac felly am ennyd, can a bloedd gorfoledd yn 
cydateb ei gilydd. A hi yn crynu dan ddylanwad yr amlygiadau 
rhyfedd, wele’r Arglwydd Iesu yn sefyll ar y mur isel o flaen y drws. 
Angylion a chwim ehedent o’i amgylch. Methu ganddi godi ei 
Nygaid i edrych ar ei wynepryd. Hia welai y gwefusau, ond atelid 
golwg ei lygaid oddiwrthi. Ar hynny, wele lew cryf yn sefyll wrth 
ei ymyl ef. Codai ei ddwy bawen, megys am larpio y Gwr, Yntau 
heb gymeryd arno’i weled, a barodd i’w rith ef ddiflannu 4g amnaid 
eilaw. Ar amrantiad, dyna gér y wybr a chor y capel yn cyd-daro 
mewn bloedd gorfoledd,—‘ Had y Wraig a ddrylliodd ben y sarff.” 
Wele fam Gwen yn nrws y t¥ cyn i’r cwmwl goleu dderbyn yr Iesu, 
ac fel yr esgynai ef, gwelai Gwen ei wyneb yn Ilawn, a chyfryw olwg 
arno nas gellid ei thraethu. Ac meddai ei mam yr un pryd, ‘“‘ Dacw 
y Duw y gobeithiais ynddo.” Pan oedd Henry Prichard, tad 
David Prichard, goruchwyliwr ym Methesda, yn dechreu’r cyfarfod 
am wyth y bore ar ddydd diolchgarwch yn Hydref, fe ddisgynnodd 
rhyw ddylanwad dieithr arno ar y weddi. Gwr syml, diniwed, 
ond duwiolfrydig y cyfrifid ef. Dan y dylanwad anarferol, fe 

gododd oddiar ei liniau fel ar naid, gan gyfarch y Nefoedd, a thywallt 
allan eiriau mawl a gweddi. Yr oedd megys olwyn o dan yn godd- 
eithio’r Ile. Dywedir ddarfod iddo barhau yn yr agwedd honno am 
awr o amser hyd onid oedd wedi llwyr lesgau o ran ei gorff. Teimlai 
rhai megys ped agorid y ffenestri, a bod awelon yn chwythu drwy’r 
lle. Gwelid tri o bersonau mewn un sét megys yn gwneud gwarr 
yn erbyn y gwynt a chwythai 4’r fath nerth, ac felly y profodd 
yn eu hanes dilynol, gan iddynt wrthod ymostwng i'r diwedd. 
Ni weddiodd neb arall yn y cyfarfod y bore. Am weddill ei oes, 
heb fod yn dymor maith, fe godwyd Henry Prichard i dir uchel 
o brofiad. Yr oedd mab iddo yn gwasanaethu yn siop John Jones, 
a dywedai ef fod ei dad wedi treulio y noswaith flaenorol ar ei hyd 
yn y beudy, mewn gweddi debygid. Erbyn nos Wener, Tachwedd 
11, yr oedd Dafydd Morgan yma. Yr oedd hen wraig dros 80 oed 
ymhlith y dychweledigion. Dywedai y teimlai hi’n ddigalon i 
feddwl troi at Dduw yn yr oedran hwnnw. Atebai’r diwygiwr drwy 
ddweyd y gallai ef ei gwisgo hi eto ag ieuenctid tragwyddol. “‘ Fe 
fyddwch yn chware yn blentyn canmlwydd ar heolydd y Jerusalem 
newydd mor ieuanc a Gabriel.” (Cofiant Dafydd Morgan, t. 453). 


Rhif yr eglwys yn 1854 ydoedd 168; yn 1858, 195; yn 1860, 
284; yn 1862, 244; yn 1866, 206; yn 1868, 220. Ymadawodd 
60 o’r aelodau oddiyma yn 1866 i ffurfio eglwys Hyfrydle, onite fe 
welsid cynnydd o 22 yn ystod 1863-6. 


Medi 1859, John Griffith, mab y Parch. William Griffith, yn 
dechre pregethu. 


Rhagfyr, 1860, D. Lloyd Jones yn dechre pregethu. Der- 
byniwyd ef yn aelod o’r Cyfarfod Misol yn 1863. 


Ffurfio cangen-eglwys Baladeulyn yn 1862. 
Yn 1862 y gwnawd T. Lloyd Jones yn flaenor. 


Yn 1863 y cychwynnwyd cangen-ysgol Tanrallt. Robert 
Jones Tanrallt yn brif offeryn. 


Yn 1863 yr ymadawodd William Griffith oddiyma i Engedi, 
wedi bod yn y lle er 1859, pryd y daeth yma o Bwllheli. Efe a 
wnaeth iddo’i hun le cynnes yn nheimlad y frawdoliaeth. 


Yn 1865 y daeth Henry Hughes Ty’nyweirglodd yma o Lan- 
llyfni, lle yr oedd eisoes yn flaenor, a dewiswyd ef yma. Yr un 
modd am Owen Jones a ddaeth yma o Bwilheli. 

Yn 1866 y sefydlwyd cangen-eglwys Hyfrydle, pryd yr ym- 
adawodd 60 o’r aelodau oddiyma. Rhoes y fam-eglwys £300 i 
eglwys Hyfrydle ar yr achlysur. Ymadawodd y Parch. William 
Hughes i Hyfrydle y pryd yma. Daeth ef yma ar achlysur ei 
briodas 4 Catherine Hughes, merch William Hughes Ty’nyweirglodd, 
ar Mawrth 4, 1843, a’r flwyddyn nesaf, ac yntau eisoes yn flaenor, 
y cymhellwyd ef i bregethu. Bu o wasanaeth yma mewn amgylch- 
iadau dyrus, a danghosai fedr yn y cyfarfodydd eglwysig. 


Fe geisir crynhoi yma gofiant y Parch. John Jones Brynrodyn 
i John Robinson yn y Drysorfa (1869, t. 356, 391), Mab hynaf 
teulu Glanrafon, Llandwrog uchaf, ydoedd ef. Pan o ddeunaw i 
ugain oed o fuchedd wyllt, ac yn ben ymladdwr yn yr ardal. Cyn 
cyrraedd 21 oed fe newidiodd ei fuchedd, ond heb benderfynu eto 
arddel crefydd. Yn 1828, pan yn 24 oed, yr oedd yn athraw yn yr 
ysgol Sul. Ym mis Jonawr, 1828, y dechreuodd efe weddio, meddai 
ef ei hun mewn cyfarfod athrawon yng Ngharmel. Yr oedd Wil- 
liam Ifan Rhostryfan, Brynrodyn gynt, yn cynnal cyfarfod athrawon 
un nos Sul yng Ngharmel, ac yn adrodd y materion dan sylw yng 
Nghymdeithasfa Llanrwst, sef y dylai athrawon yr ysgol neilltuo 
cyfran o bob dydd i weddio dros eu dosbarthiadau. Wrth fyned 
adref oddiyno, aeth John Robinson drwy bangfa o argyhoeddiad, 
oddiar yr ystyriaeth nad oedd efe ddim yn gweddio drosto’i hun 
chwaithach ei ddosbarth. Dyna’r pryd y dechreuodd efe weddio. 
Mewn Sasiwn yng Nghaernarvon, dan bregeth John Elias ar y 
geiriau, “ Dyro gyfrif o’th oruchwyliaeth,” yr argyhoeddwyd ef, 
er bod ohono wedi teimlo yn ddwys yn flaenorol. Aeth i’r seiat 
nesaf yng Ngharmel dan deimlad. Yr oedd John Jones Talsarn 
yno y noswaith honno, y tro cyntaf ir ddau ddod i gyfarfyddiad 
a’u gilydd. Efe a adroddodd wrth John Jones yr adnod honno, 
““ Heddyw, ar ol cymaint o amser, os gwrandewch ar ei leferydd ef.” 
Ymhen pedair blynedd yr oedd efe yn flaenor yno. Wedi ei wneud 
yn oruchwyliwr chwarel Dorothea, efe oedd wrth wraidd yr ysgogiad 
am garel i Baladeulyn, ac arosodd yno ysbaid. Yn wr hyddysg 
yn yr Ysgrythyr. O ddawn hylithr ac ysbryd gwresog, ac er yn 
wresog, yn dangnefeddwr. Yr oedd ganddo ffordd o ddangos 
anwyldeb at y neb a ddeuai dan gerydd yn yr eglwys, fel ag i beri 
teimiad o gywilydd ac edifeirwch yn y cyfryw. Gweddiwr cyhoedd- 
us anghyffredin. Gweddi 0’i eiddo y noswaith ar ol marw ei frawd, 
a’i weddi gyntaf ar ol dod i Fodhyfryd, yn bethau hynod yn nheim- 

lad pawb a’i clywodd. Ar ol cystudd, unwaith, fe fynegodd ei 
brofiad ddarfod iddo gael golygiadau newyddion ar ogoniant yr 
Arglwydd Iesu, ac y byddai’n well ganddo na dim a welodd ar y 
ddaear pe cawsai fod yn offeryn i droi un pechadur o gyfeiliorni 
ei ffordd. Pan gollai gweithiwr yn y chwarel ei amser o achos 
meddwdod, elai ef ato i ymliw 4g ef, gan geisio yn y man dynnu ei 
feddwl at y Gwaredwr. A’i iechyd yn gwanychu yn amlwg, fe 
draethodd ei brofiad yn y seiat i’r perwyl fod arno awydd mawr 
am y nefoedd, ac oni bae am Margaret ei wraig (merch y Parch. 
Owen Jones Plasgwyn) a’i ddau fachgen bach y dymunasai fod yno 
cyn y bore. Ymliwiodd ei wraig 4g ef, wedi dod ohonynt adref. 
Ebe yntau wrthi, ‘‘ Margaret bach, fe fydd gofal yr Arglwydd am 
danoch wedi i chwi fy ngholli i, yn Nenwi pob bwlch.” Ni bu yn 
hir ar y ddaear yn ol hynny. Bu farw yn y flwyddyn 1867. 


Tuag 1870 y cychwynnwyd Temlyddiaeth Dda yn yr ardal. 
Wedi hynny, dan nawdd y gwahanol enwadau, Cymdeithas Ddir- 
westol Lenyddol. Ymhen blynyddoedd wedyn ail-gychwynnwyd 
gyda Themlyddiaeth Dda, yr hon sy’n parhau o hyd. Gweithir 
hefyd gyda’r Gobeithlu. 


Yn 1870 y dechreuodd William Williams Cae’rengan bregethu. 
Efe a aeth oddiyma yn fugail i Riwlas a Chefncanol, sir Drefaldwyn. 


Yn 1871 dewiswyd yn flaenoriaid, Elias Jones, David Prichard 
Ty mawr, Owen Thomas Owen. Symudodd David Prichard i 
Bethesda. 


Yn 1873 fe agorwyd ystafell yng Nghefncoed, Gloddfa’r Coed, 
i gadw ysgol Sul i blant bychain tlodion, lle cyferfydd 30 neu ragor. 
Symudwyd gyda hyn gan Owen Jones Mount-pleasant. 


Yn 1874 y symudodd Henry Hughes Ty’nyweirglodd i Fryn- 
rodyn, wedi bod yn flaenor yma er 1865. Gofalaiam drefn. Siarad 
yn fyrr ar ryw adnod, fel sail i’w ymadroddion. Fel mewn mannau 
eraill, fe’i cyfrifid ef yn weddiwr hynod yma hefyd, a mawr hoffid 
ef fel dyn. 


Mae T. Lloyd Jones yn cymharu yr ysgol y pryd hwn a’r hyn 
ydoedd, dyweder 30 mlynedd cyn hynny. Gwell trefn yn awr, 
ac ychwaneg 0 ryw wybodaeth. Yn ol rhai, llai o wybodaeth bync- 
iol. Llai o ddysgu ar yr Hyfforddwr. Mwy o ryw falchder yn 
peri i rai wrthod cymeryd eu dysgu. Llai 0 ddifrifwch, llai o hunan- 

ymwadiad. Mwy o holi er mwyn cywreinrwydd yn awr, lai o 
gymhwyso ar y gwirionedd. Diffyg yn awr o ddosbarth i baratoi 
athrawon. 


#2" Yn 1875 y derbyniodd y Parch. John Pryce Davies alwad 
yma. Ymadawodd i Gaerlleon ymhen ychydig gyda blwyddyn. 
Rhoes symbyliad gyda chychwyn addoldy newydd. David Pri- 
chard Ty mawr yn symud oddiyma i Jerusalem, Bethesda, wedi 
gwasanaethu ei swydd fel blaenor er 1871. William Herbert 
Jones a wnawd yn flaenor y flwyddyn hon. Symudodd i’r Bala- 
deulyn, ac oddiyno i Bethel. 


Awst 13, 1877, y bu farw Fanny Jones, gweddw John Jones, 
yn 72 oed. Y mae hanes y modd y syrthiodd hi a’i gwr mewn 
cariad a’i gilydd wedi ei adrodd yn helaethach nag y gwnaed yn 
hanes neb pregethwr a fu yng Nghymru, debygir, yng nghofiant 
ei gwr, a thrachefn yn ei chofiant hithau. Fe ymddengys hefyd 
ddarfod i’r serch hwnnw fod yn un parhaol. Bu hi yn ymgeledd 
gymwys i'w gwr ar lawer ystyr. Soniodd yntau lawer am ei 
“Fanny ” yn ei bregethau. Ymddiriedodd ei gwr yn fawr ynddi 
hi; edmygodd hithau ei gwr yn fawr. Fe ddengys ei llun yn ei 
chofiant mai nid dynes gyffredin ydoedd hithau. Mae’r llygaid 
lledlonydd, go fawrion, yn cymeryd Ilawer o bethau i mewn, pethau 
y byd hwn cystal a phethau y byd hwnnw. Mae gwaelod y pen, 
o dan y Hygaid, yn llydan iawn, fel gwaelod pyramid, ac yn arwyddo 
dawn arbennig i drin y byd. Nid yw y llygaid yn cyfeirio tuag i 
fyny fel eiddo’r gwr, ac nid oes yma dywyniad ysbrydolrwydd uchel 
o’r fath a welir yneiwynebef. Yr oedd ynddi hi gyfuniad o deimlad 
crefyddol a chyfrwystra bydol, y naill a’r Jlall i’r graddau eithaf, 
cyfuniad y dywedir ei fod yn perthyn i lawer o’r hen Buritaniaid. 
Yr ydoedd yn hollol gyfaddas i ofalon masnachol, ac yn feistres 
o fewn ei thf, ac yn cymeryd y dyddordeb mwyaf yn holl helynt 
yr eglwys. Yr oedd ei Hamen gyhoeddus yn fynych ac yn uchel, 
ac weithiau hi a dorrai allan mewn gorfoledd, megys pan y cododd 
ei law, gan ddangos y fodrwy, dan bregeth Thomas John ar y Cyf- 
amod, ac y gwaeddodd allan fod y cyfamod hwnnw wedi ei dorri, 
gan ei bod hi y pryd hynny yn weddw, ond fod Cyfamod Gras yn 
dal o hyd. Y mae gan ei mab, T. Lloyd Jones, gofiant iddi yn y 
Drysorfa am 1878 (t. 470). Rhoir rhai o’r prif bethau yma. Yr 
oedd gan ei thad, Thomas Edwards, law yn adeiladiad y capel 
cyntaf. Ei mam oedd wraig o synwyr cryf a pharod, ac yn meddu 

ar lais swynol. Yr oedd Fanny Jones yn hynod am ei pharch i'r 
Saboth er yn blentyn. Clywodd ei mab hi yn dweyd lawer gwaith 
nad oedd yn cofio’r adeg pryd nad oedd ganddi gariad at Iesu Grist. 
Byddai Ann Parry, yr un a gadwai dy capel Llanllyfni, yn cymeryd 
sylw mawr o Fanny fach, ac yn ei hyfforddi a’i dysgu. Erbyn 
blwyddyn o amser ar ol priodi, yr ydoedd yn gallu rhyddhau ei gwr 
yn hollol oddiwrth ofal masnach, yr hyn fu’n achos o lawenydd 
iddi bob amser. Pan fyddai ei gwr oddicartref, hi a ofalai am y 
ddyledswydd deuluaidd ei hunan, a dygai ei bechgyn i fyny i gy- 
meryd rhan ynddi. Ymdrechodd ddysgu Ilaws o bobl dlodion pa 
sut i fyw i gyfarfod eu gofynion. Rhoes lawer i deuluoedd tlodion 
mewn amseroedd celyd heb obaith tal. Mathew Henry oedd ei 
phrif lyfr yn nesaf at y Beibl. hoes oreu i’w masnach dair blynedd 
arddeg cyn y diwedd, a threuliai ei hamser lawer mwy mewn 
darllen ac ymweled 4’r cleifion. Yn Llandinam gyda’i mab yr 
ydoedd pan fu hi farw. 


Yn 1877 yr adeiladwyd y capel newydd ar sylfaeni yr hen 
gapel, ac ar ran o'i furiau. Chwarter canrif y safodd yr hen gapel. 
Y capel newydd hwn ydoedd y trydydd. Gwnaed ef yn gapel 
hardd a chyfleus. Eisteddleoedd i700. Y draul, £3,046. Talwyd 
o’r ddyled ar flwyddyn yr agoriad, £1,134. Agorwyd ef yn ffurfiol 
drwy’r Cyfarfod Misol a gynhaliwyd yma, Chwefror 11 a 12, 1878. 
Dywedwyd yn y Cyfarfod Misol fod swm y casgliadau y flwyddyn 
cynt dros £1,000. Mater seiat bore ddydd Mawrth, ‘‘ Y perygl o 
fod yn rhagrithiol gyda chrefydd.” Pregethwyd gan y Parchn. 
Evan Jones a John Griffith Caernarvon, Dr. Hughes a Dr. Thomas 
Nerpwil. 


Mehefin 4, 1880, y bu farw Edward William, yn 81 oed i’r mis, 
ac yn flaenor er 1846. Brodor o Rostryfan. Pan yn hogyn mewn 
gwasanaeth ym Mhontnewydd, gwnaeth pregeth Michael Roberts 
ym Moriah argraff ddwys arno am y pryd. Dywedai y clywai 
ei lais hirllaes ef yn ei glustiau ar y ffordd adref bob cam a gerddai, 
a bod ofn diwedd byd yn llanw ei galon. Gwrandawodd bregeth 
fawr Ebenezer Morris yng Nghaernarvon yn 1818, a dywedai nad 
oedd gof ganddo am unrhyw bregeth a chymaint effaith yn ei 
dilyn. Ymollyngodd yn ol hynny am ryw dair blynedd o amser 
irodio yn oferedd ei feddwl. Yn 1826 y daeth efe i ardal Talsarn. 
Deffrowyd ei feddwl yn fawr gan bregeth Owen Williams Tywyn 
Meirionydd yng nghapel Llanllyfni, ar y geiriau, ‘‘ Nid sanctaidd 

neb fel yr Arglwydd.”” Ymaelododd yn Nhalsarn ymhen ysbaid, 
sef ym Mawrth, 1827. Cyson ym mhob moddion yn y capel, yn y 
tai, ac yn ei dy ei hun. Yn ddechreuwr canu dros ystod yr ugain 
mlynedd cyntaf ar ol ymaelodi a’r eglwys. Wedi ei ddewis yn 
flaenor, mynnai mai’r amcan oedd ei gael i-ofalu “(am y pedwar 
carnolion.” Cywirdeb a gonestrwydd diffuant oedd ei brif nodwedd. 
Yr oedd gradd o hynodrwydd arno yn hynny ymhlith dynion cywir 
eraill. Yr oedd yn ddigon cywir i fod yn ddidderbynwyneb. Go 
led graff i adnabod dynion. Sylw byrr yn unig yn y seiat. Heb 
ddawn neilltuol, ond yn ddwys mewn gweddi. Dywed Mrs. Jones 
Machynlle‘h yng Nghofiant Robert Owen mai gwylio’r ddisgybl- 
aeth ydoedd swydd Edward William. Byddai’n crafu yn o dést 
weithiau. ‘ Llai o ryw liwiau o’ch cwmpas, enethod bach.” “ Y 
gwragedd yma sydd yn myned i edrych am eich gilydd, peidiwch 
a thrafod achosion eich cymdogion: heb dderbyn enllib yn erbyn 
dy gymydog.” “A chwithau sy’n masnachu, bydded eich clorian- 
nau yn gywir. Y mae llygaid yr Arglwydd yn gweled, ac yn 
ffieiddio’r rhai sy’n cymeryd gwobr yn erbyn y gwirion. Peidiwch 
a chanmol eich nwyddau yn ormodol.” Fe fyddai ei thad yn cael 
difyrrwch wrth wrando, ebe Mrs. Jones, am nad oedd ond un siop 
a berchenogid gan aelod o’r eglwys, a honno oedd siop ei wraig. 
“Wel, Fanny Jones,” eb efe, ‘‘ chwi gawsoch gynghorion da heno.” 
“Do,” ebe hithau yn swta, “ond ’doedd dim o’u heisieu arnaf fi, 
oblegid y mae y tyst yn byw yn fy mynwes fy hun bob amser.” 
(Cofiant R. Owen, t. 21). Fe fyddai Robert Owen Tf draw, pa fodd 
bynnag, yn adrodd, yn anaml hwyrach, am un dywediad o eiddo 
Edward William mewn seiat unwaith, nad oedd mor gwbl ddifyr 
gan John Jones ei glywed ychwaith. (Cofiant Edward Williams 
gan W. Williams [Glyndyirdwy], 1882). 


Yn 1881 fe ddewiswyd yn flaenoriaid, Owen Williams Talarfor, 
Owen Thomas Owen, David Davies, Owen Hughes Brynafon. Yr 
oedd, Owen Williams yn flaenor yn Efailnewydd cyn dod yma. 


Yn 1882 fe ymadawodd 43 o’r aelodau i ymffurfio yn gangen- 
eglwys yn Nhanrallt.. Am dymor bu Tanrallt yn daith a Thalsarn. 
Rhif yr eglwys yma yn 1881, 318; yn 1883, 284. 


Yn 1882 y dechreuodd Owen Morton Jones bregethu. 


Hydref 31, 1882, y bu farw Thomas Morris Bodhytryd. Daeth 
i'r gymdogaeth yn 1852 o’r Sarn, wedi gwasanaethu fel blaenor yn y 

TY mawr, a galwyd ef i’r un swydd yma. Bu dan addysg Ieuan 
Lleyn yn ieuanc ; ar ol hynny yn ysgol Botwnog ; ac wedi hynny 
gyda John Hughes yn Wrexham. Yn gydysgolheigion ag ef yn 
Wrexham yr oedd Roger Edwards, Thomas Gee a Dafydd Rolant. 
Bu’r graddau o ysgolheigtod a gyrhaeddodd yn help i’w wneud yn 
wr o ddylanwad yn ei ddydd a’i gymdogaeth. Yr oedd ei ym- 
ddanghosiad allanol hefyd yn fanteisiol iddo. Yn dalach braidd 
na’r cyffredin, yr ydoedd hefyd o gorff trwchus, gyda wyneb lawn, 
talcen go lydan a llygaid gloewon. Ei ddull yn hynaws a boneddig- 
aidd. Hynodid ef gan synwyr ymarferol cryf. Yn wr dichlynaidd, 
ni ymunodd 4 chrefydd hyd y flwyddyn 1841. Yn union wedyn 
fe’i gwnawd ef yn flaenor. Nodweddid ef fel blaenor gan farn 
bwyllog a thynerwch. Cydweithiai 4’1 gydswyddogion. Yn 
athrawiaethwr cryf, ac yn wr o wybodaeth gyffredinol, ac yn meddu 
hefyd ar fuchedd ddilychwin, fe enillodd radd dda yn ei swydd. 
Cyfrifid ef y cerddor goreu yn ardal Bryncroes yn ei amser. Dar- 
Ilennai y bennod yn gyhoeddus yn gelfyddgar. Adroddir am dano 
yn darllen y bedwaredd arbymtheg o Ioan gyda’r fath arddeliad 
nes fod Iliaws yn torri allan i wylo. 


Rhaid yw dweyd na roed i dwrr 
Daear Llan well darllenwr. (Berw) 


John Jones Talsarn, pan yn oruchwyliwr yn y Dorothea, a’i cyrchodd 
ef yno. Wedi bod yno am dymor yn weithiwr, fe’i dyrchafwyd 
efiswydd. Gan gadw ei lygaid ar fuddiannau y meistr, fe enillodd 
yr un pryd serch y dynion. Llafuriodd gyda dynion ieuainc ardal 
Talsarn. Cododd yma ddosbarth Beiblaidd. Pan ddechreuwyd 
cynnal cyfarfodydd Ienyddol yn Arfon, bu cryn alw am ei wasan- 
aeth ef fel beirniad. Yn yr adeg hon y datblygwyd ei ddoniau 
Nenyddol yn bennaf. Yng nghwmni Eben Fardd fe wnaeth lawer 
i alw sylw ieuenctid Arfon at ragoriaeth yr iaith Gymraeg. Yr 
oedd yr elfen lenyddol a nodweddai chwarelwyr Arfon ar un cyfnod 
yn ddyledus i ryw fesur i'w symbyliad ef. Mab iddo ef ydoedd 
M.T. Morris Caernarvon. (Cymru, 1905, Mai). 


Bu Richard Owen yma o’r nos Lun hyd y Sul, Gorffennaf 23— 
29, 1883. Hon oedd y drydedd wythnos iddo yn yr ardaloedd hyn, 
ar ol bod ohono yn Llanllyfni a Phenygroes yr wythnosau blaenorol. 
Yr oedd y llanw yn codi gydag ef o’r naill wythnos i’r Ilall. Yr 
oedd y gwahanol enwadau yn dod fwyfwy odan ydylanwad. Oedfa 
nos Sul, fe ymddengys, oedd yr hynotaf iddo yma. Rhoed yr 

odfeuon i fyny mewn amryw o’r capelau cylchynol, a chyrchai 
pawb, yn bregethwyr a gwrandawyr, i Dalsarn. Nid oedd y tywydd 
yn caniatau cynnal y moddion allan yn yr awyr agored, fel y bwr- 
iedid. Y dylanwad yn nerthol ac anorchfygol. Yr effeithiau ar 
y pregethwyr yn enwedig yn anghyffredin. Ymunodd 20 4’r 
eglwys yma fel ffrwyth yr ymweliad. Yn ol tystiolaeth Mr. W. 
Williams, yr oedd nifer o’r rhai hyn yn hen wrandawyr, a buont 
yn aelodau ffyddlawn, a dywed ddarfod deffro’r eglwys y pryd 
hwnnw. (Cofiant Richard Owen, t. 155). 


Bu Elias Jones farw yn 1883, yn flaenor er 1871. Ffyddlon 
ix moddion ganol wythnos, er yn fasnachwr wrth ei alwedigaeth. 
Nid oedd dim yn rhy fawr nac yn rhy fychan ganddo’i wneud er 
mwyn yr achos. Ffyddlon a medrus ynglyn a’r ysgol. Arferai 
ddweyd fod disgyblaeth gref yr oes y magwyd ef ynddi wedi gadael 
argraff ddofn ar ei gymeriad. Medr neilltuol i ddweyd ar gasgl. 


Yr un flwyddyn y bu farw Robert Jones Tanrallt, blaenor er 
1843. Galwyd ef yn flaenor yn Nhanrallt, ar agoriad yr eglwys 
yno yn 1882. (Gweler Tanralit). Ffyddlon yn y gwaith, ac o 
gymeriad diwyrni. Dywed Mrs. Jones Machynlleth mai cyhoeddi 
oedd ei waith priodolaf, a’1 fod yn mawrhau ei swydd. Gwnawd 
cais am iddo roi y swyddifyny. Dywedodd Robert Ellis Ysgoldy 
wrtho am wneud hynny ar unwaith. ‘“ Yr ydych yn achosi ys- 
gainder,” eb efe. ‘‘ Yr oeddych yn cyhoeddi heddyw, a minnau 
yn rhoi pennill allan yr un pryd. Y mae eich clyw yn eich gwneud 
yn anghymwys i gyhoeddi.”’ Dal ei afael yn ei swydd wnae Robert 
Jones er pob dweyd. Aeth Mrs. Jones i’w weled ef a’i wraig, Ann 
Morris, yn eu hén ddyddiau. Ar ganol y scwrs, ebe fe, “ Fe 
ddechreuodd Dafydd bregethu yr un fath yn union a’ch tad: yr 
oedd y dinc nefol honno yn ei lais ;_ ond fe aeth i’r hen ysgolion yna, 
a’r colegau mawr yna, ac y mae gormod o ddysg wedi ei andwyo fo.” 
Aeth ymlaen yn y man: “ Mi fumi yn y nefoedd er pan fuoch i 
yma o’r blaen. Mi fum yno mor wirioneddol ag y bu Paul yr 
Apostol yno. Do, fe aethum yno, welwchi, ac O! y lle gogoneddus 
a welais i!—a’r canu; ac fel yr oeddwn yn myned ymlaen ym- 
hellach, yr oeddwn yn edrych i gael golwg arno Fo ei hunan, welwchi, 
a dyma rhyw angel gwyn yn dod ataf, ac yn dweyd wrthyf, ‘ Ni 
chewchi ddim aros yma yn awr, rhaid i chwi ddychwelyd i wlad y 
ddaear am ychydig amser, Robert Jones; ac O! fel y teimlais wrth 
droi yn ol!” Elai yr hen frawd ymlaen i adrodd ddarfod iddo 

weled Robert Jones Rhoslan yno, hén gydnabod ill dau, a chyf- 
archai Robert Jones Rhoslan ef yn hamddenol, heb y gradd Ileiaf 
o synedigaeth na chyffro yn ei ddull, fel yr arferai Robert Owen 
T§ draw adrodd,—“ Wel, Robert Jones!” Efe a welodd Edward 
William hefyd yn ymyl, sef ei hen gydflaenor. ‘‘O!’r siomedigaeth 
pan ddeffroais yr ochr yma i'r afon!’’ (Cofiant Robert Owen, 
t. 18—21). 


Yn 1885 y dechreuodd H. E. Griffith bregethu, athraw ar ol - 


hynny yn ysgol baratoawl y Bala, ac wedi hynny, bugail yng 
Nghroesoswallt. 


Yn 1888 y daeth y Parch. W. Williams yma fel bugail 0 Corris. 


Rhagfyr 29, 1888, bu farw T. Lloyd Jones, yn 51 oed, yn 
flaenor er 1862. Efe oedd trydydd mab ac wythfed plentyn John 
Jones, allan o ddeuddeg o blant a anwyd iddo ef a Fanny Jones. 
Gadawodd addysg yr aelwyd ei hél arno ef. Bu’n gyd-oruchwyliwr 
chwarel Dorothea 4 John Robinson yn ystod y blynyddoedd 1858— 
67. Yn dyner at y gweithwyr, ni ddanghosodd allu neilltuol yn y 
ffordd o ddatblygu adnoddau y gwaith. Yna fe ymgymerodd a 
changen o fasnach rhwng Nerpwl ac Affrica, ond aflwyddiannus 
y troes yr anturiaeth allan. Ynglyn a’r fasnach hon y dechreuodd 
deithio mewn amryw wledydd. Ysgrifennodd a darlithiodd ar ei 
deithiau, yn ddifyrrus yn niffyg gwybodaeth yn y wlad y pryd 
hwnnw am y lleoedd y sonid am danynt. Danghosai ddeheurwydd 
fel blaenor ac fel cadeirydd y Cyfarfod Misol. Cymerodd ddydd- 
ordeb neilltuol yn hanes Methodistiaeth yn yr ardal, a chyhoeddodd 
lyfryn ar yr hanes hwnnw. Dug allan ail gyfrol o bregethau ei 
dad, cyfrol na wnaeth unrhyw fare ar feddwl yr oes. Dywedai 
Robert Owen TY draw ei fod, yn yr ymdrech i adgynyrchu 
pregethau ei dad allan oi gof, fel ag 1 lenwi allan yr hyn 
oedd ysgrifenedig ohonynt, wedi ei lithio i ysgrifennu cynnyrch ei 
feddwl ei hun yn hytrach nag eiddo’i dad mewn Iliaws o fannau. 
Dywedai Robert Owen yn bendant y buasai yn medru nodi allan 
y mannau yn y gyfrol nad oeddynt yn eiddo’r tad o gwbl. Teg 
yw dweyd, pa wedd bynnag, fod y golygydd ei hun yn tystio yn 
bendant i’r gwrthwyneb yn y rhagymadrodd i’r gyfrol. Fe adewir 
tystiolaeth Robert Owen i sefyll, am ei bod yn dangos yr argraff 
wahanol ar feddwl craff a diragfarn wrth ddarllen y pregethau 
ragor with wrando arnynt. Bu’n wr defnyddiol yng ngwahanol 
gylchoedd yr eglwys, ac ynglyn a’r ysgol Sul, ac agorodd feddyliau 

liaws am y byd yn gyffredinol drwy hanes ei deithiau oddiar y 
llwyfan a thrwy’r w4sg. Yn wr dymunol, nawsaidd a chrefyddol. 
Cyflwynwyd iddo’r radd o F.R.G.S. (Cofiant, gan y Parch. W. 
Williams, 1895.) 


Yn 1890 y dechreuodd W. Griffith Jones bregethu. Der- 
byniodd alwad o Bonterwyd sir Aberteifi. 


Bu Evan Owen farw Gorffennaf 5, 1891, yn 68 oed, wedi dechre 
pregethu oddeutu 1853, pryd yr adwaenid ef fel Evan Owen 
Seion, Clynnog. Brodor o Garn Fadryn, Lleyn. Yn Nhalsarn a 
Baladeulyn er 1857. Bu yn yr ysgol am dymor gydag Eben Fardd. 
Edmygydd mawr o’r bardd. Yn gymeradwy gan liaws fel pre- 
gethwr. Yn wr o ysbryd crefyddol, a naws y diwygiadau a brofodd 
yn aros ynddo. Yn rhagori yn enwedig yn ei weddiau cyhoeddus, 
pryd y teimlid ef yn wr o rym ysbrydol. Cadwodd ei le yn y 
chwarel fel pwyswr, ebe Mr. W. Williams, a’i law ar aradr y weini- 
dogaeth yr un pryd. A dywed ef ymhellach ddarfod iddo brofi ei 
hun yn ffyddlon fel cydweithiwr a’r gwr a alwyd yn fugail ar yr 
eglwys ym mlynyddoedd olaf ei oes ef. Gryn drafferth a gafodd 
efe i gychwyn pregethu, ond fe brofodd ei hunan yn wr anfonedig 
yng nghydwybodau Nawer. Yn yr ystyr hwnnw y mae cymhwys- 
ter yng ngeiriau Hywel Cefni am dano, 


Ac fe ln eco ei floedd 

Yn arosawl i’r oesoedd. 
Yn blentyn rhwng saith a dengmlwydd oed fe ddringodd lethrau 
y Garn Fadryn, ac mewn Ilecyn anghysbell ym Mwlch y ddwygarn, 
yng nghongl hen gorlan, fe dywalltodd ei galon gerbron Duw. Wedi 
myned yn ddyn, fe ddywedai ddarfod iddo droi allan 0’i ffordd lawer 
gwaith, a myned i mewn ?’r hen gorlan, ac na bu efe yno erioed heb 
golli dagrau. Yng nghystudd diweddaf Margaret Williams Glan- 
beuno, Bontnewydd, un o’r rhai cryfaf ei chynneddf o ferched John 
Jones, a hithau wedi gadael y cyfundeb y dygwyd hii fyny ynddo, 
a myned o honi i eglwys Loegr, ni fynnai o’i bodd mo neb i weini 
arni_ mewn pethau ysbrydol namyn Evan Owen. (Goleuad, 1891, 
Gorff. 16, t. 7; 23, t.5. Drysorfa, 1891, t. 308.) 


Yn 1893 dewiswyd yn flaenoriaid, Owen O. Jones Frondirion 
a Hugh E. Jones Cefni. Daeth Owen O. Jones yma o Garmel yn 
1889, Ile yr oedd yn yr un swydd. Efe oedd arweinydd y gan yma 
cyn cael ei alw i’r flaenoriaeth. 

Hydref 29, 1893, y bu farw Owen Thomas Owen, yn 49 oed, 
yn flaenor er 1871. Yn un o’r rhai mwyaf poblogaidd o’r blaenor- 
iaid yn ei amser ef yn yr eglwys. Yn gyflym ei symudiadau, yn 
fywiog ei feddwl, ac yn wir weithgar. Yn adnabod dynion, ac yn 
meddu ar allu naturiol i arwain. Ar y blaen gyda symudiadau 
cyhoeddus, ac yn allu yn y gwahanol gylchoedd. 


Yn 1894 y dechreuodd Morgan W. Griffith bregethu. Der- 
byniodd alwad gan eglwysi Seisnig y Bermo ac Arthog. 


Yn 1895 y dechreuodd Owen J. Griffith bregethu, brawd i 
H. E. Griffith a M. W. Griffith. 


Ebrill 19, 1896, y bu farw Owen Morton Jones, wedi dechre 
pregethu yn 1882, ac yn 36 oed. Cymeriad pur. Gwnaeth ddef- 
nydd da o fanteision dysg. Pregethwr sylweddol. Gadawodd 
waith y chwarel i bregethu pan oedd yr enillion yn fawr. (Goleuad, 
1895, Mai 8, t. 4.) 


Yn 1898 y dechreuodd Morris Thomas bregethu, ac yn 1899, 
O. J. Griffith. 


Yn 1899 yr adeiladwyd t¥ y gweinidog. Rhoir traul y ty 
ynghyda gwerth yr organ a rowd yn y capel yn 1901, fel yn £1,244. 


Fe geisir crynhoi yma rai o'r pethau a ddywedir am Griffith 
Ellis Jones gan Mr. O. Ll. Owain. Yr oedd efe yn Wyr i Sian Ellis 
Clynnog, a’i dad ef, sef Ellis Jones, ydoedd y maban y darfu i Siani 
unwaith pan ar ganol gorfoleddu ei ollwng o’1 breichiau yn ddiar- 
wybod iddi ei hun. Troes Ellis allan yn grefyddwr teilwng o’r 
bedydd tan hwnnw. Fe ymddengys fod crefydd yn y teulu hwn, 
megys yn etifeddol, gan fod tad Sian Ellis, Ellis Jones yntau hefyd, 
yn grefyddwr profiadol a thanbaid. Yn wr ieuanc, fe ymroes 
Griffith Ellis Jones gyda nifer o rai eraill i efrydu gramadeg a 
cherddoriaeth. Nid esgeulusodd lyfrau ychwaith. Gwr diniwed, 
diwyd a da. Athraw ysgol deheuig er yn ddeunaw oed. Gan 
faint ei awydd i'w gweled yn rhagori mewn gwybodaeth a daioni, 
fe wahoddai ei ddisgyblion ar brydiau i’w d¥ ar nosweithiau yr 
wythnos, er mwyn y cyfle o’u hyfforddi ymhellach. Bu am amser 
yn gofalu am ysgol i blant tlodion mewn ty ar ochr y Cilgwyn. 
Gyda’i ddosbarth Solffa y daeth efe yn fwyaf enwog, a bu pob copa 
walltog braidd ymhlith plant Talsarn ar un adeg dan ei addysg. 
Dilynydd ydoedd ef yn hyn i Joseph Owen, ysgolfeistr lofft y 
capel, Elai Griffith Ellis Jones gyda rhyw ddwsin o’r plant yma 

ac acw drwy’r Dyffryn i hyfforddi’r ardal yn y wyddor newydd. 
Ymhen ysbaid, sef yn y flwyddyn 1868, daeth Ieuan Gwyllt yno 
i’w harholi, ac enillwyd tystysgrifau y Solffa yma y pryd hwnnw 
am y tro cyntaf. Rhoddai’r athraw wobrwyon ei hunan hefyd. 
Penodwyd ef gan Goleg y Solffa yn arholydd am y dystysgrif 
elfennol, a glynodd wrth y gwaith am weddill ei oes. Danghosodd 
ddeheurwydd fel addysgwr plant, ac ymroes i lafur yn y ffordd hon 
yn wyneb anfanteision. Gwnaeth y gwaith hwn nid yn unig heb 
elw arianol iddo’i hun, ond ar gryn draul. Yr oedd ei hunan yn 
ddiffygiol mewn Ilais, er iddo fod am gyfnod yn cynorthwyo gyda’r 
arweiniad yn y canu cynulleidfaol. Dethol y don fyddai ei brif 
orchwyl y pryd hwnnw. Yn ddirwestwr selog, fe lafuriodd gyda’r 
Gobeithlu, y Clwb du a Themlyddiaeth dda. Bu’n ffyddlon dros 
ben mewn Wylnosau a chyfarfodydd gweddi fore Sul yn y tai. Bu 
achos Iesu Grist yn yr ardal yn fawr ofal calon arno. Ganwyd ef 
ar y Nadolig, 1833, a bu farw ar y Nadolig, 1899. 


Dyma restr y dechreuwyr canu, yn ol Mr. Williams: Robert 
Griffith TY Capel, Edward William yr Offis, Thomas Jones y 
crydd, Hugh Owen Bryncoed, William Hughes Ty’nyweirglodd, 
William Owen Jones Gwernor, Edward Owen Brynteg, Griffith Ellis 
Jones Brynhyfryd, Edward Jones Brynteg, John H. Jones Plas- 
madoc, John William Jones Bro dawel, Hugh Owen Jones Tan y 
dderwen, John Jones Owen Bryncoed. 


Dyma adroddiad ymwelwyr Canmlwyddiant yr Ysgol Sul 
(1885): ‘ Ysgol gyfoethog o adnoddau, a’r rhai hynny yn cael eu 
dwyn i weithrediad cyfatebol effeithiol. Ystafell ragorol i’r plant 
ieuengaf, ac ystafell arall i blant tlodion, gyda lliaws o’r cyfryw 
yn derbyn addysg gan athrawon da a hunan-ymwadol. Arolygwr 
y flwyddyn cynt yn ysgol Talsarn yn parhau y flwyddyn ddilynol 
fel ymwelwr a’r dosbarthiadau, gyda’r amcan, yn un peth, o gadw 
i fyny gyfartaledd y presenoldeb. Credwn fod ei le i’r fath swyddog 
mewn ysgolion lliosog fel hon. Caem arwyddion o fedr, ymdrech a 
haelioni yma, yn derbyn eu gwobr haeddiannol yn y Ilu mawr o 
ddosbarthiadau o ieuenctid ag y rhyfeddem at eu gwybodaeth 
ysgrythyrol. Sylwem ar rai athrawon, er hynny, yn gollwng o’u 
gafael eu hunain y gwaith o holi rhai rhy ieuainc 1 wneud hynny 
drostynt eu hunain; a dyna’r dosbarthiadau a ystyriem fwyaf 
ar ol.” 


Rhif yr eglwys yn 1887, 306 ; yn 1900, 365. 


RHOSTRYFAN (HOREB).* 


Cyn cyrraedd gorsaf y Dinas, ar y ffordd o Gaernarvon i Lanwnda, y 
troi’r i fyny at Rostryfan. Troir oddiar yr un ffordd at Frynrodyn 
ychydig ymhellach ymlaen, ac wedi myned beth ymhellach na 
Brynrodyn y troir i fyny ymhentref y Groeslon at Carmel a Cesarea. 
Yr oedd y ffyrdd hyn i’r mynydd yn Iled anghynefin ychydig cyn 
cyfnod y capelau. Cododd y capelau hynaf ar y prif-ffyrdd. 


Yr oedd er hynny bregethu achlysurol yn yr ardal er yn fore, 
fel y gwelwyd eisoes ynglyn 4 hanes Brynrodyn. Edrydd Robert 
Jones Rhoslan am dorf wedi dod ynghyd ar brynhawn Sul i wrando 
pregeth yn yr ardal hon. Yr oedd gan amaethwr gerllaw darw a 
arferai ruthro yn erchyll, fel yr ofnid myned yn agos ato. Trodd 
y gwr yr anifail hwn ar y gynulleidfa, a deuai ymlaen dan ruo tuag 
at y dorf. Ynghanol cynnwrf y bobl, pa fodd bynnag, wele’r tarw 
yn canfod buwch ennyd oddiwrtho, ac yn rhedeg ar ol honno. 
Gwel Robert Jones yn yr amgylchiad hwn gyflawniad o addewid yr 
Arglwydd i’w bobl, pan addawa wneuthur amod drostynt ag 
anifeiliaid y maes. Ac edrydd hefyd ddarfod ir tarw hwnnw 
ymhen tro o amser ruthro ar ei berchen, gan ei gornio yn ddychryn- 
llyd, fel mai o’r braidd y diangodd efe am ei einioes. Mynegid i 
awdwr Methodistiaeth Cymru gan y gwr ei hun, ddarfod iddo ef yn 
fachgen gael ei ddanfon gan ei dad i gyfarfod Robert Jones Rhoslan 
ar ryw Sul, i’w arwain ef i'r capel, y tro cyntaf y bu efe ynddo, 
a’r tro olaf hefyd, fel y tybid. Wrth fyned heibio ryw fan neill- 
tuol, ebe’r hen wr: “Yn y fan yma yn rhywle y mae’r garreg y 
byddem ni yn sefyll arni i bregethu er’s llawer dydd. Yr oeddwn 
i yma ar ryw dro, pryd yr oedd yma ryw ddyn a arferai wneud 
gograu, o’r enw Erasmws, wedi myned i ben y garreg i'm rhwystro 
i; ond fe ddaeth rhyw ddyn arall o’r enw William Pugh Penisa’r 
thos, ac a ddygodd het Erasmws oddiar ei ben, ac a’i taflodd ymaith 
dros ben y gynulleidfa. Bu raid i’r gogrwr fyned i ymofyn ei het, 
a chefais innau fyned i ben y garreg.”” Adroddir ymhellach ddarfod 
i Griffith Llwyd ddwyn baich o wair i’r stabl ar nos Sadwrn ar 
gyfer ceffyl Robert Jones. Hysbyswyd Robert Jones gan dad y 
lanc a’i hebryngai, mai mab oedd y Griffith Llwyd hwn i’r gwr a 


* Ysgrif John Williams Talybont. Ysgrif Mr. Richard Jones Hughes, 
yn dwyn yr hanesi lawr hyd 1891. Nodiadau y Parch. T. Gwynedd Roberts. 
Coftant Edward Williams, gan W. Williams Birmingham (Glyndyfrdwy), 1882 

ollyngodd ei darw corniog ar y gynulleidfa gynt. Nid hwn oedd yr 
unig dro y darfu i fab erlidiwr droi yn achleswr crefydd, megys 
y mae hanes Josiah mab Amon ac eraill yn ol hynny yn dangos. 

Yr oedd y garreg grybwylledig ar derfyn tiroedd Ty’nffrwd a 
Bryntirion, gerllaw y ffordd sydd yn awr yn arwain i gapel Rhos- 
tryfan oddiwrth gapel y Wesleyaid, yng nghwrr isaf gorllewin yr 
ardal. Clywodd Mr. Gwynedd Roberts y Parch. W. Williams 
Glyndyfrdwy yn dweyd fod y garreg wedi ei hen falurio, a’r darnau 
yng nghloddiau meusydd Ty’nfirwd. 


Nid oedd unrhyw le addoliad y pryd hwn yn yr ardal. Yn y 
plwyf 1 gyd nid oedd namyn eglwys Llanwnda ac eglwys Anibynnol 
Saron, yr olaf ym mhen isaf y plwyf. Fe ddywedir fod oddeutu 
ugain o’r ardal hon yn aelodau yn eglwys Brynrodyn at ddiwedd 
y ddeunawied ganrif. Cyn sefydlu eglwys Brynrodyn yr oedd 
Sadrach Griffith Cae cipris ac Elinor ei wraig, a William Griffith 
Geginfain ac Elinor Morris ei wraig yn aelodau yn Llanllyfini (Meth. 
Cymru, II. 218, nodiad). Elai y rhai’n ynghydag eraill yn fwy neu 
lai cyson i wasanaeth y bore yn eglwys Llanwnda. 


Yr oedd William Griffith ac Elinor Morris yn byw yng Nghefn 
y paderau yn 1804—5, lle sydd gerllaw y man y saif y capel arno 
yn awr. Erbyn hynny, mae’n ddiau eu bod yn aelodau ym Mryn- 
rodyn. Buont ar un adeg yn teithio i Glynnog i wrando pregethu, 
pellter o wyth milltir neu ragor. Symudasant o Gefn y paderau 
i Lwyn y gwalch, yn agosi Frynrodyn. Goroesodd William Griffith 
ei wraig rai blynyddoedd. Yn niwedd ei oes fe drigai yn y Pwrws, 
rhes o dai bychain a adeiladwyd gan y plwyfolion yng nghwrr 
isaf gorllewin Rhostryfan. Y Beibl a Gurnall oedd Ilyfrau y naill 
a’r llall o’r ddeuddyn hyn. 


Mr. Gwynedd Roberts sy’n nodi allan y cymeriadau boreuol 
hyn. Sonia ef am Elinor Roberts Bodgarad, a gytrifid yn flaen- 
ffrwyth yr Efengyl yny fro. Teithioddi Frynrodyn am 30 mlynedd, 
bum milltir o ffordd rhwng myned a dod, a hynny hyd lwybr garw 
4 Ilaith, a rhan fawr ohono yn unig iawn. Yr oedd yn wraig dra 
chrefyddol. Cedwid y ddyledswydd deuluaidd ganddi gyda 
chysondeb. Elizabeth Evans Hafoty ty newydd, hefyd, a wnelai 
hynny, ac amryw eraill o’r un cyfnod. Ann Williams a ddaeth 
drwy briodas o’r Trillban, Clynnog, i’r Wernlas ddu. Ei henw a fu 
yn berarogl am flynyddoedd lawer. Henry Roberts Caehen a 

hithau oeddynt gyfeillion mynwesol. Ar eu ffordd adref o’r seiat 
ym Mrynrodyn, elai’r ymddiddan am “y pethau,” ac er meithder 
ac afrwyddineb y ffordd, cyrhaeddent adref i’w teimlad eu hunain 
yn ddiatreg. Bu Ann Williams farw yn lled gynnar yn y ganrif 
ddiweddaf. Ym more’r ganrif gostyngodd Elizabeth Lewis Cae- 
rodyn ei gwddf i’r iau yn gynar ar ei hoes, ac a fu yn hynod amlwg 
mewn duwioldeb. Mary Parry, ail wraig William Roberts Tan y 
gelynen, yn fuan wedi ei hail briodas a ddechreuodd gael blas ar 
wrando’r Efengyl, ac a fu ffyddlon hyd angeu. Evan Llwyd, mab 
Tanybryn, a’i wraig Jane, a fu’n preswylio am ysbaid yn Hafoty 
penybryn. Pan oedd y rhieni allan un diwrnod, aeth y plant 4 
chanwyll dan y gwely i chwilio am ryw degan chware. Cymerodd 
y gwely dan, a llosgodd y t¥ a chwbl o’r dodrefn. Diangodd y 
plant gyda’u bywyd. Wedi hyn, adeiladodd Evan Llwyd df ar y 
comin a’i ddwylaw ei hun, a gwnaeth ddodrefn iddo 41 ddwylaw 
ei hun yr un modd. Enw’r t¥ yw Glanygors. Y mae’r t¥Y hwn tua 
hanner milltir i’r dwyrain o gapel Rhosgadfan. Agorwyd Ilygaid 
Evan Llwyd wrth wrando ar John Huxley yng Nghaehen ar y 
noswaith o flaen y Nadolig, 1814. Yr oedd ganddo tua thair milltir 
i’r seiat ym Mrynrodyn, a theithiodd y ffordd yn lled gyson, yn ol 
arfer crefyddwyr y dyddiau hynny, am y chwe blynedd oedd yn 
weddill 0’1 oes, a bu ei gynydd mewn crefydd yn eglur iawn. 


Dywed y Parch. W. Williams Glyndyfrdwy yng Nghofiant 
Edward Williams, mai William Edward oedd un o’r rhai cyntaf 
i gau allan y comin. Efe a gododd Cae’mryson yn y dull hwnnw, 
yn lled agos i ddiwedd y ddeunawfed ganrif, canys yno yn Iled 
fuan ar ol ei adeiladu y ganwyd ei ail fab Edward ym mis Mehefin, 
1799. Ann Williams, gwraig William Edwards, a ddaeth i broffesu 
crefydd yn gyntaf o’r ddau. Yn 1800 y bu hynny, ar ol pregeth 
gan Lewis Morris sir Feirionnydd ym Mrynrodyn, ar y geiriau, 
‘Ti a bwyswyd yn y cloriannau ac a’th gaed yn brin.”” Toc ar ol 
y wraig y daeth y gwr. Elai’r ddeuddyn yn gyson i’r moddion i 
Frynrodyn Sul a gwaith. 


Dywedir yng Neghofiant Edward Williams nad oedd unrhyw 
fath ar ysgol ddyddiol yn ardal Rhostryfan pan oedd efe yn blentyn, 
sef ym mlynyddoedd cyntaf y bedwaredd ganrif ar bymtheg, ac 
ma drwy’r ymneillduwyr y dygwyd ysgol felly gyntaf yma. Yr 
oedd math ar ysgol, pa fodd bynnag, yn cael ei chynnal yn eglwys 
y llan, bellter ffordd oddiyma. Ffynnai yr hen arferion cyn- 

Fethodistaidd yn yr ardal ar ddechreu’r ganrif. Ar ol y gwasanaeth 
fore Sul yn y Ilan, elai’r ieuenctid a gyrchai yno i ofera. Un o’u 
cyrchfannau, ebe Mr. Gwynedd Roberts, oedd Tanygaerwen, sef 
ychydig i’r dwyrain o’r man y saif y capel. Deuid yno o wahanol 
fannau, ac yn eu plith byddai rhai amgen nag ieuanc. Adroddid 
chwedlau’r tylwyth teg ac ystoriau masw, a cheid yno’r ddawns a 
gwahanol fath ar chware. Cyrchfan arall oedd wrth Gamfa’r 
ystol. 


Oddeutu 1804 y codwyd ysgol Sul gyntaf yn yr ardal, mewn 
hen dy diaddurn, a elwid y Muriau, ar gyfer y Felin Frag, ar dir y 
Wernlas wen. Nidoesond prinoliono’rtY ynaros. Mari’r Muriau, 
fel y dengys ei henw, oedd y trigiannydd, a chyda hi ei hen fam 
oedrannus. Griffith Jones Cae hen oedd yr arolygwr, a chynorth- 
wyid ef gan William Williams Bodaden a William Edward Cae- 
*mryson. Cynelid rhai dosbarthiadau yn y Felin Frag a’r T$ uchaf, 
dau fwthyn bychan o fewn ergyd carreg i’r Muriau, ond mewn 
cyfeiriadau gwahanol. Deuai’r dosbarthiadau ynghyd i’w holi 
ac i adrodd y Deg Gorchymyn. Aeth mam Mari Jones y Muriau 
yn rhy wael o’r diwedd i allu goddef swn yr ysgol, a gorfu ei rhoi i 
fyny ymhen dwy flynedd o amser. Edward William ydoedd un 
o'r rhai a ddysgodd ddarllen yn ystod yr amser hwnnw. Wele ei 
ddisgrifiad ef o’r arolygwr: ‘‘ Cofiwn am ei agwedd ddifrifol yn 
holwyddori yn niwedd yr ysgol, gan son am yr anuwiol yn y farn, 
fel y bydd ei wyneb yn casglu parddu, a’i liniau yn curo ynghyd. 
Safai ar ganol y llawr pridd, a thua deg ar hugain o blant 0’i amgylch, 
yn gwrando arno ac yn ei ateb yn ol eu gallu, heb demtasiwn 1 
gellwair ar neb. Yr hyn oedd bwysig ar ei feddwl oedd cael y coll- 
edig at y Ceidwad. Mynych y rhoddai’r geiriau hynny allan i’w 
canu, ‘ Dyma Geidwad i'r colledig.’ Wedi rhoi’r ysgol i fyny, 
elai’r plant i chware megys cynt ar y Suliau.” 


Ail agorwyd yr ysgol ymhen ysbaid yn Nhy’n y weirglodd, t¥ 
ymhen uchaf tir Bodaden, a breswylid gan Griffith Jones a’i wraig 
Elin Prys. Yn lled fuan, fel y dywedir, symudwyd oddiyno i Cae- 
rodyn, Ile yn uwch i fyny, ac a breswylid gan John a Hannah 
Jones. Symudwyd o Gaerodyn i Benlan uchaf, ynghwrr isaf yr 
ardal, sef ty Griffith Prichard, a ddaeth yma o dy capel Brynrodyn 
ychydig cynhynny. Aroswyd yma hyd 1816, sef ystod tair blynedd. 
Yma yr oedd yr ysgol pan fu farw Charles, a chofiai Edward Williams 
am y canu mawr yn yr ysgol ar farwnad Dafydd Cadwaladr i 

Charles. Yn 1816 aeth y TY uchaf yn wag, a chymerwyd ef ar 
ardreth i amcan yr ysgol. Rhowd pulpud bychan ynddo, a chod- 
wyd y ffenestr yn uwch i fyny. Ceid pregeth yma yn achlysurol. 
Fe gynelid seiat yma ar dro, ynglyn a’r pregethau y mae’n debyg. 
Dywed Mr. Gwynedd Roberts y cynelid yr ysgol yn y t¥ uchaf yr 
un adeg ag y cynelid hi ym Mrynrodyn, ac y cynelid cyfarfod 
eweddi pan fyddai un ym Mrynrodyn, a thybia mai dyma’r adeg 
y ceid ambell seiat. Fe gynelid seiat, pa ddelw bynnag, ar bryd- 
iau, ar ol pregeth, mewn mannau nad oedd eglwys reolaidd wedi 
ei sefydlu eto. (Cymharer Cofiant Edward Williams, t. 17—20.) 


Fe gynelid ysgol hefyd, a dybir ei bod yn un o’r rhai hynaf 
yn y wlad, yn Bwlch-y-llyn bach, yn ardal Cesarea, Symudodd 
honno drachefn i’r Dafarn Dyweirch. Ymhen amser ymwahanodd 
honno drachefn yn ddwy, y naill gyfran yn myned i Caehaidd mawr, 
a’r gyfran arall i Gae’rodyn bach. Ymunodd y gangen olaf yn y 
man a’r TY uchaf. Chwalwyd ysgol Caehaidd ymhen blynyddoedd, 
ac aeth yr aelodau i’r Brynrodyn a Carmel a Rhostryfan. (Canml. 
Ysgolion Clynnog ac Uwchgwyrfat, t. 19.) 


Y wirf a ddodwyd yn y trwyth, ac a barodd iddo risialu ydoedd 
Griffith Jones Caehen, a ddaeth yma yn 1809. Yr oedd rhyw 
gyffyrddiad o’r tywysog arno ef. Dafydd Jones, gwas yng Nghae- 
hen, ac aelod eglwysig yn y Waenfawr, oedd wedi dechre o’i flaen 
ef. Edrydd Mr, Gwynedd Roberts ddarfod iddo weled ysgrif o 
eiddo Robert Jones Bryn y gro yn 1868, ac yn ol honno mai Dafydd 
Jones wrth weled anuwioldeb ieuenctid yr ardal a gyffrowyd yn ei 
ysbryd i gychwyn, gyda chynorthwy eraill, yr ysgol yn y Muriau. 
Tybir ddarfod iddo adael yr ardal oddeutu yr adeg y daeth Griffith 
Jones Caehen yma. Adwaenid ef yn ddiweddarach fel Dafydd 
Jones Beddgelert, y pregethwr. Yng Nghae’rodyn fe flaenorid gan 
William Dafydd Cae’rodyn mawr, sef tad David Williams Tanyrallt, 
a thaid William David Williams, yn awr yn flaenor yn Rhostryfan ; 
Owen Eames Caehaidd mawr ; William Edward Cae’rmryson. Bu 
Owen Roberts Bodgarad yn aelod o’r ysgol hon. Tad ydoedd ef 
i Mr. Robert Owen Roberts, yn awr yn flaenor yn Rhostryfan, ac i 
Mr. William Roberts, yn awr yn flaenor yn Engedi, Caernarfon. 
Pan gynelid yr ysgol yn Penlan uchaf yr oedd Griffith Prichard, 
gwr y ty, yn un o'r rhai blaenaf ynglyn 4 hi. Tybir mai achos 
arosiad byrr yr ysgol yn Nhy’n y weirglodd ydoedd symudiad 
Griffith Jones, gwr y t¥, i Lanberis. Cofnodir y bu’r Parch. 

William Hughes Bryn beddau, ar ol hynny o Saron, Llanwnda, 
gweinidog gyda’r Anibynwyr, o fawr wasanaeth i’r ardal yng 
nghyfnod yr ysgolion hyn. 


Yr oedd tair milltir o ffordd o ganol yr ardal i Frynrodyn, ar 
y naill du, ac i Waenfawr, ar y Ilall. Gyda chynnydd graddol yr 
ysgol, fe godai’r awydd yn nheimlad pawb am gapel iddynt eu hun- 
ain. Yr oedd, er hynny, wahaniaeth barn am y Ile. Dadleuai 
rhai dros y fan y safai’r maen arno, lle traddodid pregethau gynt. 
Yr oedd rhai eisieu’r pulpud yn union yn y fan honno. Dadleuai 
rhai o biaid ei gael ar dir Bryntirion, Ile gollyngodd John Llwyd ei 
darw rhuthrog gynt at y gynulleidfa. Dadleuai rhai eraill dros 
fangre y capel presennol. Gyda’r rhai olaf yma y dadleuai gwraig 
Bodgarad, am y buasai raid iddi fyned drwy’r afon deirgwaith ar 
y Sul i dir Bryntirion, am nad oedd pontydd dros yr afon yno y 
pryd hwnnw. Dadl Bodgarad a’r Neill o’r un ochr a orfu. Dadl 
arall oedd am faintioli’r capel. Dadleuai rhai dros 30 troedfedd 
with 26, neu 26 wrth 20 o'r tu fewn ir muriau. Gwelai eraill 
hynny’n ormod. Yn y Cyfarfod Misol, cynygiodd William 
Roberts Clynnog dynnu Ilathen oddiwrth y lled a’r hyd crybwyll- 
edig, a hynny a orfu. 


Yn 1821 y codwyd y capel. Yr oedd llofft fechan ar un talcen, 
a grisiau o'r tuallan yn arwain iddi. Rhyw gymaint yn ddiwedd- 
arach y rhoddwyd hwy. Wyneb ycapel at yr afon Fenai. Dau 
ddrws a dwy ffenestr yn y wyneb, a dwy ffenestr yn y cefn. Yr 
oedd t¥ bychan yn y pen gogledd-ddwyreiniol. Yr oedd un sét 
o amgylch ar y llawr, a choed yn waelod iddi. Meinciau ar y 
gweddill o’r lawr, a’r Wawr hwnnw yn bridd. Goleuid canwyllau 
pan fyddai angen, ac yr oedd dyn wrth ei swydd yn gofalu am 
hynny, cystal ag am dorri pen y pabwyryn yn awr a phryd arall 
yn ystod y gwasanaeth, pryd y byddai’r difeddwl yn ei ddilyn a’u 
Iygaid o babwyryn i babwyryn, er blinder i ambell bregethwr go 
fyw ei deimlad. Cludid y defnyddiau at adeiladu yn rhad gan yr 
amaethwyr, a thrinid y cerryg toi yn rhad gan ychwarelwyr. Cyd- 
weithiodd yr ardalwyr yn gyffredinol, hyd yn oed y rhai pellaf oddi- 
wrth grefydd, gyda chodi’r capel newydd. Enw’r capel ydoedd 


Horeb. 
Yn ol Edward William, fe ddechreuwyd pregethu yn y capel, 
a chynnal moddion eraill o ras yn niwedd 1821 (t.27). Dywed ef y 

bwriai hi wlithlaw tyner y Sul yr agorwyd y capel. Daeth i fewn 
iddo gynulleidfa dda cyn yr amser, sef deg y bore. Robert Owen 
y Rhyl oedd i wasanaethu. Sicrhae Robert Owen fod Michael 
Roberts yng nghyfarfod yr agoriad. Yn ol Mr. Gwynedd Roberts, 
nid oedd cofion ond am oedfa’r bore, a gwasanaeth Robert Owen. 
Tra yr oeddid yn disgwyl am y pregethwr, rhoes Griffith Ellis, mab 
y Cyrnant, bennill allan i’w ganu, y mawl cyhoeddus cyntaf a fu o 
fewn y muriau, a thebyg fod Robert Owen yn myned drwy’r daith 
y Sul hwnnw. 

Yr oedd diwygiad Beddgelert drosodd erbyn hynny. Ar ol 
sefydlu’r eglwys, pa fodd bynnag, fe ymunodd amryw 4 hi ag oedd 
wedi dod dan ei ddylanwad. Fe ddywedir mai 12 oedd rhif y 
brodyr yn unig ar sefydliad yr eglwys. Yr oedd 32 mlynedd wedi 
myned heibio er adeiladu capel Brynrodyn, ac yr oedd Sadrach a 
William Griffith, a’r ddwy Elinor eu gwragedd, yn aelodau yn 
Llanllyfni, fel y gwelwyd, cyn hynny. Gyda phellter ffordd oddi- 
wrth eglwys, nid oedd namyn y rhai mwyaf selog yn ymaelodi. 
Mae’r traddodiad yn aros na chafwyd y 12 crybwylledig yn hollol 
deg. Dodwyd enw John Hughes mab John Hughes Cae hen, a 
thad Mr. Richard Jones Hughes, i lawr, sef maban y pryd hwnnw 
ym mreichiau ei fam, er mwyn cael y rhif cyfrin deuddeg ar sefydliad 
yr eglwys. Dichon mai mymryn o ddifyrrwch oedd hynny, yn 
tarddu o asbri yr ysgrifennydd, pwy bynnag ydoedd, a’r Ileill yn 
gwenu ar ei ffansi. Heblaw y deuddeg brawd yr oedd amryw 
chwiorydd. Mae Mr. John Williams yn rhoi rhestr yr aelodau fel 
yr ydoedd yn Iled fuan ar ol sefydliad yr eglwys. Dyma’r rhestr : 
Griffith Jones Cae hén, William Ifan Ty’r capel, William Dafydd 
Cae’rodyn, William Edward Cae’mryson ac Ann Williams ei 
wraig, Griffith Prichard Penlan ac Elsbeth Williams ei wraig, 
Wiliam Jones Terfyn, William Williams Bodaden, William 
Hughes Tyddyn y berth, Ellis Jones Tryfan bach a Mali Wiliam 
ei wraig, Thomas Williams Ty’nygadfan, John Hughes Cae hén, 
John Hughes y maban, Jane Williams, gwraig William Ifan, Mary 
Roberts Cae hen, Elsbeth Thomas Hafoty, Elinor Roberts Bod- 
garad, Marged Thomas Gaerwen, Elsbeth Evans Hafod TY newydd, 
Marged Roberts Coed y brain, oll yn ddibriod, Mary Williams 
Coed y brain, Elinor Roberts siop Coed y brain, mam William 
Hughes y siop, Elinor Williams Terfyn, Jane Jones Minffordd, 
modryb chwaer ei fam i William Edward, Ann Jones Cae’rsais, mam 
y Dr. Hughes Tan y groeslon, Jane Williams, morwyn yn Bodgarad, 

Marged Jones (Williams), morwyn yn Tryfan bach, Elinor Jones 
Caehaidd. Y cyfan yn 30, heb adael allan y maban. 


Yr oedd Griffith Jones a William Ifan eisoes yn flaenoriaid ym 
Mrynrodyn. William Edward oedd y dechreuwr canu cyntaf, yn 
o] rhai, cyn 1 Daniel Hughes ymgymeryd 4’r swydd. Ellis Jones, 
y pregethwr cyntaf yma. Y pedwar brawd a enwir yn olaf, gan 
gynnwys y maban, ni ddaethant yn aelodau, yn ol rhai, am ryw 
bryd ar ol yr agoriad. Nid yw’n anichon mai deuddeg oedd rhif 
lawn yr eglwys ar ei chychwyniad, sef wyth brawd a phedair 
o chwiorydd, os nad oedd y maban yn un o’r nifer yno, nid hwyrach 
ar fronnau ei fam. Nid yw chwedl y maban, mwy na chwedlau 
cyntefig eraill, yn meddu ar ddilysrwydd pendant ym marn pawb 
yn ddieithriad. Dywed John Williams na fynnai W. Williams 
Glyndyfrdwy dderbyn mo chwedl y maban; ond dywed Mr. 
Gwynedd Roberts na chlywodd efe erioed mo’r amheuaeth lleiaf 
yn cael ei daflu ar ei dilysrwydd. 


Yr oedd Ellis Jones y pregethwr yn frawd i Owen Jones Plas- 
gwyn Ejifionydd. Trwy ymbriodi 4 Mali Wiliam Tryfan bach, 
gwraig weddw, y daeth Ellis Jones o’r Plasgwyn i'r gymdogaeth 
yma yn 1822, neu oddeutu hynny. Pregethwr o ddawn melus 
odiaeth. Bu farw Rhagfyr 20, 1823, a chladdwyd yn Llandwrog, 
y Nadolig dilynol, yn 29 mlwydd oed. 


Ymadawodd William Ifan i’r Ysgoldy, Llanddeiniolen, yn 1828, 
gan fyned i weithio i chwarel Dinorwig. Ar gais yr eglwys yr oedd 
wedi myned i fyw i’r tY capel ar agoriad y capel. Bu ei arosiad 
yma yn gaffaeliad i’r eglwys fechan. Yn ol Robert Jones Bryny- 
gro, ebe Mr. Gwynedd Roberts, ar ymadawiad Willami Ifan y 
dewiswyd Griffith Prichard yn flaenor yn ei le. 


Profodd Rhostryfan yn gynnar o ddiwygiad 1830—2. Cyn y 
diwygiad araf oedd y cynnydd, rhyw un aelod yn y flwyddyn ar 
gyfartaledd yn ystod y saith mlynedd cyntaf, fe ddywedir. Tua’r 
flwyddyn 1829, yn ol Edward William, y dechreuwyd profi dylanwad 
y diwygiad. Nid oedd llawer o gyffro ynglyn ag ef. Ni chlywodd 
Edward William y fath ganu na chynt na chwedyn. Hugh Wil- 
liams, y pryd hwn, oedd y prif arweinydd gyda’r canu. Yr adeg 
yma y daeth Thomas Williams Rhosgadfan a’i wraig Mary Jones 
yn aelodau ; John Hugh, mab Mary Roberts Caehen 0’i gwr cyntaf ; 
Ann Owen, gwraig Griffith Wmffre ; a Catrin Jones, gwraig Thomas 

Sion Abel: William Williams Tynewydd, bryd hynny, yr hwn a 
symudodd i’r t¥ capel yn 1828, sef tad John Williams Talybont. 
Cyfodwyd rhai gwir defnyddiol y pryd hwn. Yr hynotaf ond 
odid oedd Robert Williams, mab William Roberts Tanygelynen, 
o'i ail wraig, Mary Parry. Cynyddodd yn gyflym mewn gwybod- 
aeth ddiwinyddol ymhell tuhwnt i’w gyfoedion. Ymhen amser 
ymfudodd i’r America, a daeth yno yn weinidog cymwys y Testa- 
ment newydd. Ychwanegwyd y pryd hwnnw oddeutu 80 at yr 
eglwys, ac fe ddywedir na ddychwelodd mwy na rhyw un neu 
ddau ohonynt yn eu hol i’r byd. Daeth y tri chyntaf yr un nos- 
waith yn 1829, sef O. Jones Brynmelyn bach a J. a H. Williams 
Cae’mryson. Deuai John Jones Talsarn yma y pryd hwn yn 
fynych i’r seiadau, ar un adeg bob wythnos braidd, i ymgeleddu’r 
dychweledigion. Dywedid mai un o’r pethau a fu’n foddion i 
ddeffro’r eglwys gyntaf oedd Cyfarfod Ysgolion a gynhaliwyd yn 
Llanllyfni, pryd y lefarodd John Jones yn erbyn arferion amhur 
gyda nerth oedd yn arswyd i’w wrandawyr. Yr oedd J. a H. 
Williams Cae’mryson yno fel cynrychiolwyr,er heb fod eto yn aelodau 
eglwysig. Traddodwyd sylwadau John Jones ganddynt i’r ysgol 
gyda’r fath ddwyster a difrifwch a fu’n ddeffroad i’r ysgol a’r ardal. 


Yr oedd cyfarfod pregethu y Pasc wedi ei ddechre cyn y 
diwygiad. Cafwyd cyfarfod nodedig yn 1833, pryd y gwasanaeth- 
wyd gan Griffith Jones Tregarth, Cadwaladr Owen a John Jones 
Talsarn. 


Sefydlwyd Cymdeithas Gymedroldeb a’r Gymdeithas Ddir- 
westol yr un noswaith. Daniel Jones Llandegai, fel y tybir, yma 
yn eu sefydlu. Ymunodd 15 a’r Gymdeithas Ddirwestol. Gwr- 
eiddiodd dirwest mor ddwfn yma yn y man fel nad anturiodd neb 
agor tafarn yn yr ardal yn unlle o’r pryd hwnnw hyd yn awr. 


Fe ddywedir fod yr ysgol yn cynyddu yn y capel, ac y dang- 
hosid sel ynglyn a hi. Aeth William Hughes yr holl ffordd o 
Dyddyn y berth i chwarel Pen yr orsedd gyda chais at John Owen 
o’r Dafarn dyweirch, am iddo ddod yn athraw ar ddosbarth y 
meibion. Sonir am William Hughes yn myned i gyrchu disgyblion 
ir ysgol o blith y chwareuwyr ar y llain wrth gamfa’r ystol, y pryd 
hwnnw’n gomin, yn awr yn rhan o ffridd Hafoty TY newydd. 
Nid oedd neb i gael myned allan o’r ysgol hon heb diced gan yr 
arolygwr. Y ticed oedd ddernyn o bren tua thair modfedd o hyd 

a hanner modfedd o led, a niciau ar yr ymylon, yn dangos pa 
mor aml yr eid allan. Ticed ar gyfer pob un, gan hynny, debygir. 


Oddeutu 1836—7, daeth Griffith Evans i Hafoty Wernlas. 
Yr oedd yn flaenor ym Moriah, Caernarvon, cyn hynny, a galwyd 
ef ir swydd yma. 


Rhy fychan ydoedd y capel cyntaf, hyd yn oed gyda’r ychwan- 
egiad o lofft, o leiaf ar ol y diwygiad. Amserir yr ail gapel yn 
1837—8. Yn ol y weithred, prynwyd darn o’r comin am £7 yn 
1838, p’run a oedd y capel wedi dechre cael ei godi cyn hynny a’i 
peidio. Gwnawd yr hen gapel yn d¥ capel. Codwyd mur 0’ 
fewn, a gwasanaethai un gyfran ohono fel cegin, ystabl a llofit 
ystabl. Gwnaed Ile i gadw y cerbydau. Mesur y capel oddifewn 
oedd 16 llath, neu ynte 14 llath, wrth 12. Yn wynebu’r gogledd- 
ddwyrain, a dau ddrws yn y wyneb, gyda’r pulpud yn y canol 
rhyngddynt. Edrychid arno yn gapel mawr. Eisteddai 300 
ynddo. LEbe Griffith Jones, Cae hen, “Ni geisiwn i John Elias 
yma i'w agor, gad i ni weld ilond 0 am unwaith.”’ Gorffennwyd y 
capel ; daeth John Elias i’r agoriad ; a chafwyd eilond o bobl. Ar 
ganol cyfarchiad, ebe John Elias, ‘Nac esgyned neb byth i’r 
areithfa hon ond gwir anfonedigion Duw! ” 


_ Y Rhos a’r Bontnewydd yn daith flwyddyn agoriad y capel, 
sef 1838. 


Yn 1839 y daeth Robert Owen yma o Nefyn. Yr ydoedd wedi 
bod yn gweithio yn ffactri y Tryfan pan oddeutu 20 0ed. Yr ydoedd 
yn awr yn 40 oed. 


Ychwanegwyd at yr eglwys yn ystod diwygiad 1839—40 rai 
dynion goleubwyll, ag y bu eu gwasanaeth o werth i'r eglwys. 
Oddeutu’r adeg yma, wrth ddarllen yn yr Actau am rifedi’r dis- 
gyblion fel ugain a chant, ebe Griffith Evans, ‘‘ Tua’r un nifer ag 
ydym ni fel eglwys yn bresennol.” 


Cofrestru’r capel i weinyddu priodasau yn 1846, neu ddechre 
1847. John ac Elizabeth Roberts Glanrafon oedd y ddeuddyn 
a briodwyd gyntaf. Robert Owen yn gweinyddu. Oddeutu’r 
un adeg y gwnawd tir y capel yn fynwent. 

Yn 1846 ymfudodd William Williams Pantcoch i’r America, 


Yr oedd wedi symud oddiyma i Ffestiniog ers ychydig flynyddoedd 
cyn hynny. Gwnawd ef a John Williams Cae’mryson, F'achgoch 

ar ol hynny, yn flaenoriaid, fel y tybir, yn 1835, neu cyn hynny. 
Efe oedd y cyhoeddwr tra y bu yma. Ymsefydlodd yn y Blue 
Mounds, Talaeth Wisconsin, lle bu fyw hyd 1874. Bu farw Ionawr 
11, 1883, yn 85 oed, yn y Bristol Grove, Talaeth Minnessotta. 
Gwr call, di-uchelgais. Aeth William Jones Muriau i Ffestiniog 
yr un adeg a William Williams. Gwr defnyddiol gyda’r ysgol Sul 
a’r canu. 


Hydref 17, 1846, y bu farw Griffith Jones, wedi gwasanaethu yn 
y swydd am 52 mlynedd, yn hwy na neb arall yn Arfon ar y pryd. 
Yr ydoedd yn y swydd er yn 18 0ed. Efe oedd y gwr blaenaf gyda’r 
achos yma yn ei gychwyniad, a pharhaodd y mwyaf ei ddylanwad 
yn ol hynny, ac yr oedd yn fwy ei ddylanwad yn yr eglwys na neb 
a fu ar ei ol. Efe oedd y cyhoeddwr ar ol William Williams. Yr 
oedd hefyd yn ysgrifennydd yr eglwys, ac nid ydys yn sicr nad efe 
oedd y trysorydd hefyd. Arweiniai ym mhob seiat. Yr oedd yn 
wr o ddylanwad yn y Cyfarfod Misol. Nodweddid ef gan dynerwch. 
Wedi glanhau y briw, fe dywalltai i mewn win ac olew. Geilw 
Robert Ellis ef yn hen flaenor ac apostol Rhostryfan. A dywed 
fod popeth blaenor Ilwyddiannus wedi cydgyfarfod ynddo, yn wr 
doeth, pwyllog, enillgar, yn fedrus i arwain yr eglwys ac i drin 
dynion. A dywed ddarfod iddo fagu cenedlaethau o bobl ieuainc 
yn Rhostryfan nad oedd eu rhagorach, os eu cystal, yn sir Gaernar- 
von. Yr oedd yn y capel Coch Llanberis ddau Griffith Jones yn 
wyr hynod yr un cyfnod: aeth y naill i Hebron, a daeth y Ilall i 
Rostryfan, y naill a’r llall y gwyr hynotaf yn eu gwahanol eglwysi 
o'r cychwyn. Pregethwyd yn ei noswyl gan Robert Owen ar 
Hebreaid xiii. 7, ‘“ Meddyliwch am eich blaenoriaid”’ (Job v. 17 
ddywedir yn y Drysorfa), a’y noswaith ddilynol gan John Jones 
oddiar Hebreaid xi. 13, ‘‘ Mewn ffydd y bu farw y rhai hyn oll.” 
(Drysorfa, 1847, t. 159.) 


18478, John R. Owen, mab Robert Owen yn dechre pregethu. 


Ceir byrr-gofiant yn y Drysorfa (1847, t. 190) i Ann Williams, 
gwraig William Edwards Cae’mryson. Bu hi farw Ionawr 19, 
1847, yn 75 oed, wedi bod yn aelod am 47 mlynedd. Ei hoff 
bleser oedd darllen y Beibl hyd nes aeth yn rhy wan i graffu arno. 
Dywediad 0’i heiddo: ‘“ Nid wyf yn leicio fod trwch y peth Meiaf 
mewn bod rhwng fy enaid tlawd a’r maen sydd wedi ei osod yn 
Seion.” Ei chladdedigaeth hi y cyntaf ym mynwent newydd 
Rhostryfan. 

Yn 1847 y dewiswyd Ellis Jones Glanrafon a John Williams 
Ty’nyrhosgadfan yn flaenoriaid. 


Dyma’r taliadau am Ionawr 1847: Traul y t¥, l1s.; casgl 
misol, Is. ; talwyd i Hugh Jones am lo, 13s. ; Morris Roberts, 4s. ; 
Cadwaladr Owen, 2s.; John Owen, 4s.; Moses Jones (heb ddim 
gyferbyn—heb ddod i’w gyhoeddiad mae’n debyg). Cyfanswm, 
£1 15s. Derbyniadau, £2 0s. 8c. Rhodd at Gyfarfod Misol Hydref, 
5s. 


Adgyweiriwyd y capel yn 1848. Yn ei ffurf wreiddiol, ebe 
Mr. John Williams, nid oedd nenfwd ynddo. Dodwyd nenfwd i 
mewn yn ddiweddarach. Dodwyd awrlais, hefyd, ar y pared. 
Dywed yr un awdurdod am yr awrlais hwnnw, nad oedd modd ei 
gael i gadw’r amser, er ei ddanfon i Humphrey Williams o’r Waen- 
fawr ir perwyl hwnnw. Dodwyd rhai pwysau yn ychwaneg o 
haiarn yn ei rombil yn ofer ac am ddim. Eithaf tebyg fod y fath 
beth a chythraul yr awrleisiau yn bod, er na soniodd Williams o’r 
Wern ddim am dano. 


Yr oedd ysgol ddyddiol wedi bod yn cael ei chynnal yn Ilofft y 
t¥ capel gan Ellis Thomas. Mae Mr. Williams yn tybio ddarfod 
iddo glywed fod Ellis Thomas yn derbyn rhyw gymaint o drysorfa’r 
capel, yn ychwanegol at arian y plant. Gwr diniwed. Difyrrwch 
gan y plant fyddai ei ddwyn ef ar eu hysgwyddau yn ystod yr awr 
ginio o amgylch y capel dro ar ol tro. Ymadawodd ef oddeutu 
1845—6. Elai rhai o’r plant yn ol hynny i ysgol eglwys y Bont- 
newydd, eraill i ysgol William Jones Felinforgan, ger Brynrodyn. 
Yn 1849 penderfynwyd mewn pwyllgor wedi ei ddewis gan y 
gynulleidfa gael ysgol fwy effeithiol na dim a welwyd o’r blaen. 
Trwy gyfryngiad John Phillips Bangor, fe ddaeth Benjamin Rogers 
yma fel ysgolfeistr o Abergele. Cynhaliwyd yr ysgol yn y capel. 
Yr oedd yn angenrheidiol wrth ddodrefn ysgol ar ei chyfer, a 
cheisiwyd hwy. Cynhaliwyd yr ysgol yn y dull hwn am tua phum 
mlynedd. Yn nechre 1855, adeiladwyd ysgoldy lle saif Bron einion 
yn awr, digon eang i gynnal gryn gant o blant. Ni chafwyd cynor- 
thwy y llywodraeth, am nad oedd yr ysgol wedi ei hadeiladu yn unol 
4 chynlluniau yr awdurdodau. 


Dyddiau Griffith Prichard a nesasent i farw. Tuedd go gref at 
y dibris a’r cellweirus. Diarddelwyd o’r eglwys ar un amgylchiad. 
Bu’n aelod ffyddlon yn ol hynny hyd y diwedd yn 1849. Gwr o 


224 


lais ystwyth a soniarus, ac yn ddawnus ei ymadrodd, ac yn gallu 
deffro awch disgwylgar yn y gwrandawyr yn ei dymor cyntaf. 


Symudodd Robert Owen i Lanrhuddlad Mén oddeutu 1850, 
wedi bod yma ers 1839. Ar Galanmai 1849 y symudodd efe ei 
drigias o Is-Horeb i Fryn Horeb, ebe John Williams. Yn ystod yr 
11 mlynedd, neu oddeutu hynny, y bu efe yma, yr oedd ei wasanaeth 
ir achos o lawer o werth. Yr oedd gwasanaeth ei wraig, Jennet 
Owen, hefyd, yn werthfawr i’r lle. Bu yma gyfarfod gweddi ganol 
dydd ar un diwrnod o’r wythnos am rai blynyddoedd gan y merched, 
a Jennet Owen a arweiniai yn hynny. Gwnaeth Robert Owen 
waith neilltuol gyda’r plant yma. Elai gyda’ plant drwy 
hanesion hynotaf yr Hen Destament a’r Newydd yng nghorff 
y blynyddoedd yn ei ddull deheuig ei hun. Fe deimlai’r plant 
awydd aniwall am y cyfarfodydd. Ymhlith y t6 o blant 
a godwyd ganddo yr oedd Griffith Davies, ar ol hynny y cyf- 
rifydd o Lundain; John Thomas, a ddaeth yn flaenor yma ; 
a neb amgen na Glasynys, fel yr adweinid ef wedi hynny; a 
William Williams Glyndyfrdwy. Ni pharhaodd i gynnal y 
cyfarfodydd hynny ond am rai blynyddoedd. Holai’r plant pan 
fyddai adref am y Sul. Elaii’r fath gyfeiriad a phum synwyr dyn, 
ac yn ei ddull ef o drin y pwnc arosai y wers yn anileadwy ar gof 
pawb o’r bron. Dywed Mr. Gwynedd Roberts fod y rhai ddysgwyd 
yn blant gan Robert Owen, a oedd yn aros yno yn ei amser ef, yn 
meddu ar gydnabyddiaeth eithriadol fanwl 4 hanesiaeth ysgrythyrol. 
Efe a wnaeth lawer dros ddirwest, gan gynnal cyfarfodydd dirwestol 
drwy’r ardaloedd cylchynol mor bell a Chlynnog. Elai a chér 
ieuainc i'w ganlyn, a gwnelai i un neu gilydd ohonynt draddodi 
araeth. Perchid ef gan hen ac ieuanc yn y Ile. (Cofiant Robert 
Owen, Apostol y Plant, gan Owen Hughes, 1898.) : 


Yn 1854 y gwnawd David Williams Tanrallt yn flaenor. 


Mawrth 29, 1855, bu farw John Williams Fach goch, yn 53 oed. 
Efe a William Williams oedd y rhai cyntaf a ddewiswyd yn flaenor- 
iaid gan yr eglwys ei hun. Yr oedd hynny, fel y bernir, yn 1835 
neu gynt. Mab i William Edward Cae’mryson oedd ef. Ei dad yn 
un o sefydlwyr yr ysgol yma, a’i fam yn un o’r merched mwyaf 
rhinweddol a duwiol. Yr oedd eu plant, yn bump o feibion a dwy 
o ferched, yn golofnau yn yr eglwys, ac wedi hynny mewn mannau 
eraill. Y ferch Catherine ydoedd fam William Williams Glyndyfr- 

dwy. Cadwai hi ddyledswydd yn rheolaidd nos a bore. Y ferch 
arall, Ellen, oedd un o’r cantoresau blaenaf yn yr ardaloedd. Yn 
27 oed yr ymunodd John Williams a’r eglwys. Bu ynddo ef ryw 
duedd at wylltineb, ond cafodd dro amlwg yn 1829. Yr ydoedd 
yn chwarelwr medrus. Meddai ar gof eithriadol dda, ac yr oedd 
ganddo ddawn siarad naturiol. Yn wr o ddylanwad ar eraill. 
Ofnid a pherchid ef yn y chwarel. Yn wr o ffyddlondeb diball yn 
yr eglwys. Pan ddywedid wrtho ei fod yn rhy wael i fyned i’r 
capel, bellter o ffordd, atebai yn ol, “‘ Na, fe ddaw yn anhaws eto.” 
Dim yn ormod ganddo i’w wneud er mwyn yr achos. Go lym mewn 
disgyblaeth. Neilltuol mewn gweddi. Parod fel siaradwr ar 
amrywiaeth o bynciau, megys cerddoriaeth a dirwest. Yn niwedd 
ei afiechyd, yr adnod honno yn fynegiad o’1 brofiad, “ Ti a gedwi 
mewn tangnefedd heddychol yr hwn sydd a’i feddylfryd arnat ti.” 
(Drysorfa, 1856, t. 27.) 


Yng nghofnodion y Cyfarfod Misol ym Meddgelert, Mehefin 13, 
1853, fe geir a ganlyn: “ Cyfeillion Rhostryfan yn gofyn cennad 
i helaethu eu capel. Dymunwyd ar y Parch. J. Jones Talsarn a 
Mr. Meyrick Griffith Brynrodyn fyned yno i gynllunio’r adeilad, 
ac edrych faint fydd y draul, ac ymdrechu cael gwybod faint wneiff 
y gynulleidfa gasglu yn yr ardal tuag at yr amcan. Bod rhyddid 
iddynt ddefnyddio’r £50 mewn llaw at y ddyled newydd, gan adael 
gweddill yr hen ddyled hyd amser ar ol hyn.” 


Yn 1855—6 fe adgyweiriwyd y capel. Chwalu un ochr, a chodi 
talcen newydd, nes bod yr hyd blaenorol yn Iled iddo bellach. 
Codwyd yr ochr bum Ilath er gwneud y talcen newydd. Yncynnwys 
150 yn ychwaneg. Golwg dipyn yn chwithig oedd arno yn awr, 
fel mai prin y gallai dieithriaid wneud allan beth ydoedd. Ei 
fesur oddifewn, 19 llath wrth 12. Un drws mawr ar y wyneb yn 
He’r ddau blaenorol. 


Daeth John Roberts y pregethwr yma o Lanllechid i gadw 
ysgol yn 1856. Symudodd i Ddinbych y flwyddyn ddilynol, fel 
golygydd neu is-olygydd y Faner. 


Awst 8, 1856, bu farw Griffith Evans, yn 72 oed. Pan 
oddeutu 25 oed fe’i hargyhoeddwyd dan bregeth Michael Roberts 
yn Llanrug ar Deuteronomium xxxili. 27, ‘‘ Dy noddfa yw Duw 
tragwyddol.” Credwyd pan welwyd ef yn y seiat mai dod yno i 
derfysgu a wnaeth. Ymroes i gasglu gwybodaeth. Ymbhen tair 


226 


blynedd yn flaenor ym Moriah, Caernarvon. Bu yn y swydd yno 
am 25 mlynedd. Pan ddaeth i Hafoty Rhostryfan tuag 1837, gal- 
wyd ef i’r swydd yma hefyd. Gwrol a didderbyn wyneb.  Sefyll 
yn gryf dros ddisgyblaeth. Yn ei sylwadau ar Gyfarfod Misol 
Arfon yn yr oes o’r blaen, geilw Robert Ellis ef yn wr llym, o eiriau 
miniog, yn fedrusach i archolli nag i wella. Gwr cywir, cydwybodol 
oedd ef, yn mynnu ei hawliau ei hun, ac yn caniatau eu hawliau 1 
eraill. Daeth gwr i’r seiat unwaith yn rhy fuan ar ol ei ddi- 
arddel. Gorchmynnodd Griffith Evans ef allan gydag awdurdod. 
Efe a aeth dan ruddfan. Daeth drachefn ymhen ysbaid, a bu’n 
aelod ffyddlon weddill ei ddyddiau. Ffyddlon gyda’r ysgol ar hyd 
ei yrfa, mewn tai annedd yn Llanrug ac ar ol hynny. Pan 
ofynnwyd iddo am ei gyflwr ar ei derfyn, ei ateb oedd, ‘‘ Os oedd 
yr oruchwyliaeth yn dda yn y dechre, y mae hi yn dda yn awr.” 
Ac yna fe ychwanegai, “‘ Y mae hi yn dda hefyd.”” Mynych y 
crybwyllai y geiriau am Grist wedi ei wneud i ni gan Dduw yn 
ddoethineb, yn gyfiawnder, yn sancteiddrwydd ac yn brynedigaeth, 
a dywedai nad oedd eisieu iddo ef ofyn, “Pa beth da a wnaf.” 
Ei eiriau olaf, ‘‘ Ac y’m ceir ynddo ef.” Ei air mawr ar weddi, 
““Lle yr amlhaodd pechod y rhagor amlhaodd gras.” 


Chwefror, 1857, daeth Griffith Jones yma o Feifod, sir Dre- 
faldwyn, fel ysgolfeistr. Rhoddid iddo ef, fel ag i John Roberts 
o’i flaen, £20 yn y flwyddyn o arian yr eisteddleoedd. Yn y flwyddyn 
1861 fe symudodd i Moriah. Y pregethwr o’r enw hwnnw 
ydoedd ef. 


Mai 1857, daeth Griffith Jones Cae haidd, y blaenor, yma. 


Hydref 14, 1857, y bu farw Ellis Jones Glanrafon, yn 57 oed, 
wedi gwasanaethu fel blaenor er 1847 (nid 1848 fel yn y Drysorfa). 
Nai iddo ef ydoedd Elis Wyn 0 Wyrfai, ac yr oedd dawn a synwyr 
mewn lliaws o’r teulu. Daeth i fyw i’r ardal hon oddeutu 1830, 
ac yn ol hynny yr ymunodd 4 chrefydd, er yn dilyn bywyd gwastad 
o’r blaen. Bu amryw weithiau wrth ddrws y capel, heb allu casglu 
nerth i fyned i mewn i'r seiat, hyd nes yr anogwyd ef gan hen 
chwaer i'w dilyn hi. Yr oedd yn meddu ar lawysgrif dlos, ac wedi 
cael mwy o ddysg nag arfer. Efe oedd ysgrifennydd olaf Cym- 
deithas Caredigion Rhostryfan, pan ddirwynwyd hii fyny yn 1842; 
ac efe ydoedd ysgrifennydd y Gymdeithas Gynorthwyol a sef- 
ydlwyd yn ei lle yn 1843. Garddwr yn ei flynyddoedd cyntaf, 

chwarelwr wedi hynny, a chwarelwr medrus. Gwnawd ef yn 
ysgrifennydd yr eglwys ar ei union, debygid, y cyntaf un i gadw’r 
_cyfrifon yn ol trefn reolaidd. Yn aiddgar dros ddirwest a lenor- 
jaeth. Yn ddarllenwr dyfal mewn gwahanol ganghennau. Ni 
ragorai mewn dawn siarad. Syml a llawn teimlad mewn gweddi. 
Darllennai y Beibl beunydd, ac ymhoffai yn y Geiriadur, Gurnall, 
a’r Dr. Owen ar Berson Crist. Rhy barod i gymeryd tramgwydd 
ydoedd. Tarawyd ef yn y gloddfa gan ddarn o graig fel y bu farw. 
Lle Ellis wr dewisol—mae’n wagle 
Mewn eglwys ac ysgol ; 


Ond mae ‘ile yn y Ne’ ’n ol, 
Lle gwna ’i nyth am byth bythol.—Eben Faydd. 


Bu’n addurn beunyddiol—i’w enw 
Fel blaenor defnyddiol. 
Llariaidd iawn a llwyr ddenol, 
Dewr yn ei waith, diwyro’n ol.— Elis Wyn 0 Wyrfat. 


Awst, 1857, y daeth y Rhos yn daith gyda Charmel. 


Ebrill 1859 y gwnawd W. Williams yn flaenor, yn ol hynny y 
Parch. W. Williams Glyndyfrdwy. 


Ofnid braidd yr elai cawod 1859 heibio heb i Rostryfan dderbyn 
cymaint a chwrr ohoni. Mynych y rhoid allan y pennill, “O 
tyred, Arglwydd mawr, Dyhidla o’r Nef i lawr Gawodydd pur.” 
Cynhaliwyd cyfarfod gweddi y nos Sadwrn olaf yn Awst 
mewn hen furddyn gan chwech o wyfr ieuainc, a theimlwyd 
dylanwadau grymus. Yn y cyfarfod gweddi y Sul fe dorrodd yn 
orfoledd. Ar ddydd diolchgarwch 1860, ebe John Williams, y 
profwyd peth hynod. Rhoddi allan yr oeddys y pennill hwnnw, 
a briodolwyd gan rai i Morgan Llwyd, 


’Dyw hi eto ond dechre gwawrio, 
Cwyd yr haul yn uwch i’r lan. 

Teyrnas Satan aiff yn chwilfriw, 
fesu’n Frenin yn mhob man. 


Dyblid a threblid gan enyniad y tan, nes y torrwyd allan yn waedd 
lesmeiriol. Cyffelybid y dylanwad gan rai i “ swn o’r nef.” 


Gellir yma gymharu rhif yr eglwys ar wahanol gyfnodau. Yn 
1821—2, 38; yn 1841, 131; yn 1854, 162; yn 1858, 182; yn 1860, 
263 ; yn 1862, 252; yn 1865, 250. 

Yn 1860 dewiswyd yn flaenoriaid: W. Hughes Siop, Sampson 
Roberts Bodaden, William E. Thomas Blaenywaen, Owen Griffith 
ysgolfeistr. 

Tachwedd, 1860, y codwyd William Williams i bregethu. 


Awst 1860 y dechreuwyd yr ysgol yn Rhosgadfan. Cychwyn- 
nwyd ysgol a chyfarfod gweddi yng Nghaegors oddeutu ugain 
mlynedd yn gynt, ond ni pharhaodd hynny. Yn 1861 yr adeil- 
adwyd yr ysgoldy yno. Yn union ar ol hynny torrwyd y cysylltiad 
4 Charmel fel taith, a threfnwyd oedfa am ddau yn Rhosgadfan. 


Mai 3, 1861, y bu farw John Williams Ty’nrhosgadfan, yn 59 
oed, wedi bod yn flaenor am 14 mlynedd. Gwr tawel, gwylaidd, 
yn cymeryd gryn ddyddordeb yn y plant. 


Yn 1863 fe ymadawodd Owen Griffith i’r Coleg Normalaidd ym 
Mangor, wedi gwasanaethu fel blaenor yn y Ile am yn agos i ddwy 
flynedd. 

Yn 1865 fe dderbyniodd William Williams alwad i Corwen. 

Yn 1866 yr adeiladwyd y capel newydd, sef y trydydd yn y Ile. 
Y cynllunydd a’r adeiladydd, John Thomas Penyceunant. Yr 
ymgymeriad, £1600. Ychwanegwyd £50 ar gyfrif cyfnewidiadau. 
Defnyddiau’r pulpud ydoedd hwylbren llong ddrylliedig, fel y 
dywedid. Y mesur tufewn i’r muriau, yn ol Mr. Jones Hughes, 
21 llath wrth 18 llath. Dywedir ei fod y seithfed o ran maint yn 
Arfon. Dechreuwyd adeiladu Ebrill 1. Cynhaliwyd y cyfarfod 
agoriadol braidd yn ddiweddar, sef yn Hydref 1867, pryd y gwasan- 
aethwyd gan Owen Thomas, Hugh Jones, David Jones Treborth, 
Robert Ellis Ysgoldy, David Morris a Thomas Williams Penygroes, 
Rhyd-ddu gynt. 


Ceir byrr-gofiant i Thomas Williams Ty’nygadfan yn y Drysorfa 
(1868, t. 35). Bu farw Rhagfyr 4, 1866, yn 74 oed. Un o’r ychydig 
cyntaf ynglyn a’r achos ar ei sefydliad, fe ddywedir. Y degfed o’r 
brodyr ydyw ar restr Mr. John Williams. Efe, p’run bynnag, 
oedd y diweddaf o’r addfed ffrwyth cyntaf. Ystyrrid ef yn un o’r 
athrawon pennaf yn yr ysgol, ac yn hynod yn ei fanylrwydd gyda 
llythreniad a phwyslais. Anfynych y gwelid ef yn y ty heb ei 
lyfr. ‘‘ Mewn blys mynd trwy ac ofn”’ oedd profiad ei ddyddiau 
diweddaf. 


Ionawr 20, 1869, ymsefydlodd y Parch. T. Gwynedd Roberts 
yn yr ardal fel bugail yr eglwys, y cyntaf i’w alw yn ffurfiol i’r gwaith. 
Ymgymerodd a'r swydd 0 ysgolfeistr yr un pryd. Pan adeiladwyd 
ysgoldy newydd yn niwedd 1870, efe a ymroes yn Ilwyr.i’r fugeil- 
iaeth. 

Yn 1870 y dechreuodd W. Elias Williams bregethu. 


Tachwedd 26, 1872, y bu farw Sampson Roberts Bodaden, yn 
76 oed, yn flaenor er 1860. Un o deulu y Castell, Llanddeiniolen, 
ydoedd ef, un o’r amrywiol frodyr hynny a oedd i gyd yn 
flaenoriaid eglwysig. Nid oedd efe yn aelod pan ddaeth yma 
oddeutu 1837, er y cymerai ddyddordeb yn yr achos y pryd hwnnw. 
Oddeutu 1850 y dywedir ddarfod iddo ddod i’r eglwys ; a dywedir 
mai ffrwyth ymddiddan personol rhwng Richard Humphreys 
Dyfiryn ag ef ydoedd hynny. Gwr o ddeall ymarferol cryf. Nid 
oedd efe yn meddu ar ddawn gyhoeddus, ond fe geid ei gyfarchiadau 
yn fyrr, synwyrol a phwrpasol, a’i weddiau cyhoeddus yn syml 
hefyd, fel y byddai yn dda gan lawer ei glywed. Wrth gynghori 
yn yr eglwys, arferai ddweyd mai 0 bob peth sal, crefydd sal oedd y 
salaf. Gwr siriol, difyr ei gymdeithas, a diragrith. Cymhellai 
y gweinidogion, os yn proffesu, 1 arwain gyda’r ddyledswydd 
deuluaidd, ac yn y dull hwnnw, lwyddodd i gychwyn aml un o 
bryd i bryd gyda hynny o orchwyl. Byddai’n awyddus am weled 
dyled y capel yn cael ei thalu ymaith. Er yn un o drethdalwyr 
trymaf y plwyf, gweithiodd yn egniol tuagat sefydlu Bwrdd Ysgol 
yn 1871. Gwelid ynddo ireidd-dra ieuenctid a rhyddfrydigrwydd 
ysbryd. Ei gyfaill Dafydd Morris Bwlan a draddododd ei bregeth 
goffadwriaethol, oddiar Colosiaid i. 12, ‘‘Gan ddiolch i’r Tad, yr 
hwn a’n. gwnaeth ni’n gymwys 1 gael rhan o etifeddiaeth y saint 
yn y goleuni.” (Goleuad, Rhagfyr 7, 1872, t. 12.) 


Yn 1872 y gwnawd Evan Evans Hafoty yn flaenor. 


Tachwedd 1873 fe symudodd David Williams Tanrallt i Faes 
y Porth, Mén. Yr ydoedd yn flaenor yma er 1854. Gwnawd ef 
yn flaenor yn y Dwyran ar ei fynediad yno. Gwr da, yn ymdeimlo 
4 phwys y gwaith ac wedi gwneuthur y defnydd goreu 0’i dalent. 


Yn 1874 dewiswyd yn flaenoriaid: Robert Jones Brynygro, 
brawd i Glasynys; Richard Thomas Bryn Llwyd a Morris Parry 
Frongoch. 

Mawrth 21, 1875, bu farw Evan Evans Hafoty yn 59 oed, wedi 
gwasanaethu fel blaenor am dair blynedd. Mab Griffith Evans 
yr hen flaenor. Ystyrrid ef yn ysgolaig go dda. Gwr tawel, 
parotach i wrando na siarad, o farn anibynnol, wedi goddef peth 
oherwydd ei olygiadau yn 1868, ac yn meddu ar gryn wybodaeth. 
Trysorydd yr eglwys yn ystod tymor ei swyddogaeth. 

Gelwid John Owen Brynbugeiliaid yn John Owen y Dafarn 
gan lawer, am ddarfod iddo dreulio’r rhan fwyaf o’i fywyd priodasol 
yn y Dafarn dyweirch, sef amaethdy ac nid tafarn, er, debygir, 
wedi bod yn dafarn unwaith yn yr hen amser. Yr oedd John Owen 
yn henwr, yn 88 oed ar ei ymadawiad a’r fuchedd hon, ac wedi bod 
yn briod am dros 60 mlynedd, gan adael ei wraig ar ei ol. Bu yn 
athraw yn ddifwlch yn yr ysgol Sul am 72 mlynedd. Yr oedd wedi 
dechre fel athraw yn hen ysgol y Buarthau, Talygarnedd, ger 
Llanllyfni, ac yr oedd ei dad, Owen Morris, yn flaenor yno. Rhoes 
y tad hwnnw well addysg na chyffredin y pryd hwnnw i’w blant. 
Pan ddaeth John Owen i Frynbugeiliaid, bu’n foddion gydag eraill 
i godi’r ysgol Sul gyntaf yn yr ardal honno. Bu’n dra ffyddlon i’r 
holl foddion hyd nes y pallodd ei nerth o dair i bedair blynedd cyn 
y diwedd. Deuai feithder ffordd dros fynydd-dir, ar hyd ffyrdd 
caregog, ac ar nosweithiau tywyll, yn brydlon i’r moddion bron 
bob amser. Gwrandawr astud, siriol, a chwithdod ar ei ol gan 
bregethwyr. Wedi cychwyn ysgoldy Rhosgadfan, elai yno i'r 
ysgol ac am un bregeth. Yr ydoedd efe erbyn hynny wedi symud 
or Dafarn, Yn ei gystudd diweddaf cwynai am foddion gras, 
rhag ofn sychu ohono i fyny, chwed] yntau. Dywedai, os credodd 
efe yn rhywun, ddarfod iddo gredu yn Iesu Grist ; os carodd efe 
rhywun, ddarfod iddo garu Iesu Grist. Dywedai y byddai’n cael 
ffordd ffres o bobman i’r Cyfamod, ac os oedd ganddo ef rywbeth 
o gwbl yn eiddo iddo, mai ynghanol y Cyfamod yr oedd hwnnw. 
Y¥ noswaith o flaen y cynhebrwng, pregethodd Mr. Gwynedd Roberts 
oddiar y geiriau, ‘‘ Da, was da a ffyddlon.”’ Un o heddychol ffydd- 
loniaid Israel. (Goleuad, Mai 8, 1875, t. 15.) 


Edrydd Mr. Gwynedd Roberts yr hanesyn dyddorol yma am 
John Owen: “ Ymysg eraill y llwyddodd John Owen i’w cael i’r 
ysgol Sul a moddion gras, yr oedd William Edward, bachgen i 
gardotes a oedd yn byw yng Nghaerodyn bach rywbryd o 1848 
ymlaen. Pan ganfu John Owen ef gyntaf, prin yr oedd ganddo 
wisg am dano o gwbl, a chyda’r anhawster mwyaf y gallwyd myned 
hyd ato, gan mor ddioruchwyliaeth ydoedd. Dilladwyd ef, ac 
wedi dechre dilyn yr ysgol dysgodd lawer, a hynny yn nodedig o 
gyflym. Oherwydd caredigrwydd amaethwr a oedd yn flaenor 
gyda’r Anibynwyr, ond mewn rhan oherwydd symud ohono o 
Gaerodyn bach, aeth William drosodd at yr enwad hwnnw. Yn y 
man dechreuodd bregethu yn Gosen, ger y Groeslon, os nad fm yn 

camgymeryd, Aeth dan addysg Eben Fardd, Yr oedd yn yr 
ysgol yr un pryd a Dewi Arfon. Wedi hynny aeth i’r Bala. Yr 
oedd yno rywbryd yn ystod 1864—5. Yn anffodus rhoes wisgoedd 
Naith am dano, cymerodd anwyd ddibenodd mewn angeu, cyn bod 
ohono yn y Bala ond prin ddeufis. Yr oedd Nawer o hynodrwydd 
ynddo. Cae gymhariaethau tarawiadol oddiwrth gardota, am yr 
hyn y gwyddai yn dda. Byrr fu ei dymor, ond rhoes argoelion clir 
o gymhwysterau i bregethu, ac argraffiadau dyfnion ar ambell i 
gynulleidfa. Un o blant y Rhos oedd William Edward, ddych- 
welwyd drwy offerynoliaeth John Owen y Dafarn.” 


Yn 1876 y codwyd capel Rhosgadfan. Yr un pryd y codwyd 
tyY gweinidog, ac ystafell fechan i’r capel, yn Rhostryfan. Rhanwyd 
yr holl draul rhwng y ddau le, yn ol cyfartaledd rhif yr aelodau. 
Rhan Rhostryfan yn £1100. Sefydlwyd eglwys yn Rhosgadfan yn 
1877, dan ofal Mr. Gwynedd Roberts. Parhaodd y ddau le yn daith. 
Aeth Robert Jones Brynygro gyda’r gyfran o’r ddeadell a aeth 
i Rosgadfan. 


Ymadawodd Mr. W. Elias Williams i’r Pentir, fel bugail, yn 1877. 


Rhagfyr 21, 1877, y bu farw William Hughes y Siop, yn 63 oed, 
ac yn flaenor er 1860. Ganwyd ef flwyddyn brwydr Waterloo, 
ys dywedai yntau. Bu am bedwar mis yn yr ysgol gydag Eben 
Fardd. Chwarelwr dan gamp. Efe roes y wers gyntaf mewn 
cerddoriaeth i Tanymarian, pan ydoedd yn gweithio yn Ffestiniog, 
a pharhaodd yn gyfaill iddo weddill ei oes. Ymunodd a’r gym- 
deithas ddirwestol ar ei chychwyniad yma. Dilynodd Ellis Jones 
fel ysgrifennydd y Gymdeithas Gynorthwyol. Arweinydd y cér 
cyn i John Thomas ymgymeryd 4a’r arweiniaeth. Efrydodd reolau 
barddoniaeth. Un gaeaf traddododd gyfres o ddarlithiau ar 
gerddoriaeth i Gymdeithas y Bob] Ieuainc, aeaf arall traddododd 
gyfres ar ramadeg Cymraeg, a gaeaf arall ar seryddiaeth. Meddai 
ar ddawn ddynwaredol, ac ymollyngai braidd yn ormodol gyda hi. 
Yr oedd yn feddiannol ar synwyr da, barn go addfed, a phender- 
fyniad didroi yn ol. Darllennai ei Feibl yn fynych yng nghaban 
pwyso chwarel Cors y bryniau. Un diwrnod teimlai ei fod yn cael 
sicrwydd i’w feddwl na ddemnid mono, yn y Ilewyrch a gaffai ar 
rywadnod. Adroddai ei brofiad yn y seiat gydag effaith anarferol. 
Mab iddo ef yw’r Parch. R. W. Hughes Bangor. 


Yn 1877 y dechreuodd John Thomas bregethu, a’r flwyddyn 


232 


ddilynol R. W. Hughes. Ymhen rhai blynyddoedd aeth John 
Thomas allan fel cenhadwr i Khassia, ond o ddiffyg iechyd, ni fu ei 
dymor ynoond byrr. Yna aeth yn weinidog i’r Aberffraw, Moén. Yn 
1877 y gwnawd John Elias Williams Bodawen yn flaenor, a’r 
flwyddyn ddilynol Griffith Williams Terfyn. Yn 1879 symudodd 
J. Elias Williams i Nerpwl. 


Yn 1879 dewiswyd yn flaenoriaid: William Thomas Ty’nygad- 
fan, Robert O. Roberts Llys Elen, J. Thomas Penyceunant. R. O. 
Roberts yn ysgrifennydd er 1880. 


Owen Jones (Alon) ydoedd un y disgwyliai yr ardal rhywbeth 
oddiwrtho. Ymroes i ddarllen pan tua phymtheg oed. Medrai 
gynghaneddu yn o rydd, fe ddywedir, yn y pedwar mesur arhugain. 
Nid oedd yn hyddysg yn y Saesneg pan aeth i’r ysgol yn Dublin 
yn ugain oed. Mewn chwe mis fe ddysgodd yr iaith fel ag i fedru 
gwneud defnydd o’r awduron goreu. O hynny ymlaen gweithiodd 
gyda dirwest a chymdeithas Blodeu’r Oes. Ar ol blwyddyn yn y 
gwaith aeth i’r ysgoli Holt. Torrodd i lawr yn ei iechyd, a dysgwyd 
ef gan ei Dad nefol drwy gystudd, ys dywedai yntau. Wedimeddwl 
am bregethu yr ydoedd efe, a myned yn genhadwr. Mehefin 18, 
1879, yn 27 oed, bu farw. (Golewad, Gorffennaf 5, 1879, t. 14). 


Yn 1880 y dechreuodd Richard Elias Evans Ty’nyweirglodd a 
phregethu. Gwr ieuanc gwylaidd, o gymeriad prydferth, a’i awydd 
i bregethu yn gryf Bu farw Mawrth 10, 1887, yn 33 oed. 


Yn 1880 yr aeth Owen Parry Owen i Glynnog i’r ysgol, wedi 
dechre pregethu oddeutu’r amser hwnnw. Wedi gorffen yn y Bala 
fe ymsefydlodd yn y Bermo, ac ymgymerodd 4 gofal yr eglwys. 
Seisnig yno. Brawd ydoedd ef i Robert Owen (Gloddaeth), ag y 
mae cyfrol goffa iddo yn Nghyfres y Fil, dan olygiaeth Mr. O. M. 
Edwards. Perchen dawn ac ysbryd gweithio. 


Chwefror 12, 1884, bu farw W. E. Thomas Blaen y waen, yn 64 
oed, ac yn flaenor er 1860. Bu yn gwasanaethu fel gyrrwr caethion 
yn yr America yn o ieuanc. Wrth wrando ar y caethion hynny, 
heb yn wybod iddynt hwy, yn siarad am bethau crefydd, ac wrth eu 
holi yn ol hynny, yr argyhoeddwyd ef. Colynwyd ef yn ei deimlad 
wrth ganfod y bobl hynny, gyda’u hanfanteision hwy, yn gwybod 
gymaint mwy am y Beibl a chrefydd ysbrydol na wyddai ef a oedd 
wedi cael cymaint mantais mewn addysg grefyddol o’i febyd. 
Trwythwyd ef gan wres y diwygiad yn yr America, cyn dychwelyd 

ohono at ei rieni, a oedd erbyn hynny wedi symud o Gaermoel, 
ger Llanwnda, ac yn byw yn Blaen y waen. Hen lanc golygus, o 
osodiad boneddigaidd ydoedd efe. Eisteddai yn y sét fawr yn 
ymyl Sampson Roberts, dau wr boneddig o ran ymddanghosiad 
ac ysbryd. Er i'r caethion ei addysgu, ni ymroes efe drosto’i hun 
mewn ymgais am wybodaeth ddiwinyddol yn ol hynny. Tebyg 
ei fod o anian go hamddenol, er yr arferai gwyno mai rhai dioglyd 
oedd y caethion, prun ai crefyddol ynte anghrefyddol fyddent. Er 
hynny yr oedd efe yn meddu ar naws grefyddol. Galwyd ef yn 
flaenor yn un peth er mwyn cael un i ofalu am fechgyn y diwygiad 
o’r Rhos, yng nghloddfa Dinorwig, Ile y gweithiai cryn nifer o’r 
Rhos ar un adeg, a lle cynelid cyfarfodydd gweddi ar ol y diwygiad. 
Yr oedd ei ddawn ef ei hun mewn gweddi yn nodedig, a pharhaodd 
tinc y diwygiad ynddo i’r diwedd. Gelwir ef amlaf yn William 
Evans, ond yn llawn, William Evans Thomas. 


Yn 1886 ymadawodd R. W. Hughes am Bontrobert, sir Dre- 
faldwyn. 


Yn Hydref, 1888, y daeth Mr. William Jones yma o Glynnog, 
gan ymgartrfu ym Modaden. Yr oedd efe yn flaenor yno er 1868. 
Ymadawodd yn 1899 i Glanrhyd, ar sefydliad yr eglwys yno. 


Ionawr 20, 1889, y bu farw Griffith Jones Tyddyn heilyn, Cae- 
haidd, yn 79 oed. Un o frodorion Aberdaron. Daeth oddiyno 
yma pan yn 47 oed. Go wyllt ac anystyriol ym more ei oes. Un- 
waith o leiaf yr aeth i seler tafarn yn y cyfnod hwnnw, gan dorri 
twll 4 wimbled mewn baril 0 gwrw, a sugno’r cwrw drwy welltyn 
allan o’r twll. Dyma fel y dywed Mr. Gwynedd Roberts am dano: 
“ Adeg ei argyhoeddiad bu dan Sinai am wythnosau, a’r ystorm yn 
ofnadwy. Yr adeg honno gwrandawodd bregethau gan William 
Jones Rhyd-ddu, John Jones Talsarn a Chadwaladr Owen. Pan 
oedd William Jones drosodd o’r America, ac yng Nghyfarfod Misol 
Llanllechid, yn derbyn yno groesawiad Arfon, ymysg y rhai gododd 
i lefaru yr oedd Griffith Jones, yr unig dro y clywais i ef yn dweyd 
gair mewn Cyfarfod Misol. ‘ Pwy bynnag o honochi sy’n falch o 
weld Mr. Jones heddyw,’ meddai, ‘’does neb ohonochi yn fwy 
diolchgar na mi. Y fo ydi tad y mywyd newydd i.’ Ac yna aeth 
dros ei hanes yn gwrando ar William Jones yng nghapel Uwchy- 
mynydd, yr effaith roes y bregeth ar ei gydwybod, a’r hyn ddilynodd. 
Troes William Jones ei lygaid tuag ato gyda gloewder. Tynnodd 

sylw astud pawb yn y lle. Daeth deigryn dros erchwyn Ilygad 
ambell aelod o’r Cyfarfod Misol, na welswn i argoel deigryn yno 
erioed o’r blaen. Munyd effeithiol iawn oedd hwnnw. Oedfa i 
Gadwaladr Owen, pa fodd bynnag, ddanghosodd i Griffith Jones 
y ffordd i’r hafan, ac i fwynhau tangnefedd gras ym mlas maddeu- 
ant.” Yr ydoedd yn flaenor erbyn bod yn 29 oed. Ystor o 
wybodaeth yn ei gof am Fethodistiaeth Lleyn. Pan gymerai 
gyhoeddiad gan bregethwr, dodai lythrennau ei enw ef ar ddull 
argraff ar ei lyfr, am nad allai ysgrifennu yn amgenach, a byddai 
weithiau ymhen rhyw encyd o amser mewn gryn benbleth ynghylch 
pwy a olygid wrth y Ilythrennau hynny. Meddai ddawn siarad 
naturiol a llithrig, a byddai yn gweu ei faterion ynghyd mor es- 
mwyth a gwennol gwehydd. Iaith werinol ydoedd yr eiddo ef. 
Dylifai ymadroddion ysgrythyrol oddiwrtho yn ddibaid, ac yn 
glo hefyd ar bob pen. Cyn tymor y fugeiliaeth elai o amgylch y 
seiat at yr aelodau. Gofynnai i hen ac ieuainc, “ A fyddwchi yn 
darllen y Beibl?”’ ‘A fyddwchi yn gweddio?” “A fyddwchi 
yn gwneud ymdrech i ddod i foddion gras ?’’ Pwysai hefyd 
ar fyfyrio yn y gair. Dywedodd yn y seiat unwaith am adnod 
fuasai’n dygyfor yn ei feddwl pan gyda’r gert ar ei ffordd adref o 
Gaernarvon, “‘ Mi gés i gystal nefoedd ar ben y drol y diwrnod 
hwnnw ag y dymunwn i gael byth.” Difwlch gyda’r ddyledswydd 
deuluaidd ydoedd efe. 


Gorffennaf 1892 y bu farw William Thomas yn 68 oed, ac yn 
flaenor er 1879. Yn 1860 y daeth efe at grefydd, wedi esgeuluso 
ers blynyddoedd. Ynglyn a chaniadaeth y rhagorodd efe fwyaf 
yn ei wasanaeth i’r eglwys, heb fod yn gantor ei hun. Hen lanc 
gofalus am ei ymddanghosiad, ac yn ymddangos mor dwt a phin 
mewn pincws. Derbyniodd y Tvaethodydd o’r cychwyn, ac yr oedd 
yn ei ddarllen yn gyson. Ymlyngar wrth y Cyfundeb. Pob gair 
a ddywedai Ieuan Gwyllt yn ddeddf iddo. Y noswaith y bu farw, 
holai Mr. Gwynedd Roberts yn floesg, ‘“ Glywsochi oddiwrth y 
Doctor a ydi o yn dod ?” ar ol yr ymohebu ar yr awr olaf am 
bregethwr i Gyfarfod Rhosgadfan dranoeth. 


Yn 1893 dewiswyd William David Williams Tanrallt yn 
flaenor. 


Tonawr 1, 1894, rhoes y Parch. T. Gwynedd Roberts ei ofalaeth 
i fyny, a symudodd i Gaernarvon, gan ymaelodi ym Moriah, wedi 

bugeilio’r eglwys am gyfnod o chwarter canrif. Cyflwynwyd iddo 
dysteb o dros £100 ar yr amgylchiad. Rhif yr eglwys yn 1868, 
264. Y rhif yn 1876, cyn sefydlu Rhosgadfan, 316. Y rhif yn 
1877, yn ol hynny, 264; rhif Rhosgadfan, 78. Rhif Rhostryfan 
yn 1893, 264; rhif Rhosgadfan, 103. 


Rhagfyr 15, 1896, bu farw John Thomas Penyceunant, yn 
70 oed, ac yn flaenor er 1879. Elfen gerddorol ynddo er yn blentyn. 
Un o ddisgyblion Robert Owen. Efe a Griffith Davies, y cyfrifydd 
ar ol hynny, oedd y ddau blaenaf ymhlith y plant yng nghyfarfodydd 
Robert Owen, ebe William Williams Glyndyfrdwy yng Neghofiant 
Robert Owen. Ymroes i gerddoriaeth, i lenyddiaeth, i achos 
addysg, aciachos dirwest. Yr ydoedd, ebe Mr. Gwynedd Roberts, 
yn “ ysbryd, llygad a llaw ” i bwyllgor addysg a phwyllgor y cylchwyl 
Nenyddol, cystal a phwyllgorau eraill. Hyd 1870, eglwys Horeb 
a ofalai yn llwyr am addysg gyffredin yr holl fro. Bu’n athraw 
am 50 mlynedd, yn arweinydd canu am 40 mlynedd, yn arweinydd 
y céram 30 mlynedd. Tyb rhai ydoedd y rhagorai fwyaf fel athraw. 
Ystyrrid ef yn un o’r athrawon goreu o fewn cylch y cyfarfod 
ysgolion. Yn fedrus fel dechreuwr canu, ac yn ymroddgar i gan- 
iadaeth. Ebe Mr. Gwynedd Roberts am dano: “ Prin y ceid 
neb ddeallai bennill yn gynt, o ran ei ysbryd a’i feddwl, na neb 
ddetholai yn gynt y don fwyaf cyfaddas i bennill. Ni pharai glywed 
ei lais yn yr uchelder, ac nid amcanai ddangos athrylith drwy 
ysgogiadau, ac eto bu yn un o'r arweinyddion canu mwyaf llwydd- 
jannus yn y wlad.”” Rhagorodd yn fwy, feallai, yn y cylchoedd a 
nodwyd nag fel blaenor yn neilltuol. 


Yn 1896 rhoddwyd galwad i’r Parch. William Williams, a 
ddaeth yma o Ddinas Mawddwy. 


- Chwefror 11, 1897, y bu farw Griffith Williams y Terfyn, yn 
70 oed, ac yn flaenor er 1877. Ei fam Elin Griffith yn nodedig 
am ei chrefyddolder, a’i phrofiadau uchel, hwyliog. Torrai hi 
allan mewn gorfoledd yn fynych cyn amser diwygiad 1859, ac 
adroddai ei phrofiad gyda theimlad, gydag acen argyhoeddiad, a 
chydag oslef nefolaidd. Yn ei hieuenctid buasai yn forwyn gyda 
Sion Griffith Brynrodyn, ac yr oedd ol hen aelwyd Sion arni o hyd. 
Tyfodd ei mab, Griffith Williams, i fyny yn grefyddol o'i febyd. 
Yn ol syniad Mr. John Williams am dano, meddai ar enaid mor- 
wynol, ac ymddanghosai fel heb fod yn agored i demtasiynau dynion 

yngyffredin. Heb ddawn gyhoeddus, yr oedd yn meddu ar wybod- 
aeth ysgrythyrol a diwinyddol. Cyson yn y moddion, a ffyddlon 


fel athraw. 
Rhieni cyfiawn, gadd iawn gychwyniad ; 
A’i oes hyd angeu mewn ymostyngiad 
Yn loew cadwodd i’w anwyl Geidwad. 
Ol hwn yn ei ddylanwad—mewn purdeb 
Yn eglwys Horeb sy’n hyglyw siarad. 


Yn 1898 dewiswyd yn flaenoriaid, Richard Jones Hughes ac 
Owen Morgan Jones. 


Yn yr hen seiadau, ebe John Williams, deuai’r aelodau a 
fwriadent draethu profiad ymlaen at y fainc o flaen y blaenoriaid, 
a chwiorydd yn bennaf a welid yno. Prin y cawsai’r cwbl amser i 
hynny. Byddai’r hen chwiorydd hynny yn myfyrio ymlaen Naw 
a’u golwg ar y seiat. Fe gyfeiriwyd o’r blaen at gyfarfod gweddi’r 
merched yn amser Robert Owen, a dywedwyd mai Jennet Owen 
a arweiniai. Elin Roberts y siop ac Elin Griffith y Terfyn yw 
y rhai a nodir gan John Williams fel yn blaenori y pryd hwnnw, 
a Lowri Thomas Is-Horeb ynglyn 4 chyfarfodydd gweddi’r merched 
yn 1860—1. Edrydd weddi chwaer ieuanc, a gofir ganddo, o’r 
tymor diweddaf hwnnw: ‘“ Arglwydd, os rhaid i mi gario corff 
afiach, caniata i mi gael enaid iach mewn corff afiach.” Bu hi 
farw yn 34 oed. 


Dyma restr yr ysgolfeistriaid, yn ol John Wilhams: Ellis 
Thomas (1840-5). W. Prichard o Fodwrdda, Lleyn. Benjamin 
Rogers (1850). John Roberts (1856). Griffith Jones o Feifod 
(1857). Owen Griffith o sir Fon (1860). Thomas Jones o’r Celyn 
uchaf, Llanddeiniolen. John Hughes (Idanfryn). John J. Roberts. 
T. Gwynedd Roberts (1869). Sefydlwyd yr ysgol Frytanaidd yn 
niwedd 1870. 


Daniel Hughes, y dechreuwr canu cyntaf oedd frodor o’r 
ardal. Nis gallai ef ddarllen y dén symlaf. Clywodd John 
Williams y gallai ganu oddeutu 200 o hén alawon a mesurau 
Cymreig. Anaml y rhoddid pennill allan na byddai ganddo ef 
fesur arno. Safai ar risiau’r pulpud i arwain y gan. Ei lais wedi 
llwyr ddarfod pan roes efe ei swydd i fyny i John Thomas Pen y 
ceunant. Bu farw yn 75 oed, rywbryd cyn diwygiad 1859, neu’n 
fuan wedyn. Yr oedd John Thomas yn ddarllenwr cerddoriaeth 
diail yn y cylch yma, ac yn meddu Ilais melodaidd. Derbyniai 
ef lawer o gynorthwy yn ei flynyddoedd olaf gan Owen Morgan 
Jones, yr hwn hefyd a’i dilynodd yn y swydd. 

Feallai mai ar ol diwygiad 1830-2 y ffurfiwyd cér dan arweiniad 
Hugh Williams Cae’mryson. Parhaodd ef gyda’r arweiniad hyd 
nes symud ohono i’r Porthmadoc. Yn arweinydd deheuig. Aeth 
sén am ganu Rhostryfanr dwy’r ardaloedd. Dywedai John Jones 
Talsarn, ebe Mr. Jones Hughes, mai canu cynulleidfaol Rhostryfan 
a’r Capel Coch oedd y goreu yn Arfon yn y cyfnod hwnnw. Olynydd 
H. Williams oedd William Jones Cefnpaderau, yr hwn a lwyr ym- 
roddodd i’r gwaith am ysbaid, nes symud ohono i Ffestiniog. Ei 
wraig yn un o gantoresau goreu’r cylch. William Hughes y siop 
yr arweinydd nesaf. Cymbhwysterau uchel fel cerddor, ond nid yn 
Ilwyddiant fel arweinydd cor. Dilynwyd ef gan John Thomas, 
Owen Morgan Jones, Edward H. Edwards, John J. Griffith, a Robert 
R. Thomas. Cynelid cyfarfod wythnosol y cér yn gyson bob nos 
Sadwrn o’r dechre am gyfnod maith iawn. Gofalai aelodau ieuainc 
y cor, er myned ohonynt i Gaernarvon ar y Sadwrn, am fyned yn 
brydlon erbyn saith i’r cyfarfod. Byddai un neu ddau o’r blaen- 
oriaid ym mhob cyfarfod. Cysegrid pob cyfarfod a gair Duw a 
gweddi ar ei ddechre, a gweddi ar ei derfyn. Pan ddigwyddai i 
aelod o’r cér ballu mewn buchedd, ac anfynych y digwyddai, 
gweinyddid disgyblaeth ar y cyfryw gan y cor, yn anibynnol ar y 
ddisgyblaeth eglwysig. 


Dyma adroddiad ymwelwyr Canmlwyddiant yr Ysgol (1885) : 
“Mae yma ystafell i’r plant, ond nid yw yn cael ei defnyddio. 
Fodd bynnag, denid ein sylw a’n hedmygedd gan rai o’r dosbarth- 
iadau ieuengaf a chanol, yn y rhai y ceid ymdrech a medr amlwg, 
a hynny o du yr athrawon a’r ysgolheigion. Amlygwyd bywiog- 
rwydd a dyddordeb yng ngwaith yr ysgol yn Horeb. Yr hyn a 
awgrymem fel gwelliant ydyw, bod Ileoliad y dosbarthiadau yn cael 
ychydig sylw. Yr oedd dosbarthiadau y meibion yn anghyfleus 
© agos at eu gilydd, tra yr oedd yr ochr arall i’r capel ymhell 0 fod 


felly.” 
Rhif yr eglwys yn niwedd 1900, 345. 


CARMEL.* 


Cyn cychwyn ysgol Sul yma, elai amryw i'r ysgolion ym Mryn- 
rodyn, yn Rhostryfan, ac yn Nhalsarn. Nid oedd corff y boblog- 
aeth y pryd hwnnw yn myned i unrhyw le o addoliad ; ac yr oedd 
gwahanol fabol-gampau mewn bri yn y gymdogaeth, ac yn cael — 
ymroi iddynt yn enwedig ar y Suliau. Ymgynghorodd pedwar o 
wr a’u gilydd, nid amgen, Robert Jones Bryn llety, Eleazer Owen 
T¥ hwnt-i’r-bwlch, Thomas Roberts teiliwr, John Griffith Ty’ny- 
weirglodd, ynghylch y priodoldeb o gael ysgol i’r lle. Awd a'r 
peth i gyfarfod athrawon ym Mrynrodyn. Penderfynwyd cych- 
wyn ysgol ar y mynydd, os ceid lle i'w chynnal. Ni buwyd yn 
hir heb le, sef ydoedd hwnnw, ysgubor y Caehaidd mawr. Yr 
oedd hynny oddeutu 1812. 


Rhaid mai ychydig oedd nifer y teuluoedd a arferai fyned 1 
ysgolion mewn Ileoedd eraill, gan fod yn angenrheidiol myned allan 
i chwilio am ddeiliaid i’r ysgol newydd. A thrwy fod yn daer a 
di-ildio fe lwyddwyd. Nid ychydig drafferth chwaith a gafwyd i 
gadw’r plant yn yr ysgol, ar ol unwaith eu hennill, gan y duedd 
oedd ynddynt i ymollwng drachefn gyda’u chwareuon. Rhaid 
oedd defnyddio’r wialen er mwyn cael trefn. Elid yn yr haf ar 
boncan gerllaw y ty. Fe ddywedir yn y Canmlwyddtant mai rhyw 
saith oedd y nifer ar y cychwyn, os nad hynny oedd y nifer ar 
adeg cychwyn yn rhywle arall, ar symudiad yr ysgol o’r naill le i’r 
llall. Bu gradd o lwyddiant ar yr ysgol yma am dymor, ond fe 
ddilynwyd hynny drachefn gan wywdra, a rhoddwyd hi i fyny. 


Ni wyddis pa hyd y buwyd heb ysgol. Eithr fe ail-gychwyn- 
nwyd yn y Brynllety. Buwyd yn llwyddiannus yma gyda dysgu 
darllen. Cynghorai a rhybuddiai Robert Jones ar ddiwedd yr 
ysgol. I lawr yr aeth yr ysgol hon drachefn. Yr oedd Rowland 
Owen yn gydnabyddus a’r hanes, gan ei fod wedi ei drosglwyddo 
i lawr iddo gan ei dad, a’r naill a’r Ilall ohonynt wedi bod yn cadw 
cofnodion o’r hanes; a thystiolaethir ganddo ef ddarfod i amryw 
a droes allan yn ddynion da ddilyn yr ysgol yn Caehaidd ac 
yma. 


* Ysgrif ar yr Ysgol Sul, yn dwyn yr hanes i lawr i 1881, gan Rowland 
Owen Brynllifon. Ysgrifau gan Mri. H. Menander Jones (yn dwyn yr hanes 
i lawr i 1885), W. G. Roberts, Ephraim R. Jones. _Cyfrif yr ail-adeiladu yn 
1854, gan Henry Roberts. Nodiadau gan y Parch. H. M. Pugh. 

Bu yma gyfnod drachefn heb ysgol. Cychwynnwyd hi yn nesaf 
yn nhY Robert Thomas Williams Bryntirion. Yn y symudiad 
hwn fe aeth yr ysgol i gwrr arall o’r ardal. Bu gradd o lwyddiant 
yma eto; ond ni bu parhad yma chwaith. 


Aeth ysbaid go faith heibio, yn ol hynny, heb godi’r ysgol 
drachefn. Dychwelodd yr ychydig ffyddloniaid i’r hen ysgolion. 
Elai tri ohonynt 1 Frynrodyn, sef Robert Jones, Eleazer Owen a 
Thomas Roberts. Ar ddychwelyd adref yr oeddynt ar un Sul, 
pan, a hwythau ar Ffridd braich y trigwr (a gofiwyd y lle oherwydd 
cyd-darawiad yr enw 4’u nifer hwy ?), y gofynnodd Eleazer Owen 
i Robert Jones, a oeddynt yn gwneuthur yn iawn fyned i Fryn- 
rodyn i ddysgu plant dieithriaid, a gadael eu plant eu hunain adref 
i chware? Atebodd Robert Jones fod yn dda ganddo glywed y 
peth yn cael ei ofyn. Penderfynwyd cyflwyno’r peth i sylw 
David Griffith, gweinidog yr Anibynwyr yn Nhalsarn. Arferai ef 
ddod yn lled aml i bregethu i dy Eleazer Owen. Rhoes yntau ys- 
tyriaeth i’r pwnc, ac yn yr oedfa nesaf nid hwyrach, rhoes gym- 
helliad ar y diwedd i godi ysgol, gan ofyn pwy roddai ei df i’r 
amcan? Atebodd gwraig weddw y rhoddai hiei thY. Pum lath 
bob ffordd oedd mesur y t¥Y hwnnw, ac yr oedd ynddo ychydig 
ddodrefn. Bwlch-y-llyn bach oedd yr enw y pryd hwnnw, ond 
Tyddyn canol yn awr. Yma y rhoes yr ysgol ei throed i lawr, 1 
aros bellach yn y gymdogaeth. Fel colomen Noah, bu’r ysgol yn 
y gymdogaeth hon am ysbeidiau heb orffwysfa 1 wadn ei throed ; 
wedi hynny gwelwyd hi’n dwyn y ddeilen olewydden yn ei gylfin, 
wedi ei thynny oddiar y pren; ond yn y man, wele hi’n gwneud ei 
nyth ar y pren olewydden! 


Aethpwyd ymlaen bellach, mae’n wir, ond eto yn wyneb an- 
hawsterau. Ymgesglid i chware ar Bonc y buarth, sef gyferbyn 4 
thy’r wraig weddw. Llwyddwyd i ennill y chwareuwyr i'r ysgol, 
nes bod y t¥ yn rhy fychan i’wcynnal. Symudwyd i TY hwnt-i’r- 
bwlch, sef cartref Eleazer Owen. Yno y buwyd hyd nes Ienwi ty 
a beudy. Mwy o sel yma na welwyd o’r blaen. Robert Jones 
oedd yr arolygwr yma fel o’r blaen. Efe a ddechreuai’r ysgol, ac 
efe fyddai’n holi ar y diwedd, ac yn gorffen y gwasanaeth drwy 
weddi. Dywed Rowland Owen mai efe yn unig oedd yn proffesu 
crefydd yn yr ardal. Pan ddeuai David Griffith yno i bregethu, fe 
fyddai yn annog canlyn ymlaen efo’r gwaith. Trwy lwyddiant yr 

ysgol y graddol ddiflannodd y chwareuon ary Sul. Fel yr elai ty 
Dafydd yn gryfach gryfach, elai ty Saul yn wanach wanach. | 


Yn nesaf, buwyd am ysbaid byrr mewn ty gwag o eiddo John 
Owen, a gymerwyd ar ardreth, sef y Dafarn. Awd a chais am 
ysgoldy o flaen cyfarfod athrawon Brynrodyn, gan erfyn am 
gymhorth. Ar y cyntaf yr oedd golwg am hynny. Ond wele 
Sion Griffith ar ei draed, ac yn cymeryd eiddameg. ‘‘ Yr wyfi,” 
eb efe, “yn byw yn y Brynrodyn a’m brawd William yng Nghefn 
y werthyd; ac yr ydym yn byw yneithafcytun. Ond pe buasem 
ar yr un aelwyd, mae’n ddiameu na buasem ni mor gytun ag 
ydym.” Ergyd lawchwith Sion, mewn cyfeiriad at fod Anibynwyr 
cystal a Methodistiaid yn ymgynnull ynghyd yn yr ysgol. Pan 
glywodd David Griffith, y gweinidog, am eiriau Sion Griffith, bu’n 
ddig iawn ganddo, a chymerodd le i adeiladu ysgoldy, a chodwyd 
ysgoldy Pisgah yn 1820. Ar hynny, fe symudwyd yr ysgol o’r 
Dafarn i Pisgah. Erbyn hyn yr oedd ysgol yn cael ei chynnal yn 
y Fron hefyd; ond ni symudwyd mo honno. ‘Fel mai niwed, ac 
nid lles, i’r Methodistiaid yn y teulu a wnaeth dameg Sion Griffith. 


Ar symudiad yr ysgol o’r Dafarn i Pisgah, yr ydoedd yn 
symud o fod dan aden Brynrodyn i fod yn ysgol Anibynnol. 
Robert Jones yn unig a beidiodd 4 myned i Pisgah: aeth ef yn ol 
i ysgol Brynrodyn. Fel yna y dywed Rowland Owen; ond y mae 
Methodistiaeth Cymru (II. 225) yn dweyd ddarfod i eraill fyned i 
Frynrodyn cystal a Robert Jones. Feallai i Rowland Owen gam- 
gymeryd yr ystyr yn y Methodistiaeth, lle darllennir, ‘‘ymysg y 
thai olaf yr oedd Robert Jones ei hun.” Hyd yn oed wedi symud 
yr ysgol i Pisgah, nid oedd yno yr un crefyddwr i gymeryd rhan 
mewn gweddi gyhoeddus; a gwneid hynny o wasanaeth gan 
William Hughes y Buarth. Yr oedd colled fawr ar ol Robert 
Jones, yn enwedig efo’r holi cyhoeddus. Awd ato gan erfyn arno 
ddod i Pisgah. Wedi cael caniatad y brodyr ym Mrynrodyn efe 
a addawodd ddod, ar yr amod na chynelid yr ysgol pryd y byddai 
oedfa ym Mrynrodyn; ac 4 hynny y cytunwyd. Robert Jones 


oedd yr arolygwr yma eto, ac efe a ddechreuai ac a ddiweddai 
drwy weddi. 


Fe ddechreuodd ysgol Pisgah wisgo gwedd lewyrchus, a chyn 
hir yr oedd yno 0 60 1800 aelodau. Dywed Rowland Owen mai 
yn yr ysgol hon y dechreuwyd ymholi am ystyr yr hyn a ddar- 

Hennid, pryd na wneid mo hynny o’r blaen, namyn darllen yn 
unig. 


Eithr fe gododd awydd ar y Methodistiaid yn yr ysgol am gael 
ysgoldy iddynt eu hunain. Pan oedd Eleazer Owen ar un 
diwmod gwlybyrog yn efail Cloddfa’r lén, gofynnodd Richard 
Thomas y gof iddo, pa fodd yr oeddynt yn leicio yn yr ysgol yn 
Pisgah? “‘Symol,” ebe Eleazer Owen,—“ rhyw symol yr ydym 
yn leicio.”” Yr oedd arnynt hwy,—elai Eleazer ymlaen, gan ddir- 
wyn allan ei ddameg yn eithaf arafaidd,_gryn awydd am ysgoldy 
iddynt eu hunain fel Methodistiaid. ‘‘Paham na chyfodwch un 
ynte ?” gofynnai Richard Thomas, gyda phwyslais gofaint. Ateb- 
odd Eleazer Owen eu bod hwy, y Methodistiaid, wrth eu cymeryd 
arnynt eu hunain, yn rhy weiniaid ihynny. “ Wel,” ebe Richard 
Thomas, “mi rof i sofran at ei chodi, os leiciwch i,” a gwnaeth 
ysgwydd eithaf ddihidio, gyda Richard Thomas yn llygadrythu 
amo. Yna fe droes y gof at bob un oedd yn ei efail,—ac wrth 
mai diwrnod gwlybyrog ydoedd, yr oedd yno gryn nifer,—a gof- 
ynodd i bob un ohonynt am ei rodd, a chasglwyd saith bunt o 
addewidion at yr ysgoldy newydd y dwthwn hwnnwvy, yn efail y 
gof. 


Daeth y peth hwn i glustiau John Jones Talsarn, ac wedi cael 
caniatad y Cyfarfod Misol, efe a gytunodd a’r brodyr hyn i ddyfod 
i fyny ar ryw brynhawn Sadwrn i ymorol am le i godi ysgoldy. 
Daeth John Jones i fyny, a Robert Griffith Ty capel Talsarn 
gydag ef. Yr oedd Richard Thomas y gof yn eu cyfarfod, a 
phawb arall a deimlai sel yn yr achos. Gofynnai John Jones, 
ymha le yr oedd y capel 1 fod, pryd yr atebodd Eleazer Owen mai 
efe oedd i ddweyd hynny. ‘“‘ Wel, os felly,” ebe yntau, “‘ yn y fan 
hon y bydd y capel,” dan daro ei ffon yn y lawr. Ac yny fany 
tarawyd y ffon, yno y cyfodwyd y capel. Acyny flwyddyn 1826 y 
bu hynny. 


Y man y tarawodd John Jones ei ffon 1 lawr, gyda’r myneg- 
iad mai yno y byddai’r capel, sydd yn ymyl y fan y saif Bryn- 
gorwel arno yn awr. Y mae Mr. Ephraim Jones wedi gweled y 
tufewn i’r hen gapel drwy lygaid rhywun neu gilydd. Adeilad 
bychan, gyda dau o ddrysau culion yn arwain i mewn, a’t wyneb 
tua’r gogledd. Dwy ffenestr ar y wyneb, dwy bob ochr, a dwy 
ar y talcen pellaf, ac ar wydr un o’r rheiny y byddai’r plant weith- 

iau yn gwastatu eu trwynau, ac yn edrych i mewn. Y pulpud 
rhwng y ddau ddrws, fel arferol, a dwy o seti dyfnion o bobtu 
iddo, a grisiau yn arwain i fyny iddynt. Ar y chwith eisteddai 
Eliseus a Mary Roberts Brynllety a’r teulu; ar y dde, John 
Williams a Catherine Griffith TY capel. Trwy sét y Ty capel y 
byddai’r pregethwr yn esgyn i’r pulpud. Y sét fawr yn betryal, 
ac yn helaeth, gyda rhai yn eistedd ynddi heblaw y blaenoriaid, 
canys nid oedd yr hen bobl mor doriaidd ag ydym ni yn hynny o © 
beth. Seti ar hyd y ddwy ochr, a llawr coed iddynt. Ary 
pared, ar dalcen pellaf y capel, yr oedd bachau wedi eu gosod, ac 
ar y rhai’n y dodid yr hetiau, y rhan fwyaf yn hetiau silc 
perthynol i’r ddau ryw. Gwasanaethai’r cyffelyb ar Dafydd 
Rolant mewn rhai capeli wrth sdn am bomb shells y gwr drwg, 
pryd y dywedai eu bod yn dod “ fel yr hetiau yna.” Dwy seren 
yn grogedig o’r nenfwd, dwy ar y pulpud, ac un yn y sét fawr, a'r 
canwyllau gwér ynddynt. Llawr pridd oedd ar ganol y capel, 
oddeutu pedair Ilath o led. Carmel ydyw ei enw, wedi ei roddi 
iddo, yn ddiau, gan John Jones. 


Chwefror 24, 1827, yr agorwyd y capel yn ffurfiol. Nos 
Sadwrn fe bregethodd David Jones Mon ar Actau xvi. 14, “A 
rhyw wraig ai henw Lydia.” Bore Sul fe ddechreuodd William 
Jones Talsarn y gwasanaeth, a phregethwyd gan John Huxley 
oddiar Actau x. 34, ‘Yr wyf yn deall mewn gwirionedd nad 
ydyw Duw dderbyniwr wyneb”’; a David Jones ar Salm xxi. 4, 
‘“Gofynnodd oes gennyt, a rhoddaist iddo, ie hir oes, byth ac yn 
dragywydd.” Yn y prynhawn John Jones oddiar II Cronicl ii. 
4, “Wele fi yn adeiladu ty i enw yr Arglwydd fy Nuw;” a 
David Jones ar Salm xc. 17, ‘A bydded prydferthwch yr 
Arglwydd ein Duw arnom ni.’”’ Nid oes hysbysrwydd am foddion 
yr hwyr. Y dorf a ddaeth ynghyd yn fwy na gynwysai’r capel. 


Y ddau William Owen oedd y ddau flaenor, y naill o’r Bryn- 
bugeiliaid a’r llall o’r TY newydd, Cim, ac a adnabyddid wedi 
hynny fel o Benbrynmawr, Penygroes. Yr oedd yma yn y 
blynyddoedd cyntaf hynny rai a dybid eu bod yn golofnau, a safai 
ef o’r Brynbugeiliaid allan yn amlwg o ran ei ddylanwad yn eu 
plith. Fe gadwai ddisgyblaeth lem yn yr ysgol, fel na feiddiai 
neb ddod i mewn tra fyddid yn darllen y bennod ar y dechre, neu 
os deuai yr anystyriol i mewn fe’i ceryddid ef ar goedd, a hynny 
yn y cyfryw fodd fel mai nid mynych y byddai raid chwanegu’r ym- 

adrodd wrtho. Rhaid oedd goddef symud o un dosbarth i’r Nall, 
hefyd, yn gwhbl wrth ei benodiad ef, ac os grwgnechid, fe gae’r 
grwenachwr eithaf trinfa. Telid sylw manwl i bob dosbarth arno’i 
hun hefyd. A William Owen oedd yr arolygwr sefydlog yn y lle, 
yn ol defod ac arfer y dyddiau hynny. 


Llwyddodd yr ysgol yn y capel, fel y daeth yn y man i rifo 
oddeutu cant. Telid sylw yn arbennig i hanesiaeth ysgrythyrol, a 
byddai’r pynciau hanesiol hynny yn ennyn bywiogrwydd drwy’r 
holl ysgol. Holid yn yr Hyfforddwr a rhoddid cynghorion buddiol. 


Fe a ddigwyddodd, ebe Rowland Owen, i Eleazer Owen a 
William Owen, ef o’r Brynbugeiliaid, debygir, fyned ar ryw scawt 
i weithio i Lanberis. Ac yno yr oedd y ddau yn cyd-letya mewn 
teulu lle cedwid y gwasanaeth teuluaidd ar ddull newydd. Dar- 
Nennid ar y pryd yn ryw ran hanesiol o’r ysgrythyr, bob un ei 
araith yn ei dro, a byddai pob un yn dweyd pwy oedd awdwr yr 
araith honno. Yr oedd rhyw ddull felly braidd yn dyrysu y llety- 
wyr. Eithr hwy wnaent ati i geisio deall. O’r diwedd daethpwyd 
yn hyddysg yn null yr areithiau. Ac ni wiw gan Eleazer fod pobl 
Carmel heb yr addysg newydd hon o’r areithiau. Dosbarth o 
ferched oedd ganddo ef, ac eglurodd iddynt y drefn newydd o 
ddarllen. Hwythau am beth amser ni fynnent mo gynnyg arni. 
Daliodd yr athraw at ei bwnc, ac o’r diwedd hwy ddaethant oll yn 
hyddysg yn yr areithiau. Ysgogodd yr holl ysgol i’r unrhyw gyf- 
eiriad, a bu hynny yn foddion i ddeffro llawer o lafur dros ysbaid 
led faith o amser. 


Yr oedd tri o wyr wedi dod yma o Pisgah, sef Robert Jones 
Brynllety, Eleazer Owen a William Hughes y Buarth. Yr oedd y 
William Hughes yma yn wr nodedig o dduwiol, a gwnelai ei oreu i 
hyrwyddo’r achos. Deisyfiad yn ei weddi ydoedd, am i’r Arglwydd 
listio rhai o’r newydd dan Faner y Groes. Yr oedd ef yn dad i 
Jane Griffith Tyddyn perthi. 


Ganwyd Eleazer Owen yn 1777, ac yr oedd yn fab i Owen 
Morris Cil-llidiart, Llanllyfni. Elai a Beibl bychan gydag ef at ei 
waith, a darllennai ef pan gaffai hamdden. Elai er yn fachgen 1’r 
oedfa ar Sul y bore i Lanllyfni, y prynhawn i Glynnog, a’r hwyr i 
Frynrodyn. Wedi priodi Elin Rowlands Llanberis yn 27 oed y 
symudodd efe o Lanllyfni i Garmel. Dechreuodd weithio yn y 
chwarel yn naw oed, a bu’n gweithio am o fewn ychydig i 80 

mlynedd. Bu farw Tachwedd 6, 1865, yn 88 oed. Er heb broffesu, 
fe chwareuodd gryn ran yn nechre yr achos, ac yr oedd yn wr 
bucheddol. Nid Nicodemus a ddeuai i ymofyn 4’r achos liw nos 
ydoedd, ond Joseph o Arimathea, a ddeuai i ymorol yn ei gylch liw 
dydd. 


Griffith Williams Cae Goronwy oedd y dechreuwr canu cyntaf. 
Yn ei le yn y sét fawr, fe fyddai yn canu, ebe Mr. Ephraim Jones, 
gyda’i law o dan ei ben, a’i droed de ar y sét, heb lyfr. A dywed 
ef, hefyd, y byddai pawb y pryd hwnnw yn canu i blesio ei hun. 
Dechre y byddai Griffith Williams, ac nid arwain; a phyncio’n 
hamddenol, gan gadw’r amser gyda’i droed de; a rhoi ei feddwl ar 
y pwnc yr un pryd, gan roi ei ben i ogwyddo ar ei law, er mwyn 
gwneud hynny yn effeithiol. 


Yn 1836 y gwnawd John Robinson yn flaenor, wedi dod at 
grefydd bedair blynedd cyn hynny. 


Yn 1837 y symudodd William Owen TY newydd i Lanllyfni, 
ar el briodas 4 Jane Jones, merch Penbrynmawr. Wedi ei alw yn 
flaenor cyn cyrraedd ei 24 oed. Y noswaith gyntaf iddo fel 
swyddog, ar ol galw llyfr y seiat, fe welai nad oedd ei gyd-swyddog 
yno, a theimlai faich lethol arno. Methu ganddo ddweyd dim. 
Ar hynny dyma un hen chwaer yn adrodd ei phrofiad. Distaw- 
rwydd wedyn. Yna, yn y man, fe gafodd y blaenor ieuanc nerth 
i draethu yn bwyllog am gariad Crist. Arferai ddweyd wedi hynny 
mai dirgelwch cadw seiat oedd dwyn yr eglwys yn ddigon agos at 
gariad Crist. Gwr tra chyflawn. 


Yn 1838 yr oedd Carmel yn daith gyda’r Bwlan a Brynrodyn. 


Bu Cymdeithas Diweirdeb yn cael ei chynnal yma yn ystod y 
blynyddoedd 1840-3, fel mewn lliaws o fannau eraill oddeutu’r un 
blynyddau. Dyma’r ymrwymiad: “ Yr ydym ni bennau teuluoedd 
yn addaw na oddefwn neb i gyfeillachu yn eu rhag-fynediad i’r stad 
briodasol yn ein tai ar ol deg ar y gloch y nos, ac y caniatawn ryw 
amser arall at hynny i bawb sydd dan ein gofal. Yr ydym ni, yn 
feibion a merched, yn addaw ymgadw rhag myned at dai, ac na 
dderbyniom i dai, neb at gyfeillachu 4 hwynt ar ol deg ar y gloch 
y nos; ac yr ydym yn addaw gochelyd pob achlysuron i aniweir- 
deb, ac y gochelwn gyfeillach nos Sadwrn a’r Saboth a nos Saboth.” 
Arwyddwyd yr ymrwymiad hwn yng Ngharmel gan 27 o feibion a 
23 o ferched. 

Yn 1840 fe dorrwyd y cysylltiad 4 Brynrodyn fel taith. 


Yn 1844 fe adgyweiriwyd y ty capel yn o lwyr ar draul o 
thuag £20. 


Galwyd Trevor Roberts Bwlchglas yn flaenor yn 1846. 


Yn 1852 (yn 1854 yn ol cyfrif arall) y symudodd John 
Robinson i eglwys Talsarn wedi gwasanaethu yma fel blaenor er 
1836. Gweithiodd yn rhagorol yma ynglyn 4’r ysgol ac ym mhob 
cylch. Pan symudodd yr eglwys ymlaen gydag ail adeiladu’r 
capel fe hyrwyddodd yntau hynny o waith. Gwr dawnus anarferol 
a llwyr ymroddedig y ceid ef yma fel ar ol hyn yn Nhalsarn. 


Ymhlith cofnodion Cyfarfod Misol Beddgelert, Mehefin 13, 
1853, fe geir y cofnod yma: ‘‘ Mae Carmel yn gofyn caniatad i 
helaethu’r capel; ac y mae ganddynt eisoes addewidion am {52a 
£10 mewn llaw. Ac y maent yn barnu mai oddeutu £100 fydd y 
draul. A rhoddwyd cennad iddynt ar yr ystyriaeth y bydd iddynt 
ei orffen yn ddiddyled.”’ 


Helaethwyd y capel yn ystod Gorffennaf, 1853—Medi, 1854. 
Tynnwyd talcen ac ochr i lawr fel ag i’w helaethu yn ei hyd ai 
led. Ymgymerodd y chwarelwyr 4 gofalu am gerryg. Elid gydag 
ebillion i?r mynydd i saethu cerryg yn yr hwyr. Erioed ni 
chlywyd cymaint swn morthwylion ar ochr y mynydd hwnnw, ebe 
Mr. Ephraim Jones. Y draul, £204 4s. 104c._ Erbyn yr agoriad, 
£52 8s. 6c. mewn llaw. 


Yn 1854 fe ddewiswyd yn flaenoriaid, Robert Griffith Bryn- 
ffynon, Evan Roberts Dolifan, Henry Roberts Bwlchglas. 


Yn 1857 y bu farw William Owen Brynbugeiliaid. Ganwyd 
ef yn y Beudy isaf, Ebrill 1785. Owen Dafydd oedd ei dad. 
Dyn o daldra canolig ebe Mr. Ephraim Jones, gydag ysgwyddau 
Nydain, llygaid lym, ac yn wr llawn tan gyda’r achos. Bu’n 
arolygwr ar yr ysgol am 15 mlynedd, pan y dilynwyd ef gan John 
Robinson. Fel arolygwr fe ddygai gydag ef bren bychan gyda 
nodwydd ddur ar ei flaen i bigo yr afreolus ag ef. Bu William 
Roberts a Robert Williams Bryn naidhir yn gwneud prennau 
cymwys at ei wasanaeth, prun a fyddent yn cael blas ar y 
gorchwyl ai peidio, oblegid ni ddywedir mo hynny. Byddai 
Frederic Fawr yntau, emprwr Prwsia, pan ddeuai ar ei hynt ar 
eu traws yn anisgwyliadwy, yn taro segurwyr pen yr heol ar 

eu pennau gyda’i gansen, mewn modd chwimwth ac ag effaith 
syfrdan. Prun oruchwyliaeth oedd yr anhawddaf ei dwyn, wys, 
ai eiddo William Owen Brynbugeiliaid, ai eiddo Frederic Fawr 
emprwr? Crynai’r plant, druain, fel y gellir yn hawdd credu, 
yngwydd William Owen, yn llawn mwy yn ddiau nag y crynai 
segurwyr pen yr heol yngwydd y brenin. Yr oedd William Owen 
yn frawd i Griffith Davies y cyfrifydd. Manylder llym, nid 
hwyrach, oedd priodoledd y ddau. 


Yn 1857—8 yr ymadawodd Henry Roberts, neu Henry Trevor 
Roberts, brawd Trevor Roberts, i Ffestiniog, wedi bod yn 
swyddog am o dair i bedair blynedd. Dewiswyd ef yn 21 oed. 
Bun ysgrifennydd yr eglwys am dymor. Gwylaidd, gochelgar, 
gweithgar, duwiolfrydig. Miss Roberts y genhades sy’n ferch iddo. 


Yn 1858 ymgysylltwyd yn daith 4 Rhostryfan. 


Fe gynhaliwyd Cyfarfod Misol yng Ngharmel, Mehefin 7, 8, 
1858. Mewn cofnod ysgrifenedig, Ellis James yn ysgrifennydd, fe 
ddywedir ddarfod ymddiddan 4’r diaconiaid yn y Ile yn ol y drefn 
arferol, ac y cafwyd popeth yn ddymunol—profiadau da ynghydag 
undeb a brawdgarwch. Dim anymunol yn eu plith. Er nad oedd 
llawer yn ymuno o’r newydd a’r eglwys, eto yr oedd yno lawer o 
arwyddion amlwg fod nifer o’r gwrandawyr yn teimlo yn ddwys 
dan weinidogaeth yr Efengyl. 


Mae Mr. W. Griffith Roberts yn rhoi peth o hanes diwygiad 
1859. Dywed ef fod arwyddion yma cyn y flwyddyn hon fod 
thywbeth pwysig ar ddigwydd, ac y cafwyd rhai cyfarfodydd y 
pryd hynny na anghofiwyd mohonynt. Torrodd y diwygiad allan 
mewn cyfarfod gweddi a gynhaliwyd ar brynhawn Sadwrn ar gae 
Tyddyn mawr, ger Penfforddelen yn awr. Yr oedd hwn yn un o’r 
cyfarfodydd gweddi cyffredinol a gynelid ar y pryd, a phenodwyd 
un 0 bob eglwys yn y plwyf i gymeryd rhan ynddo. Yng Nghar- 
mel be benodwyd Thomas Williams Penfforddelen. Daeth miloedd 
ynghyd. Pan oedd cennad Bwlan yn gweddio, dyma dorri allan yn 
orfoledd mawr, fel y tybid fod pawb braidd yn gweiddi. Wedi dod 
adref, fe gynhaliwyd cyfarfod gweddi gan bobl ieuainc Carmel, a 
thorrodd yn orfoledd yno. Gwr caled oedd Sion Ifan Pen Carmel, 
a’i fesur ar grefyddwyr yn wastad. Yr oedd yn galed ei farn am 
y diwygiad. Dywedir ei fod yn anafu ei gorff ei hun wrth geisio 
dal heb blygu dan y dylanwadau. Un noswaith elai o’r cyfarfod 

gweddi, a phan ar y cae wrth ei dj, dyma ef yn troi ynei ol, a 
thrwy ddrws y capel 4g ef fel gwallgofddyn, ac i’r set fawr ar ei 
union, gan weiddi, ‘A oes yma le i un fel fi ?—un wedi gwneud 
popeth yn eich herbyn.” A dyna hi’n waeddi mawr drwy’r Ile. 
Mewn un cyfarfod, fe ddaeth Ili mawr i ymofyn am le yn yr 
eglwys. Yr oedd yno orfoledd mawr, Griffith Roberts Penbryn- 
hafoty yn gorfoleddu 4’i freichiaui fyny. Yr achlysur o’r gorfoledd 
y tro hwnnw ydoedd gwaith gwr o’r enw Robert Jones yn dod i 
mewn gan waeddi, “A gaf file yma?” Yna fe ganwyd, “ Beth 
yw'r udgorn glywai’n seinio? Brenin Seion sydd yn gwadd.” A 
chanu hir fu arno. 


Rhif yr eglwys yn 1833, yn fuan ar ol y diwygiad, 61; yn 
1838, 50; yn 1840, blwyddyn y diwygiad, 72; yn 1844, 53; yn 
1848, 48; yn 1854, 59; yn 1858, 65; yn 1859, 106; yn 1860, 124; 
yn 1866, 97. 


Yn 1861 y dewiswyd Thomas Williams Penfforddelen, TY rhos 
wedi hynny, yn flaenor. Y flwyddyn hon, hefyd, yr aeth Carmel yn 
daith gyda Cesarea. 


Cynhaliwyd yma Gyfarfod Misol yn Gorffennaf 11 a 12, 1864. 
Mae cofnod yn rhoi ar ddeall fod achos crefydd yn siriol iawn ar 
Fynydd Carmel, a bod yma oddeutu cant o aelodau gweithgar, ac 
fel 4g un ysgwydd yn dwyn y gwaith ymlaen. Mai £45 oedd y 
ddyled ar y capel, a hwnnw yn rhydd-ddaliadol. Danghoswyd 
serch mawr at y Cyfarfod Misol gan yr ardal yn gyffredinol. 


Yn 1864 y gwnawd Evan Jones TY newydd a William Roberts 
Bryn naidhir yn flaenoriaid. 


Tachwedd 23 y bu farw Evan Roberts, brawd Trefor Roberts, 
yn flaenor er 1854. Ganwyd ef yn Clawdd rhos uchaf yn 1808. 
Ar ol ymadawiad Griffith Williams Cae Goronwy, fe benodwyd 
Evan Roberts yn arweinydd y gan. Nid oedd ganddo lais canu. 
Nid oedd y Sol-ffa na thonau Ieuan Gwyllt mewn arferiad yma y 
pryd hwnnw. Ymroes i ddysgu canu i’r plant. Gwr ffyddlon. 
Dywedai un am dano, yr elai Evan Roberts i'r seiat ar gefn cyn- 
haeaf gwair. 


Ar farwolaeth Evan Roberts y codwyd Hugh Menander Jones 


yn aweinydd y gan. Yr oedd y canu ary pryd yn isel yma. 
Pan aeth Menander a llyfr tonau Ieuan Gwyllt gydag ef i’r cyfar- 

fod canu fe’i cymerid ef yn ysgafn. Yn fuan wedyn daeth y Sol- 
ffa iarferiad yma. Dechreuwyd cynnal dosbarthiadau gyda llyfrau 
Ieuan Gwyllt ac Eleazar Roberts. Aeth pump oddiyma yn llwydd- 
iannus drwy’r arholiad gan Ieuan Gwyllt am y tystysgrif cyntaf. 
Griffith Roberts Penybryn, heb fedru dechreu’r gan ei hun, a fyddai 
wrth ochr Menander yn ei gynorthwyo, yr hyn a allai ei wneud yn 
effeithiol. Nid oedd William Roberts, brawd Griffith Roberts, yn 
proffesu, ond efe a ddechreuai pan na byddai’r un o’r ddau eraill 
yno, yn yr hyn orchwyl y rhagorai efe hyd yn oed ar ei frawd. 
Bu Menander yn y swydd am 18 mlynedd. 


Sefydlwyd y Gobeithlu yma yn 1865, gan John G. Jones 
Tyddyn isaf, David Owen Brynbugeiliaid, a Daniel Thomas Hafod 
boeth. Bu Griffith Parry Blaen fferam yn llywydd arno yn gynnar 
ar el oes. 


Yn 1867 y diogelwyd yr eiddo, sef y capel a’r ty a’r tir ynglyn 
& hwy, trwy bryniad gan y llywodraeth,am yswmo fillls. Y 
tir, gan gynnwys safle’r capel a’r ty, yn ddwy erw a chwe rhan o 
ddeugain 0 erw; a'r tir ynglyn a’r tY yn 242 llathen betryal yn 
ychwaneg. 


Dewiswyd John Griffith Jones Tyddyn isaf, Glynafon wedi 
hynny, yn flaenor. 


Yng Nghyfarfod Misol Llanfairfechan, Chwefror 3, 1868, fe 
geir cofnod i’r perwyl ddarfod annog y brodyr yng Ngharmel i ad- 
gyweirio eu capel, ar eu cyflwyniad hwy o’r mater i ystyriaeth, 
mae’n ddiau. Fe wnawd yr adgyweiriad yr un flwyddyn. Meinc- 
iau hyd yn hyn oedd ynghanol y llawr. Dodwyd seti yn eu Ile. 
Disgwylid ar y pryd y byddai hynny o gyfnewidiad yn ddigon i’r 
gynulleidfa. Yn wahanol i hynny y profwyd. Cyflwynwyd yr 
anhawster i sylw y Cyfarfod Misol, a ffrwyth eu hystyriaeth hwy 
ydoedd mai gwell fyddai cael capel newydd. 


Mehefin 2, 1868, y bu farw Trefor Roberts, yn 66 oed, ac wedi 
bod yn flaenor er 1846. Canolig o ran maint, ebe Mr. Ephraim 
Jones, gydag un ysgwydd yn uwch na’r Ilall. Gwr defosiynol a 
duwiol. Un o’r rhai duwiolaf, ebe’r un gwr am dano, a’i dduwiol- 
deb yn ddylanwad byw o’i gwmpas. Heb ddawn siarad neilltuol, 
yn fawr ei barch gan yr eglwys i gyd, am yr ystyrrid ef yn wr Duw. 
Bu’n arolygwr yr ysgol ar ol John Robinson am rai blynyddoedd. 

Arferai wasanaethu mewn angladdau yn niffyg gweinidog. Dyma’r 
pennill roddai efe allan fynychaf- 

Beth dal gobeithio’r gore o hyd, 

A byw’n anuwiol yn y byd. 

Yn Nydd y Farn bydd chwith i ni, 

Pan ddywed Duw, Nid adwaen chwi. 


Gwr diymhongar, pwyllog, gofalus am yr achos, cyson yn y modd- 
ion. Gonest, didwyll, a’i wyneb wedi ei osod tua’r nefoedd. Er 
wedi marw yn llefaru eto, a’i goffadwriaeth fel eiddo’r cyfiawn yn 
fendigedig. Cafodd gynhebrwng tywysogaidd yn eglwys Thomas 
Sant. 


Symudodd Thomas Williams Ty’n rhos i Frynrodyn yn 1869. 
Yr oedd ef wedi symud o’r Waenfawr yma, gan ymsefydlu ar y 
cyntaf ym Mhenfforddelen. Yn flaenor er 1861. Ni enwir ef yn 
rhestr yr arolygwyr, ond fe ddywed Rowland Owen ddarfod iddo 
lwyddo i roi gwedd newydd ar yr ysgol, yn enwedig yn ei hefryd- 
iaeth o ddiwinyddiaeth. A dywed ddarfod iddo lafurio mor lwydd- 
iannus gyda dosbarth o ddynion ieuainc nes eu cael hwy eu hunain 
yn athrawon effeithiol yn yr ysgol. Medrai ofyn cwestiynau da a 
chymhwyso’r gwirionedd adref hefyd. Cynllun o flaenor o’r hen 
ysgol. Newidiwyd y seiat o nos Fercher i nos Wener yn bennaf er 
mwyn iddo ef fod yn bresennol, am ei fod yn gweithio yn Llan- 
beris. 


Fe ddechreuwyd adeiladu’r capel presennol yn Rhagfyr, 1870, a 
. gorffennwyd ef at ddiwedd 1871. Y draul yn £1520, ynghyda 
rhyw symiau ychwanegol. Ystyrrid ef yn un o’r capelau harddaf 
yn y cylch ar y pryd. Evan Owen a bregethodd yn gyntaf ynddo, 
ac yr oedd hynny ar y Sul, Rhagfyr 3, 1871. Agorwyd ef yn 
ffurfiol ar y 13 a’r 14, pryd y gwasanaethwyd gan Dafydd Morris, 
Peter Jones Llanllechid, Joseph Jones Borth, John Pritchard 
Amlwch. Rhif yr eglwys yn 1870, 99; yn 1871, 101. Yna bu 
cynnydd amlwg, canys yr oedd y rhif yn 1874 yn 152. Y ddyled 
yn 1870, £230; yn 1871, £1810. 


Yn 1874 galwyd Owen Owen Jones ac O. G. Owen (Alafon) yn 
flaenoriaid. Yn 1876 fe ddechreuodd Alafon bregethu. 


Yn 1876 fe gynhaliwyd Cyfarfod Misol yma, a pharatowyd y 
ymborth mewn pabell. Yno hefyd yr eisteddid i fwyta. Ond nid 
mor hamddenol y teimlai y dieithriaid ar y llecyn uchel hwn o 

fewn eu pabell, gan ruthr y cawodydd o wynt. Penderfynwyd ar 
yt achlysur hwnnw cael ysgoldy cyfleus o hynny allan, Adeilad- 
wyd hi oddeutu 1878. Erbyn Cyfarfod Misol 1880 yr oedd y 
dieithriaid mewn porfa lonydd gerllaw y man y buont yn aredig. 


Yn 1878 y sefydlwyd y Gymdeithas Lenyddol a Diwinyddol. 


Yn 1880 y peidiodd Carmel 4 bod yn daith a Cesarea, gan 
fyned bellach arni ei hun. Mai 2, 1880, oedd y Sul cyntafi 
Garmel fod arno’i hunan yn yr ystyr hwnnw. 


Yn 1880 y dewiswyd yn flaenoriaid, H. Menander Jones a 
Richard Griffith Jones Tyddyn isaf, TY fry wedi hynny. 


Mehefin 29, 1881, y dechreuodd Griffith S. Parry bregethu. 


Tachwedd 25 y bu farw Evan Jones TY newydd, yn 60 oed, 
ac yn flaenor er 1864. Ganwyd ef yn Brynifan, rhwng Carmel a’r 
Groeslon, yn 1821. Fe symudodd y teulu yma ar waith y tad, 
John Evans, yn adeiladu Pen Carmel. Codwyd ef yn ysgrifennydd 
yr eglwys tuag 1859. Athraw lIlafurus. Ymdrechodd i geisio 
diwyllio’i feddwl fel lenor, ac enillodd laws o wobrau mewn 
cyfarfodydd lenyddol. Yn ddyn cysegredig, Bu farw drwy 
gyfarfod 4 damwain yn y chwarel, ac yn wyneb hynny y mae rhai 
pethau yn ei hanes braidd yn nodedig. Gair a glywid ganddo yn 
wastad ar weddi ydoedd, “ Bydd barod, Israel, i gyfarfod a’th 
Dduw.” Ychydig ddiwrnodau cyn y diwedd, fe adroddodd yr 
adnod honno mewn cyfeiriad ato’i hun, ‘“‘ Mi a ymdrechais ymdrech 
deg, mi a orffenais fy ngyrfa, mi a gedwais y ffydd.’”’ Yr oeddid 
yn cynnal cyfarfod gweddi yn y chwarel y diwrnod o flaen ba! olaf 
iddo ef,’ Be efe ei hun yn arwain, a’i bennill diweddaf ydoedd, “‘ Cofia, 
fenaid ‘cyn it’ dreulio, D’oriau gwerthfawr yn y byd.” 

Dirybudd, diarwybod—y’i galwyd 
I’r dirgelaf wyddfod : 
A oedd o’n sicr—oedd o’n barod ? 
Ei gywir fyw sy’n gwirio’i fod.—(Alafon). 

Gorfiennaf 5, 1882, y bu farw Robert Griffith, yn 81 oed, ac 
wedi bod yn flaenor er 1854. Pan alwyd ef i’r swydd yn un o dri, 
John Jones Talsarn oedd yma yn cymeryd llais yr eglwys. Wedi 
ei ddewis, fe aeth Robert Griffith at John Jones yn bersonol, a 
dywedodd wrtho na byddai iddo ef ymgymeryd 4’r swydd, gan 
nas gallai ei chyflawni. “ Tewch, tewch,’” ebe yas “pe na 
baech ond yn gosod carreg ar dé y capel, ar ol i’r gwynt ei 

chwythu ymaith, chwi fyddech yn gwneud gwasanaeth i’r Ar- 
glwydd.” Ni chyfrifid ei fod yn meddu ar nemor o allu, ac yr 
oedd rhyw ddiofalwch yn perthyn iddo. Er hynny yn wr ffyddlon 
a gwir grefyddol. 


Yn 1883 y derbyniodd Alafon alwad i eglwys yr Ysgoldy. 


Yn 1889 y symudodd Owen O. Jones i Dalsarn. Gwnawd ef 
yn flaenor yno yn 1893. Bu’n arwain y canu yma am flynyddoedd 
gyda Mr. Menander Jones. Bu’n ysgrifennydd yr eglwys am 
flynyddoedd. Efe a aeth i Awstralia yn 1857, lle y bu yn wasan- 
aethgar efo’r ysgol Sul. 


_ Yn 1889 yr ymadawodd Griffith S. Parry, gan dderbyn galwad 
or Borth, Porthmadoc. 


Yn 1892 y daeth Mr. Richard Williams Brynteg yma o 
Cesarea, lle y gwasanaethai fel blaenor er 1881. Galwyd ef i'r 
swydd yma. Y flwyddyn hon y dechreuwyd cael adroddiad ar- 
graffedig o gyfrifon yr eglwys. 


Yn 1893 y dewiswyd yn flaenoriaid Eleazar William Owen 
Bryn Carmel a John Elias Jones. Yr un flwyddyn yr ymadawodd 
Mr. Menander Jones i Hyfrydle, le y galwyd ef yn flaenor. 


Mai 12, 1894, y bu Richard Williams Brynteg farw, yn 46 oed, 
ac yn flaenor yma ers dwy flynedd. Ganwyd ef yn Llanfair- 
mathafarneithaf, Mon. Yn ddifrif mewn gweddi, yn hyfforddus 
i’r llesg, yn arweinydd i'r ieuainc. Arweiniai gyfarfod gweddi’r 
bobl ieuainc yma ac yn Cesarea. Ei arafwch yn amlwg i bob 
dyn, a chanddo air da gan bawb. Gofal mawr am y ddyledswydd 
deuluaidd. Cadwai Destament bychan yn ei logell, a darllennai ef 
pan gaffai hamdden yn y gwaith. Darllenai gryn lawer adref, ac 
arllwysai ffrwyth ei ddarllen yn y seiadau. Damwain yn y chwarel 
fu’n achos ei farw. 


Medi 4, 1894, y sefydlwyd y Parch. W. Davies Jerusalem, 
Mon, fel bugail yma. Rhif yr eglwys y flwyddyn hon yn 234. 

Yn 1895 y codwyd Hugh R. Edwards ac Ephraim R. Jones yn 
arweinwyr y gan. 


Yn 1896 y dewiswyd Robert Griffith Roberts Penllwyn a 
David Jones Carmel Terrace yn flaenoriaid. 

Mehefin, 1897, y bu farw R. G. Roberts, yn 31 oed, ac wedi 
bod yn y swydd o flaenor am un flwyddyn. Ganwyd ef yn y 
Fronoleu, Cilgwyn. Bu’n ffyddlon gyda chyfarfod gweddi y bobl 
ieuainc, a gwnaeth ymdrech arbennig i ennill esgeuluswyr. Ar- 
ferai siarad yn neilltuol o dda ar y mater a benodid ar gyfer cyfar- 
fod gweddi’r bobl ieuainc unwaith yn y mis, a danghosai ei syl- 
wadau ol darllen. Bu’n cynnal dosbarth cerddorol. O farn gref 
a chymeriad gloew. Daeth yma o ardal Talsarn, ac ni fu’n hir 
cyn ei alw yn flaenor. 

Cryf, addien fel crefyddwr —oedd efe, 
Ac yn ddifost weithiwr. : 
Mewn agwedd ddwys ’roedd eglwys Tor, 
Ag angen pwyll ei gynghor. (Geratnt). 

Yn 1899 y sicrhawyd offeryn ynglyn 4 chaniadaeth. Casglwyd 
drwy’r ardal y swm o £54 9s. 6c. at yr amcan. Talwyd am yr 
offeryn, £46 10s. 


Yn 1899, hefyd, yr adeiladwyd t¥’r gweinidog ar y tir y bur 
hen gapel arno. Ei gynllunydd, Mr. R. Lloyd Jones Caernarvon, 
a’i adeiladydd, Mr. W. J. Griffith Carmel. Y draul tua £600. Yr 
un flwyddyn yr ymadawodd Mr. J. Elias Jones 1 Saron, Penygroes. 


Yn 1900 y galwyd T. W. Elias Jones Gwyndre yn flaenor. 
Efe hefyd yw ysgrifennydd yr eglwys. 


Y mae ysgol Sul Carmel wedi bod yn un nodedig o lewyrchus, 
ar brydiau o leiaf yn un o’r rhai mwyaf felly yn Arfon. Un hynod 
fel holwr plant oedd David Owen Brynbugeiliaid. Yr oedd ganddo 
ef hefyd ddosbarth mawr o fechgyn yn dechre darllen, ac yr oedd 
yn dra phoblogaidd gyda hwy. Bu ef farw Mehefin 3, 1876, yn 
61 oed. ‘‘Uwch angof saif ei gofiant, A’i fri’n gerf ar fronnau 
gant.” (Alafon). Evan Jones Clawddrhos oedd un arall a ragorai 
fel holwr plant. Daniel Thomas Hafod boeth fu’n athraw llafurus 
ar un o’r prif ddosbarthiadau am tuag ugain mlynedd, ac un y 
teimla amryw yn rhwymedig iddo hyd heddyw. Efe oedd arwein- 
ydd y Gobeithlu pan ydoedd yn ei flodau. Yn un o’r prif rai a 
fu’n ymdrechu i gael y capel presennol. Efe a ymadawodd i Bryn- 
rhos ar sefydliad yr achos yno. Y mae gan Mr. W. G. Roberts 
restr o'r arolygwyr ynghyda’r ysgrifenyddion, gyda rhai bylchau. 
Dyma rai fu’n arolygwyr am flynyddau yn olynol: William Owen 
Brynbugeiliaid, John Robinson, Trevor Roberts, Daniel Thomas 
Hafod boeth, Owen Morris Braich trigwr uchaf, Hugh Jones 

Tyddyn difyr, John G. Jones Tyddyn isaf. Yna yn flynyddol. 
Yr ail enw yw yr ysgrifennydd. 1877, O. O. Jones Penbryn hafoty, 
G. G. Owen (Geraint). 1878, R. G. Jones Tyddyn isaf, G. G. 
Parry Blaen fferam. 1879, John John Owen Tan y buarth, R. W. 
Williams. 1886, John G. Jones Tyddyn isaf, R. Ll. Jones Llys 
Llewelyn. 1887, T. G. Jones Llysmeirion, R. G. Roberts Penllwyn. 
1888, E. O. Morris Brongadair, H. J. Jones Tyddyn difyr. 1889, 
John J. Owen Tanybuarth, T. W. Jones. 1890, John Elias Jones, 
J. W. Jones. Yr ail enw bellach yw arolygwr ysgol y plant. 
1892, R. G. Roberts Penllwyn, T. W. Jones, T. T. Parry Gwyndy. 
1893, H. M. Jones, W. J. Jones Tyddyn difyr (ysgrifennydd). 
1894, J. G. Jones, J. W. Jones, R. E. Parry Gwyndy. 1895, J. J. 
Jones Tyddyn difyr, T.T. Parry, R.E. Hughes. 1896, G. Griffiths 
Bryngwyn, Ephraim R. Jones, H. G. Roberts. 1897, D. W. 
Humphreys, R. E. Hughes, E. J. Jones Tyddyn difyr. 1898, W. 
W. Roberts, W. E. Hughes (Ysgr.). 1899, Elias Jones, O. O. 
Morris, G. T. Parry. 1900, E. W. Owen, H. G. Roberts, H. J. 
Roberts. 


Dyma restr Mr. W. G. Roberts o’r dechreuwyr canu: Griffith 
Williams Cae Goronwy, Evan Roberts Dolifan, H. M. Jones 
Tyddyn difyr. Bu ef am ddwy flynedd o Carmel, pan arweiniwyd 
gan W. Roberts Hafoty wen. Yna, H. M. Jones drachefn. O.0O. 
Jones Penbryn hafoty. Yn ei ddyddiau ef daeth llewyrch newydd 
ar y canu. Owen Powell a R. W. Roberts. R. G. Roberts Pen- 
Ilwyn. Bu ef am ysbaid yn cyd-ddechre a’r rhai blaenorol, ac am 
ysbaid gyda’r sawl a’i dilynodd, sef Ephraim R. Jones a H.R. 
Edwards. 


Mr. W. G. Roberts sy’n manylu ar bobl y ty capel. John 
Williams a Catrin Griffith fu’n cadw’r ty capel cyntaf. Byddai 
Catrin Griffith yn gwneud ychydig fasnach yn y ty capel, ac ad- 
nabyddid hi weithiau fel Catrin Griffith Siop bach. Yr oedd 
Catrin Griffith yn blaenori yn fwy na’r blaenoriaid, ac ni wiw fyddai 
iddynt feddwl am symud ysmic heb ei bod hi yno yn cael cydym- 
gynghori 4 hi. Chwyrn iawn ei flordd oedd Catrin Griffith, fel un 
a wyddai pa fodd i gadw tf capel. Ar ol Catrin Griffith y daeth 
Hannah Williams. Yr oedd hon yn wir Hannah, a gelwid ei mab 
yn John Ty capel, yr hwn, fel Samuel gynt, a edrychid arno yn 
wynfydedig am ei fod yn breswylydd y ty. Y mae ef yn awr yn 
Nerpwl. Bu Hannah dduwiol yn gofalu am y ty capel flynyddau 

lawer. Robert a Jane Williams yn nesaf. Buont hwy yn yr hen 
dy am ysbaid, ac yna yn y newydd. Adeiladwyd y newydd tuag 
1876, a bu Jane Williams yno ysbaid o 11 mlynedd. Ar hyn o 
bryd yn byw yn un o ardaloedd Lleyn. Dilynwyd hi gan John 
G. a Margaret Griffith Tanybwlch. Ac wedi 4 blynedd, dilyn- 
wyd hwythau gan Thomas ac Emma Williams, y rhai sydd yma 
ers 20 mlynedd (1909). 


Rhif yr eglwys yn 1900, 259. Y ddyled, £55 19s. 6c. 


CESAREA.* 


Y Fron ydoedd enw cynhenid yr ardal. Yr oedd y Fron yn enw 
ar dy yma, ac yna ar chwarel, pa un bynnag a ydoedd yn enw ar yr 
ardal cyn hynny ai peidio. Fe gymerodd yr ardal yr enw Cesarea 
yn raddol oddiwrth y capel. Mae’r ardal yn rhanbarth uchaf 
plwyf Llandwrog. Deuir yma o’r Groeslon, ag sy’n lled agos i ganol 
y plwyf wrth ei gymeryd yn ei hyd, drwy Carmel, hyd i ben Myn- 
went Twrog; neu o Benygroes drwy y Clogwyn melyn, dros y 
Cilgwyn, mynydd cyfagos i Fynwent Twrog. Rhyw dair milltir 
sydd o’r Groeslon, a llawn pedair o Benygroes. Wedi cyrraedd, 
dyna’r olygfa yn ymagor ar bob llaw. Yng nghyfeiriad y dwyrain 
y mae’r Mynyddfawr. Y mae’r ardal yn ymestyn o Fynwent 
Twrog hyd at esgair y Mynyddfawr. [ir ar y dde am 0 ddwy i 
dair milltir ar oriwaered i’r Nantlle. I’r gogledd-ddwyrain y mae 
Moel Tryfan. Chwarelwyr yw corff y boblogaeth, yn byw mewn 
man dyddynod hyd yn ddiweddar, pan y dechreuwyd codi tai, 
naill ai yn rhesi bychain neu arnynt eu hunain. 


Cyn agor y chwarelau nid oedd ond ychydig iawn o anedd-dai 
yn yr ardaligyd. Tua’r flwyddyn 1835, nid oedd ond rhyw ddau 
neu dri o dai, heb ddim caeau, rhwng pen y Cilgwyn a Llyn y 
Ffynonnau. Wedi agor dwy neu dair o chwarelau ac i’r boblogaeth 
liosogi y dechreuwyd teimlo angen am yr ysgol Sul. Oddeutu’r 
amser yma y daeth John Jones, wedi hynny o’r Ffridd lwyd, i’r 
ardal o Feddgelert. Byddai ef a Robert Dafydd yn myned ar y 
Sul y bore i gyfarfod gweddi Ochr y Cilgwyn, ac yna i'r bregeth i 
Dalsarn, y prynhawn i'r ysgol yn y Gelli ffrydau, a’r hwyr 1 Dal- 
sarn. 


Rhowd ysgol y Gelli i fyny pan gychwynnwyd yr ysgol yn yr 
Henfron yn ystod 1837—8. Y rhai fu’n fwyaf amlwg ynglyn @’i 
chychwyniad ydoedd Robert Dafydd y Fron, John Jones Ffridd 
lwyd a John Roberts Tanychwarel. Ty bychan gerllaw y Fron 
ydoedd yr Henfron. John Roberts a ofalai am y plant. Ar ddi- 
wedd yr ysgol deuai y rhai fyddai yn y siamber at y rhai yn y gegin 
i gael eu holi. Y plant ar ganol y Ilawr, a’r rhai hyn o’u deutu. 
Adroddai’r oll y Deg Gorchymyn, ac wedi hynny holid y plant. 
Yr holwr yn gyffredin fyddai John Jones Ffridd lwyd. Safai ef 


* Yogrif Mr. O. J: Roberts (Cyndeyrn). Ysgrif Mr. David Hughes y 
Buarth uchaf, yn dwyn yr hanes i lawr hyd 1880. 

wrth holi bob amser gyda’i gefn ar yr hen dresel. Robert Dafydd 
oedd yr arolygwr tra buwyd yma. Nodir William Parry Bryn- 
’rhedydd, Ty eiddew ar ol hynny, a brawd i John Parry Caer, fel 
un o ysgrifenyddion cyntaf yr ysgol, ac ysgrifennydd yn yr Hen- 
fron, debygir. Dywedir fod rhif yr ysgol cyn y diwedd oddeutu 35. 
Gan mai t¥ bychan oedd yr Henfron, a chyda’r boblogaeth yn 
cynyddu, daeth galw am gapel. 


Fe ddywedodd John Jones Ffridd lwyd wrth Mr. O. J. Roberts, 
ei fod ef yn un gydag eraill a godai gerryg ar gyfer y capel newydd, 
ddiwrnod coroniad y Frenines Victoria, sef Mehefin 28, 1838. 
Dywedai hefyd fod rhialtwch mawr ar ben Moel Tryfan ar y diwrnod 
hwnnw. Y mae blwyddyn yr agoriad yn ansicr. Y mae Mr. O. 
J. Roberts, oddiwrth bopeth a glywodd am ysgol y Fron, o dan yr 
argraff ddarfod iddi barhau am o ddwy i dair blynedd, ac na ddarfu 
iddi ddim cychwyn dan 1837, y fan bellaf yn ol. Yr oedd John 
Roberts, ei dad ef, yn dilyn yr ysgol yn y Gelli, ac yn un o’r rhai 
a gychwynnodd yn yr Henfron, ac yr ydoedd yn fyw ar y pryd yr 
oedd ei fab yn ysgrifennu ei nodiadau. Y mae Mr. O. J. Roberts 
yn tueddu i roi agoriad y capel mor bell ymlaen ag 1840. Y mae 
gryn anwastadrwydd ynglyn ag amseriadau yn dwyn perthynas 
ag agoriad y capel a sefydlu’r eglwys, fel y maent i’w cael mewn 
adroddiadau argraffedig ac ysgrifenedig. Eithr y mae ei adroddiad 
ef yn ymddangos yn meddu ar radd 0 sicrwydd ynglyn ag ef. _Tebyg 
ddarfod i’r capel gael ei agor yn ystod 1839—40, ac i’r eglwys gael 
ei sefydlu yn ddiweddarach. 


Yr oedd John Jones Talsarn yn cymeryd dyddordeb yng nghy- 
chwyniad yr achos. Efe ynghyda Robert Dafydd oedd wedi gosod 
y mater gerbron eglwys Talsarn. John Jones hefyd a nododd y 
fan yr oedd y capel i fod arno, efe a’i cynlluniodd, ac efe a roes 
ei enw iddo. Gelwid ef weithiau ar y cyntaf yn gapel y Fron, 
ond Cesarea a orfu yn y man, ac a ddaeth, fel y nodwyd, yn enw ar 
yr ardal ei hun. Yr ydoedd y capel ar y ffordd a arwain drwy 
ganol yr ardal, a thrwy chwarel y Fron i gyfeiriad Rhwng-y-ddwy- 
afon. Dodwyd ty capel ar ei dalcen dwyreiniol, ac o dan yr unté, 
ac yr oedd drws o’r ty i’r capel. O’r tu ol i’r t¥ yr oedd yr ystabl. 
Ar yr ochr agosaf i’r ffordd yr oedd drws i’r capel. Y pulpud ar 
ganol y talcen, sef y canolfur rhwng y capel a’r tf. Fel arfer, y 
pulpud yn lled uchel. Pum ffenestr, dwy ar bob ochr, ac un ar y 
talcen gyferbyn a'r pulpud. Sét yn rhedeg gyda’r mur ar bob 

ochr i’r pulpud, gyda’r Nawr beth yn uwch na Ilawr y capel. Ar 
ganol y sét ar y dde yr oedd drws yr eid drwyddo o barlwr y t¥ 
capel, drwy ddrws yn y sét ei hunan, i’r sét fawr a’r pulpud. Yn y 
sét fawr gyda’r blaenoriaid eisteddai rhai hynafgwyr eraill. Yma, 
ar gyfer y pregethwr, y mae’r arweinydd canu. William Griffith 
Cae Goronwy ydyw ef, gwr y Ilais udgorn arian. Meinciau ar lawr 
pridd, rhydd i bawb, sydd ar ganol y capel. Chwe chanwyll, un 
bob ochr i’r pulpud, a’r pedair eraill yn y seren uwch canol y llawr. 
Yr oedd 25 o seti bychain yn y capel ar y cyntaf, digon i gynnal y 
gynulleidfa i gyd y pryd hwnnw. Ymhen ysbaid o rai blynyddoedd, 
dodwyd seti ynghanol y llawr. Eisteddleoedd erbyn hynny i 133. 


Fe bregethwyd am y tro cyntaf yn y capel cyn ei orffen, oddiar 
fainc y saer, gan Cadwaladr Owen. Yr oedd hynny ar noson 
waith, a daeth llawer o’r chwarelwyr ynghyd i wrando. Ceid 
pregeth ar brynhawn Sul o Dalsarn, yn achlysurol i ddechre, wedi 
hynny yn gyson. 


H. W. Hughes, mab William Hughes Pen yr orsedd oedd gwr 
y ty capel. Bu ef o wasanaeth gyda’r canu y pryd hwn. 


Nid yw’n ymddangos pa bryd yn union y sefydlwyd yr eglwys. 
Feallai mai ymhen rhyw ddwy neu dair blynedd ar ol agoriad y 
capel. Yr oedd Robert Dafydd yn flaenor yn Nhalsarn, ond yn 
preswylio yma. Daeth Griffith Williams yma o Frynrodyn yn 
1842. Yr oedd efe yn flaenor yno. John Jones Ffridd lwyd oedd 
y blaenor cyntaf a ddewiswyd gan yr eglwys yma. Nid oes sicrwydd 
am flwyddyn ei ddewisiad. Tybir mai yn ystod 1842—3, a bod 
yr eglwys wedi ei sefydlu ryw gymaint yn flaenorol. Yr oedd y 
tri gwjr hyn yn gweithredu fel blaenoriaid o’r dechre, neu yn agos 
o’r dechre. 


Robert Owen Rhostryfan a gymerai lais yr eglwys yn newisiad 
John Jones. Wedi cymeryd y bleidlais, ac i John Jones gael ei 
enwi fel y dewisedig, ebe Robert Owen ymhellach: “ Y mae’r oll 
o’r eglwys wedi pleidleisio drosto ond un ;_ ac y mae’n debyg iawn 
y gWyr yr un honno fwy am dano na neb arallo honochi. Gwyliwch 
chwi mai y hi sy’n iawn!” Mary Jones, priod John Jones, oedd 
yr un honno. 

Allan o restr T. Lloyd Jones o aelodau eglwysig Talsarn yn 
1838, y mae Mr. O. J. Roberts yn nodi allan ddeuddeg ag y tybia mai 
hwy ydyw’r deuddeg y dywedir gan T. Lloyd Jones iddynt ym- 

aelodi yn Cesarea ar gychwyniad yr eglwys. Dyma nhwy: Morris 
Griffith Penygarth, Robert Dafydd y Fron, Cadwaladr Jones 
Penygarth, Hugh Williams a Richard Williams Pen yr orsedd, John 
Jones yr Henfron, Ffridd lwyd wedi hynny, John Roberts Gelli, 
Tanychwarel wedi hynny, William Parry Bryn’rhedydd, Elizabeth 
Jones, sef priod Robert Dafydd, Mary Hughes, sef priod Cadwaladr 
Jones, Catherine Griffith Pen yr orsedd, Mary Jones, sef priod John 
Jones. Fe ddichon na ddarfu iddynt oll ymaelodi yma y noswaith 
gyntaf. Daeth eraill i’r eglwys tuag adeg ei chychwyniad,—John 
Hughes Tynymaes, wedi hynny o’r Cefnen, Brynrodyn, lle y gwas- 
anaethodd fel blaenor, Margaret Williams, sef priod Griffith Williams, 
Mary Roberts Tanychwarel ac eraill. 


Cynhaliwyd y Cyfarfod Ysgolion cyntaf yma ar Ebrill 25, 1841, 
sef yn y Fron, fel y dywedir yn Ilyfr cofnodion yr ysgrifennydd, 
gan alw’r capel ar yr enw hwnnw am y pryd, debygir. Yr oedd 
yma y pryd hwnnw 14 o athrawon, 3 0 athrawesau, 1 arolygwr, 
83 o ysgolheigion. 


Dylid coffau y byddai John Jones Talsarn yn talu ymweliadau 
mynych 4’r lle yma, yn pregethu yma yn fynych ar ganol wythnos, 
gan wrthod derbyn unrhyw gydnabyddiaeth am hynny, ac na 
wneid dim o bwys ynglyn a’r achos ond mewn ymgynghoriad 4g ef. 


Yn 1846 y daeth William Hughes yma o Dalsarn, y pregethwr 
cyntaf yn y lle. Daeth i fyw i Blas Collin. Bu o wasanaeth 
neilltuol yma. Ymadawodd i Dalsarn yn ei ol yn 1852. 


Yng Nghyfarfod Misol Rhydfawr, Tachwedd 10, 1852, yn ol 
cofnod ysgrifenedig, fe benderfynwyd cynorthwyo Cesarea i dalu 
eu dyled drwy annog pawb “i ddyfod a rhyw gymaint o arian, yn 
ol fel yr ewyllysient hwy eu hunain.” Y ddyled yn 1853, £60; 
yn 1854, £45. Yr oedd eisteddleoedd i gant 0 bobl yn cael eu gosod 
yn 1854. Cyfartaledd pris eisteddle pob un yn y chwarter, 74c. 
Swm y derbyniadau am y seti yn 1853, £11. Gwneid casgl o £5 
y flwyddyn at ei gilydd y pryd hwnnw at leihau y ddyled. Y casgl 
at y weinidogaeth, £7. Rhif yr eglwys, 48. Traul o £8 ar y capel 
yn ystod 1853. 


Yn ystod 1853—4 y cafwyd y Cyfarfod Misol cyntaf i’r lle. 
Trwy lawer o ymdrech y llwyddwyd i’w gael, ac ar ol gwneud cais 
ar ol cais am dano. Dywedodd William Roberts Clynnog neu 

John Jones Tremadoc nad oedd “ dim ond grug i’w gael yn y fan 
honno.” Fe orfu John Jones Ffridd Iwyd, cennad yr eglwys, heb 
yn waethaf i’r grug a’r cwbl. Yn y Cyfarfod Misol hwn y preg- 
ethodd Griffith Parry, Caernarvon y pryd hwnnw, ei bregeth gyntaf 
mewn Cyfarfod Misol. 


Yn 1853—5 y daeth John Phillips i Dynymaes o le a elwid 
Coicia gwyn yn Eifionydd. Yn flaenor yn dod yma. Yn briod 
a& mam gwraig John Jones Firidd lwyd. Gwr gweithgar a chref- 
yddol. 


Bu farw Griffith Williams Penybraich ar Chwefror 26, 1856, yn 
flaenor er 1842. Daeth i’r ardal yma y pryd hwnnw o Frynrodyn, 
Ne’r ydoedd yn flaenor er 1839. Yr oedd ei ddyfodiad ef a’i briod 
i’r ardal y pryd hwnnw o werth neilltuol i’r achos. Ystyrrid ef yn 
wr duwiol iawn, ac yr oedd yn dra ffyddlon gyda’r gwaith. Gadaw- 
odd dystiolaeth ar ei ol ddarfod iddo ryngu bodd Duw ; a dywedid 
am dano, Yr hyn a allodd hwn efe a’i gwnaeth. 


Fe drigiannai John Williams,—tad y Parch. William Williams 
Rhostryfan, Robert Williams a fu’n flaenor yn Nhanrallt, ar ol 
hynny o Bantglas, Henry Williams Glanaber, Llanllyfni, a blaenor 
yno,—yn Rhwng-y-ddwy-afon yn ystod 1850—7. Bu ef byw ym 
Meillionnydd yn flaenorol i hyn. Symudodd oddiyno i’r Bont- 
newydd, ac oddiyno drachefn i Rhwng-y-ddwy-afon. Gwr pwyllog 
a gwasanaethgari’rachos. Llafurus gyda’r ysgol. Amddiffynnodd 
rai rhag diarddeliad droion am na farnai eu trosedd yn galw am 
hynny. Ymadawodd i Gae einion, Tanyrallt, a therfynnodd ei 
oes yno. 


Yn ystod 1856—7 y dewiswyd yn flaenoriaid, John Roberts 
Tanychwarel a Thomas Roberts Tanycastell. 


Tuag 1857 y daeth William Griffith i gadw’r ty capel. Hugh 
W. Hughes wedi ymadael oherwydd afiechyd. Gwnaeth William 
Griffith ei ran gyda’r achos tra y bu yn yr ardal. Yr ydoedd ef yn 
dad i William Griffith Creigiau mawr (Hyfrydle). 


Bu farw John Phillips yn 1859, wedi gwasanaethu yma fel 
blaenor er 1855 neu gynarach, gan adael perarog]l 0’i ol. 


Fe ddywed Mr. David Hughes fod y blynyddoedd 1854—9 yn 
flynyddoedd o weithgarwch gyda’r achos, a bod yn yr eglwys 

ddynion cymwys i ymwneud 4 phob rhan o’r gwaith, a rhai hynod 
mewn gweddi, ac y ceid profiadau melus yn y seiadau, yn enwedig 
gan yr hen chwiorydd. Byddai Robert Jones y Penrhyn, Thomas 
Hughes Pen y cae, John Hughes Blaen fferam yn cymeryd rhan yn 
arweiniad y gan, heb fod yn sicr iawn ohoni, yr un ohonynt. Ni 
byddai Robert Dafydd ychwaith yn foddlon iawn 1 John Hughes 
ymyrraeth, am nad oedd yn aelod eglwysig, er mai efe oedd y 
sicraf wedi myned ohoni yn lan i’r pen. Gwellhaodd y ganiadaeth 
yn fawr ar ol amser y diwygiad. Y pryd hwnnw fe ddeuai rhai o 
gryn bellter i’r gwasanaeth. Dyna Sion Pitar, hwsmon y Gelli 
ffrydau, dyn cryf, wynebgoch, gwarrog. Hen lanc ydoedd Sion, 
a dau neu dri o gWn defaid yn ei ddilyn, ac yn gorwedd yn dawel 
wrth ei draed yn y sét fawr, gan godi eu llygaid at eu meistr yn 
bur debyg yn yr un dull ag y codai yntau hwy at y pregethwr. 
Gwelid Sion Pitar mewn blynyddoedd diweddarach yn Nazareth 
ger Caernarvon, ond heb y cwWn erbyn hynny. 


Ar nos Sul mewn cyfarfod gweddi, wrth 1 Thomas Roberts roi 
allan y pennill, “ Y Gwr a fu gynt o dan hoelion,” ar ddiwedd y 
gwasanaeth, y torrodd y diwygiad allan yma. Torrodd John Jones 
Penygan allan i ddiolch a gweiddi nes i deimlad dieithr feddiannu’r 
Ne. Adroddai drosodd a throsodd y pennill hwnnw : 

Tu draw i'r len wrth chwilo’r llyfrau 

Pwy Wyr na cheir f’enw innau ? 

Tan ddwyfron hardd yr Archoffeiriad 

A gollfarnwyd draw gan Pilad. 
Wedi 1 bethau lonyddu, fe alwyd seiat, ac arosodd tri ar ol, sef 
John Jones Penygan, Morris Williams (Meiric Wyn) Penygan, a 
Hugh W. Hughes Gwyndy. Wedi i un cyfarfod gweddi fyned 
drosodd, dyma Hugh Thomas y Castell yn dychwelyd yn ei ol i’r 
seiat, gan waeddi fel yr elai i mewn, ‘“‘ Bobl anwyl, fedra’i fyned 
ddim cam pellach!” Gyda bod y geiriau dros ei wefusau fe 
dorrodd allan yn orfoledd. Yna fe ddechreuwyd canu, ‘“‘ Beth yw’r 
udgorn glywai’n seinio ?”” A chanu yn orfoleddus y buwyd am 
encyd o amser. Amryw o’r cyffelyb bethau a brofwyd gyda’r 
ymweliad hwn. Ychwanegwyd nifer a fu o fawr wasanaeth yn ol 
hynny. Yr oedd William Humphreys wedi dod i’r eglwys rai 
blynyddoedd cyn hynny, ond ar ol y diwygiad y dechreuodd efe 
weithio gyda chrefydd. Yr ydoedd argyhoeddiad William Hum- 
phreys yn un hynod braidd. Gweithio’r nos yr ydoedd yn Dorothea. 
Daeth yn wlaw trwm, a bu raid Ilechu yng nghwt y boiler, lle’r 

aeth y rhan fwyaf i gysgu. O ddireidi, fe agorodd rhywun un o’r 
pibellau agerdd, nes bod yr agerdd yn chwythu allan gyda thwrf 
dychrynllyd. Deffrodd y cysgaduriaid, gan ruthro ar draws eu 
gilydd ynghanol yr agerdd a’r Muwchfa o ludw. Meddyliodd 
William Humphreys ar y funyd mai yn uffern yr ydoedd. Y 
teimlad yma a’i harweiniodd i’r eglwys. Eithr y diwygiad a 
wnaeth grefyddwr gweithgar ohono. Un o blant y diwygiad oedd 
William Griffith Cae Goronwy. Yr oedd ef yn gerddor, a bu o 
wasanaeth mawr i'r ganiadaeth. Dewiswyd ef yn arweinydd cyn 
bod ohono yn aelod eglwysig, ac ymroes yntau gyda llwyredd i’r 
gwaith. Y mae’r hanes hwn am y diwygiad wedi ei ddiogelu gan 
Mr. David Hughes. Rhif yr eglwys yn 1858, 45; yn 1860, 80; 
yn 1862, 85; yn 1866, 85. 


Yn amser y diwygiad y sefydlwyd y cyfarfod gweddi bach. 
Penodwyd John Jones Penygan a William Humphreys i ofalu am 
dano. 


Yn 1861 fe newidiwyd y daith. Pregethwr Talsarn i fyned i’r 
Baladeulyn, a Cesarea i fyned yn daith gyda Charmel. 


Yn ol adroddiad Ysgolion y Dosbarth am 1862, yr oedd rhif 
yr athrawon yn 18, athrawesau 1, ysgolheigion 111, ynghyd a'r 
arolygwr a’r ysgrifennydd yn gwneud 132. 


Yn 1864 y gorffenwyd y capel newydd yn gyfagos i’r fan lle’r 
oedd yr hen gapel, yn is i lawr, ac ar dir Bronyfoel. Tra’r oedd y 
capel heb ei orffen, fel y clywodd Mr. O. J. Roberts, daeth Edward 
Griffith Meifod heibio yng nghwmni David Lloyd Jones, a phreg- 
ethodd ynddo i gynifer a ellid eu cael ynghyd, a digwyddodd i’r 
ail gapel megys ag i’r cyntaf, sef ddarfod iddo gael ei gysegru a 
phregeth cyn ei lwyr orffen. David Jones Plas Collin a edrychai 
ar ol yr adeiladwaith dros yr elgwys. Evan Owen Talsarn oedd y 
cyntaf i bregethu ynddo yn ol trefn ac yn rheolaidd. Hugh Thomas 
y Castell a ddechreuodd yr ysgol ynddo gyntaf. Yr arolygwr 
ysgol a ddaeth o’r hen gapel i’r newydd ydoedd Thomas Roberts 
Tanycastell, ysgrifennydd yr ysgol a’r eglwys, Morris Williams 
Penygan. Agorwyd y capel yn ffurfiol gyda Chyfarfod Misol, 
Dafydd Jones Caernarvon a Dafydd Morris ymhlith y pregethwyr. 
Eisteddleoedd yn y capel i 256. Gosodid 180 yn 1865. Swm y 
ddyled yn 1860 ydoedd £15; yn 1865, £500; yn 1866, £550. 
Gwerthwyd yr hen gapel yn 1865 am £20. 

Yn 1866 y sefydlwyd y Gobeithlu. Y ddau blaenllaw yn 
hynny, John Jones Ffridd lwyd a Thomas Roberts TY Capel, 
Tanycastell gynt. 


Yn ol cofnod ysgrifenedig, yr oedd brodyr o Cesarea yng Nghyf- 
arfod Misol Talsarn ar Ionawr 14, 1867, yn cwyno fod y gwynt 
mawr diweddar wedi chwythu ymaith ben eu capel. Anogwyd 
gwneud casgl] ym mhob capel i’w cynorthwyo. Fe ymddengys 
ddarfod i’r gwynt mawr hwnnw godi nen y capel yn goed a thd, a 
chario’r cyfan dros y ffordd a elai heibio’r capel i gae gerllaw. Fe 
ddigwyddodd hynny ar y Sadwrn cyntaf o Ionawr, sef y pumed. 
Y mae gan Robert Ellis nodiad yn ei ddyddiadur ar gyfer y Sadwrn 
hwnnw: “ Myned drwy dywydd mawr iawn i Gaergybi.” A 
thrachefn ar gyfer yr wythnos nesaf, ‘‘ Eira mawr, mawr;” a'r 
wythnos wedi honno, ‘‘ Eira mawr—oer iawn;” a’r wythnos 
wedyn, “Lluwch eira dychrynllyd.” Traul ail doi, £132. Y 
ddyled yn 1868, £525. Nid hir y buwyd cyn fod rhaid ail-doi 
talcen ac ochr, am eu bod yn gollwng dwfr, ac ar ol hynny rhoi 
nenfwd newydd. Y ddyled yn 1870, £475; yn 1871, £570. 


Yn ystod 1868—9 neu ddiweddarach y daeth Evan Parry i’r 
ardal o Rostryfan, yr hwn ynghyda William Griffith, a fu o hynny 
ymlaen yn arwain gyda’r canu. 


Yn niwedd 1868 y daeth Edward Lloyd yma o Cefnywaen fel 
cyfrifydd yn chwarel y Braich. Llafuriodd gyda phob rhan o’r 
gwaith, a gadawodd ei ol ar y t6 ieuanc. 


Bu farw Thomas Roberts TY capel ar Mai 6, 1871, wedi gwas- 
anaethu’r swydd o flaenor am oddeutu deuddeng mlynedd. Gwr 
tal, lawn ddwylath, a chymesur, gyda wynebpryd meddylgar, ac 
o dueddfryd siriol a chymdeithasgar neilltuol, ynghyd 4 gradd 
helaeth o awdurdod o phenderfyniad, ebe Mr. O. J. Roberts. Gwein- 
yddodd ei swydd gydag ymroddiad a doethineb. Safai yn gryf 
dros argyhoeddiad ei feddwl, ar ol manwl ystyriaeth, gan ymgais 
am ddidueddrwydd mewn barn. Yn wr darllengar gyda dyheadau 
y gwleidyddwr. Ymlonai yng ngwawr y deffroad Cymreig. Efe 
oedd yr athraw yn nosbarth pwysicaf yr ysgol. Heb ddawn ar- 
bennig, yr oedd eto yn siaradwr cryf, goleubwyll. Bu’n llywydd 


y Cyfarfod Ysgolion. A’i gymeryd ym mhob golwg arno yn wr 
ardderchog. 


; 
| 

Yn ystod 1871—2 y dewiswyd yn flaenoriaid, John Williams, 
mab Griffith Williams Penybraich a William Hughes, mab Cefn- 
eithin. Symudodd John Williams yn 1879, debygir, i Hyfrydle, 
canys yn Nhachwedd y flwyddyn honno y galwyd ef i’r swyddogaeth 
yno. 


Yn 1872 fe awd i ryw gytundeb 4g Edward Lloyd, ar iddo 
wasanaethu fel bugail ar yr eglwys, a’i gyflog i fod yn £10. Nid yn 
thwydd y daeth hynny o gyflog i law, ac efe a ymadawodd i Nerpwl 
ym mis Mai, 1873. 


Yn 1873 y dewiswyd yn flaenoriaid, Thomas Jones Tanyfron 
a Griffith G. Williams Broneryri. Y flwyddyn hon y codwyd ty 
capel newydd ar draul o £250. Prynwyd tir ynglyn 4g ef am £20 
7s. 6ch. 


Yn 1873 y derbyniodd Mr, J. J. Roberts alwad i Drefriw. Yr 
oedd ef wedi dechre pregethu yn Ebenezer, Clynnog, Medi 30, 1867. 
Yn niwedd 1873 yr aeth William Hughes i Nerpwl i’r ysgol, wedi 
bod yn flaenor yma am o uni ddwy flynedd, Cymerwyd ef yn 
glaf, a bu farw cyn nemor o amser. Gwr ieuanc caredig, crefyddol. 


Hydref 8, 1875, y sefydlwyd y Parch. W. R. Jones yma fel 
bugail yr eglwys. Daeth yma o Fethesda. Efe a aeth 1 fyw i’r 
ty capel newydd. 


Bu farw Robert Dafydd ym Medi 26, 1878, yn 78 oed, wedi 
gwasanaethu fel blaenor yma o’r dechre, a chyn hynny yn Nhalsarn. 
Yn y Fron y preswyliai, ac yr oedd yr Henfron hefyd yn ei ddaliad- 
aeth. Trwy ei offerynoliaeth ef yr agorwyd yr Henfron i'r ysgol 
ar ycyntaf. Yr oedd efe yn briod ag Elizabeth, chwaer John Jones 
Ffridd lwyd, gwraig nodedig o grefyddol. Bu’n oruchwyliwr ar 
chwarel y Fron am ysbaid o flynyddoedd. Dioddefodd waeledd a 
nychdod am yn agos i’r 20 mlynedd diweddaf o’i oes. Oblegid hyn 
fe’i cyfyngwyd i’w d¥ am yr ystod hwnnw o amser, oddigerth ar 
dywydd hyfryd. Defnyddiodd ei amser adref i ddarllen, yn 
enwedig ei Feibl, fel yr ystyrrid ef yn dra chyfarwydd ynddo. Fe 
ddywedir y byddai John Jones yn hoff oi gymdeithas, a darfod 
iddo adrodd sylwedd rhai 0’i bregethau iddo o bryd i bryd cyn eu 
traddodi. Bu’n weithgar efo’r ysgol Sul, a bu’n offeryn gyda’i 
chychwyn yn y Gelli ac yma. Gosododd yr Henfron i hen bobl 
heb fawr o ddodrefn ganddynt am ardreth isel er mwyn ei gael yn 

Ne cyfleus i gadw’r ysgol. Yr oedd yr hen wr, pa fodd bynnag, 
yn gar iddo, ac fel yntau yn rhywbeth o gymeriad yn ei ffordd. 
Ni faliai nemor am bethau newyddion. Ni fynnai fyned i weled 
y trén pan ddaeth o fewn dwy filltir i'w breswylfod, er cael cynnyg 
ei gario droion mewn cerbyd i’r perwyl hwnnw. Gwaharddodd 
ddwyn elorgerbyd i’w gynhebrwng. Myned gyda Ilythyren rheol. 
Priododd merch un o’r byd yn amser yr hen gapel. Collodd ei 
haelodaeth. Ymhen hir a hwyr hi ddaeth ir eglwys yn ei hol, 
wedi bod o’r gymdogaeth am ysbaid. Am na fynnai hi ddweyd 
ei bod yn edifarhau am yr hyn a wnaeth, ni fynnai Robert Dafydd 
mo’i derbyn hithau yn ol, ac at enwad arall yr aeth hi. (Goleuad, 
1878, Hydref 26, t. 9.) 


Oddeutu 1880 y symudodd William Humphreys i Garmel, lle 
bu farw yn 1883. Fel athraw, heb fedru darllen yn gywir ei hun, 
yr oedd ganddo ffordd ddeheuig o gael yr ysgolheigion 1 gywiro eu 
gilydd. Bu cyfarfod gweddi’r bob] ieuainc dan ei ofal ef o amser y 
diwygiad hyd ei ymadawiad o’r ardal. Disgybl anwyl ydoedd. 


Yn 1881 y derbyniwyd Richard Williams i’r Cyfarfod Misol 
fel blaenor. 


Dydd Sadwrn, Awst 28, 1880, y gosodwyd i lawr y garreg sylfaen 
ir capel newydd, sef y trydydd, gan Watkyn Williams, yr aelod 
seneddol dros y sir. Yr oedd hynny tua chwarter milltir ymhellach 
na’r hen gapel, ac yn nes i Fynwent Twrog. Rhoes y Dr. Owen 
Thomas anerchiad ar yr achlysur. Gwnaed y cynlluniau gan y 
Parch. Griffith Parry Llanberis, a chymerwyd y gwaith gan Mr. 
Evan Jones Plas Dolydd. (Golewad, 1880, Medi 4, t. 14.) 

Ymgynullodd y gynulleidfa ynghyd i’r capel am y tro cyntaf 
ar y Sul, Awst 28, 1881. Cyn codi’r capel newydd yr oedd y ddyled 
yn £425. Prynwydy tiram £112 10s. Yr holl draul, gan gynnwys 
y ddyled flaenorol, £2,436 3s. 10c. Prin yr oeddid wedi gorffen 
adeiladu na phrofwyd iselder masnachol yn y wlad. Yn 1883 fe 
ddarfu’r dymestl dorri y t6. Erbyn yr agoriad yr oeddis wedi talu 
dros £200 o’r ddyled, a lleiheid ryw ychydig arni, er gwaethaf llogau 
trymion, bob blwyddyn oddigerth y flwyddyn 1883. Sefydlwyd 
cymdeithas ddilog cyn agoriad y capel. Er hynny fe dalwyd £73 
18s. mewn llog yn 1886. 


Yng ngwanwyn 1882 y bu farw Evan Parry. Dewiswyd ef 
fel cyd-arweinydd y gan 4 William Griffith. Disgynnodd y cyfrif- 

oldeb yn led lwyr arnoef. Yr oedd yn gerddor da. Cyflawnodd 
y gwaith yn deilwng. Dewiswyd ei fab, Mr. Henry R. Parry, i’r 
un swydd ar ei ol. 


Ebrill, 1882, fe roes y Parch. W. R. Jones ei swydd fel bugail i 
fyny, ac ymadawodd i Lanfairfechan. 


Bu farw John Jones Ffridd lwyd, Mawrth 14, 1885, wedi bod 
yn flaenor ers oddeutu 1842. Gwr cryf, gewynog, lawn dwylath 
o daldra, o brydwedd tywyll, go hunanfeddiannol, ac 4g edrychiad 
go led dreiddlym ganddo. Un o wir Beddgelert, ac wedi teimlo 
pethau grymus yno. Y blaenor cyntaf yma o ddewisiad yr eglwys 
eihun. Bu’n arolygwr yr ysgol yn y capel cyntaf am rai blynydd- 
oedd. Yn wr penderfynol yn ei swydd, ac yn hytrach yn geid- 
wadol ei ysbryd. Cofiadur da, a chanddo gyfoeth o bethau wedi 
eu darllen a’u clywed, ag y gallai eu dwyn allan ar achlysur yn ei 
gyfarchiadau cyhoeddus. Braidd yn afrwydd fel siaradwr nes 
poethi gyda’i bwnc. Yn weddiwr cyhoeddus taer, lawn teimlad, 
gyda gwén ar brydiau yn ymdaenu dros ei wynepryd, pan gyda’r 
gorchwyl. Danghosodd fesur da 0 ymroddiad dros ystod ei dymor 
maith fel blaenor, ac yr ydoedd yn un yr hoffid gwrando ar ei 
gyfarchiadau. 


Yn 1885 y dewiswyd yn flaenoriaid, O. J. Roberts a William 
Ellis Williams. Y blaenaf yw ysgrifennydd yr eglwys er 1874. 
Aeth yr olaf i Awstralia, gan geisio adferiad iechyd, a bu farw yno 
Hydref 6, 1903. Yn niwygiad 1859 y daeth efe at grefydd. Bu yn 
Awstralia yn ddyn ieuanc. Yn 1874, penodwyd ef ar ol ei dad yn 
oruchwyliwr chwarel y Cilgwyn. 


Bu farw John Roberts, Chwefror 12, 1888, yn 84 oed, ac yn 
flaenor er rywbryd yn 1856—7. Ganwyd ef ym Mryncyll ger 
Amlwch, Mén. Ystyriai John Roberts fod ganddo haw! gyfreithiol 
drwy ei fam i etifeddiaeth neilltuol o gryn werth. Pan oedd rhan 
o’r etifeddiaeth honno yn myned ar werth, meddyliodd am ymyr- 
raeth y pryd hwnnw, ac aeth i Fon i’r amcan; ond pallodd ei 
wroldeb, a daeth oddiyno heb yngan gair. Pan tuag 20 oed daeth 
i Simdde’r Ddallhuan, Drwsycoed, i weithio. Lletyai yn y Gelli 
ffrydau. Yno yr ymunodd 4 chrefydd. Yn ystod ei arosiad ef 
yno y sefydlwyd ysgol Sul yn y Gelli, a bu yntau yn athraw a 
holwyddorydd yno am gryn ysbaid. O’r Gelli y symudodd yma, 
ac a adeiladodd Danychwarel, ei gartref yn o) hynny. Bu yn 

ardal Pisgah am ddwy flynedd a hanner, ac yna dychwelodd i aros 
yn Nhanychwarel, oddigerth am yr ysbaid yn niwedd ei oes pan 
letyai gyda’i fab, Mr. O. J. Roberts. Mab arall iddo ydyw Iolo 
Caernarvon. Yr oedd ef yn wr nodedig. Yr ydoedd yn gar i 
William Roberts Amlwch, ac ystyrrid fod gradd o debygrwydd i’w 
ganfod ynddynt yn eu gwynebau. Nid oedd mor gryf a llym ac 
awdurdodol yn ei wynepryd a William Roberts o lawer; ond yr 
oedd Ilawer o’r un meddylgarwch a chraffter iw ganfod ynddo, a 
chymaint feallai o gallineb a chyfrwystra, a mwy o ddawn ym- 
adrodd yn y llygaid, a chwareuent yn fwy ar wyneb y croen nag 
eiddo William Roberts. Fel meddyliwr, yr oedd yn gyffelyb i 
William Roberts o ran ei brif nodweddion, nid amgen, anibyniaeth, 
treiddgarwch a gwreiddioldeb. Ni chafodd fanteision addysg, 
mwy na William Roberts: darfu i argyhoeddiad crefyddol ddeftro 
meddylgarwch yn y naill a’r llall, a meithrin ynddynt chwaeth 
lem. Arwydd o ragoriaeth cynhenid ei feddwl oedd ei sylw ar 
natur a’i hoffter o blant. Fe dynnai wersi oddiwrth amrywiol 
ymddanghosiadau natur. Rhedai y plant i’w gyfarfod, fel y deuai 
oddiwrth ei waith, er mwyn cael ysgwyd llaw ag ef. A byddai 
yntau wrth ei fodd yn eu canol hwythau. Yr oedd yn rhwyddach 
a llyfnach ei ddawn na William Roberts, ac yn llai ysgythrog ac 
ofnadwy, ond fel yntau yn meddu ar ryw rin cuddiedig a daflai 
newydd-deb a dieithrwch a swyn cyfrin ar ei feddyliau. Yr oedd 
William Roberts a Morgan Howels wedicyrraedd gradd o arglwydd- 
iaeth ar ei feddwl ef, yn ddiau mewn rhan oherwydd gradd o gyd- 
ymdeimlad dirgeledig rhyngddo 4 hwy yn ei ysbryd. Fe briodolir 
ei argyhoeddiad i’r naill neu’r Ilall ohonynt, heb fod yn sicr p’run ; 
nid hwyrach ei fod yn ddyledus i’r naill a’r Nall fel offerynau yn 
hynny. Bu’n athraw llwyddiannus am driugain mlynedd. Yn 
holwr plant gyda’r mwyaf medrus. Siaradwr mynych ac effeithiol 
yn y Cyfarfod Ysgolion. Areithiwr dirwestol selog. Yr oedd 
mewn cydymdeimlad a’r hen a’r newydd: adroddai sylwadau yr 
hen bregethwyr a’r rhai ieuainc diweddar: symudai gyda symud- 
iadau ei oes. Medr mewn ymgeleddu a chyfarwyddo a hyfforddi. 
Yn wr gostyngedig a thyner a doeth. Ac yn y cyfuniad o’i ragor- 
iaethau yn flaenor tra effeithiol yn yr eglwys. Efe fyddai yn 
cychwyn y cynhebryngau braidd i gyd cyn amser y fugeiliaeth. 
O’r tu ol i’w ragoriaethau eraill yr oedd duwioldeb diamheuol. 
Yr oedd ei dduwioldeb yn gyfryw ag oedd yn cydweddu 4 natur- 
ioldeb, Yn wr ynghanol gwYr, yr oedd yn blentyn gyda phlant. 

Defnyddiai ymddanghosiadau natur ac arferion gwahanol gre- 
aduriaid er egluro pethau ysbrydol. Yr oedd yn fawr mewn gweddi 
yn y dirgel ac ar goedd. Codai ei erfyniadau o ddyfnder calon. 
Fe ddywedir fod rhai o’'i weddiau yng nghyfarfodydd Richard 
Owen yn hynod iawn. Fel rhyw enghraifft ohono, fe ellir cyfeirio 
at yr hyn a adroddir ar ei ol pan gododd i siarad mewn Cyfarfod 
Misol yn Llanllyfni ar yr Ysgol Sul. Dywedai fod arno ofn fod y 
dosbarthiadau yn fynych yn trin yr adnodau yn Ile bod yr adnodau 
yn eu trin hwy. Yr adnod fel bombshell, yn cael ei throi a’i throsi 
a’i holi, ‘ Pa le y caed yr haiarn i dy wneud di? ymhle y toddwyd 
di? pwy a’th ddug di yma?’ a’r cyfryw gwestiynau. A’r darn 
haiarn yn ddigon digyffro yn dioddef ei holi. Ond rhyw ddiwrnod 
dyma ddodi’r bwlet yn y cannon, a dyna’r powdwr a’r tan mewn 
cyffyrddiad ag o, ac, ar darawiad, dyma fo allan o’r cannon gyda 
grym a chyflymdra arswydol,—a dyna fraich un wedi ei thorri, 
clun un arall, a phen un arall. Galanastramawr! Ac yn gyffelyb 
y mae’r adnod wedi profi lawer gwaith. Hawdd holi,—‘ Pwy a’th 
lefarodd di?’ ‘Beth yw ystyr y gair yma a’r gair acw ynoti ?’ 
a’r cyffelyb. Gellir troi a throsi’r adnod yn y dull hwnnw fel peth 
eithaf diniwed. Ond rhyw ddiwrnod, dyma’r adnod yn nwylaw’r 
Ysbryd yn ordinhadau’r Efengyl, ac wele hi’n cael ei bwrw gyda 
nerth i galonnau pechaduriaid, ac, megys y dywedir am Gleddyf 
yr Ysbryd, hi dyrr drwy bopeth,—hi a wahana rhwng yr enaid a’r 
ysbryd, y cymalau a’r mer, a dwg farn i mewn i'r gydwybod. Yr 
adnod a oddefai ei thrin a’i thrafod mewn dull mor dawel,—nid oes 
dim bellach a saif o’i blaen, ac y mae hi ar unwaith yn lladd ac yn 
bywhau. Mewn Cyfarfod Misol yn y Bontnewydd, ar ryw ymdrin 
ar yr ysgol Sul eto, fe ddywedai ei fod y dydd o’r blaen yn edrych 
ar y robin goch yn lledu ei draed ac yn canu yn soniarus ar ymad- 
awiad ei gywion a’rnyth. Yr aderyn bach fel yn dweyd, ‘ Welwchi, 
fel y maent yn ehedeg! y fi magodd nhw, y fi fu yn yr helbul 
blin o hel bwyd iddyn nhw! Ond y mae eu gweld wedi magu y 
fath blu, ac yn hedeg mor hoew, yn ddigon o dal imi am y cwbl.’ 
Yna fe droes at y pregethwyr oedd yn bresennol. ‘‘ Deiliaid yr 
ysgol Sul ydych chwithau, frodyr anwyl! Y mae rhai ohonoch yn 
hedeg yn uchel iawn. Ond chwi faddeuwch i ambell hen athraw 
yn yr ysgol Sul am ddweyd yn yr olwg arnoch yn ehedeg ynghanol 
y nef, a’r efengyl dragwyddol ganddoch,—‘ Welwchi fel y mae nhw 
yn ehedeg! Y fi magodd nhw, y fi fu’n hel bwyd iddyn nhw, yn 
fy nyth i y magasant eu plu, ac y casglwyd nerth ganddynt i ehedeg 

mor uchel!’”” Y gair a ddywedodd wrth rai o’i gydswyddogion, 
a oedd wedi galw i’w weled pan oedd efe ar ei derfyn,—“ Awn a 
meddiannwn y wlad!” (Drysorfa, 1891, t. 447). 


Yn 1892 y dewiswyd Richard Roberts Ffridd lwyd a John W. 
Evans Bryn awel yn flaenoriaid. Hefyd, Richard Williams yn 
ymadael i Garmel, yn flaenor yma er 1881. Yr oedd ef wedi dod i 
fyw i’r ardal ers rhai blynyddoedd cyn hynny. Ymwelwr 4’r 
claf a’r rheidus. 


Ionawr 27, 1893, y bu farw William Griffiths Cae Goronwy, 
arweinydd y gan am faith flynyddau. Ymunodd ef 4 chrefydd 
oddeutu amser y diwygiad. Bu’n dra ffyddlon i ddilyn yr wylnosau, 
er mwyn y canu. Llafuriodd lawer gyda’r canu ar gyfer gwahanol 
gyfarfodydd dirwestol. Yny fanwl iawn mewn dysgu darllen i'r 
bechgyn yn ei dosbarth. 


Medi 27, 1898, y daeth Mr. R. Dewi Williams, B.A., yma fel 
bugail. 


Yn 1898 yr ymadawodd Richard Roberts i Rostryfan, yn 
flaenor yma er 1892. Yn athraw da, yn wr neilltuol mewn gweddi, 
ac o gymeriad rhagorol. 


Gwerthwyd y capel blaenorol am £60 10s. yn 1898. Gwerth- 
wyd y t¥ capel cyfagos iddo am £141 yn 1899. Yn 1898 adeiladwyd 
ty capel ynglyn a’r capel newydd. Y draul, £305, a £15 15s. am 
ddodrefnu ystafelloedd i’r gweinidog. Yn 1900 fe adgyweiriwyd 
wyneb y capel ar draul o £182 10s. 


Yn 1900 y dewiswyd Hugh William Roberts yn flaenor, 


Y mae gan Mr. O. J. Roberts rai adgofion ychwanegol. Yn yr 
ail gapel y dywed ddarfod dechre cynnal y cyfarfod Nenyddol 
Bu llewyrch yma ar yr achos dirwestol, ac ar y ffurf arni a ad- 
waenid fel Temlyddiaeth Dda. Yn yr ail gapel yr oedd y té parti 
mewn bri. Cynelid un yno ar Tachwedd 17, 1866, y cyntaf, debygir, 
oi rywogaeth. Cynelid cyfarfod y Gobeithlu yn yr hwyr, pryd yr 
oedd Ieuan Gwyllt yn bresennol. John Roberts Tanychwarel yn 
holi’r plant yn hanes Jonah. Nid ymddengys y cyfododd yma yr 
un pregethwr yn holl hanes yr eglwys. Daeth i gysylltiad a’r ail 
gapel ddau deulu o leoedd eraill sydd wedi parhau yn amlwg yma, 
sef teulu William Roberts Tynymaes, wedi hynny Bryn’rhydd, a 

ddaeth yma o Frynrodyn, a theulu William Evans o Froneryri. 
Cymerai William Roberts ddyddordeb mewn Ilenyddiaeth a chan, 
a magodd yr un ysbryd yn ei blant. Griffith Williamson Jones a 
fu’n ymdrechgar gydag ysgol Sul y plant hynny na ellid mo’u cael 
i’r capel newydd presennol. 

Nis gwywa’i goffa gwyn 

Uwch diffrwyth lwch y dyffryn. (Cyndeyrn). 
Bu ef farw Gorffennaf 25, 1898. Alice Roberts a fu’n gofalu 
yn hir am y ty capel, a gair da iddi gan bawb a fu dan ei chronglwyd. 
Yn nodedig o grefyddol a chyfarwydd yn ei Beibl. David Roberts 
Gorlan wen, mab Robert Dafydd, yn nechre’r achos, ac am lawer 
o flynyddoedd, a ofalai am lyfr y seti a llyfr y casg] mis. William 
Jones Ty eiddew yn ddiweddarach a fu’n ffyddlon gyda’r llyfrau 
cyfrifon hyn. Yn dilyn Richard Williams, y blaenor, y daeth ei 
rieni a brawd a chwiorydd i’r ardal, yn deulu crefyddol oll. Ei 
fam, Hannah Williams, a fu farw yn yr ardal hon. 


Hannah Williams, hon hwyliai—hyd ei hoes, 
I wlad well cyfeiriai; 
Ac i'r hedd y cyrhaeddai 
Yn Naw’r Ior,—lle arall ’rai? (Cyndeyrn), 
Symudodd y teulu i Garmel yn 1892. Bu Richard Williams ei hun 
farw yn ddisyfyd drwy ddamwain yn y chwarel ar y 12 0 Fai, 1894. 


Nid oedd angen cystuddio,—parod oedd, 
Pryd y galwyd arno, 
I fawl, i fraint, y nefol fro—o’r byd,— 
Ni oedodd ennyd, ehedodd yno. (Cyndeyrn), 
Mae ef a’i rieni wedi eu claddu yn yr un bedd ym mynwent Bryn- 


rodyn. 
Dri anwyl]! daw yr ennyd—dihunant 
Gan dywyniad bywyd, 
A’u gwawr—heb ol y gweryd 
I uno ’nghan Nef ynghyd. (Cyndeyyn). 

Dyma adroddiad ymwelwyr Canmlwyddiant yr ysgol: ‘‘ Ys- 
tafell helaeth a chyfleus i’r plant, a’r athrawon yn ymddangos yn 
deall eu gwaith, ac mewn Ilawn gydymdeimlad ag ef. Y dosbarth- 
iadau yn rhy agos i’w gilydd yn y capel. Llafur ac ymroddiad amlwg 
yn y dosbarthiadau canol ac uchaf. Cwestiynau’r athrawon yn 
dda a phriodol. Y merched yn rhoi eu presenoldeb yn yr ysgol yn 


gyfiredinol.” 


Fe aeth Cesarea drwy fwy na mwy o dreialon ynglyn a’i had- 
eiladau, yn enwedig efo thé’r capel, pan y codid ac y torrid 

ef gan gymlawdd y gwyntoedd, a phan wthiai’r gwlaw ei ffordd i 
mewn drachefn newydd ei ail-doi; a blin a thraulfawr fu’r gwaith 
oi adnewyddu. Eithr wedi’r cyfan, nid yw’r ddyled ar ddiwedd 
1900 yn ddim rhagor na {72 18s. llc. A phrofwyd yma “ nawdd 
rhag blawdd y cymlawdd blin.”’ 


Rhif yr eglwys, 235. 


NEBO.* 


Deval rhai o aelodau hen gapel y Buarthau o ardal Nebo. Cych- 
wynnwyd ysgol Sul yma yn Nhynyfron yn 1809—10. Adeiladwyd 
Nazareth, capel yr Anibynwyr, yn 1821, gerllaw yty hwn. William 
Williams, tad Thomas a William Williams,—y ddau saer maen,— 
oedd y trigiannydd, ac efe oedd y prif ysgogydd yn y gwaith o 
ddwyn yr ysgol yno. Efe a ddygai y cymeriad o ddyn duwiol. 


Ymhen pum mlynedd o 1810, yn ol yr ysgrif o’r lle; ymhen 
pedair 0 1809, yn ol y Canmlwyddiant, symudwyd yr ysgol i d? 
Catrin Samol, er gwell cyfleustra i’r ysgol. Yr oedd murddyn y t¥ 
hwn yn sefyll yn 1898, wrth ymyl Rhwng-y-ddwy-afon. Cynyddodd 
yr ysgol yn amlwg yma. Dywed yr Asiedydd y daethpwyd i gynnal 
yr ysgol mewn tri thy yma, ac y deuid ynghyd i’r cateceisio, (Dry- 
sorfa, 1885, t. 334). Yr ysgol yma yn enwog am ddysgu’r Beibl 
ar dafod leferydd. Fe ddywedir y bu rhywun yma yn dysgu 
pymtheg Salm bob wythnos, o’r naill wythnos i'r Ilall, gan eu 
hadrodd ar y Sul. Fe ddaeth yma dri o bersonau, dau fab ac un 
ferch, oddeutu triugain oed bob un ohonynt, i ddysgu’r wyddor, 
a daeth y tri ymhen amser i fedru darllen y Beibl. Delai y rhan 
fwyaf o’r plant yma yr haf yn droednoeth. Y rhai oedd yn gofalu 
am yr ysgol yma,—Robert Evans Cil-llidiart (Ty’n llwyn wedyn), 
Hugh Hughes y Caerau, a John Pritchard Tirion pelyn. Bu’r tri 
hyn yn flaenoriaid yn Llanllyfni. 


Pan adeiladwyd capel Nazareth yn 1821 gan yr Anibynwyr, fe 
symudwyd yr ysgol yno. Elai rhai o’r Methodistiaid i ysgol Llan- 
llyfni. Cynelid ysgol hefyd ym Maes y neuadd. Nid yw’n ym- 
ddangos prun ai cyn agor Nazareth, ai ynte yn ol hynny, y cych- 
wynnwyd ysgol Maes y neuadd. Symudwyd oddiyma i Bencraig, 
He trigiannai John Michael. Gofelid am yr ysgol ganddo ef a 
Griffith Williams Taleithin. Hen lanc gweithgar a duwiol oedd 
Griffith Williams, ac un a brofwyd yn ddychryn i anuwioldeb. 
Symudwyd drachefn o Bencraig i Daldrwst, trigle Thomas Edwards. 


* Ysgrif o’r lle. Ysgrif William Roberts Bryn Llys, yn dwyn yr hanes i 
lawr hyd 1880. Nodiadau ar gychwyniad yr Ysgol Sul gan Richard Griffith. 
Ychydig o’i hanes ei hun gan Richard Griffith, drwy law y Parch. J. Morgan 
Jones Cerryg y drudion, Adgofion y Parchn. Robert Thomas Talsarnau ; 
R. Williams, M.A.. Glan Conwy ; a J. Morgan Jones. Nodiadau gan Mrs. T: 
H. Griffiths, 

Gofelid am yr ysgol hon ganddo ef a William Roberts Buarth y 
Fety a William Roberts Cae engan. 


Prynwyd Ilecyn o dir yn 1825 ar gyfer adeiladu ysgoldy gan 
Hugh Robert Ismael, neu Hugh Roberts yn ol y weithred, am bum 
gini. Mesur y tir, mewn gwahanol fannau, mewn troedfeddi : 


179, 220, 53, 122. 


Yn 1826 yr agorwyd yr ysgoldy. William Williams Ty’n y fron 
oedd yr adeiladydd. Gofelid am y gwaith gan Owen Evans Coed 
caedu ac Evan Roberts Dolwenith. Llawr pridd a meinciau oddi- 
fewn. Yna, wedi gorffen adeiladu, daeth y rhai oedd ar wasgar yn 
gytun i'r un lle, sef o’r Taldrwst, o Nazareth ac o Lanllyfni. Yr 
arolygwr cyntaf yn yr ysgoldy oedd Daniel Williams Bryntirion, 
ac wedi hynny, Richard Griffith Pen yr yrfa. Dywed yr Astedydd 
mai Ellis Roberts Pant yr arian oedd yr arolygwr cyntaf. Yr 
holwyr cyntaf, John William Pandy hen a Hugh William Penisa’r 
lon. Yr arweinwyr canu cyntaf oedd Richard William Maes y 
neuadd a William Evans Talymaes. 


Mae gan Cyrus yn ei ysgrif ar Lanllyfni nodiad ar gyfer Ionawr, 
1827, fel yma: ‘Yn y mis hwn, bu John Williams Llecheiddior 
yn Llanllyfni y bore [ar un o’r Suliau], ac yn ysgol newydd y Mynydd 
am ddau. Mae’n debyg mai dyma y bregeth gyntaf yn Nebo.” 
Ymhen ysbaid ar ol cael pregeth ar y Sul, fe geid cyfarfod eglwysig 
yn awr ac eilwaith o dan arweiniad un neu ddau o flaenoriaid 
Llanllyfni. 


Wedi dod i’r ysgoldy enillai’r ysgol nerth. Cynyddai’r gynull- 
eidfa hefyd ar brynhawn Sul. Yn ol hen gofnodlyfr a welodd yr 
Astedydd am y blynyddoedd 1828—34, rhif yr ysgol ydoedd 28 
Erbyn 1838 trefnwyd Mynydd Llanllyfni yn daith gyda Thalsarn. 


Cododd awydd am sefydlu eglwys yn y lle, yr hyn fu’n gryn 
dramgwydd 1 eglwys Llanllyfni. Ar gyfer 1842 y mae gan Cyrus 
nodiad i'r perwyl yma: “ Teimlad am gael sefydlu eglwys yn 
ysgoldy Nebo. Gwrthwynebiad yn Salem ar gyfrif fod dyled o 
£700 ar y capel yma.” Ac ar gyfer 1843: ‘‘ Sefydlu eglwys yn 
Nebo. Gosodwyd y ddyled o £60 oedd yn aros ar yr ysgoldy i’w 
thalu gan yr eglwys yno.” Rhif yr eglwys ar ei sefydliad, 36. 
Eithr er sefydlu’r eglwys yma yn 1843, yn Salem yr oedd yr aelodau 
yn talu eu casg] mis hyd 1846. Trefniant er mwyn cyfleustra 
ynglyn 4 chydnabod y weinidogaeth. 

Dyma restr o’r rhai mwyaf blaenllaw yn yr ysgol ar adeg sefydl- 


iad yr eglwys, yn cynnwys enwau brodyr yn unig: Robert Williams 


TY capel, Ty’nyrardd, Penygroes wedyn—y cyntaf a ddaeth i fyw 
ir tY capel, Hugh Jones Blaen y foel, John Prichard Penpelyn, 
John Williams Pant y pistyll, Ellis Roberts Pant yr arian, William 
Prichard Ty cerryg, Hugh Robert Ismael Glan y gors, William 
Williams Ty’n y fron—gwr a’i ffyddlondeb yn ddiarebol, Thomas 
Jones Glan y gors, Robert William Penmynydd, Robert Griffith 
Bryn person, Morgan Jones Talymaes, Owen Morris, Owen Ellis 
Nazareth. Yna y mae dau enw arall ar wahan, sef David Griffith 
TY capel—efe a laddwyd yn y chwarel,—William Roberts Nant 
noddfa—‘ gwr da:” ymfudodd ef i’r America. Nodir am Ellis 
Roberts Pant yr arian, ddarfod iddo gael ei ladd yng Nghlodd- 
fa’r lon yn 1839. Mae’r sylw yma am Hugh Robert Ismael hefyd : 
“ Nis gallai ddarllen, ond cae’r fath bleser yn ei henaint wrth weled 
a chlywed eraill yn gwneud, fel y byddai bob amser yn bresennol.’’ 
Nodir fod yr ysgol yn 64 o leiaf. 


Wele yma restr o’r rhai a ymadawodd o Lanllyfni i ffurfio 
eglwys yn Nebo, sef 47 0 enwau. Rhif yr eglwys ar ei sefydliad 
ydoedd 36, yn ol yr ysgrif o’r lle. Rhaid, gan hynny, debygir, fod 
thestr Cyrus a William Roberts yn cynnwys enwau rhai a ymadaw- 
odd o Lanllyfni ryw gymaint yn ddiweddarach na sefydliad cyntaf 
yr eglwys, neu ynte a oedd heb fod yn bresennol yn y cynulliad 
cyntaf i gyd. Dyma’r restr: Metbton—Richard Griffith Pen- 
mynydd, Richard Roberts Bodychain, William Williams Ty’n y 
fron, Isaac Ffoulkes Jones, William Roberts Nant noddef, David 
Griffith Ty capel, Hugh Jones Blaen y foel, Robert Williams Tan 
y ffynnon, Henry Parry Frondeg, Thomas Parry eto, Morgan Jones 
Talymaes, Richard Roberts Bronyfoel, William Hughes Hendre 
wen, Griffith Jones eto, Richard Jones Bronyfoel, Owen Roberts 
Bryneithin, Hugh Roberts Glanygors, Thomas Jones eto, John 
Michael, Robert Griffith, Robert Jones, William Prichard Ty cerryg. 
Rhif, 22. Merched—Elinor Griffith Coed y fron, Jane Roberts Bod- 
ychain, Margaret Dafydd Bwlchgwyn, Jane Griffith Bryngwyn, 
Mary Williams Pant y fran, Mary Griffith Clwt y ffolt, Esther Jones 
Blaen y foel, Ann Williams Cil llidiart, Margaret Thomas Ysgoldy, 
Catherine Morris Cae’r ffridd, Laura Roberts TY cerryg, Elizabeth 
Dafydd, Gwen Roberts Bronyfoel, Elinor Thomas eto, Margaret 
Williams Hendre wen, Elinor Jones Frondeg, Mary Humphreys, 

Jane Hughes Taleithin, Phoebe Hughes Maen y gaseg, Jane Roberts 
Twlc, Elinor Morris, Jane Hughes Glanygors, Catherine Jones Bryn 
y gog, Janet Jones Pandy hen. Rhif, 25. 


Dewiswyd Richard Roberts Bodychain a Richard Griffith Pen 
yr yrfa yn flaenoriaid yn niwedd 1844. 


Moses Jones Lleyn bregethodd gyntaf yma ar ol sefydlu’r eglwys, 
a derbyniodd y swm o ddau swllt am ei lafur. Cyn bo hir yr oedd 
Moses Jones yn pregethu yma drachefn, a derbyniodd bum swillt. 


Yn 1845 ymfudodd William Roberts Nant noddef (neu noddfa) 
ir America. Gwr ffyddlon, dichlynaidd, cadarn yn yr ysgryth- 
yrau, ac yn weddiwr cyhoeddus synwyrlawn a theimladol, ac ar 
brydiau 4g awch neilltuol ar ei erfyniau. Arferai Richard Griffith 
ddweyd na bu arno ef gymaint ofn neb a William Roberts, pan yn 
myned ato am ei brofiad, gan mor hyfedr y triniai pal yr 
Ysbryd, yr hwn yw gair Duw. 


Jane Griffith Bryngwyn a fu farw yn 1846, yn hen wraig ffyddlon 
gyda chrefydd. Hynodid hi gan ei chysondeb yn y moddion, a 
hynny yn wyneb ffordd anhawdd i’w theithio. Heblaw bod yn 
gyson yr oedd hefyd yn bur. Wrth adrodd ei phrofiad unwaith 
soniai am y ddwy fuwch flith yn dwyn yr arch yn ei blaen ar hyd y 
brif-ffordd, heb aros i wrando ar frefiad eu Hoiau; a chyffelybai 
hwy i'r anian newydd y dywedai y dymunai hi fod yn feddiannol 
arni, er mwyn peidio troi ohoni allan o’r ffordd tua’r llaw ddehau 
na thua’r aswy. 


Dafydd Griffith Ysgoldy, hefyd, a fu farw yn 1846. Yr oedd 
ef yn dad i Dafydd Griffith Brynllyfnwy, a phriod cyntaf Marged 
Griffith Brynperson. Genedigol o Garreg y llam, Lleyn. Hoff 
o'i ddosbarth yn yr ysgol. Yn ddychryn i anuwioldeb. Gweddiwr 
hynod. Mewn cyfarfod gweddi yn y Wig ar nos Sul, fe’i teimlid yn 
myned megys allan ohono’i hun wrth nesu i’r byd ysbrydol. Dy- 
wedai hen wr a’i clywodd wrth fyned heibio i’w df, ei fod yn gy- 
ffelyb ar ddyledswydd deuluaidd y bore Llun drachefn. Y diwrnod 
hwnnw, ar ganol ymddiddan am gyfarfod gweddi’r Wig, y cyfar- 
fyddodd a’i ddiwedd yn y gloddfa. 


Codi Robert Williams yn flaenor yn 1850. 


William Hughes Pennant, mab ynghyfraith W. Williams Tyny- 
fron, a fu farw yn 1854. Gwr da, gwr o farn, a chloriannydd 
pethau dadleuol disgyblaeths 

Codwyd William Jones Nazareth yn flaenor tuag 1856—7. 


Oddeutu 1859—60, os nad cyn hynny, y dewiswyd William 
Griffith Brynbugeiliaid yn flaenor. 


Fe glywodd amryw o breswylwyr y Wig donnau o gan yn dod 
dros y Foelgron yn hwyr un noswaith yn adeg diwygiad 1859. Bore 
dranoeth, ohonynt eu hunain, daeth llond y capel o addolwyr, a 
thorrodd yn orfoledd yn eu plith. Arosodd Sian Lewis yn y seiat 
gyda phregeth Morris Jones Bethesda. Wedi bod yn erlidgar tuag 
at ei gwr oherwydd crefydd. ‘““Ymhle mae hi?” gofynnai’r 
pregethwr. “ Dacw hi.’ “ Yr hen beth acw?” “Te, dyna hi.” 
“Yr hen beth acw eisio dod i’r seiat ! Faint ydi ’doed di dwad ?” 
“ Pedwar ugain.” ‘ Wel, yr hen greadur digwilydd! Wedi bod yn 
gadach Ilawr i’r diafol am 80 mlynedd, ac yn awr yn rhoi dy hun 
i Iesu Grist. Rhag cwilydd iti! Chymer o mohoni.” A oedd y 
ddawn i adnabod ysbrydion gan Morris Jones ? Ar darawiad dyna 
ef yn newid ei ddull. Y wyneb cuchiog yn ymsirioli, a dyna floedd, 
“ Gwneiff, fe’i derbynith hi! ‘ Y mae hwn yn derbyn pechadur- 
iaid.’ Fuasai neb yng nghreadigaeth Duw ond Hwn yn derbyn 
hon.” (Cofiant Dafydd Morgan, t. 446). Yr oedd rhif yr eglwys 
yn 1854 yn 43 ; yn 1858, 50; yn 1860, 90; yn 1862, 111 ; yn 1866, 
104. 


Yn 1860 rhoddwyd caniatad 1 adeiladu capel, ar ol cryn ddadl 
yn y Cyfarfod Misol. Capel destlus yn mesur 13 llath wrth 9. 
Dyled o tua £50 eisoes. Swm y ddyled erbyn codi’r capel, £340. 
Talwyd £40 erbyn y flwyddyn nesaf. Yr agoriad ar Mehefin 25, 
1861. Y pregethwyr, D. Davies Corwen, W. Prydderch a’i gyfaill, 
W. O. Williams Pwilheli. 


William Evans Talymaes a fu yn arwain y canu er agoriad yr 
ysgoldy, efallai, hyd 1860, pryd y dilynwyd ef gan Thomas Griffith. 
Ffyddlon, egwyddorol. Symudodd i’r Baladeulyn, Ie bu farw. 


Ionawr 7, 1863, yn 22 oed, y bu farw John Jones Bryn troell- 
wynt (? Bryntrallwm). Ei rieni, Griffith ac Elizabeth Jones. Un 
o ffrwythau y diwygiad, a gwr ieuanc addawol. Braidd yn henaidd 
ei ddull. Yn gosod argraff ddwys ar ei ddosbarth. Clywid ef 
weithiau mewn ymdrech 4 Duw mewn Ileoedd neilltuedig. Ym- 
welydd a’r claf. Cofiadur pregethau. Dechreuodd bregethu, a 
bu yn yr ysgol gydag Eben Fardd am dros flwyddyn, ond torrodd 
i lawr o ran ei iechyd. Torrodd allan yn orfoledd wrth iddo holi’r 

ysgol y Sul olaf y bu efe byw. Ei hoff bennill, “ Syfled iechyd, 
syfled bywyd.” Ei eiriau olaf, ‘‘ A’r diwedd yn fywyd tragwyddol.” 


Yn niwedd 1862, William Jones yn cael ei alw yn fugail, yr un 
pryd ag y daeth i Lanllyfni. 


Marged Dafydd Bwlchgwynt a fu yn aelod yn y Buarthau, a bu 
yn dilyn y moddion yno am flynyddoedd, er fod ei gwr, Owen 
Rodrig, yn erledigaethus tuag at grefydd. Cadwodd hi ei lamp yn 
oleu er gwaethaf pob rhwystr. Yr ydoedd o feddwl bywiog a 
theimlad uchel, gorfoleddus. Elai W. Jones ati yn y seiat un tro. 
Adroddodd hithau wrtho y geiriau hynny, “Ac efe a gododd ei 
lygaid i’r nef.”’ ‘‘ Wel,” ebe yntau, “ pa beth ydych yn ei gael yn 
y geiriau yna?”’ ‘“O!” ebe hithau, “ miwelais fywyd tragwyddol 
ynghodiad ei lygaid.” ‘ Pa sut y mae hi rhyngochi ag Iesu Grist 
rwan, Marged Dafydd ?” gofynnai’r gweinidog ar dro arall. “ Mi 
gwelais o heddyw,” ebe hithau, ‘‘ ym mlodyn llygad y dydd wrth y 
drws acw!” Edrydd William Roberts beth o hanes ei Beibl. 
Argraffiad Peter Williams o’r plyg mawr, a ddaeth allan yn 1822. 
Yr oedd yn rhaid wrth linin i’w ddal wrth ei gilydd, gan faint y 
draul a fu arno. Nid oedd ynddo ond ychydig fannau heb farc 
croes ar eu cyfer, wedi ei wneud ganddi 4’i hewin. Y mae hi wedi 
marcio yn enwedig hanes y cyfamod ag Abraham, a hanes sefydlu’r 
pasc, a hanes Moses wrth y berth, a’r genedl o flaen Sinai, a phob 
man braidd yn sylwadau Peter Williams ei hun, lle cymhwysir yr 
amgylchiadau at Grist. Llyfr y Salmau sy’n Hawn o’i marciau, 
ac o 6] ei dagrau, a’r proffwyd Esai, yn enwedig y rhannau hynny 
ohono y mae eu cyfeiriad at Grist. Am y pedair Efengyl, ebe 
William Roberts, y maent braidd wedi eu marcio bob adnod; a 
dywed ef mai gwerth fuasai i aml un weled y rhannau hynny yn 
yr hen Feibl Ile rhoir hanes marwolaeth ac adgyfodiad ac esgyniad 
yr Iesu. Yr Epistolau sy’n llawn o farciau, hyd yn oed yr adnodau 
athrawiaethol dyfnaf. Tua diwedd ei hoes, meddyliodd yr eglwys 
mai gwerth fuasai tynnu ei llun, a gwelir ef yn grogedig ar y mur yn 
y tY capel. Bu hi farw Gorffennaf 1, 1865, yn gant oed. . 

Hen wreigan arall a fu farw ychydig ar ol Marged Dafydd, ac a 
orfoleddodd lawer gyda hi, oedd Mary Griffith Clwt y ffolt. Pan 
oedd y ddwy yn gorfoleddu mewn hwyliau uchel unwaith, torrodd 
Marged Dafydd allan, “ Gwaedda Mari, y mae o yn werth gweiddi 
erddo!’”” Byddai gan Mary Griffith brofiadau gwerth eu hadrodd, 
a chwythai awelon dwyfol yn fynych ar ei hysbryd., 

William Jones Bryngwyn, Nazareth, oedd yn flaenor yng 
nghapel yr Anibynwyr, ac a ddaeth yma yn adeg rhyw anghydfod 
yn yr eglwys Anibynnol. Arferai’r swydd o flaenor yma ar gym- 
helliad y blaenoriaid, ond heb ei alw gan yr eglwys. Gwr darllen- 
gar, a diwinydd da, ac Anibynnwr i’r carn hyd y diwedd. Bu yn 
aelod yma am rai blynyddoedd, ac hyd ei farw yn niwedd Gor- 
ffennaf, 1867, 


Codi Griffith Owen yn bregethwr yn 1869. 


Chwetror 17, 1870, y dechreuodd y Parch. Robert Thomas ar 
ei lafur yma fel bugail. Yr un flwyddyn y dechreuodd W. LI. 
Griffith (Llanbedr) bregethu. Tuag 1870—1 y dewiswyd Griffith 
Jones (Talmignedd) yn flaenor. Aeth oddiyma i Ynys goch. 


Rhagfyr 29, 1871, y bu farw Hugh Jones Blaen y ffolt, wedi 
gwasanaethu’r swydd o ysgrifennydd yr eglwys am ugain mlynedd 
yn ffyddlon a manwl a gofalus. Gadawodd £20 yn gymun-rodd 
tuagat ddyled y capel. Yn absenoldeb y blaenoriaid fe weithredai 
fel blaenor. 


Un o blant y diwygiad oedd Griffith Roberts Glanrhyd, ac Wyr 
hefyd 1 Robert Dafydd Brynengan, Yn enedigol o Fwlchderwydd. 
Arosodd taerni ysbryd y diwygiad ym mer ei esgyrn hyd y diwedd. 
Dawn athraw yr ysgol Sul yn eiddoiddo. Bu farw yn Hydref, 1871. 


Yn 1873 y dechreuodd John Morgan Jones bregethu. Y 
flwyddyn hon yr helaethwyd y capel. Yr oedd y ddyled eisoes yn 
£207, ac erbyn diwedd 1874 yn £980. 


Rhagfyr 23, 1873, y bu farw Griffith Owen yn 27 mlwydd oed, 
Efe a ddechreuodd bregethu yma pan oddeutu dwy arhugain oed. 
Torrodd i lawr o ran ei iechyd yn ystod ei dymor yn y Bala. Mab 
Thomas Griffith, arweinydd y canu. Meddylgar yn hytrach na 
dawnus. Dwys ei dymer. Meddylid yn uchel ohono gan ei gyd- 
efrydwyr yn y Bala, 


Dewiswyd yn flaenoriaid y flwyddyn hon, David Griffith Bryn 
llyfnwy, Hugh Williams Bwlchgwyn, yn ddiweddarach Glanygors, 
a William Roberts Maes y neuadd, yn ddiweddarach Tyddyn hén. 
Hugh Williams yn cymeryd gofal dosbarthiadau mewn cerddoriaeth, 
ac wedi bod yn arweinydd y canu am flynyddoedd. 

Hen wr mewn gwisg o ddeunydd cartref yn llusgo at y capel 
ar ei ddwyffon, ei wallt yn wyn fel gwlan, ac yn llaes iawn ac yn 
pwyso ar ei ysgwyddau—William Williams Ty’nyfron wrth ei enw. 
Un o hen grefyddwyr y Buarthau ydyw yntau. Y noswaith y 
daeth adref o’r seiat gyntaf iddo, gofynnodd Jane Lewis ei wraig, 
gyda’i maban ar ei glin, ai wedi myned i'r seiat yr oedd ? gan y 
mawr ofnai hi hynny. Aflonydd y teimlai Wil ei gwr, a chosai 
lechwedd ei ben. Ond allan a’r addefiad—ie, wedi myned i'r seiat 
yr oedd. I fyny a Jane ar ei thraed, gyda’r plentyn yn ei breichiau, 
a rhwymyn ei ddillad ef yn Ilusgo o’r tu ol, fel y cerddai y fam 
ymaith, gan feddwl ohoni ar y funyd am adael ei gwr am byth. 
Ond meddyliau eraill a orfu yn y man! Eithr fe ddioddefodd Wil 
fwy na mymryn yn yr achos yma. Edrychai yn hen odiaeth, ond 
nid oedd yn fwy na 74 mlwydd pan fu farw. Damegwr wrth anian 
ydoedd ef. Gwrandewch arno yn y seiat: “‘ Mi fydda i yn gweld 
yr hen ddyn a’r dyn newydd yn debyg iawn i wr a gwraig ifanc 
wedi dod i fyw at hen bobol. Mae y gwr ifanc, welwchi, eisio i’r 
hen wr glirio’i ddodrefn gael iddo ef gael lle i osod i ddodrefn newydd 
i lawr. Ond y mae’r hen wr, welwchi, yn teimlo yn anfoddlon i 
glirio i ddodrefn, a rhoi’r llywodraeth i fyny ir gwr ifanc. Y mae’r 
hen wr yn anesmwyth iawn, ac mt gwelwch 0 yni anesmwythyd yn 
rhoi proc yn y tan. Mynd ymlaen a wna’r gwr ifanc, beth bynnag, 
a symuda’r hen bethau o ddodrefnyn i ddodrefnyn. Ac y mae’r 
hen wr yn gwingo yn ofnadwy, welwchi, wrth weld i bethau yn mynd, 
ac yntau yn colli’r Ilywodraeth ynidfihun. Fel yna yn union y 
bydda inna yn. meddwl am yr hen ddyn a’r dyn newydd. Mae’r 
hen ddyn yn gwingo yn ofnadwy pan ddaw y dyn newydd i mewn 
ir galon, a dechre lluchio dodrefn yr hen ddyn allan, a dechre 
llywodraethu yno. Unwaith y delo’r anian newydd i mewn, wel- 
wehi, ffrae fydd hi o hyd yn y t¥ rhwng yr hen anian a’r newydd, 
achos y mae’r hen anian yn gweld i llywodraeth hi’n mynd yn Ilai 
lai, a Ilywodraeth yr anian newydd yn fwy fwy. Ac felly y byddafi 
yn meddw] am danaf fy hun, mai ffrae fydd hi o hyd yma bellach 
tra byddafi byw.” Gwyddai’r hen Walltgwyn yn eithaf da beth 
oedd ffrae yn y ty, o'r hen amser gynt. Proffwydai am ambell un 
wedi gadael yr eglwys, ei fod fel bachgen drwg wedi gadael cartref, 
ond y deuai efe yn ol dan gicio’r drws!__ Brydiau eraill yn y cyfryw 
amgylchiad, fe gymerai ei ddameg oddiwrth yr oen a’r ddafad, er 
pellhau ohonynt oddiwrth eu gilydd am ysbaid, na byddent yn hir 
iawn heb ddod i chwilio am eu gilydd drachefn. Edrydd Mr. 

Morgan Jones am William Jones, y gweinidog, yn holi profiad yr 
hen Walltgwyn yn y seiat. Dywedai wrth y gweinidog y byddai 
hin dywyll iawn arno weithiau, weithiau ychydig yn oleuach. 
“ Pa fodd,” gofynnai’r gweinidog, “ y byddwchi yn teimlo pan fydd 
hin goleuo arnochi?” “Yn llawn ffaeleddau,”’ atebai yntau. 
Ac yna fe aeth ymlaen: ‘“ Roeddwn i’n sylwi pwy ddiwrnod yn y 
tY acw ar yr haul yn tywynnu drwy dwll y clo, ac yr oedd yno ryw 
rimin main o oleuni, welwchi, a hwnnw’n disgleirio yn anarferol 
iawn. Ond po fwyaf y disgleiriai’r goleuni, welwchi, Ilawnaf yn y 
byd y gwelwn i fod 0 0 frychau. Ac fel yna yn union, welwchi, y 
byddai’n gweld fy hun.” Fe ddywedir y meddai William Williams 
ar gryn wybodaeth am hanes foreuol eglwys Crist. Bu farw Ebrill 
27, 1874. 


Yn 1875 y dechreuodd Robert Williams bregethu. 


Elinor Griffith ydoedd wraig yr hen flaenor Richard Griffith. 
Dynes dawel, feddylgar. Fel ei gwr, gwnaeth hithau fawr ymdrech 
i ddilyn y moddion. Clywid tinc nefol yn ei phrofiad. Adnod 
fawr ganddi yn ei chystudd olaf oedd honno, “ Ac i chwithau y 
rhai a gystuddir, esmwythdra gyda ni, yn ymddanghosiad yr 
Arglwydd Iesu o’r nef, gyda’i angylion nerthol.” Bu hi farw 
Chwefror 14, 1876. 


Mawrth 29, 1876, y bu farw Robert William Garreglwyd, wedi 
gwasanaethu fel blaenor ers 1850. Go fawr o gorff, braidd yn 
airosgo ei gerddediad, go gartrefol ei ffordd, heb ddawn siarad, 
ac yn edrych i fyny i’r nenfwd pryd y byddai wrthi,—dyna ddis- 
grifiad Mr. Morgan Jones ohono. A dywed ef, hefyd, ddarfod i 
Robert William ddigio’n enbyd unwaith am beidio disgyblu chwaer 
a briododd o’r byd, yn ol goddefiad y Gymdeithasfa. Dyfynnai 
Gurnall yn ddedwydd weithiau. Nid yn ddarllennydd mawr ond 
ar y Beibl. Hallt wrth ddisgyblu: ni chredai mewn gadael i’r 
drwg groeni. Ceryddai yn bersonol weithiau. Cynghorai rai wedi 
tramgwyddo ar fod ohonynt fel y sach gwlan heb ddangos ol y gnoc. 
Caffai afael nodedig ar brydiau mewn gweddi gyhoeddus. Yr oedd 
iddo air da gan bawb, a chan y gwirionedd ei hun. Claddwyd ef 
ym mynwent Taiduon, a rhoddwyd carreg ar ei fedd gan aelodau 
yr ysgol Sul. 


Yr oedd nodwedd ymarferol ddymunol i grefydd Robert Griffith 
Brynperson, brawd Richard Griffith a thad y Parch. W. Lloyd 

Griffith, Daeth efe at grefydd yn lanc ieuanc ym Mrynmelyn y 
Gést, Eifionydd. Gwasanaethai y pryd hwnnw yn Nhyddyneithyn. 
Cynelid y seiadau ynoyn y prynhawn. Nidoedd y teulu yn gref- 
yddol, ac atelid o’i gyflog yntau ar ben tymor gyfran gyfartal i’r 
amser a gollai oddiwrth ei waith. Penderfynodd yntau ddioddef 
yn ddirwgnach. Pan fyddai cydweithiwr heb broffesu, fe ym- 
ddiddanai 4g ef ynghylch hynny mewn dull difrif. Codai gyfar- 
fodydd gweddi ar gyfer ieuenctid. Pan fyddai rhai yn nacau eu 
dilyn, fe geisiai eu hennill mewn modd addfwyn. Os methu wnelai 
yn hynny, fe newidiai ei ddull, a cheryddai yn llym. Ac yr oedd 
ganddo ddylanwad neilltuol ar ieuenctid. Yr oedd yn ddirwestwr 
aiddgar, a gweithiodd yn egniol gyda dirwest. Dilynai’r cyfar- 
fodydd lenyddol oddiar ofal calon am y bobl ieuainc. Llanwodd 
wahanol swyddau yr ysgol Sul. Yn athraw llwyddiannus. Ym- 
welai 4’r gwragedd gweddwon a’r amddifaid yn eu cystudd. Bu 
yn drysorydd yr eglwys am flynyddoedd. Fe ddeallid yr arferai 
weddio yn ddirgel dros bersonau neilltuol. Yn wr o ymddiried. 
Yn gwahaniaethu oddiwrth ei frawd Richard fel y gwahaniaethai 
Iago oddiwrth Ioan. Yn hyderus am ei gyflwr wrth farw, yr hyn 
a ddigwyddodd Mawrth 17, 1876, ac yntau yn 58 oed. 


Yn 1878 fe adgyweiriwyd y capel. Ymhen ychydig amser ar 
ol yr helaethiad a fu arno yn 1873—4, fe gafwyd fod gwendid yn yr 
adeiladwaith. Plygodd y t6 a gwthiodd y muriau allan, nes o’r 
diwedd yr oedd yn berygl myned i mewn iddo. Yn adroddiad y 
Cyfarfod Misol a gynhaliwyd yn Nebo, Mai 29, 1879, fe ddywedir y 
teimlai y cyfeillion yn y lle yn bryderus braidd ynghylch amgylch- ~ 
iadau’r achos, ac y cawsont brofedigaeth dost drwy orfod ail- 
adeiladu’r capel, oblegid fod yr adeiladwaith yn salw ac egwan, a’u 
bod wedi eu rhoi dan faich o ddyled ar adeg o gyfyngdra masnachol. 
Y ddyled yn 1877, £669; yn 1879, £1,539. Rhif yr eglwys yn 
1878, 165. 


Tuag 1882 yr ymadawodd William Grffiith Brynbugeiliaid i 
Abererch. Yn flaenor yma ers tuag 1860 neucynt. Gwr ffyddlawn. 
Ef a’i deulu yn cyfrannu at yr achos yn well na neb. 


Mai 24, 1882, y bu farw Richard Roberts, yn 81 mlwydd oed, 
yn gyd-flaenor 4 Richard Griffith o’r cychwyn. Ni fynnai weithredu 
fel blaenor, pa fodd bynnag, yn rhan olaf ei oes. Gwr cofus, wedi 
trysori ei gof yn dda. Yn selog gyda’r ysgol, ac wedi bod yn 

arolygwr am flynyddoedd. Un 0’i eiriau olaf, ‘“‘ Nef a daear a Ant 
heibio, ond fy ngeiriau i nid Ant heibio ddim.” 
Yn ei sel ca’dd noswylio—parod oedd, 
Pa raid i’n ofidio ? 
Mynd at Grist, nid trist y tro, 
Ennill oedd—mae’n well iddo. 
Yn 1883, dewiswyd i’r swyddogaeth, Griffith W. Jones a D. 
Roberts Brynafon, wedi hynny Maes y neuadd. 


Yn 1888 y bu farw William Jones Nazareth, wedi ei ddewis yn 
flaenor oddeutu 1856—7. Blaenor o ragoriaeth amlwg. Gwr 
grymus, egwyddorol, gweithgar. Collodd ei iechyd, fel nad allai 
wneud yr hyn a ddymunai. 


Yn 1889 y dewiswyd John Edwards i’r swyddogaeth. Myned 
oddiyma i’r Capel Uchaf yn 1892, a chael ei alw i’r swydd yno. 


Yn 1893, rhowd galwad i’r Parch. John Morgan Jones, erbyn 
hynny wedi dychwelyd adref o Middlesbro, ar ol rhoi ei ofalaeth i 
_fyny yno. Ymadawodd, gan dderbyn galwad o Gerryg y drudion. 


Yn 1897 y bu farw Richard Griffith yn 88 oed, ac yn flaenor 
yma o’r dechre yn 1843, a’r gwr amlycaf a hynotaf yn y flaenoriaeth 
yma o'r cychwyn. Gweithiwr cyffredin o ran ei amgylchiadau, 
Bu’n ffyddlon dan anfanteision. Ffordd bell oddiwrth ei waith ; 
ffordd bell drachefn i’r capel. Cerddodd lawer iawn i Gyfarfodydd 
Misol yn ei amser, a hynny pan oedd y sir heb ei rhannu yn ddau 
Gyfarfod Misol. Disgrifir ef gan Mr. John Morgan Jones fel henwr 
byrr o gorff, ac yn cwyno am y cryd-cymalau. Melancolaidd, ac 
o duedd i edrych ar yr ochr dywyll. Byddai’n dueddol o sén am 
dano’i hun yn cerdded i Gyfarfodydd Misol, gan wlychu a maeddu 
ei hun. Anhawdd ei gael i godiisiarad; ond pan godai, gwran- 
dawai pawb yn ddyfal, a byddid yn sicr 0 gael rhywbeth o werth gan- 
ddo. Ysgrythyrwr campus. Pynciau mawr yr Efengyl a geid 
ganddo bob amser. Hynod mewn gweddi: yn y byd ysbrydol yn 
uniongyrchol. Cafodd lawer o brofedigaethau, ond yn y brofedig- 
aeth chwerfaf y cwynai efe leiaf. Pe digwyddasai iddo gael 
codwm go gas oddiar gamfa, ei ebwch fyddai fel eiddo gwr ar ddarfod 
am dano; ond mewn gwir brofedigaeth ei ymddygiad fyddai 
eiddo’r Salmydd, “‘ Aethum yn fud, ac nid agorais fy ngenau, canys 
ti a wnaethost hyn.” Yr oedd Mr. Morgan Jones wedi bod yn 
ysgol Clynnog flwyddyn cyn dechre pregethu. Ryw noson seiat 

dyma Richard Griffith yn galw arno i aros ar ol. Dywedai wrtho 
yngwydd y blaenoriaid eraill, eu bod wedi ofni nad oedd am fyned 
ymlaen gyda phregethu. Yna fe adroddodd am dano’i hun, fel y 
darfu iddo yntau feddwl am fyned yn bregethwr, ond iddo ladd y 
meddwl am hynny, ac fel y bu bron a drysu o’r herwydd. Hawdd 
deall ei fod yn agored i dderbyn argraffiadau, ac yn hawdd ei 
ddychryn a’i gyffroi. Byddai rhywbeth neu gilydd o hyd yn gwneud 
iddo feddwl ddarfod iddo weled ysbryd. Eithr ynddo ef, nid 
arwydd o wendid ydoedd hyn, ond arwydd o nerth. Y gordeimlad- 
rwydd hwn yn wyneb pethau bychain oedd sail ei hunan-feddiant 
yn wyneb pethau mawr. Y mae Mr. Robert Thomas, hefyd, ar ol 
enwi Robert Williams Penymynydd, William Griffith Brynbugeil- 
iaid, Robert Griffith, brawd Richard Griffith, John Morgan Ty 
cerryg, fel rhai hynod mewn crefydd, yn cyfyngu ei sylwadau i 
Richard Griffith. Henwr ydoedd pan adnabu Mr. Thomas 
ef gyntaf. Byrr, cryno. Nodwedd ei feddwl, fel y dywed yntau 
hefyd, oedd prudd-der. Nid yw Mr. Thomas yn meddwl ddarfod 
iddo’i gyfarfod ef erioed na byddai yn cwyno am ryw adwyth yn 
rhyw ran o’i gorff neu gilydd. A phan ymwelai efe a’r claf, ebe 
Mr. Thomas, fe fyddai yn sicr o gwyno mwy na’r cystuddiedig, ac 
yn hynny yn wahanol iawn i’w frawd 0 Frynperson. Nid oedd neb, 
er hynny, yn ameu ei grefydd ef, ond fod ei chyweirnod yn fwy yn 
y leddf nag yn y llon. Fel y dywed Jacob Behmen am dano’1 hun, 
ddarfod iddo breswylio dros ystod ei ddyddiau yn Ilety prudd-der, 
felly hefyd y profodd Richard Griffith. Cafodd argyhoeddiad lIlym 
yn adeg un o'r diwygiadau mawr ym Mrynengan. Bu yn Sinai 
ynghanol y mellt a’r tarannau a’r ddaeargryn. Clywodd Mr. 
Thomas ef yn dweyd ddarfod iddo yr adeg honno ddringo i fynydad 
cribog y Graig goch, gan gymeryd yr Hyfforddwr gydag ef. Bu yno 
am amser lled faith, rai diwrnodiau, debygir, heb fod neb yn gwybod 
ei helynt. Teimlai wrth ddychwelyd oddiyno ei fod yn deall trefn 
gras yn well. Cyn hyn methu ganddo ers hir amser, na bwyta na 
chysgu nemor gan gyfyngdra enaid. Dyna’r cyfrif a rydd ei hen 
weinidog ohono. 


Gan fod ei hanes a’i brofiad yn ei lawysgrifen ef ei hun, gerbron, 
ym mhrinder defnyddiau o’r fath am ddynion 0’i nodwedd ef o’r un 
cyfnod, fe ddyfynnir ohono yma. “ 1887. Dyma fi, Richard 
Griffith, wedi darllen y Salmau dair gwaith, a’r Testament Newydd 
ddwy waith, ac hyd at yr ugeinfed bennod oLefiticus, mewn blwydd- 

yn, wrth gadw’r ddyledswydd deirgwaith yn y dydd, os byddwn 
gartref, y Saboth yr un fath a diwrnod arall, a phob nos wedi dyfod 
0 bob moddion,—er ei bod yn ddigon caled lawer tro, dro arall yn 
talu yn dda. Yr oedd yn talu ei ffordd yn well na dim arall. 1888. 
Dyma 4, Richard Griffith, wedi darllen y Salmau dair gwaith, y 
Testament Newydd ddwy waith, a’r Rhufeiniaid unwaith wrth 
gadw dyledswydd, etc. Yr ydwyf yn ei gweled hi yn fraint fawr 
ac yn ddyledswydd arna’i wasanaethu’r Arglwydd, a bod yn y 
liwch yn gweiddi am drugaredd, ragor fy mod yn uffern a drws 
trugaredd wedi ei gau. Er fy mod yn teimlo yn galed iawn lawer 
pryd, eto mae’r Arglwydd yn cyd-ddwyn 4 mi bryd arall. Bydd 
yr hen galon fel lyn dwfr wrth feddwl am Iesu Grist wedi myned 
ir ddrycin fawr yn fy lle i. Mi fuaswn i yn y ddrycin am byth ond 
fel yr aeth Iesu Grist, o gariad, i fy lle. Diolch iddo byth am sylwi 
erioed ar un mor wael 4 mi. Mi fyddai’n synnu sut y bydd neb yn 
myned i’w wely heb gadw dyledswydd efo’i deulu. Mi fydd yn 
dda gen i gael y cyfle i dreio gwneud. 1889. Dyma fi, Richard 
Griffith, wedi cael byw i gadw dyledswydd deirgwaith yn y dydd, 
ac wedi darllen [ar y ddyledswydd ac fel arall] yr Hen Destament 
ddwy waith, y Testament Newydd bedair gwaith, y Salmau bedair 
gwaith, Boston unwaith, Bunyan unwaith, a llawer o bethau eraill, 
y flwyddyn hon hyd ddiwedd mis Awst. Gorffennaf 20, 1890. 
Dyma fy mhrofiad heddyw, Caniad Solomon v. 1, ‘ Yfwch, ie, yfwch 
yn helaeth, fy rhai anwyl.’ Y mae’r gair yn fwy ei werth nar 
byd.” Yn 1890 fe aeth dros y Testament Newydd chwe gwaith, 
y Salmau deirgwaith, a hynny mewn saith mis o amser. Yn 1891 
fe aeth drwy’r Beib] bedair gwaith. El ymlaen. “ Dyma fi yn 82 
oed yn taflu fy meddwl yn ol ar fy nhaith drwy’r anialwch, ac yn 
gweled fy nghWys yn hir iawn, a llawer iawn o falciau ynddi, ond y 
mae’n dda gennyf feddwl y medr rhad ras eu codi nhw i gyd, a 
gwneuthur y gWys yn uniawn yn uniondeb un arall, sef Iesu Grist. 
Yr wyf yn teimlo ac yn gweled fod eisieu gwaed ar holl lestri fy 
ngwasanaeth.” Aeth drwy’r Beibl, drachefn, bedair gwaith yn 
1892. Yna y mae ganddo dipyn o’i hanes. “ Ganwyd fi yn sir 
Feirionydd yn 1809. Yr oedd fy mam yn chwaer i John Prichard, 
hen flaenor Llanllyfni. Yr oedd fy nhaid yn un o hen deulu y 
* Buarthau. Yr oedd fy nain yn chwaer i fam Owen Williams 
Waenfawr. Am yr ysgol Sul y dylwn i ddiolch am hynny o addysg 
a gefais. Gwnewch yn fawr o’r ysgol Sul. Mi eis i'r seiat yn y 
flwyddyn 1830, yna i gapel Brynengan. Mi a ddarfum briodi yn 

y flwyddyn 1837. Migefais wraig dduwiol. Rhodd yr Arglwydd yw 
gwraig dduwiol. Yr ydwyf fi wedi diolch lawer gwaith am 
dani hi. Wyres oedd hi i Rolant Dafydd Brynengan, yr 
hen bregethwr. Mi aethum i fyw i dy capel Brynmelyn am 
chwe blynedd, a daethum wedyn i ardal Nebo yn 1843. 
Yna mi’m codwyd i yn flaenor gwael yn Nebo. Bum yn myned 
i Gyfarfodydd Misol efo phump o frodyr anwyl o Lanllyfni, 
ond y mae nhw wedi marw, a phedwar o Nebo wedi marw. Y mae 
y naw yn y nefoedd. Cerddais drwy wynt a gwlaw ac eira ir 
Cyfarfodydd Misol i’r ddau ben i'r sir. Tywydd go fawr a fu 
arna’i cyn myned i’r seiat. Pharisead oeddwn i. Yr oeddwn i’n 
meddwl fod gennyf grefydd reit dda. Ni wariais hanner coron erioed 
am gwrw. Mi ges fy meddwi unwaith mewn siomedigaeth, ac mi 
ddarfum regi unwaith. Ond, diolch i Dduw! mi welais na thalai 
fy nghrefydd i ddim, a bod yn rhaid chwilio am un well. Y mae 
eisieu mwy o ras o lawer i argyhoeddi Pharisead na dyn hollol 
anuwiol. Y mae yn anodd iawn cael y Pharisead 01 grogan. O 
mor anodd ydyw ein dadwreiddio oddiar foncyff yr hén Gyfamod ! 
Yr oeddwn i’n cael cymhelliadau er yn ifanc i fynd at grefydd. Mi 
fyddai’r hen bennill hwnnw wrth fy meddwl yn aml, 
Dewch a gadd galon newydd, 
Dewch chwithau na chadd yr un, 


I olchi eich ffiaidd feiau 
Yn haeddiant Mab y Dyn. 


A’r adnod honno yn Hosea xiii. 13, ‘ Gofid un yn esgor a ddaw arno : 
mab anghall yw efe ; canys ni ddylasai efe sefyll yn hir yn esgor- 
eddfa y plant.” Yr oedd gorfoleddu mawr yn niwygiad Bryn- 
engan, ac mi ddaeth yno saith ugain i'r seiat o’r newydd. A 
theimlo fy hun yn galed yr oeddwn i. Yr oeddwn i yn fy ngwely 
yn y Bwlchgwyn. Mi welais beth rhyfedd: nid wn i ddim p’run 
ai breuddwyd ai gweledigaeth oedd 0. Gweled Dydd y Farn, a 
than yn rowlio o nghwmpas i, a minnau ar fy ngliniau ynghanol y 
ddrycin. A’r peth cyntaf a ddarfu imi oedd gweiddi, “ Bywyd 
wedi ei guddio gyda Christ yn Nuw,” nes deffrddd pawb yn y 
ty ganol nés. Mi godais innau o fy ngwely ganol nés, a mi a eis i 
ben Mynydd y Cenin i grwydro fel dyn wedi drysu. Mi gefais fy 
argyhoeddi nad oeddwn i erioed wedi meddwl fod y fath for o 
lygredigaeth yn fy nghalon, a’r fath elyniaeth yn erbyn Duw a’i 
waith, nes oeddwn i’n meddwl nad oedd neb dyn mor lygredig a 
mi ar y ddaear nac yn uffern. Bum fel dyn wedi drysu yn hir. 

Ofn dweyd fy mhrofiadi neb. Yr oeddwn i wedi meddwl nad oedd 
neb yr un fath a mi. A’r ysbryd drwg yn fy nhemtio i fynd yn 
ddeist i wadu popeth. Yr oeddwn i’n mynd adref ryw noson o 
gyfariod gweddi efo hen flaenor Brynengan, a dyma fo yn gofyn i 
mi fy mhrofiad wedi i mi fynd at grefydd, a minnau ddim yn leicio 
dweyd dim, rhag ofn iddo fy nhorri o’r seiat, nes iddo fo ddywedyd 
ei brofiad ei hun yn gyntaf. Ac yna dyma fi’n dechre gwaeddi, 
“Griffith anwyl, nid oeddwn i ddim yn meddw] fod neb ar y ddaear 
yr un fath a mio’r blaen.’ Mi wn am yr hen weirglodd Ile’r oedd o’n 
dweyd wrthai. Dyma yr amser cyntaf imi obeithio am drugaredd. 
Ac wedi i ni ymadael 4’n gilydd, mi eis adref i’r Bwlchgwyn dan 
weiddi hynny a fedrwn i. Mi ddaeth yr adnod honno i fy meddwl 
i, ‘ A rhoddodd yn fy ngenau ganiad newydd o foliant i’n Duw ni: 
Hawer a welant hyn ac a ofnant, ac a ymddiriedant yn yr Arglwydd.’ 
Mi fynnai Satan i mi fynd i ardal arall i wrthgilio. Ond drwy ras 
y nefoedd, dyma fi wedi cael cymorth i ddal efo chrefydd dros 
driugain mlynedd, er gweled aml a blin gystuddiau. Ond y mae 
crefydd yn talu ei ffordd yn dda yn yr anialwch.”’ 


Yn 1898 ymwahanwyd oddiwrth Saron fel taith Sabothol, pob 
lle yn myned arno’i hun. 


Yn 1900 fe ddewiswyd yn flaenoriaid, T. H. Griffiths, J. Hughes, 
Evan Jones. 


Rhif yr aelodau ar ddiwedd 1900, 187. Swm y ddyled, £91. 
Yn 1879 yr oedd y ddyled yn £1539. 


Gan fod adgofion Mr. Robert Williams mor helaeth, ac o nod- 
wedd mor bersonol, fe’u cadwyd at y diwedd i’w cyflwyno gerbron 
gyda’u gilydd. Fe’i ceir yn ddrych, ag y gwelir ynddo gyflwr 
pethau, yn ardal Nebo yn enwedig, yn y cyfnod y sonir am dano. 
Oblegid helaethrwydd y sylwadau, rhaid oedd crynhoi a chwtogi 
mewn mannau. Gadawyd i mewn rai pethau nad ydynt ar ryw 
wedd nemor fwy nag ail-adroddiad ar bethau a gafwyd o’r blaen, 
a hynny er mwyn y fantais o edrych arnynt o fwy nag un cyfeiriad. 


“Vr oedd yr hen gapel yn edrych oddiallan yn lled debyg i'r 
un presennol, ond ei fod gryn lawer yn Ilai. Yr oedd gwyneb 
hwnnw, fel hwn, tua’r gogledd. Y t¥ wrth ei ochr, yr ochr nesaf 
at Gors y llyn, a ffrynt y ddau yn gydwastad. 

“ Yr wyf yn gweled fy hun yn hogyn bach dieithr penfelyn yn 
llaw fy mam, yn nesu at y capel. Yr wyf newydd fyned i’m Testa- 
ment, ac yn ymhyfrydu mewn darllen pob peth a welaf. Dacw 
enw’r capel,—‘ Nebo,’ yn argraffedig ar ei dalcen. Deallais ar ol 
hynny mai John Jones Talsarn a roes yr enw iddo. ‘ Ysgoldy’r 
Mynydd’ oedd yr hen enw. Ond ‘ Capel y Mynydd’ fu’r enw arno 
am amser maith. Bu ychydig ysgarmes yn y Cyfarfod Misol o 
achos y peth. Y ffordd arferol o hel y casgl mis oedd galw enw’r 
lle, ac i bob un fyned ymlaen i dalu. Galwai T. Palestina Lewis 
y llyfr, ac ail alwai Ellis James Ty’n llwyn yr enw, mewn goslef 
ddynwaredol o’r lle, yn y dull a arferid ganddo ef. Pan oeddid 
un tro yn galw y llyfr, dyna Ellis James yn gwaeddi mewn Ilais 
main, ‘ Cap-él y Mynydd.’ Ond er fod y blaenor yn ymy], nid oedd 
yn syflyd o’i le, ac ni chymerai arno glywed. Dywedid wrtho 
fod enw ei gapel wedi ei alw ddwywaith neu dair. Atebai yntau 
mai nid dyna enw eu capel hwy; a bu raid i’r awdurdodau ys- 
twytho, a’i alw wrth ei enw ‘ Nebo’ 0 hynny allan. Erbyn hyn y 
mae’r enw wedi myned ar y gymdogaeth cystal a’r capel. 


““O ie, wedi cychwyn i’r hen gapel yr oeddym. Ond gwelwn 
fod yma amryw yr un fath. Mae cowrt y capel yn llawn o ddynion 
yn siarad a’u gilydd, ac ambell un heblaw y merched yn myned i 
mewn drwyddynt i'r capel. Nos Sadwrn ydyw, a disgwylir i Joseph 
Thomas roi pregeth wrth fyned hcibio. Y mae amryw o’r gym- 
dogaeth yn perthyn yn agos iddo. Nid yw efe eto wedi cyrraedd. 
Mae yma un dyn bychan yn myned oddiwrth y naill at y Ilall, ac 
yn ysgwyd llaw yn serchog 4 phawb ac yn gwenu, ac yn dweyd 
rhyw air siriol wrth bob un. Dacw fo wedi gweled fy mam a min- 
nau yn dod, ac yr ydym yn ddieithr, newydd ddod i’r gymdogaeth. 
Daw ar ei union atom, ac nid yw’n gwybod dim am formality intro- 
duction. Ysgydwa law yn gynnes 4’m mam, a dywed fod yn dda 
ganddo ein gweled yn dod i'r capel, ac yna ysgydwa law 4 minnau, 
a rhydd groesaw mawr i mi, a gwahoddiad i’r ysgol Sul dranoeth. 
Owen Roberts Ty capel ydyw. Gwr duwiol diamheuol. Os mai 
wrth faint eu calonnau, ac nid wrth faint eu pennau, y byddant yn 
cymeryd eu safleoedd yn y nef, yna fe fydd Owen Roberts ymhlith 
y pendefigion yno. Gwnaeth lawer i gynorthwyo rhai i deimlo 
yn gartrefol yn y lle. Ac er nad oedd yn flaenor, yr oedd fod gwr 
y t¥ capel yn wr siriol, ac yn medru sirioli pawb oedd yn dod i’r 
capel, yn fantais fawr i'r achos. Ymddiddanai am grefydd ar y 

ffordd. Ac os byddai pobl ieuainc wedi eu derbyn, neu rai mewn 
oed newydd ddod i'r seiat, byddai Owen Roberts, wrth fyned i’r 
chwarel neu wrth ddod adref, yn ei ddull serchog ei hun, yn eu 
cymel]l pan ar eu pennau eu hunain i ddechre cadw dyledswydd, 
ac i gymeryd rhan mewn gweddi gyhoeddus. A phan deimlai ei 
fod wedi braenaru digon ar y tir, gofalai am roi gair i’r blaenoriaid, 
ar iddynt alw hwn a hwn ymlaen i ddiweddu’r seiat. Yr oedd 
hefyd yn help arbennig i bregethwr. Eistedd yn y sét fawr, ac 
yf y cwbl i mewn, gan borthi yn barhaus, gyda’i ‘ie, ie,’ a’i ‘Amen,’ 
ac ambell ddeigryn yn ei lygaid. Plant yn yr AB oedd ei 
ddosbarth yn yr ysgol, ac ni byddai arno fyth eisieu newid. Heblaw 
dysgu’r wyddor i’r plant, dysgai hwy hefyd i garu Iesu Grist. 
Adnabu ei le, cafodd ef, a llanwodd ef i’r ymylon. 


“ Kisteddaf mewn sét gron, y nesaf at y drws. A chan fod y 
pulpud rhwng y ddau ddrws, yr wyf mewn lle manteisiol i weled 
pawb yn y capel. Gan ei bod yn amser dechre, y mae’r blaenoriaid 
yn eu lle. Dyna Richard Griffith mewn sedd wrth ochr y pulpud, 
ac yn wynebu’r gynulleidfa. Dyn bychan, pengoch. Er mewn 
oed, parha i edrych ynieuanc. Deil ei wallt heb wynnu, ac nid yw 
chwaith yn ei golli. Cafodd fyw lawer ar ol hyn. Bu ef am beth 
amser yn gwisgo’r anrhydedd o fod y swyddog hynaf yn Arfon. 
Clywais iddo unwaith wneud araeth synnodd bawb, o blaid Evan 
Owen Talsarn, pan oedd efe yn gofyn caniatad i ddechre pregethu, 
a llwyddodd, er pob gwrthwynebiad, i’w wthio ef drwy’r drws. 
Yn y Cyfarfod Misol diweddaf iddo ef yn Nebo, fe synnodd bawb 
wrth roi hanes yr achos. Ond ni synnodd neb oedd yn ei adnabod : 
y syndod oedd fod y fath ddawn a gwres yn gallu bod yn guddiedig. 
Ni chlywais neb fedrai ddweyd gair ar ol pregeth neu mewn seiat 
yn well na Richard Griffith. A byddai ei air fel ffrwydr-belen yn 
goleuo, ac yn dinystrio os byddai eisieu, bopeth oi amgylch. Yr 
oedd wedi teimlo’n ddwys yn niwygiadau Brynengan. A chwyno 
arno’i hun yn enbyd y byddai bob amser, yn enwedig ar ei galon 
ddrwg. Teimlai awydd ymryson 4 Phaul am fod y pechadur 
mwyaf. Ac yr oedd y ddau wedi byw bywyd dichlynaidd o'r 
dechre. Ond daeth y goleuni mawr, a chafodd y ddau eu lladd. 
Yr oedd Richard Griffith wedi darllen gweithiau Bunyan yn fanwl, 
yn enwedig y Rhyfel Ysbrydol, a’r Helaethrwydd o Ras. Gwelai 
Daith y Pererin bob cam yn ei galon ei hun. Dyma’r llinellau 
fuasai’n rhoi’r disgrifiad goreu o’i brofiad cyson : 


288 


I Galfaria trof fy wyneb— 
Ar Galfaria gwyn fy myd ; 
Y mae gras ac anfarwoldeb 
Yn diferu drosto i gyd ; 
Pen Calfaria 

Yno, f’enaid, gwna dy nyth. 
Os cae olwg ar Galfaria wrth weddio, teimlai yn y nef, a byddai’r 
nef y pryd hwnnw fel yn gostwng i’w gyfarfod yntau. Wrth fyned 
at rywun wedi aros yn y seiat, byddai Richard Griffith yn led debyg 
o adrodd ei dywydd ei hun pan yn dod i’r seiat ym Mrynengan. 
A theimlai’r mwyaf ofnus yn gartrefol ar unwaith dan ei ddwylaw. 
Aci drin clwyfau pechadur ar ddarfod am dano, yr oedd yn anhawdd 
cael neb ond y Meddyg mawr ei hun 4 dwylaw tynerach na Richard 
Griffith. Cafodd bob math o ystormydd yn nechre ei oes. Teulu 
mawr, llawer o waeledd yn y teulu, a chyflog bach. Awr o gerdded 
at ei waith, hanner awr o waith dringo i fyned adref o’r capel, eto 
ni chollai efe fyth seiat na chyfarfod gweddi. Mi ai clywais yn 
adrodd sylw John Roberts, tad Iolo, wrtho ef, ‘Wel, Dic bach, paid 
4 digalonni, welais i moni yn gwlawio ar hyd y dydd ond anaml: 
os bydd wedi dechre gwlawio y bore, daw ond odid yn hindda y 
prynhawn. Hwyrach y cei dithau brynhawn braf.’ Ac fellu fu. 
Ni fu neb yn treulio rhan ddiweddaf ei oes yn fwy dedwydd: yn ei 
dy ardrethol ei hun, yn cael pob ymgeledd gan ei ferch hynaf, Mrs. 
Jones Pandy hén. Yr unig wasanaeth yr edrychai yn ol arno gyda 
gradd o foddhad oedd ei waith yn dysgu’r Rhodd Mam i’ plant yn 
yr ysgol. Oddiwrth Owen Roberts, eid at Richard Griffith, yn yr 
ysgol Sul, i dderbyn argraff anileadwy. 


“Cydflaenor 4 Richard Griffith oedd Robert William Garreg 
lwyd. Bu yntau yn hynod ffyddlon hyd y gallodd. Saer maen 
wrth ei alwedigaeth, ond ni wnae pellter ffordd at ei waith fyth 
ei rwystro o'r seiat. Nid oedd ganddo ef allu na dawn Richard 
Griffith, ond byddai yn hollol foddlon i gymeryd yr ail le. Yr oedd 
y ddau yn gyfeillion mawr. 


“ Gyda Richard Griffith a Robert William, gwasanaethai William 
Griffith. Pan oedd William Griffith yn y dosbarth gyda Robert 
William y cigydd, athraw dan gamp, troai Robert William arno yn 
fynych, pan fyddai efe yn ateb yn Iled gwmpasog, ‘ Wel, rwan Wil, 
torr di dy stori yn o ferr.’. Ond dipyn yn hir fyddai William Griffith 
yn y cyffredin. Cyfranwr hael yn ol ei allu, ac uwchlaw ei allu. 


‘Dau beth oedd yn ymddangos fel cymhwysterau yn William 

Roberts Tyddyn hén i’w swydd: cymeriad da a dawn gweddi. Yn 
gynnil wrth natur, ond yn hael at yr achos. Bu farw yn orfoleddus 
a’r pennill hwnnw ar ei wefusau, ‘ Mi lyna’n dawel wrth dy draed.’ 


“ Yr oedd i David Roberts Tal y maes ei nodweddion, oedd yn ei 
osod ar ei ben ei hun. Cyn ei droedigaeth yn bysgotwr mawr, fel 
y disgyblion. Ond gan nad yw afonydd Brydain mor rydd a Mér 
Galilea, ni physgotodd fawr ar ol ei droedigaeth. Yr oedd wedi 
bod yn amlwg gyda chrefydd pan yn ieuanc, a thybiai rhai y gallai 
wneud pregethwr, os na fu efe yn meddwl am hynny ei hun. Ac yr 
oedd ar hyd ei oes yn ymddangos i raddau fel dyn wedi colli ei néd. 
Aeth i gellwair a’r ddiod, ac am gyfnod bu ymhell ar gyfeiliorn. 
Dan bregeth John Ogwen Jones yn sasiwn Caernarvon, ‘ Ei lleoedd 
Neidiog a’i chorsydd ni iacheir ; i halen y rhoddir hwynt,’ y daliwyd 
ef megys gan wys oddiuchod. A bu’n ddyn newydd ac yn sant 
gloew ar ol hynny. Dawn arbennig i siarad. Yn gofyn amser i 
ddod at ei bwnc, ond wedi cael gafael arno, dygai allan ohono 
bethau newydd a hén. 


“Yn nhy’r capel y mae Joseph Thomas tra’r ydym yn ymgomio 
fel hyn, a’r gynulleidfa yn dechre anesmwytho eisieu ei weled yn 
dodimewn. Pwy sydd ymaiddechre canu ? Dyna’r codwr canu 
hynaf, William Evans Talymaes, yn y sét fawr. Oherwydd henaint 
Iluddiwyd iddo barhau. Clywais ef unwaith yn ceisio mewn cyfar- 
fod gweddi ym Mlaen y foel. Gallwn dybio fod ganddo ryw un don, 
a honno yn cael ei chyfaddasu a slyrs i bwrpas y gwahanol hydau. 
Yr oedd ganddo yn ei henaint lais fel merch. A chyda Ilais mwyn, 
toredig, tremolo naturiol, ac nid tremolo gwneud, canai, ‘ Ethol 
meichiau cyn bod dyled, Trefnu meddyg cyn bod clwy,’ gan roi 
pwyslais ar y gair mwyaf pwysig 4slyr hir. A’r rhai oedd yn bresen- 
nol yn ceisio dod i mewn ar ambell i nodyn fel cyfeiliant iddo. Mae 
William Evans wedi gadael y gymdogaeth. Mae golwg batriarch- 
aidd iawn arno gyda’i wallt gwyn, llaes, yn disgyn ar ei ysgwyddau. 


“ Ond ni wiw disgwyl wrth William Evans 1 godi’r canu heno, 
oblegid dacw Thomas Griffith yn y sét ganu ynghanol y capel. Ar 
ol William Evans y daeth ef i’r swydd. Mae ganddo ef ei lyfr 
emynau bob amser. Ac nid oes ond rhyw ddau neu dri eraill yn 
yt holl gapel yn dod 4’r llyfr emynau i’r gwasanaeth. Oblegid 
ledio pennill o’i gof y byddai pawb y pryd hwnnw ond y pregethwr. 
Myned drosto unwaith. Ail-adrodd y ddwy linell gyntaf a’u canu, 

yna’r ddwy nesaf; ac os byddai wyth Ilinell, ail-adrodd y pedair 
olaf. Ac ni byddai neb y pryd hwnnw yn meddwl am ganu dim ond 
un pennill ar y tro. Yr oedd i’r dull hwnnw ei fanteision: gwneid 
ymdrech neilltuol i ddysgu’r penillion, er mwyn gallu cymeryd rhan 
ynycanu. Ac yr oedd pawb yn medru y penillion mwyaf arferol o’u 
cof. Ond yr oedd Thomas Griffith bob amser gyda’i lyfr, a throsedd 
fawr oedd i neb ledio pennill nad oedd yn y llyfr. Prin yr ystyriai 
efe unrhyw bennill felly yn ganonaidd. Yr oedd mwy 0 wybodaeth 
am gerddoriaeth yn rhai 0’i deulu nag ynddo ef, ac yn rhai 0’i blant. 
Ond yr oedd ganddo ef lais da, ac yr oedd yn cofio amryw donau 
ar ei gof. Ond nid oedd yn hollol gyfarwydd a’r hydau, fel y 
byddai yn gwneud camgymeriadau digrifol ambell waith. Ac nid 
oedd yn meddu dawn William Evans i gyfaddasu’r don i unrhyw 
hyd. Yr oedd Thomas Griffith yn wr crefyddol ei ysbryd, ond fel 
cerddorion yn gyffredin yn hawdd ei dramgwyddo. Yr oedd yn 
hynod ffraeth ei dafod. Cof gennyf ei glywed yn dweyd am un 
meddyg, ‘ Fe Wyr hwna i’r munyd pa bryd y bydd dyn farw, ond 
am roi rhywbeth iddo rhag iddo farw, fedr o ddim. Nid meddyg 
felly yw y Meddyg mawr, ond meddyg a all yn gwbl iachau.’ Un 
oi hoff donau oedd Bangoy, ymdeithgan milwyr Cromwell. Os 
byddai yn methu cael t6n ar ryw eiriau, ‘ Gadewch i ni dreio Bangor,’ 
eb efe. Ond er y dywedir y byddai milwyr Cromwell yn gallu 
canu yr ail arbymtheg Salm arni, tipyn yn anystig a fyddai weithiau 
i fyned ymlaen yn ol ieuad Thomas Griffith arni. 


“Ond nid Thomas Griffith, wedi’r cwbl, fydd yn codi’r canu 
yn yr oedfa heno, oblegid dacw fy nhaid, Robert William Pantyfron, 
yn dod i mewn. Ac y mae ef yn deall yr hén nodiant yn dda. 
Mae ef wedi myned radd ymhellach na Thomas Griffith: y mae 
llyfr Ieuan Gwyllt ganddo ef. Cymer ei le yn naturiol fel codwr 
canu, am ei fod o’i ysgwyddau i fyny yn uwch fel cerddor na neb 
arall yn y lle. Er ei fod yng nghymdogaeth y triugain oed, y 
mae ganddo lais soprano cyn fwyned a’r un ferch. Gwyddai sut 
i roi meddwl pennill allan wrth ei ganu. Ni chlywais neb yn gallu 
canu pennill ar dén gynulleidfaol gyda’r fath raen ac eneiniad. 
Canai a’r deall ac a’r ysbryd hefyd. 


“ Dacw Joseph Thomas o’r diwedd yn dod i mewn. Rhoddir 
allan i ganu, ‘Gwaed y groes sy’n codi i fyny.’ Tery Robert 
William Alma arni. Ond ychydig o’r gynulleidfa sy’n gallu canu 
arni. Yr oedd y dasg o ddwyn tonau Ieuan Gwyllt i ymarferiad 

yn ddiflas o anhawdd. Cenir hi drwyodd gan gwafrio y slyrs. 
Bu un 0 Wyrion Robert William, sef Richard Roberts Brynllys, 
yn arwain y canu yn Nebo am dymor byrr cyn myned ohono i wlad 
y canu tragwyddol.. 


“ Dyma ni wedi rhoi tro drwy’r hen flaenoriaid a’r hen godwyr 
canu. Gadewch i ni weled eto pwy sy’n gwrando yma. Dacw 
Marged Dafydd, dros gant oed. Mae newydd gael tynnu ei Ilun 
ar ben ei chanfed flwydd. A chedwir ef yn barchus ym mharlwr 
y ty capel. Yr oedd hi yn un o hen wrandawyr Robert Roberts 
Clynnog. Yr oedd yn un o’r rhai brofodd ddiwygiad mawr Bedd- 
gelert a diwygiadau Brynengan, ac wrth gwrs ddiwygiad ’59, oedd 4’i 
donnau ar y pryd heb lwyr gilio ymaith. Prin yr enwir Iesu Grist a 
Chalfaria nad yw’r hen wraig yn yr hwy] ar unwaith. Ary ffordd o’r 
oedfa sieryd yn uchel am y bregeth, ac yn aml y mae yn gorfoleddu. 
Mae hi a Mari Wmffra gyda’u hetiau silc yn y ddwy sét nesaf i’w 
gilydd o flaen y pulpud, ac mewn hwy] fawr heno yn gwrando’r 
pregethwr dieithr. 


“Codwyd Richard Roberts Penpelyn yn flaenor gyda Richard 
Griffith ; ond nid oedd yn gweithredu fel blaenor, er yn eistedd 
yn y sét fawr, ac yn un o'r rhai mwyaf blaenllaw gyda’r achos. 


“Hugh Jones Blaenyfoel yw trysorydd yr eglwys. Heb fod 
yn flaenor, y mae ef yn y sét fawr bob amser, ae ni wneir dim heb 


ymgynghori ag ef. 


“Dacw William Griffith Bryneithin, taid y Parch. H. E. 
Griffith Croesoswallt, yn un o’r seti o flaen y pulpud. Gelwid ef 
bob amser i ddechreu’r cyfarfod gweddi, pan gymerai ran, am ei fod 
yn medru rhoi’r synwyr wrth ddarllen. Yn ei ymyl y mae Griffith 
Roberts Corsyllyn, un o’m hathrawon cyntaf. Nid oedd neb y 
byddai yn well gennyf ei glywed yn gweddio. Ond awn yn rhy 
faith wrth sylwi ar eraill bob yn un ac un. 


“Yr oedd, pa fodd bynnag, amryw gymeriadau hynod iawn 
yn perthyn i gynulleidfa Nebo y pryd hwnnw, hb fod yn aelodau, 
rai ohonynt yn athrawon, rai heb ddod i'r pregethau ond yn 
achlysurol. Dacw Harry Prisiart, y dyn a leiaf o deimlad crefyddol 
ynddo a gyfarfyddais erioed,—o’r ddaear yn ddaearol. Daw i'r 
bregeth yn achlysurol, ac y mae yma heno. Ymhen rhai blynydd- 
oedd ar ol hyn yr oeddwn yn myned i Benygroes ar hyd Ilwybr 

drwy gae iddo ef. Pwy oedd wrth y gamfa yn fy nisgwyl, wedi fy 
ngweled yn dod, ond Harry Prisiart. Dechreuodd siarad ar unwaith 
am Richard Owen, oedd newydd fod yn pregethu am wythnos yn 
Llanllyfni. Gwelwn ar unwaith fod y graig wedi ei tharo 4 gwialen 
Duw, a dwfr yn dechre dod allan. A’i ddagrau ar ei ruddiau 
dywedai, ‘Dyma’r dyn rhyfeddaf a welais erioed. Nid ei bethau 
ef sy’n effeithio arnaf; ond y mae yn dwyn im cof bregethau 
Morgan Howells a wrandewais ddeugain mlynedd yn ol.’ Ni 
welais erioed well enghraifft o sylw Joseph Thomas am yr harpwn 
welwyd mewn hen forfil. Ac un o’r troion diweddaf y bum yn 
Nebo, un o’r saint mwyaf amlwg yn y sét fawr oedd yr hen 
garreg dan wedi myned yn llyn dwir ! 


“ Dacw wrandawr arall, William Owen Nant y noddfa. Oni 
bae ei fod yn dod i’r capel ambell dro, prin y buasai neb yn gwybod 
fod ganddo enaid. Mae ef dipyn yn hoff o’r hen ddioden. Pan yn 
llanc yr oedd yn un o gwmni a gyfarfyddai mewn tafarn i wawdio 
crefydd a chrefyddwyr. Cerdd allan o’r oedfa heno ar frys, fel 
mewn digofaint llidiog. Pan yn bedwar ugain mlwydd oed, fe 
ddaeth i’r seiat. Os gallai rhywun drwy ffyddlondeb wneud iawn 
am esgeulustra, gwnaeth William Owen hynny. Pwy bynnag 
arall fyddai ar ol o’r seiat, fe fyddai ef yno, er bod ohono yn gloff, 
a chanddo dipyn o ffordd hefyd. Ac yr oedd ei brofiad yn addfed, 
wedi ei eni yn ei gyflawn faintioli. Clywais ef yn dweyd, pan 
ddechreuid gwawdio’r Iesu yn y cwmni yr elai iddo yn ieuanc, er 
yn hoff o’r cwmni, yr aethai allan. 


“ Pan eid i’r chwarel am chwech y bore, ac awr 0 waith cerdded 
tuag yno, cynelid y ddyledswydd deuluaidd gan amryw fore a hwyr. 
Clywais John Morgan TY cerryg, tad y Parch. John Morgan Jones, 
yn dweyd nad aeth efe erioed i’r chwarel heb gadw’r ddyledswydd 
deuluaidd. A chyffelyb iddo ydoedd Robert Griffith Brynperson, 
tad y Parch. W. Lloyd Griffith Llanbedr. Yr oedd efe yn frawd i 
Richard Griffith, ac yn daid hefyd i Mr. Evan Lloyd Jones, y 
pregethwr. Robert Jones Fawnog grin oedd dra gofalus am yr 
addoliad teuluaidd, a thra hoff o wrando pregethau. Byddai yn 
cychwyn ddau ar y gloch y bore o’r Pennant i Bwllheli neu Gaer- 
narvon, er mwyn bod mewn pryd yn y seiat am wyth. Ac wedi 
cerdded yr holl ffordd, a sefyll drwy’r dydd, cerddai yn ol drachefn 
fel un wedi cael ysglyfaeth lawer. Yn hen wr dros bedwar ugain, 
wedi cloffi yn fawr, cerddai i’r odfeuon, er iddo fod awr a hanner 

yn myned ar ei ddwyffon, ac awr a hanner yn dychwelyd yn ol. 
Ac ni chwynai fod y drafferth yn ofer. 


“William Williams Ty’nyfron oedd hynod am ei dduwioldeb 
a’i ddawn i gynghori pobl ieuainc. Griffith Jones Bryn draenllwyn 
a weddiai yn hynod weithiau. Bu ganddo fab yn dechre pregethu 
yn niwygiad ’59, y dywedir ei fod yn un gobeithiol anghyffredin. 
Noswyliodd yn gynnar yng ngwres y diwygiad. 


“Nid wyf yn cofio testyn, na dim o bregeth Joseph Thomas 
bellach. Cof gennyf sylw Robert Jones Llanllyfni wrth Joseph 
Thomas ei hun ar ddiwedd y gwasanaeth. Dywedai wrtho fod 
ganddo ddigon o straeon a chymhariaethau da i wasanaethu arno 
ef am weddill ei oes.” 


Dyma adroddiad ymwelwr y Canmlwyddiant: ‘‘ Hydref 
18, 10 ar y gloch. Dechreuwyd yr ysgol yn weddol brydlon, ond 
daeth llawer i mewn yn ystod y gwasanaeth dechreuol. Dylid 
annog yn fynych at brydlondeb. Llawer o athrawon medrus yn y 
dosbarth canol, ond nid oedd un a ymwelwyd 4 hwynt wedi 
ymgymeryd a’r wers-daflen. Yr oll o’r bechgyn yn y dosbarth yn 
medru y Deg Gorchymyn yn dda. Canu da ac effeithiol. Nifer 
o ferched ieuainc yn absennol] rhag ofn yr ymwelwyr. Ysgol y 
plant yn ysgoldy y Bwrdd. Nid oes llenni yn cael eu harfer, ac y 
mae'r diffyg o hynny yn wastraff mawr ar amser. Ysgol drefnus, 
yn cael ei chario ymiaen yn ol cynllun yr ysgol ddyddiol. John 
Roberts.” 


Heblaw y rhai a nodwyd,—oddigerth un neu ddau gan Mr. 
Robert Williams,—yr oedd yma liaws o gymeriadau Iled arbennig, 
megys Catrin Edward, cares i John Jones Talsarn, y credir iddi gael 
tro gwirioneddol ym mlwyddyn olaf ei hoes, a hithau agos yn 80 oed 
(marw 1860); William Pritchard TY cerryg, taid y Parch, John 
Morgan Jones, a fu’n ffyddlon yn nydd pethau bychain yr achos, 
ac y dywedir y byddai yn o hynod ar ei liniau bob amser y gelwid 
arno yn union ar ol rhyw storm o fellt a tharannau (m. 1860) ; 
Laura Roberts, hefyd, priod William Pritchard, ffyddlon hithau yn 
nhymor bore yr achos, a’r hyn a allodd hi a’1 gwnaeth (m. 1861) ; 
Robert Pritchard Cerryg ystympia, mab Richard Roberts Maes y 
neuadd, un o blant diwygiad 1859, darllenwr ar Esboniad James 
Hughes, a dyn drwyddo (m. Hydref 8, 1865) ; a Richard Roberts 
y tad, pert a Ilawen, parchus gan bawb, un o sefydlwyr yr achos, 

a adnewyddwyd yn niwygiad 1859 (m. Hydref 11, 1866, yn 59 oed) ; 
Owen Roberts, mab Owen Roberts Tf capel, a welai bethau bychain 
eisieu eu gwneud ac a’i gwnelai, ac a adroddai sylw ar ol Owen 
Thomas, fod bod yn ddefnyddiol ar y ddaear yn nesaf dim at fod 
yn ogoneddedig yn y nef (m. Gorff. 7, 1866. Gweler y Drysorfa, 
1868, t. 109); Henry Parry Frondeg, ddiniwed, dduwiol. “Tal, 
main, syth, a gwallt gwyn, llaes ganddo,” ebe Mr. Morgan Jones. 
A dywed nad a’n angof ganddo ei ddull yn dechreu’r ysgol un bore 
Sul, pryd y rhoes allan y pennill, “ Y Saboth, hyfryd Wyl yw hon, 
Na flined gofal byd mo’m bron” (m. Ebrill 23, 1869). Hugh 
Williams Pant y fran, a orfoleddai dros y t¥ ar ganol nos, ac a welai 
Tesu Grist “yn dod i’w nél” yn ei funydau olaf (m. Hydref 26, 
1873, yn 22 oed); William Griffith Bryneithin, fawr, esgyrnog, 
ffrwyth 1859, yn gryn ddarllenwr ar lyfrau ac ar y Beibl, un o 
ddarllenwyr cyhoeddus y pwyslais a’r oslef (m. Rhagfyr, 1873) ; 
Jane Jones Pennant, dawel, faddeugar, ffyddlon yn y moddion er 
gwaethaf y ffordd, ac un a roes argraff o dduwioldeb nodedig ar 
rai pobl (m. Mai, 1877); John Jones Bryncoch bach, brodor o 
Aberdaron, heb nemor ysgol a gyrhaeddodd fesur o wybodaeth 
fuddiol mewn amryw ganghenau, ac a’i gwnaeth hi’n wasanaethgar 
i'r amcan uchaf (m. Ionawr 19, 1880). Ond yr amser a ballai i’w 
henwi i gyd, er fod William Roberts yn traethu am amryw eraill, 
ac yn enwi nifer wedyn ag y dywed am danynt y gallesid dweyd 
Nawer am eu nodweddion. Heddwch i’w Ilwch! 


PENYGROES (BETHEL).* 


Tua 13 milltir i’r gorllewin o Dalsarn, a 6 milltir i’r deheu o Gaer- 
narvon yw yr ardal hon. Tua diwedd y ddeunawfed ganrif nid 
oedd yma namyn un ty té gwellt, a gelwid ef Pen y groes, am ei 
fod wedi ei adeiladu gerllaw croesffordd. (Cymru Owen Jones, 
d.g. Nanitlle). Erbyn dechreu’r bedwaredd ganrif arbymtheg yr 
oedd yma dri 0 dai yn y fan a elwid wedi hynny yn Heol yr Efail, 
ac un ty go helaeth, a berchenogid ac a breswylid gan John Edwards, 
gwr crefyddol. Yn y ty hwn y cychwynnodd yr ysgol Sul ym Mhen- 
ygroes, yn 1827 yn ol rhai, yn 1830 yn ol Canmlwyddiant Ysgolion 
Sul Clynnog, etc. (t. 23). Ysgol gymysg o Fethodistiaid ac Ani- 
bynwyr ydoedd am ysbaid, nes codi capel i'r Anibynwyr gan y 
Parch. Isaac Harries (Soar) yn 1834, ar ei gyfrifoldeb ei hun. Gwan 
fu’r achos yma am dymor lled hir. (Hanes Eglwysi Anab. III. 232). 
Er yn ysgol gymysg ar y cyntaf, cangen-ysgol ydoedd o Lanllyfni. 
Enwir fel rhai a fu yn llafurio gyda hi: Dafydd Jones Penbryn- 
mawr, Dafydd Williams Eithinog, Harry Parry Penygroes, Owen 
Eames Coedcau, Solomon Pritchard Clogwyn lodge. Hyd dymor 
adeiladu capel yr Anibynwyr y bu yr olaf yn llafurio gyda’r ysgol 
hon, canys fe berthynai i’r enwad hwnnw. 


Ar ddalen wen cofnodlyfr Robert Parry Llanllyfni, y mae’r 
cofnod yma: 1837. Mai 15. Cyfarfod Dirwestol Penygroes. 
Bore (10), gweddiodd Griffith Solomon. Areithiodd Seth Roberts 
Amlwch, Moses Jones, Mr. Davies Llanerchymedd. Diweddwyd 
gan William Roberts Caergybi. Am 2, gweddiodd Mr. Davies 
Llanerchymedd. Areithiodd Griffith Solomon, William Davies 
Ceidio, William Roberts Caergybi. Diweddwyd y cyfarfod gan 
Moses Jones. 

Yn y Cyfarfod Misol, Hydref 8, 1844, yn ol Cyrus, yn ei ysgrif 
ar Lanllyfni, y mae William Owen Penbrynmawr yn dadleu am gael 
achos ym Mhenygroes, pryd y gohiriwyd y mater. Yn y ddau 
Gyfarfod Misol dilynol, yr oedd William Owen yn dadleu yr achos 
drachefn, a John Jones Talsarn yn ei gefnogi. Cariwyd y maen i'r 
wal. Yr oedd capel bychan gan y Wesleyaid yn Nhreddafydd, 
wedi ei adeiladu ers 1830. Yr oeddynt erbyn hyn wedi rhoi yr 
achos i fyny yno. Cymerodd William Owen y capel ar ei gyfrif- 


*Ysegrifau Mr. Griffith Lewis a Miss Williams Gwynfa. Dyddlyfr William 
Griffith, 1886—92, drwy ddwylaw ei ferched, y Misses Griffith Alun House, 

oldeb ei hun yn 1845, ar ardreth o £5 yn y flwyddyn. Parhaodd 
y cytundeb hwnnw hyd nes adeiladwyd capel Bethel. Yr un flwydd- 
yn ag y cymerwyd y capel y sefydlwyd yr eglwys yno, sef y 
bedwaredd gangen-eglwys 0 Lanllyfni. Eithr, er sefydlu yr eglwys 
yn 1845, byddai’r aelodau yn talu eu casgl mis yn Llanllyfni am ystod 
un flwyddyn arall. 


Y mae Cyrus yn nodi’r personau yma fel y rhai a aeth o Lan- 
llyfni i ffurfio’r eglwys ym Mhenygroes: Dafydd Jones Penbryn- 
mawr, William a Mary Owen eto, Dafydd Williams Eithinog, John 
a Jane Roberts Treddafydd, Wm. Prichard Bethel Terrace, Ann 
Thomas Powell Terrace, Laura Morris Minffordd, Morris a Mary 
Prichard Cae efa lwyd, Owen Evans Coedgia, B——(?) Prichard 
Llwyndu Terrace, Owen a Catherine Humphreys Treddafydd, 
Hugh a Jennet Jones Hendy, Mary Griffith, Mary Williams Caesion, 
Henry Parry, Ann Parry, Catrin Elis. Rhif, 22, A dywed Mr. 
Griffith Lewis, hefyd, nad oedd y rhif ar y sefydiad namyn rhyw 
25, rhwng brodyr a chwiorydd. 


William Owen ydoedd y prif arweinydd gyda’r ysgol yn ei 
blynyddoedd cyntaf yn y capel, a chynorthwyid ef gan Hugh Jones 
Hendy, John Roberts Treddafydd, Benjamin Pritchard Minffordd, 
Owen Humphreys Treddafydd. 


Y Dafydd Williams Eithinog, a enwir fel un o brif noddwyr yr 
ysgol yn y cyfnod cyn ei symud i’r capel, ac a enwir hefyd fel un o’r 
aelodau cyntaf a ddaeth yma o Lanllyfni, a fu farw yn fuan ar ol 
hynny. Dygodd sel gyda’r ysgol ym Mrynaerau hefyd. Cyfan- 
soddodd Eben Fardd farwnad iddo, a gafwyd ym meddiant Mr. 
Griffith Lewis. Dyma ddau bennill ohoni : 


Gwisgo ’rydoedd lifrai’r nefoedd, 
Arddel Tesu Grist yn hy’, 

Fel mewn cynulleidfa gyhoedd, 
Felly gartref yn ei d¥; 

Mynych gyrchai i’r pregethau,— 
Cofiai’r cwbl a gae ei ddweyd ; 

Traethai eilwaith swm y pethaun, 
Gan eu selio trwy eu gwneud. 


Trwy dduwioldeb ymarferol, 
Ei ddylanwad ydoedd gref ; 
Yn ei ardal cadwai reol,— 
Yn ei d fe’i perchid ef ; 
Trwy ei dymer bwyllog, wastad, 
Hoff gan bawb 0’i deulu oedd ; 
Trwy ei gyson ymarweddiad, 
Parch ei ardal gae ar goedd. 

Tybia Mr. Griffith Lewis y buasid wedi galw Dafydd Williams 
yn flaenor yn ddibetrus onibae ddarfod i angau flaenori ar yr eglwys. 
Gan fod y casgl mis yn cael ei dalu yn Llanllyfni, a bod William 
Owen eisoes yn flaenor, dichon na bu galw blaenoriaid dan 1846, 
pryd y dewiswyd John Roberts Treddafydd a Hugh Jones Hendy. 


Trefnwyd pregeth yma bob yn ail Sul o Frynrodyn, Talsarn 
a Llanllyfni yneutro. Nid hir y bu y lleoedd hyn, pa ddelw bynnag, 
heb gwyno ar y trefniant. Bu’r eglwys yma mewn peth penbleth 
o’r herwydd, a braidd na phenderfynid myned yn ol i Lanllyfni. 
Cymhellid hwy i hynny gan y Cyfarfod Misol. Penderfyniad 
William Owen a orfu, ac ymrowd i weddi gyhoeddus am arweiniad, 
a theimlid na bu hynny yn ol o gael ei roi. Dechreuwyd adeiladu 
tai yn y gymdogaeth, a chynyddodd nifer yr eglwys. 


Yr ydoedd William Owen yn gyfaill mawr i John Jones Talsarn. 
Troes hynny yn fantais i’r eglwys, gan y rhoddai efe bregeth yma 
ar noson waith amryw weithiau mewn blwyddyn, unwaith bob mis 
ar rai ysbeidiau. 


Yn ddilynol i’r cyfnod cyntaf i gyd yr oedd yma gynnydd araf 
ond cyson yn rhif yr eglwys, fel erbyn 1854 yr oedd yma 65 o 
aelodau. Yr oedd pob eisteddle yn y capel yn cael ei gosod, sef 
116 o ran rhif, ac yr oedd cyfartaledd pris pob eisteddle yn 6ch. yn 
y chwarter. Nodir £11 12s. fel swm y derbyniadau blynyddol 
am y seti, yr hyn a ddengys fod pob eisteddle heb eithriad yn cael 
talu am dani yr adeg honno. Y casgl at y weinidogaeth, £11 3s. 


Mawrth, 1857, ymfudodd Hugh Jones Hendy i'r America, 
wedi bod o gryn wasanaeth i’r eglwys, yn enwedig ynglyn 4 chan- 
iadaeth. 


Awst, 1857, Penygroes yn daith gyda Brynrodyn. Penygroes 
yn cael un bregeth bob Sul, a dwy ar y pedwerydd Sul o’r mis. 


Prynhawn Gwener. Tachwedd 11, 1859, daeth Dafydd Morgan 
yma. “Am i ti ymadael a’th gariad cyntaf’’ oedd y testyn. 
Mewn un cyfarfod gweddi yn ystod tymor y diwygiad, fe dorrodd 
un hen frawd allan mewn gweddi, “ Diolch iti, Arglwydd, am 
beidio’n Iladd ni, pan oeddwn i ac Owen Ffordd haearn yng nghoed 
y Glyn yn hel cnau ddydd Sul.” Dyma bennill a genid yma ar y 
pryd : 


U 

Nad i mi grino yn dy Df, 

Rho aml gawod oddifry ; 

Par imi ffrwytho yn dy ardd, 

A’m dail yn ir a’m blodau’n hardd. 
Rhif yr eglwys yn 1858, 73; yn 1860, 127; yn 1862, 126; yn 
1866, 146. Erbyn 1856, nodir fod lle yn y capel i 124, ac erbyn 
1858, llei 132. Llei 116, fe gofir oedd yno yn 1854. Ai ychwanegu 
meinciau a wneid, ai tebyg ydoedd 1 balas y tylwyth tég, yn myned 
yn fwy gyda’r angen? Bid a fyno am hynny, yr oedd arian yr 
eisteddleoedd yn cael eu talu yn 1856 ac yn 1858 yn gyflawn, o 
fewn pedwar swllt, y naill dro a’r Ilall. Yr un pedwar swllt, mae’n 
debyg, yn fyrr bob tro. 


Adeiladwyd y capel cyntaf a fu yn eiddo’r eglwys ei hun yn 
1860. Nid oedd dim dyled yn flaenorol. Swm y ddyled ar ddiwedd 
y flwyddyn, £590, a’r un fath y flwyddyn nesaf. Erbyn 1862, 
£570. Eisteddleoedd i 300, a gosodid 234 y flwyddyn gyntaf. 
Pris eisteddle wedi codi 14g. y chwarter ragor yn hen gapel y 
Wesleyaid, sef erbyn hyn 74g. Erbyn 1862 gosodid 239 o eistedd- 
leoedd, yr ardreth yn £27 Is. Erbyn 1866, yr ardreth yn £32 18s. 
Y ddyled yn 1866, £440. 


Yn ystod 1859—60 dewiswyd y Dr. Evan Roberts yn flaenor, 
ac hefyd yn ysgrifennydd yr eglwys. Wedi hynny bu yn drysorydd 
yr eglwys am flynyddoedd. Cyn ei amser ef, rhoid croes gyferbyn 
ag enw aelod i ddangos ei fod wedi cyfrannu, a chafodd drafferth 
gael gan y blaenoriaid eraill foddloni i nodi swm y cyfraniad. Efe 
yn gyntaf a roes wybodaeth i’r eglwys o’r modd y treulid yr arian 
mewn llaw. 


Yn 1862 daeth Richard Griffith yma o Birkenhead, lle’r oedd 
eisioes yn y swydd o flaenor, a galwyd ef iddi yma. 


Mai 11, 1863, penderfynu gofyn drwy’r Cyfarfod Misol, i 
Frynrodyn am un bregeth yn rhagor bob mis, fel ag i roi dwy 
bregeth yma ar ddau Sul o bob mis. Tebyg y cydsyniwyd. 


Ebrill, 1865, darfu i R. Jones (Llystyn) a Griffith Williams 
ddechre pregethu. 


Yn 1866 dewiswyd Griffith Lewis yn flaenor. 


Nos Wener, Medi 10, 1866, mewn cyfarfod cyhoeddus, cyflwyno 
ei lun i William Owen Penbrynmawr, y llun wedi ei dynnu gan y 
Parch. Evan Williams Caernarvon. (Drysorfa, 1867, t. 21). 

xP tn eas y daeth Thomas Williams Rhyd-ddu yma. 
Bu yma am), ,rai blynyddoedd, a bu’n dra fiyddlon fel ymwelwr 4’r 
cleifion, a bu, ei wasanaeth yn werthfawr mewn cyfarfodydd eglwysig. 
Aeth oddiyma i ir Bwlan. Ar nos Iau, Mai 28, 1868, cyflwynwyd 
tysteb mewn cyfarfod cyhoeddus iddo. Codwyd teimlad ymhlaid 
hynny ar gyfrif ei ffyddlondeb ef yn ystod y flwyddyn cynt yn 
ymweled 4 chleifion y gymdogaeth, pryd yr oedd rhyw glefyd 
trwm wedi goddiwes lliaws mawr o deuluoedd. (Drysorfa, 1868, 
t. 260). Tebyg, hefyd, ei fod y pryd hwnnw ar ymadael i’r Bwlan. 


Yn 1870 ail-adeiladwyd y capel. Y ddyled yn 1869, £300; 
yn 1871, £880. Rhif yr eglwys yn 1869, 168; yn 1871, 184. 
Cynwysai y capel newydd 500 o eisteddleoedd; a gosodid yn 
1871, 380. Pris eisteddle yn y capel newydd am y chwarter wedi 
codi dimai y pen ragor yn yr hen gapel, sef bellach 8g. y pen. 


Y gwr a fu’n gyfrifol yn bennaf am sefydlu’r achos yma, ac a 
fu’n brif arweinydd iddo am flynyddoedd lawer, sef ydoedd hwnnw, 
William Owen, a fu farw Medi 27, 1870, yn 67 mlwydd oed, ac wedi 
gwasanaethu’r swydd o flaenor er sefydliad eglwys Carmel yn 1826, 
ac yn Llanllyfni yn ystod 1837—45, Ar ei ddyfodiad i Benbryn- 
mawr yn 1837, drwy briodas 4 Jane, merch Dafydd Jones Penbryn- 
mawr, fe ddaeth i sefyllfa amaethwr cyfrifol. Bu’n warcheidwad y 
tlodion dros y plwyf am flynyddoedd. Dywed y Parch. John 
Jones Brynrodyn, yn ei gofiant iddo yn y Drysorfa (1880, t. 193, 
233), fod agwedd hynafol ar yr achos yn Llanllyfni ar ei fynediad 
ef yno, ai fod yn peryglu myned i ddirywiad—y blaenoriaid wedi 
myned yn hen eu hunain, ac yn rhai nad oedd dim ond oedd hen 
yn foddhaol ganddynt. Am fod ysbryd diwygiwr ynddo ef, fe 
edrychid arno y pryd hwnnw gan rai fel dyn peryglus, gan ei fod 
am ymyrryd 4’r hen ddull o gadw cyfrifon yr eglwys a’r cyffelyb. 
Pa ddelw bynnag, fe brofodd ei ymyriad yn Ilesol i’r achos. Di- 
gwyddodd i’w ran ef lafurio ym mhwys a gwres y dydd yn y tair 
eglwys y bu mewn cysylltiad 4 hwy; ac yr ydoedd yntau o ran 
adnoddau naturiol a grasol yn wr cymwys i’r alwad arno. Nid 
ychydig fu ei ymdrech, fe ymddengys, i sicrhau pregethu rheolaidd 
i Benygroes, oblegid anhueddrwydd yr eglwysi cylchynol i 
ganiatau oedfa yma. Rhaid cofio nad oedd y lIleoedd hynny eu 
hunain yn cael dwy oedfa yn gyson ar y Sul fel yn awr. Ac wrth 
fod eglwys Penygroes y pryd hwnnw yn fechan a gwan, bu yn 
gyfyng ar William Owen o’r ddeutu am flynyddoedd o amser. 

Rhydd John Jones ar ddeall ddarfod iddo yn ystod y cyfwng maith 
hwnnw ddangos ymroddiad a doethineb ac ymaros na ellir gwybod 
mo’u maint bellach ond gyda manylrwydd ymchwil dydd brawd. 
Efe hefyd, fe ymddengys, fu’n cymell eglwys Talsarn i godi William 
Hughes yn bregethwr, ac yr oedd y ddau yn gyfeillion agos. Rhag- 
orfraint fawr bywyd William Owen, pa ddelw bynnag, ydoedd bod 
yn gyfaill mynwesol i John Jones Talsarn. Ymddiddanai John 
Jones yn rhydd 4g ef ynghylch ei bregethau, a chymhellai ef i’w 
beirniadu. Un tro, ar ol dadl faith yng Nghymdeithasfa’r Bala 
ar y wedd newydd a roid gan rai y pryd hwnnw i'r athrawiaeth, 
treuliodd John Jones yr amser yr holl ffordd adref mewn traethu 
ei olygiadau ei hun wrth William Owen ar y pethau neilltuol a oedd 
mewn dadl, ac mewn ymgynghori 4g ef pa fodd i ddwyn y wlad i 
deimlo oddiwrth ei dyledswydd yn wyneb galwad yr Efengy]l. 
Yr oedd ei olygiadau ef ei hun yn hollol gyfateb i'r eiddo John Jones. 
Tebyg ei fod yntau fel lliaws eraill yn cymeryd John Jones yn gyn- 
llun yn ei ddull o osod gwirionedd yr Efengyl allan. Danghosai 
fedr neilltuol mewn athrawiaethu, bob cyfle a gaffai, yn y seiadau, 
fel holwyddorydd yn yr ysgol, ac wrth gyfarch y gynulleidfa, 
Ym mhrinder pregethau ar y Sul ym Mhenygroes am flynyddoedd, 
yt oedd ei wasanaeth ef o fawr werth. Dengys rhestr pregethwyr 
Robert Parry y byddai efe yn pregethu yn achlysurol yn Llan- 
llyfni, ac felly, mae’n debyg, mewn lleoedd eraill yr un modd. 
Gwnawd ef, ebe John Jones, yr hyn y dywed yr Arglwydd wrth y 
proffwyd y byddai iddo ei wneud ef, sef yn “‘ gyweiriwr Ilwybrau i 
gyfaneddu ynddynt.” Edrydd John Jones, ar ol Mr. Griffith 
Lewis, am dano yn gwneud y sylw yma yn y seiat dan wylo: “ Yr 
ydych yn cymdeithasu rhy ychydig 4 Mab Duw. Dyma yr achos 
fod gennych gyn lleied 1 ddweyd am dano yn y seiat. Pe deuech 
i fwy o gymundeb 4g ef, amlygai yntau ei hunichwithau. Ac yna 
chwi a gaech weled mwy o'i hawddgarwch gogoneddus.” Yr oedd 
yn meddu ar hynodrwydd mewn gweddi. Efelychiad o John Jones 
Talsarn yn ei weddi ym mhob peth oddigerth mewn dawn. Pwys- 
leisiai ar fyned at Dduw mewn gweddi ym mhob rhyw amgylchiad. 
Yr oedd yn gryn ddarllenwr, a chanddo gof rhagorol. Darllenai 
y Gwyddionadur, y Traethodydd 0’i ddechre, Geiriadur Charles, 
Gurnall, rhai o draethodau y Dr. Owen, Jonathan Edwards ar y 
Prynedigaeth ac ar y Serchiadau, ac Athrawiaeth yr Tawn Lewis 
Edwards. Galwodd gyda John Jones Brynrodyn rai wythnosau 
cyn y diwedd gan ei gymell i ddod i’w gynhebrwng. Dywedai y 

gwyddai na byddai byw yn hir, ond ei fod yn hollol foddlon i ewyllys 
ei Arglwydd. (Gweler gyfeiriad pellach ato ynglyn 4 hanes Bryn- 
rodyn a Charmel). 


Yn 1870, daeth John Roberts Buarthau yma o Dalsarn a 
William Griffith o Hyfrydle, yr olaf eisoes yn swyddog. Galwyd 
hwy i'r swyddogaeth yma yn y man. 


Oddeutu 1872, Temlyddiaeth Dda yn ei blodau. Bu’n foddion 
i ddwyn i sylw amryw gymeriadau gwych, ac un yn arbennig felly, 
sef William John Davies (Glan Llyfnwy). Ymunodd 4’r eglwys 
yn y man. Canfyddwyd ar unwaith ei fod o feddwl galluog, ac 
anogwyd ef cyn bo hir i ddechre pregethu, yr hyn a wnaeth yn 
1876. Ar ei ddychweliad o’r Bala, yn enwedig, yr oedd o fawr 
wasanaeth yma, a hynny hyd y derbyniodd alwad i Danrallt yn 
1883. 


Yn 1875 derbyniodd y Parch. Peter W. Jones alwad yr eglwys, 
‘gan ddod yma o Lanfairfechan. Rhif yr eglwys y flwyddyn hon, 
149 (?). Camgymeriad yn yr ystadegau am 249, feallai. Y rhif 
yn 1876, 276. 


Chwefror 22, 1879, y bu farw John Roberts Treddafydd, yn 
62 oed, ac yn un o'r ddau flaenor cyntaf o ddewisiad yr eglwys. 
Efe oedd yr olaf o’r rhai fu’n cychwyn yr achos. O’r ffrwyth 
cynnar hwnnw, efe syrthiodd olaf oddiar y pren, wedi aros yno yn 
hir i felysu. ‘“‘ Yr hen Gristion”’ oedd enw’r bob! arno, enw wedi 
ei fwriadu feallai i ddynodi nad oedd efe yn fawr mewn dim ond 
mewn gras, ond yn hynny yn fawr. Nid edrychai efe ar ddim yn 
rhy fychan ganddo i'w wneud, ac ni chyfrifai ddim yn ormod 
ganddo ychwaith. Ei gymeriad ef fel petryal byddin Lloegr: 
pa mor fychan bynnag, nid yn hawdd y tyrr y gelyn y rhengoedd. 
Petryal teyrnas nefoedd oedd John Roberts, yn sefyll yn ddigryn 
yn wyneb ymosodiad o ba gyfeiriad bynnag. Llinellau cyferbyniol 
ei nodweddiad, yn cydgyfarfod mewn conglau o gadernid, oedd e1 
ffyddlondeb, ei bwyll, ei amynedd a’i dduwioldeb. Ffrwydrodd y 
powdwr mewn carreg unwaith yn union o dano, pryd y tybid fod y 
tan wedi myned allan. Llithrodd yntau rhwng pedwar darn y 
garreg i lawr oriwaered. Llammodd cydweithiwr iddo ar ei ol, 
gan ei dynnu allan oddirhwng y darnau hynny, heb fod ohono 
fymryn gwaeth, yr hyn a ymddanghosai yn wyrth. Gwr ofer ei 
fuchedd oedd ei gydweithiwr. Pan ofynnwyd iddo, pam y mentrodd 

efe ei fywyd yn y dull hwnnw, ei ateb oedd y teimlai rhywbeth oi 
fewn yn ei gymell i hynny. 


Nis gall ond pwyntel Ysbryd Duw 
Ddarlunioss.mese sie 


*Roedd diniweidrwydd yn ei wedd , . . - 
A’i drem fel gwén y nefolhedd . . 


Bob hwyr a bore byddai ef 
Yn fiyddlawn offeiriadu . . . « 


Pan gyda’i waith,jynghanol gwfr 
Anuwiol eu harferion, 

’Roedd awyr ei gymdeithas bur 
Yn Iladd rhegfeyddallwon ... « 


Ei yrfa Gristionogol fu 
Yn fodrwy o ffyddlondeb ; 
Ei bresenoldeb yn y TY 
Oedd ddeddf 0 ran cysondeb . .. . 
Ei gadair dan y pulpud oedd . . 
Oddiarni, heb na Ilef na bloedd, 
Y Ilywiai mewn dylanwad ... . 


° 
* 


Ei wallt 4’i law a esmwytha, 
Ac, wedi rhoi pesychiad, 
Yn araf, bwyllog, codi wna 
I adrodd gair 0'i brofiad ; 
Ei eiriau cynes, syml, dirith, 
Ei wedd a’i don ddifrif-ddwys, 
Ddisgynnant fel adfywiol wlith 
Ar holl rasusau’r eglwys. 


*Roedd achos Bethel iddo ef 
Fel tyner ganwyll llygad . . . . 


Mae’n mynd! ond beth yw’r wén o wawl 
Ymdaena dros ei wyneb? . . . 


O! Bethel, Bethel, cwymp i lawr 
I’r Ilwch, a thrwy dy ddagrau, 
Gweddia ar dy Flaenor Mawr 
Am iddo lanw’th fylchau.—(Glan Liyjnwy), 
O ddechreu’r flwyddyn 1881, Bethel yn ymwahanu oddiwrth 
Hyfrydle fel taith, gan fyned arni ei hun. Rhif yr eglwys yn 1880, 
324. 


Yn 1883 y dechreuwyd cyhoeddi Adroddiad blynyddol o 
weithrediadau yr eglwys. Mae Miss Williams yn ei hysgrif hi yn 
crynhoi ynghyd y prif bethau allan o’r Adroddiad hwn, a dilynir 
hi yma yn hynny. Y flwyddyn hon y ffurfiwyd cangen-eglwys 
Saron. Ymadawodd 47 o aelodau Bethel .yno. Rhif yr eglwys 
ym Methel ar ddechreu’r flwyddyn, 352; ar ei diwedd, 307. Fe 

ymddengys fod ysgol Sul yn cael ei chynnal yn y neuadd drefol er 
1872 dan nawdd eglwys Bethel. Erbyn 1881 yr oedd y brodyr 
elai yno wedi codi ysgoldy ar eu cyfrifoldeb eu hunain. Yn groes i 
deimlad yr eglwys y rhoes y Cyfarfod Misol ganiatad i sefydlu 
eglwys ynglyn a’r ysgoldy. Yr un flwyddyn dewiswyd yn swyddog 
yn Bethel, T. W. Williams. Galwyd W. Herbert Jones i’r swydd, 
hefyd, ar ei ddyfodiad yma o’r Baladeulyn. Etholwyd T. W. 
Williams yn ysgrifennydd yr eglwys, swydd a lanwyd ganddo hyd 
yn bresennol, ac eithrio’r blynyddoedd, 1891—3. 


1884. Lleihad o 11 yn nifer yr aelodau. Bu farw William 
D. O’Brien. Aelod gweithgar, yn arbennig fel athraw yn yr ysgol. 
Ymadawodd a’r gymdogaeth i ddychwelyd yn ol yn fuan. Anrheg- 
wyd ef ar ei ymadawiad a thysteb. Ebrill 22, yn 43 oed, bu farw 
R. T. Roberts, wedi gwasanaethu amryw swyddau pwysig yn dwyn 
perthynas a’r achos gyda ffyddlondeb. Aelod gwerthfawr. 


1885. Bu farw un 0 chwiorydd hynaf yr eglwys, sef Margaret 
Hughes Garthdorwen. Nodedig am ei charedigrwydd i’r tlawd. 
Mam yn Israel. 


Rhoes y gweinidog ofal yr eglwys i fyny oherwydd gwaeledd 
iechyd. (Gweler ar gyfer 1888). 


1886. Mai 10, bu farw Richard Griffith, neu’n llawnach, 
Richard Griffith Owen, yn 84 oed, yn flaenor er 1862. Ganwyd ef 
ym Mrynbeddau, Rhoslan. Dechreuodd weithio yn ieuanc iawn 
ar dir ei dad. Yna bu yn forwr am ychydig. Yna dysgu gwaith 
gof, a dilyn ei alwedigaeth yn ardaloedd Arfon, wedi hynny yn 
Nerpwil, lle y llwyddodd yn ei orchwyl. Dygodd Iwyddiant ef 1 
ystyried nad diogel cyflwr gwr ag y mae ei ffyniant yn y byd hwn 
yn unig. Dechreuodd ddilyn moddion gras, fel y dywedai ef ei 
hun, er mwyn cael ei feddwl o’r efail. Clywodd bregeth gan Richard 
Williams, awdwr y Pregethwr a’y Gwvandawr, ax y geiriau, “Os 
gelli di gredu, pob peth a all fod i’r neb a gredo,” pan y sylwodd y 
pregethwr, mai truenus a thlawd a fyddai hwnnw a’r ni chredai. 
“Ar ol hynny,” ebe Richard Griffith, “‘ mi ddechreuais weddio fel 
y gallwn.” Yn fuan ymunodd 4g eglwys Pall Mall. Dewiswyd ef 
ymhen amser yn flaenor yn Rose Place, ac wedi hynny yn Birken- 
head. Ymrees, yn ei iaith ef ei hun, i fod yn dad a mam i enethod 
ieuainc mewn gwasanaeth, a dywedai ei fod yn dal i’w fynwes 
wrth ffarwelio 4g eglwys Birkenhead i weled rhai o’r cyfryw yn wylo 

ar ei ymadawiad. Mewn seiat fawr yn Nerpwl yn fuan wedi hynny, 
pan yr oedd “‘ Dyledswydd yr eglwys tuag at yr ieuenctid”’ yn 
bwnc, cyfeiriodd John Ogwen Jones at Richard Griffith fel un a 
ofalai am bethau a esgeulusasid gan eraill, am y Jodest yn fwy nag 
am y ladies. Ceid blas arno yn y seiadau yn Bethel yn adrodd 
dywediadau hen bregethwyr Lerpwl. Adnod a adroddai yn 
feunyddiol oedd honno, “‘ Ceisiwch yr Arglwydd tra y galler ei gael 
ef,” a gair mawr ganddo oedd hwnnw, mai adeg wael i geisio crefydd 
oedd henaint a methiantwch. Gwasanaethodd y swydd o flaenor 
mewn gwahanol fannau am 40 mlynedd. Ni frysiodd yn ei ddiwedd, 
am y credai ei fod wedi rhoi ei achos i’r Arglwydd Jesu ers blynydd- 
oedd, ac am yr hyderai fod ei etifeddiaeth yr ochr draw. (Goleuad, 
1886, Mai 29, t. 7). 


Y flwyddyn hon, hefyd, yn 79 oed, y bu farw Robert Dafydd. 
Hynod fel gweddiwr, yn enwedig ar ran y Genhadaeth Dramor. 
Ei hoff bennill, ““O Arglwydd, cofia am hiliogaeth Abraham.” 


1888. JIonawr 20, bu farw y Parch. Peter W. Jones, yn 47 oed. 
Yr oedd efe wedi rhoi gofal yr eglwys i fyny ers pum mlynedd. 
Llafuriodd yma yn y swydd o fugail eglwys am 10 mlynedd, er fod 
ei iechyd wedi gwanhau yn fawr cyn diwedd yr amser hwnnw. 
Yn y Drefnewydd yn bennaf y bu efe yn trigiannu yn y cyfamser. 
Yr ydoedd wedi dychwelyd i Benygroes rai wythnosau cyn y 
diwedd. Yr oedd efe yn fab i’r Parch. John Jones Newmarket, ac 
yr oedd y Parch. Peter Roberts Llansannan yn daid iddo ar ochr 
ei fam. Wedi bod am ddwy flynedd yn y Bala, bu’n weinidog yn 
Barrow, Tregynon a Llanfairfechan. Nid oedd ei iechyd yn gryf 
yn dod yma, a chaniateid iddo chwech wythnos 0 seibiant yn yr haf. 
Yn lle gorffwys, elai ef bob blwyddyn i’r coleg Tonic Sol-ffa yn 
Llundain. Enillodd ei radd yno. Gwnaeth yr eglwys, gyda 
chymorth eglwysi’r Cyfarfod Misol, dysteb o £100 iddo yn 1887. 
Yr oedd yn wr anwyl, yn un a fawr hoffid gan ei frodyr. Yn 
efrydydd ymroddgar. Darllennodd gryn lawer ar y Dr. Owen a 
Howe, ac eraill o’r Puritaniaid. Yr oedd yn bregethwr cymeradwy 
a phoblogaidd. Yn wr dymunol yr olwg arno, o bryd tywyll a 
hardd, a lled darawiadol yr olwg. Ei draddodiad yn rhwydd ac 
ystwyth, gyda pharabliad croew, a Iais led ddwfn a chlir. Enillai 
nerth wrth fyned ymlaen, a llefarai gyda grym ac effeithiolrwydd. 
Y mater wedi ei gyfleu yn glir, ac yn efengylaidd ei nodwedd, ac yn 
cael ei gyfeirio adref at y teimlad a’r gydwybod. Ei ymdrin @’i 

fater yn dangos craffter sylw gwr darllengar. Wedi ei ddanfon gan 
Gyfarfod Misol neu Sasiwn, daeth ar ei dro ar fore Sul i Engedi, 
Caernarvon, gan ddadleu hawl eglwysi Seisnig y Cyfundeb i dderbyn 
cynorthwy yr eglwysi Cymreig. Yr ydoedd Robert Roberts, 
Carneddi y pryd hwnnw, i bregethu ar ol y cyfarchiad. Cyd- 
nabyddai’r dadleuydd dros yr eglwysi Seisnig nad oedd yr iaith 
honno i’w chystadlu a’r Gymraeg, ac fel enghraifft o’r gwahaniaeth, 
cymharodd hwy mewn un man, lle sonir am y sycamorwydden a 
ffydd. Yno y mae “ Ymddadwreiddia”’ y Gymraeg, yn y Saesneg 
yn “ Be thou plucked up from the root,” sef un gair yn ateb i 
saith. Fe ddaeth yr enghraifft hon mor gwhbl anisgwyliadwy, fel 
y bur pregethwr o’r tu ol yn ysgwyd dan chwerthin, heb fedru 
peidio, am gryn ennyd. Dhioddefodd ei gystudd yn dawel amyn- 
eddgar, er yn teimlo’r groes yn drom am na chaniateid iddo bregethu. 
Ar ddyledswydd deuluaidd yn ystod blynyddoedd ei gystudd, fe 
weddiai rai prydiau, ““O Arglwydd! 1acha dy was,” a phrydiau 
eraill, “O Arglwydd! gollwng dy was.” Ei eiriau olaf, “ Cléd, 
cléd, cléd i’w enw mawr !”’ Hoffid ef gan liaws, cerid ef yn ei deulu, 

mawrygid ef yn eglwys Bethel. (Drysorfa, 1888, t. 148. Goleuad, 
1888, Mawrth 1, t. 8). 


Y flwyddyn hon derbyniodd y Parch. W. Elias Williams alwad 
yma o eglwys Pentir. 


1893. Galw ir swyddogaeth y Dr. Hugh Jones-Roberts a 
Griffith G. Owen (Geraint). Daeth y cyntaf ile ei dad, y Dr. Evan 
Roberts, fel trysorydd yr eglwys. 


1894. Mewn pwyllgor ymweliadol a gynhaliwyd yn Ebrill, 
pryd yr hysbyswyd fod lliaws o blant yng nghymdogaeth Ty’ny- 
weirglodd yn treulio’r Sul i chware a rhodianna, penderfynwyd 
ymholi ir mater. Ar ol cadarnhau y dystiolaeth, cymerwyd ty 
gwag yn Llwyn y fuches, a chynhaliwyd ysgol a chyfarfodydd eraill 
yno dan arolygiaeth Mr. T. W. Williams a G. G. Owen. Parhawyd 
y gwaith am 4 blynedd. Mae amryw o’r plant bellach yn aelodau 
yn eglwysi’r gymdogaeth. 


Tachwedd 15 y bu farw John Roberts (Buarthau), yn 82 oed, ac 
wedi gwasanaethu yma fel blaenor er 1870. Gwr tal, cryf, a gwrid 
ar y croen yn ei flynyddoedd olaf. Llefarwr parod, yn cydio yn y 
pwne yn ei wedd ymarferol, ac yn tewi cyn myned yn faith. Dyn 
hyweth, siriol, dymunol, ac yn rhoi’r argraff fod yn feddiant iddo 

ryw beth cuddiedig, nad oedd eisieu mo’i wthio i'r golwg. Byddai’r 
cynulliad yn sirioli pan godai efe i gymeryd rhan mewn gweddi. 
Rhoddai’r pennill allan o’i gof bob amser. Mewn gweddi yr oedd 
cuddiad ei gryfder. Yma y teimlid ei rym. Deuai dawn ir 
golwg yma na wyddid ei fod yn berchen arno o’r blaen, ac ar adegau 
byddai rhyw nerth anorchfygol gydag ef. Yr oedd yn athraw 
cymeradwy, ac adroddai ei ddosbarth fwy o’r ysgrythyr allan oddiar 
y cof na’r un dosbarth yn yr ysgol. Yr oedd efe ei hun wedi trysori 
iw gof nid yn unig ysgrythyr, ond cryn swrn o farddoniaeth gref- 
yddol. Y diwrnod olaf y bu efe byw, fe ddarfu Mr. Griffith Lewis 
ysgrifennu i lawr, fel y dywedai ef hwynt, nifer o benillion anad- 
nabyddus, a genid yn y moddion cyhoeddus gynt, a chyhoeddodd 
hwy yn daflen fechan 4 tudalen. Nid hwyrach mai ndd yr un 
meddwl a welir ar y rhan fwyaf ohonynt. Pe dodid hwy i lawr yma 
ni chymerent gymaint a hynny o le, ac fe wneid hynny nid oblegid 
eu barddoniaeth, ond eu teimlad crefyddol. Y maent yn ddiau yn 
bethau a aeth drwy feddwl John Roberts ei hun lawer canwaith, 
gan liosogi adsain yn yr ystafelloedd dirgel. Fe ddanghosant beth 
oedd maeth ysbrydol dynion cyffelyb i John Roberts, ag y bu 
cryn liaws ohonynt gynt ymhlith Methodistiaid Arfon. Llinell 
ohonynt hwy oedd y gair olaf clywadwy a ddaeth dros ei enau,— 
O! mor gyfyng—rhaid mynd trwy! Wele nhwy ynte: 
Fe ddaw diwrnod sobr, effro, 
Diwrnod nithio gan fy Nuw; 
Fe ddaw dydd a ddwg i'r amlwg 
Holl feddyliau dynolryw ; 
Fe ddaw Crist 4’i1 wyntyll ddifri, 
Ar lawr dyrnu Seion lan ; 


_ Ceidw’r gwenith, pur, sylweddol, 
Llysg yr us a bythol dan, 


O’r Aifft yr wyf yn teithio, 
Mi flinais ar y wlad ; 
I Ganaan ‘rwyf yn myned, 
Af yno i weld fy Nhad ; 
I Ganaan ni ddaw clefyd, 
I Ganaan ni ddaw haint ; 
Yng Nghanaan, O! mor ddedwydd, 
Brenhinoedd fydd y saint. 


Er ini oll yn Eden, 
Fel deilen fynd i lawr ; 
Caed dail i’n codi’ fyny, 
Sef Crist yr Aberth mawr ; 
A’n gosod ar gadarnach, 
Ar lawer sicrach sail ; 
Sef bywyd a marwolaeth, 
Eirtolaeth Adda’r Ail, 

Nid oes drwy nef na daear 
Ryfeddod fwy i’w chael, 

Na gweled llaw Trugaredd 
Yn ymgeleddu’r gwael ; 
Mae uchder Cariad Dwyfol 
A dyfnder f’angen i, 

Yn hyfryd ymgyfarfod 
Ar fynydd Calfari. 


Paham y meiddiaf yn fy oes, 
Dristau a grwgnach dan y groes, 
A minnau’n gwybod am y fraint 
Sydd yn y Nef i bawb o’r saint. 
O dan y groes ymlaen yr awn, 
Y groes a ddwedodd ef a gawn. 
O! cymer gysur f’enaid gwan, 
Try’r groes yn goron yn y man. 
Crist sy’n galw !—clust ogwyddwch, 
O! gwrandewch, mae yn eich gwadd 
Deuwch ato,—ymresymwch,— 
Gwrendy arnoch heb eich Iladd ; 
Dwedwch am eich dirfawr feiau, 
Dywed yntau am ei waed ; 
Deuwch, Ilechwch yn ei glwyfau, 
Fel na’ch mathrer dan ei draed. 


Ar yr Ysgol welodd Jacob, 
Minnau wyf am roddi ’nhroed ; 
Er ei maint ac er ei huchder, 
Chwympodd neb oddiarni erioed. 
Grym i ’maflyd mewn addewid, 
Ac i sengyd ar ei Ffynn, 
Ac i ddringo ar hyd-ddi 1 fyny, 
Ac 1 waeddi,—“ Arglwydd, tynn !”’ 
Fy enaid, paid a gildio, 
Er fod yr oriau’n faith ; 
Mae Mab y Brenin Alpha, 
Ers dyddiau ar ei daith. 
Er maint mae Pharaoh’n yrru, 
Mae’r Iesu’n cario’r blaen ; 
A minnau’n fyw hyd heddyw, 
Rhwng niwl a cholofn dan. 
Hen lestr Iachawdwriaeth, 
A ddaeth i’n daear ni; 
Mordwyodd foroedd Cariad, 
Hyd Borthladd Calfari ; 
Dadlwythodd ei thrysorau, 
Mewn teirawr ar y Groes ; 
Rhoes fodd i dorf nas rhifir, 
I fyw tragwyddol oes, 


Dyma bennill o waith merch i Michael Roberts : 


*Rwy’n nesu at yr awr i’m gael fy nhorri i lawr, 
A’m rhoddi i orwedd yn y bedd ; 
Lle i orffwys yno sydd hyd oni ddelo’r dydd, 
Daw’r Iesu ar gymylau’r Nef. 
Tra safo’n siwr eu Pen-amodwr mawr, 
Ei blant nid 4nt—ni lithrant byth i lawr; 
Er mynd i’r bedd, a’ch gwedd yn ddigon gwael, Ms 
Dwéd wrth eich llwch, ‘‘ Dewch, codwch,—rhaid eich cael ! 

Ychydig oriau cyn cyfarfod ohono 4@i ddamwain angeuol yn 
y chwarel yr adroddodd John Jones Tyddyn difyr y pennill yma 
with John Roberts : 


Ar bellterau tragwyddoldeb, 
Mae fy wyneb yn y blaen ; 
Ni chaf aros, ni chaf orffwys, 
Nes fy myned yno’n lan ; 
Porth Marwolaeth ! 
O! mor gyfyng—rhaid mynd trwy! 


Ar ol y fath amgylchiad, pa sawl gwaith y tramwyodd y 
llinell olaf yna drwy feddwl John Roberts, a wfs ? Y Ile yr oedd hi 
wedi ei wneud yn ei feddwl barodd iddi ddod allan gyda’i ebychiad 
gwanaidd olaf ! 


1896. Prynwyd tai Llwyn y fuches. Cyfranodd yr eglwys 
£88 tuag at Ysgol Ganolradd Penygroes. 


Marw William Griffith y blaenor, fel ei gelwid, yn 60 oed. 
Yn y swydd yma er 1870, a chyn hynny yn Hyfrydle. Dyma 
fel y dywedir am dano yng nghofnod Cyfarfod Misol Mawrth: 
“Yr oedd yn ddiwinydd da, yn llenor ac yn fardd. Meddai farn 
gref ac ysbryd anibynnol, a thymer naturiol yn gogwyddo at y 
llym ; ond drwy ddisgyblaeth amgylchiadau gwasgedig a chystudd, 
a thriniaethau Ysbryd Duw drwy’r Gair, fe ddaeth yn addfwyn a 
thyner a hawdd nesau ato.” Bu am flynyddoedd yn athraw ar 
ddosbarth a efrydai “ Athrawiaeth yr Iawn’”’ Lewis Edwards a 
llyfrau eraill. Ei ffyddlondeb ir moddion a’i brydlondeb yn 
esiampl i’r eglwys. Yn wr o gynghor. Teimlid chwithdod mawr 
ar symudiad John Roberts ac yntau o fewn ychydig fwy na 
blwyddyn i’w gilydd. Meddiannid ef ei hun gan hyder tawel ar 
y symudiad hwnnw. 


Bu William Griffith yn cadw dyddlyfr am ystod ychydig flynydd- 
oedd. Ar gyfer 1886, Chwefror 28 (Sul), y mae efe wedi ysgrifennu 
fel hyn: “ John Prichard Amlwch yn pregethu (Hosea xiv. 1—7 ; 
Salm Ixxxi. 11, 12). Y bregeth heno yn gafael ychydig ynof, 
‘Ond ni wrandawai fy mhobl ar fy llef, ac Israel ni’m mynnai. 
Yna y gollyngais hwy yng nghyndynrwydd eu calon: aethant 
with eu cynghor eu hunain.’ Wel, rhaid imi addef, ac y mae’n 
addefiad poenus, na bum erioed yn fwy agored i hyn. Yr oedd 
yn dyfod i’m meddwl am adeg neilltuol yn fy hanes pan y daeth 
addewid werthfawr yn eiddo imi, fel y tybiwn y pryd hwnnw, sef 

yw honno, ‘ Ni’th roddaf di i fyny, ac ni’th lwyr-adawaf chwaith ’ 
(Heb. xiii. 5). Buasai’n well gennyf na’r holl greadigaeth, pe 
buaswn yn y meddiant o’r cyfryw brofiad a theimlad y dyddiau 
hyn. Pan oeddwn yn yr ysgol yng Nghlynnog gydag Eben Fardd 
agos 1 30 mlynedd yn ol, sef Mai, 1856, penderfynais na chae fy 
nghrefydd ddim bod ar ei cholled o’r symudiad; ond yn hytrach 
fel arall, y cymerwn fantais ar y symudiad bychan, dibwys hwnnw, 
i ymroddi fwy nag erioed i fywyd crefyddol. Cefais fy magu yn 
grefyddol, a theimlais lawer oddiwrth bethau crefydd. Arferwn 
gadw dyledswydd deuluaidd er yn ieuanc. Cymerwn ran yn y 
gwasanaeth cyhoeddus ar brydiau, a gweddiwn fwy na’r oll yn y 
dirgel. Ni omeddais gymeryd rhan gyhoeddus yng Nghlynnog, 
er y byddai yn gryn faich arnaf gan ofn, yn enwedig ofn Eben 
Fardd. Gwnawn gadw dyledswydd gyda fy nain dduwfol, Sian 
Ellis, y ddyledswydd yn cael ei throi yn fynych yn seiat gan fy nain. 
Mwy na’r oll, neilltuwn adeg i weddio yn y dirgel: awn gyda glan 
y mor bob nos i feithrin myfyrdod crefyddol, ac i weddio. Ni 
byddwn foddlawn i fyned i’m gwely heb fyned i lan y mér i weddio. 
Un noswaith, pa fodd bynnag, ar ol cadw’r ddyledswydd gyda’m 
nain, daeth y demtasiwn i mi beidio 4 myned allan y noson honno, 
gan ei bod yn gwlawio,—y gallaswn weddio yn y ty yn fy ngwely, 
ac y gwrandewid arnaf yr un fath. Ond ni theimlwn yn dawel i 
hynny, ac er mwyn tawelwch i’m cydwybod, am a wn i, aethum 
allan i’m rhodfa arferol, a’m gwlawlen uwch fy mhen. Teimlwn 
foddhad a phleser mawr y waith hon, fel arfer. Ond pan ar droi i 
ddychwelyd i’r ty, dechreuais bryderu, a oedd fy ngweddiau yn 
cael eu gwrando ? a oeddynt yn esgyn yn uwch na’r lle y safwn 
arno ? Ofnais eu bod yn disgyn i’r ddaear, ac nad oedd fy holl 
grefydd ond ofer. A beth pe bawn yn myned ymlaen mewn 
ansicrwydd fel hyn, a chael fy hunan yn y diwedd yn golledig ? 
Daethum i’r penderfyniad fod y dull hwn o grefydda yn un rhy 
hawdd ac esmwyth,—mai rhagrith oedd y cyfan i gyd. Daeth 
fy sefyllfa yn un ofnadwy. Yr oedd pawb a phopeth yn dded- 
wyddach yn fy ngolwg na myfi. Eiddigeddwn wrth yr adar ar lan 
y mor, ac wrth y mor ei hunan—nid oedd gyfrifoldeb arnynt hwy. 
Daeth fy nghyfrifoldeb i bwyso yn arswydus arnaf yn awr. Yr 
ydwyf yn greadur cyfrifol—yn ddyn! Ac, Ni allaf mwy er ceisio 
Byth beidio bod yn ddyn. Yr oedd yn demtasiwn i mi ymdaflu 
i’r mér, ond dywedai hynny o reswm oedd ynof na wnae hynny ond 
perffeithio yr uffern yr oeddwn yn deimlo ynof fy hun yn bresennol 

‘O! na buasai modd i’r ddaear agor i’m Ilyncu i ddiddymdra,’ 
oedd fy nymuniad. Rhodiwn ol a blaen mewn pangfeydd o an- 
obaith. ‘Pa beth a wnaf? Nis medraf weddio yn well. A 
dyma’r cyfan yn ofer! canys nid oes gennyf brawf i’r gwrthwyneb.’ 
Ond tra yn synfyfyrio ar fy nhrueni fel hyn, heb fod ynof y duedd 
leiaf i edrych am wawr gobaith, clywais lais o’r tu ol imi yn dywedyd 
yn glir a chroew, ‘ Ni’th roddaf di i fyny, ac ni’th lwyr adawaf 
chwaith.’ Bellach, gwaeddais ‘Diolch!’ nerth fy mhen. Y 
fath gyfnewidiad! Y mwyaf truenus o bawb y funyd OF 
blaen, ond yn awr yn methu ymgynnal gan lawenydd a> 
dedwyddwch. Yna, yn y fan a'r lle, gwnaethum gyfamod 
a’r Arglwydd, a adnabyddaf mwyach fel Cyfamod Glan y Mor. 
Addunedais, ond ir Arglwydd fy amddiffyn a’m cadw a’m 
harwain drwy’r byd hwn yn ddiogel ir gwynfyd yn y nesaf, yr 
ymgysegrwn i’w waith a’i wasanaeth. Wedi agos i 30 mlynedd, 
naturiol ydyw ymholi, pa beth sydd wedi dod o’r Cyfamod ? Rhaid 
imi addef mai anffyddlawn fum i; ond y mae’r Arglwydd wedi 
para yn ffyddlawn, ie, yn ffyddlawn er fy anffyddlondeb i. Er 
cywilydd i mi fy hun, rhaid imi addef fy mod, nid yn unig wedi 
peidio 4 chadw i fyny delerau y cytundeb, ond wedi bod yn euog 
o gynllunio gweithredoedd fuasai yn drosedd o’r cyfamod, ac a 
fuasai yn arwain i bechodau, er nad oeddwn yn bwriadu hynny. 
Ond,—ie, ond /—codai rhyw rwystrau anweledig, ac anhysbys i 
mi, fel na chyflawnwyd y gweithredoedd arfaethedig; a dyma fi 
hyd yma wedi fy nghynnal a’m cadw rhag pechodau rhyfygus. 
Ac nid oes gennyf reswm dros hyn ond fod yr Arglwydd yn ffydd- 
lawn i’w gyfamod. Ac wrth ystyried hynny, byddaf yn barod 
i ddweyd fel y bardd: 


Rhaid oedd bod Rhagluniaeth ddistaw, 
Rhaid oedd bod rhyw Arfaeth gref, 
Yn fy nghadw heb i’m wybod 
Wrth golofnau pur y Nef. 


Fy nymuniad yn awr ydyw ar i’r Arglwydd faddeu fy nghrwydr- 
iadau, fy nychwelyd a’m diwygio.” 


Dewiswyd yn flaenoriaid: Thomas Powell, William Griffith, 
John Owen Williams, a William Jones Penbrynmawr, wyr William 
Owen. Thomas Powell yn arweinydd y canu ers dros 30 mlynedd 
cyn hyn. Codwyd i’w gynorthwyo ef, W. Parry, athraw Ysgol y 
Bwrdd. G, G. Owen yn ymadael i Garmel, yn flaenor yma er 
1893. “ Gwr hynaws a charuaidd a ffyddlon. Hir gofir ei gyng- 


311 


horion i’r plant, ar iddynt fod yn garedig wrth adar ac anifeiliaid. 
Dywedai yn fynych, ‘Ceidw Duw eich cymeriadau, cedwch chwi 
gydwybod dda.’” (Ysgrif Miss Williams). 


1897. Cynyddodd yr eglwys 27 mewn rhif. Derbyniwyd 
23 0 had yr eglwys. 


1898. Tri o w¥r ieuainc yn ymgynnyg am y weinidogaeth, 
sef W. Richard Jones, John Owen Jones a Griffith Owen. Bu’r 
cyntaf farw cyn myned drwy ei brawf, yn 21 oed. Bernid y gwnelsai 
bregethwr cymeradwy. John Owen Jones ar ol hynny yn myned 
yn weinidog i Henllan, a Griffith Owen i Bontcysyllte. 


Mr. William Jones Penbrynmawr yn ymadael i Fén. 


1899. Dechre adeiladu ysgoldy, ac, yn ddiweddarach, ad- 
gyweirio’r capel. Yr oll oddifewn i’r capel yn cael ei wneud o 
newydd. Yr adeiladwyr,—Mri. Jones a Roberts Pwllheli. Yr 
ymgymeriad yn £3,784. Yr holl dreuliau yn £5,000. Ni agorwyd 
mo’r capel am gryn ysbaid (Mehefin, 1902). 


Adroddiad yr ymwelydd ar Ganmlwyddiant yr Ysgol Sul: 
“ Dosbarth A. Ddim yn dilyn y wers-daflen. Ddim yn arfer 
egwyddori 4 holwyddoregau yn y dosbarth. Neb o’r disgyblion 
yn medru adrodd allan y Deg Gorchymyn. Dosbarth B. Pres- 
ennol,6; absennol, 2. Buasai yn dda amcanu at well disgyblaeth 
a threfn yn y dosbarth hwn. Darllennid yn Efengyl Ioan. Neb 
yn medru adrodd allan y Deg Gorchymyn. Dosbarth C. Y 
dosbarth hwn yn dilyn y wers-daflen. Darllen da. Ddim yn 
arfer egwyddori yn y dosbarth. Neb yn medru allan y Deg Gorch- 
ymyn. Dim cynllun neilltuol i ddysgu’r Beibl allan. Dosbarth- 
tadau Ch—E. Neb ohonynt yn dilyn y wers-daflen. Y rhan 
fwyaf o’r disgyblion heb fedru’r Deg Gorchymyn. Dosbarthiadau 
merched. Y rhan fwyaf heb ddilyn y wers-daflen. Ychydig yn 
arfer egwyddori yn y dosbarth. Y rhan fwyaf heb fedru’r Deg 
Gorchymyn. Ysgol y Plant a'r Babanod. Cedwir hon mewn 
ystafell ar wahan. Yr ysgol plant oreu yn y dosbarth. Y gwers- 
lenni yn cael eu harfer yma. Dau ddosbarth o’r plant ieuengaf, 
yn cynwys 0 20 i 30 bob un, yn cael eu haddysgu yn effeithiol. Yr 
arolygwr wedi ymdaflu i’w waith. Trefn a disgyblaeth yma. 
John Roberts.” 


Rhif yr eglwys yn 1900, 328. 


BALADEULYN.* 


Wrtu nesu at Baladeulyn o ardal Talsarn, fe deimla’r pregethwr 
ar ei daith ar brynhawngwaith teg o haf fod rhyw ramant o swyn 
yn cael ei dadlenu o flaen ei galon. Ymegyr golygfa’r mynyddoedd 
o flaen ei lygaid, gyda’u bannau goleu, a’u hafnau go led dywyll, ac 
ambell glwt siriolwych o fwsog a rhedyn yma a thraw, a’r myn- 
yddoedd hwythau yn nesu at eu gilydd gyda throadau’r ffordd, 
neu ynte’n pellhau, ac yna yn cau o’i flaen yn y pellter tesog, gydag 
ochr hafn-gron y Wyddfa, fel anferth gwpan swyn, wedi ei dodi 
gan yr arch-swynwr ar led-ogwydd am y pryd yn erbyn mur y nen. 
Ac os yw hi’n brynhawngwaith teg ar ysbryd y pregethwr, cystal 
ag yn natur oddiallan, ond odid na chenfydd efe yma ysgol Jacob, 
ac yn y man wrth ddadebru ohono 0’i syfrdandod, odid na chlyw 
efe ar ei galon ddywedyd gyda’r patriarch, “ Mor ofnadwy yw y 
lle hwn! Nid oes yma onid ty i Dduw.” 


Ond odid mai o brif-ffordd Beddgelert y daw’r ymdeithydd 
arferol yma, gan droi i mewn drwy Ddrws y Coed i’r Nant Nantlle, 
gydag Owen Jones yn ei Gymru, a chefnu ar y Wyddfa, “ tywysoges 
mynyddoedd Eryri,’ a chael gwarchod ar ei ddeheulaw gan y 
Mynyddfawr a’r Cilgwyn a’r Clogwyn melyn, ac ar ei aswy gan 
Garn Farchog, Talmynyddau a Chwm Silin. Ymled y dyffryn yn 
araf, a chyda’r ymdeithydd ac Owen Jones y cyd-deithia afonig 
fechan a dardd 0 Lyn y dywarchen, ychydig uwch ei law na Drws 
y Coed. Dengys hon hefyd ddylanwad y swyn Ilesmeiriol, canys, 
yn y man, hi wahodd ati ffrydiau eraill, gan groni yn Ilyn; a 
phan gynnyg ymdaith eto, yn ebrwydd hi grona yn Ilyn arall 
drachefn, oherwydd cyffwrdd 4 hi gan hudlath y swynwr. Ac fel 
hyn, yn ddiarwybod iddi ei hun, djyd ddwy em ar fynwes “ bren- 
hines dyffrynoedd.” Owen Jones a ddengys leiaf o bawb o 
ddylanwad y swyn hudol, canys,y mae efe wedi ebargofi’r olygfa 
yn union, a’i holl helynt bellach yw egluro y modd y bu Iorwerth I. 
yn ddigon grasol i dreulio rhai dyddiau yn y Baladeulyn ym mis- 
oedd yr haf, gan gynnal tournament yma, neu “ rith-ymgyrch,” 
fel y dywed Owen Jones y gellir ei gyfieithu, pan ar ei hynt i ddaros- 
twng y Cymry druain. Y mae Owen Jones yn y man dros ei ben 
mewn dyryswch ynghylch prun o ryw ddau d¥ y bu Iorwerth yn 
Yetya ynddo y pryd hwnnw. 


* Ysgrif o’r lle, Ysgrif Mr. Owen J. Hughes. Ysgrif yn y Drysor 
1865, t. 179, gan S. Jones. : Sr ee ane 

Fe bregethid yn achlysurol gan yr Anibynwyr yn Nrws y coed, 
gan David Griffith, ac eraill feallaii Yn 1836, pan oedd Isaac 
Harries yn weinidog yn Nhalsarn, yr adeiladwyd capel ganddynt 
yma. Yr oedd gweithiau mwn yn cael eu hagor yn y lle ar y pryd, 
a disgwylid poblogaeth fawr yma. Siomwyd y disgwyliad; ond 
bu’r gweithiau hynny yn fwy Ilwyddiannus yn ddiweddarach. 
(Hanes Eghwyst Anibynnol III. 231). 


Boed y ddadl fel y bo ynghylch y ty lle’r aneddai y brenin yn 
ystod ei drigias o rai dyddiau yn y fro, tra’n difyrru ei hun gyda’i 
orchestgampau, y mae dyddordeb yn nheimlad y brodorion mewn 
rhai tai eraill yn y gymdogaeth heblaw hwnnw. Mwy cysegredig 
1 deimlad llaws ohonynt hwy na mangre trigias y Brenin Iorwerth 
I. yw aelwyd gynes i’r achos crefyddol, a man cyfarfod ysgol Sul 
neu seiat, neu fangre trigias plant rhai o Frenin Nef. Yn y Gulan 
y bun preswylio tad i Joseph Thomas Carno, a thaid iddo cyn 
hynny. Yn Ffridd Baladeulyn, bellach wedi ei dynnu i lawr, y 
preswyliodd teulu hynod, un ohonynt wedi ei arddelwi yn seraff 
ar lafar gwlad, peth anfynych yn hanes cenedl. Ym Mlaen y garth 
y ganwyd John Roberts, yr hynaf o’r plant hynny. Bu cyn-dadau 
teulu Talsarn, sef rhieni Angharad James, yn cyfaneddu yn y 
Gelli firydau, a bu ysgol Sul yn cael ei chynnal yno, ac yno y preg- 
ethodd William, brawd John Jones, ei bregeth gyntaf. Yng 
“nghegin”’ y ty lle’r aneddodd y brenin, ym marn y brodorion, 
sef adeilad cysylltiol a’r t¥, ag sydd bellach wedi ei dynnu i lawr, 
bu ysgol Sul hefyd yn cael ei chynnal, gan roi iddi urddas ar fath 
arall. 


Yr oedd yr ardal braidd ymhell oddiwrth le o addoliad, a chryn 
esgeuluso o’r herwydd. Dechreuwyd cynnal cyfarfodydd gweddi 
yn y tai yn y bore, dymor haf, am 7 neu 8 ar y gloch, a phenodid 
rhai i fyned i’w cynnal gan yr eglwysi cyfagos. Fe ddywedir y bu’r 
cyfarfodydd gweddi boreuol hyn yn fendithiol i’r gymdogaeth. 
Pan sefydlwyd lle canolog i gynnal ysgol ar y Sul, fe beidiwyd 4 
chynnal y cyfarfodydd gweddi yn y bore, a chynhaliwyd yn ei le 
gyfarfod gweddi achlysurol rhwng y moddion, neu’n achlysurol, 
ar noson waith, mewn tai lle byddai gwaeledd neu Ile byddai’r 
ffordd ymhell iawn i’r capel. 


Yn ystod 1857 y cychwynnwyd yr ysgol yn y cyfnod hwn. 
Yr oedd John Lloyd Jones wedi dod i drigiannu i’r ardal, ac efe 

oedd y prif offeryn yn hynny o waith. Cynorthwyid ef gan John 
Robinson, un o flaenoriaid Talsarn, a dechreuid y canu gan D. 
Davies. Yn Hendy’r Felin y cynhaliwyd yr ysgol gyntaf, a 19 
oedd yn bresennol. Erbyn yr ail Sul yr oeddys wedi symud i'r 
Hendy mawr, lle a oedd mewn rhan yn anrhigiannol ar y pryd, 
ac aroswyd yno tua dwy flynedd, a chynyddodd yr ysgol yno 1 80 
neu 100 0 nifer. Y mae Mr. Owen Hughes o dan yr argraff ddarfod 
i’r ysgol aros yn Hendy’r Felin dros encyd o amser. 


Yn 1859, fe benderfynwyd adgyweirio’r Hen Ysgubor,—man 
perthynol i’r Hendy mawr, ag y dywedid ar draddodiad ddarfod 
iddo wasanaethu fel ystabl i feirch Iorwerth I., ac a erys eto,—gan 
ei wneud yn gymwys i gynnal yr ysgol ynddo, cystal a chyfarfodydd 
eraill. Ei fesur, 19 Nath wrth 5. Awd i draul o yn agos i £72. 
Casglwyd yr arian yn y gymdogaeth, ac agorwyd yr Hen Ysgubor 
fel le addoliad yn ddiddyled. Cafwyd cyfarfod pregethu ar Lun 
y Pasc dilynol, pryd y gwasanaethwyd gan R. Hughes Uwchlaw’r 
ffynnon, J. Jones Brynrodyn, ac Edward Jones, gweinidog gyda’r 
Anibynwyr yn Nhalsarn. Yr oedd prydles ar yr adeilad gan J. 
Lloyd Jones, a chyflwynodd ef i’r Cyfundeb tra fyddai y brydles 


mewn grym. 


Y pryd hwn nid oedd ond rhyw ugain o dai yng nghymdogaeth 
y capel, a theuluoedd ieuainc yn dechre sefydlu yn y byd oedd 
lliaws ohonynt. Yr oedd arweiniad yr achos yn llaw J. Robinson, 
fel swyddog yn eglwys Talsarn. Efe a feddai’r profiad ysbrydol, 
ac yr oedd John Lloyd Jones yn gwbl ufudd iddo. John Lloyd 
Jones oedd yr arweinydd naturiol, er hynny, ac efe hefyd oedd 
yr ysgrifennydd. D. Davies yn parhau i arwain y canu. O. J. 
Hughes yn arolygwr. Enwir eraill a fu’n ffyddlawn gyda’r achos, 
megys Morris Griffiths (T¥’r capel), Ellis Edwards a G. Williams 
Ffridd. Yr olaf, er hynny, heb broffesu. 


Yr oedd 134 0 eisteddleoedd yn yr Hen Ysgubor, a gosodid hwy 
i gyd, a chwecheiniog y chwarter oedd pris eisteddle. A derbyniwyd 
yn 1862, £13 7s. am yr eisteddleoedd, fel nad oedd ond swllt yn brin 
o fod pawb wedi talu ei ddyled yn lawn. Rhif yr eglwys yn 1862, 
50. Y casgl at y weinidogaeth, £12 13s. 


Hwyrfrydig a fu’r Cyfarfod Misol i sefydlu achos yn y lle, a 
gwrthodwyd jy cais am bregethu cyson yma. Pregeth achlysurol 
yn unig a geid yn ystod rhyw ddwy flynedd o amser. Bu’r Parch. 

Robert Jones Llanllyfni yma droion, ac eraill o’r enwadau eraill. 
Gallesid tybio oddiwrth swm y casgl at y weinidogaeth y rhaid 
fod yr eglwys wedi ei sefydlu yn led gynnar yn y flwyddyn 1862, 
os nad cynt. Yng Nghyfarfod Misol Nebo, Tachwedd 3, 1862, 
pa ddelw bynnag, y penodwyd y rhai yma i ddod i “‘ gynorthwyo 
i ddewis diaconiaid,” nid amgen y Parchn. John Jones [Brynrodyn], 
_ W. Hughes [Talysarn}], D. Morris a Mr. W. Owen [Penygroes]. 

Gelwid blaenoriaid yn gyffredin ar sefydliad yr eglwys. Yr oedd 
yr achos yma 1 fesur yn un eithriadol, ac yr oeddys wedi cynefino a’i 
ddwyn ymlaen gyda chynorthwy John Robinson. Nodir 1861 
gan rai fel adeg sefydlu’r eglwys. Buwyd yn cynnal ysgol, cyfar- 
fodydd gweddi, pregethu achlysurol, am oddeutu pedair blynedd 
cyn hynny. Y blaenoriaid a ddewiswyd: J. Lloyd Jones, W. 
Davies, Thomas Roberts. Galwyd yr olaf yr un pryd i arwain y 
gan. Trefnwyd oedfa yma bob Sul o Dalsarn. 


Anrhegwyd John Robinson 4’i lun, o waith y Parch. Evan 
Williams, fel cydnabyddiaeth o werth ei lafur yn ystod y blynydd- 
oedd cyn sefydlu’r eglwys. 


Yn 1864 y daeth John Reade yma 0 Ryd-ddu. Swyddog yno, 
a galwyd ef yma ar ei ddyfodiad, 


Yr Hen Ysgubor, neu’r ysgoldy bach, fel y gelwid y lle wedi ei 
wneud yn lie addoliad, bellach wedi myned yn anhwylus o fychan. 
Penderfynu cael capel. Dewiswyd y llecyn i’w adeiladu gyferbyn 
a’r llaindir rhwng y ddau lyn. Tynnwyd y brydles allan yn 1866 
am 60 mlynedd, gyda {1 y flwyddyn o rent i’w thalu i stat Hughes 
Kinmel. Yn 1895, fe gyflwynwyd y tir, 1540 Iathen ysgwar, 
ynghyda’r adeiladau, i’r Cyfundeb. 


Richard Davies Caernarvon ydoedd yr adeiladydd. Maint y 
capel, 184 llath wrth 123. Deunydd y muriau ydoedd gweddillion 
plociau cerryg y chwarel. Y t6 o dri math ar lechau, fel y gweddai 
mewn ardal chwarelau, sef o liw glas a gwyrdd a choch, wedi eu 
trefnu A llaw gelfydd, ac yn rhyw gyfateb yn y Iliwiau, er yn an- 
fwriadol feallai, i las a phorffor ac ysgarlad y Tabernacl gynt. Y 
seti o flawydd coch, heb ddorau, wedi eu hystaenio. Y pulpud 
o binwydd pfg cyrliog. Llawr o deils amryliw. Y nenfwd hanner 
crwn o goed wedi eu hystaenio. Tair arddeg o ffenestri yn pwyntio 
at y nen, gydag un o’r nifer yn ffenestr fawr amryliw ar wyneb y 
capel. Pedair o lampau pres mawrion, a thair cainc i bob un. 

Cyflawnder o oleu y dydd drwy’r ffenestri, a’r nos drwy’r lampau 
pres, ebe S. Jones; ac eidduna ef oleu o ffynonnell uwch ar gynulliad 
y saint. Efe a ddywed, hefyd, fod y capel yn un cynnes, am fod 
dau borth ymlaen iddo, un ar bob ystlys, a’r dorau yn y rhai hynny, 
a’r dorau i fyned ohonynt i’r capel yn gweithio ar dwythelli. Y 
dorau, fel y ffenestri, yn pwyntio tuag i fyny. Cyfrifid yr holl 
draul yn £1,235. Cludwyd yr holl ddefnyddiau yn rhad gan J. 
Lloyd Jones, a gwnaeth eraill o’r teulu eu rhan yn y gwaith. 


Rhoddwyd math ar agoriad i’r capel ar nos Lun, Chwefror 27, 
1865, pryd y traddodwyd darlith ynddo gan David Saunders ar 
lywodraeth y Pab. Yr elw oddiwrth y ddarlith, 20. Y noswaith 
ddilynol, dechreuwyd y gwasanaeth gan Owen Jones Plasgwyn, 
a phregethwyd gan John Griffith Bethesda a D. Saunders. A’r 
diwrnod dilynol, am 10, dechreuawyd gan John Jones Brynrodyn, 
a phregethwyd gan D. Saunders a John Phillips. Am 2 a 6, de- 
chreuwyd gan W. Hughes Talsarn, a phregethwyd gan W. O. Williams 
Pwllheli a D. Jones Treborth. 


Bu traul pellach o £30 1 ddiddosi muriau’r capel oddiallan. 
Codwyd hefyd dy capel. Rhif yr eglwys yn 1865, 75, sef cynnydd 
o 25 er agoriad yr Ysgoldy bach. Plant yr eglwys, 30. Athrawon 
yr ysgol, 22; ysgolheigion, 146. Cyfanrif 168. Y gwrandawyr, 
224. Ardreth eisteddleoedd, £28 6s. Casgl y weinidogaeth, £28. 
Y swm a ddefnyddiwyd o arian yr eisteddleoedd at y weinidogaeth, 
£1l 3s. Casgl at yr achos cenhadol, £7 19s. I’r tlodion, £25. 
Swm y ddyled ar ddiwedd y flwyddyn, £500, ac felly ar ddiwedd 
1864, yr hyn a ddengys fod £725 wedi eu talu erbyn gorffen yr 
adeiladwaith. Gosodid 220 o’r eisteddleoedd, allan o’r 320 a 
gynwysai’r capel. Cyfartaledd pris eisteddle am chwarter, 74g. 

Yn 1867 dewiswyd William Thomas a J. Michel Owen i’r swydd- 
ogaeth. 


Yn 1872, rhoddwyd galwad i Evan Owen i fugeilio’r eglwys. 
Yr ydoedd yn trigiannu yma ers tro. Nid ymddengys fod yr alwad 
yn golygu dim cyflog ychwaith, namyn cymeradwyaeth 0’i gymeriad 
a’i lafur. Arosodd yma fel bugail yr eglwys am 14 blynedd, ac yr 
oedd ei Jafur yma yn llafur cariad ym mhob ystyr i’r ymadrodd. 
Anrhegwyd ef 4 thysteb ar ei ymadawiad. (Am sylwadau pellach 
arno, gweler Seion a Thalsarn). 


Bu cynhebrwng William Thomas ar Fehefin 14, 1873. Yn 

flaenor yma er 1867. Nid mewn doniau y rhagorodd yn gymaint 
ag yn y defnydd a wnaeth ohonynt. Amcanai lanw y swydd a 
ymddiriedid iddo, prun bynnag ai athraw ai arolygwr yn yr ysgol, 
a’i blaenor yn yr eglwys. Grym cymeriad a roes iddo ei ddylanwad. 
Perchid ef gan bawb. Gwladeiddiai’r anystyriol yn ei wydd. 
Cadwyd gWyl ar ddiwrnod ei gynhebrwng yn y gloddfa o barch 
iddo, ac yn y cynhebrwng yr oedd pob dosbarth yn yr ardal. (Gol- 
euad, 1873, Gorfi. 5, t. 11). 


Yn 1874, neu oddeutu hynny, yr ymadawodd John Lloyd Jones 
ir Bontnewydd. Efe, ymhlith ei frodyr, ydoedd y tebycaf i’w 
dad, John Jones Talsarn. Ac yr oedd y tebygrwydd hwnnw yn 
un amlwg iawn, yn gyfryw ag oedd yn peri fod John Jones ei hun 
megys yn ymrithio o flaen y llygaid ynddo ef. Yr oedd hynny yn 
wir hyd yn oed i’r sawl oedd heb adnabod John Jones yn y corff, 
os yn adnabyddus ohono yn ei lun, a thrwy adroddiadau eraill. 
Yr oedd John Lloyd y mab yn ddyn Iled dal, cymesur, go led 
gnodiog, gydag osgo lled urddasol, ac 4 wyneb lliwgar, prydweddol 
anarferol. Tra thebyg ydoedd i’r llun a welir o'i dad ynglyn 4a’r 
Cofiant, tra thebyg o ran prydwedd, ond eto yn colli o ran y myneg- 
iant, neu’r peth uchaf i gyd ym mynegiant wyneb ei dad, sef yr 
edrychiad hwnnw tuag i fyny, a chynghanedd ysbrydol y wyne- 
pryd. Daeth y mynegiant cynghaneddol hwnnw, yn y man, i 
wynepryd y brawd arall o weinidog, sef David Lloyd Jones. Gyda 
chyffyrddiad amlwg o debygrwydd rhyngddo yntau a’i dad, y 
golomen yn hytrach a dywynnai allan yn ei brydwedd ef, tra mai’r 
eryr a welid yn John Lloyd, megys yn ei dad. Nid tebygrwydd 
o ran prydwedd yn unig ydoedd y tebygrwydd y sonir am dano, 
ond hefyd o ran cynneddf feddyliol a dawn ac anianawd. Mae 
ile i gredu y meddyliai ei dad yn uchel ohono. Arferai Robert 
Owen TY draw a dweyd y bu y tad a’ feddwl mewn gwewyr yng- 
hylch y mab hwn, ac y bu yn gadael ei d¥ am un arddeg ar y gloch yn 
y nos, a myned i’w gymell ef i bregethu. Yr oedd John Lloyd y 
pryd hwnnw yn dechre ymgyfoethogi yn y byd, ac yn dangos medr 
anarferol fel masnachwr. Ni ragorai mewn dawn i weithio’r 
chwarel, ond nid oedd ei hafal am werthu chwarel i’r fantais oreu. 
Yr oedd ynddo ryw gyfuniad eangfawr 0 adnoddau. Yr oedd ei fam 
ynddo cystai a’i dad, yn tynnu’n dorch am y llywodraeth yn ysbryd 
y meddwl. Y corff ydoedd eiddo’r tad, a’r enaid, a'r anian hefyd, o 
ran yr amlygiadau arwynebol ohoni ; ond yn rhyw wreiddyn cudd- 

iedig mewnol fe lechai ei fam hefyd, ac a ymledai allan oddiyno 
drwy ei holl natur ef. Yr oedd ei gynysgaeth yn un fawr, ac 
eiddigeddodd ei dad drosto mewn awydd am ei ymgysegriad llwyr 
i waith teyrnas nefoedd. Elai ei fasnach 4g ef lawer oddicartref ; 
ond byddai’n ffyddlon yn y moddion pan fyddai gartref. Ymhyf- 
rydai gyda’i ddosbarth 0 bobl mewn oed. Yr ydoedd yn dueddol 
wrth gymeryd rhan yn y cyfarfod gweddi i esbonio’r rhannau a 
ddarllennid. Gwnelid hynny mewn dull rhydd a rhwydd, heb 
arwyddo dwys-fyfyrdod uwch eu pen, ac heb gipio’r meddwl i 
fyny yn deg bob amser. Ar y ffurf o deimlad yr ymagorodd ei 
grefyddolder ef. Gyda dawn ei dad: lIlais baritén melodaidd, a 
hyawdledd naturiol a swynol, ac ar brydiau hyrddiau anisgwyliadwy 
o deimlad ; eto ni nodweddid ef, megys ei dad, gan ffrwyth myfyr- 
dod dwfn yn y gair. Nid myfyrdod yn cynneu a welid ynddo ef, 
ond teimlad yn ysgubo ymlaen. Cymerai rhyw ran yn arweiniad 
y gan, ond nid amaethodd ganiadaeth fel celfyddyd. Canu 
gyda’i lygaid ynghauad, ebe Mr. O. J. Hughes, gan ogwyddo’r pen 
at yr ysgwydd dde, a chodi peth ar flaenaueidraed. Nid amaethodd 
mo’i feddwl ar unrhyw linellau neilltuol, ymhellach na thrwy ymroi 
iw fasnach. Danghosai graffter sylw ym mhob trafodaeth fasnach- 
ol, a phroffesai gréd, nid mewn dysg, ond mewn athrylith naturiol, 
pun bynnag ai gyda masnach ynte crefydd y byddid yn ym- 
wneud. Rhedodd grym ei feddwl a’i ynni a’i ymadferthoedd i’w 
fasnach yn bennaf. Ni rwystrodd mo hynny fawr fwyniant iddo 
yng ngwasanaeth cyhoeddus crefydd, na mawr fwyniant i lawer 
eraill yn y rhan a gymerai ef ei hun yn y gwasanaeth hwnnw. 
Eithr yma yn y Baladeulyn, ac yn Nhalsarn cyn hynny, y gwelwyd 
y llewyrch mwyaf arno yn ei gysylltiadau crefyddol. Yn ystod 
maith gystudd ei flynyddoedd olaf, fe’i blinid ef yn fawr ar brydiau 
gan y meddwl ddarfod iddo droi ymaith oddiwrth alwad amlwg 
ir weinidogaeth. 


Elias Parry a darawyd yn wael wrth fyned ar ei liniau yn 
gyhoeddus, fel na ynganodd air. E fu dan gystudd trwm am 
dridiau, a bu farw Ebrill 26, 1875. Mab i Elias Parry y gof, Caer- 
narvon, a nai i John Parry Caer. Un o blant 1859, gyda’r dinc 
ynddo hyd y diwedd. Y pennill a roddwyd allan ganddo yn y 
cyfarfod gweddi olaf hwnnw ydoedd, “ Mae dydd y farn yn dod 
ar frys.’’ Cymydog cymwynasgar, cyfaill didwyll, blaenor gweith- 


gar. 

Huna’n dawel, frawd Elias, 
Ym mbriddellau’r ddaear las, 
Nes daw galwad oddiuchod ; 
Yn ddibechod deui i maes 
I fwynhau tragwyddol deyrnas, 
Baratowyd gan y Tad, 
{ garedigion y Priodfab 
Gael gwledda ar ei gariad rhad. (O./J.H.) 


Yn 1876 y dewiswyd E. Davies yn flaenor, ac ymddiriedwyd 
iddo hefyd y swydd o drysorydd yr eglwys. 


Yn 1879 y bu farw John Reade, yn flaenor yma er 1864, a chyn 
hynny yn Rhyd-ddu er 1848. Sais o genedl, a ddaeth yn 17 oed 
i wasanaeth Vodry Plas Vodry yn Nantgwynant. Tra mewn 
gwasanaeth yno y daeth at grefydd gyntaf, a hynny gyda’r Meth- 
odistiaid, rywbryd cyn fod gwres diwygiad Beddgelert wedi oeri, 
fel y tybia Mr. O. J. Hughes. Dodwyd delw ac argraff yr hen 
Fethodistiaid yn llwyr ar John Reade. Heb fod o syniadau eang, 
yr ydoedd yn ffyddlon gyda’r achos ac yn fanwl ei rodiad. Efe 
a arweiniai yn y cyfarfodydd eglwysig. Cymhellwyd yr arweiniad 
arno o barch i’w oedran, a chymerai yntau’r awenau i’w ddwylaw 
yn ddibetrusder. Rhydd Mr. O. J. Hughes ddwy engraifft fechan 
oi ddull diniwed. Methu ganddo weithiau a tharo’r hoel ar ei 
phen, ac yn lle hynny taro o’i deutu drachefn a thrachefn. Rhoes 
ar ddeall un tro mewn seiat fod un o’r blaenoriaid wedi bod yn y 
Cyfarfod Misol, ac am hynny na wnae ef ond tewi y tro hwnnw, 
a rhoi lle ?r adroddiad o’r Cyfarfod Miso]. Yn le gwneud fel yr 
oedd yn dweyd, pa ddelw bynnag, myned ymlaen yr oedd John 
Reade i siarad, ac eto’n tra mynychu ei benderfyniad 1 dewi. Fe 
breswyliai yn yr ardal ar y pryd hen bererin gonest, dirodres, 
duwiol, sef William Ifan, o ardal Nebo. Methu gan yr hen bererin 
hwnnw a dal yn hwy, a thorrodd allan, “ Wel, taw dithau ynte, 
tewi ydi’r gore iti!’ A thawodd John Reade heb yngan gair yn 
ychwaneg. Dro arall, wrth godi ohono i arwain, fel arfer, fe ddis- 
gynnodd ei lygaid ar fachgen ieuanc o Sais, ond yn medru Cymraeg, 
ac wedi dod i’r seiat y noswaith honno am y tro cyntaf. Gloewodd 
llygaid yr hen John Reade. “ Yr ydw i’n gweld,” ebe fe, “ fod 
William Darby wedi dod ato ni heno. Be sy gin ti i ddeud, Wil- 
liam ?”? Cododd William ar ei draed ynghanol y capel. “ Mi 
meddwl,” ebe fe, “‘ mai dyma y lle gore yn y bydimiddod.” “O, 
wyti hynny, William!’ ebe John Reade. A chyd-darawiad y 
ddwy acen Seisnig a asiodd bawb ynghyd mewn eithaf Honder. 

Difeddwl-ddrwg oedd John Reade, diddichell, diabsen, diniwed, 
diargyhoedd ei fuchedd, a difrycheulyd yn ddiau ydyw efe heddyw. 


Hen gymeriad dyddorol oedd y William Ifan y crybwyllwyd 
am dano. Addysgwyd ef yn ysgol moeseg Nebo, ac yr oedd yn 
ysgolor teilwng. Ei dri chasbeth: barf, y tonic sol-ffa a Sais. 
Nid hoff ganddo John Reade, oblegid ei fod yn Sais. Gwylltiai 
yn enbyd os eid yn y gwddf i’w ragfarnau ; ond chwiliai am gyfle 
i gymodi cyn machlud haul. Gyda’i syniadau cyfyng a’i dymer 
wyllt, ar ei liniau byddai yn union deg yn y nefoedd, a mynych y 
gwelid dwy ffrwd loew yn treiglo dros ei ruddiau wrth wrando’r 
Efengyl. Pigog ei ysbryd drwy’r cwbl. Dywedai John Robinson 
mai hen ddyn go gas oedd ganddo, ond ei fod yn gristion gloew. 
Selog i’r eithaf gyda’r achos. Byrr fu ei arosiad yma. 


Yn 1884 dewiswyd i’r swyddogaeth, Thomas Roberts Cae 
Goronwy ; ac yn 1887, John Jones y Geulan, Thomas Evans a 
Richard M. Griffiths. Yn 1887 yr ymadawodd Thomas Roberts, 
un o bedwar swyddog cyntaf yr eglwys, i Saron, a galwyd ef i'r 
swydd yno. (Gweler Savon). 


Yn 1893, rhoddwyd galwad ir Parch. Morris Williams o 
eglwys Llangwm. 


Erbyn 1900, dyma gapel newydd eto wedi ei orffen. Mewn 
Nai na 36 mlynedd dyma’r hen gapel, gyda’i furiau o flociau cerryg, 
ei gerryg toi trilliw, ei ffenestri a’i ddorau yn pwyntio i’r nen, yng- 
hyda’i ffawydd coch, ei binwydd cyrliog, ei lampau pres a’i deils 
amryliw, i gyd yn gydwastad a’r llawr, a chapel newydd mwy eto, 
yn adeilad cryf a chadarn a chyfaddas a hardd wedi ei godi yn ei 
le. Y pensaer celfydd, Mr. R. Lioyd Jones Caernarvon; yr 
adeiladydd, Mr. Richard Jones Llanwnda. Yr ymgymeriad, £2,700. 
Y draul i gyd dros £3,000. Yr oedd dyled y capel blaenorol wedi ei 
dileu erbyn 1884, ac nid oedd dyled y capel newydd erbyn diwedd 
1900 namyn £1,946. 


Dywed Mr. O. J. Hughes, mewn cyfeiriad at y traddodiad 
mai’r Hen Ysgubor ydoedd ystabl y brenin ar y pryd, fod yr achos 
yma, fel y Meistr ei hun yn hynny, wedi cychwyn ei yrfa yn Ilety’r 
anifail, Eithr os felly yr ydoedd, y mae erbyn hyn mewn palas, 
nid o arian, y mae’n wir, ond o eithaf deunydd serch hynny; ac 
wedi ei addurno, hefyd, yn ddymunol dros ben, nid mewn dull mor 

amryliwiog a’r hen gapel, megys ag yr oedd hwnnw yn ei ddis- 
gleirni cyntefig, ond mewn dull chwaethus a chyfaddas a chlws. 
Ac os ffyddlon yr eglwys yn yr Hen Ysgubor, nid Ilai ffyddlon 
ydyw ym mangre ei phreswylfod presennol. Syniad Mr. O. J. 
Hughes am y swyddogaeth ydyw, ei bod yn ogyhyd ei hesgeiriau, 
ac am yr eglwys, ei bod yn cadw undeb yr Ysbryd ynghwlwm 
tangnefedd. Rhagora’r gynulleidfa mewn cysondeb yn yr holl 
foddion. 


Fel hyn y dywedai ymwelwyr Canmlwyddiant yr Ysgol Sul 
(1885): “ Yma, ac mewn rhai ysgolion eraill, lafurir dan beth 
anfantais, am nad oes yma ystafell ar wahan i'r plant, a theimlir 
y diffyg o hynny yn y dosbarthiadau ieuengaf. Ysgol weithgar 
er hynny, yw hon, a selog bob amser a pharod, i hyrwyddo pob 
symudiad yn dwyn perthynas 4’r ysgolion Sul. Ystyriem y dos- 
barthiadau canol yn bur hyddysg mewn gwybodaeth ysgrythyrol, 
a chaem rai o’r athrawon ac o’r athrawesau yn ymdrechgar 1 gym- 
hwyso gwirioneddau’r Beibl adref ar ystyriaeth y disgyblion.”’ 


Rhif yr eglwys yn 1900, 195; y plant, 142. 


HYFRYDLE.* 


HyrryDLE oedd y drydedd gangen o eglwys Talsarn. Yr oedd 
capel Talsarn wedi myned yn fychan i'r gynulleidfa, ac yr oedd 
golwg am gynnydd yng nghymdogaeth y Creigiau mawr, a thai 
yn cael eu hadeiladu yno. Barnai eglwys Talsarn ei hunan mai 
adeiladu capel yma oedd y goreu. 


Tachwedd 4, 1866, y sefydlwyd eglwys yma. Y Parch. William 
Hughes a flaenorai gyda’r gwaith, megys mai efe oedd y prif ysgog- 
ydd gyda mudiadau crefyddol ac addysgol yn yr ardal yn gyffred- 
inol. Cynorthwyid ef yn hynny gan Owen Rogers, Thomas Jones 
y crydd (T¥ capel), a William Griffith Penycae (Coetmor). Ymad- 
awodd 60 o aelodau o Dalsarn ar sefydliad yr eglwys yma. Rhoes 
y fam-eglwys £300 i’r eglwys hon ar yr achlysur. Agorwyd y 
capel yn ffurfiol ar y Nadolig, pryd y gwasanaethwyd gan David 
Jones Treborth, John Pritchard Amlwch, William Morris Rhuddlan. 


Sicrhawyd y brydles ar y tir am 60 mlynedd o 1866, am {£3 12s. 
Buwyd yn adeiladu yn ystod 1865—6. Yr holl draul, gan gynnwys 
y ty capel, £1520. Nid oedd llofft ar y capel ar y cyntaf, a chwynid 
am adsain ynddo. Joseph Thomas, mewn cyfarfod pregethu yma, 
a gwynai nad allai gael y gair olaf ganddo! Rhif yr eglwys ar 
ddiwedd 1866, 81. Nifer y plant, 51. Athrawon yr ysgol Sul, 21 ; 
ysgolheigion, 120. Cyfrifid y gwrandawyr yn 250. Y ddyled ar 
ddiwedd y flwyddyn, £1100. Gosodid 200 o eisteddleoedd, a 
chyfrifid fod y capel yn dal 410. Naw ceiniog oedd cyfartaledd 
pris pob eisteddle. Fe welir fod yr eglwys erbyn diwedd y flwyddyn 
1866, ei hunan wedi talu £120, yn ychwanegol at y £300 a dderbyn- 
iwyd yn rhodd gan y fam-eglwys. 


Symudodd y Parch. W. Hughes yma 0 eglwys Talsarn, ond ni 
ddaeth yr un o flaenoriaid y fam-eglwys yma ar y cychwyn. Yn 
niwedd 1866, fe ddewiswyd yn flaenoriaid, Owen Rogers, Thomas 
Jones TY capel, William Griffith Coetmor. Y cyntaf yn flaenor yr 
allanolion, yr ail yn flaenor y gan, yr olaf yn flaenor y mewnolion. 


Trefnwyd Hyfrydle yn daith 4 Bethel yn 1867. 


* Ysgrif Owen Rogers, yn dwyn yr hanes i lawr i 1883. Cofiant William 
Hughes, gan Hugh Menander Jones, 1881. Nodiad ar Owen Rogers gan 
Mr, William Williams. Nodiadau gan Mr. G. H,. Roberts T¥ capel, 

Cynnydd graddol ar y cyntaf. Yn niwedd 1868, rhif yr eglwys, 
96; casgl at y weinidogaeth, {37 7s.; swm y ddyled, £988. Yn 
1873,—sef ymhen pum mlynedd,—y rhif, 114: casgl at y weini- 
dogaeth, £42 5s.; swm y ddyled, £893. 


Yn 1870 ymadawodd William Griffith Coetmor i Benygroes, a 
galwyd ef i'r swyddogaeth yno. Cyn bo hir, sef rywbryd yn 1871, 
debygir, symudodd Owen Rogers, hefyd, i Lanllyfni, a bu yn 
flaenor yno am oddeutu 6 blynedd, sef hyd 1877, pryd y dy- 
chwelodd yn ol i ardal Talsarn ac eglwys Hyfrydle. 


Ionawr 25, 1871, dewiswyd William Thomas Bron eryri yn 
flaenor. Tachwedd 16, 1871, dewiswyd William Griffith Bron- 
madoc a John Owen (Railway Terrace). Symudodd John Owen 
i Borthmadoc. Nodweddid ef gan ffyddlondeb i bob moddion. 
Bu William Griffith ar ol hyn yn ysgrifennydd yr eglwys am chwarter 
canrif. 


Oddeutu’r pryd hwn, fe fu yma ddigwyddiad go hynod. 
John Owen Jones Capel Coch oedd wedi pregethu ar fygythion yr 
Arglwydd yn erbyn yr anuwiol, a gofynnwyd yn y seiat ar ol, a 
oedd rhywun wedi aros o’r newydd. Cododd Robert Benjamin 
Williams ar ei draed, a gwaeddodd allan, ‘“ Oes, y fi,” gan godi ei 
lawifyny. Eisteddodd i lawr, ac yn y fan bu farw. 


Mai 3, 1874, dewiswyd yn flaenor, Robert O. Roberts Bryncelyn. 


Mawrth 22, 1876, galwyd y Parch. William Hughes yn ffurfiol 
yn fugail ar yr eglwys. Erbyn y flwyddyn hon yr oedd rhif yr 
eglwys yn 144, cynnydd o 30 ers 3 blynedd. Y ddyled yn £750. 

Bu Thomas Jones, un o’r tri blaenor cyntaf, farw, Mawrth 22, 
1877. Dywed Owen Rogers am dano ei fod “‘ yn hynod weithgar 
a chydwybodol gyda’r achos yn ei holl rannau.” Efe hefyd oedd 
arweinydd y canu. Canwr gwych yn ei ddydd. Rhoid yr enw o 
“ bencantor”’ arno cyn dyfod ohono i Hyfrydle. Ceidwad yr 
athrawiaeth. Athraw rhagorol. Llafuriodd yn ffyddlon gyda’r 
plant. 


Yn 1879 yr ail wnawd llawr y capel, ac y rhoddwyd Ilofft arno. 
Y draul oddeutu £1,000. Swm y ddyled y flwyddyn hon, £1,383. 
Rhif yr eglwys, 167. Tachwedd 19, o’r un flwyddyn, y dewiswyd 
John Williams Frondirion a William Williams Frondeg yn flaenor- 
iaid. Wedisymud yma yr oedd y blaenaf 0 Cesarea, lle yr ydoedd 
yn y swydd ers 1871—2. 

Medi 29, 1879, y bu farw y Parch. W. Hughes. Yr oedd ef yn 
Wyr i William Dafydd, y pregethwr cyntaf a godwyd gan y Method- 
istiaid yn Llanllyfni. Cafodd y fraint o’i fedyddio gan Mr. Lloyd 
Caernarvon. Hoffter neilltuol at ddarllen yn blentyn. Cyn bod 
ohono yn ugain oed yr oedd wedi myned drwy’r Beibl liaws o weith- 
iau, ac yr oedd Hawer ohono o’r pryd hwnnw ymlaen yn ei gof. 
Wedi cyrraedd deunaw oed, ar ol bod am flwyddyn mewn ysgol 
yng Nghaer, fe gafodd le fel cyfrifydd yng Nghloddfa’r Lon. E fu 
yn y swydd honno am 41 mlynedd. Wedi ei eni yn 1818, fe’i 
gwnawd yn flaenor yn Llanllyfni yn 1842, ac yn 1844 fe ddechreuodd 
bregethu yn Nhalsarn. E fu am ysbaid yn Cesarea. Bu’n ar- 
holydd y Cyfarfod Ysgolion yn ystod 1852—70. Ymunodd 4a 
Hyfrydle am y tybiai fod mwy o angen ei wasanaeth yma. Gwr 
chwe troedfedd o daldra, teneu ac esgyrniog, 4 golwg difrif arno. 
Llygaid go fawrion, llym eu hedrychiad. Arafaidd, pwyllog, pen- 
derfynol ei ffordd. Cerdded 4’i ben yn isel, a chamu ymlaen fel 
gwr yn mesur tir, pob cam yn Ilawn Ilathen. Gofalu am le sych i 
ddisgyn arno ar y ffordd. Tuedd at absenoldeb meddwl gyda’i 
orchwyl yn y chwarel. Mynnu popeth yn iawn er hynny. Synwyr 
da a barn ei brif nodweddion fel meddyliwr. Llefarwr diwastraff. 
Chwilio dipyn yn hamddenol am eiriau cymeradwy. Fel bugail 
eglwys, araf yn dod i adnabod ei braidd ; ond yng ngrym callineb 
a phwyll yn arweinydd Ilwyddiannus. Argyhoeddai bawb 0’i 
degwch. Porthai braidd Duw 4 gwybodaeth ac 4 deall. Ar y 
blaen gydag achos addysg. Y prif ysgogydd gyda’r ysgol ddyddiol 
a gynelid yn y capel, ac wedi hynny. Casglodd lawer tuag ati. 
Gweithredai hefyd fel ysgrifennydd. Etholwyd ef drachefn ar y 
Bwrdd Ysgol, a dewiswyd ef yn ysgrifennydd. Iddo ef yn bennaf 
o bawb y mae’r ardal yn ddyledus am ofalu am addysg y trigolion 
yn yr amser a fu. 


*Roedd ol i: a’r ae, hy 
Yn ee areifeddwl , 


Tua linell y priaor 
Safai ef mewn gair a moes 

Gwylio byddem ar ein tafod 
Yn ei bresenoldeb ef : 

Mwy effeithiol na’n cydwybod 
Ydoedd ei esiampl gref. 


Dyma egwyl ymddifyrru 
Gyda’l deulu wedi dod, 


325. 


dry? difrifol wr iiwenu , .°, . 
Medr chware ar holl dannau 
Calon bur y plentyn bach . .. . 
Ond ynghanol y Ilawenydd . .. 
Ceidw’i le fel tad a sant, 


Hen gynefin ‘ei feddyliau 
Ydyw ah cs Seep yeny rou: 


lawn gyfranna air y bywyd) =. 
Wedi mynd trwy’r rhan ddechreuol 
Yn ddirodres, syml, difrifol, 
Edrydd i ni’r adnod fydd 
Dan ystyriaeth, a naturiol 
Yw y pwysiais arni rydd. 
Adnod seml, hanesyddol, 
Ydyw—tywys yntau ni 
Drwy’r amgylchiad—(mor ddyddorol !) 
Gynt a’i hachlysurodd hi. 
Yna seilia arni fater-— 
Mater haedda sylw’r oes, 
Mater cymwys iawn ar gyfer 
Fi harferion, ysbryd, moes. 
Nid yw’n siarad yn daranol, 
Nid yw’n edrych yn fygythiol, 
Nid yw’n yngan dim eithafol, 
Er ei fod yn magu gwres, 
Digon prin yw'r geiriau dynol,— 
Gwell yw’r hen adnodau dwyfol : 
Diau fod eu swn effeithiol 
T’r caleta’n gwneuthur Iles. 
Nid oes yma ehediadau, 
Na chynhyrfiol feddylddrychau, 
Nac areithiol ysgogiadau, 
Na hyawdledd meddwl dyn. 
Dim ond syml egwyddorion, 
Doeth geryddon a chynghorion 
Wedi eu trwytho a detholion 
Geiriau’r Beibl pur ei hun .. . 


Dyn sydd yma 


og hpi teimlo’i fod yngwyddfod, 
Ac yn llaw’r Cymodwr mawr. (Alafon). 


(Cofiant W. Hughes, gan H. Menander Jones. Goleuad, 1879, Hydref 11, t.13) 


Yn nechre 1881 trefnwyd Hyfrydle yn daith gyda Baladeulyn. 


Gynt gyda Bethel, Penygroes. 


Yn 1883, R. O. Roberts yn symud i Lanllyfni. Yn 1885 y 
daeth y Parch. David Jones, gynt 0 Lanllyfni, yn ol o sir Ddinbych, 
ac a ymaelododd yma, gan aros yma hyd 1889. 


Bu Owen Rogers farw Mawrth 3, 1890, yn 68 oed, ac wedi bod 


yn flaenor yma o’r cychwyn. 


Yr ydoedd ef yn frawd i’r Parch. 


Robert Owen TY draw, ac yn dwyn tebygrwydd gwanaidd iddo. 
Nid hwyrach mai yn yr arwyddion o ddiystyrrwch y gwelid y 

tebygrwydd hwnnw fwyaf, sef yn y wén ysgafn, y chwerthiniad 
isel yn y gwddf, y troi ymaith yn ffrwt. Gwelid y tebygrwydd, 
hefyd, yn sydynrwydd eu hysgogiadau. Nid oedd gryfed cymeriad 
a’i frawd, ac, yn enwedig, yr oedd cylch ei feddwl yn lai. Fel ei 
frawd, yn wr call, ymarferol, ymroddedig iw orchwyl, 0 argyhoedd- 
iadau crefyddol, ac yn wasanaethgar drwy gydol ei oes gyda’r 
achos. Bu ef yn oruchwyliwr am flynyddau ar chwarelau Coed- 
madoc a Chloddfa’r coed, ac enillodd ymddiried meistriaid a gweith- 
wyr. Fel blaenor yn Hyfrydle, bu’n ffyddlon dros ystod ei dymor : 
ni fu neb mwy felly yma. Mewn pethau yn dwyn perthynas a 
gwedd allanol yr achos y rhagorai. Yr ymarferol oedd ei gylch ; 
ac ni honnai yntau bethau rhy uchel iddo, Dyma eiriau Mr. W. 
Williams am dano yn y wedd honno arno: “ Dyn y pethau bych- 
ain ydoedd yn hytrach na’r pethau mawr. Ac anaml y gwelwyd 
neb yn adnabod ei le a’i waith yn well nag ef. Nid oedd neb yn fwy 
parod i gyflawni unrhyw wasanaeth a fyddai ei eisieu gyda’r achos ; 
ac nid ymaflai yn unrhyw orchwyl na fedrai arno. A pha beth 
bynnag yr ymaflai ei law ynddo, fe’i gwnae a’i holl egni—yn bryd- 
lawn a thrwyadl. Bu am flynyddau yn arolygu chwareli, ac 
ystyrrid ef yn un o’r goruchwylwyr mwyaf medrus yn y Dyffryn. 
Nid oedd ei ofalon fel goruchwyliwr, chwaith, yn gormesu i raddau 
gormodol ar ei gysondeb a’i ffyddlondeb gyda’r achos crefyddol. 
Er mai efe oedd yr aelod a’r swyddog hynaf yn yr eglwys, a bod ei 
amgylchiadau a’i safle yn y byd dipyn uwch na’r cyffredin, nid oedd 
oherwydd hynny am gael mwy o sylw a gwrandawiad na’r lleiaf 
o’r swyddogion. Yr oedd yr elfen anhunanol hon yn ei ymwneud 
a’r swyddogion yn werthfawr iawn ynddo.” 


Symudodd H. Menander Jones yma o Garmel yn 1893, a 
galwyd ef i’r swyddogaeth yma, megys ag yr ydoedd o’r blaen 
yng Ngharmel. Efe yr olaf yn Arfon a alwyd i’r swydd heb bleid- 
lais ddirgel. 


Ar ei ymddiswyddiad fel gweinidog Tanrallt yn niwedd 1893, 
ymaelododd Mr. Owen Hughes yma. 


Arweinwyr y gan ar ol Thomas Jones y crydd: Henry Hughes 
(Tanrallt), Trevor Owen Lewis, Owen Roberts, William Owen 
Jones, J. O. Jones. 


Dyma adroddiad ymwelwyr Canmlwyddiant yr Ysgol: ”‘ Ysgol 
fywiog, wedi ei threfnu yn dda, ac yn meddu ystafell gyfleus i‘r 

plant. Gwneir mwy o ddefnydd o gardiau yma, gyda’r dosbarth- 
iadau ieuengaf, nag yn yr un ysgol arall yn y dosbarth. Nodir 
meusydd i’r ysgol i’w dysgu allan, a phrofir y gwaith yn hyn gan 
swyddog penodedig. Ystyriem hyn yn gam yn y blaen. Arferir 
cyfnewid athrawon y dosbarthiadau oll yn flynyddol. Dichon fod 
i hyn ei fantais a’1 anfantais.”’ 


Gellir cael rhyw syniad pellach am raddau cynnydd a gweith- 
garwch yr eglwys drwy’r ffigyrau yma: Rhif yr eglwys yn 1885, 
207; dyled, £983. Yn 1890, rhif, 155; dyied (965. Yn 1895, 
rhif, 158; dyled, £815. Yn 1900, rhif, 199; dyled, £526. 


RHOSGADFAN.* 


CYCHWYNNWYD yr ysgol Sul yma oddeutu 1840 yng Nghae’r gris, 
t¥ annedd yn ymyl yr addoldy presennol. Cangen ydoedd o ysgol 
Rhostryfan, a gofelid am dani gan John Williams Fachgoch a 
John Williams Ty’nrhosgadfan, dau o flaenoriaid Rhostryfan. 
Ymhen rhai blynyddoedd, oblegid amgylchiadau teuluaidd, gorfu 
ei rhoi 1 fyny. 


Adeiladwyd ysgoldy yma yn 1861, yn cynnwys lle i gant o 
bobl. Pris y tir, £19. Ysgol yn unig a geid yma ar y cychwyn. 
Yn fuan, pa fodd bynnag, ceid pregeth hefyd yn y prynhawn o 
Rostryfan, trefniant a barhaodd hyd 1877. Nodir y rhai hyn fel 
y rhai fu’n gofalu yn fwyaf neilltuol am yr ysgol: John Owen 
Brynbugeiliaid, Robert Jones Bryngro, O. Roberts Brynffynnon, 
William Jones Llwyncelyn, Owen Griffith Brongadfan. 


Bu John Owen farw, Ebrill 1875, wedi profi ei hunan yn was 
da a ffyddlon. (Gweler crybwylliadau am dano ef ynglyn a hanes 
eglwys Rhostryfan). 


Yn yr haf, 1876, yr adeiladwyd y capel presennol, ar draul o 
£850, Ebrill 8, 1877, y traddodwyd y bregeth gyntaf ynddo, gan 
y Parch T. Gwynedd Roberts. Agorwyd ef yn ffurfiol, Mehefin 12, 
1877, pryd y pregethwyd gan y Parchn. John Pritchard Amlwch, 
G. Roberts Carneddi, a W. Jones Felinheli. 


Sefydlwyd yr eglwys nos Iau, Medi 13, 1877. Ymunodd 4’r 
eglwys y noswaith honno 66 o hen aelodau Horeb, ac yn eu mysg 
un o’r blaenoriaid, sef Robert Jones Bryngro. Ymgymerodd Mr. 
Gwynedd Roberts a’r fugeiliaeth o’r cychwyn. Dewiswyd hefyd 
yn flaenoriaid ar sefydliad yr eglwys: O. Roberts Brynffynnon, 
William Jones Llwyncelyn, Owen Prichard Gaerddu, yn ychwanegol 
at Robert Jones. 


Fe ddywedir ddarfod i Fethodistiaeth golli lliaws 0 bobl yn y 
cyfnod cyn sefydlu yr eglwys, gan yr elai y teuluoedd a ddeuai i’r 
ardal o’r newydd yn fynych at yr Anibynwyr i Hermon, Moeltryfan, 
oherwydd pellter y ffordd i Horeb. 


*Yserif o’r Ne, Nodiadau y Parch. T. Gwynedd Roberts. 

Rhif yr eglwys ar ddiwedd 1877, 78; rhif y plant, 54; rhif yr 
athrawon, 18, athrawesau, 3, ysgolheigion, 117, cyfanrif yr ysgol, 
138 ; gosodid 160 0 eisteddleoedd allan o’r 250 y cyfrifid a ddaliai’r 
capel ; gwrandawyr, 177 ; cyfartaledd prin eisteddle yn y chwarter, 
6c. ; y ddyled, £404; y casgl at y weinidogaeth, £10 12s. 7g. (am 
y gyfran o’r flwyddyn er y sefydliad). 


Byrr fel yma yw adroddiad ymwelwyr Canmlwyddiant yr 
Ysgol Sul (1885): “ Nid oes yma ystafell i’r plant, ac felly lafurir 
gyda hwy dan anfantais. Ceid y dosbarthiadau wedi eu trefnu 
yn ganmoladwy. Carasem weled mwy o awydd ac ymdrech i 
ddeall yr hyn a ddarllennir.” 


_ Mai 29, 1890, dewiswyd yn flaenoriaid, R. Williams Fachgoch, 
W. Williams Gorffwysfa, E. Lloyd Griffith Brongadfan. Yn Hydref 
y dechreuodd R. W. Jones Llys Ifor bregethu. 


lonawr 31, 1893, y bu farw Owen Griffith Brongadfan. Gwr 
parod i gyflawni’r gorchwyl] distadlaf gyda wyneb siriol. Efe a 
ofalai am agor y capel a’i oleuo o’r cychwyn hyd ddiwedd ei oes. 
Yr oedd hynny yn ffynonnell cysur iddo ar wely angeu. Dywedai 
yno yr hoffai fyw er mwyn cael cyflawni’r un goruchwylion eto. 
Holwr plant swynol. Gwlith ar ei weddi gyhoeddus. Ei annedd 
yn gartref pregethwyr. Ymhoffai mewn dangos caredigrwydd 
iddynt ac mewn ymddiddan 4 hwy. Fis cyn marw cafodd weled- 
igaeth ar y gogoniant nefol, y fath na cheisiai mo’i hadrodd, ond 
a adawai ei hol arno yn nieithrwch ei wedd dranoeth. Ar brynhawn 
Sul y cipiwyd ef ymaith yn swn y mawl yn y capel cyfagos ar 
derfyn y gwasanaeth. (Goleuad, 1894, t. 153). 


Ionawr 1, 1894, rhoes y Parch. T. Gwynedd Roberts ofal yr 
eglwys hon a Rhostryfanifyny. Yr un mis y dechreuodd John W. 
Jones Hafod y rhos bregethu. Y flwyddyn hon sicrhawyd darn 
o’r comin am {£5 10s. 


Parhaodd swyddogaeth yr eglwys heb yr un bwlch am ddeunaw 
mlynedd, heb gyfrif ymadawiad y bugail ychydig dros flwyddyn 
a hanner yn gynt. Y cyntaf a alwyd ymaith oedd William Jones 
Llwyncelyn, tad y Parch. R. W. Jones Dinas Mawddwy, yr hwn 
fu farw Awst 14, 1895, yn 71 oed, ac yn un o’r blaenoriaid cyntaf 
yma. Brodor o Leyn ydoedd ef. Buasai yng ngwasanaeth Hugh 
Hughes Gellidara a John Owen Ty’n llwyn pan yn ieuanc, a chy- 

feiriai weithiau at y fantais a gawsai yn y gwasanaeth hwnnw. 
Athraw ffyddlon am lawer blwyddyn. Cydnabyddiaeth nodedig 
a’r Hen Destament yn ei gymhwyso yn fawr i’r cylch hwn. Ni 
phallai yn ei ddyddordeb yn yr eglwys yn ystod misoedd o lesgedd 
tua diwedd ei oes, ac ni phallai ychwaith mewn gweddi drosti y 
pryd hwnnw. 


Ebrill, 1896, rhoddwyd galwad i’r Parch. J. O. Williams. 
Dechreuodd ar ei lafur yn nechre 1897. 


Mawrth 4, 1897, bu farw Robert Jones, yn 76 oed, ac yn 
flaenor yma o’r cychwyn, a chyn hynny yn Horeb er 1874. Brodor 
o’r fro hon, ac yma y treuliodd bron yr oll o'i oes. Hynodrwydd 
ynddo yn Ianc, fel yn ei frodyr. Glasynys ydoedd un ohonynt. 
Y Parch, Robert Owen a roes gyfeiriad iddo. Cymerai ef gydag 
ef i gynnal cyfarfodydd dirwestol yn yr ardaloedd oddiamgylch. 
Daeth yn amlwg fel siaradwr y pryd hwnnw. Dyma fel y dywed 
Mr. Gwynedd Roberts am dano: ‘“ Yr oedd yntau, fel ei frodyr, 
yn fardd lled dda. Cyfansoddodd gryn lawer o ddarnau, yn en- 
wedig ar Ddirwest. Yn amser y Washington Club, neu y Clwb Du, 
fel ei gelwid weithiau, cyhoeddwyd casgliad o ganiadau dan yr enw > 
Y Tlws Dirwestol, y rhai genid gydag afiaeth brwd drwy’r wlad. 
Yn y casgliad hwnnw yr oedd rhai caniadau o eiddo R, Jones,— 
‘Robyn Ddu o Arfon,’ fel ei gelwid ; ac yr wyf yn tybied fod cymaint 
rhagoriaeth yn rhai R. Jones ag unrhyw rai yn y llyfr. Parhaodd 
yn ddirwestwr aiddgar drwy ei oes, ac yn areithiwr dirwestol gwerth- 
fawr. Yr oedd ei gydnabyddiaeth a’r Ysgrythyrau yn bur eith- 
riadol. Dyma un esiampl. Mewn seiat yn Rhostryfan, cyn 
sefydlu eglwys yn Rhosgadfan, ymddiddan yr oeddid y noswaith 
honno 4 chwiorydd ieuainc, a rhai yn lled afrwydd i ddweyd dim. 
Gofynnid i un ohonynt o’r diwedd, ymha ran o’r Beibl y darllennai 
hi yn yr ysgol y Sul cynt ? Atebodd hithau mai yn Efengyl Ioan, 
a’i bod yn tybied mai yn y bedwaredd bennod arddeg. Gofynnwyd 
ar ol hynny am beth y mae’r bennod honno yn s6én? Nid oedd hi 
yn cofio dim am hynny. Gwedi dwyn yr ymddiddan ar y “ llawr ”’ 
i ben, gofynnwyd i un neu ddau o’r blaenoriaid ddweyd gair. 
Dywedodd R. Jones fod yn syn ganddo glywed y chwaer ieuanc yn 
dweyd nad oedd hi’n cofio dim o’r bedwaredd arddeg o Ioan, yn 
enwedig gan ei bod yn darllen y bennod mor ddiweddar a’r Sul. 
‘Er na fum i,’ meddai, ‘yn darllen mo’r bennod yn ddiweddar, 
mi fedrwn ddweyd beth sydd ynddi. ’Rydwi’n meddwl y medrwn 

i ddweyd, o ran hynny, be’ sy ym mhob un o benodau Ioan, er na 
fuom i yn darllen dim yn benodol o Ioan ers tro.’ Yna rhoes 
grynodeb byrr, clir a chywir o benodau Ioan hyd y bedwaredd 
arddeg, nes y synai pawb yn y Ile, ac yr oedd yn ddigon eglur i ni 
y gallasai fyned ymlaen oni buasai ei bod yn amser dibennu y 
cyfarfod. Mawrhae yr ysgol Sul. Yr oedd ei holl galon a’i holl 
gydwybod yn ei gwaith. Nid oedd athraw ffyddlonach na gwell 
yn yr ardaloedd. Am flynyddoedd lawer, dosbarth o chwiorydd 
oedd dan ei ofal, ac amryw ohonynt yn eang eu gwybodaeth ys- 
grythyrol, ac yn addfed iawn eu profiad ysbrydol. Am rai 
blynyddoedd bu cynifer a phedair arddeg o chwiorydd yn aelodau 
oi ddosbarth, a’r oll ohonynt yn gwisgo bob ei spectol,—golygfa 
go led nodedig. Ac ni fynnai yr un ohonynt golli yr ysgol er dim, 
am fod y dosbarth a’1 waith mor gymeradwy ganddynt. Yr oedd 
efe yn adnabyddus drwy’r cylch fel un o’r “colofnau.” Bu yn 
Ilywydd Cyfarfod Ysgol Dosbarth Uwchgwyrfai. Nid oedd neb 
a elwid i lefaru mewn Cyfarfod Ysgol yn fwy cymeradwy a phob- 
logaidd na Robert Jones. Edrychid ymlaen gydag awch am 
gyfarchiad ganddo ef. Yr oedd yn berchen Iawer o fedr i roi 
cynghor priodol mewn cyfarfod eglwysig, ac i’w roi mewn ffurf 
hawdd i’w gofio, ac i’w roi yn afaelgar. Gwasanaethed un esiampl. 
Daeth yn orfod disgyblaeth eglwysig ar un o’r cyfeillion ieuanc 
rywbryd oherwydd diffyg gwyliadwriaeth. Yn y seiat ag yr oedd 
achos y gwr ieuanc gerbron, meddai Robert Jones wrtho, ‘Gwylia 
di, o hyn allan; gwylia o hyd, a phaid eto a mynd yn agos ir lle 
syrthiesti rwan. Mi dorais i ’nghoes flynyddoedd yn ol, fel y 
gwyddochi. Mi gefais godwm ar garreg lithrig sydd yn y Ilwybr 
acw. Y mae ol y codwm arna’ieto. *Rydw’i dipyn yn gloff hyd 
heno. Ydechi’n meddwl ’mod i wedi rhoi ’nhroed ar y garreg 
honno wedyn? Naddo, byth! Naddo,—mi fydda’i’n mynd 
rownd y garreg lithrig fyth ar ol y codwm. Gwylia dithe’r garreg 
lithrig, ’machgen i. Gwyliwch, a gweddiwch fel nad eloch i brofe- 
digaeth.’ Ar un adeg yn arbennig yr wyf yn cofio am dano yn 
gosod arbenigrwydd ar ‘‘ wirionedd oddifewn,’—crefydd yn eg- 
wyddor oddifewn, ac nid yn dibynnu ar amgylchiadau oddiallan. 
Yna rhoes ddisgrifiad o’r stémer a’r llong hwyliau. Adgofiai y 
stémer gyntaf welodd pobl Rhosgadfan yn croesi Bau Caernarvon, 
a disgrifiai fel yr oeddynt yn ceisio dyfalu beth ydoedd,—ai Nong 
ar dan oedd hi? Sut bynnag, ymlaen yr elai y llestr, gan fwrw 
allan golofn o fwg. Adgofiai am y rhai ymfudent i’r America yn 

nyddieu’r llongau hwyliau. Yr holl baratoi Nuniaeth, a phethau 
eraill, ar gyfer y fordaith ; a neb yn meddwl cychwyn ar y fath 
daith heb wneud ei ewyllys cyn cychwyn. Byddai’r fordaith yn 
parhau am wythnosau o leiaf, ac weithiau, 4’r gwynt yn erbyn, 
parhae am fisoedd,—a’r rowlio fyddai yn y Bau o Bisci, a phro- 
fiadau eraill! ‘Ond nid fel yna y mae hi yn ein dyddiau ni. Mae’r 
stemars mawr yma yn croesi mewn wythnos, a llai. Pan fydd y 
teid yn erbyn, a’r gwynt yn groes, mae’r stémer yn mynd yn i 
blaen er y cwbl yngrym y gallu oddifewn. A synnwn i ddim, 
bob yn dipyn, na ddaw’r Ilestri yma sydd a’r fath allu oddifewn 
ganddyn nhw, i groesi’r Atlantig yma yn gynt eto,—yn ddigon 
cyflym fel y gall pregethwr o Rosgadfan fynd am gyhoeddiad 
Saboth i New York, dychwelyd ar ol y Saboth, a hwylio tuag yno 
erbyn y Sul drachefn, ac wedi cael digon o amser gartre 1 wneud 
pregeth newydd! Gallu cryf ydyw’r gallu oddifewn. Yr unig 
grefydd ddeil ei thir ydyw crefydd sydd mewn egwyddor yn y galon. 
Daw ryw wynt a theid croes i rwystro pob crefydd arall.’ Yr oedd 
Robert Jones yn nodedig o gyflawn ac yn nodedig 0 barod.”’ Dyna 
ddisgrifiad ei hen weinidog ohono. Yr oedd ei ymddanghosiad a’i 
oslef yn fanteisiol iddo, a’i ddull yn ddawnus, yn gyfryw fel yr oedd 
y pethau a draethid ganddo yn cael eu gosod allan yn y dull mwyaif 
effeithiol. Yr oedd yn gryn fyfyriwr o’r Beibl. Gallai osod allan 
bynciau athrawiaethol mewn gwedd ymarferol. Danghosai yn 
fynych barodrwydd i lefaru heb baratoad uniongyrchol. Medr 
i ddwyn ymlaen y cyfarfodydd eglwysig mewn modd buddiol ac 
adeiladol, Pethau sychion gan eraill yn ymddangos ganddo ef 
yn iraidd gan wlith ffansi, ac yn rhoi allan arogledd y boreuddydd. 
Yr oedd lewyrch dawn Glasynys arno yntau; ac heblaw dawn, 
difrifwch hefyd. Traddododd y cynghor i'r blaenoriaid yng 
Nghyfarfod Misol Horeb, Llanfairfechan, gydag afiaeth a gwir 
ddylanwad. Arweinydd a thad ydoedd ef. 


Awst 5, 1898, bu farw y gweinidog. Ganwyd ef yn ardal 
Capel Uchaf, Clynnog, Mawrth 1, 1868. Ymroes i lafur fel efrydydd 
yn wyneb llesgedd corff. Dioddefodd lawer o gystudd yn ddirwg- 
nach. Dywedai ei feddyg am dano, ‘“‘ Dyna fachgen nad oedd neb 
yn ameu dim ar ei grefydd.” Ysgrifennu yn ei ddyddlyfr, ‘“‘ Edrych 
ir bedd cyn edrych i wyneb temtasiynau.”” Cafwyd y pennill hwn 
ymhlith ei bapyrau : 

Ffarwel, bellach, bob cystuddiau, 
A’r holl boenau yn y byd ; 

Yn y bedd y caf orffwyso, 
Gwedi eu gado oll i gyd ; 

Daw fy Mhrynwr ar ryw foreu 
Eto 1 agor barrau’r bedd, 

Mae Cyfamod heb ei dorri, 
Caf gyfodi ar ei wedd. 


(Drysorvfa, 1901, t. 88; Blwyddiaduy, 1900, t. 186). 


Ar ddiwedd ei nodiadau fe wna Mr. Gwynedd Roberts sylw 
fel yma: “ Dyddiau hyfryd iawn oedd dyddiau blynyddoedd cyntaf 
eglwys Rhosgadfan. Mewn eglwys oi nifer, ni welais gynifer o 
golofnau seiat brofiad erioed. Yr oedd cael profiad yn beth hawdd 
iawn yno. Ni welais ychwaith yr oedfa fore Sul yn cael ei phres- 
enoli yn well, os cystal, drwy’r blynyddoedd ag yn Rhosgadfan.”’ 

_ Rhif yr eglwys yn 1900, 126. 


BRYNRHOS.* 


Yn niwedd 1877, mewn cyfarfod athrawon yn ysgol Brynrodyn yr 
awerymwyd y priodoldeb o gychwyn ysgol Sul yn y rhan uchaf 
o’r gymdogaeth. O’r rhan honno o’r gymdogaeth yr oedd tua 
milltir o ffordd i’r capel, a chwynid mai anhawdd ydoedd i wragedd 
a phlant a hen bobl fyned deirgwaith ar y Sul i'r pellter hwnnw, 
a bod lliaws yn esgeuluso’r ysgol o’r achos. Ar yr 21 o Fawrth, 
1879, y cychwynnwyd yr ysgol yn Ysgol y Bwrdd Penfforddelen. 
Thomas Williams Ty’nrhos, blaenor ym Mrynrodyn, oedd yn 
fwyaf blaenllaw fel ysgogydd yn hyn, a chyda’r achos, drachefn, 
wedi ei sefydlu. Ymunodd 140 4’r ysgol, Iliaws ohonynt heb fod 
yn yr ysgol ers 10 neu 15 mlynedd. Hugh R. Owen yr ysgolfeistr 
yn hynod ddefnyddiol gyda’r ysgol yn ystod ei thymor yn Ysgol 
y Bwrdd. 


Pa ddelw bynnag, nid oedd dim Ilai mewn golwg o’r cyntaf na 
chapel. Yr oedd gwrthwynebiad cryf yn erbyn hynny ym Mryn- 
rodyn. Eglurai’r Parch. John Jones yn y Cyfarfod Misol pa fodd 
y codwyd capel Brynrodyn, yn adeilad mawr, cryf a hardd, mewn 
man canolog, ar gyfer yr holl ardal ; a’r fantais 0 gael y fath adeilad 
yn gyrchfan ir fath gynulleidfa fawr, urddasol. Yn wyneb y 
cwynion nad oedd y capel ddim mewn lle cyfleus i lawer o’r bobl, 
fe ddywedai yntau fod y capel yn union yn y man y mynnai Rhag- 
luniaeth iddo fod, heb fod angen am yr un arall i rannu’r gynulleidfa. 
Eithr pobl benderfynol oedd pobl y Groeslon. Ac wedi aml frwydr 
boethlyd, eu dad] hwy a orfu o’r diwedd yng Nghyfarfod Misol 
Caeathraw. 


Prynwyd rhan o dir Lleiniau, ger Penbryn rhos, yn rhan uchaf 
plwyf Llandwrog, ar y ffordd o’r Groeslon i Garmel. Mesur y tir, 
550 llathen ysgwar, a’r pris, {68. Oddiwrth Penbryn rhos y rhowd 
yr enw ar y capel. Gosodwyd y gwaith i Owen Owens Rhostryfan 
ac Owen O. Morris Tyddyn maensier am £900 Is. Y gwaith yn 
orffenedig, ynghyda phris y tir, £1,010. 


Buwyd yn adeiladu yn ystod 1879—80, gyda’r ysgol yn y 


cyfamser yn cael ei chynnal yn Ysgol y Bwrdd. Y cyfarfod agor- 
iadol ar y Groglith, Mawrth 26, 1880, pryd y gwasanaethwyd gan 


* Ysgrif o’r Ile. Ysgrif Morris William Jones. Nodiad y Parch. 
Isaac Davies ar Thomas Williams, 

y Parchn. D. Lloyd Jones, Francis Jones a Thomas Gray. Sefyd- 
lwyd eglwys yma ar nos Iau, Ebrill 1, 1880. Y cenhadon o’r 
Cyfarfod Misol, y Parch. Dafydd Morris Bwlan, a’r Mri. Griffith 
Lewis Penygroes ac Owen O. Jones Carmel. Yn ol M. W. Jones, 
y Parch. Gwynedd Roberts a John Owen Bwlan oedd gyda Dafydd 
Morris. Dichon fod y naill wedi eu henwi, a’r Ileill wedi dod. De- 
wiswyd yn flaenoriaid y noswaith honno: Thomas Williams Ty’n- 
rhos, drwy bleidlais agored, yn gymaint a’i fod yn flaenor eisoes 
yn y fam-eglwys, ac hefyd, Hugh R. Owen Ysgol y Bwrdd, a Hugh 
Jones Rhandir. 


Pregethwyd y Sul cyntaf gan y Parch. John Owen, M.A., 
Criccieth. Unwyd Brynrhos yn daith a Cesarea. 

Rhif yr eglwys ar ddiwedd 1880, 97; rhif y plant, 70; rhif 
athrawon yr ysgol Sul, 19, athrawesau, 3, y cyfanrif, 145, cyfartaledd 
presenoldeb, 108; gwrandawyr, 193, y capel yn dal 250, gyda 175 
o eisteddleoedd yn cael eu gosod ; y ddyled, £300. 

Tachwedd 2, 1882, dewiswyd Daniel Thomas Hafod boeth yn 
flaenor. 

Ymunodd John H. Jones Rhandir 4’r eglwys ar ei sefydliad, 
wedi ei godi yn bregethwr eisoes ym Mrynrodyn. Derbyniwyd ef 
yn aelod o’r Cyfarfod Misol yn 1881. Bu farw Ebrill 22, 1883, yn 
26 oed. Fel Timotheus, yr ydoedd er yn fachgen yn gwybod yr 
ysgrythyr lan, ac fel yntau fei gwnaethpwyd ef yn ddoeth i 
iachawdwriaeth drwyddi. Yn ymostyngar i’r drefn yn ei gystudd 
olaf. 

Owen Williams Tal y llyn, aelod gweithgar, a’i deimlad cref- 
yddol yn ffres, ac yn wr gafaelgar mewn gweddi, a fu farw Mai 20, 
1885. 

Yn 1888, symudodd H. R. Owen i Ffestiniog, wedi bod yn 
flaenor ffyddlon a gweithgar am wyth mlynedd. 

Hydref 23, 1889, dewiswyd Evan Owen Bryngwenallt a William 
Jones Bryn Menai i’r swyddogaeth. 

William Parry Frondeg oedd wr ffyddlon, selog, parod ar yr 
alwad at waith, parod ar alwad ei Feistr, pan gyfarfyddodd 4g ef 
mewn damwain yn chwarel Dorothea, Ionawr 1, 1892. 


Gwr defnyddiol oedd Owen Morris Tyddyn Meinsier. Eang 
ei wybodaeth yn yr ysgrythyr, a’r adgof am ei weddiau yn hiraeth- 
lawn. 

Ebrill 30, 1896, dewiswyd i’r swyddogaeth, John R. Jones 
Glanrafon a Robert Williams Bryngwenallt. 


Y gwr a saif allan amlycaf yn hanes Brynrhos, yn ystod cyfnod 
yt hanes hwn, mae’n debyg, ydyw Thomas Williams, a fu farw 
Mai 15, 1898. Dyma sylw Mr. Isaac Davies arno: “ Yr oedd 
Thomas Williams yn ddyn a blaenor nodedig ar lawer cyfrif. Yn 
ddewr neilltuol ymhob amgylchiad, yn ffyddlawn i’w gredo a’i 
argyhoeddiadau, gyda sel fawrfrydig, fel y rhoddai ei holl ynni 
naill ai o blaid peth neu ynte yn erbyn. Yr oedd wedi ei gynys- 
gaeddu 4 deall cryf a goleu, ac hefyd, ac yn ben ar y cyfan, wedi ei 
fendithio 4 gras. Ei hyfrydwch pennaf fyddai cael ymgom 4 rhyw 
ddiwinydd galluog, er mwyn troi a thrafod cwestiynau diwinyddol, 
yn arbennig ym maes toreithiog athrawiaeth y Cyfiawnhad. Bu’n 
swyddog yng Ngharmel, ym Mrynrodyn, ac yn ddiweddaf ym 
Mrynrhos, a gwnaeth lawer iawn o ddaioni yn ein mysg. Brodor 
o’r Waenfawr ydoedd efe. Symudodd yma drwy briodi Elizabeth 
Jones, merch Evan Jones Penyrallt. Ganwyd iddynt ddeg o blant. 
Galaru yr oeddym ar ol colli Thomas Williams, gan ddymuno am 
iw blant lanw ei le gwag, yr hyn a wnant iraddau da.” Yn Fethod- 
ist selog, yn bynciwr diwinyddol, yr oedd hefyd yn wr o brofiad. 
Bu farw gan anadlu allan, “ Gwneler dy ewyllys.” Teimlir colled 
a hiraeth ar ei ol. 


Yr oedd brwdfrydedd yn nodweddu yr achos yma ar ei gych- 
wyn, a phery hynny yma hyd y dydd hwn. Am lawer blwyddyn, 
o leiaf, glanheid y capel yn ddidraul, ac yn ddidraul i’r achos y 
lletyid y pregethwyr. 


Fel hyn y rhed adroddiad Canmlwyddiant yr Ysgol: ‘‘ Ysgol 
ieuanc yn paratoi yn ymdrechgar ac yn obeithiol at waith mawr. 
Er mai yn y bore yr oeddym yma, caem yr ochr i’r capel yr eisteddai 
y merched ynddi wedi ei llenwi yn dda, ac yn eu mysg hwy, yn 
gystal ag ar ochr y meibion, ceid rhai dosbarthiadau rhagorol. Nid 
oes yma ystafell i’r plant, ac ystyriem fod iddynt hwythau ym 
Mrynrhos beth lle i wella gyda’r dosbarthiadau ieuengaf.” 


Yn 1900, prynwyd tair rhan o wyth o acr o dir am {£15 15s., 
mewn bwriad i adeiladu arno d¥ ac ysgoldy. 


Rhif yr eglwys yn 1900, 164 ; swm y ddyled, £146 0s. 5c. 


TANRALLT.* 


Y MAE’R lle hwn yr ochr arall i’r dyffryn gyferbyn ag ardal Talsarn. 
Olrheinir cychwyniad cyntaf yr achos yma i’r ysgol Sul a fu’n cael 
ei chynnal ym Mhencraig, pan oedd John Michael yn preswylio 
yno. Yr oedd hynny tua’r flwyddyn 1825. Yr oedd dilynwyr y 
Methodistiaid yn ardaloedd Tanrallt a Nebo yn ymrannu tua Phen- 
craig, fel yr oedd rhyw gysylltiad rhwng yr ysgol honno 4’r achos 
yn y naill Je a’r Ilall. Cynorthwyid John Michael ynglyn 4’r ysgol 
hon gan Griffith Williams Taleithin, William Roberts Maesneuadd 
a William Evans Talymaes. (Canmlwyddiant, t. 22). Ar yma- 
dawiad John Michael, collodd yr ysgol ei nodded ym Mhencraig. 


_ Ar ol bod am ysbaid yn ddigartref, agorwyd drws i’r ysgol gan 
Thomas Edwards yn ei dy ei hun yn Nhaldrwst, ac arosodd yno 
tua phedair blynedd. Ymadawodd yntau a’r gymdogaeth, a bu’r 
ardal heb ysgol am ddeng mlynedd. 


Tuag 1850, adeiladodd cwmni chwarel Tanrallt farrics i’r 
gweithwyr, a chaniatawyd cadw’r ysgol yno am flynyddoedd. 
Wedi hynny rhoes Turell, goruchwyliwr y cwmni, ganiatad i gadw’r 
ysgol mewn ty gwag, ar ardreth o ddau swllt yn y lwyddyn. Rhowd 
caniatad, drachefn, ym mhen encyd o amser i newid y ty hwnnw 
am dy helaethach. Yno, yn ystod y 12 mlynedd cyn adeiladu’r 
capel, buwyd yn cynnal pregethu achlysurol. 


Tua dechre 1881 fe ddechreuwyd anesmwytho am gapel. Nid 
oeddid wedi bod heb awydd am gapel ers mwy nag 20 mlynedd. 
Yr anhawster i symud yn yr achos ydoedd fod y tiroedd 0 amgylch 
dan brydles gan gwmniau y chwarelydd cylchynol. Y pryd hwn 
fe sicrhawyd tir gan H. J. Ellis Nanney ar brydles 0 80 mlynedd 
o 1882 am bum swllt yn y flwyddyn. Ar ol cael yr addewid am 
y tir y rhoddwyd caniatad i adeiladu’r capel, sef yng Nghyfarfod 
Misol Seion, Mai 16, 1881. 


Adeiladwyd y capel a’r t¥ ar draul o £930. Y cynllunydd, 
John Thomas Rhostryfan. Yr adeiladydd, Robert Jones Bont- 
newydd. Agorwyd ar Awst 28, 1882, pryd y gwasanaethwyd 
gan D. Lloyd Jones Llandinam, Francis Jones Abergele a D. Charles 
Davies. Yr oedd £260 o’r ddyled wedi eu talu erbyn yr agoriad. 


*Ysgrif Mr. Evan Roberts (Beatrice), Ysgrif Mr. Evan Roberts ar 
flaenoriaid ymadawedig a hen arolygwyr ysgol Tanrallt, 

Rhif yr eglwys yn 1882, 72; rhif y plant, 44. Rhif yr ath- 
rawon, 13, athrawesau, 4, cyfanrif yr ysgol, 129, cyfartaledd presen- 
oldeb, 79. Cynwysai’r capel, 234, gosodid o eisteddleoedd, 167. 
Y ddyled, £670. Rhif yr aelodau a ymadawodd o Dalsarn i ffurfio’r 
eglwys yma, 43. 


Er fod eisieu lle helaethach i gynnal ysgol, eto yr oedd y fath 
ymlyniad wrth y cyfarfodydd gweddi a gynelid yn y tai, fel mai 
hwyrfrydig y teimlid i ymadael 4 hwy a myned i'r capel. Y mae’r 
adgof am rai o’r cyfarfodydd gweddi yn y tai yn aros o hyd, a'r 
tai eu hunain o’r herwydd yn gysegredig yn yr adgof hwnnw. 
Elai’r aelodau cyn agor y capel i'r seiat yn Nhalsarn. Y swyddog- 
ion cyntaf ar yr agoriad : Robert Jones Tanrallt, Robert J. Roberts 
Brynllidiart, J. M. Williams Caemawr ac Evan Roberts Beatrice. 


Ymhen tua blwyddyn ar ol adeiladu’r capel y bu farw Robert 
Jones, yn flaenor yn Nhalsarn er 1843. (Gweler Talsarn). Cyd- 
oesodd Robert Jones 4 John Jones am 14 blynedd yn eglwys 
Talsarn, ac fel swyddog yno; a gadawodd John Jones yr argraff 
ar ei feddwl am yr angenrheidrwydd o fod o ddifrif gyda chrefydd. 
Edrych ar yr ochr oleu y ceid Robert Jones; ac ar yr un pryd yn 
gredwr mawr mewn gweddi. Ebe fe unwaith wrth un a ddaeth at 
grefydd mewn peth oedran, “‘ Nei di ddim byd ohoni hi efo’r grefydd 
yma, weldi, heb weddio mwy na mwy. Cer’ i Gwm Silin dipyn o’r 
neilltu i weddio,’—a chyfeiriodd at fan yno Ile bu ef ei hun yn 
cyrchu. Wedi myned ohono i Wth o oedran, anghofiai Robert 
Jones yn fynych gau ei ddrws pan fyddai efe’n gweddio, a thyrrai 
rhai ambell waith i wrando arno. Yr oedd yn wr dyfal mewn 
gweddi, a chyda’i olwg y tu arall i’r dwr y treuliodd ei ddyddiau 
i ben. Yr ydoedd wedi rhoi ei néd ar gael capel yn Nhanrallt. 
Bu yn y naill Gyfarfod Misol ar ol y llall yn crefuam hynny. Evan 
Owen oedd ei ddadleuydd. Pan siaradai rhai yn erbyn, holai’r 
hen frawd, ac yntau wedi myned yn hwyrdrwm ei glyw, “ Be’ mae 
o’n ddweyd, Evan, dwad ?” ac yna ymaflai ymhraich ei ddad- 
leuydd, “Cod, Evan, ar dy draed.’’ Arferai ddweyd y byddai 
efe’n foddlon i farw ond gweled capel yn Nhanrallt. Nid cynt, 
pa ddelw bynnag, y gwelodd efe hynny nad oedd ganddo néd arall 
o flaen ei lygaid, sef cael holl wrandawyr yr ardal i’r eglwys, canys 
yr oedd preswylwyr yr ardal eisoes yn wrandawyr. Arferai weddio 
dros y gwrandawyr hynny wrth eu henwau, pan wrtho’i hun. Yn 
hyn hefyd, mewn cryn fesur, ni omeddwyd ei ddeisyfiad. 

Un o heddychol ffyddloniaid Israel oedd ‘“‘ Nansi” Robert 
Jones, sef Ann Morris ei briod. O ran ei hysbryd yn Ilariaidd, ac 
a naws grefyddol arni, ac yn ei: dydd yn un o brif athrawesau’r 
ysgol. Wedi’r oedfa am 2, yn y t¥ lle cynelid yr ysgol, pan geid 
pregeth yno ar dro, elai’r pregethwr i Danrallt i dé, sef i gartref 
Robert Jones. Wedi gorffen, neu cyn gorffen, ceid math o seiat 
fechan yno. Heb orchest yn fynych, gan naws grefyddol y lle, 
y troai’r wledd gorfforol yn wledd ysbrydol. Y gwir draws-syl- 
weddiad a sylweddolid yn y gwir bresenoldeb. Ebe Robert wrth 
y pregethwr unwaith, os na ddywedodd hynny fwy nag unwaith, 
“Mae Nansi wedi dilyn crefydd ar hyd ei hoes heb gael cerydd 
unwaith.” ‘ Tewch, tewch, Robat,’ ebe Nansi, ‘‘os na chés i 
gerydd gin y bobol o, mi gefais gerydd lawer gwaith gan y Gwr i 
hun.” Melynodd Nansi i'r nef fel tywysen lawn: mewn oedran 
teg, fel ysgafn o fd yn ei amser, y cludwyd hi i’r ysgubor gan Wr 
y TY. 

Yr oedd galwad yr eglwys ir Parch. W. J. Davies yn cael ei 
gadarnhau yng Nghyfarfod Misol Gorffennaf 2, 1883. 


Derbynid R. H. Hughes i'r Cyfarfod Misol fel pregethwr, 
Awst 9, 1886. Dechreuoddef bregethu yma. Ymfudodd i'r 
America, gan dderbyn galwad gan eglwys Bresbyteraidd. 

Ymadawodd W. J. Davies i Frynaerau ar ei briodas, a rhowd 
galwad ir Parch. Owen Hughes Gatehouse yn 1887. Cadarnhau 
yr alwad yng Nghyfarfod Misol Mehefin 13. 


Dewiswyd Robert Williams Cae engan ir swyddogaeth yn 
1892. Ei dderbyn yng Nghyfarfod Misol Mehefin 20. 


R. (Silyn) Roberts yn cael ei dderbyn yng Nghyfarfod Misol 
Awst 14, 1893, wedi dechre pregethu yma. 


Ymddiswyddiad y Parch. Owen Hughes fel gweinidog yma yn 
cael ei dderbyn yng Nghyfarfod Misol Rhagfyr 11, 1893. Ym- 
aelododd efe yn ol hynny yn Hyfrydle. 


Yn 1897 y dewiswyd yn flaenoriaid Robert Pritchard Taldrwst 
a Henry Hughes Ty capel. 


Ebrill 15, 1898, y bu farw Robert Jones Roberts, wedi e1 alw 
i’r swyddogaeth ar sefydliad yr eglwys, 1882. Chwarelwr yn byw 
mewn tyddyn—Brynllidiart—braidd anghysbell, a chyda’r llwybr 
i'r capel braidd yn anhygyrch. Ffyddlondeb ei brif nodwedd. 

Cyson efo’r ddyledswydd deuluaidd, heb ymfoddloni ar un cyirif 
fyned i’r chwarel heb y gwasanaeth. Darllen y Beibl drwyddo yn 
rheolaidd yn y gwasanaeth teuluaidd; ac wedi tyfu o’r plant i 
fyny, darllen bob yn ail wers gyda hwy, ac yn fynych canu pennill. 
Aeth drwy’r Beib] amryw weithiau yn y dull hwnnw yn ei deulu. 
Yn dwyn mawr sel dros gysegredigrwydd y Saboth, gan argy- 
hoeddi’r halogwr ohono yn llym. Hoff bennill iddo ar hyd ei oes, 
“ ?’Rwy’n edrych dros y bryniau pell am danat Iesu mawr.” Mab 
iddo ef yw’r Parch. R. Silyn Roberts, M.A. 


Adroddiad ymwelwyr Canmlwyddiant yr Ysgol: ‘‘ Teimlem 
fod dosbarthiadau’r plant yn lled ddiffygiol eu trefniant. Caem rai 
yn dysgu sillebu mewn dosbarth, tra’r oedd eraill ynddo wedi myned 
gryn bellter heibio hynny. Caem yma rai dosbarthiadau tra 
rhagorol. Llawenhaem wrth weled maes y Cyfarfod Misol yn cael 
sylw mor gyffredinol yn yr ysgol hon.” 


Ym mhreswylfod Robert Jones, sef Tanrallt, y dechreuodd 
Robert Owen Ty draw bregethu. Bu David Lloyd Jones yn fachgen 
go ieuanc yn cymeryd rhan yn y cyfarfodydd gweddi yn y tai, os 
nad yma y dechreuodd efe gymeryd rhan gyhoeddus. Ymbhlith 
ffyddloniaid yr achos cyn adeiladu capel a ffurfio eglwys, enwir, 
Robert Jones Tanrallt, John Williams Brynllidiart, John Williams 
Cae engan, Humphrey Williams Taldrwst, ynghyda theulu Ty’ny- 
weirglodd, sef William Hughes, Pierce Hughes a John Hughes. 


Y mae Mr. Evan Roberts wedi ysgrifennu cofiannau i rai o 
garedigion yr achos yn ychwanegol at y rhai a roddwyd eisoes. 
Bu’r rhai a nodir o hyn ymlaen i gyd yn arolygwyr ar yr ysgol yn y 
dyddiau cyn agoriad y capel. John Williams Cae engan a edrychid 
arno fel y prif athraw yn yr ysgol Sul yma yn ei amser. Hyddysg 
yn yr ysgrythyrau ac yn ddiwinydd rhagorol, fe edrychid arno 
braidd fel math ar geidwad y ffydd. Yn rhagori, hefyd, fel ym- 
ddiddanwr ar bynciau crefydd ymhlith ei gydweithwyr yn y chwarel, 
le y ceid y cyfryw bynciau y pryd hwnnw yn fynych yn bynciau 
ymddiddan. Hyfforddodd ei blant mewn dysgeidiaeth Feiblaidd, 
sef y Parch. W. Williams Rhostryfan, Henry Williams, blaenor yn 
Llanllyfni a Robert Williams, un o flaenoriaid Tanrallt, ac wedi 
hynny, Bwlchderwydd. Bu ef farw yn 1884. 


Ellis Williams Taleithin oedd un o’r gweddiwyr mwyaf ysgryth- 
yrol, a byddai ei ysbryd yn fynych dan eneiniad yn y cyflawniad 

cyhoeddus. Adnodau o’r proffwydi am ogoniant Crist a lwydd- 
iant ei deyrnas fyddai mwy na hanner ei weddi. Nid ymaelododd 
ef yn Nhanrallt, ond parhaodd yn aelod yn Llanllyfni. 


Profiadau melus ydoedd yr eiddo Morris Williams Bodawen, 
a melus hefyd ydoedd ei glywed wrth orsedd gras. Ei hoff bennill, 
‘ Dyma Geidwad i’r colledig.” Ar ei wely angeu, fe ofynnodd un 
o'i blant iddo am ei hoff bennill, pryd yr atebodd yntau ei fod erbyn 
hynny wedi cael pennill newydd, sef, ‘‘ Gwyn a gwridog, hawddgar 
iawn, yw f’anwylyd.” Ac ar hynny y seiliodd Glan Llyfinwy ei 
feddargraff : 
Gwr ydoedd clir ei gredo—galluog, 
A llewyrch nef ynddo ; 
Can Salem cyn noswylio 
; Anwyd yn ei enaid o. 
Efe a fu farw mewn gorfoledd ysbryd yn 1889. Mab iddo ef ydyw 
Mr. J. M. Williams, un o flaenoriaid Tanrallt. 


Humphrey Williams Taldrwst oedd amaethwr wrth ei alwe- 
digaeth, a gwr o farn addfed. Efe a alwyd i’r swydd o drysorydd 
ar gychwyniad yr eglwys. Yn ymroddedig gyda’r achos. 


Pierce Hughes a hanai o hen deulu Iliosog a pharchus Ty’ny- 
weirglodd. Edrychid ar y teulu hwnnw tua chanol y ganrif ddi- 
weddaf fel un o brif golofnau’r achos yn Nyffryn Nantlle. Er yn 
teimlo dyddordeb mawr yn Ilwyddiant yr achos, yn dilyn y moddion 
cyhoeddus yn gyson, ac yn ddichlynaidd ei fuchedd, ni chymerodd 
arno broffes o grefydd nes dechre hwyrhau o’r dydd. Yn athraw 
am amser maith cyn dod ohono i broffesu. Darllenwr ar esboniad 
James Hughes. Edmygydd mawr o John Jones fel pregethwr. 
‘Dyna i chwi ddyn hardd,—fel capten milwyr yn mynd drwy ei 
waith: talcen lydan, ceg o glust bwygilydd. Dydi’r Bod mawr 
ddim yn donio pregethwyr yr oes yma 4 chyrff fel yr hen bregeth- 
wyr.” Rhyddfrydwr egwyddorol. Ei gartref ym mherchenog- 
aeth offeiriad yn eglwys Loegr, a drud y costiodd iddo’i ddatganiad 
penderfynol o’i syniadau gwleidyddol. Nid sel heb wybodaeth 
oedd yr eiddo ef: gwyddai’n dda am hanes gormes mewn byd ac 
eglwys. Cariodd braidd yr oll o'r defnyddiau at y capel gyda’i 
‘ebol glas,’ march cryf a phrydferth o faintioli eliffantaidd. Method- 
ist selog ydoedd efe. Pan oedd y capel yn cael ei adeiladu 
gwaredai rhag codi “ rhyw grigwd o gapel anheilwng o’r Corff.” 
Ymhen dwy flynedd ar ol adeiladu’r capel fe fu farw mewn tang- 
nefedd. 


Rhif yr eglwys yn 1900, 124. Y ddyled, £288. 


SARON, PENYGROES.* 


Yn 1872, mewn cyfarfod athrawon yn Bethel, y penodwyd amryw 
frodyr i gymeryd gofal ysgol i blant tlodion yn y rhan isaf o’r pentref. 
Sicrhawyd y neuadd gyhoeddus i’r amcan. Dros ystod rhai blyn- 
yddoedd ar y cychwyn plant yn unig a ddeuai i’r ysgol at yr athraw- 
on. Eithr wrth chwilio am blant a esgeulusent yr ysgol, fe ddeuid 
o hyd yn awr ac eilwaith i eraill hyn nad elent nac i’r ysgol na phrin 
ychwaith i unrhyw foddion eraill, Penderfynwyd o’r diwedd 
ffurfio dosbarth i’r esgeuluswyr hyn o’r ddau ryw, a bu’r cais i’w 
cael ynghyd yn llwyddiannus. Cynelid yr ysgol dan arolygiaeth 
Mathew Hughes Beehive ar y cyntaf, a chynorthwyid ef gan Thomas 
Powel Bryncir Terrace, William Griffith Ty capel, Morris Parry, 
Ebenezer Owen, Henry Jones Ceiri House, Elizabeth Owen Llwyndu 
House, Catherine Owen Melsar House ac Ann Jones Ceiri House. 
(Canmlwyddiant yr Ysgolion Sul, t. 27). 


Daeth rhyw anghydwelediad 1 mewn rhwng y fam-ysgol a’r 
gangen. Meddyliwyd yn Bethel am roi terfyn ar y gwaith yn y 
neuadd. Ar hynny, fe benderfynodd y rhai oedd yn gofalu am 
ysgol y neuadd godi ysgoldy ar eu cyfrifoldeb eu hunain. Sicr- 
hawyd y dernyn tir ar brydles 0 99 mlynedd o 1882, am {1 17s. 6c. 
fel rhent blynyddol. Dyma’r rhaia aeth yn gyfrifol am yr ysgoldy : 
R. Benjamin Prichard, W. Price Griffith, John Jones Bryncir Ter- 
race a Griffith Roberts, Gwnawd cytundeb 4a’r brodyr eraill a 
berthynai i’r ysgol, i'r perwyl fod pawb o ddeiliaid yr ysgol yn 
dod dan yr un cyfrifoldeb a’r pedwar a arwyddodd y weithred, 
ac nad oedd yr ysgoldy i’w defnyddio ond yn unig ynglyn 4 gwasan- 
aeth yn dwyn perthynas 4’r Methodistiaid, neu dan nawdd Method- 
istiaid. Cwblhawyd yr adeilad yn 1881. Y draul yn £200. 
Ymhlith y rhai a fu’n arolygwyr ar yr ysgol hon o’r cychwyn hyd 
adeg codi’r capel, yr oedd Mathew Hughes, Griffith Lewis, Henry 
Jones Ceiri House, Cadwaladr Evans, R. Benjamin Prichard a 
Griffith Roberts. 


Yn 1883, yn groes i’r teimlad yn Bethel, y rhoes y Cyfarfod 
Misol ganiatad i sefydlu eglwys ynglyn 4’r ysgoldy. Ymadawodd 
47 o aelodau Bethel i’r amcan hwnnw. Rhif yr eglwys yn niwedd 
1883, 68. Yn ol yr Ystadegau, fe dderbyniwyd 22 o’r byd a 7 o 


*Ysgrif Griffith Roberts, 

had yr eglwys, i blith y nifer yma. Plant yr eglwys, 51. Rhif yr 
ysgol, 127, 13 ohonynt yn athrawon a 3 yn athrawesau. Cyfar- 
taledd y presenoldeb, 75. Y gynulleidfa, 154, LEisteddleoedd, 
165; yn cael eu gosod, 110. Y ddyled, £123. Y blaenoriaid 
ddewiswyd ar sefydliad yr eglwys: R. Benjamin Pritchard, W. 
Price Griffith, Griffith Roberts a Hugh Jones. Enwir y brodyr 
yma fel rhai ddarfu weithio yn egniol ynglyn 4 chychwyniad yr 
achos: Henry Jones, John Parry, William Jones Gistfaen, John 
Jones Victoria Cottage, Robert Prichard a John Jones Maldwynog. 


Yn Awst, 1883, fe dderbyniwyd amryw i’r eglwys fel ffrwyth 
pregethu Richard Owen. Dyna’r eglurhad ynte ar y nifer eithriad- 
ol a nodir ar ddiwedd y flwyddyn fel wedi eu derbyn o’r byd. 


Trefnwyd Saron yn daith 4 Nebo. Aeth y lleoedd hyn arnynt 
eu hunain yn 1888. 


Ymadawodd Hugh Jones ym Medi, 1886. Efe oedd arweinydd 
y gan yma. Yr oedd, hefyd, yn flaenllaw gyda chyfarfodydd y 
plant, a meddai ar fedr nid bychan yn y gwaith o’u dwyn ymlaen. 


Adeiladwyd y capel yn 1887. Y draul, £800, Rhif yr eglwys, 
85; plant yr eglwys, 50. Yr hen ddyled wedi ei thalu. Dyled y 
capel yng nghyfrif y flwyddyn ddilynol, a nodir ef fel £760, Yn 
Ebrill, 1887, y dewiswyd Thomas Roberts, gynt o’r Baladeulyn, yn 
flaenor, wedi gwasanaethu yn y swydd yno er cychwyniad yr eglwys. 


Dechreuodd Hugh Arthur Jones bregethu yn 1894, a derbyni- 
wyd ef ir Cyfarfod Misol yn 1896. 


Daeth Griffith Hughes y cenhadwr yma ,Jonawr, 1895. 


Yn ystod 1894—5 fe ymunodd amryw o bob] mewn oed a’r 
eglwys. Ac yn nechre 1895 fe gymerodd gradd o ddeffroad le 
ymhlith y bobl ieuainc fel ffrwyth cyfarfodydd gweddi wythnos 
gyntaf y flwyddyn. Rhif yr eglwys yn 1894, 115; yn 1895, 120. 
Y ddyled erbyn 1895, £530. 


Yn Nhachwedd 22, 1897, y bu farw Thomas Roberts, yn 66 
oed. Ymhen ychydig fisoedd ar ol ymadawiad Hugh Jones y daeth 
efe yma, a galwyd ef i’r swydd o arweinydd y gan yneileef. Bu 
gyda’r gorchwyl] hwnnw hyd ei afiechyd diweddaf. Yr ydoedd wedi 
ei eni yn y Tynewydd ar ochr y Cilgwyn, a chafodd feithriniad 
hyfforddiol John Jones yn eglwys Talsarn yn nyddiau ei ieuenctid. 


344 


Yr ydoedd efe yn un o bedwar blaenor cyntaf eglwys Baladeulyn. 
Yr oedd ei ddyfodiad i Saron yn ymddangos yn rhagluniaethol 
ynglyn 4g arweiniad y gan. Llanwodd y ddwy swydd, blaenor ac 
arweinydd y gan am 15 mlynedd. Ei nodweddion arbennig ef, 
yn ol Griffith Hughes y cenhadwr, oedd ffyddlondeb, gweithgarwch 
ac ysbryd tangnefeddus. Ni fyddai fyth yn absennol o’r moddion 
ond o raid, Pa waith bynnag yr ymaflai ynddo fe’i gwnelai a’i 
holl egni. Gweithiodd lawer gyda dirwest, ynglyn a’r Gobeithlu 
ac 4 Themlyddiaeth Dda. Efe oedd llywydd y gymdeithas lenyddol 
yn Saron y tymor olaf cyn ei farw ef. Bu amryw weithiau yn 
arolygwr yr ysgol. Ymdaflai o lwyrfryd calon i waith gyda’r plant. 
Gwr haelionus, ac yn neilltuol hoff o blant. Tyner ei galon, go- 
beithiol ei dymer, yn fab tangnefedd, yn weithiwr difefl gyda phob 
rhan o’r gwaith, hyd y cyrhaeddai ei allu, fe dynnodd serch yr 
eglwys, hen ac ieuainc, ato’i hun. Cynhebrwng mawr, fel eiddo 
gwr a gerid gan y bobl. (Goleuwad, 1897, Rhagfyr 8, t. 6). 


Yn 1897 fe helaethwyd y capel ar draul o £750. Rhif yr eglwys, 
166; y plant, 84. Cyfartaledd yr ysgol, 133. Y ddyled, cyn yr 
helaethiad, £480; erbyn diwedd y flwyddyn, £1137. 


Ym mis Chwefror, 1898, dewiswyd yn flaenoriaid, John Jones 
Eldon House a G. Rowland Williams. 


Coffawyd am farwolaeth Griffith Roberts yn y Cyfarfod Misol, 
Ebrill 23, 1900. Efe a’i dad a’i daid yn wir yn dwyn mawr sel 
dros waith yr Arglwydd. Griffith Roberts Tanygraig (Capel Seion, 
Clynnog) oedd y taid, a Robert Roberts, ei fab ef, a blaenor yn yr 
un capel, oedd y tad. Y ffydd ddiffuant ag oedd yn ei daid a’i 
dad, diameu ei bod ynddo yntau hefyd. A’r un wedd y swydd o 
flaenor. Efe oedd un o bedwar blaenor cyntaf Saron. Efe, hefyd, 
oedd ysgrifennydd -yr eglwys. Difefl fel gweithiwr yn fwy na 
dawnus fel siaradwr. Danghosodd yr ysbryd hwnnw yn wyneb 
anhawsterau cychwyniad y gwaith yma. Yr oedd ei aelwyd ef yn 
Saron. Pan glywai am neb o’r bob] ieuainc yn dechre cyfeiliorni 
oddiar y ffordd, fe ae i ymddiddan yn garedig 4 hwy. Bu am 
dymor maith yn arwain cyfarfod gweddi y bobl ieuainc, ac yn 
paratoi y plant ar gyfer yr arholiadau. Fel athraw, fel arolygwr, 
fel cennad i’r cyfarfod ysgolion ac fel llywydd yno, yn gystal ag yn 
rhannau eraill gwaith yr Arglwydd, fe’i profodd ei hun yn sicr a 
diymod a helaethion yng ngwaith yr Arglwydd yn wastadol. Yn 

Ned ddisyfyd y galwyd ef ymaith. Ymagorodd fel rhosyn, ac 
edwinodd fel rhosyn ym meusydd Saron, ond nid cyn dangos ei 
liw a rhoi allan ei arogl. (Goleuad, 1900, Mehefin 6, t. 3). 


Dyma adroddiad ymwelydd y Canmlwyddiant: “ Amryw yn 
amrhydlon. Hwyrfrydigrwydd i ddefnyddio’r gwers-lenni. Eg- 
wyddori da yn y dosbarthiadau. Amryw athrawon yn gwneud eu 
gwaith yn effeithiol. Gwelliant fyddai canu ar ddiwedd y wers- 
ddarllen, a chanu mwy o donau y plant. Egwyddori y plant ar 
ddiwedd yr ysgol yn dda iawn. John Roberts.” 


Rhif yr eglwys yn 1900, 196. 


GLANRHYD* 


FFRWYTH ymgynghoriad Meyrick Griffith a Simon Hobley oedd 
cychwyn ysgol Sul ynghymdogaeth pentref Llanwnda. Cychwyn- 
nwyd yng ngweithdy John William Thomas, Wesleyad o ran enwad, 
yn 1869. (Am fanylion pellach, edrycher Brynrodyn). Wedi cael 
ysgoldy yn 1872, a phrofi o’r gwaith yn llwyddiannus, fe gafwyd 
oedfa ar brynhawn Sul ymhen rhai blynyddoedd. 


Dechreuwyd cynhyrfu am gapel ir gymdogaeth yn 1897. 
Cyflwynwyd Necyn o dir i’r amcan gan Thomas Williams Gwylfa. 
Cydsyniai eglwys Brynrodyn ag adeiladu capel yma, ac anogwyd 
isymud ymlaen gan y Cyfarfod Misol. Asgellhaid Brynrodyn ydyw 
Glanrhyd. 


Agorwyd y capel ar Gorffennaf 6, 1899, yn adeilad hardd 
gydag ysgoldy fechan. Yr holl draul yn £2,800. Cymbhellwyd y 
gwaith ymlaen gan rodd Thomas Williams, sef £1,000. Cynwysai’r 
capel 300 o eisteddleoedd. 


Nos Iau ydoedd noswaith yr agoriad, pryd y traddodwyd 
pregeth gan Mr. David Williams, oddiar Luc vi. 6-10, Y nos 
Wener ddilynol daeth y Parchn. Evan Jones a T. J. Wheldon a Mr. 
J. E. Roberts Bangor ar ran y Cyfarfod Misol i sefydlu’r eglwys. 
Ymunodd 60 y noswaith gyntaf, aelodau o Frynrodyn yn bennaf, 
ond yn cynnwys rhai, hefyd, o’r Bwlan a’r Bontnewydd a Rhos- 
tryfan, a rhai eraill yn dod o’r newydd. Daeth y Parch. David 
Williams yma o Frynrodyn ar sefydliad yr eglwys. 


Gwasanaethwyd y Sul cyntaf gan Mr. Richard Humphreys 
Bontnewydd, a’r ail Sul gan Mr. John Davies Brynrodyn. Rhif 
yr ysgol y Sul cyntaf, 80; yr ail Sul, 93. Y casg] cyntaf a wnaed 
ar nos Sul, Awst 6, sef {1 11s. 7c. Y casgl cyntaf at y weinidogaeth 
a wnawd ar nos Fercher, Awst 9, sef £4 16s. 6c. Gweinyddwyd y 
Sacrament ar nos Sul, Awst 27, gan Mr. David Williams. 


Awst 30, dewiswyd i'r swyddogaeth : Thomas Williams Gwylfa, 
William Jones Bodaden, William Griffith Maen Gwyn a Jethro 
Jones. Y cyntaf yn flaenor yn y Bwlan cyn hyn, a’r ail yn Rhos- 


*Ysgrif Mr. Wilham Jones Bodaden, 

tryfan. Yr oedd yr olaf a enwyd o wasanaeth arbennig gyda’r 
ganiadaeth. 


Mai 26, 1900, cyflwyno anerchiad 1 Thomas Williams a Mrs. 
Williams Gwylfa, fel gwerthfawrogiad 0 wasanaeth y nail] a’r Hall. 
‘(Goleuad, 1900, Mehefin 6, t. 6.) 


Rhif yr eglwys yn 1900, 82; y plant, 39. Rhif yr ysgol: 


athrawon, 12, athrawesau, 4, cyfanrif, 113, cyfartaledd presenoldeb, 
78. Y ddyled, £500. 


DIWEDD y GYFROL I. 


CAERNARFON - 


ARGRAFFWYD GAN W. GWENLYN EVANS, 
swyvppFa’R ‘ GENINEN,’ 


\S 


OY 


